
LEIDĖJO ŽODIS 


Šis veikalas jau buvo parengtas spaudai, kai prasidėję didieji Liepos 
įvykiai nukreipė visus protus vaga, ne itin palankia vaizduotės užgai- 
doms. Turime pagrindo manyti, kad šie puslapiai buvo parašyti 
1827 metais. 


PIRMA DALIS 
El 


Teisybė, rūsti teisybė. 
DANTONAS 


I skyrius 
MIESTELIS 


Put thousands together 
Less bad, 
But the cage less gay. 


Hohbes* 


Verjero miestelis yra, galima sakyti, vienas gražiausių Franš Kontė 
provincijoje. Jo balti namai smailais raudonų čerpių stogais išsistatę 
kalvos šlaite, kurio mažiausias linkis apaugęs vešliais kaštonų guotais. 
Žemai teka Dū upė, o keletas šimtų pėdų aukščiau jos eina miestelio 
įtvirtinimai, kadaise statyti ispanų", o dabar virtę griuvėsiais. 

Šiaurėje Verjerą nuo vėjo užstoja aukštas kalnagūbris, viena 
Juros kalnų atšaka. Laužytos Vera viršūnės apsikloja sniegu sulig 
pirmaisiais spalio mėnesio šalčiais. Nuo šitų kalnų krintąs upokšnis, 
prieš įtekėdamas į Dū, kerta miestelį ir suka ten daugybę lentpjūvių; 
šis labai nesudėtingas verslas laiduoja neblogą išteklių daugumai 
miestelio gyventojų, greičiau valstiečių negu miestiečių. Tačiau pra- 
lobo šis mažas miestelis ne iš lentpjūvių. Visuotinę gerovę, kurios 
dėka po Napoleono žlugimo buvo perstatyti beveik visi Verjero namų 
fasadai, miesteliui suteikė spalvotų audeklų, vadinamųjų Miulūzo 
marginių, gamyba. 

Vos tik įžengus į miestelį, žmogų apkvaišina triukšmingos ir bai- 
sios pažiūrėti mašinos bildesys. Dvidešimtį sunkių kūjų, kurie krinta 
su tokiu trenksmu, jog dreba net gatvės grindinys, aukštyn kelia ratas, 
sukamas upokšnio vandens. Kiekvienas kūjis nukala kasdien kažin 
kiek tūkstančių vinių. Skaistveidės dailios merginos kaišioja po tais 
didžiuliais kūjais mažus geležies gabalėlius, kurie bematant virsta 
vinimis. Šitas darbas, toks sunkus pažiūrėti, labiausiai ir stebina ke- 
leivį, pirmąsyk patekusį į kalnus, skiriančius Prancūziją nuo Šveica- 
rijos. Jeigu, įvažiavęs į Verjerą, keleivis paklausia, kieno tas puikus 
vinių fabrikas, kuris kurtina žmones, kopiančius didžiąja gatve aukš- 
tyn, užklaustasis, lėtai tęsdamas žodžius, atsako: „Aa, pono mero“. 


* Jei suvarysite tūkstančius krūvon, blogai nebus, tik narve bus nebe taip linksma. 
Hobsas“ (angl.). 

Jei tik keleivis valandėlę stabteli didžiojoje Verjero gatvėje, einan- 
čioje nuo Dū krantų iki pat kalvos viršūnės, yra šimtas šansų prieš 
vieną, kad jis susitiks ten aukštą vyriškį rimtu, susirūpinusiu veidu. 

Jam pasirodžius, skubiai pakyla visos skrybėlės. Jo plaukai žilste- 
lėję, jis vilki pilka eilute, yra keleto ordinų kavalierius. Kakta jo 
aukšta, nosis kumpa, bet apskritai veido bruožai gan taisyklingi, ir 
iš pirmo žvilgsnio net susidaro įspūdis, kad, be orumo, būdingo pro- 
vincijos merui, šiam veidui nestinga ir tam tikro patrauklumo, kurio 
dar gali kartais turėti žmogus tarp keturiasdešimt aštuonerių ir pen- 
kiasdešimt metų. Bet netrukus atklydusį paryžietį nemaloniai nuste- 
bina tam tikras pasitenkinimas savimi ir pasipūtimas, o sykiu kažkoks 
ribotumas ir bukumas. Vienu žodžiu, junti, kad visas šio Žmogaus 
sugebėjimas — labai punktualiai išreikalauti pinigus iš tų, kurie jam 
skolingi, ir kiek įmanoma ilgiau uždelsti mokėjimą tada, kai skolingas 
jis pats. 

Toks yra Verjero meras, ponas de Renalis. Svariu žingsniu perė- 
jęs gatvę, jis įžengia į meriją ir išnyksta keleiviui iš akių. Bet jei šisai 
nesustoja ir kopia aukštyn, už kokio šimto žingsnių pamato gana 
išvaizdų namą, o pro geležinių pinučių tvorą, kuria tas namas ap- 
tvertas, — nuostabius sodus. Tolumoje horizonto liniją brėžia Bur- 
gundijos kalvos, regis, tyčia sugalvotos akiai paganyti. Šitą reginį 
išvydęs, keleivis užmiršta smulkiais piniginiais interesais užnuodytą 
atmosferą, jau pradedančią jį dusinti. 

Jis sužino, kad šis namas priklauso ponui de Renaliui. Tą puikų 
tašyto akmens pastatą, dar ne visai baigtą, Verjero meras pasistatė 
iš pajamų, gautų iš savo didžiulio vinių fabriko. Jo giminė, sako 
žmonės, esanti ispaniškos, senos kilmės ir įsikūrusi, kaip teigiama, 
šiame krašte dar gerokai prieš tai, kai jį nukariavo Liudvikas XIV. 

Nuo 1815 metų ponas de Renalis gėdisi, kad jis pramonininkas: 
mat 1815 metais jis tapo Verjero meru. Terasomis išmūrytos sienos, 
laikančios nuostabius sodus, kurie pakopomis leidžiasi iki Dū,— tai 
irgi atpildas ponui Renaliui už jo sumanumą prekiaujant geležimi. 

Nesitikėkite pamatyti Prancūzijoje tų vaizdingų sodų, kurie supa 
pramoninius Vokietijos miestus: Leipcigą, Frankfurtą, Niurnbergą ir 
kitus. Franš Kontė provincijoje taip jau įprasta, jog kuo daugiau 
žmogus pasistatydina sienų, kuo daugiau jo valdose riogso eilėmis 
sukrautų akmenų, tuo daugiau jis turi teisių reikalauti pagarbos iš 
kaimynų. O pono de Renalio sodai su gausiomis mūro terasomis kelia 
pasigėrėjimą dar ir todėl, kad kai kurie nedideli sklypeliai, kur jie 

auga, buvo įsigyti aukso kaina. Pavyzdžiui, ta lentpjūvė, kuri ypa- 
tinga savo padėtimi ant Dū upės kranto patraukė jūsų dėmesį, vos 
įžengus į Verjerą, ir kur jūs pastebėjote ant lentos viršum stogo pa- 
vardę SORELIS, parašytą milžiniškomis raidėmis, — ta lentpjūvė 
prieš šešerius metus stovėjo ten, kur šiuo metu mūrijama ketvirtosios 
pono de Renalio sodų terasos siena. 

Kad ir koks išdidus buvo ponas meras, jam teko gerokai patūp- 
čioti aplink senąjį Sorelį, kietą, užsispyrusį valstietį; teko pakloti ant 
stalo nemaža blizgančių luidorų, kad jis sutiktų perkelti savo įmonę 
kitur. O dėl viešojo upelio, kuris varė lentpjūvę, tai ponas de Renalis, 
pasinaudojęs savo pažintimis Paryžiuje, išsirūpino, kad jis būtų nu- 
kreiptas kita vaga. Šios malonės jis susilaukė po 182* metų rinkimų. 

Jis davė Soreliui keturis arpanus' žemės už vieną, penkiais šimtais 
pėdų žemiau, ant Dū krantų. Ir nors prekybai eglinėmis lentomis ta 
vieta buvo daug patogesnė, tėtušis Sorelis — taip jis vadinamas nuo 
to laiko, kai pralobo, — kažkokiom paslaptingom priemonėm išspaudė 
iš nekantraujančio ir nuosavybės manijos apsėsto kaimyno šešis tūks- 
tančius frankų. 

Tiesa, geros miestelio galvos sukritikavo šį sandėrį. Kartą, vieną 
sekmadienį prieš ketverius metus, ponas de Renalis, grįždamas iš 
bažnyčios su mero apdaru, iš tolo pamatė senį Sorelį, kuris stovėjo 
su savo trimis sūnumis ir šypsojosi, lydėdamas jį žvilgsniu. Toji šyp- 
sena metė lemtingą šviesos spindulį į pono mero sielą, ir nuo to laiko 
Jį graužia mintis, kad mainai jam būtų galėję pigiau atsieiti. 

Tas, kas nori Verjere pelnyti visuotinę pagarbą, turi nepamiršti 
svarbiausios sąlygos: nors ir aibę sienų mūrysies, nesusiviliok brėži- 
niu, gautu iš tų italų mūrininkų, kurie pavasarį Juros tarpukalnėmis 
traukia į Paryžių. Už tokią naujovę neatsargus statytojas amžinai 
užsitrauktų neišmanėlio vardą, ir jį visiems laikams laikytų Žžuvusiu 
išmintingi ir nuosaikūs žmonės, kurie skirsto visuotinę pagarbą Franš 
Kontė provincijoje. 

Teisybę pasakius, tie išmintingi Žmonės praktikuoja įkyriausią 
despotizmą; o dėl šito bjauraus žodžio nepakenčiamai sunku ilgėliau 
buvoti mažuose miesteliuose tam, kas yra gyvenęs toje didžiulėje 
respublikoje, kuri vadinasi Paryžius. Viešosios nuomonės — ir dar 
kokios nuomonės! — tironija tokia pat kvaila mažuose Prancūzijos 
miesteliuose kaip ir Jungtinėse Amerikos Valstijose. 

1I skyrius 
MERAS 


Orumas! Ponai, jūs manote, kad tai 
niekai? Kvailiai jus gerbia, vaikai spokso 
į jus nustėrę, turtuoliai jums pavydi, išmin- 
čiai jus niekina. ' 
Barnavas 

Pono de Renalio kaip administratoriaus reputacija laimėjo, kai 
iškilo būtinybė išmūryti didžiulę atsparos sieną bulvarui, juosiančiam 
kalvą koks šimtas pėdų virš Dū tėkmės. Dėl nuostabios bulvaro pa- 
dėties — nuo jo atsiveria vienas gražiausių visoje Prancūzijoje regi- 
nių. Bet kiekvieną pavasarį bulvarą išvagodavo lietaus vandenys, 
išrausdavo jame griovius, ir pasivaikščioti jis tapdavo netinkamas. 
Šis visiems įkyrėjęs nepatogumas tapo ponui de Renaliui laiminga 
būtinybe įamžinti savo valdymą dvidešimties pėdų aukščio ir trisde- 
šimties ar keturiasdešimties sieksnių ilgio mūro siena, dėl kurios jam 
teko tris kartus suvažinėti į Paryžių, nes priešpaskutinis vidaus rei- 
kalų ministras apsiskelbė mirtinu Verjero bulvaro priešu. 

Tos sienos parapetas kyšo dabar per keturias pėdas viršum bul- 
varo. Ir, tarsi ant pajuokos visiems šiandieniniams ir vakarykščiams 
ministrams, darbininkai jį šiuo metu puošia tašyto akmens plokš- 
tėmis. 

Kiek kartų, paskendęs prisiminimuose apie neseniai paliktas Pa- 
ryžiaus pramogas, krūtine atsirėmęs į šiuos didelius gražios melsvai 
pilkos spalvos akmens luitus, aš žvilgsniu klaidžiojau po Dū slėnį! 
Tolumoje, kairiajame krante, vingiuoja penki ar šeši kloniai, kurių 
dugne akis gana lengvai įžiūri mažus upeliūkščius. Matyti, kaip jie 
puola kaskadomis žemyn ir įsilieja pagaliau į Dū upę. Saulė šiuose 
kalnuose labai kaitri; o kai jos spinduliai krinta statmenai, keleivio 
svajos šioje terasoje randa priebėgą po nuostabiais platanais. Greitą 
augimą ir vešlų, kone melsvą žalumą jiems užtikrina atvežtinė žemė, 
kuri pono mero įsakymu buvo supilta už milžiniškos atsparos sienos: 
mat, nepaisydamas municipalinės tarybos prieštaravimo, jis praplėtė 
bulvarą daugiau negu šešiom pėdom (aš jį už tai sveikinu, nors jis 
ultrarojalistas, o aš liberalas); štai kodėl jis mano,— šitaip mano ir 

ponas Valno, palaimingasis Verjero elgetyno direktorius, — kad ši 
terasa niekuo nenusileidžia Sen Žermen an Lė terasai. 

Aš nuo savęs galiu tik vieną dalyką prikišti Ištikimybės alėjai,— 
šitą oficialų pavadinimą galima perskaityti penkiolikoje ar dvide- 
šimtyje vietų ant marmurinių lentų, už kurias ponas de Renalis gavo 
dar vieną kryžių, — taigi Ištikimybės alėjos trūkumas, mano nuomo- 
ne, yra tas, kad valdžios įsakymu barbariškai genėjami ir iki gyvos 
mėsos apkarpomi jos vešlūs platanai. Savo žemomis, apskritomis ir 
priplotomis galvomis jie primena paprasčiausią mūsų daržovę, 0 tuo 
tarpu jie tikrai nudžiugtų, jeigu jiems paliktų tas įstabias formas, 
kuriomis jie puikaujasi Anglijoje. Bet pono mero valia neaprėžta, ir 
dukart per metus negailestingai apipjaustomi visi komunai priklau- 
santys medžiai. Vietiniai liberalai teigia,— bet jie perdeda,— kad 
oficialiojo sodininko ranka pasidarė kur kas griežtesnė nuo to laiko, 
kai genėjimo vaisius įprato glemžtis vikaras Maslonas. 

Šitas jaunas dvasininkas atvyko iš Bezansono prieš keletą metų 
prižiūrėti kunigo Šelano ir dar kelių apylinkės klebonų. Vienas senas 
karo gydytojas, žygio į Italiją dalyvis, dabar įsikūręs Verjere, savo 
gyvenime buvęs, kaip teigė ponas meras, kartu ir jakobinas, ir bona- 
partistas, išdrįso vieną dieną pasiskųsti jam dėl reguliaraus tų gražių 
medžių žalojimo. 

— Mėgstu pavėsį, — atsakė ponas de Renalis su išdidžia gaidele, 
itin pritinkančia kalbantis su karo gydytoju, Garbės legiono kava- 
lierium,— mėgstu pavėsį, liepiu genėti savo medžius, kad jie duotų 
pavėsį, ir neįsivaizduoju, kokią dar kitą paskirtį galėtų turėti me- 
džiai, jeigu jie neduoda pelno kaip naudingasis riešutmedis. 

Štai didieji žodžiai, kurie viską lemia Verjere: duoti pelno. Vien 
tik juose atsispindi daugiau kaip trijų ketvirčių gyventojų galvosena. 

Duoti pelno — tai argumentas, viską lemiąs šitame miestelyje, 
kuris jums pasirodė toks dailus. Iš kitur atvykęs Žmogus, sužavėtas 
gaivių ir gilių miestelį supančių slėnių grožybės, iš pradžių mano, kad 
vietiniai gyventojai jautrūs tam, kas gražu; jie net pernelyg dažnai 
kalba apie savo krašto grožį; nenuneigsi, kad jie labai jį vertina, bet 
tai todėl, kad jis privilioja vieną kitą svetimšalį, iš kurių pinigų lobsta 
užeigų savininkai, o per mokesčių rinkimo mašiną gauna pelno ir 
miestas. 

Vieną gražią rudens dieną ponas de Renalis su žmona už parankės 
vaikštinėjo Ištikimybės alėja. Ponia de Renal, klausydamasi rimtai 
kalbančio vyro, neramia akimi sekė bėgiojančius tris nedidelius ber- 

niukus. Vyresnysis, kokių vienuolikos metų, kur buvęs nebuvęs, vis 
lindo prie parapeto — taikėsi, matyt, ant jo užlipti. Švelnus balsas 
ištardavo tada Adolfo vardą, ir mažasis garbėtroška atsisakydavo 
savo sumanymo. Ponia de Renal buvo kokių trisdešimties metų, bet 
dar ganėtinai graži. 

— Kad tam gražuoliui ponui iš Paryžiaus nereikėtų gailėtis! — 
kalbėjo ponas de Renalis įžeisto žmogaus tonu, labiau negu paprastai 
išbalusiais skruostais. — Aš surasiu draugų karaliaus rūmuose... 

Bet, nors ir ketindamas per du šimtus puslapių pasakoti jums apie 
provinciją, nebūsiu toks žiaurus ir nekankinsiu jūsų ilgu ir išmaniai 
vingriu provincijos dialogu. 

Tas gražuolis ponas iš Paryžiaus, kuriuo taip bodėjosi Verjero 
meras, buvo ne kas kitas, kaip ponas Aperas, prieš dvi dienas gebėjęs 
įsigauti ne tik į Verjero kalėjimą ir elgetyną, bet ir į ligoninę, kurią 
be jokio atlyginimo tvarkė meras ir stambiausi vietiniai savininkai. 

— Bet kuo jums gali pakenkti tas ponas iš Paryžiaus, — nedrąsiai 
atsiliepė ponia de Renal,— jeigu jūs sąžiningiausiai tvarkote vargšų 
gerą? 

— Jis atvažiavo tik tam, kad mus iškoneveiktų, o paskui dar iš- 
spausdins keletą straipsnių liberalų laikraščiuose. 

— Jūs juk niekada jų neskaitote, mielasis. 

— Bet Žmonės mums ramybės neduoda su tais jakobinų straips- 
niais; visa tai blaško mus ir trukdo daryti gera*. Ne, aš niekada neat- 
leisiu klebonui. 


III skyrius 
VARGŠŲ GERAS 


Klebonas, jeigu jis doras ir be klastos, 
yra dievo apvaizda miesteliui. 


Fleri" 


Reikia Žinoti, kad Verjero klebonas, aštuoniasdešimties metų 
senis, kuriam gaivus kalnų oras padėjo išlaikyti geležinę sveikatą ir 


* Istoriškai tikras posakis. (Au/. pastaba) 

tokį pat būdą, turėjo teisę bet kuriuo metu lankytis kalėjime, ligo- 
ninėje ir net elgetyne. Ponas Aperas, atsivežęs iš Paryžiaus rekomen- 
dacinį laišką klebonui, susiprato į šį smalsų miestelį atvykti lygiai 
šeštą valandą ryto. Jis tuojau pat nuėjo į kleboniją. 

Skaitydamas laišką, rašytą markizo de La Molio, Prancūzijos 
pero ir turtingiausio šios provincijos žemvaldžio, klebonas Šelanas 
susimąstė. 

„Aš senas, ir Žmonės mane čia myli, — sumurmėjo jis pagaliau 
pusbalsiu, — tai negi jie išdrįs!“ Ir tuoj pat atsigręžė į svečią Iš Pary- 
žiaus; jo akyse, nepaisant senyvo amžiaus, tebespindėjo ta šventa 
ugnis, kuri byloja, kad žmogui malonu padaryti gerą, nors ir pavo- 
jingą darbą. 

— Eime, pone,— tarė jis,— bet prašau jus kalėjimo sargo, o 
ypač elgetyno prižiūrėtojų akivaizdoje nereikšti savo nuomonės apie 
tai, ką pamatysime. 

Ponas Aperas suprato, kad turi reikalą su narsiu žmogumi; kartu 
su garbiuoju klebonu jis aplankė kalėjimą, ligoninę, elgetyną, davė 
daugybę klausimų, bet nė mažiausiu ženklu neparodė savo nepri- 
tarimo, nors ir kokius keistus išgirdo atsakymus. 

Vizitas truko keletą valandų. Klebonas pakvietė poną Aperą pie- 
tų, bet šis atsisakė teisindamasis tuo, kad turįs parašyti keletą laiškų: 
nenorėjo dar daugiau pakenkti savo kilniajam palydovui. Apie trečią 
valandą abu ponai baigė apžiūrėti elgetyną ir paskui vėl grįžo į ka- 
lėjimą. Čia tarpdury juos sutiko kalėjimo sargas, šešių pėdų ūgio 
kreivakojis milžinas; iš baimės bjaurus jo veidas pasidarė grasus. 

— Kunige klebone,— tarė jis, vos pamatęs kunigą, — ar tas po- 
nas, kur atėjo su jumis, ne ponas Aperas? 

— Ar jums ne vis tiek? — paklausė klebonas. 

— Mat aš gavau vakar griežčiausią įsakymą, — ponas prefektas 
atsiuntė jį man per žandarą, kuris, matyt, jojo visą naktį, — nejįleisti 
pono Apero į kalėjimą. 

— Pareiškiu jums, ponas Nuaru,— tarė klebonas,— kad šis 
keleivis, atėjęs su manim, yra ponas Aperas. Jūs pripažįstate, kad aš 
turiu teisę įeiti į kalėjimą bet kuriuo dienos ir nakties metu ir su bet 
kuriuo mano pageidaujamu asmeniu? 

— Taip, kunige klebone,— tyliai atsakė sargas, nulenkęs galvą 
nelyginant buldogas, kuris nenoromis paklūsta lazdai.— Tik matot, 
kunige klebone, aš turiu žmoną ir vaikų; jei mane kas apskųs, aš būsiu 
atleistas; kito pragyvenimo šaltinio neturiu, kaip tik šią vietą. 

— Ir man būtų nemalonu netekti savo vietos, — atsakė gerasis 
klebonas, vis labiau jaudindamasis. 

— Ar galima palyginti! — gyvai atšovė sargas.— Jūs, kunige 
klebone,— visi Žino, — turite aštuonių šimtų livrų rentą ir gražų 
gabalėlį žemės... 

Tokie yra faktai, kurie, įvairiausiais būdais aiškinami ir kraipomi, 
jau dvi dienos kurstė piktas aistras Verjero miestelyje. Dėl jų šiuo 
metu ir vyko nedidelis ginčas tarp pono de Renalio ir jo žmonos. 
Tą rytą ponas de Renalis drauge su ponu Valno, elgetyno direkto- 
rium, buvo nuėję pas kleboną pareikšti didžiausio nepasitenkinimo. 
Kunigas Šelanas gynėjų neturėjo; jis suprato, kokių reikšmingų pa- 
sekmių gali turėti jų žodžiai. 

— Na ką gi, ponai! Būsiu trečiasis klebonas, kuris, sulaukęs aš- 
tuoniasdešimties metų, bus atleistas iš pareigų šioje apylinkėje. Gy- 
venu čia jau penkiasdešimt šešeri metai; krikštijau beveik visus, kas 
tik gyvena šiame mieste, kuris, kai atvykau čia, buvo tik stambus baž- 
nytkaimis. Tuokiu kasdien jaunus žmones, kaip kadaise tuokiau jų 
senelius. Verjeras — mano šeima, bet dėl baimės, kad teks su juo 
skirtis, aš nedarysiu sandėrių su sąžine ir nesirinksiu kito savo veiksmų 
vadovo. Pamatęs tą atvykėlį, pagalvojau: „Tas paryžietis gal iš tiesų 
liberalas; jų dabar apstu; bet ką blogo gali jis padaryti mūsų vargšams 
1r kaliniams?“ 

Bet kai ponas de Renalis ir ypač ponas Valno, elgetyno direkto- 
rius, ėmė vis pikčiau priekaištauti, senasis klebonas drebančiu balsu 
sušuko: 

— Na ką gi, ponai, atleiskite mane. Aš vis tiek liksiu šiame kraš- 
te. Visi Žino, kad prieš keturiasdešimt aštuonerius metus aš paveldėjau 
čia žemės sklypą, kuris duoda aštuonis šimtus livrų pelno. Iš tų pa- 
jamų ir gyvensiu. Aš, ponai, iš savo tarnybos neteisėtai nelobstu 
ir turbūt todėl per daug ir nesigąsdinu, kai man kas grasina ją 
atimti. 

Ponas de Renalis labai gražiai sugyveno su žmona; bet, nežino- 
damas ką atsakyti į jos nedrąsiai kartojamą klausimą: „Ką blogo 
gali tas ponas iš Paryžiaus padaryti kaliniams?“, buvo rimtai besu- 
pykstąs, tik staiga ponia de Renal aiktelėjo. Jos antrasis sūnus, užsi- 
ropštęs ant parapeto, tekinas bėgo juo, nors šita siena buvo daugiau 
negu dvidešimt pėdų iškilusi virš vynuogyno, užveisto apačioje. Iš 
baimės, kad sūnus neišsigąstų ir nenukristų, ponia de Renal nedrįso 
jo šaukti. Pagaliau vaikas, džiūgaudamas dėl savo narsumo, žvilgte- 

lėjo į motiną; pamatęs, kad ji išbalusi, nušoko žemyn ir pribėgo prie 
jos. Jis buvo kaip reikiant išbartas. 

Šitas nedidelis įvykis nukreipė kalbą kita vaga. 

— Aš būtinai noriu paimti į namus Sorelį, lentpjūvės savininko 
per daug išdykę. Tai jaunas kunigėlis ar kažkas panašaus, jis puikiai 
moka lotynų kalbą ir privers vaikus mokytis, nes yra tvirto charak- 
terio, kaip sako klebonas. Duosiu jam tris šimtus frankų algos ir maistą. 
Truputį abejojau dėl jo moralės, nes jį labai mylėjo tas senasis karo 
gydytojas, Garbės legiono kavalierius, kuris, naudodamasis giminai- 
čio teisėmis, gyveno pas Sorelius. Labai galimas daiktas, kad tas 
žmogus buvo tiesiog slaptas liberalų agentas; sakėsi, kad mūsų 
kalnų oras gydąs jo astmą; bet to niekas neįrodė. Kartu su Buonaparte“ 
jis dalyvavo visuose jo žygiuose Italijoje ir anuo metu net, pasak žmo- 
nių, balsavęs prieš imperiją. Tas liberalas mokė Sorelio sūnų lotynų 
kalbos ir mirdamas paliko jam daugybę savo atsivežtų knygų. Todėl 
man niekad nė į galvą nebūtų atėję samdyti šį dailidės sūnų savo vai- 
kams; bet klebonas kaip tik dieną prieš tą istoriją, kada mes amžinai 
susipykome, pasakė man, kad tas Sorelis jau treji metai mokosi teolo- 
gijos ir ketina stoti į seminariją; vadinasi, jis ne liberalas ir, be to, 
moka lotynų kalbą. 

Šitas sandėris pageidautinas ir kitais sumetimais, — kalbėjo toliau 
ponas de Renalis, gudriai žvelgdamas į žmoną.— Valno baisiai di- 
džiuojasi nusipirkęs porą gražių normandų veislės arklių savo brikai. 
Bet mokytojo vaikams jis neturi. 

— Kad tik jis šito iš mūsų nepaveržtų. 

— Vadinasi, tu pritari mano sumanymui? — paklausė ponas 
de Renalis, šypsena dėkodamas žmonai už puikią mintį. — Na, tai 
nuspręsta. 

— Ak dieve mano, kaip tu, mielasis, greit pasiryžti! 

— Tai todėl, kad aš žmogus su charakteriu, ir klebonas turėjo 
puikią progą tuo įsitikinti. Nėra ko savęs apgaudinėti, mus čia iš visų 
pusių apsėdę liberalai. Esu tikras, kad visi tie audeklų pirkliai pavydi 
man; du ar trys iš jų jau mušasi į turtuolius; na, tegul jie mato, kaip 
pono de Renalio vaikai eina pasivaikščioti, lydimi savo mokytojo. 
Tuo pelnysime jų pagarbą. Mano senelis dažnai mums pasakodavo, 
kad jaunystėje jis turėjęs namų mokytoją. Atsieis jis man šimtą ekiu, 
bet tos išlaidos reikalingos mūsų visuomeninei padėčiai išlaikyti. 

Šitas staigus apsisprendimas nugramzdino ponią de Renal į susi- 

mąstymą. Tai buvo aukšta, dailaus stoto moteris, kadaise pirmoji 
apylinkės gražuolė, kaip sakoma šiuose kalnuose. Jos poza dvelkė 
tam tikru paprastumu, o eigastis dar buvo jaunatviška; paryžiečiui 
šis naivus žavesys, kupinas skaistumo ir gyvastingumo, gal net būtų 
sužadinęs saldžiai goslių vaizdinių. Jei ponia de Renal būtų sužinojusi, 
kokį ji įspūdį daro, būtų neturėjusi kur akių dėti iš gėdos. Koketuoti 
ar apsimetinėti šita širdis niekada negebėjo. Žmonės sakė, kad ponas 
Valno, turtingasis elgetyno direktorius, bandęs rėžti sparną aplink 
ją, bet nesėkmingai, ir jos dorybingumui tai suteikė ypatingo spinde- 
sio; mat šitas ponas Valno, augalotas jaunas vyras, atletiško sudėjimo, 
raudonu veidu ir juodom tankiom žandenom, buvo vienas tų stačiokų, 
tų įžūlių ir rėksmingų vyriškių, apie kuriuos provincijoje sakoma — 
gražuoliai. 

Ponią de Renal, labai drovią, iš pažiūros labai nelygaus būdo 
moterį, ponas Valno erzino ypač tuo, kad niekad nenustygo vietoje ir 
trankiai kalbėjo. O kadangi ji labai nemėgo to, kas Verjere vadinama 
linksmybėmis, žmonės ėmė šnekėti, kad ji pernelyg puikaujasi savo 
kilme. Kilmė buvo jai nė motais, bet ji labai nudžiugo, kai miestelio 
gyventojai ėmė rečiau pas ją lankytis. Neslėpsime, kad jų damos laikė 
ją kvaila, nes, nesigriebdama jokių gudrybių santykiuose su vyru, 
ji praleisdavo puikiausias progas įsigyti dailią skrybėlaitę iš Paryžiaus 
ar Bezansono. Jei tik niekas netrukdė jai vienai vaikštinėti po savo 
gražųjį sodą, ji niekuo nesiskundė. 

Tai buvo paprasta natūra, kuriai net noras niekada nekildavo 
vertinti savo vyrą ir prisipažinti sau, kad su juo nuobodu. Ji tarė, — 
nors šito netvirtino,— kad meilesnių santykių tarp vyro ir moters 
nė būti negali. Ji ypač mylėjo poną de Renalį, kai jis kalbėdavo su ja 
apie vaikų ateitį: vieną jis skyrė karinei karjerai, antrą — administra- 
cinei, trečią — bažnytinei. Žodžiu, ponas de Renalis atrodė jai kur 
kas įdomesnis už visus pažįstamus vyrus. 

Ši žmonos nuomonė buvo visai pagrįsta. Verjero meras garsėjo 
sąmoju ir, svarbiausia, geru tonu — reputacija, kurią jis pelnė pus- 
tuziniu anekdotų, atitekusių jam drauge su palikimu iš vieno dėdės. 
Senasis kapitonas de Renalis tarnavo prieš revoliuciją Orleano kuni- 
gaikščio“ pėstininkų pulke ir, nuvažiavęs į Paryžių, naudodavosi privi- 
legija lankytis jo salone. Ten turėjo progos susitikti su ponia de Mon- 
teson, garsiąja ponia de Žanlis“, ponu Diukrė, Palė Rojalio projekto 
autorium. Šitie asmenys net pernelyg dažnai figūruodavo pono de 
Renalio pasakojimuose. Bet ilgainiui prisiminti šituos dalykus ir sub- 

tiliai juos papasakoti jam darėsi vis sunkiau, ir jau kuris laikas savo 
istorijas iš Orleano kunigaikščio rūmų gyvenimo jis kartodavo tik 
ypatingomis progomis. Be viso to, jis buvo labai mandagus, — išskyrus 
tuos atvejus, kai kalba nukrypdavo apie pinigus, — užtat Verjere ne be 
pagrindo buvo laikomas pačiu didžiausiu aristokratu. 


IV skyrius 
TĖVAS IR SUŪNUS 


E sara mia colpa, se cosi ė?7* 
Makiavelis 


„Mano žmona iš tiesų turi galvą! — mąstė kitą dieną Verjero me- 
ras, šeštą valandą ryto leisdamasis link tėtušio Sorelio lentpjūvės. — 
Kad ir ką aš jai pasakiau, — juk turėjau, kaip ir dera, išlikti pranašes- 
nis, — man nė į mintį neatėjo, kad jei to kunigėlio Sorelio, kuris mokąs 
lotynų kalbą kaip angelas, nepaimsiu aš, tai elgetyno direktorius, ta 
nerami dvasia, susivilios, ko gero, tokia pat mintimi ir man jį iš pano- 
sės pačiups. Su kokiu pasipūtimu kalbėtų jis apie savo vaikų auklė- 
toją!.. Kažin ar tas vaikinas, kai jau bus pas mane, dėvės su- 
taną?“ 

Tuo metu, kai ponui de Renaliui kilo ši abejonė, tolumoje jis pa- 
matė kaimietį, beveik šešių pėdų aukščio vyrą, kuris nuo pat aušros, 
matyt, su didžiausiu atsidėjimu matavo rąstus, suverstus pagal Dū upę, 
tiesiai ant kelio. Kaimietis, atrodė, nelabai nudžiugo pamatęs ateinantį 
poną merą: kelias buvo užgriozdintas, o versti čia rąstus buvo drau- 
džiama. 

Tėtušis Sorelis — tai buvo jis — labai nustebo, o dar labiau apsi- 
džiaugė išgirdęs pono de Renalio pasiūlymą jo sūnui Žiuljenui. Vis 
dėlto išklausė jį su ta liūdna, nepatenkinta ir abejinga veido išraiška, 
kuria taip puikiai moka pridengti klastą šių kalnų gyventojai. Ispanų 


* Ar tai mano kaltė, jei taip yra? (/t.) 

valdymo epochoje buvę vergais, jie iki šiolei neprarado to Egipto fe- 
lachų bruožo. 

Atsakydamas Sorelis pirmiausia pabėrė visas pagarbias formules, 
kurias atmintinai mokėjo. Kol senis kaimietis murmėjo tuos bepras- 
mius žodžius, nutaisęs kreivą šypseną, dar labiau išryškinusią įprastinį 
jo fizionomijos veidmainiškumą, kone suktumą, jo guvus protas stengė- 
si įspėti, kokiais sumetimais toks orus žmogus nori pasiimti į savo na- 
mus jo pašlemėką sūnų. Jis pats labai nepatenkintas Žiuljenu, o štai už 
jį ponas de Renalis siūlo neįtikėtiną atlyginimą — tris šimtus frankų 
metams, su maistu ir net drabužiais. Ši pastaroji sąlyga, kurią tėtušis 
Sorelis staiga išmaniai susigriebė pateikti, buvo taip pat pono de Re- 
nalio priimta. 

Merui šis reikalavimas padarė didelį įspūdį. „Jei Sorelis nesusiža- 
vėjęs mano pasiūlymu ir nelaiko jo ypatinga malone, kaip, atrodo, 
turėtų būti, — tarė jis sau,— aišku, jog ką nors panašaus jau yra jam 
siūlęs kažkas kitas; o kas, jei ne Valno?“ Veltui ponas de Renalis spyrė 
Sorelį tuoj pat sulygti: suktasis kaimietis atkakliai pasipriešino; jam 
reikią, sakė jis, pasitarti su sūnum, tarsi provincijoje turtingas tėvas 
tartųsi su sūnum, neturinčiu nė skatiko? Gal tik dėl akių. 

Vandens varoma lentpjūvė — tai pašiūrė ant upelio kranto. Sto- 
gas remiasi į sijas, kurias laiko keturi stori mediniai stulpai. Aštuonių 
ar dešimties pėdų aukštyje, pašiūrės vidury, matyti pjūklas, kuris tai 
kyla aukštyn, tai leidžiasi; link to pjūklo labai paprastas įtaisas stumia 
rąstą. Šį dvigubą įtaisą, — ir tą, kuris kilnoja pjūklą, ir tą, kuris iš pa- 
lengvo stumia rąstą prie pjūklo, jį pjaustančio į lentas, — suka ratas, 
o ratą — upelis. 

Eidamas link savo dirbtuvės, tėtušis Sorelis griausmingu balsu 
šūktelėjo Žiuljeną; niekas neatsiliepė. Jis pamatė tik vyresniuosius 
sūnus, jaunus milžinus, — tie, apsiginklavę sunkiais kirviais, tašė 
eglinius rąstus, kuriuos paskiau neš į lentpjūvę. Sutelkę visą dėmesį 
į juodą liniją, užbrėžtą rąste, jie kiekvienu kirčiu atskeldavo didžiules 
skiedras. Tėvo balso jie negirdėjo. Šis pasuko į pašiūrę; bet įėjęs vel- 
tui dairėsi Žiuljeno ten, kur jis turėjo būti, — šalia pjūklo. Žiuljenas 
sėdėjo penkiom ar šešiom pėdom aukščiau, apsižergęs vieną siją. Užuot 
atidžiai stebėjęs, kaip dirba įtaisas, Žiuljenas skaitė. Niekas taip ne- 
erzino senojo Sorelio; jis galėjo atleisti Žiuljenui už jo geibų stotą, ne- 
labai tinkamą sunkiems darbams ir tokį nepanašų į vyresniųjų brolių; 
bet šita skaitymo aistra buvo jam nepakenčiama: pats jis skaityti ne- 
mokėjo. 

Jis du ar tris kartus šūktelėjo Žiuljeną vardu, bet veltui. Jaunuolis 
buvo taip įsigilinęs į knygą, jog ne tiek dėl džeržgiančio pjūklo, kiek 
dėl įdėmaus skaitymo neišgirdo baisaus tėvo balso. Pagaliau šisai, 
nors buvo senyvo amžiaus, vikriai užšoko ant rąsto, pakišto po pjūklu, 
o nuo ten — ant skersinės sijos, laikančios stogą. Stipriai užsimojęs, 
išmušė Žiuljenui iš rankų knygą, ir ta nukrito į upelį; antrąsyk, taip 
pat stipriai užsimojęs, trenkė jam per galvą, ir Žiuljenas neteko pusiau- 
svyros. Būtų nulėkęs iš dvylikos ar penkiolikos pėdų aukščio tiesiai ant 
užiančios mašinos svertų, ir tie būtų sumalę jį į trupinius, jeigu jo ne- 
būtų kaire ranka sugriebęs tėvas. 

— Tai ką, tinginy! Atseit amžinai ir skaitysi savo prakeiktas kny- 
gas, kai budi lentpjūvėje? Skaityk vakare, kai leidi tuščiai laiką pas 
kleboną,— tada žinokis. 

Apsvaigęs nuo smarkaus smūgio ir visas kruvinas, Žiuljenas vis 
dėlto pasislinko arčiau savo posto — šalia pjūklo. Akyse jam blizgėjo 
ašaros — ne tiek iš skausmo, kiek iš gailesčio dėl prarastos knygos, 
kurią jis nepaprastai brangino. 

— Lipk žemėn, galvijau, turiu su tavim pasikalbėti! 

Per mašinos džeržgesį Žiuljenas ir šį sykį neišgirdo įsakymo. Tė- 
vas, jau nulipęs žemėn, nenorėjo vėl rabždintis viršun, tad atsinešė 
ilgą kartį riešutams mušinėti ir šėrė ja sūnui per petį. Kai tik Žiuljenas 
nušoko, senasis Sorelis, grubiai baksnodamas jam į nugarą, nusivarė 
namo. „Vienas dievas težino, kas manęs laukia!“ — galvojo jaunuolis. 
Eidamas jis liūdnai žvilgtelėjo į upelį, kur nukrito knyga; tai buvo visų 
jo knygų mėgstamiausioji — „Memuarai iš šventos Elenos salos“ . 

Jo veidai liepsnojo, jis ėjo nuleidęs akis. Tai buvo neaukštas aštuo- 
niolikos ar devyniolikos metų jaunuolis, iš pažiūros gležnas, netaisyk- 
lingais, bet švelniais veido bruožais ir ereliška nosimi. Didelės juodos 
akys, kurios ramybės valandėlėmis spindėjo išmone ir egzaltacija, šią 
akimirką degė nuožmiausia neapykanta. Tamsiai kaštoniniai plaukai 
augo taip Žemai, jog siaurino kaktą, ir todėl supykęs jis atrodydavo 
žiaurus. Begalinėje žmonių veidų įvairybėje vargiai ar atsirastų kitas, 
šitaip stulbinančiai išraiškingas. Liaunas ir gražus stuomuo bylojo 
daugiau apie vikrumą negu apie jėgą. Žiūrėdamas į nepaprastai mąslų 
ir labai išblyškusį Žiuljeno veidą, tėvas nuo pat jo mažumės sprendė, 
kad arba sūnus neišgyvens, arba, jei išgyvens, bus šeimai našta. Visų 
namiškių niekinamas, jis nekentė brolių ir tėvo; sekmadieniais per 
žaidimus miestelio aikštėje visados atsidurdavo tarp nugalėtųjų. 

Tačiau maždaug prieš metus savo dailiu veidu jis ėmė pelnyti vie- 

nos kitos jaunos merginos palankumą. Niekinamas už silpnumą, Žiul- 
jenas visa širdimi prisirišo prie senojo karo gydytojo, kuris drįso vieną- 
syk pareikšti merui savo nuomonę dėl platanų. 

Šitas gydytojas atlygindavo kartais tėtušiui Soreliui už jo sūnaus 
darbo dieną ir mokė jį lotynų kalbos ir istorijos, tai yra to, ką pats ži- 
nojo iš istorijos: pasakojo apie 1796 metų žygį Italijon. Mirdamas 
užrašė jam savo Garbės legiono kryžių, pensijos likutį ir trisdešimt 
ar keturiasdešimt knygų, kurių pati brangiausia ką tik murktelėjo į 
viešąjį upelį, pakeitusį savo vagą pono mero pažinčių dėka. 

Vos tik peržengęs namų slenkstį, Žiuljenas pajuto ant peties ga- 
lingą tėvo ranką; sudrebėjo laukdamas, kada pasipils smūgiai. 

— Atsakyk, bet nemeluok,— riktelėjo jam į ausį atkariu balsu 
senasis kaimietis ir apsuko jį ranka it vaikas švino kareivėlį. Ašaromis 
pasruvusios didelės juodos Žiuljeno akys susidūrė su mažutėm pilkom 
ir piktom senojo dailidės akim, kurios tarsi smelkėsi į pačias jo sielos 
gelmes. 


V skyrius 
DERYBOS 


Cunctando restituit rem. 
Ennius* 


— Atsakyk, bet nemeluok, jei sugebi, nelemtas knygiau: iš kur 
pažįsti ponią de Renal, kada tu su ja kalbėjai? 

— Niekada nekalbėjau,— atsakė Žiuljenas, — nesu šitos ponios 
matęs niekur kitur, kaip tik bažnyčioje. 

— Bet tu į ją vėpsojai, bjaurus akiplėša! 

— Niekada! Jūs žinote, kad bažnyčioje aš matau tik dievą, — 
pridūrė Žiuljenas, nutaisęs šventuolio miną, kuri, jo nuomone, turėjo 
išgelbėti jį nuo naujų antausių. 


* Delsdamas išgelbėjo padėtį. Enijus'" (1ot.) 

— Ne, čia kažkas neaišku, — atkirto klastingas kaimietis ir akimir- 
ką nutilo, — bet iš tavęs nieko nesužinosi, prakeiktas veidmainy. Tiesą 
sakant, aš atsikratysiu tavęs, o mano lentpjūve! tas išeis tik į gera. Tu, 
matyt, kažkaip sugebėjai įsiteikti klebonui ar kam kitam, kad jie išrū- 
pino tau neblogą vietelę. Eik, susirink savo mantą, nuvesiu tave pas 
poną de Renalį — būsi jo vaikų mokytojas. 

— O ką už tai gausiu? 

— Maistą, drabužius ir tris šimtus frankų algos. 

— Aš nenoriu būti tarnas. 

— Galvijau, kas tau sako, kad būsi tarnas? Manai, aš norėčiau, 
kad mano sūnus būtų tarnas? 

— Bet su kuo aš valgysiu? 

Šitas klausimas suglumino senąjį Sorelį, jis pajuto, kad toliau 
kalbėdamas gali nusišnekėti; supyko, ėmė Žiuljeną plūsti ir išvadino 
smaližium, pagaliau paliko jį ir nuėjo pasikalbėti su kitais sūnumis. 

Netrukus Žiuljenas pamatė, kaip atsirėmę kirvių jie stovi ir tariasi. 
Jis ilgai į juos žiūrėjo, paskui, įsitikinęs, kad vis tiek neįspės, apie ką 
jie kalba, apėjo lentpjūvę ir atsisėdo kitoje jos pusėje, kad jo neužklup- 
tų iš netyčių. Norėjo rimtai apsvarstyti netikėtą žinią, kreipiančią jo 
likimą nauja vaga, bet juto, kad stokoja išminties; vaizduotė tepiešė 
jam tai, ką jis pamatys gražiuosiuose pono de Renalio namuose. 

„Ne, geriau viso šito atsisakyti, — mąstė jis, — negu nusižeminti 
ir valgyti su tarnais. Tėvas stengsis mane priversti; ne, verčiau mirti. 
Turiu susitaupęs penkiolika frankų ir aštuonis su; šiąnakt išsinešdinu 
ir per dvi dienas, traukdamas tiesiai kalnų keliukais, kur nebaisu jokio 
žandaro, atsiduriu Bezansone; ten parsisamdau kareiviu, 0 jei reikės, 
perbėgu į Šveicariją. Bet tada sudie, karjera, sudie, svajonės, sudie, 
puikusis kunigų luome, kuriam visur atviri keliai“. 

Šitas baisėjimasis valgyti prie vieno stalo su tarnais Žiuljenui ne- 
buvo įgimtas; jis būtų nesibodėjęs ir. daug skaudesnių dalykų, kad tik 
būtų galėjęs prasiskinti kelią į žmones. Šį pasišlykštėjimą sukėlė jam 
Ruso „Išpažintis“. Tai buvo vienintelė knyga, pagal kurią+Žiuljeno 
sąmonėje kūrėsi pasaulio vaizdas. Jo koraną papildė dar Didžiosios 
armijos biuletenių rinkinys ir „„Memuarai iš šventos Elenos salos“. 
Jis gyvybę būtų atidavęs už šitas tris knygas. Jokiom kitom knygom 
netikėjo. Vadovaudamasis senojo karo gydytojo žodžiais, manė, kad vi- 
sos kitos knygos meluoja, nes parašytos sukčių, trokštančių pasižymėti. 

Apdovanotas ugninga siela, Žiuljenas dar turėjo ir nuostabią at- 
mintį, kuri taip dažnai eina išvien su kvailumu. Norėdamas prisige- 


Pirma dalis 24 


rinti senukui klebonui Šelanui, nuo kurio, kaip jis aiškiai matė, pri- 
klauso jo ateitis, jis atmintinai išmoko visą Naująjį testamentą lotynų 
kalba; mokėjo jis taip pat pono de Mestro'' knygą „Apie popiežių“, 
bet tikėjo lygiai mažai tiek viena, tiek ir kita. 

Lyg susitarę, Sorelis ir sūnus daugiau tą dieną nesikalbėjo. Vaka- 
rop Žiuljenas nuėjo į teologijos pamoką pas kleboną, bet nusprendė 
elgtis atsargiai ir nieko nepasakė jam apie keistą pasiūlymą, kurį 
gavo tėvas. „O gal tai spąstai? — galvojo jis.— Geriau nuduoti, kad 
užmiršau“. 

Kitą dieną, anksti rytą, ponas de Renalis liepė pakviesti senį 
Sorelį, kuris, pavėlavęs valandą ar dvi, pagaliau pasirodė ir nuo pat 
durų ėmė berti atsiprašinėjimus, be paliovos žemai lankstydamasis. 
Ieškodamas visokiausių kliaučių, Sorelis pagaliau išsiaiškino, kad jo 
sūnus valgys su namų šeimininku ir šeimininke, o tomis dienomis, 
kai bus svečių — vienas su vaikais atskirame kambaryje. Pamatęs, kad 
ponas meras iš tikrųjų nekantrauja, be to, vis dar įtarinėdamas ir 
stebėdamasis, Sorelis darėsi vis priekabesnis ir paprašė parodyti kam- 
barį, kur miegos jo sūnus. Tai buvo didelis ir labai padoriai apstatytas 
kambarys, į kurį jau nešė trijų vaikų lovas. 

Ši aplinkybė įkvėpė seniui kaimiečiui naują mintį; jis tuoj pat 
tvirtu balsu paprašė parodyti drabužius, kuriuos gaus sūnus. Ponas de 
Renalis ištraukė stalčių ir išėmė šimtą frankų. 

— Štai pinigai, tegul jūsų sūnus nueina pas poną Diuraną, ge- 
lumbių pirklį, ir užsisako juodą eilutę. 

— O jei aš jį Iš jūsų atsiimsiu,— tarė kaimietis, staiga metęs 
visas savo pagarbias manieras, — ar šitą juodą eilutę jis galės pasi- 
laikyti? 

— Žinoma. 

— Na gerai! — tarė Sorelis, lėtai tęsdamas Žžodžius.— Vadinasi, 
lieka susitarti tik dėl vieno dalyko — kiek pinigų jam mokėsite. 

— Kaip? — pasipiktino ponas de Renalis.— Mes jau vakar susi- 
tarėme: duodu jam tris šimtus frankų; man rodos, tai daug ir gal net 
per daug. 

— Tiek siūlėte jūs, aš neginčiju,— dar lėčiau pratarė Sorelis; 
ir staiga su kažkokiu genialiu išmanumu, kuris gali nustebinti tik 
tuos, kurie nepažįsta Franš Kontė kaimiečių, pridūrė įbedęs į poną 
de Renalį akis: — Kitur mums daugiau duoda. 

Sulig šiais žodžiais mero veidas persikreipė. Tačiau jis atsitokėjo, 
ir po vingraus gerų dviejų valandų pokalbio, neišsprūdus iš jų burnos 

nė vienam neapgalvotam žodžiui, turtuolio gudrumą, kuris jam nėra 
gyvybiškai svarbus, perveikė kaimiečio gudrumas. Buvo nustatyta 
gausybė punktų, kuriais turėjo būti tvarkomas naujasis Žiuljeno gyve- 
nimas; jo alga ne tik buvo pakelta iki keturių šimtų frankų, bet 
ir turėjo būti išmokama iš anksto, pirmą kiekvieno mėnesio 
dieną. 

— Tiek to, duosiu jam trisdešimt penkis frankus, — tarė ponas 
de Renalis. 

— Kad skaičius būtų apskritas, toks turtingas ir dosnus žmogus 
kaip mūsų ponas meras, — lipšniai pasakė kaimietis, — nepagailės 
trisdešimt šešių frankų. 

— Tebūnie,— pasakė ponas de Renalis,— bet tuo šitą kalbą ir 
baigsime. 

Šį sykį iš pykčio jo balsas skambėjo tvirtai. Kaimietis suprato, 
kad eiti toliau negalima. Tada pulti ėmė ponas de Renalis. Jis jokiu 
būdu nesutiko atiduoti tų trisdešimt šešių frankų už pirmąjį mėnesį 
seniui Soreliui, nors šiam ir labai knietėjo gauti juos už sūnų. Ponui 
de Renaliui tuo tarpu toptelėjo mintis, kad jis privalės papasakoti žmo- 
nai, kokį vaidmenį suvaidino šiose derybose. 

— Grąžinkite man tą šimtą frankų, kur jums daviau, — suirzęs 
tarė jis.— Ponas Diuranas man skolingas. Aš pats su jūsų sūnum nu- 
eisiu ir paimsiu juodos gelumbės eilutei. 

Po šitokio griežto išpuolio Sorelis nusprendė būsiant išmintingiau 
vėl griebtis pagarbių formulių ir dėstė jas gerą ketvirtį valandos. 
Pagaliau, matydamas, kad iš tikrųjų daugiau nieko nelaimės, pasiša- 
lino. Nusilenkęs paskutinį kartą, ištarė šiuos žodžius: 

— Atsiųsiu jums sūnų į rūmus. 

Šitaip pono mero valdiniai vadino jo namus, kai norėdavo jam 
įsiteikti. 

Sugrįžęs į lentpjūvę, Sorelis, kad ir kaip ieškojo, sūnaus nerado. 
Būgštaudamas dėl to, kas jo laukia, Žiuljenas naktį išėjo iš namų. 
Jis sumanė saugioje vietoje paslėpti savo knygas ir Garbės legiono 
kryžių. Nunešė viską pas savo draugą, pavarde Fukė, jauną miško 
pirklį, kuris gyveno aukštai kalnuose. 

Kai jis pasirodė, tėvas suriko: 

— Dievas žino, ar užteks tau, prakeiktas tinginy, sąžinės užmo- 
kėti man už maistą, kurį aš tiek metų duodu tau skolon! Susirink 
skarmalus ir nešdinkis pas poną merą. 

Žiuljenas, stebėdamasis, kad jo nemuša, pasiskubino išsidanginti. 

Bet, vos išnykęs baisiajam tėvui iš akių, sulėtino žingsnį. Pagalvojo, 
kad jo veidmainybei ne pro šalį būtų užsukti į bažnyčią. 

Gal šitas žodis jus stebina? Kol priėjo šį bjaurų Žodį, jaunojo 
kaimiečio siela turėjo nukeliauti ilgą kelią. 

Žiuljenas, kartą vaikystėje pamatęs, kaip šeštojo pulko dragūnai '* 
su ilgais baltais apsiaustais ir juodakarčiais šalmais ant galvų, grįždami 
iš Italijos, prisirišo arklius prie tėvo trobos lango grotų, iš galvos ėmė 
kraustytis dėl kariškio profesijos. Vėliau klausėsi žavėdamasis senojo 
karo gydytojo pasakojimų apie mūšius ant Lodžio, Arkolio tiltų ir 
prie Rivolio. Matė, kaip liepsnojo senio akys, kai jis nukreipdavo 
jas į savo kryžių. 

Bet kai Žiuljenui buvo keturiolika metų, Verjere pradėjo statyti 
bažnyčią, kurią galima pavadinti prašmatnia tokiam mažam mieste- 
liui. Ypač didelį įspūdį Žiuljenui padarė keturios marmurinės kolo- 
nos; jos išgarsėjo apylinkėje tuo, kad sukėlė mirtiną neapykantą tarp 
taikos teisėjo ir jauno vikaro, atsiųsto iš Bezansono ir visų laikomo 
kongregacijos'? šnipu. Taikos teisėjas vos neprarado savo vietos — 
taip bent visi kalbėjo. Juk jis išdrįso susiginčyti su kunigu, kuris 
beveik kas dvi savaitės važinėjo į Bezansoną ir lankėsi ten, kaip žmo- 
nės sakė, pas jo ekscelenciją vyskupą. 

Tuo metu taikos teisėjas, gausios šeimos tėvas, paskelbė keletą 
nuosprendžių, kurie sukėlė žmonių pasipiktinimą; visi jie buvo nu- 
kreipti prieš tuos miestelio gyventojus, kurie skaitė Constitutionnel'“. 
Viršų paėmė lojalieji. Beje, bauda buvo labai nedidelė — trys ar penki 
frankai. Bet vieną iš šių nedidelių baudų turėjo sumokėti viniakalys, 
Žiuljeno krikštatėvis. Tas žmogus įpykęs suriko: „Matai, kaip viskas 
pasikeitė! Tik pamanyk — dvidešimt su viršum metų mes laikėme tai- 
kos teisėją doru žmogum!“ Karo gydytojas, Žiuljeno draugas, buvo 
jau miręs. 

Staiga Žiuljenas liovėsi kalbėjęs apie Napoleoną; pasiskelbė keti- 
nąs tapti kunigu; tėvo lentpjūvėje žmonės nuolat matė jį su lotyniška 
Biblija rankoje, kurią jam paskolino klebonas; jis mokėsi ją atmintinai. 
Gerasis senelis, susižavėjęs Žiuljeno daroma pažanga, ištisas valandas 
sėdėdavo su juo ir mokė jį teologijos. Žiuljenas jo akivaizdoje nerodė 
kitokių jausmų, kaip vien dievo baimę. Kas būtų galėjęs įspėti, kad po 
tuo išbalusiu, švelniu kaip jaunos mergaitės veideliu slypi nepalau- 
žiamas ryžtas greičiau iškęsti tūkstantį kančių, negu atsisakyti minties 
prasimušti. 

Žiuljenui prasimušti visų pirma reiškė išsiveržti iš Verjero; jis 

neapkentė savo gimtojo miesto. Visa, ką jis čia matė, stingdė jo vaiz- 
duotę. 

Jau ankstyvoje vaikystėje akimirkomis jį pagaudavo įkvėpimas. 
Tada jis su pasimėgavimu svajodavo, kaip jį vieną gražią dieną kas 
nors pristatys Paryžiaus gražuolėms, kaip jis sugebės patraukti jų 
dėmesį kokiu nors nepaprastu žygdarbiu. Kodėl negalėtų viena jų 
pamilti jį, kaip pamilo Bonapartą, kai jis dar buvo vargšas, žavioji 
ponia de Boarnė'"? Daugelį metų Žiuljeno gyvenime gal nebuvo va- 
landos, kad jis nebūtų prisiminęs Bonaparto, niekam nežinomo ir be- 
turčio leitenanto, savo kardo dėka tapusio pasaulio viešpačiu. Ši mintis 
guodė jį nelaimėse, kurios atrodė jam didžiulės, ir didino jo džiaugsmą, 
kai jam pasitaikydavo dėl ko nors nudžiugti. 

Bažnyčios statyba ir taikos teisėjo nuosprendžiai staiga atvėrė 
Žiuljenui akis; į galvą atėjusi viena mintis vos nesumaišė jam proto 
ir per kelias savaites pagaliau užvaldė jį taip galingai, kaip užvaldo 
aistrią sielą pirmoji mintis, kurią ji vaizduojasi pati atradusi. 

„Kai Bonapartas pradėjo garsėti, Prancūzijai grėsė priešų įsiver- 
žimas; karinis šaunumas tada buvo būtinas ir madingas. Šiandien 
yra kunigų, kurie sulaukę keturiasdešimties metų gauna šimtą tūkstan- 
čių frankų algos, tai yra tris kartus daugiau nekaip garsieji Napoleono 
generolai. Kunigams reikalingi padėjėjai. Štai, pavyzdžiui, mūsų tai- 
kos teisėjas: tokia šviesi galva, toks doras iki šiol, ir šitokio jau amžiaus, 
o gadina savo gerą vardą iš baimės, kad neužsitrauktų jauno, trisde- 
šimties metų, vikaro nemalonės. Reikia tapti kunigu“. 

Vieną kartą, pačiame naujojo pasišventimo įkarštyje,— Žiulje- 
nas jau dveji metai mokėsi teologijos, — jį išdavė staiga prasiveržusi 
ugnis, alinanti jo sielą. Tai atsitiko pas kunigą Šelaną; per vienus 
kunigų pietus, kai geraširdis klebonas pristatė jį kaip mokytumo ste- 
buklą, jis ėmė karštai liaupsinti Napoleoną. Po to pasirišo dešinę ranką, 
pareiškė, kad išsinarinęs ją keldamas eglinį rąstą, ir du mėnesius vaikš- 
čiojo su šitaip nepatogiai sulenkta ranka. Atlikęs šitą fizinę bausmę, 
atleido sau. Štai koks buvo tas devyniolikos metų jaunuolis, geibus pa- 
žiūrėti ir kuriam daugių daugiausia galėjai duoti septyniolika, dabar 
su ryšulėliu po pažasčia žengiantis į prašmatniąją Verjero baž- 
nyčią. 

Bažnyčioje buvo tamsu ir tuščia. Kažkurios šventės proga visi 
langai buvo uždangstyti tamsiai raudonu audeklu. Prasiskverbę pro 
jį saulės spinduliai sudarė nuostabų šviesos žaismą — itin iškilmingą 
ir mistišką. Žiuljeną nukrėtė šiurpulys. Jis buvo vienas bažnyčioje. 

Atsisėdo į suolą, kuris pasirodė jam gražiausias. Suolas buvo pažymė- 
tas pono de Renalio herbu. 

Ant klaupto Žiuljenas pastebėjo skiautelę popieriaus su spaus- 
dintu tekstu — ji gulėjo plačiai išskleista, lyg tyčia tam, kad galima 
būtų perskaityti. Nukreipė į ją akis ir pamatė šiuos žodžius: 

„Smulkiau apie mirties bausmę, įvykdytą Luji Žanreliui Bezanso- 
ne ir apie paskutines jo gyvenimo minutes...“ 

Popierėlis buvo perplėštas. Kitoje pusėje buvo išlikę du pirmieji 
vienos eilutės žodžiai: ,,„Pirmasis žingsnis...“ 

— Kas galėjo čia tą popierėlį padėti? — tarė Žiuljenas.— Varg- 
šelis, — atsiduso jis, — pavardė jo baigiasi taip kaip mano...— Ir jis 
suglamžė skiautę. 

Išeinant Žiuljenui pasivaideno, kad ant žemės prie indo su švęstu 
vandeniu jis mato kraują: ten buvo palieta švęsto vandens, ir raudonos 
langų užuolaidos, atsispindėdamos jame, nudažė jį kruvinai. 

Pagaliau Žiuljenas susigėdo savo slapto išgąsčio. 

„Nejaugi aš būčiau bailys? -- tarė sau.— Už ginklų“ 

Šis šūkis, kurį taip dažnai kartojo savo pasakojimuose apie kau- 
tynes senasis gydytojas, rodėsi Žiuljenui didvyriškas. Jis pakilo ir sku- 
biai nužingsniavo link pono de Renalio namų. 

Nieko jam nepadėjo šaunus ryžtas: vos tik pamačius juos už dvi- 
dešimt žingsnių, jį pagavo neįveikiamas drovumas. Geležiniai varte- 
liai buvo atdari, jie pasirodė jam prabangus. Reikėjo žengti vidun. 

Ne vieno Žiuljeno širdis nerimavo dėl jo atvykimo į šiuos namus. 
Mintis apie žmogų, kuris savo pareigų verčiamas nuolat stovės tarp 
jos ir vaikų, nedavė ramybės ir poniai de Renal, be galo droviai mote- 
riai. Ji buvo įpratusi, kad sūnūs miegotų jos kambaryje. Rytą išliejo 
nemaža ašarų, pamačiusi, kad jų lovelės nešamos į kambarį, skirtą 
jų mokytojui. Nieko nepadėjo prašymas, kad bent jauniausiojo, Sta- 
nislaso Ksavjė, lovelę vyras leistų grąžinti į jos kambarį. 

Moteriškas ponios de Renal jautrumas buvo neapsakomai didelis. 
Jos vaizduotė piešė bjauriausią, susivėlusį storžievį, kuriam uždėta 
priedermė barti jos vaikus tik todėl, kad jis moka lotyniškai. Ir už tą 
barbarų kalbą jos sūnūs bus plakami rykštėmis. 

VI skyrius 
RUPESTIS 


Non so piū cosa son, 
Cosa faccio. 


Mozart (Figaro)* 


Ponia de Renal žvaliai ir grakščiai kaip visad, kai į ją nebūdavo 
nukreipti niekieno žvilgsniai, žengė pro stiklines svetainės duris, išei- 
nančias į sodą; staiga prie didžiųjų durų pastebėjo jauną kaimietį, be- 
veik dar vaiką, be galo išbalusį, dar neišdžiūuvusiomis ant veido ašaro- 
mis. Jis buvo apsirengęs baltutėliais marškiniais ir laikė po pažasčia 
švarią violetinę ratino striukę. 

Vaikinuko veidas buvo toks baltas, akys tokios švelnios, jog tru- 
putį romantiškai poniai de Renal pirmiausia topteiėjo mintis, kad tai 
persirengusi mergina, atėjusi pas poną merą prašyti kokios nors 
malonės. Jai pagailo to vargšo padaro, stovinčio prie durų ir, matyt, 
nedrįstančio pakelti rankos iki skambučio. Ponia de Renal žengė 
artyn, akimirką atitokusi iš kartaus sielvarto, kuris ją kamavo lau- 
kiant vaikų auklėtojo. Žiuljenas stovėjo nusisukęs į duris ir ponios 
de Renal nematė. Jis krūptelėjo, kai prie pat ausies švelnus balsas 
ištarė: 

— Ko jums čia reikia, vaikeli? 

Žiuljenas gyvai atsigręžė ir, itin meilaus ponios de Renal žvilgsnio 
nustebintas, valandėlę užmiršo savo drovumą. Apstulbintas jos gro- 
žio, veikiai užmiršo viską pasaulyje, net ir tai, ko čia atėjo. Ponia 
de Renal pakartojo klausimą. 

— Ateinu į šiuos namus dirbti mokytoju, ponia,— pagaliau iš- 
tarė jis, susigėdęs ašarų, kurias kaip įmanydamas šluostėsi. 

Poniai de Renal užėmė amą; jie stovėjo visai greta ir žiūrėjo vienas 
į kitą. Žiuljenas niekada nebuvo matęs taip gražiai apsirengusios, o 
svarbiausia — tokio skaistaus veido moters. Ir kaip lipšniai ji su juo 
kalba! O ponia de Renal žiūrėjo į stambias ašaras, nuriedėjusias ant 
šito kaimo vaikino skruostų, pradžioje tokių blyškių, o dabar tokių 


* Nebežinau, kas esu ir ką darau. Mocartas „Figaro vedybos“ (it.) 

rausvų. Veikiai ji nusijuokė su netvardomu linksmumu kaip jauna 
mergaitė; ją ėmė juokas iš pačios savęs, ji negalėjo patikėti savo lai- 
me. Ką, tai čia tas auklėtojas? O ji vaizdavosi, kad tai bus nevalyvas, 
prastai apsidaręs kunigas, kuris bars ir muš jos vaikus! 

— Argi jūs, pone, — ištarė ji pagaliau, — mokate lotyniškai? 

Žodis „pone“ taip apstulbino Žiuljeną, kad jis akimirką padelsė. 

— Taip, ponia, — droviai atsakė. 

Ponia de Renal jautėsi tokia laiminga, jog išdrįso paklausti Žiul- 
jeną: 

— Jūs per daug nebarsite tų vargšų vaikų? 

— Aš? Barsiu? — nustebo Žiuljenas.— O už ką? 

— Tikrai, pone? — pridūrė ji, kiek patylėjusi, o jos balsas rodė 
tolydžio didėjantį susijaudinimą. — Jūs būsite geras jiems, prižadate? 

Išgirsti, kad jį vėl, ir kuo rimčiausiai, vadina ponu taip gražiai 
apsitaisiusi dama,— tatai pranoko visus Žiuljeno lūkesčius: jaunys- 
tėje, kildamas svajose į dausas, jis visados manydavo, kad nė viena 
padori dama nesiteiks pratarti į jį žodžio, kol jis neužsivilks prašmat- 
nios karinės uniformos. O ponią de Renal savo ruožtu visiškai suklai- 
dino įstabi Žiuljeno veido spalva, didelės juodos akys ir gražūs plau- 
kai, kurie šiuo kartu garbanojosi labiau negu paprastai, kadangi, 
norėdamas atsivėsinti, jis buvo panardinęs galvą į miestelio fontano 
baseiną. Koks džiaugsmas! Lemtingasis auklėtojas, kurio griežtumo 
ir atkaraus balso ji taip baiminosi dėl vaikų, atrodo štai drovus kaip 
jauna mergaitė. Romiai ponios de Renal sielai toks staigus peršokimas 
nuo to, ko bijojo, prie to, ką dabar matė, tapo dideliu įvykiu. Paga- 
liau ji atsitokėjo. Ir nustebo, apsižiūrėjusi, kad stovi prie savo namo 
durų su šituo beveik vienmarškiniu jaunuoliu, ir dar taip arti jo. 

— Eime į vidų, — kiek sumišusi pratarė ji. 

Niekada savo gyvenime ponia de Renal nebuvo patyrusi tokio 
gilaus susijaudinimo, sužadinto grynai malonaus pojūčio; niekada 
po tokios kankinančios baimės jai prieš akis nebuvo stojęs toks žavus 
reginys. Taigi jos dailūs, taip rūpestingai puoselėjami vaikučiai nepa- 
teks į nevalyvo ir surūgusio kunigo rankas. Vos įžengusi į vestibiulį, 
ji atsigręžė į Žiuljeną, kuris nedrąsiai sekė iš paskos. Jo nustebusi 
veido išraiška, išvydus tokius gražius namus, teikė jam dar daugiau 
žavesio ponios de Renal akyse. Ji negalėjo patikėti savo akimis — 
jai, svarbiausia, vaidenosi, kad auklėtojas turi dėvėti juodus dra- 
bužius. 

— Bet ar iš tiesų, pone,— tarė ji vėl stabtelėdama, apmirusi iš 
baimės, kad nebūtų apsirikusi, nes labai jau laiminga jautėsi tuo 
tikėdama,— jūs mokate lotyniškai? 

Šie žodžiai užgavo Žiuljeno išdidumą ir išsklaidė kerus, kurie 
jį svaigino jau ketvirtį valandos. 

— Taip, ponia, — atsakė jis, stengdamasis nutaisyti šaltą miną, — 
aš moku lotyniškai ne blogiau už kunigą kleboną, o kartais jis net 
maloniai teikiasi pasakyti, kad geriau. 

Poniai de Renal dabar pasirodė, kad Žiuljeno veidas labai pik- 
tas; jis stovėjo už poros žingsnių nuo jos. Ji priėjo arčiau ir pusbalsiu 
pasakė: 

— Tai jūs nemušite mano vaikų pirmomis dienomis, net kai jie 
nemokės pamokų? 

Išgirdęs švelnų, beveik maldaujantį tokios gražios damos balsą, 
Žiuljenas staiga užmiršo, kaip turi elgtis žmogus su lotynisto reputa- 
cija. Ponios de Renal veidas buvo prie pat jo veido, nosį jam kute- 
no — įstabus pojūtis vargšui kaimiečiui! — vasarinių moteriškų rūbų 
aromatas. Žiuljenas baisiai paraudo, atsiduso ir vos girdimu balsu 
sušnabždėjo: 

— Nebijokite, ponia, aš visados darysiu, ką jūs liepsite. 

Tik šią akimirką, kai nerimas dėl vaikų visiškai išsisklaidė, poniai 
de Renal krito į akis begalinis Žiuljeno grožis. Švelnūs, beveik mo- 
teriški jo bruožai, jo sutrikimas neatrodė juokingi moteriai, kuri pati 
buvo begaliniai drovi. Vyriškumas, paprastai laikomas būtina vyro 
grožio ypatybe, būtų ją išgąsdinęs. 

— Kiek jums metų? — paklausė ji Žiuljeną. 

— Tuoj bus devyniolika. 

— Mano vyriausiam sūnui vienuolika, — pasakė ponia de Renal, 
visiškai nurimusi, — jis bus beveik draugas jums, galėsite jį visuomet 
gražiuoju įtikinti. Kartą tėvas sugalvojo jį mušti; vaikas po to sirgo 
visą savaitę, nors toks ir tebuvo tas kirtis. 

„O aš? Koks skirtumas! — dingtelėjo Žiuljenui.— Dar vakar 
tėvas mane mušė. Kokie laimingi tie turtuoliai!“ 

Ponia de Renal jau užčiuopė menkiausius atspalvius to, kas vyko 
mokytojo sieloje; liūdesio išraišką, šmėstelėjusią jo veide, ji palaikė 
drovumu ir panoro jį padrąsinti. 

— Kaip jūsų pavardė, pone? — paklausė ji tokiu mėeiliu tonu, 
jog Žiuljenas, nors ir nesąmoningai, pajuto visą jo Žavesį. 

— Vadinuosi Žiuljenas Sorelis, ponia; man baisu, aš pirmą kartą 

gyvenime žengiu į svetimus namus; man reikia jūsų globos, ir aš pra- 
šau jus daug ką atleisti pirmomis dienomis. Niekada nelankiau mo- 
kyklos, buvau per daug neturtingas; niekada nebendravau su kitais 
žmonėmis, tik su savo giminaičiu, karo gydytoju, Garbės legiono 
kavalieriumi, ir mūsų klebonu, kunigu Šelanu. Jis nepasakys apie 
mane nieko blogo. Broliai mane amžinai mušė, netikėkite jiems, jeigu 
mane šmeiš; atleiskite, jei nusikalsiu, tai bus ne iš blogos valios. 

Sakydamas šią ilgą kalbą, Žiuljenas pamažu aprimo; jis tyrinėjo 
ponią de Renal. Štai kaip veikia tobulas žavesys, kai jis įgimtas žmo- 
gui, o ypač kai asmuo, kurį jis puošia, nesistengia atrodyti žavus: 
Žiuljenas, kuris tarėsi gerai nusimanąs apie moterų grožį, būtų šią 
akimirką prisiekęs, kad jai ne daugiau kaip dvidešimt metų. Staiga 
į galvą jam šovė drąsi mintis — pabučiuoti jai ranką. Bet jis tuoj pat 
išsigando šios minties; dar po valandėlės tarė sau: „Būčiau bailys, 
jei nepadaryčiau to, kas gali būti man naudinga ir numaldyti panie- 
ką, su kuria toji graži dama greičiausiai žiūri į vargšą darbininką, 
ką tik atplėštą nuo pjūklo“. Žiuljeną galbūt šiek tiek drąsino ir žo- 
džiai „gražus vaikinas“, kuriais jau pusę metų sekmadieniais paly- 
dėdavo jį merginos. Kol jis kovojo su savimi, ponia de Renal keliais 
žodžiais paaiškino jam, kaip pradžioje elgtis su vaikais. Šitaip save 
prievartaudamas, Žiuljenas vėl labai išbalo; jis ištarė nenatūraliu 
balsu: 

— Ponia, aš niekada nemušiu jūsų vaikų; prisiekiu prieš dievą. 

Ir taip sakydamas išdrįso paimti ponios de Renal ranką ir pakelti 
prie lūpų. Pirmą akimirką šis gestas ją tik nustebino, bet paskui ji 
pasijuto įžeista. Kadangi buvo labai šilta, jos ranka po skepeta buvo 
nuoga ir kai Žiuljenas pakėlė ją prie lūpų, atsilapojo iki peties. Ne- 
trukus ji pati save subarė, kodėl ne iš karto pasipiktino. 

Ponas de Renalis, išgirdęs balsus, išėjo iš kabineto ir su ta pačia 
iškilminga ir tėviška mina, su kuria tuokdavo jaunavedžius merijoje, 
kreipėsi į Žiuljeną: 

— Privalau su jumis pakalbėti, kol dar jūsų nematė vaikai. 

Įsivedė Žiuljeną į kambarį ir sulaikė žmoną, kuri norėjo palikti 
juos vienus. Uždaręs duris, ponas de Renalis oriai atsisėdo. 

— Kunigas klebonas sakė man, kad jūs padorus jaunuolis; visi 
elgsis čia su jumis pagarbiai, ir aš, jei būsiu jumis patenkintas, padėsiu 
jums ateityje neblogai įsitaisyti. Pageidauju, kad nuo šiol jūs nebesi- 
matytumėte nei su giminėmis, nei su draugais, jų elgsena gali būti 
blogas pavyzdys mano vaikams. Štai trisdešimt šeši frankai už pirmą 

mėnesį, bet duokite Žodį, kad jūsų tėvas iš tų pinigų negaus nė vieno su. 

Ponas de Renalis negalėjo atleisti seniui, kad tas pergudravo jį 
šiose derybose. 

— Dabar, pone, — aš visiems čia įsakiau vadinti jus ponu, ir jūs 
suprasite, koks pranašumas yra patekti į padorių Žmonių namus, — 
taigi, pone, nedera, kad vaikai pamatytų jus su striuke. Ar kas nors 
iš tarnų jau matė jį? — kreipėsi ponas de Renalis į žmoną. 

— Ne, mielasis, — atsakė ji giliai susimąsčiusi. 

— Juo geriau. Užsivilkite va šitą, — tarė jis, duodamas nuste- 
busiam vaikinui savo paties surdutą.— O dabar eime pas gelumbių 
pirklį, poną Diuraną. 

Kai po valandos su viršum ponas de Renalis grįžo su naujuoju 
mokytoju, aprengtu juodai nuo galvos iki kojų, jo žmona tebesėdėjo 
toje pačioje vietoje. Pasirodžius Žiuljenui, jai pasidarė ramiau šir- 
dyje; ji atidžiai jį stebėjo, ir jos baimė sklaidėsi. Žiuljenas apie ją 
negalvojo; kad ir kaip jis nepasitikėjo likimu ir žmonėmis, šią aki- 
mirką jo siela buvo kaip mažo vaiko; jam rodėsi, kad jis išgyveno 
metų metus nuo to laiko, kai drebėdamas sėdėjo bažnyčioje, nors 
tepraslinko trys valandos. Pamatęs ledinį ponios de Renal veidą, 
suprato: ji pyksta už tai, kad jis išdrįso pabučiuoti jai ranką. Bet iš- 
didumas, sukilęs jo širdyje dabar, kai pajuto ant kūno naujus drabu- 
žius, tokius skirtingus nuo tų, kuriuos buvo įpratęs dėvėti, taip išmušė 
jį iš pusiausvyros ir jis taip troško nuslėpti savo džiaugsmą, jog visi 
jo judesiai pasidarė staigūs ir keisti. Ponia de Renal žiūrėjo į jį nu- 
stebusiomis akimis. 

— Daugiau orumo, pone, — tarė jam ponas de Renalis,— jei 
norite, kad jus gerbtų mano vaikai ir tarnai. 

— Pone, jaučiuosi kaip nesavas su savo naujais drabužiais, — 
atsakė Žiuljenas; — aš, vargšas kaimo vaikinas, iki šiol dėvėjau tik 
striukes; norėčiau, jei leisite, pabūti vienas savo kambaryje. 

— Kaip tau atrodo šis naujas pirkinys? — paklausė ponas de 
Renalis žmoną. 

Beveik instinktyviai, tikriausiai nė pati nesuvokdama kodėl, ponia 
de Renal nuslėpė nuo vyro tiesą. 

— Aš toli gražu taip nesižaviu šiuo kaimo vaikinuku kaip jūs; 
jūsų malonės išaugins jam ragus, nepraeis nė mėnuo, ir jums teks jį 
atleisti. 

— Nair kas? Atleisime. Atsieis man tai kokį šimtą frankų, bet 
užtat Verjero žmonės įpras, kad pono de Renalio vaikai turi moky- 

toją. Jei būčiau leidęs Žiuljenui pasilikti su tom prastom darbininko 
drapanom, šio tikslo nebūčiau pasiekęs. Jeigu jį atleisiu, tą juodą 
eilutę, kurią užsakiau pas gelumbių pirklį, žinoma, pasiliksiu sau. 
Jis tegalės pasiimti tą, kurią radau gatavą pas siuvėją ir kuria jį ap- 
rengiau. 

Valanda, kurią Žiuljenas praleido savo kambaryje, poniai de Re- 
nal prabėgo kaip viena akimirka. Vaikai, išgirdę, kad naujasis mo- 
kytojas jau atvykęs, apibėrė motiną klausimais. Pagaliau Žiuljenas 
pasirodė. Tai buvo kitas žmogus. Maža būtų pasakyti, kad jis laikėsi 
oriai: tai buvo įsikūnijęs orumas. Pristatytas vaikams, jis prakalbo 
į juos tokiu tonu, kuris nustebino net poną de Renalį. 

— Atvykau čia, ponai, — pasakė jis, baigdamas savo kreipimą- 
si, — mokyti jus lotynų kalbos. Jūs žinote, kas yra atsakinėti pamoką. 
Štai Šventas raštas, — pridūrė jis, rodydamas juodai įrištą mažo forma- 
to tomelį.--“ Tai mūsų viešpaties Jėzaus Kristaus gyvenimo istorija, 
ta dalis, kuri vadinama Naujuoju testamentu. Aš jus dažnai klausi- 
nėsiu, o dabar paklausinėkite jūs mane. 

Adolfas, vyriausias iš vaikų, paėmė knygą. 

— Atverskite ją kur paklius, — kalbėjo toliau Žiuljenas,— ir 
pasakykite tris pirmuosius bet kurios pastraipos žodžius. Aš atmin- 
tinai skaitysiu jums šią šventą knygą, kuria mes visi turime vado- 
vautis gyvenime, ir sustosiu tik tada, kai jūs patys mane sustab- 
dysite. 

Adolfas atskleidė knygą, paskaitė du žodžius, ir Žiuljenas iš at- 
minties persakė visą puslapį taip lengvai, tarsi būtų kalbėjęs pran- 
cuūziškai. Ponas de Renalis džiūgaudamas žvalgėsi į žmoną. Vaikai, 
pamatę, kaip nustebo tėvai, žiūrėjo į Žiuljeną išpūtę akis. Prie sve- 
tainės durų priėjo vienas tarnas — Žiuljenas tebekalbėjo lotyniškai. 
Kurį laiką tarnas stovėjo kaip įbestas, paskui dingo. Netrukus prie 
durų pasirodė ponios kambarinė ir virėja; Adolfas jau buvo atvertęs 
knygą aštuoniose vietose, o Žiuljenas vis taip pat laisvai sakė iš at- 
minties. 

— Ak dieve mano, koks gražus kunigėlis, — šūktelėjo virėja, 
geraširdė, labai dievobaiminga mergina. 

Pono de Renalio savimeilė sunerimo; užuot egzaminavęs auklė- 
toją, jis atkakliai rausėsi atmintyje, stengdamasis prisiminti nors ke- 
letą lotyniškų žodžių; pagaliau padeklamavo vieną posmelį iš Hora- 
cijaus. Bet Žiuljenas lotyniškai mokėjo tik Šventą raštą. Jis atsakė 
suraukęs antakius: 

— Šventasis luomas, kuriam aš ruošiuosi, draudžia man skaityti 
tokį pasaulietišką poetą. 

Ponas de Renalis padeklamavo dar nemaža tariamų Horacijaus 
eilių. Jis paaiškino vaikams, kas toks buvo Horacijus; bet vaikai, 
apstulbę iš susižavėjimo, nesiklausė, ką sako tėvas. Jie žiūrėjo į Žiul- 
jeną. 

Matydamas, kad tarnai tebestovi prie durų, Žiuljenas nusprendė, 
kad reikia tęsti egzaminą. 

— O dabar, — kreipėsi jis į jauniausiąjį, — tegul ponas Stanis- 
lasas Ksavjė taip pat nurodo man kurią nors vietą iš šventosios 
knygos. 

Mažasis Stanislasas, švytėdamas iš išdidumo, vargais negalais 
perskaitė pirmąjį kažkurios pastraipos žodį, ir Žiuljenas išpylė visą 
puslapį. Kad ponas de Renalis iki soties gautų pasimėgauti pergale, 
Žiuljenui besakant tą puslapį, į kambarį įėjo ponas Valno, puikiųjų 
normandiškų arklių savininkas, ir ponas Šarko de Možironas, apy- 
gardos suprefektas. Šitos scenos dėka Žiuljenas iš tikrųjų nusipelnė 
teisės į pono titulą; net ir tarnai nedrįso jos ginčyti. 

Vakare pas poną de Renalį suplūdo visas Verjeras pažiūrėti šito 
stebuklo. Žiuljenas atsakinėjo niūria mina, neleidžiančia pašnekovui 
pereiti į familiarumą. Garsas apie jį taip greitai pasklido po miestą, 
jog, praėjus vos kelioms dienoms, ponas de Renalis, bijodamas, 
kad kas nors jo nepaveržtų, pasiūlė jam pasirašyti sutartį dvejiems 
metams. 

— Ne, pone,— šaltai atsakė Žiuljenas,— jei jūs panorėtumėte 
mane atleisti, aš turėčiau išeiti. Sutartis, kuri saisto tik mane, o jūsų 
niekam neįpareigoja, yra nelygi. Atsisakau ją pasirašyti. 

Žiuljenas sugebėjo taip pasirodyti, kad, nepraėjus nė mėnesiui 
nuo jo atsiradimo šiuose namuose, jį ėmė gerbti net pats ponas de 
Renalis. Klebonas buvo susipykęs su ponu de Renaliu ir ponu Valno, 
todėl niekas negalėjo išduoti ankstesniosios Žiuljeno aistros Napo- 
leonui; o pats Žiuljenas apie jį kalbėjo tik su pasibaisėjimu. 

SIELŲ GIMINYSTĖ ' 


Sujaudinti širdį jie geba 
tik ją pažeisdami. 


Nudienis autorius 


Vaikai jį dievino, jis jų nemylėjo; jo mintys buvo kitur. Berniūkš- 
čiai galėjo daryti, ką norėjo, — jie niekada neišvesdavo jo iš kantry: 
bės. Šaltas, teisingas, bejausmis, o vis dėlto mylimas, — jo atvykimas 
tam tikra prasme išvijo nuobodulį iš namų, — Žiuljenas buvo geras 
auklėtojas. Pats jis jautė tik pasibjaurėjimą ir neapykantą tai aukš- 
tajai visuomenei, kuri įsileido jį į savo tarpą, bet po teisybei davė 
prie stalo prasčiausią vietą, tuo turbūt ir galima paaiškinti tą neapy- 
kantą ir pasibjaurėjimą. Kartais, per kokius iškilmingus pietus, jis 
vos teįstengdavo užgniaužti neapykantą visai aplinkai. Pavyzdžiui, 
sykį per šventą Liudviką, kai vaišėse pas poną de Renalį ponas Valno 
neleido niekam nė prasižioti, Žiuljenas vos neišsidavė — spėjo iš- 
bėgti į sodą neva pažiūrėti, ką veikia vaikai. „,„Sąžiningumą kelia į 
padanges, — šūktelėjo jis mintyse, — sakytum kitos dorybės pasau- 
lyje nėra! O betgi su kokia pagarba visi lankstosi, kaip šunuodegiauja 
žmogui, kuris tikriausiai dvigubai ar trigubai praturtėjo nuo to lai- 
ko, kai ėmė tvarkyti vargšų gerą! Galėčiau lažintis, kad jis pelnosi 
net iš lėšų, kurios skiriamos pamestinukams, o tų bedalių skurdas 
šventesnis negu visų kitų! Ak, pabaisos, pabaisos! Aš taip pat lyg koks 
pamestinukas, manęs nekenčia tėvas, broliai, visa šeima“. 

Keletą dienų prieš šventą Liudviką Žiuljenas, vienas vaikštinė- 
damas po giraitę, vadinamą Belvederiu, viršum Ištikimybės alėjos, 
ir kalbėdamas brevijorių, pamatė iš tolo nuošaliu takeliu ateinančius 
brolius, bandė jų išsilenkti, bet nepavyko. Gražus juodas brolio ap- 
daras, be galo tvarkinga jo išvaizda ir neslepiama panieka jiems su- 
kėlė tokį šių netašytų darbininkų pavydą, kad jie primušė jį ir pa- 
liko gulėti be sąmonės, krauju pasruvusį. Ponia de Renal, išėjusi 
pasivaikščioti su ponu Valno ir suprefektu, užsuko į tą pačią giraitę; 
pamačiusi Žiuljeną ant žemės, pagalvojo, kad jis negyvas, ir taip 
susijaudino, jog ponui Valno sukilo pavydas. 

Jis per anksti sunerimo. Žiuljenas žavėjosi ponia de Renal, bet 

ir nekentė dėl jos grožio; juk tai buvo pirmoji kliūtis, kuri vos ne- 
parklupdė jo kelyje į sėkmę. Jis kalbėjosi su ja kiek galėdamas re- 
čiau — norėjo, kad ji užmirštų tą įkarštį, su kuriuo pirmąją dieną 
pabučiavo jai ranką. 

Eliza, ponios de Renal kambarinė, kaip ir buvo galima laukt, 
įsimylėjo jaunąjį mokytoją; ji dažnai apie tai kalbėjo su savo ponia. 
Dėl panelės Elizos meilės Žiuljenas užsitraukė vieno liokajaus neapy- 
kantą. Sykį jis išgirdo tą vyruką sakant Elizai: „Jūs nė kalbėt su manim 
nebenorite nuo to laiko, kai namuose atsirado tas apskretėlis mo- 
kytojas“. Žiuljenas nebuvo nusipelnęs tokios užgaulės; bet instink- 
tyviai, jausdamasis esąs gražus vaikinas, dvigubai labiau ėmė rūpintis 
savo išvaizda. Dvigubai labiau ėmė jo nekęsti ir ponas Valno. Jis 
garsiai pareiškė, kad toks koketiškumas nepritinkąs jaunam dvasinin- 
kui. Žiuljenas iš tiesų dėvėjo drabužius, panašius į dvasininko, — 
betrūko sutanos. 

Ponia de Renal pastebėjo, kad Žiuljenas dažniau negu paprastai 
kalbasi su panele Eliza; ir sužinojo, kad to priežastis — Žiuljeno 
garderobo skurdumas. Jis turėjo tiek mažai baltinių, kad dažnai tu- 
rėjo duoti juos skalbti; šioms smulkioms paslaugoms jam ir buvo rei- 
kalinga Eliza. Šitas begalinis neturtas, apie kurį ponia de Renal su- 
pratimo neturėjo, ją sujaudino; ji panoro jam ką nors dovanoti, bet 
nedrįso; šita vidinė įtampa buvo pirmas nemalonus jausmas, kurį jai 
sužadino Žiuljenas. Iki šiol Žiuljeno vardas sutapo jai su tyru, per- 
dėm dvasiniu džiaugsmu. Kamuojama minties apie Žiuljeno neturtą, 
ponia de Renal užsiminė kartą vyrui, kad reikėtų jam padovanoti 
baltinių. 

— Kas per kvailystė! — atsakė jis.— Še tau! Kišti dovanas žmo- 
gui, kuriuo mes visiškai patenkinti ir kuris gerai eina savo pareigas? 
Va, jeigu apsileistų, tada reikėtų skatinti jo uolumą. 

Poniai de Renal pasirodė žema šitaip samprotauti, nors prieš 
Žiuljeno atsiradimą nebūtų atkreipusi į tai dėmesio. Žvelgdama į 
be galo valyvą, beje, labai kuklų kunigėlio apdarą, ji visada susimąs- 
tydavo: „Vargšas vaikinas! Kaip jis geba susitvarkyti?“ 

Pamažu, užuot baisėjusis tuo stygium, ji pajuto užuojautą Žiul- 
jenui. 

Ponia de Renal buvo viena tų provincijos moterų, kurios lengvai 
gali pasirodyti kvailos pirmą, antrą bendravimo su jomis savaitę. 
Ji neturėjo jokios gyvenimo patirties ir buvo nešneki. Apdovanota 
jautria ir išdidžia siela, instinktyviai verždamasi į laimę kaip visos 

gyvos būtybės, ji dažniausiai nesidomėjo tuo, ką veikia tie storžie- 
viai, tarp kurių likimas skyrė jai gyventi. 

Jeigu ji būtų bent kiek gavusi mokslo, būtų atsiskleidęs jos proto 
savaimingumas bei gyvumas. Bet ją, kaip turtingą įpėdinę, auklėjo 
vienuolės, karštos Jėzaus širdies garbintojos, liepsnojančios neapy- 
kanta prancūzams, jėzuitų priešams. Poniai de Renal pakako sveikos 
nuovokos, kad tuoj pat užmirštų visas tas nesąmones, kurių buvo 
išmokusi vienuolyne; bet tuščios vietos ji niekuo neužpildė ir paga- 
liau nebežinojo nieko. Pataikavimai, kurie supo ją, kaip didelio turto 
paveldėtoją, nuo pat mažumės, ir aiškus polinkis į karštą dievobai- 
mingumą įpratino ją gyventi uždarą gyvenimą. Iš pažiūros ji buvo 
nepaprastai nuolaidi ir atsižadėjusi savo valios, — visi Verjero vedę 
vyrai rodė ją kaip pavyzdį žmonoms, o ponas de Renalis tuo labai 
didžiavosi, — bet iš tikrųjų įprastinę jos sielos būseną lėmė nepapras- 
tas išdidumas. Bet kuri princesė, pagarsėjusi savo puikybe, kur kas 
daugiau domisi tuo, ką daro jos dvariškiai, negu ši moteris, tokia pa- 
žiūrėti švelni ir kukli, domėjosi tuo, ką sako ar daro jos vyras. Iki 
Žiuljeno pasirodymo namuose jai iš tikrųjų rūpėjo tik vaikai. Visą 
savo sielos jautrumą ji skyrė jų negalavimams, skausmams, mažu- 
čiams džiaugsmams, lygiai kaip anksčiau, kol buvo Jėzaus širdies vie- 
nuolyne Bezansone, degė tik meile dievui. 

Kai sukarščiuodavo kuris jos sūnus, ji susisielodavo taip, tarsi 
vaikas būtų jau miręs, nors išdidumas jai neleido niekam to pasisa- 
kyti. Kai pirmaisiais vedybų metais ją dar pagaudavo noras išlieti 
savo širdgėlą, šiuos jos išsipasakojimus vyras sutikdavo šiurkščiu 
juoku, pečių gūžtelėjimu, kuriuos palydėdavo kokia nuvalkiota sen- 
tencija apie moterų kvailumą. Šitokie šiurkštūs juokai, ypač kai bū- 
davo kalbama apie vaikų ligas, it durklas smigdavo į ponios de Renal 
širdį. Štai ką ji rado gyvenime vietoj įtaikių ir saldžių meilikavimų, 
įprastų jėzuitiškame vienuolyne, kur prabėgo jos jaunystė. Ją iš- 
auklėjo skausmas. Per savo išdidumą negalėdama atskleisti šitų šird- 
gėlų net savo draugei poniai Dervil, ji manė, kad visi vyrai — tokie 
kaip jos vyras, ponas Valno ir suprefektas Šarko de. Možironas. Stor- 
žieviškumas ir atžariausias abejingumas visam tam, kas nesusiję su 
pinigais, rangu ir ordinais; akla neapykanta kiekvienam, kuris gal- 
voja kitaip negu jie, — visos tos ypatybės jai atrodė įgimtos šios lyties 
atstovams kaip ir mada nešioti aulinius batus ir fetrines skrybėles. 

Praėjo daug metų, bet ponia de Renal vis negalėjo apsiprasti su 
gobšuoliais, tarp kurių jai teko gyventi. 

Čia ir reikia ieškoti jaunojo kaimiečio Žiuljeno pasisekimo prie- 
žasties. Šios kilnios ir išdidžios sielos giminystė leido jai pažinti švel- 
nių džiaugsmų, spindinčių naujovės žavesiu. Ponia de Renal netrukus 
atleido Žiuljenui už begalinį neišmanymą, kuris teikė jam tik dar 
daugiau patrauklumo, ir už negrabias manieras, kurias jai pavyko 
ištaisyti. Jai rodėsi, kad jo verta pasiklausyti net ir tada, kai aptariami 
kasdieniškiausi dalykai, net ir tada, kai kalbama apie vargšą šunelį, 
kuris, bėgdamas per gatvę, pakliuvo po risčia važiuojančio kaimiečio 
ratais. Išvydęs tokį skaudų reginį, jos vyras kaip paprastai šiurkščiai 
nusijuokdavo, tuo tarpu ji matydavo, kaip trūkčioja gražūs, juodi, 
dailiai lenkti Žiuljeno antakiai. Pamažu jai ėmė rodytis, kad didžia- 
dvasiškumas, taurumas, žmogiškumas būdingi tik šiam jaunam kuni- 
gėliui. Jam vienam atiteko visas tas palankumas ir net žavėjimasis, 
kuriuos šios dorybės sužadina tauriose sielose. 

Paryžiuje Žiuljeno santykių su ponia de Renal klausimas būtų 
greit ir labai paprastai išsisprendęs; bet Paryžiuje meilė — romanų 
vaikas. Jaunam mokytojui ir jo droviai šeimininkei trys keturi ro- 
manai ar net Žimnazo teatre išgirsti kupletai būtų išaiškinę, kokie 
yra jų santykiai. Romanai būtų jiems nusakę jų vaidmenis, nurodę, 
kokį pavyzdį pasirinkti; ir šituo pavyzdžiu anksčiau ar vėliau, nors 
ir be jokio džiaugsmo, ir gal ner atžagariom, Žiuljenas iš tuštybės 
būtų pasekęs. 

Kuriame nors Averono ar Pirėnų miestelyje viską būtų nulėmęs 
menkiausias įvykis — toks yra karšto klimato poveikis. O mūsiškėje, 
labiau apniukusioje padangėje jaunas neturtingas vaikinas, tetrokš- 
tąs iškilti todėl, kad jo subtili prigimtis skatina jį siekti kai kurių ma-- 
lonumų, gaunamų už pinigus, gali kasdien susitikinėti su trisdešimties 
metų moterimi, nuoširdžiai dora, paskendusia rūpesčiuose dėl vaikų 
ir anaiptol nelinkusia ieškoti savo elgesiui pavyzdžių romanuose. 
Provincijoje viskas vyksta iš lėto, viskas darosi pamažu — gyveni- 
mas čia natūralesnis. 

Mąstydama apie jaunojo mokytojo neturtą, ponia de Renal susi- 
graudindavo iki ašarų. Žiuljenas užklupo ją kartą tikrai verkiančią. 

— Ak ponia, ar neatsitiko jums kokia nelaimė? 

— Ne, mielasis, — atsakė ji. — Pašaukite vaikus, eisime pasivaikš- 
čioti. 

Ji paėmė jį už parankės ir, kaip pasirodė Žiuljenui, kažkaip ypa- 
tingai pasirėmė į jį. Tai buvo pirmas kartas, kai ji kreipėsi į jį Žodžiu 
„mielasis“. 

Grįžtant iš pasivaikščiojimo, Žiuljenas pastebėjo, kad ji tolydžio 
rausta. Ji sulėtino žingsnį. 

— Jums tikriausiai kas nors pasakojo,— tarė ji, nukreipusi į 
šalį akis, — kad aš turiu Bezansone labai turtingą tetą ir esu vienin- 
telė jos turto paveldėtoja. Ji siunčia man begales dovanų... Mano 
sūnūs... taip puikiai mokosi... kad aš norėčiau prašyti jus priimti iš 
manęs, kaip dėkingumo ženklą, mažą dovanėlę. Tai tik keli luidorai, 
jūs galėsite nusipirkti už juos baltinių. Tik va...— pridūrė ji, dar la- 
biau rausdama, ir nutilo. 

— Kas, ponia? — paklausė Žiuljenas. 

— Nevertėtų,— sušnabždėjo ji, nuleidusi galvą, — apie tai pra- 
sitarti mano vyrui. 

— Esu menkas žmogelis, ponia, bet nesu niekšas, — tarė Žiul- 
jenas pykčiu degančiom akim, sustodamas ir išsitiesdamas visu ūgiu, — 
štai apie ką jūs nepagalvojote. Pasirodyčiau žemesnis už liokajų, jei 
i1mčiau slėpti nuo pono de Renalio bet kuriuos piniginius savo rei- 
kalus. 

Ponia de Renal buvo priblokšta. 

— Nuo to laiko, kai apsigyvenau jūsų namuose, — kalbėjo toliau 
Žiuljenas, — ponas meras jau penkis kartus įteikė man po trisdešimt 
šešis frankus; kad ir šią akimirką galiu parodyti savo išlaidų knygelę 
ponui de Renaliui ar bet kam kitam; net ponui Valno, kuris manęs 
nekenčia. 

Po šitokio atkirčio ponia de Renal žengė šalia jo išbalusi ir dre- 
bėdama, ir, iki baigėsi pasivaikščiojimas, nei vienas, nei kitas nesu- 
galvojo, kaip vėl užmegzti pokalbį. Išdidžioje Žiuljeno širdyje meilė 
poniai de Renal vis sunkiau bebuvo įmanoma; o ji pajuto jam pa- 
garbą, juo susižavėjo: jis išbarė ją! Tarsi norėdama atitaisyti paže- 
minimą, kad ir nenoromis padarytą, ji dabar leido sau itin švelniai 
juo rūpintis. Šita naujovė suteikė poniai de Renal džiaugsmo visai 
savaitei. Jai pavyko, kad ir dalinai, apmaldyti Žiuljeno pyktį; jam 
nė į galvą neatėjo, kad jos elgesys byloja apie asmeninę simpatiją. 

„Štai, — mąstė jis,— kokie tie turtuoliai: pažemina žmogų, o 
paskui mano, kad viską galima atitaisyti keliomis grimasomis!“ 

Ponios de Renal širdis buvo tokia sklidina ir dar tokia tyra, jog, 
nors ir buvo nusprendusi nieko nesakyti vyrui, ji neiškentė ir pa- 
pasakojo jam, kad pasiūlė Žiuljenui dovaną ir kad jis atsisakė jos. 

— Kaip? — sušuko ponas de Renalis kaip įgeltas.— Ir jūs paken- 
tėte, kad jūsų dovanos nepriėmė tarnas? 

O kai ponia de Renal aiktelėjo, išgirdusi šį Žodį, jis tarė: 

— Aš kalbu, ponia, kaip kalbėjo velionis princas de Kondė, savo 
jaunai Žmonai pristatydamas rūmų šambelionus: „Visi šitie žmonės, — 
pasakė jis, — yra mūsų tarnai“. Aš jums skaičiau šitą vietą iš Bezan- 
valio'' memuarų, ją būtinai turi žinoti tas, kam rūpi rango klausimai. 
Kas nėra bajoras, kas gyvena pas jus ir gauna algą, tas yra jūsų tar- 
nas. Aš pakalbėsiu su tuo ponu Žiuljenu ir duosiu jam šimtą frankų. 

— Ak mielasis,— šūktelėjo visa virpėdama ponia de Renal,— 
tik kad bent nematytų tarnai! 

— Taip, jie galėtų pavydėti, ir visai pagrįstai, — pasakė vyras 
išeidamas ir galvodamas, ar ne per didelę sumą pasiūlė. 

Ponia de Renal krito ant kėdės ir vos nenualpo — iš širdies skaus- 
mo. „Jis pažemins Žiuljeną, ir dėl to būsiu kalta aš!“ Ji pasibaisėjo 
savo vyru ir užsidengė rankomis veidą. Davė sau žodį, kad niekados 
daugiau neatvers jam širdies. 

Kai vėl pamatė Žiuljeną, ji vis dar tirtėjo; jai taip gniaužė krū- 
tinę, kad negalėjo nė žodžio ištarti. Sumišusi paėmė jį už abiejų rankų 
ir stipriai jas suspaudė. 

— Na kaip, mielasis, — ištarė ji pagaliau, — jūs patenkintas mano 
vyru? 

— Kaip aš nebūsiu patenkintas? — karčiai nusišypsojo Žiulje- 
nas.— Jis davė man šimtą frankų. 

Ponia de Renal žvilgtelėjo į jį, tarsi dėl ko dvejodama. 

— Eime, duokite man ranką,.— pasakė ji pagaliau tokiu ryžtingu 
balsu, kokio Žiuljenas nebuvo niekada iš jos girdėjęs. 

Ji išdrįso nueiti su juo į čionykštį knygyną, nors jo savininkas gar- 
sėjo kaip baisus liberalas. Ten išsirinko už dešimt luidorų knygų ir 
atidavė jas sūnums. Bet žinojo, kad širų knygų kaip tik labai nori Žiul- 
jenas. Liepė čia pat, knygyne, kiekvienam vaikui užsirašyti savo vardą 
ant knygos, kuri jam atiteko. Kol ponia de Renal džiaugėsi, taip nar- 
siai atpirkusi Žiuljenui padarytą skriaudą, šisai nustebęs dairėsi į 
daugybę knygų lentynose. Niekados dar jis nebuvo drįsęs įkelti kojos 
į tokią pasaulietišką vietą; širdis jam smarkiai plakė. Nė nesistengda- 
mas įspėti, kas dedasi ponios de Renal širdyje, jis, pamiršęs viską, 
svarstė, kokiu būdu jaunas studentas teologas galėtų įsigyti keletą 
šių knygų. Pagaliau jam toptelėjo į galvą, jog tereikia tik apsukrumo, 
ir jis gal įtikintų poną de Renalį, kad jo sūnų rašiniams labai praverstų 
garsių šios provincijos bajorų biografijos. Ištisą mėnesį išmoningai 
veikęs, Žiuljenas savo mintį įgyvendino, ir taip sėkmingai, kad po 

kurio laiko, kalbėdamas su ponu de Renaliu, įsidrąsino užsiminti apie 
kitą galimybę, kur kas keblesnę kilmingam merui: užsirašyti abonentu 
knygyne, tai yra padėti liberalui krautis turtą. Ponas de Renalis su- 
tiko, kad būtų ne pro šalį duoti vyresniajam sūnui supratimą de visu* 
apie kai kuriuos veikalus, kurie gali būti minimi pokalbiuose, kai jis 
mokysis karo mokykloje; bet Žiuljenas matė, kad iš pono mero dau- 
giau nieko nebus galima išgauti. Jis įtarė, kad yra kažkokia slapta 
priežastis, bet kokia — negalėjo įspėti. 

— Pagalvojau, pone, — pasakė jis kartą, — kad būtų labai ne- 
patogu, jei tokia tikrai bajoriška pavardė kaip Renalis pasirodytų ne- 
valyvuose knygininko sąrašuose. 

Pono de Renalio veidas pragiedrėjo. 

— Vargšui teologijos studentui būtų irgi tamsi dėmė, — kalbėjo 
toliau Žiuljenas dar labiau nužemintu balsu, — jei vieną dieną paaiš- 
kėtų, kad jo pavardė buvo įrašyta knygas skolinančio knygininko są- 
rašuose. Liberalai galėtų apkaltinti mane, kad ėmiau pačias nepado- 
riausias knygas; kas žino, ar nesusigundytų jie net įrašyti šalia mano 
pavardės tų šlykščių knygų pavadinimus. 

Bet Žiuljenas pasuko ne tuo keliu. Jis matė, kad mero akyse vėl 
atsimušė sutrikimas ir nepasitenkinimas. Žiuljenas nutilo. 

„Pakliuvo žmogelis“, — pagalvojo jis. 

Praėjo keletas dienų, ir štai vyresnysis berniukas pono de Renalio 
akivaizdoje paklausė Žiuljeną, kas tai per knyga, apie kurią pasirodė 
skelbimas (Ouotidienne laikraštyje '“. 

— Kad jakobinai neturėtų ko džiūgauti, — tarė jaunasis maky- 
tojas, — O aš vis dėlto galėčiau atsakyti į pono Adolfo klausimą, galima 
būtų užrašyti abonentu knygyne kurį nors jūsų tarną. 

— Nebloga mintis, — atsakė aiškiai nudžiugęs ponas de Renalis. 

— Vis dėlto reikėtų patikslinti, — pasakė Žiuljenas, nutaisęs 
rimtą ir beveik nelaimingą veido išraišką, taip pritinkančią kai ku- 
riems žmonėms, kai jie pamato, kad dalykas, kurio seniai troško, jau 
pasiektas, — reikėtų patikslinti, kad tarnas neturės teisės imti romanų. 
Patekusios į namus, tos pavojingos knygos galėtų išvesti iš doros kelio 
ponios kambarines ir patį tarną. 

— Jūs užmirštate politinius pamfletus, — išdidžiai pridūrė ponas 
de Renalis. Jis nenorėjo parodyti savo susižavėjimo išmaniu kompro- 
misu, atėjusiu į galvą jo vaikų mokytojui. 


* Akivaizdų (lot.). 

Toks ir buvo Žiuljeno gyvenimas: vienos smulkios derybos; paskui 
kitos, ir jų sėkmė rūpėjo jam daug labiau negu tas aiškus palan- 
kumas, kurį be vargo būtų galėjęs įskaityti ponios de Renal šir- 
dyje. 

Verjero mero namuose vėl atgijo ankstesnioji jo dvasinė būsena. 
Čia, kaip ir tėvo lentpjūvėje, jis jautė gilią panieką žmonėms, tarp 
kurių gyveno, o šie nekentė jo. Kasdien klausydamasis suprefekto, 
pono Valno ir kitų šeimos bičiulių pasakojimų apie vienus ar kitus 
įvykius, kurie dėjosi jų akyse, jis matė, kaip toli jų vertinimas nuo tik- 
rovės. Jei tik jis susižavėdavo kuriuo nors poelgiu, tai šis būtinai su- 
silaukdavo visų aplinkinių pasmerkimo. Širdy jis tolydžio atsikirs- 
davo: „Kokie pabaisos!“ arba „Kokie kvailiai!“ Juokingiausia tai, 
kad šis išdidėlis dažnai absoliučiai nieko nesuprasdavo, apie ką buvo 
kalbama. 

Savo gyvenime nuoširdžiai jis buvo šnekėjęs tik su senuoju karo 
gydytoju; tas truputėlis Žinių, kurias jis turėjo, siejosi su Bonaparto žy- 
giais į Italiją arba chirurgija. Jaunuolišką jo drąsą žavėjo išsamūs pa- 
sakojimai apie skausmingiausias operacijas; jis galvodavo: „Aš nebū- 
čiau nė suvirpėjęs“. 

Pirmą kartą, kai ponia de Renal pabandė pradėti su juo kalbą, 
neturinčią ryšio su vaikų auklėjimu, jis ėmė pasakoti apie chirurgines 
operacijas; ji išbalo ir paprašė liautis. 

Daugiau Žiuljenas nieko nežinojo. Taigi, nors jie su ponia de Renal 
gyveno po vienu stogu, tarp jų, vos tik likdavo dviese, įsivyraudavo 
itin keista tyla. Kad ir kokia nuolanki būdavo jo laikysena svetainėje, 
iš jo akių ji išskaitydavo, kad jis jaučiasi protingesnis už visus tuos, ku- 
rie pas ją svečiuojasi. Bet vos tik akimirką likdavo viena su juo, aiškiai 
matydavo jo sutrikimą. Ir nerimavo dėl to, nes moteriškas instinktas 
sakė jai, kad šio sutrikimo priežastis — anaiptol ne meilė. 

Vadovaudamasis kažkokia senojo gydytojo mintimi apie kilmingų- 
jų draugiją, kaip tasai ją vaizdavosi, Žiuljenas pasijusdavo pažemintas, 
kai ten, kur būdavo moterų, nutrūkdavo pokalbis, tarsi jis būtų buvęs 
tos tylos kaltininkas. Šis jausmas būdavo šimtąkart nemalonesnis, kai 
tas atsitikdavo prie keturių akių. Jo vaizduotė, persunkta nenuosai- 
kiausio, perdėm ispaniško supratimo apie tai, ką turi sakyti vyras mote- 
riai, kai jis vienas su ja, sumišimo akimirką pakišdavo jam visai nepri- 
imtinų minčių. Jo siela skrajojo debesyse, o jis tuo tarpu negalėdavo 
įveikti pačios gėdingiausios tylos. Dėl žiaurių kančių, kurias jis kentėjo 
per tuos ilgus pasivaikščiojimus su ponia de Renal ir vaikais, rūstus jo 

veidas atrodydavo dar rūstesnis. Jis baisingai save niekino. O jei, ne- 
laimė, prisiversdavo prabilti, tai paistydavo nesąmones. Didžiausia bė- 
da buvo ta, kad jis matė, kaip kvailai elgiasi, ir teikė tam per daug svar- 
bos; tačiau buvo vienas dalykas, kurio jis nematė, — tai savo akių iš- 
raiškos; jo akys buvo tokios gražios, jos atspindėjo tokią ugningą sielą, 
kad, panašiai kaip geri aktoriai, suteikdavo kartais nuostabią prasmę 
tam, kas jos visai neturėjo. Ponia de Renal pastebėjo, kad, būdamas 
vienas su ja, jis gali pasakyti ką nors protingo tik tada, kai, užkluptas 
kurio nors netikėto įvykio, negalvoja, kaip įmantriau išraityti kokią 
frazę. O kadangi tie, kurie lankėsi jos namuose, naujomis ir stulbinan- 
čiomis mintimis jos nelepino, ji su malonumu mėgavosi Žiuljeno proto 
blyksniais. 

Po Napoleono žlugimo iš provincijos papročių griežtai yra gujama 
bet kokia, nors mažiausia galantišku mo apraiška. Kiekvienas bijo ne- 
tekti tarnybos. Sukčiai ieško atramos kongregacijoje; o veidmainiavi- 
mas sužydo net liberalų tarpe. Nuobodulys didėja. Nelieka jokios kitos 
pramogos, kaip tik knyga ir žemės ūkis. 

Ponia de Renal, turtinga dievotos tetulės įpėdinė, šešiolikos metų 
ištekinta už garbaus bajoro, per visą savo gyvenimą nei patyrė, nei 
matė nieko, kas bent truputį panėšėtų į meilę. Tik jos nuodėmklausys, 
gerasis klebonas Šelanas, užsiminė apie meilę, kada jai ėmė atkakliai 
mergintis ponas Valno, tačiau nupiešė ją tokiomis atgrasiomis spalvo- 
mis, jog šitas Žodis jos vaizduotėje prilygo šlykščiausiam ištvirkimui. 
O tokią meilę, kuri buvo pavaizduota keliuose romanuose, atsitiktinai 
pakliuvusiuose jai į rankas, ji laikė išimtimi ar net visiškai nerealiu da- 
lyku. Šito neišmanymo dėka ponia de Renal, nuolat galvodama 
apie Žiuljeną, jautėsi visiškai laiminga ir nė nemanė savęs už tai 
akinti. 

SMULKŪS ĮVYKIAI 


Then there were sighs, the deeper for suppression, 
And stolen glances, sweeter for the theft, 
And burning blushes, though for no transgression. 


Don Juan, c. I, st. 74* 


Angeliškas ponios de Renal romumas, kuris buvo tiek įgimta jos 
būdo savybė, tiek ir palaimingos dabartinės jos būsenos vaisius, susi- 
drumsdavo tik tada, kai ji imdavo galvoti apie savo kambarinę Elizą. 
Toji mergina gavo palikimą, nuėjo išpažinties pas kleboną Šelaną ir 
pasisakė norinti ištekėti už Žiuljeno. Klebonas iš visos širdies ap- 
sidžiaugė jo numylėtinį ištikusia laime; bet begalinis buvo jo nustebi- 
mas, kai Žiuljenas ryžtingai pasakė, kad panelės Elizos pasiūlymas jam 
nepriimtinas. 

— Apsižiūrėkite, vaike, kas dedasi jūsų širdyje, — tarė klebonas, 
suraukęs kaktą.— Sveikinu jus, jei labai nemenką turtą atstumiate tik 
dėl pašaukimo. Jau penkiasdešimt šešeri metai su kaupu, kai klebonau- 
ju Verjere, tačiau, kaip iš visko atrodo, būsiu atleistas. Man tai skau- 
dus smugis, bet aš vis dėlto turiu aštuonis šimtus livrų rentos. Primenu 
jums šią smulkmeną todėl, kad nedėtumėte per daug vilčių į tai, ką ga- 
li jums duoti kunigystė. Jei manote šunuodegiauti prieš žmones, ku- 
riems suteikta valdžia, tai pasmerksite save amžinai pražūčiai. Ga- 
limas daiktas, karjerą padarysite, bet turėsite skriausti nelaimin- 
guosius, saldliežuviauti suprefektui, merui, įtakingam asmeniui ir pa- 
taikauti jo aistroms; šitokį elgesį, aukštuomenėje vadinamą „mokėjimu 
gyventi“, pasaulietis gal ir gali kai kada suderinti su sielos išganymu; 
bet mūsų luomas reikalauja pasirinkti: arba laimė šiame pasaulyje, 
arba aname, vidurinio kelio nėra. Ką gi, eikite, brangus sūnau, pagal- 
vokite, o po trijų dienų grįžkite ir duokite man galutinį atsakymą. Man 

* Atodusiai — iš pat gelmių krūtinės 

Ir meilūs žvilgsniai. metami vogčia, 
Ir tas aistros raudonis pirmutinis, 
Kuris nutvieskia skruostus nejučia... 


Baironas „Don Žuanas“. I giesmė, 74 posmus (Vertė A. Churginas) 

liūdna, bet aš matau, kad jūsų charakterio gelmėse slypi kažkoks niau- 
rus užsidegimas, kuris, man rodos, nebyloja nei apie nuosaikumą, nei 
apie visišką atsisakymą nuo žemiškų gėrybių, o juk šios ypatybės bū- 
tinos kunigui; jūsų protas, Žinau, toli jus nuves; bet leiskite man 
atvirai pasakyti, — pridūrė gerasis klebonas su ašaromis akyse,— 
jeigu jūs pasirinksite kunigystę, aš drebėsiu dėl jūsų sielos išga- 
nymo. 

Žiuljenui buvo gėda, kad jis susijaudino; pirmą kartą gyvenime 
jis pajuto, jog kažkas jį myli; jis verkė su didžiausiu malonumu, o kad 
niekas nematytų jo ašarų, nuėjo išsiverkti į miškus viršum Verjero. 

„Kas man darosi? — tarė jis sau pagaliau.— Jaučiu, kad mielai 
šimtą sykių numirčiau už gerąjį kleboną Šelaną, o betgi jis štai įrodė, 
j0g esu kvailys. Svarbiausia — apgauti kaip tik jį, o tuo tarpu jis mato 
mane kiaurai. Tas slaptas užsidegimas, kurį jis minėjo, — tai mano 
troškimas prasimušti į žmones. Jis mano, kad aš netinku būti kunigu, 
tr kaip tik tada, kai tikėjausi, jog, man savanoriškai atsisakius nuo 
penkiasdeši mties luidorų rentos, jis susidarys prielankiausią nuomonę 
apie mano dievobaimingumą ir pašaukimą. 

Ateityje, — mąstė toliau Žiuljenas,— pasikliausiu tik tomis savo 
būdo ypatybėmis, kurias būsiu išbandęs. Kas būtų galėjęs pasakyti, kad 
aš su tokiu malonumu liesiu ašaras! Kad mylėsiu tą, kuris man įrodė, 
jog esu kvailys!“ 

Praėjo tos trys dienos, ir Žiuljenas surado dingstį, kuria jam būtų 
derėję apsiginkluoti pačią pirmąją dieną; ta dingstis buvo šmeižtas, 
bet argi ne vis tiek? Jis labai netvirtu balsu prisipažino klebonui, kad 
yra viena priežastis, — jis negalįs pasakyti kokia, nes tai pakenktų tre- 
čiam asmeniui, — kuri iš pat pradžių atgrasiusi jį nuo šių vedybų. Tai 
buvo šešėlis, mestas ant Elizos elgsenos. Kunigui Šelanui pasirodė, kad 
visas jo elgesys byloja apie perdėm pasaulietišką įkarštį, visai ne tokį, 
kokiu turėtų degti jauno dvasininko širdis. 

— Mano mielas, — tarė jis Žiuljenui, — verčiau būkite geras, visų 
gerbiamas, apsišvietęs ūkininkas negu kunigas be pašaukimo. 

Į šiuos naujus pamokymus Žiuljenas atsakė labai gražiai, bent jau 
žodžiai buvo gražūs: kalbėjo jis taip, kaip turėtų kalbėti jaunas uolus 
seminaristas; bet kunigą Šelaną gąsdino ir tonas, kuriuo tie žodžiai 
buvo tariami, ir akyse blykčiojanti ugnis, kurios jis neįstengė nu- 
slėpti. 

Nereikia spręsti apie Žiuljeną per daug blogai; jis korektiškai nau- 
dojosi pasalios, apdairios veidmainystės leksikonu. Tai nepeiktina jo 

amžiuje. O dėl tono ir gestų, tai neužmirškime, kad jis augo tarp kai- 
miečių, neturėdamas prieš akis didžių pavyzdžių. Vėliau, vos tik gavęs 
progą susidurti su tais ponais, ėmė taip pat įstabiai valdyti savo gestus 
kaip ir kalbą. 

Ponia de Renal stebėjosi, kad jos kambarinė, gavusi palikimą, nė 
kiek nepralinksmėjo; matė, kad mergina tolydžio bėgioja pas kleboną 
ir grįžta nusiverkusi; pagaliau Eliza pasipasakojo apie savo vedybas. 

Ponia de Renal susirgo — taip bent jai pasirodė; ją krėtė drugys, 
kankino nemiga; atsigaudavo ji tik tada, kai šalia savęs matydavo arba 
kambarinę, arba Žiuljeną. Galvoti galėjo tik apie juos ir apie tai, kokie 
jie bus laimingi, sukūrę šeimą. Tą varganą namelį, kur jie gyvens iš 
penkiasdešimties luidorų rentos, vaizdavosi žaviausiomis spalvomis. 
Žiuljenas puikiausiai galėsiąs įsitaisyti advokatu Brė mieste, už dvie- 
jų mylių nuo Verjero; tuomet ir ji kartais jį pamatysianti. 

Poniai de Renal rimtai ėmė dingotis, kad ji išeis iš proto; pasisakė 
apie tai vyrui ir pagaliau iš tikrųjų susirgo. Tą patį vakarą, kambari- 
nei atėjus jai patarnauti, ji pastebėjo, kad mergina verkia. Tuo metu 
ji neapkentė Elizos ir buvo ką tik už kažką ją aprėkusi; dabar atsiprašė. 
Eliza dar graudžiau ėmė raudoti ir pasakė, kad, jei ponia leisianti, ji 
papasakosianti jai apie savo negandą. 

— Pasakokite,— atsakė ponia de Renal. 

— Taigi va, ponia, jis nenori manęs vesti; greičiausiai pikti liežu- 
viai bus jam mane apkalbėję, ir jis tiki jais. 

— Kas nenori jūsų vesti? — vos atgaudama kvapą, paklausė ponia 
de Renal. 

— Kas kitas, jei ne ponas Žiuljenas? — kūkčiodama atsakė kam- 
barinė.— Kunigas klebonas norėjo jį prikalbėti, bet nieko nepadarė; 
kunigas klebonas sako, kad jis neturįs atstumti padorios merginos tik 
todėl, kad ji tarnavusi kambarine. Šiaip ar taip, pono Žiuljeno tėvas — 
paprastas dailidė; 0 jis pats kaip pelnėsi duoną, prieš ateidamas į ponios 
namus? 

Ponia de Renal nebesiklausė; ji pasijuto taip nepaprastai laiminga, 
kad jai vos nesusimaišė protas. Liepė Elizai keletą sykių pakartoti, kad 
Žiuljenas tikrai atsisakęs ją vesti ir kad nebėra vilties iš jo sulaukti pro- 
tingesnio sprendimo. 

— Išmėginsiu paskutinę priemonę,— pasakė ji kambarinei,— 
pakalbėsiu su ponu Žiuljenu. 

Kitą dieną po pusryčių ponia de Renal su neapsakoma palaima 

stojo ginti savo varžovės ir ištisą valandą klausėsi, kaip Žiuljenas at- 
kakliai atsisakinėja Elizos rankos ir pinigų. 

Pamažu Žiuljenas metė nuosaikius argumentus ir ėmė gyvai atsi- 
kirtinėti į išmintingus ponios de Renal išvedžiojimus. Ji neįstengė 
atlaikyti laimės srauto, užplūdusio jos sielą po tiekos nevilties dienų, 
ir apalpo. Kai atsigavo ir buvo patogiai paguldyta savo kambaryje, 
liepė visiems išeiti. Negalėjo atsitokėti iš nustebimo. 

„Nejaugi aš mylėčiau Žiuljeną?“ — dingtelėjo jai pagaliau. 

Šitas išsiaiškinimas bet kuriuo kitu metu būtų sukėlęs sąžinės prie- 
kaištų bangą ir giliai ją sukrėtęs, o dabar pasirodė jai lyg koks keistas 
reiškinys, kurį ji tarsi abejingai stebėjo iš šalies. Jos siela, iškamuota 
viso to, ką jai teko neseniai išgyventi, liko nebejautri stipriems įspū- 
džiams. 

Ponia de Renal norėjo ką nors veikti, bet tuoj pat kietai užmigo; 
o kai pabudo, viskas pasirodė jai ne taip baisu, kaip turėjo pasirodyti. 
Buvo tokia laiminga, jog neįstengė apie ką nors blogai galvoti. Ši dora 
provincialė, naivi ir tyra, niekada nekankino savo sielos, trokšdama 
išspausti iš jos kokio nors kitoniško atspalvio jausmą ar širdgėlą. Iki 
Žiuljeno pasirodymo ponia de Renal, pasinėrusi begaliniuose apy- 
vokos darbuose, — toli nuo Paryžiaus tokia yra geros šeimos motinos 
lemtis, — apie aistras buvo tos pačios nuomonės kaip mes apie loteriją: 
aiški apgavystė ir laimė, kurios vaikosi tik bepročiai. 

Paskambino pietums; ponią de Renal nutvieskė raudonis, kai ji 
išgirdo su vaikais ateinančio Žiuljeno balsą. Pamilusi ji pasidarė šiek 
tiek apsukresnė ir, norėdama paaiškinti savo paraudimą, pasiskundė, 
kad jai baisiai skauda galvą. 

— Štai kokios tos moterys! — šūktelėjo ponas de Renalis, garsiai 
nusikvatojęs. — Amžinai kas nors šitose mašinose išklibę. 

Nors ponia de Renal ir buvo pratusi prie panašių sąmojų, vyro 
tonas įžeidė ją. Vildamasi nusikratyti šio jausmo, ji žvilgtelėjo į Žiul- 
jJeną; jeigu jis būtų buvęs pats didžiausias pabaisa, vis tiek šį akimirks- 
nį būtų jai patikęs. 

Vos tik prasidėjus šiltoms pavasario dienoms, ponas de Renalis, 
stropiai mėgdžiodamas karaliaus dvariškių įpročius, persikraustė į 
Verži; tai buvo kaimelis, kurį išgarsino tragiška Gabrielės istorija'“. 
Už kelių šimtų žingsnių nuo vaizdingų senos gotikinės bažnyčios 
griuvėsių ponui de Renaliui priklausė sena pilis su keturiais bokštais 
ir parkas, išplanuotas kaip Tiuilri: su daugybe buksmedžių gyvatvorių 
ir su kaštonų alėjomis, karpomomis dukart per metus. Greta jo buvo 

obelų sodas — mėgstama pasivaikščiojimo vieta. Sodo gale augo 
aštuoni ar dešimt riešutmedžių; vešli jų lapija siekė vos ne aštuonias- 
dešimties pėdų aukštį. 

— Kiekvienas šitų prakeiktų riešutmedžių, — sakydavo ponas de 
Renalis, kai žmona imdavo jais gėrėtis, — atsieina man pusę arpano 
derliaus, jų pauksmėje neauga kviečiai. 

Kaimas poniai de Renal pasirodė tarsi niekad nematytas; ji garsiai 
reiškė savo susižavėjimą. Jausmas, kuris joje degė, įkvėpė jai išmanu- 
mo ir ryžto. Trečią dieną po persikraustymo į Verži, kai ponas de 
Renalis merijos reikalais išvažiavo į miestą, ponia de Renal savo lėšo- 
mis pasisamdė darbininkų. Mat Žiuljenas pakišo jai mintį, jog būtų 
gera nutiesti siaurą smėliu barstytą takelį, kuris vingiuotų per vais- 
medžių sodą iki pat didžiųjų riešutmedžių, kad vaikai galėtų vaikš- 
čioti čia nuo pat ankstyvo ryto, nesušlapdami rasoje batukų. Nepraėjo 
nė dvidešimt keturios valandos, ir šita mintis buvo įgyvendinta. Ponia 
de Renal linksmai visą dieną su Žiuljenu vadovavo darbininkams. 

Kai Verjero meras grįžo iš miesto, jį nustebino nauja alėja. Ponią 
de Renal irgi nustebino jo atvažiavimas: ji buvo visai jį užmiršusi. Du 
mėnesius jis piktai bambėjo, kaip buvo galima šitaip įžūliai, nepasita- 
rus su juo, imtis tokio pertvarkymo; jį šiek tiek guodė tas, kad ponia 
de Renal atliko viską savo lėšomis. 

Ji ištisas dienas žaisdavo su vaikais sode, vejodama su jais druge- 
lius. Jie pasisiuvo didžiulius gaubtuvus iš šviesios marlės ir gaudė jais 
vargšus lepidopterus. Vadinti juos šitaip nežmoniškai ponią de Renal 
išmokė Žiuljenas. Mat ji parsisiųsdino iš Bezansono puikųjį Goda- 
ro“? veikalą, ir Žiuljenas pasakodavo jai apie keistus tų gyvūnėlių 
įpročius. 

Jie smaigstė juos be pasigailėjimo segtukais didelėje kartono dė- 
žėje, kurią taip pat padarė Žiuljenas. 

Pagaliau ponia de Renal ir Žiuljenas rado pokalbiams temų, 
ir jis išsivadavo iš tų baisių kančių, kurias kentėjo tylos valandėlėmis. 

Kalbėjo jie be perstojo ir su begaliniu domesiu, nors visada apie 
labai nekaltus dalykus. Šis judrus, veiklus, linksmas gyvenimo būdas 
patiko visiems, išskyrus panelę Elizą, kuri negalėjo apsiginti nuo dar- 
bo. „Niekada, net per mėsėdą, kai Verjere tiek būna pobūvių, — sakė 
ji, — Mano ponia taip nesirupindavo savo tualetais; ji keičia sukneles 
du ar tris kartus per dieną“. 

Kadangi esame nusistatę niekam nepataikauti, neneigsime, kad 
ponia de Renal, kurios oda buvo nuostabi, ėmė dabar siūdintis suk- 

neles itin trumpomis rankovėmis ir itin giliomis iškirptėmis. Ji bu- 
vo labai gražaus sudėjimo ir su šitokiu apsirengimu atrodė ža- 
vingai. 

— Jus niekada nebuvote tokia jauna, ponia,— sakydavo jai 
jos draugai, atvykę iš Verjero pietų į Verži. (Vietinio stiliaus pa- 
vyzdys.) 

Keistas dalykas, ir mažai kas iš mūsų tuo patikės: ponia de Renal 
skyrė tiek dėmesio savo tualetui be jokio tiesioginio tikslo. Jai tai buvo 
malonu; ir ji, nieko ypatingo negalvodama, visą laiką, jeigu tik negaudė 
drugelių su vaikais ir Žiuljenu, drauge su Eliza siuvo sukneles. Vieną 
vienintelį kartą buvo išvykusi į Verjerą, kai panoro nusipirkti naujų 
vasarinių suknelių, atvežtų iš Miulūuzo. 

Į Verži ji parsivežė vieną jauną giminaitę. Kai ištekėjo, ponia de 
Renal nejučiomis artimiau susidraugavo su ponia Dervil, su kuria 
kadaise kartu mokėsi Jėzaus širdies vienuolyne. 

Ponia Dervil labai juokdavosi iš visų papaikusių, kaip ji sakė, 
savo giminaitės išmonių. „Man pačiai tas niekada į galvą neateitų“,— 
sakydavo ji. Šitų netikėtų išmonių, kurias Paryžius būtų pavadinęs 
sąmoju, ponia de Renal gėdydavosi, kai būdavo su vyru, nes jos atrodė 
jai kvailos; bet su ponia Dervil įsidrąsindavo. Iš pradžių kalbėdavo 
baikščiai; bet kai abi damos ilgiau pabūdavo vienos, ponia de Renal 
pagyvėdavo, ir ilgas rytas dviese prabėgdavo kaip viena akimirka — 
abiem būdavo labai linksma. Atvažiavusi šį sykį, išmintingoji ponia 
Dervil pastebėjo, kad jos giminaitė ne tokia linksma, bet kur kas lai- 
mingesnė. 

Žiuljenas, persikraustęs į kaimą, jautėsi kaip tikras vaikas, gainiojo 
drugelius su tokiu pat malonumu kaip ir jo auklėtiniai. Taip ilgai save 
tramdęs ir mikliai laviravęs, o dabar likęs vienas, atsidūręs toli nuo 
žmonių žvilgsnių ir instinktyviai nesivaržydamas ponios de Renal, 
jis pasinėrė į gyvenimo džiaugsmą, tokį gaivalingą jo amžiuje, o be to, 
tarp gražiausių pasaulyje kalnų. 

Kai atvažiavo ponia Dervil, Žiuljenui ji pasirodė labai draugiška, 
ir jis tuoj pat nusivedė ją po didžiaisiais riešutmedžiais parodyti regi- 
nio, atsiskleidžiančio iš tos vietos, kur baigiasi naujoji alėja; iš tikrųjų 
šis reginys prilygsta, jei ne pranoksta pačius žavingiausius vaizdus, 
kuriuos gali pasiūlyti Šveicarija ir Italijos ežerai. Pakilus stačiu šlaitu, 
kuris prasideda už kelių žingsnių nuo čia, priešais atsiveria didžiulės 
bedugnės, kurių pakraščiais beveik iki pat upės traukiasi ąžuolynai. 
Ir štai čia, ant šitų statmenų uolų viršūnių, Žiuljenas, laimingas, lais- 

vas, tam tikra prasme net lyg ir namų viešpats, atsivesdavo abi drauges 
19 džiaugdavosi, kai jos žavėdavosi didingais vaizdais. 

— Man tai lyg Mocarto muzika,— sakydavo ponia Dervil. 

Verjero apylinkių grožį Žiuljeno akyse buvo sugadinęs brolių 
pavydas, amžinai susiraukusio tėvo despotizmas. Čia, Verži, jo ne- 
persekiojo tie kartūs prisiminimai; pirmą kartą gyvenime jis nematė 
aplink save priešų. Kai ponas de Renalis išvažiuodavo į miestą, — 
o tai atsitikdavo dažnai, — Žiuljenas išdrįsdavo skaityti; netrukus jam 
nebereikėjo skaityti naktimis, rūpestingai slepiant lempą apverstoje 
gėlių vazoje, — jis galėjo išsimiegoti; dieną, per pertraukas tarp pa- 
mokų, jis kopdavo ant šitų uolų, pasiėmęs knygą, kuri buvo vieninte- 
lis jo elgesio vadovas ir žavėjimosi objektas. Nevilties valandėlėmis 
jis sėmėsi iš jos ir laimės, ir įkvėpimo, ir paguodos. 

Kai kurie Napoleono pasisakymai apie moteris, samprotavimai 
apie vieno ar kito jo viešpatavimo laikais madingo romano vertę pirmą 
kartą įkvėpė Žiuljenui minčių, kurios kiekvienam kitam jo amžiaus 
jaunuoliui jau seniai būtų atėjusios į galvą. 

Prasidėjo didieji karščiai. Jie įprato vakarais rinktis po didžiule 
liepa, už kelių žingsnių nuo namo. Čia visada būdavo labai tamsu. 
Vieną vakarą Žiuljenas gyvai kažką pasakojo, palaimingai mėgauda- 
masis tuo, kad jam sekasi gražbyliauti, ir dar jaunų moterų draugijoje; 
gestikuliuodamas jis netyčia palytėjo ponios de Renal ranką, kuria 
ji rėmėsi į atlošą vienos tų dažytų medinių kėdžių, kokios paprastai 
statomos soduose. 

Ranka akimirksniu atsitraukė; bet Žiuljenui toptelėjo į galvą — 
jis privaląs pasiekti, kad ponia de Renal neatitrauktų rankos, kai jis 
ją palies. Užsidėtos pareigos našta ir baimė apsijuokti arba, tikriau 
sakant, pajusti savo menkumą, jei nepavyktų, bematant išvaikė iš 
širdies visą malonumą. 

IX skyrius 
VAKARAS KAIME 


Pono Gereno Didonė?!'! — koks žavus škicas! 


Štrombekas"* 


Rytojaus dieną, susitikęs ponią de Renal, Žiuljenas žiūrėjo į ją 
kažkokiu keistu žvilgsniu; stebėjo tarsi priešą, su kuriuo reikės susi- 
remti. Šie jo žvilgsniai buvo tokie nepanašūs į vakarykščius, jog ponia 
de Renal visai suglumo: ji buvo jam tokia gera, o jis, atrodo, pyksta. 
Ji negalėjo atitraukti nuo jo akių. 

Su jais buvo ponia Dervil, tad Žiuljenas galėjo mažiau kalbėti, 
o daugiau atsidėti savo mintims. Visą šią dieną jis nieko daugiau ne- 
veikė, tik sėmėsi tvirtybės iš dievo įkvėptos knygos, kuri grūdino jo 
sielą. 

Jis kur kas anksčiau baigė pamokas su vaikais, o paskui, pamatęs 
ponią de Renal, vėl susirūpino savo garbe ir nusprendė, kad šį vakarą 
jos ranka turi žūt būt likti jo rankoje. 

Saulė leidosi, artėjo lemiama akimirka, ir Žiuljeno širdis keistai 
daužėsi krūtinėje. Sutemo. Jis pastebėjo, kad naktis žada būti labai 
tamsi, ir pradžiugo — nuo krūtinės jam lyg didžiulis akmuo nusirito. 
Dangus, apsitraukęs sunkiais debesimis, kuriuos gainiojo kaitrus vėjas, 
pranašavo audrą. Abi draugės ilgai vaikščiojo lauke. Visas jų elgesys 
atrodė šį vakarą Žiuljenui keistas. Jos mėgavosi šituo oru; kai kurias 
jautrias sielas toks oras tarsi skatina džiaugtis meile. 

Pagaliau visi susėdo — ponia de Renal šalia Žiuljeno, o ponia 
Dervil greta draugės. Paskendęs mintyse apie tai, ką ketino padaryti, 
Žiuljenas tylėjo. Pokalbis nesimezgė. 

„Nejaugi aš taip pat drebėsiu ir būsiu toks pat nelaimingas, kai 
pirmą kartą kausiuosi dvikovoje?“ — pagalvojo Žiuljenas, nes, ne- 
pasikliaudamas savimi nei kitais, gerai suvokė, kas dedasi jo sie- 
loje. 

Jis jautė tokį mirtiną nerimą, jog būtų verčiau išgyvenęs bet kokį 
kitą pavojų. Kiek kartų jį pagavo noras, kad ponia de Renal kuriuo 
nors reikalu turėtų grįžti vidun ir išeiti iš sodo! Žiuljenas, per jėgą 
stengdamasis save nugalėti, taip įsitempė, jog net balsas jo pasikeitė; 
veikiai ėmė virpėti ir ponios de Renal balsas, bet Žiuljenas šito nepaste- 

bėjo. Jį taip kamavo baisi kova tarp pareigos ir drovumo,jog negalėjo 
domėtis kuo nors kitkuo. 

Pilies bokšto laikrodis išmušė tris ketvirčius dešimtos, o jis vis dar 
neįstengė pasiryžti. Pasipiktinęs savo bailumu, Žiuljenas nusprendė: 
„Kai laikrodis išmuš dešimt, tą pačią akimirką įvykdysiu tai, ką visą 
dieną žadėjausi padaryti šį vakarą, arba užlipsiu į savo kambarį ir pa- 
leisiu sau kulką į kaktą“. 

Praėjo paskutinės laukimo ir kamuojančios baimės minutės, kurios 
taip įjaudrino Žiuljeną, kad jis tarsi visai prarado nuovoką; laikrodis 
virš jo galvos išmušė dešimtą. Kiekvienas šito lemtingo varpo dūžis 
aidėjo Žiuljeno krūtinėje ir tiesiog fiziškai ją virpino. 

Pagaliau, paskutiniam, dešimtajam laikrodžio dūžiui dar skambant 
ore, jis ištiesė ranką ir paėmė ponios de Renal ranką, bet ši bematant 
ją ištraukė. Nelabai suvokdamas, ką darąs, Žiuljenas vėl ją sugriebė. 
Nors ir pats buvo labai susijaudinęs, tačiau nustebo, kad ranka, kurią 
jis paėmė, šalta kaip ledas; jis mėšlungiškai ją suspaudė; ranka paskuti- 
nį kartą pabandė išsilaisvinti, bet pagaliau nurimo. 

Sielą jam užliejo laimės banga, ir ne todėl, kad jis būtų mylėjęs 
ponią de Renal, o todėl, kad atlėgo baisi kančia. Jis pagalvojo, kad rei- 
kia ką nors pasakyti, idant ponia Dervil nieko nepastebėtų; jo balsas 
skambėjo skardžiai ir tvirtai. Ponios de Renal balsas, priešingai, bylojo 
apie tokį susijaudinimą, kad jos bičiulė pamanė, jog ji negaluojanti, ir 
pasiūlė grįžti vidun. Žiuljenas pajuto pavojų: „Jei ponia de Renal grįš 
į svetainę, aš vėl imsiu kankintis, kaip kankinausi visą dieną. Jos ranka 
taip trumpai teišbuvo manojoje, jog tai dar ne pergalė“. 

Kai ponia Dervil vėl pasiūlė grįžti į svetainę, Žiuljenas stipriai su- 
spaudė ranką, kuri nebesipriešino. 

Ponia de Renal, jau kone pakilusi eiti, vėl atsisėdo ir slopstančiu 
balsu ištarė: 

— Aš iš tiesų truputį nesveikuoju, bet gryname ore man geriau. 

Šie žodžiai įtvirtino Žiuljeno laimę, kuri šią akimirką buvo begali- 
nė; jis ėmė kalbėti, užmiršo, kad turi vaidinti, ir pasirodė abiem jo be- 
siklausančiom draugėm mieliausias žmogus pasaulyje. Tačiau šitas 
staiga prasiveržęs iškalbingumas liudijo dar apie tam tikrą bailumą. 
Jis mirtinai bijojo, kad ponia Dervil, išbaidyta kylančio vėjo, pranašau- 
jančio audrą, nesusigalvotų grįžti viena į svetainę. Tada jis liktų akis į 
akį su ponia de Renal. Beveik atsitiktinai suradęs savyje aklos drąsos 
padaryti tai, ką padarė, dabar jautė, kad nepajėgs pasakyti poniai 

de Renal nė paprasčiausio žodžio. Kad ir kaip švelniai ji ims jį barti, 
jis pasijus nugalėtas, ir niekais nueis visa, ką laimėjo. 

Jam pasisekė, nes tą vakarą jo jausmingas ir pakilus postringavimas 
pelnė ponios Dervil malonę, nors šiaip dažniausiai ji sakydavo, kad jis 
nerangus it vaikas ir nuobodokas. O ponia de Renal, kurios ranka gulė- 
jo Žiuljeno rankoje, negalvojo apie nieką — ji tiesiog gyveno. Valan- 
dos, kurias jie praleido po didžiąja liepa, sodinta, kaip teigė vietos le- 
genda, Karolio Narsiojo“?, buvo laimingiausios jos gyvenime. Ji pa- 
laimingai klausėsi, kaip dejuoja vėjas tankioje liepos lapijoje ir kaip 
iš reto kapsi pirmieji lietaus lašai, krisdami ant apatinių lapų. Žiuljenas 
nepastebėjo vienos aplinkybės, kuri būtų jį gerokai padrąsinusi: ponia 
de Renal, atsistojusi padėti giminaitei pakelti vėjo apverstą gėlių vazą 
prie jų kojų ir turėjusi ištraukti ranką, vos atsisėdusi, bemaž savo noru 
ją vėl padavė, tarsi taip jau būtų buvę jų susitarta. 

Laikrodis seniai išmušė dvylika; reikėjo pagaliau grįžti vidun; jie 
išsivaikščiojo. Ponia de Renal, apsvaigusi laime mylėti, buvo tiek nepa- 
tyrusi, jog beveik jokių priekaištų sau nedarė. Iš laimės ji negalėjo už- 
migti. Žiuljenas, mirtinai nuvargintas kovos tarp drovumo ir išdidumo, 
visą dieną vykusios jo širdyje, kietai įmigo. 

Rytą jį pažadino penktą valandą, ir jis — koks žiaurus tai būtų 
buvęs smūgis poniai de Renal, jeigu ji būtų žinojusi,— beveik nė ne- 
pagalvojo apie ją. Jis atliko savo pareigą, didvyrišką pareigą. Jausda- 
mas tai ir nesitverdamas laime, užsirakino savo kambaryje ir su kažko- 
kiu visiškai nauju malonumu pasinėrė į knygą, pasakojančią apie jo 
didvyrio žygdarbius. 

Kai paskambino pusryčių, Žiuljenas, prisiskaitęs pranešimų apie 
Didžiosios armijos operacijas, jau buvo spėjęs užmiršti savo vakarykš- 
tes pergales. Leisdamasis žemyn į svetainę, pusiau juokais tarė sau: 
„Reikia pasakyti tai moteriai, kad myliu ją“. 

Tačiau jo laukė ne ilgesingi žvilgsniai, kaip jis tikėjosi, o rūstus 
pono de Renalio veidas: prieš dvi valandas atvykęs iš Verjero, jis anaip- 
tol neslėpė savo nepasitenkinimo, kad Žiuljenas visą rytą nedirba su 
vaikais. Nieko nebuvo bjauresnio už tą pasipūtėlį, kai jis būdavo blogai 
nusiteikęs ir manydavo galįs savo neūpą rodyti visiems. 

Kiekvienas dagus vyro žodis draskė poniai de Renal širdį. O Žiulje- 
nas tebebuvo toks apdujęs, taip įsigyvenęs į didžiuosius įvykius, keletą 
valandų vykusius prieš jo akis, jog iš pradžių vos įstengė nusileisti ant 
žemės ir išgirsti piktas pono de Renalio pastabas. Pagaliau šiurkštokai 
atrėžė jam: 

— Aš nesveikavau. 

Jo atsakymo tonas galėjo įžeisti žmogų, ir ne tokį opų kaip Verjero 
meras; pastarajam toptelėjo mintis Žiuljeną tuoj pat išvyti. Sulaikė jį 
tik taisyklė, kuria jis visada vadovavosi: sprendžiant reikalus, niekada 
per daug neskubėti. 

„Šis kvailas berniokas, — pagalvojo jis tuojau pat, — mano namuo- 
se susidarė neblogą reputaciją. Jį gali pasikviesti Valno, arba jis ves 
Elizą; vienu ar kitu atveju jis galės šaipytis iš manęs“. 

Kad ir kokie išmintingi buvo šie samprotavimai, ponas de Renalis 
savo nepasitenkinimą išliejo šiurkščiais žodžiais, kurie galų gale įširdi- 
no Žiuljeną. Ponia de Renal vos neverkė. Tuoj po pusryčių ji priėjo 
prie Žiuljeno, paėmė jį už parankės, pasiūlė eiti su jais pasivaikščioti ir 
draugiškai pasirėmė jo rankos. Bet į visa, ką sakė ponia de Renal, Žiul- 
jenas pusbalsiu atsakinėjo: 

— Štai kokie tie turtuoliai! 

Ponas de Renalis ėjo čia pat, greta jų; matydamas jį, Žiuljenas dar 
labiau niršo. Staiga jis pastebėjo, kad ponia de Renal itin atvirai re- 
miasi į jį; jam pasidarė bjauru, jis piktai atstūmė ją ir atitraukė savo 
ranką. 

Laimė, ponas de Renalis nepastebėjo šitos naujos atžarybės, ji krito 
į akis tik poniai Dervil; jos draugė plūdo ašaromis. Šią akimirką ponas 
de Renalis ėmė svaidyti akmenimis į mažą kaimietukę, bėgančią neleis- 
tinai išmintu takeliu per sodo kampą. 

— Ponas Žiuljenai, dėl dievo meilės, valdykitės, pagalvokite, kad 
kiekvienas mūsų gali tarpais būti blogai nusiteikęs, — greitai šnabžte- 
lėjo ponia Dervil. 

Žiuljenas šaltai nužvelgė ją akimis, sklidinomis didžiausios pa- 
niekos. 

Šis žvilgsnis nustebino ponią Dervil, bet jos nuostaba būtų buvusi 
dar didesnė, jeigu ji būtų numaniusi, ką jis iš tikrųjų reiškia, jei būtų 
įžiūrėjusi jame tegul ir miglotą viltį kuo žiauriausiai atkeršyti. Tikriau- 
siai tokiais pažeminimo akimirksniais ir gimsta robespjerai. 

— Jūsų Žiuljenas labai ūmus, aš jo bijau, — tyliai pasakė ponia 
Dervil savo draugei. 

— Jis ne be reikalo pyksta, — atsakė šioji.— Vaikai jau nuostabiai 
daug išmokę, tai kas čia tokio, jei vieną rytą jis su jais nedirbo; kaip sau 
norite, vyrai labai Žiaurūs. 

Pirmą kartą ponia de Renal pajuto kažką panašaus į norą atkeršyti 
vyrui. Nedaug trūko, kad begalinė neapykanta turtingiesiems, kuria 

šiuo metu degė Žiuljenas, prasiveržtų aikštėn. Laimė, ponas de Renalis 
pasišaukė sodininką ir kartu su juo ėmėsi dygiais žabais tverti saviva- 
liškai išmintą takelį per sodą. Žiuljenas nė vienu žodžiu neatsiliepė į 
tą lipšnumą, kuriuo abi moterys stengėsi jam prisilabinti, toliau su juo 
vaikščiodamos. Kai tik ponas de Renalis nutolo, abi draugės, teisinda- 
mosi nuovargiu, įsikibo Žiuljenui iš abiejų pusių už parankės. 

Tarp dviejų moterų, raustančių iš begalinio susijaudinimo ir sumi- 
šimo, išdidus, išbalęs Žiuljeno veidas, niūri ir ryžtinga jo išraiška sudarė 
keistą kontrastą! Jis niekino šitas moteris ir visus švelnius jausmus 
pasaulyje. 

„Ką gi, aš neturiu, — mąstė jis, — net penkių šimtų frankų rentos, 
kurios reikėtų baigti mokslui! Ak, kaip mielai pasiųsčiau aš jį po 
velnių!“ 

Paskendęs šiose rūsčiose mintyse, jis beveik nesiklausė abiejų įtai- 
kiai šnekančių draugių, o tie keli žodžiai, kuriuos malonėjo nugirsti, 
erzino jį, nes atrodė beprasmiški, kvaili, blausūs, vienu žodžiu, 
moteriški. 

Tolydžio kalbėdama tik tam, kad kalbėtų ir palaikytų pašnekesį, 
ponia de Renal užsiminė tarp kitko, jog jos vyras atvažiavęs šiandien 
iš Verjero todėl, kad susiderėjęs su vienu savo fermeriu dėl kukurūzų 
šiaudų. (Kukurūzų šiaudais šiame krašte kemšami čiužiniai.) 

— Vyras nebegrįš prie mūsų,— pridūrė ponia de Renal,— jis 
su sodininku ir liokajum rengiasi perkimšti visus čiužinius namuose. 
Šį rytą jie sutvarkė visas antro aukšto lovas, dabar užlipo į trečią. 

Žiuljenas išbalo; jis kažkaip keistai žvilgtelėjo į ponią de Renal ir, 
paspartinęs žingsnį, pasivedėjo ją pirmyn. Ponia Dervil jų nesivijo. 

— Gelbėkite mane,— tarė Žiuljenas poniai de Renal,— tik jūs 
viena galite tai padaryti; jūs juk žinote, kad liokajus mirtinai manęs 
nekenčia. Privalau jums prisipažinti: mano kambary čiužinyje paslėp- 
tas portretas. 

Tai išgirdusi, ponia de Renal taip pat išbalo. 

— Tik jūs viena, ponia, galite šiuo metu įeiti į mano kambarį; pa- 
sirauskite kaip nors nepastebimai tame čiužinio kampe, kur arčiausia 
lango, — užčiuopsite ten mažą juodo lygaus kartono dėžutę. 

— Tr joje portretas? — ištarė ponia de Renal, jausdama, kad jai 
pakirto kojas. 

Žiuljenas, pastebėjęs, kaip jo žodžiai ją pribloškė, beregint tuo 
pasinaudojo. 

— Noriu, ponia, prašyti jus dar vienos malonės: maldauju, nepa- 
žiūrėkite į tą portretą, tai mano paslaptis. 

— Paslaptis? — alpėdama pakartojo ponia de Renal. 

Nors išaugo ji tarp Žmonių, kurie didžiavosi savo turtu ir domėjosi 
tik pinigais, bet meilė jau buvo spėjusi sutaurinti šią sielą. Kad ir kaip 
žiauriai įžeista, ponia de Renal su nuoširdžiausiu paslaugumu dar kai 
ko paklausinėjo Žiuljeną, kad galėtų sėkmingai įvykdyti pavestąjį už- 
davinį. 

— Vadinasi,— tarė ji nueidama,— maža apskrita dėžutė, juodo 
lygaus kartono. 

— Taip, ponia, — atsakė Žiuljenas šiurkščiu tonu, kokiu kalba 
vyrai, kai jiems gresia pavojus. 

Išbalusi tarsi pasmerktoji myriop, ji užkopė į trečią aukštą. Lyg 
dar būtų buvę jai maža kančių, ji staiga pasijuto bealpstanti; bet min- 
tis, kad reikia gelbėti Žiuljeną, grąžino jai jėgas. 

„Žūt būt turiu paimti tą dėžutę“, — paspartinusi žingsnį, pagalvojo. 

Ji išgirdo, kaip vyras kalba su liokajum kaip tik Žiulieno kambary- 
je. Laimė, jie perėjo į vaikų kambarį. Ji pakėlė čiužinį ir taip smarkiai 
kišo ranką į šiaudus, kad nusibraižė pirštus. Bet, nors ir labai jautri 
menkiausiam šios rūšies skausmui, šį sykį nepajuto nieko, nes beveik tą 
pačią akimirką užčiuopė lygų dėžutės paviršių. Griebusi ją, dingo iš 
kambario. 

Vos atsipeikėjusi iš baimės, kad neužkluptų vyras, ji taip pasibaisėjo 
šia dėžute, jog iš tikrųjų vos nenualpo. 

„Vadinasi, Žiuljenas įsimylėjęs, ir štai čia, mano rankose, jo myli- 
mos moters portretas!“ 

Ponia de Renal prisėdo čia pat prieškambaryje ant kėdės, jos sielą 
draskė visos pavydulio kančios. Ir šią akimirką ją gelbėjo begalinis jos 
neišmanymas — nuostaba maldė skausmą. Įėjo Žiuljenas, stvėrė jai iš 
rankų dėžutę, tada, nepadėkojęs, netaręs nė žodžio, puolė į savo kam- 
barį, užkūrė čia ugnį ir tuoj pat ją sudegino. Buvo išbalęs, sugniužęs — 
per daug reikšmės teikė pavojui, kurio ką tik išvengė. 

„Napoleono portretas! — mąstė jis, linguodamas galva.— Ir jį 
slepia Žmogus, kuris skelbiasi taip nekenčiąs uzurpatoriaus! Ir randa 
šitą portretą ponas de Renalis, toks aršus ultrarojalistas, ir dar toks 
įsiutęs! O didžiausias neatsargumas — kelios eilutės, užrašytos mano 
ranka portreto antroje pusėje, ant balto kartono. Jos neleis abejoti 
besaikiu mano susižavėjimu juo! Ir kiekvienas toks karštos meilės ant- 
plūdis pažymėtas data! Paskutinė eilutė įrašyta dar užvakar! 

Taip ir būtų viena akimirka žlugęs, pražuvęs mano geras vardas, — 
galvojo Žiuljenas, žiūrėdamas, kaip dega dėžutė, — o geras vardas yra 
visas mano turtas, tik juo aš ir gyvenu... Bet koks tai gyvenimas, dieve 
mano!“ 

Po valandos iš nuovargio ir gailesčio pačiam sau Žiuljenas susi- 
graudino. Susitikęs su ponia de Renal, paėmė jos ranką, pakėlė prie 
lūpų ir pabučiavo nuoširdžiau negu visada. Ji paraudo iš laimės, tačiau 
beveik tą pat mirksnį iš pavydo piktai atstūmė Žiuljeną. Iš išdidumo, 
taip neseniai įžeisto, jis pasielgė kaip kvailys. Tarė sau, kad ponia 
de Renal — tik turtinga dama, su panieka paleido jos ranką ir pasiša- 
lino. Giliai susimąstęs išėjo pasivaikščioti po sodą; netrukus jo lūpas 
iškreipė karti šypsena. 

„Vaikščioju čia sau ramiai, tarsi būčiau savo laiko šeimininkas! 
Nedirbu su vaikais! Ponui de Renaliui vėl bus proga iškoneveikti mane, 
ir bus jo teisybė“. Žiuljenas nuskubėjo į vaikų kambarį. 

Jauniausias berniukas, kurį jis labai mylėjo, ėmė meiliai glaustytis 
prie jo, ir aitrus skausmas jam kiek atlėgo. 

„Šitas dar manęs neniekina“,— pagalvojo Žiuljenas. Bet tuoj pat 
supeikė save už tokį apsiraminimą, palaikęs jį nauja silpnybės apraiška. 
„Šitie vaikai glamonėja mane, kaip glamonėtų vakar jiems padovanotą 
medžioklinį šunį“. 


X skyrius 
DIDELĖ ŠIRDIS IR MAŽA LAIMĖ 


But passion most dissembles, yet betrays, 
Even by its darkness; as the blackest sky 
Foretells the heaviest tempest... 


Don Juan, c. I, st. 73* 


* Išduoda aistrą povyza niūri. 
Juo dėbesys labiau padangę niaukia, 
Juo bus audra baisesnė... 
Baironas „Don Žuanas“, I giesmė, 73 posmas (Vertė A. Churginas) 


59 X skyrius 


Ponas de Renalis, eidamas per visus rūmų kambarius, grįžo į vaikų 
miegamąjį drauge su tarnais, nešančiais čiužinius. Staigus šo Žmogaus 
pasirodymas buvo Žiuljenui tas paskutinis lašas, kuris perpildo taurę. 

Jis puolė prie jo, išbalęs ir niauresnis negu paprastai. Ponas de Re- 
nalis sustojo ir žvilgtelėjo į tarnus. 

— Pone,— tarė Žiuljenas, — kaip jūs manote, ar jūsų vaikai ir su 
kitu mokytoju būtų tiek išmokę, kiek išmoko su manim? Jei atsakysite, 
kad ne su bet kuriuo, — kalbėjo toliau Žiuljenas, neduodamas ponui 
de Renaliui nė žodžio pratarti,— tai kaip jūs drįstate prikaišioti man, 
kad aš apsileidau? 

Ponas de Renalis, atsipeikėjęs iš išgąsčio, tuoj pasidarė išvadą, kad 
jeigu šis kaimo vaikinukas kalba tokiu tonu, tai greičiausiai yra gavęs 
kokį nors pelningą pasiūlymą ir ketina iš jo išeiti. O Žiuljenas juo to- 
liau, juo labiau niršo. 

— Aš galiu apsieiti ir be jūsų, pone, — pridūrė jis. 

— Man iš tiesų nemalonu, kad jūs taip jaudinatės, — kiek užsikirs- 
damas, atsakė ponas de Renalis. 

Tarnai klojo lovas čia pat, už kokių dešimt žingsnių. 

— Ne to man reikia, pone, — vėl prabilo nebesivaldydamas Žiul- 
jenas.— Pagalvokite, kokiais bjauriais žodžiais jūs mane užsipuolėte, 
ir dar moterų akivaizdoje! 

Ponas de Renalis net pernelyg gerai suprato, ko laukia Žiuljenas, 
ir jo sieloje vyko skausminga kova. Pagaliau Žiuljenas, iš tikrųjų pašė- 
lęs iš pykčio, riktelėjo: 

— Aš žinau, kur dėsiuos, kai išeisiu iš jūsų. 

Išgirdęs šiuos žodžius, ponas de Renalis išvydo Žiuljeną pono Valno 
namuose. 

— Na gerai, — sunkiai atsiduso jis pagaliau tokia mina, tarsi būtų 
šaukęsis chirurgo, pasiryžęs gulti skausmingiausiai operacijai, — pa- 
tenkinu jūsų prašymą. Nuo poryt, — bus kaip tik pirmoji mėnesio die- 
na,— moku jums penkiasdešimt frankų per mėnesį. 

Žiuljenas vos nenusikvatojo ir apstulbo: visas pyktis išgaravo. 

„Aš dar nepakankamai niekinau tą galviją,— tarė jis sau.— 
Geresnio atsiprašymo greičiausiai ir negali įsivaizduoti ši niekinga 
siela“. 

Vaikai, kurie išsižioję klausėsi šios scenos, nubėgo į sodą pasakyti 
motinai, kad ponas Žiuljenas labai įpykęs, bet kad jis gaus dabar pen- 
kiasdešimt frankų per mėnesį. 

Žiuljenas iš įpratimo nuėjo paskui juos, nė nežvilgtelėjęs į poną 
de Renalį ir palikęs jį baisiai suirzusį. 

„Va,— mąstė meras, — tas Valno man atsieina šimtą šešiasdešimt 
aštuonis frankus. Turiu būtinai tarti jam porą griežtesnių žodžių dėl 
maisto tiekimo pamestinukams“. 

Po valandėlės Žiuljenas vėl išdygo prieš poną de Renalį. 

— Man reikia sąžinės reikalais pasitarti su kunigu Šelanu; turiu 
garbės pranešti, kad išvykstu kelioms valandoms. 

— Na, ką jūs, brangusis Žiuljenai, — atsakė ponas de Renalis su 
labai kreiva šypsena, — jei norite, nors ir visai dienai, ir dar rytojaus 
dienai. Pasiimkite iš sodininko arklį, juk neisite pėsčias į Verjerą. 

„Aha,— tarė sau ponas de Renalis,— vyksta pas Valno su atsa- 
kymu; man jis nieko nepažadėjo, bet ką gi, tegul atvėsta, karštagalvis“. 

Žiuljenas skubiai iškeliavo ir pakilo aukštyn į didžiuosius miškus, 
per kuriuos galima nukakti iš Verži į Verjerą. Jis anaiptol neketino 
iš karto vykti pas kunigą Šelaną. Nenorėjo vėl leistis į veidmainystę; 
jautė, kad turi blaiviai pažvelgti į savo sielą ir įsiklausyti į tą gausybę 
jausmų, kurie joje siautėja. 

„Laimėjau mūšį, — tarė jis sau, vos tik atsidūręs miške, toli nuo 
žmonių akių, — taip, laimėjau mūšį!“ 

Šie žodžiai jam nušvietė jo būklę itin palankia šviesa ir apramdė 
dvasią. 

„Gausiu dabar penkiasdešimt frankų per mėnesį. Ponas de Renalis, 
matyt, kažko ne juokais išsigando. Bet ko?“ 

Svarstydamas, kas būtent galėjo įvaryti baimės tam klestinčiam ir 
galingam žmogui, ant kurio prieš valandėlę taip niršo, Žiuljenas galu- 
tinai pragiedrėjo. Akimirką jį beveik pakerėjo stebuklingai gražūs 
miškai, per kuriuos jis žengė. Miško tankmėje riogsojo milžiniškos pli- 
kų uolų nuolaužos, nuvirtusios kadaise nuo kalno. Vešėjo didžiuliai 
skroblai, aukštumo beveik sulig šitomis uolomis, kurių pauksmėje vieš- 
patavo įstabi vėsa, 0 čia pat, už trejeto žingsnių, saulė taip kepino, jog 
būtų buvę neįmanoma nė stabtelėti. 

Žiuljenas valandėlę atsikvėpė šių didžiulių uolų paūksmėje, paskui 
vėl ėmė kopti aukštyn. Netrukus vos įžiūrimu siauru takeliu, kuriuo 
laipioja tik piemenyssu ožkomis, užsiropštė ant didžiulės uolos viršūnės 
ir pasijuto atsiskyręs nuo viso pasaulio. Jis nusišypsojo: ši aukšta uola 
buvo tartum simbolis tų dvasinių aukštumų, kurias pasiekti jis taip 
karštai troško. Tyras kalnų oras užliejo giedra, netgi džiaugsmu jo 
sielą. Verjero meras jo akyse vis dar atstovavo visiems žemės turčiams 

ir išdidėliams; bet Žiuljenas jautė, kad neapykanta, kuria jis ką tik virė, 
nors ir labai audringai prasiveržusi, nebuvo nukreipta nė prieš vieną 
konkretų asmenį. Jei ponas de Renalis būtų dingęs jam iš akių, jis per 
savaitę būtų užmiršęs jį, jo pilį, jo šunis, jo vaikus ir visą jo šeimą. „Pri- 
verčiau jį, pats nežinau kaip, padaryti didžiausią auką. Tik pamanykite, 
daugiau negu penkiasdešimt ekiu per metus! O akimirką prieš tai vos 
išvengiau baisiausio pavojaus. Dvi pergalės per vieną dieną; antroji — 
ne mano nuopelnas, reikėtų atspėti, kaip ji man teko. Bet visus nemalo- 
nius svarstymus atidėkime rytdienai“. 

Žiuljenas stovėjo ant savo aukštos uolos ir žvelgė į dangų, įkaitintą 
rugpjūčio saulės. Apačioje, pievoje, čirškė žiogai; kai jie nutildavo, vi- 
sur aplinkui stodavo gūdi tyla. Prieš akis, jam po kojų, tįsojo vietovė 
per dvidešimt mylių aplink. Nuo aukštų uolų virš galvos pakilo vanagas 
ir, be garso sukdamas ore didžiulius ratus, tarpais pasirodydavo Žiul- 
jenui. Jis nesąmoningai sekė žvilgsniu plėšrųjį paukštį. Stebėjosi jo ra- 
miais galingais judesiais, pavydėjo jam jėgos, pavydėjo vienatvės. 

Toks buvo Napoleono likimas. Galbūt toks pat likimas laukia kada 
nors ir jo? 


XI skyrius 
VAKARE 


Yet Julia's very coldness still was kind, 
And tremulously gentle her small hand 
Withdrew itself from his, but left behind 
A little pressure, thrilling, and so bland 
And slight, so very slight that to the mind 
"Twas but a doubt. 


Don Juan, c. I, st. 7 ]* 


* Jam buvo mielas net šaltumas tos, 
Kurios maža, švelni, grakšti rankutė 
Išslysdavo iš rankos jo karštos, 

Vos jaučiamai suvirpusi truputį — 
Taip, kad jisai dvejojo visados: 
Nejaugi visa tat galėjo būti? 


Baironas „Don Žuanas“, I giesmė, 7 1 posmas (Vertė A. Churginas) 

Tačiau, šiaip ar taip, reikėjo pasirodyti ir Verjere. Žiuljenui nusi- 
šypsojo laimė: išėjęs iš klebonijos, jis sutiko poną Valno, kuriam tuoj 
pat ir pasigyrė apie algos pakėlimą. 

Grįžęs į Verži, Žiuljenas į sodą išėjo tik tada, kai visiškai sutemo. 
Jautė dvasinį nuovargį nuo tos daugybės sukrėtimų, kuriuos šiandien 
buvo išgyvenęs. „Ką aš joms pasakysiu?“ — su nerimu galvojo jis, at- 
siminęs damas. Jam nė į mintį neatėjo, kad jo siela šiuo metu kaip tik 
nusmukusi iki tų smulkmenų, kuriomis paprastai ir tesidomi moterys. 
Žiuljenas dažnai buvo mįslė poniai Dervil ir net jos draugei, o jis pats 
irgi tik pusiau tesuprasdavo, ką jos jam pasakoja. Toks buvo poveikis 
tos vidinės jėgos ir, jei leistina šitaip pasakyti, tų didingų aistros polė- 
kių, kurie drumstė šio jauno garbėtroškos sielą. Šitoje ypatiškoje šir- 
dyje beveik visą laiką siautėjo audra. 

Žiuljenas žengė tą vakarą į sodą pasiryžęs prisiderinti prie gražiųjų 
giminaičių tono. Jos nekantriai jo laukė. Jis atsisėdo į savo įprastinę 
vietą, šalia ponios de Renal. Netrukus visiškai sutemo. Žiuljenas pa- 
mėgino paimti baltą rankutę, kurią seniai matė šalia savęs ant kėdės 
atkaltės. Ponia de Renal kurį laiką dvejojo, paskui ištraukė ranką, aiš- 
kiai su piktumu. Žiuljenas, gavęs tokį atkirtį, neketino spyriotis ir links- 
mai varė pokalbį toliau; tik staiga išgirdo pono de Renalio žings- 
nius. 

Žiuljenui ausyse tebeskambėjo rytą išgirsti šiurkštūs žodžiai. „Ar 
negalėčiau aš, — pagalvojo jis, — pasityčioti iš to padaro, taip dosniai 
apdovanoto likimo: paimti jo žmonos ranką dabar, kai jis čia? Taip, 
ir aš tą padarysiu, aš, tas pats, kuriam jis parodė tiek paniekos“. 

Tą akimirką iš karto dingo ramumas, toks neįprastas Žiuljeno bū- 
dui; jį perėmė nerimastingas troškimas, kad ponia de Renal leistų jam 
palaikyti savo ranką, ir jis nebegalėjo galvoti apie nieką kita. 

Ponas de Renalis piktai kalbėjo apie politiką: du ar trys Verjero 
pramonininkai pamažu aiškiai ėmė pranokti jį turtu ir buvo pasinešę 
pakenkti jam rinkimuose. Ponia Dervil klausėsi. Žiuljeną šitas postrin- 
gavimas erzino, jis prisislinko su kėde arčiau ponios de Renal. Tamsoje 
nieko nebuvo matyti. Jis išdrįso padėti savo ranką prie pat dailios ran- 
kos, nuogos iki peties. Jam aptemo protas, mintys susidrumstė, jis pri- 
gludo skruostu prie tos dailios rankos ir įsidrąsinęs palietė ją lūpomis. 

Ponia de Renal suvirpėjo. Vyras sėdėjo vos už ketverto žingsnių; 
ji skubiai padavė Žiuljenui ranką, drauge jį lengvai nuo savęs atstum- 
dama. Kol ponas de Renalis vainojo ir plūdo nenaudėlius ir jakobinus, 
kurie kraunasi turtus, Žiuljenas aistringai — ar taip bent rodėsi poniai 

de Renal — bučiavo jam atkištą ranką. O betgi šią nelemtą dieną varg- 
šė moteris turėjo prieš akis įrodymą, kad žmogus, kurį ji dievina, pati 
sau to neprisipažindama, myli kitą! Visą laiką, kol Žiuljeno nebuvo, ją 
draskė begalinis sielvartas, privertęs susimąstyti. 

„Kaip? Nejaugi aš myliu? — galvojo ji.— Nejaugi tai meilė? Aš, 
ištekėjusi moteris, įsimylėjau! Betgi, — mąstė ji, — savo vyrui aš nieka- 
da nejutau nieko panašaus į šitą niūrų, beprotišką jausmą, kuris nelei- 
džia man nė akimirkos užmiršti Žiuljeno. Juk jis po teisybei tik vaikas, 
pilnas pagarbos man! Ta beprotystė greit praeis. Ar mano vyrui ne vis 
tiek, ką aš jaučiu šitam jaunuoliui? Ponas de Renalis netvertų nuobo- 
duliu nuo mano pokalbių su Žiuljenu apie visokius nebūtus dalykus. 
Jis užsiėmęs savo reikalais. Aš jo neskriaudžiu, jei skiriu kai ką 
Žiuljenui“. 

Jokia veidmainiška mintis neteršė šios naivios, tyros sielos, kurią 
suklaidino pirmąkart gyvenime patirta aistra. Ji nesuvokė, kad klysta, 
o betgi jos dorybė kažko instinktyviai gąsdinosi. Tokia kova ir vyko jos 
širdyje, kai sode pasirodė Žiuljenas. Ji išgirdo jo balsą ir beveik tą pat 
akimirką pamatė, kad jis sėdasi šalia. Jos sielą tarsi nusinešė į aukštybes 
tas žavus laimės pojūtis, kuris ištisas dvi savaites ne tiek masino, kiek 
stebino ją. Viskas buvo jai netikėta. Tačiau praėjo kelios minutės, ir ji 
tarė sau: „Vadinasi, užtenka man pamatyti Žiuljeną, ir aš jam viską 
atleidžiu?“ Jai pasidarė baisu; štai tada ji ir ištraukė ranką. 

Aistringi bučiniai — niekada niekas jos nebuvo taip bučiavęs — 
tiek ją paveikė, jog ji staiga užmiršo, kad jis galbūt myli kitą moterį. 
Netrukus jis nebeatrodė jai nusikaltęs. Atslūgo aštrus skausmas, sukel- 
tas įtarimo, o laimės pojūtis, apie kurį ji net sapnuoti niekada nesapna- 
vo, sužadino jai meilės siautulį ir beprotišką linksmybę. Šiuo vakaru 
buvo sužavėti visi, išskyrus Verjero merą, kuriam nėjo iš galvos tie 
pralobę verslininkai. Žiuijenas nebegalvojo nei apie savo niūrius sie- 
kius, nei apie ateities planus, kuriems įgyvendinti reikėjo nugalėti tiek 
kliūčių. Pirmą kartą gyvenime jį pavergė grožis. Skendėdamas miglo- 
tose, saldžiose svajonėse, kurios buvo tokios svetimos jo būdui, švelniai 
spausdamas tą ranką, kuri žavėjo jį savo tobulu dailumu, jis klausėsi 
viena ausimi, kaip šlama liepos lapai, virpinami lengvo nakties vėjelio, 
tr kaip tolumoje, malūne ant Dū kranto, loja šunys. 

Bet šis susijaudinimas buvo tik malonus pojūtis, anaiptol ne aistra. 
Eidamas į savo kambarį, Žiuljenas tesvajojo apie viena — koks jis bus 
laimingas, kai vėl paims į rankas mėgstamą knygą; kai žmogui dvide- 

šimt metų, mintis apie pasaulį ir apie tai, kokį įspūdį jis padarys jam, 
nustelbia visa kita. 

Tačiau netrukus jis padėjo knygą šalin. Bemąstydamas apie Napo- 
leono pergales, naujai ėmė vertinti savo pergalę. „Taip, aš laimėjau 
mūšį, — tarė jis sau, — bet reikia tuo naudotis — reikia triuškinti šio 
išdidaus bajoro puikybę, kol jis traukiasi. Kaip tik tokia buvo Napoleo- 
no taktika. Jis prikiša man, kad nesirūpinu jo vaikais! Turiu paprašyti 
trijų dienų atostogų — aplankysiu savo draugą Fukė. Jei ponas de Re- 
nalis nesutiks, vėl pagrasinsiu, kad nutrauksiu sutartį; bet jis nusileis“. 

Ponia de Renal nesumerkė akių. Jai atrodė, kad iki šiolei ji visai 
negyveno. Negalėjo nuvyti minties apie laimę, kurią patyrė, kai pajuto 
ant rankos aistringus Žiuljeno bučinius. 

Staiga prieš akis jai blykstelėjo siaubingas žodis — svetimavimas. 
Visa, kuo šlykščiausia paleistuvystė gali subjauroti kūniškos meilės 
sąvoką, staiga užgriuvo jos vaizduotę. Ir šitie reginiai kėsinosi suteršti 
švelnias ir įstabias svajas apie Žiuljeną ir apie laimę jį mylėti. Ateitis 
jai vaidenosi siaubingomis spalvomis. Ji jautėsi verta paniekos. 

Tai buvo baisus momentas; jos siela atsidūrė nepažįstamoje šalyje. 
Vakar ji paragavo naujos, dar nepatirtos laimės; dabar pasijuto staiga 
nugrimzdusi į žiauriausią kančią. Iki šiol nė supratimo neturėjo, kad 
galima taip kentėti; jai aptemo protas. Akimirką dingtelėjo mintis pri- 
sipažinti vyrui, kad bijanti, ar tik nepamilusi Žiuljeno. Tada būtų rei- 
kėję viską papasakoti apie jį. Laimė, ji prisiminė pamoką, kurią kadai- 
se, jos vedybų išvakarėse, jai davė teta. Toji mokė, kaip pavojinga 
moteriai patikėti savo paslaptis vyrui, kuris, šiaip ar taip, yra jos vieš- 
pats. Begalinio skausmo draskoma, ji grąžė rankas. 

Ją kamavo žiaurūs ir prieštaringi vaizdai. Čia ji baiminosi, kad 
Žiuljenas jos nemyli, čia ją smaugė baisi mintis apie nusikaltimą, tarsi 
jau rytojaus dieną ji turėtų būti pastatyta prie gėdos stulpo Verjero 
miesto aikštėje su lentele ant krūtinės, bylojančia miniai, kad tai 
svetimautoja. 

Ponia de Renal neturėjo jokios gyvenimo parirties; netgi visiškai 
atsipeikėjusi ir blaiviai protaudama, ji nebūtų suvokusi, kad nusikalsti 
dievo akyse, — tai ne tas pat, kas pasijusti viešu pikčiausios paniekos 
taikiniu. 

Kai jai kurį laiką duodavo ramybę baisi mintis apie svetimavimą ir 
tą gėdą, kurią, jos išmanymu, užtraukia žmogui šis nusikaltimas, ir kai 
ji vėl susisvajodavo, kaip malonu būtų gyventi su Žiuljenu nekaltai 
kaip ligi šiol, ją staiga apnikdavo siaubinga mintis, kad Žiuljenas myli 

kitą moterį. Ji ir dabar teberegėjo, kaip jis išbalo nusigandęs, kad pra- 
ras tą jos portretą arba kad sukompromituos ją, jeigu kas nors jį pama- 
tys. Pirmą kartą tame ramiame ir kilniame veide ji pastebėjo baimę. 
Niekada jis nebuvo taip jaudinęsis nei dėl jos, nei dėl jos vaikų. Ši ne- 
pakeliama kančia pasiekė tokią įtampą, kokią vargiai gali atlaikyti 
žmogaus siela. Iš ponios de Renal lūpų nejučia išsiveržė šūksnis, kuris 
pažadino kambarinę. Staiga ji pamatė prie savo lovos šviesą ir pažino 
Elizą. 

— Tai jus jis myli? — šūktelėjo ji paklaikusi. 

Laimė, kambarinė, su nuostaba žiūrėdama, kaip baisingai susijau- 
dinusi jos ponia, neatkreipė dėmesio į šiuos keistus žodžius. Ponia 
de Renal pajuto, kad pasielgė neatsargiai. 

— Ašturiu karščio, — tarė ji, — ir, man rodos, kliedžiu, pasėdėkite 
prie manęs. 

Visiškai išsiblaiviusi, nes žūt būt reikėjo susitvardyti, ji pajuto pa- 
lengvėjimą; viršų vėl paėmė protas, kurį buvo pametusi ištikta tos 
pusiau nesąmoningos būsenos. Kad įdėmus kambarinės žvilgsnis nu- 
kryptų į šalį, liepė jai garsiai skaityti laikraštį; liuliuojama monotoniš- 
ko merginos balso, skaitančio kažkokį ilgą straipsnį iš Ouotidienne, 
ponia de Renal nusprendė likti dora — su Žiuljenu, kai vėl jį pamatys, 
elgtis visiškai šaltai. 


XII skyrius 
IŠVYKA 


Paryžiuje sutiksi žmonių elegantiškų, 
provincijoje pasitaiko žmonių su charak- 
teriu. 

Sijesas“' 


Kitą dieną, penktą valandą ryto, — ponia de Renal dar nebuvo 
pasirodžiusi, — Žiuljenas gavo iš jos vyro leidimą išvykti trims dienoms 
atostogų. Pats iš savęs to nesitikėdamas, Žiuljenas staiga panoro ją 
pamatyti, prisiminė jos dailią rankutę. Nusileido į sodą; teko ilgai lauk- 

ti. Bet jei Žiuljenas būtų mylėjęs ponią de Renal, būtų pastebėjęs ją už 
privertų antro aukšto langinių; ji stovėjo prispaudusi kaktą prie stiklo 
ir Žiūrėjo į jį. Pagaliau, nepaisydama savo apsisprendimo, ryžosi eiti 
į sodą. Jos veidas, paprastai išbalęs, dabar buvo nutviekstas raudonio. 
Ta naivi moteris aiškiai jaudinosi: kažkokia įtampa ir netgi pyktis 
drumstė tą gilios giedros išraišką, tarsi niekinančią visą banalią kasdie- 
nybę ir teikiančią tiek žavesio jos dangiškiems bruožams. 

Žiuljenas skubiai žengė prie jos; žvelgė susižavėjęs į gražias nuogas 
rankas, pusiau tepridengtas paskubom užsimesta skraiste. Gaivus ryto 
oras, atrodė, dar skaisčiau nuspalvino jai veidą, kuris po neramios 
nakties itin jautriai reagavo į bet kokį poveikį. Šitas grožis, kuklus ir 
jaudinantis, įdvasintas minčių, kurių neįžvelgsi Žemesniųjų klasių 
atstovių veiduose, tarsi atskleidė Žiuljenui iki šiol jam nežinomą jos 
sielos ypatybę. Gėrėdamasis jos Žavais, godžiai rydamas juos akimis, 
Žiuljenas nė negalvojo, kad gali būti sutiktas kitaip, kaip tik draugiš- 
kai. Todėl juo labiau nustebo, kai pamatė demonstratyvų ledinį jos 
veido šaltumą; tarėsi net pajutęs, kad ji norinti jį grąžinti į jam deramą 
vietą. 

Džiugi šypsena apmirė jo lūpose; jis prisiminė, kokią padėtį užima 
visuomenėje, ypač kilmingos ir turtingos įpėdinės akyse. Tą pačią 
akimirką jo veidas persimainė: dabar jis tereiškė išdidumą ir pyktį ant 
paties savęs. Jį apėmė siaubingas apmaudas, jog atidėjo savo išvy- 
kimą daugiau kaip valandą vien tik tam, kad susilauktų tokio pažemi- 
nimo! 

„Tik kvailys, — tarė jis sau,— gali pykti ant kitų: akmuo krinta 
dėl to, kad jis sunkus. Nejaugi aš visada elgsiuosi kaip vaikas? Kada gi 
pagaliau įprasiu duoti šitiems žmonėms tiek savo širdies, kiek priklauso 
už jų pinigus? Jei noriu būti jų gerbiamas ir gerbti pats save, turiu 
jiems parodyti, kad tik skurdas verčia mane turėti reikalų su jų turtu, 
o mano širdis yra už tūkstančio mylių nuo jų įžūlumo, iškilusi į tokias 
aukštybės, kad jos nepasieks apgailėtini jų paniekos ar malonės 
ženklai“. 

Kai jaunojo mokytojo sielą užplūdo šie jausmai, jo išraiškiame 
veide atsišvietė įžeistas išdidumas ir net žiaurumas. Ponia de Renal 
sutriko. Dorybingas šaltumas, su kuriuo ji ketino jį sutikti, užleido 
vietą susidomėjimui, susidomėjimui ir nuostabai dėl tokios staigios 
permainos, įvykusios jos akyse. Nieko nereiškiantys žodžiai, kokiais 
žmonės pasikeičia rytais, — apie sveikatą, apie gražų orą,— sustingo 
abiejų lūpose. Žiuljenas, kurio proto nedrumstė jokia aistra, labai greit 


67 XII skyrius 


sumetė, kaip parodyti poniai de Renal, kad jis nė nemanė, jog jų san- 
tykiai galėtų būti bent kiek artimesni: nė žodžio nepasakė jai apie savo 
trumpą išvyką, nusilenkė ir pasitraukė. 

Kai ji stovėjo ir Žiūrėjo jam įkandin, priblokšta niūraus išdidumo, 
kurį įžvelgė jo akyse, dar vakar tokiose meiliose, iš sodo atbėgo vyres- 
nysis sūnus ir, puolęs jai ant kaklo, pasakė: 

— Mums atostogos, ponas Žiuljenas išvažiuoja. 

Šitie žodžiai mirtinu šalčiu sukaustė ponią de Renal, nelaimingą dėl 
savo dorumo, bet dar nelaimingesnę dėl savo silpnumo. 

Šis naujas įvykis nustelbė visa kita jos vaizduotėje; visi protingi 
pasiryžimai, kuriuos jai įkvėpė naktis, liko kažkur toli. Dabar reikėjo 
galvoti ne apie tai, kaip atsispirti šiam žaviam mylimajam, o apie tai, 
kaip jo neprarasti amžinai. 

Teko betgi sėdėti su visais prie pusryčių stalo. Skaudžiausia buvo 
tai, kad ponas de Renalis ir ponia Dervil kalbėjo tik apie Žiuljeno 
išvykimą. Verjero merui pasirodė, kad ryžtingas Žiuljeno tonas, kai 
jis prašėsi atostogų, skambėjo gana keistai. 

— Šitas kaimietukas tikriausiai yra gavęs kažkieno pasiūlymą. 
Bet tas kažkas, net jei tai būtų ponas Valno, nuleis rankas išgirdęs, 
kad šitam mokytojui reikia jau kloti šešis šimtus frankų per metus. 
Vakar Verjere tas žmogus, matyt, paprašė jį palaukti trejetą dienų, ko! 
apsigalvos; ir todėl šį rytą, kad nereikėtų duoti man atsakymo, mūsų 
ponėkas išsidangino į kalnus. Tik pamanykite, mes privalome taikytis 
prie kažkokio niekingo samdinio, šokančio mums į akis, — štai ligi ko 
prisigyvenome. 

„Jei net mano vyras, nesuvokdamas, kaip skaudžiai įžeidė Žiuljeną, 
spėja, kad jis išeis iš mūsų, tai ką turiu galvoti aš pati? — dingtelėjo 
poniai de Renal.— Ak, viskas baigta!“ 

Kad galėtų bent iki valiai išsiverkti ir neatsakinėti į ponios Dervil 
klausimus, ji pasiskundė baisiu galvos skausmu ir, nuėjusi į savo kam- 
barį, atsigulė. 

— Ak, tos moterys, — pakartojo ponas de Renalis.— Amžinai 
kas nors tose sudėtingose mašinose išklibę. 

Ir išėjo šaipydamasis. 

Tuo metu, kai ponią de Renal žiauriai kankino baisi ir taip netikė- 
tai ją pavergusi aistra, Žiuljenas linksmai žingsniavo keliu tarp gra- 
Žiausių reginių, kokių tik galima pamatyti kalnuose. Jis turėjo perkopti 
didįjį kalnagūbrį, stūksantį į šiaurę nuo Verži. Takas, kuriuo ėjo, pa- 
mažu kilo aukštyn tarp didžiulių skroblų, raitydamasis begaliniais 

zigzagais aukšto kalno šlaitu, iš šiaurės pusės juosiančiu Dū slėnį. Ne- 
trukus keleivio akiai, nebekliudomai žemesnių kalvų, pro kurias sprau- 
džiasi Dū tėkmė, sukanti į pietus, atsivėrė derlingos Burgundijos ir 
Božolė lygumos. Kad ir kaip nejautri buvo šio jauno garbėtroškos sie- 
la tokiam grožiui, jis vis dėlto retkarčiais neiškęsdavo nesustojęs ir ne- 
pasigrožėjęs plačiu ir didingu reginiu. 

Pagaliau pasiekė didžiojo kalno viršūnę, kurią perkopus buvo gali- 
ma trumpesniu keliu nukakti į vienišą slėnį, kur gyveno jo draugas, 
jaunas miško pirklys Fukė. Žiuljenas nė kiek nesiskubino pamatyti 
Fukė — nei jo, nei ko nors kito pasaulyje. Pasislėpęs tarytum paukštis 
grobuonis tarp plikų uolų, vainikuojančių aukštąjį kalną, jis galėjo iš 
labai toli stebėti kiekvieną, kas tik būtų ėjęs link jo. Beveik statmename 
vieno skardžio šlaite jis rado nedidelę olą. Užsirabždino iki jos ir netru- 
kus įsikūrė šioje slėptuvėje. „Čia, — tarė jis džiaugsmu blizgančiomis 
akimis, — žmonės negalės man nieko blogo padaryti“. Jis susigundė 
malonumu užrašyti savo mintis — kur nors kitur tai buvo pavojinga! 
Stalą atstojo keturkampis akmuo. Jo plunksna skriste skrido, jis nieko 
nematė aplink. Pagaliau pastebėjo, kad saulė jau leidžiasi už tolimos 
Božolė kalnų grandinės. 

„O kodėl man čia nepasilikus nakčiai? — pagalvojo jis.— Duonos 
turiu ir esu laisvas!“ Tardamas šį didį Žodį, jis pajuto, kad jo siela 
tvinsta džiaugsmu; per savo veidmainystę jis negalėjo jaustis laisvas 
net pas Fukė. Parėmęs rankomis galvą, Žiuljenas sėdėjo oloje, laimin- 
gas kaip niekad gyvenime, įaudrintas savo svajų ir laisvės palaimos. 
Nė neapsižiūrėjo, kaip vienas po kito užgeso paskutiniai saulėlydžio 
atšvaitai. Neaprėpiamoje tamsoje kliedesio pagauta jo siela žvelgė į 
tai, ką jis vaizdavosi išvysiąs vieną gražią dieną Paryžiuje. Visų pirma 
jam vaidenosi moteris, daug gražesnė ir daug prakilnesnė už visas tas, 
kurias teko sutikti provincijoje. Štai jis aistringai ją myli, ji myli jį. 
Jeigu ir išsiskiria su ja trumpam laikui, tai tik tam, kad pelnytų didžią 
šlovę ir grįžtų dar labiau vertas meilės. 

Jaunuolis, išaugęs liūdnoje Paryžiaus visuomenės tikrovėje, net 
jei ir turėtų lakią Žiuljeno vaizduotę, šioje savo susikurto romano 
vietoje atsitokėtų pažadintas šaltos ironijos; dideli žygdarbiai ir viltis 
pagarsėti išsisklaidytų išstumti visiems žinomos taisyklės: „Tas, kas 
palieka mylimąją, aiman, tegali tikėtis, kad ji sulaužys jam ištikimybę 
du tris kartus per dieną“. Bet kaimo vaikinui atrodė, kad didvyriškam 
žygiui atlikti jam tetrūksta progos. 

Tuo tarpu dieną galutinai perveikė tamsi naktis, o iki kaimo, kur 

gyveno Fukė, dar buvo dvi mylios eiti. Prieš išlįsdamas iš olos, Žiul- 
jenas užkūrė ugnį ir rūpestingai sudegino visa, ką buvo parašęs. 

Jis labai nustebino draugą, pirmą valandą nakties pasibeldęs į jo 
duris. Fukė sėdėjo prie sąskaitų. Tai buvo aukšto ūgio, nelabai dai- 
laus sudėjimo jaunuolis, stambių, rūsčių bruožų, be galo didele nosimi 
ir labai geros širdies, kuri slypėjo po šia nepatrauklia išvaizda. 

— Ar tik nesusipykai su savo ponu de Renaliu, kad taip netikėtai 
pas mane išdygai? 

Žiuljenas papasakojo, kas nutiko vakar, bet taip, kaip reikalavo 
aplinkybės. 

— Lik pas mane,— pasakė jam Fukė,— matau, kad gerai pa- 
Žįsti ir poną de Renalį, ir poną Valno, ir suprefektą Možironą, ir kle- 
boną Šelaną; perpratai iš panagių šių žmonių būdą; taigi gali jau stoti 
į varžytynes. Aritmetiką moki geriau už mane, tai tvarkysi mano bu- 
halteriją. Aš daug uždirbu iš prekybos. Bet negaliu visur pats su- 
spėti, o dalininką pasiimti bijau, kad nepasitaikytų sukčius, todėl kas- 
dien norom nenorom turiu atsisakyti daugybės pelningų sandėrių. 
Štai vos prieš mėnesį daviau uždirbti šešis tūkstančius frankų Mišo 
iš Sent Amano — nebuvau jo matęs šešerius metus ir visai atsitiktinai 
sutikau jį varžytynėse Pontarljė. Kodėl negalėjai uždirbti tų šešių 
tūkstančių tu? Na, jau bent trijų tūkstančių, nes jei būtum buvęs tą 
dieną su manim, būčiau pakėlęs kainą tai miško partijai ir visus nu- 
varžęs. Būk mano dalininku. 

Šitas pasiūlymas sugadino Žiuljenui nuotaiką, jis griovė jo bepro- 
tiškus svaičiojimus. Per vakarienę, kurią draugai kaip Homero herojai 
išsivirė patys, nes Fukė gyveno vienas, jis parodė Žiuljenui savo są- 
skaitas, kad tas akivaizdžiai pamatytų, kokia pelninga jo prekyba. 
Fukė buvo geriausios nuomonės apie Žiuljeno išsilavinimą ir būdą. 

Galų gale šisai liko vienas savo mažame eglinių rąstų kambarėly- 
je. „Kas tiesa, tai tiesa,— pagalvojo jis,— galiu uždirbti čia keletą 
tūkstančių frankų, o paskui sėkmingai apsispręsti — tapti kareiviu ar 
kunigu, žiūrint kokia tuomet bus mada Prancūzijoje. Turtelis, kurį 
susikrausiu, pašalins visas smulkias kliūtis. Čia, kalnuose, kur aplinkui 
nė gyvos dvasios, po truputį įveiksiu savo baisų nenusimanymą apie 
tuos dalykus, kuriais domisi visi salonų ponai. Bet Fukė neketina ves- 
ti, o vis kalba, kad vienas jaučiasi baisiai nelaimingas. Aišku, jeigu jis 
imasi dalininką, neprisidedantį prie jo verslo pinigais, tai su viltimi, 
kad turės kompanioną, kuris niekada jo nepaliks. Nejaugi aš apvilsiu 
draugą?“ — suirzęs šūktelėjo Žiuljenas. 

Šitas žmogus, kuriam veidmainystė ir visiškas abejingumas kitiems 
buvo įprastinės priemonės savo tikslams siekti, nepakentė šį sykį min- 
ties, kad pasirodys bent kiek nejautrus žmogui, kuris jį myli. 

Bet staiga Žiuljenas nudžiugo — sugalvojo priežastį atsisakyti. 
„Kaip? Aš niekingai sugaišiu septynerius ar aštuonerius metus! Juk 
tada man bus dvidešimt aštuoneri; o šito amžiaus sulaukęs, Bonapar- 
tas jau buvo atlikęs savo didžiausius žygius! Kai aš, stumdydamasis 
po miško varžytynes ir įsigijęs vieno kito antraeilio sukčiaus malonę, 
neaiškiais būdais užsikalsiu šiek tiek pinigo, kas žino, ar tebeliepsnos 
dar mano širdyje ta šventa ugnis, be kurios neįmanoma pagarsėti?“ 

Kitą rytą Žiuljenas šalčiausiai pareiškė gerajam Fukė, įsitikinu- 
siam, jog reikalas jau išspręstas, kad jo pašaukimas — tarnauti šven- 
tajai bažnyčiai — neleidžiąs jam priimti šio pasiūlymo. Fukė negalė- 
j0 atsitokėti iš nuostabos. 

— Bet ar tu pagalvojai,— kartojo jis, — kad aš priimu tave da- 
lininku, arba, jei tau geriau patinka, duodu tau į rankas keturis tūks- 
tančius frankų per metus? O tu nori grįžti pas tą savo poną de Renalį, 
kuris mielai tave su purvais sumaišytų! Kai turėsi susitaupęs du šim- 
tus luidorų, kas tau neleis stoti į seminariją? Pasakysiu net daugiau — 
aš apsiimu tau parūpinti geriausią mūsų apylinkėje parapiją. Matai, — 
nuleido balsą Fukė,— aš tiekiu malkas ir ponui***, ir ponui***, ir 
ponui***, Jie gauna iš manęs pirmos rūšies ąžuolines malkas, o moka 
kaip už paprastas; bet geriau investuoti pinigų nesugalvotum. 

Niekas neįstengė palaužti Žiuljeno įtikėjimo savo pašaukimu. 
Fukė galų gale nusprendė, kad draugui truputį trūksta. Trečią dieną, 
vos prašvitus, Žiuljenas atsisveikino su draugu ir išėjo, ketindamas 
praleisti šią dieną kalnuose tarp uolų. Susirado savo mažąją olą, bet 
jo sieloje nebebuvo ramybės, ją sudrumstė draugo pasiūlymai. Kaip 
Herakliui jam teko rinktis, bet ne ydą ar dorybę, o vidutinybę, garan- 
tuojančią jam gerą gyvenimą, arba visas didvyriškas jaunystės svajas. 
„Vadinasi, nesu iš tikrųjų tvirtas“,— galvojo jis, ir šita abejonė labiau- 
siai jį kankino. „Esu ne iš to molio, iš kurio lipdomi dideli žmonės, 
jei bijau, kad per aštuonerius metus, pelnydamas sau duoną, galiu pra- 
rasti tą įstabią jėgą, kuri daro stebuklus“. 

XIII skyrius 
AŽŪRINĖS KOJINĖS 


Romanas — tai veidrodis, 
kurį nešiesi eidamas keliu. 


Sen Realis“ 


Kai Žiuljenas pamatė vaizdingus senosios Verži bažnyčios griu- 
vėsius, jam dingtelėjo, kad nuo užvakar jis nė karto nepagalvojo apie 
ponią de Renal. „Aną dieną, kai rengiausi išvykti, toji moteris priminė 
man, koks begalinis atstumas skiria mus, pasielgė su manim kaip su 
juodadarbio sūnum. Greičiausiai norėjo parodyti, kad gailisi leidusi 
man vakar palaikyti savo ranką... O betgi daili ta rankutė! Žavinga! 
Kiek kilnumo tos moters žvilgsnyje!“ 

Žinodamas, kad gali praturtėti prisidėjęs prie Fukė, Žiuljenas 
ėmė bent kiek laisviau samprotauti: jo mintis rečiau temdė apmaudas 
1r skaudus supratimas, koks jis neturtingas ir menkas žmonių akyse. 
Jis žiūrėjo į pasaulį tarsi nuo aukšto kyšulio ir vertino jį — ten apa- 
čioje buvo ir begalinis skurdas, ir gerovė, kurią jis tebevadino pra- 
banga. Jis toli gražu nesugebėjo vertinti savo padėties filosofiškai, 
bet buvo pakankamai įžvalgus, kad pajustų, jog po šitos nedidelės iš- 
vykos į kalnus tapo kitu žmogumi. 

Jis nustebo pamatęs, kaip begaliniai susijaudino ponia de Renal, 
kai jos paprašytas jis trumpai papasakojo apie savo kelionę. 

Fukė kadaise ketino vesti ir ne kartą buvo nusivylęs meile; šia te- 
ma abu draugai ilgai ir atvirai šnekėjosi. Per anksti paragavęs laimės, 
Fukė tik paskui apsižiūrėjo, kad ne jam vienam skiriamas mylimosios 
dėmesys. Žiuljeną visi šitie pasakojimai nustebino; jis sužinojo daug ką 
naujo. Su niekuo nebendraudamas, gyvendamas perdėm vaizduote ir 
įtarinėjimais, jis atitolo nuo viso, kas galėjo atverti jam akis. 

Kol Žiuljeno nebuvo, ponia de Renal ne gyveno, o ištisai kanki- 
nosi; tos kančios buvo skirtingos, bet visos skaudžios: ji iš tiesų sirgo. 

— Visų pirma,— tarė ponia Dervil, pamačiusi grįžusį Žiuljeną,— 
kadangi tu negaluoji, nesusigalvok šį vakarą eiti į sodą, drėgnas oras 
tau dar pakenks. 

Ponia Dervil kraipė galvą iš nuostabos, kad jos draugė, kurią po- 

nas de Renalis amžinai barė už pernelyg kuklų apdarą, įsigijo ažūri- 
nes kojines ir 'žavius paryžietiškus batelius. Tris pastarąsias dienas 
vienintelė ponios de Renal pramoga buvo susikirpti vasarinę suknelę 
iš dailutės, labai madingos medžiagos ir duoti Elizai kuo greičiausiai 
ją pasiūti. Suknelę vos spėjo užbaigti prieš pat Žiuljeno sugrįžimą; 
ponia de Renal tuoj pat ją apsivilko. Draugei nebeliko abejonių. „Ak, 
vargšė, ji įsimylėjusi!“ — tarė ji sau. Ir jai paaiškėjo visi keisti jos 
draugės negalavimai. 

Ji matė, kaip ponia de Renal kalbasi su Žiuljenu. Jos veidas čia 
kaito skaisčiu raudoniu, čia vėl balo. Žvilgsnyje, įbestame į jaunojo 
mokytojo akis, šmėsčiojo nerimas. Ponia de Renal kas akimirką lau- 
kė, kad jis 1ms aiškintis ir praneš, ar lieka jų namuose, ar išeina. O 
Žiuljenas nieko nesakė, nes apie tai negalvojo. Pagaliau po baisios 
vidinės kovos ponia de Renal ryžosi ir drebančiu balsu, išduodančiu 
visą jos aistrą, paklausė: 

— Jūs mesite savo auklėtinius ir pereisite dirbti kitur? 

Žiuljeną nustebino neryžtingas ponios de Renal balsas ir žvilgsnis. 
„Šita moteris myli mane, — pagalvojo jis, — bet šią trumpalaikę silp- 
nybę smerkia jos išdidumas, ir, kai tik nebebijos, kad aš išeisiu, vėl žiū- 
rės į mane iš aukšto“. Žaibo greitumu suvokęs situaciją, Žiuljenas pa- 
dvejojęs atsakė: 

— Man būtų labai sunku skirtis su tokiais mielais ir tokios pado- 
rios šeimos vaikais, bet, galimas daiktas, reikės. Juk kiekvienas turi 
priedermių ir sau pačiam. 

Tardamas žodžius „tokios padorios šeimos“ (tai buvo vienas tų 
aristokratiškų posakių, kuriais Žiuljenas neseniai praturtino savo žo- 
dyną), jis pajuto gilų pasibjaurėjimą. 

„Šitos moters akyse aš nesu iš padorios šeimos“, — galvojo jis. 

Ponia de Renal klausėsi jo ir žavėjosi jo protu, grožiu, o širdį jai 
vėrė mintis, kad jis galįs, kaip leido tai suprasti, ir išeiti. Visi jos bičiu- 
liai iš Verjero, pakviesti į Verži pietų, kai Žiuljenas buvo išvykęs, vie- 
nas per kitą lyg tyčiomis gyrė nuostabų jaunuolį, kurį jos vyrui pasi- 
sekę iškasti. Tai nereiškė, kad jie bent kiek nutuokė, ko yra išmokę 
vaikai. Jis atmintinai moka Bibliją, ir dar lotyniškai! Štai kas kėlė Ver- 
jero gyventojų susižavėjimą, ir tas susižavėjimas, ko gero, neišblės 
dar šimtą metų. 

Žiuljenas, su niekuo nebendraudamas, nieko apie tai nežinojo. 
Jei ponia de Renal būtų turėjusi nors lašelį šalto kraujo, būtų susipra- 
tusi pagirti jį už tai, kad pelnė tokią reputaciją, ir tuo apraminusi 

Žiuljeno išdidumą, o jis būtų elgęsis su ja lipšniai ir meiliai, juoba kad 
jam labai patiko naujoji jos suknelė. Ponia de Renal, taipogi paten- 
kinta ir savo dailia suknele, ir tuo, ką apie ją pasakė Žiuljenas, panū- 
do pasivaikščioti po sodą; bet veikiai pareiškė, kad jai silpna, ji nepa- 
einanti. Paėmė keliautoją už parankės, tačiau prisilietimas prie jo 
rankos ne tik negrąžino jai jėgų, o priešingai — visiškai jas pakirto. 

Buvo tamsu; kai tik visi susėdo, Žiuljenas pasinaudojo senąja pri- 
vilegija — išdrįso palytėti lūpomis savo gražiosios kaimynės petį ir 
paimti jos ranką. Jis galvojo apie tai, kaip drąsiai elgėsi su savo mei- 
lužėmis Fukė, o anaiptol ne apie ponią de Renal; žodžiai padorios 
šeimos dar tebeslėgė jam širdį. Ponia de Renal suspaudė jam ranką, 
bet ir tai nesuteikė jam malonumo. Jis ne tik nejautė pasididžiavimo 
ar bent dėkingumo poniai de Renal už tą jausmą, kurį ji pernelyg aiš- 
kiai šį vakarą rodė, — buvo net beveik abejingas jos grožiui, eleganci- 
jai, skaistumui. Sielos tyrumas, nedrumsčiamas jokių pagiežingų jau- 
dulių, tikriausiai prailgina jaunatvę. Daugumai gražių moterų pir- 
miausia sensta veidas. 

Žiuljenas išsėdėjo visą vakarą niūrus; iki šiol jis maištavo tik prieš 
atsitiktinumą, skiriantį žmogui vietą visuomenėje; dabar, kai Fukė pa- 
siūlė jam tokį nekilnų būdą praturtėti, jis pyko ir ant paties savęs. VI- 
siškai pasinėręs savo mintyse, tik retkarčiais tarstelėdavo vieną kitą 
žodį damoms ir pagaliau nesąmoningai paleido ponios de Renal ran- 
ką. Šitas judesys sukrėtė vargšės moters sielą; jai pasirodė, kad tai jos 
lemties ženklas. 

Jei ponia de Renal būtų neabejojusi dėl Žiuljeno meilės, jos do- 
rybė gal būtų pajėgusi atsispirti jam. O dabar, drebėdama, kad gali 
amžinai jį prarasti, ji taip paklaiko iš aistros, jog pati paėmė Žiuljeno 
ranką, kurią tasai išsiblaškęs tebelaikė ant kėdės atlošo. Šis gestas pa- 
žadino jaunąjį garbėtrošką: jam labai parūpo, kad tai išvystų visi tie 
išdidūs kilmingi ponai, kurie žiūrėdavo į jį su globėjiška šypsena lupo- 
se, kai jis per pietus sėdėdavo su vaikais negarbingame stalo gale. „Ši 
moteris nebegali manęs niekinti; jei taip, — tarė Jis sau,— mano parei- 
ga — susivilioti jos grožiu; aš privalau, jei nenoriu "prarasti pagarbos 
sau pačiam, tapti jos meilūžiu“. Jei.ne naivūs draugo prisipažinimai, 
vargu ar tokia mintis būtų atėjusi jam į galvą. 

Šis staigus pasiryžimas maloniai jį nuteikė. „Viena iš šių moterų 
turi tapti mano“, — tarė jis sau ir pagalvojo, kad jam labiau norėtųsi 
mergintis poniai Dervil; ne todėl, kad ji labiau jam patiktų, o todėl, 
kad ji pažįsta jį tik kaip mokytoją, gerbiamą už savo išprusimą, o ne 

kaip dailidės pameistrį su ratino striuke po pažastim, kokį andai jį iš- 
vydo ponia de Renal. 

O šitą jauną pameistrį, raustantį iki ausų, stovintį prie jos namo 
durų ir nedrįstantį paskambinti, ponia de Renal kaip tik ir minėjo su 
didžiausiu susižavėjimu. Ši moteris, vietinių buržua laikoma tokia iš- 
didžia, beveik neteikė reikšmės visuomeninei hierarchijai, ir menkiau- 
sias realus poelgis buvo jos akyse pranašesnis už tas savybes, kurių 
galima tikėtis iš žmogaus rango. Vežėjas, jeigu jis būtų parodęs nar- 
sumą, būtų buvęs jos akyse iš tiesų narsesnis už kokį nors grėsmingos 
povyzos husarų kapitoną su dideliais ūsais ir su pypke dantyse. Ji ti- 
kėjo. kad dvasiškai Žiuljenas kilnesnis už jos giminaičius, nors tie 
visi lig vieno buvo grynakraujai bajorai, o daugelis turėjo ir aukštus 
titulus. 

Toliau gvildendamas savo padėtį, Žiuljenas suprato, kad nėra ko 
galvoti apie ponios Dervil pavergimą: toji greičiausiai nutuokia, kad 
ponios de Renal širdis linksta į jį. Tad norom nenorom grįžo prie 
pastarosios. „Ką aš žinau apie šitos moters būdą? — pagalvojo.— 
Tik viena: prieš mano išvyką aš paimdavau jos ranką, o ji ištraukdavo 
ją; šiandien aš ištraukiu ranką, o ji čiumpa ją ir suspaudžia. Puiki 
proga atsimokėti už visą man parodytą jos panieką. Vienas dievas te- 
žino, kiek ji yra turėjusi meilužių: mane ji gal tik todėl ir pasirinko, 
kad patogu su manimi susitikinėti“. 

Štai kokia yra, deja, besaikės civilizacijos bėda! Dvidešimties metų 
Jaunuolio siela, jeigu jis bent kiek ragavęs mokslo, nė supratimo ne- 
turi, kas yra jausmų gaivališkumas, o be jo meilė dažnai tėra įkyriau- 
sia pareiga. 

„Privalau laimėti šią moterį dar ir todėl, — šnabždėjo toliau Žiul- 
jenui smulki jo tuštybė, — kad jei kada nors prasimušiu į žmones ir jei 
kas nors prikiš man šias niekingas namų mokytojo pareigas, aš galėsiu 
leisti suprasti, kad šią vietą priimti mane prispyrė meilė“. 

Žiuljenas vėl ištraukė ranką iš ponios de Renal rankos, o paskui 
pats ją paėmė ir suspaudė. Kai apie vidunaktį jie grįžo į svetainę, ponia 
de Renal pusbalsiu paklausė Žiuljeną: 

— Jūs išeisite iš mūsų, išvažiuosite? 

Žiuljenas atsiduso ir atsakė: 

— "Turiu būtinai išvažiuoti, nes beprotiškai myliu jus, o tai nusi- 
kaltimas... ir dar koks nusikaltimas jaunam dvasininkui. 

Ponia de Renal atsirėmė į jo ranką ir taip pasviro, jog savo skruos- 
tu prisilytėjo karšto Žiuljeno skruosto. 

Šitie du žmonės labai skirtingai praleido naktį. Ponia de Renal 
skraidė padangėmis, svaigdama nuo kilniausios dvasinės aistros. Jauna 
koketė, anksti pradėjusi mylėti, įpranta į meilės išgyvenimus; ir kai 
ateina tikros aistros amžius, jos jausmas nebeturi naujovės žavesio. 
O poniai de Renal, neskaičiusiai romanų, kiekvienas jos laimės atspal- 
vis buvo naujas. Jokia liūdna tiesa, netgi ateities šmėkla nekėlė jai 
šiurpo. Ji manė, kad ir po dešimties metų bus tokia pat laiminga kaip 
dabar. Net mintis apie dorą ir ponui de Renaliui prisiektą ištikimybę, 
kamavusi ją prieš keletą dienų, veltui šį sykį beldėsi į jos sielą — jinai 
išginė ją kaip neprašytą svečią. „Niekada nenusileisiu Žiuljenui, — tarė 
sau ponia de Renal,— mes ir ateityje gyvensime taip, kaip gyvenome 
šį mėnesį. Jis bus man draugas“. 

ANGLIŠKOS ŽIRKLAITĖS 


Šešiolikmetė mergaitė buvo skaisti kaip 
rožė ir vis dėlto rausvinosi skruostus. 


Polidoris“" 


Fukė pasiūlymas iš tikrųjų sudrumstė Žiuljeno laimę; jis niekaip 
negalėjo apsispręsti. 

„Deja, aš turbūt nepakankamai tvirto būdo; būčiau buvęs prastas 
Napoleono karys. Na, bet dabar,— pridūrė jis sau mintyse, — bent jau 
kurį laiką mano mažutis romanas su namų šeimininke prablaškys 
mane“. 

Jo laimė, net ir šiame nežymiame antraeiliame epizode vidinė jo 
sielos būklė neatitiko jo narsių kalbų. Ponia de Renal gąsdino jį savo 
gražia suknele. Jo akyse ši suknelė buvo tarsi Paryžiaus avangardas. 
Išdidumas jam neleido pasikliauti atsitiktinumu ir akimirkos įkvėpimu. 
Vadovaudamasis Fukė prisipažinimais ir tomis šykščiomis žiniomis 
apie meilę, kurias rado Biblijoje, susidarė labai smulkų veiklos planą. 
O kadangi labai jaudinosi, — nors pats sau šito neprisipažino,— nu- 
sprendė tą planą užsirašyti. 

Kitą rytą ponia de Renal pasiliko trumpam su juo viena svetainėje. 

— Jus visi vadina Žiuljenu. Ar neturite jūs dar kito vardo? — pa- 
klausė ji. 

Į šį tokį malonų jam klausimą mūsų didvyris nesugebėjo nieko atsa- 
kyti. Šios aplinkybės jis nebuvo numatęs savo plane. Jei ne ta kvaila 
mintis susidaryti planą, Žiuljeną būtų išgelbėjęs jo Žžvitrus protas, o 
netikėtumas būtų tik pakutrinęs jo Žvitrumą. 

Jis pasirodė negrabus ir baisiai susikrimto dėl savo negrabumo. 
Ponia de Renal bemat jam tai atleido. Pagalvojo, kad tai žavaus atvira- 
širdiškumo išdava. O juk, jos nuomone, šitas žmogus, kurio gabumais 
visi stebisi, to atviraširdiškumo kaip tik ir stokoja. 

— Tavo jaunuoju mokytoju aš labai nepasitikiu, — ne kartą sakė 
jai ponia Dervil.— Man regis, jis viską apgalvoja ir nė Žingsnio nežen- 
gia iš anksto neapskaičiavęs. Jis klastingas. 

Žiuljenas jautėsi skaudžiai pažemintas, kad nesusigriebė, ką atsaky- 
ti poniai de Renal. 

„Toks žmogus kaip aš nusikalstų pats sau, jei neatitaisytų tokios 
nesėkmės“. Ir, nutaikęs akimirką, kai šeima ėjo iš vieno kambario į ki- 
tą, nusprendė, kad privalo pabučiuoti ponią de Renal. 

Vargu ar jis galėjo sugalvoti ką nors neparankesnio, ką nors nema- 
lonesnio sau ir jai, ką nors neprotingesnio. Jų vos nepastebėjo. Ponia 
de Renal pamanė, kad jis iš proto išėjo. Ji išsigando, o dar labiau pasi- 
piktino. Šis kvailas poelgis priminė jai poną Valno. 

„Kas būtų, — dingtelėjo jai mintis, — jei likčiau viena su juo?“ Ir 
jos dorybingumas pabudo, nes pritemo meilė. 

Nuo šiol ponia de Renal žiūrėjo, kad šalia jos visada būtų kuris 
nors vaikų. 

Žiuljenui diena prailgo; jis be perstojo ir labai negrabiai stengėsi 
įgyvendinti savo planą — sugundyti ją. Nė karto nepažiūrėjo į ponią 
de Renal paprastai, kiekvienas žvilgsnis turėjo tam tikrą prasmę; tačiau 
nebuvo toks kvailas, jog nematytų, kad jam nesiseka būti meiliam, o 
dar mažiau — gundančiam. 

Ponia de Renal negalėjo atsigauti iš nuostabos, kad jis toks negra- 
bus ir kartu įžūlus. „Talentingas žmogus drovisi meilės! — susiprato 
ji pagaliau, ir ją apėmė neapsakomas džiaugsmas.— Bet ar gali būti, 
kad mano varžovė niekada jo nemylėjo?“ 

Po pusryčių ponia de Renal nuėjo į svetainę, čia ji priėmė poną 
Šarko de Možironą, Brė suprefektą. Ji kažką siuvinėjo aukštai iškel- 
tuose rėmeliuose. Šalia jos sėdėjo ponia Dervil. Ir va šitokiomis aplin- 

kybėmis, dienos aky, mūsų didvyriui švystelėjo mintis iškišti savo batą 
ir lengvai užminti dailią ponios de Renal kojytę, apmautą ažūrinėmis 
kojinėmis ir dailiais paryžietiškais batukais ir, žinoma, traukiančią ga- 
lantiškojo suprefekto žvilgsnį. 

Ponia de Renal be galo išsigando; paleido iš rankų žirklaites, vilnų 
kamuoliuką, adatas; ir užtat galėjo pasirodyti, kad Žiuljeno judesys — 
tai negrabus mėginimas sugriebti krintančias žirklaites. Laimė, mažytės 
angliško plieno žirklaitės sutrūko, ir ponia de Renal ėmė gailiai aima- 
nuoti, kad Žiuljenas sėdėjęs per toli. 

— Jūs juk pirmiau už mane pamatėte, kad jos krinta, būtumėte 
galėjęs jas pagauti? O dabar iš jūsų uolumo tik tiek naudos, kad skau- 
džiai užmynėte man koją. 

Taip ji apgavo suprefektą, bet ne ponią Dervil. „Vaikinas gražus, 


bet elgiasi išties kvailai!“ — pagalvojo ji; provincijos sostinės etiketas 
tokių klaidų neatleidžia. Ponia de Renal, nutaikiusi progą, pasakė 
Žiuljenui: 


— Būkite atsargesnis, įsakau jums. 

Žiuljenas matė, kad elgiasi negrabiai, ir jam buvo apmaudu. 

Jis ilgai vienas sau svarstė, ar pykti už tuos žodžius: „Įsakau jums“. 
Iš kvailumo pagalvojo: „Ji galėtų sakyti man: įsakau, kalbėdama apie 
vaikų auklėjimą; bet jeigu ji atsiliepia į mano meilę, vadinasi, laiko 
mane sau lygiu. Argi gali būti meilė be lygybės?..“ Ir visom savo proto 
galiom įniko į banaliausius samprotavimus apie lygybę. Jis piktai kar- 
tojo sau Kornelio eilutes, kurias prieš porą dienų buvo jam padekla- 
mavusi ponia Dervil: 


„Meilė 
Neieško sau lygaus, ji padaro lygų. 


Žiuljenas, niekada neturėjęs meilužės, atkakliai vaidino don Žuaną 
ir visą dieną elgėsi kaip paskutinis kvailys. Jam atėjo tik viena teisinga 
mintis: atsibodėjęs savimi ir ponia de Renal, jis su išgąsčiu pagalvojo, 
kad artėja vakaras ir jam vėl reikės sėdėti sode šalia jos tamsoje. Todėl 
pasakė ponui de Renaliui, kad vyksta į Verjerą pas kleboną; tuoj po 
vakarienės pasišalino ir grįžo tik naktį. 

Atvykęs į Verjerą, Žiuljenas rado kunigą Šelaną besikraustantį 
iš klebonijos: pagaliau jis buvo atleistas, jo vietą užėmė vikaras Maslo- 
nas. Žiuljenas šoko padėti gerajam klebonui, paskui susimanė parašyti 
Fukė, jog iš karto atsisakęs jo draugiško pasiūlymo, kadangi jautęs ne- 
numaldomą pašaukimą tarnauti šventai bažnyčiai; bet dabar, pamatęs 

tokį neteisybės pavyzdį, suabejojęs, ar nebūsią jo sielos išganymui nau- 
dingiau atsisakyti minties apie šventąjį luomą. 

Žiuljenas didžiavosi, kad sugebėjo gudriai pasinaudoti Verjero 
klebono atleidimu ir pasilikti atviras duris grįžti į prekybą, jeigu nykus 
apdairumas pergalės jo dvasioje didvyriškumą. 


XV skyrius 
GAIDŽIO GIESMĖ 


Meilė — lotyniškai „amor“, 
Musiškai tariant, žmaras, 
Ašaros, kančios, košmaras, 
Meilė — blogiau kaip maras.* 


Meilės herbas? 


Jei Žiuljenas būtų turėjęs bent kiek to apsukrumo, kurio be jokio 
pagrindo tarėsi turįs, kitą dieną būtų galėjęs didžiuotis tuo įspūdžių, 
kurį padarė jo išvyka į Verjerą. Jam išvažiavus, liko užmirštas visas 
jo negrabus elgesys. Bet ir tą dieną jis buvo be ūpo; pavakare į galvą 
jam šovė absurdiška mintis, kurią jis neįtikėtinai narsiai išklojo poniai 
de Renal. 

Vos tik jie susėdo sode, Žiuljenas, nelaukdamas, kol ganėtinai su- 
tems, pasilenkė prie ponios de Renal ausies ir, rizikuodamas baisingai 
ją sukompromituoti, pasakė: 

— Ponia, šiąnakt antrą valandą aš ateisiu į jūsų kambarį, turiu 
jums kai ką pasakyti. | 

Žiuljenas drebėjo — o jeigu ji sutiks? Suvedžiotojo vaidmuo taip 
baisiai jį slėgė, kad, jei būtų galėjęs daryti ką tinkamas, mielai būtų 
keletui dienų užsidaręs savo kambary ir nesirodęs toms damoms į akis. 
Suprato, kad savo „gudriu“ elgesiu vakar sugadino visa, ką, atrodė, 
buvo laimėjęs užvakar, ir iš tikrųjų nežinojo, ko stvertis. 

Į akiplėšišką pasiūlymą, kurį drįso pašnibždėti Žiuljenas, ponia 


* Vertė A. Churginas. 

de Renal atsakė su nuoširdžiu ir visiškai neperdėtu pasipiktinimu. 
Jam pasirodė, kad jos trumpame atsakyme nuskambėjo panieka. Be 
abejonės, šiame sakinyje, ištartame beveik pašnibždomis, buvo ir žodis 
„fui“. Pasakęs, kad turįs kažką nurodyti vaikams, Žiuljenas nuėjo į jų 
kambarį, o kai grįžo, atsisėdo šalia ponios Dervil, kuo toliau nuo ponios 
de Renal, kad ir norėdamas negalėtų paimti jos rankos. Pokalbis buvo 
rimtas, ir Žiuljenas sėkmingai jame dalyvavo, išskyrus vieną kitą tylos 
minutę, kada laužė sau galvą. „Kokį čia man sugalvojus manevrą,— 
svarstė jis, — kad ponia de Renal susimagintų parodyti man tą patį ne- 
dviprasmišką palankumą, iš kurio aš prieš tris dienas nusprendžiau, 
kad ji mano!“ 

Žiuljeną begaliniai trikdė kone beviltiška padėtis, kurioje atsidū- 
rė jo planai. O betgi jis būtų dar labiau suglumęs, jeigu jam būtų pa- 
vykę. 

Pusiaunaktį, kai visi išsiskirstė, jis iš nusivylimo nusprendė, kad 
ponia Dervil jį niekina ir kad greičiausiai ne ką geriau į jį Žiūri ir po- 
nia de Renal. 

Bjauriai nusiteikęs, jausdamasis labai pažemintas, Žiuljenas nega- 
lėjo užmigti. Tačiau buvo be galo toli nuo minties mesti visą tą apsime- 
tinėjimą, atsisakyti savo užmojų, gyventi nerūpestingai šalia ponios 
de Renal ir tenkintis kaip vaikas džiaugsmais, kurių atneša kiekviena 
diena. 

Žiuljenui paskaudo galva beieškant naujų gudrybių: po valandėlės 
kiekviena jų pasirodydavo jam beprasmiška; vienu žodžiu, jautėsi la- 
bai nelaimingas, kai pilies laikrodis išmušė dvi. 

Šis garsas pažadino jį kaip gaidžio giesmė šventą Petrą. Jis pajuto, 
kad šią akimirką turi įvykti kažkas itin nemalonaus. Jo akiplėšiškas 
pasiūlymas buvo sutiktas taip nepalankiai, kad jis iki šiol apie jį nė 
nepagalvojo! 

„Pasakiau, kad ateisiu antrą valandą, — tarė jis keldamasis. — Ga- 
liu būti neišmanėlis ir stuobrys, kaip dera kaimiečio vaikui,— po- 
nia Dervil aiškiai man leido tai suprasti, — bet nors nebūsiu silpna- 
dvasis“. 

Žiuljenas teisėtai didžiavosi savo drąsa: niekados dar nebuvo taip 
skausmingai savęs prievartavęs. Darydamas savo kambario duris, jis 
taip tirtėjo, jog jam linko keliai ir jis turėjo atsiremti į sieną. 

Ėjo basomis. Pasiklausė prie pono de Renalio durų; aiškiai buvo 
girdėti knarkiant. Jį suėmė neviltis. Vadinasi, nebėra jokios dingsties 
susilaikyti, reikia eiti. Bet, dieve mano, ką jis ten veiks? Neturėjo nė 

jokio plano, bet jei ir būtų turėjęs, buvo taip pasimetęs, kad vis tiek 
nebūtų įstengęs jo vykdyti. 

Pagaliau, kentėdamas tūkstantį kartų baisesnes kančias nei nusi- 
kaltėlis, einantis mirti, įslinko į siaurą koridorių, vedantį į ponios 
de Renal miegamąjį. Virpančia ranka atidarė duris, ir tos siaubingai 
sugirgždėjo. 

Miegamajame buvo šviesu, po židinio gaubtu spingsėjo naktinė 
lempelė; jis nesitikėjo tokios naujos nelaimės. Pamačiusi jį įeinant, po- 
nia de Renal gyvai pašoko iš lovos. „Nelaimingasis!“ — riktelėjo ji. 
Kilo nedidelis sąmyšis. Žiuljenui iš galvos išdulkėjo visi beprasmiški 
svaičiojimai, ir jis virto savimi: nepatikti tokiai žaviai moteriai pasirodė 
jam didžiausia nelaimė. Atsakydamas į jos priekaištus, jis suklupo jai 
prie kojų ir apkabino kelius. O kad ji be galo piktai jį barė — apsipylė 
ašaromis. 

Kai Žiuljenas po keleto valandų išėjo iš ponios de Renal miegamo- 
j0, jam, kaip įprasta sakyti romanuose, daugiau nebebuvo ko geisti. 
Iš tikrųjų meilė, kurią jis sužadino, ir netikėtas įspūdis, kurį jam pa- 
čiam padarė gundančios .grožybės, padovanojo tokią pergalę, kokios 
niekad nebūtų pasiekęs visomis savo nevykusiomis gudrybėmis. 

Bet net ir saldžiausiomis akimirkomis šitas Žmogus, keisto išdidumo 
auka, dar mėgino vaidinti patyrusį moterų širdžių užkariautoją ir ne- 
įtikėtinomis pastangomis sugadino tai, kas jo buvo patrauklaus. Jis ne 
tik nesimėgavo aistros siautuliu, kurį sukėlė, ir sąžinės graužimu, kuris 
tik dar jį didino, bet nė akimirkai neišleido iš akių savo pareigos. Bai- 
minosi, kad jį baisiai grauš sąžinė ir jis visam gyvenimui apsijuoks, jei 
nukryps nuo idealo, kurio buvo nusistatęs laikytis. Vienu žodžiu, tai, 
kuo Žiuljenas buvo pranašesnis už kitus, ir kliudė jam mėgautis laime, 
kuri pati siūlėsi. Buvo tarsi šešiolikmetė mergaitė nuostabiai skaisčiu 
veidu, kuri, eidama į šokius, iš kvailumo pasirausvina skruostus. 

Pamačiusi Žiuljeną, ponia de Renal mirtinai išsigando, bet veikiai 
ją suėmė didžiausias nerimas. Ją nepaprastai jaudino Žiuljeno ašaros 
ir neviltis. 

Net kai Žiuljenas buvo jau viską laimėjęs, ji staiga su nuoširdžiau- 
siu pasipiktinimu atstumdavo jį nuo savęs, o paskui vėl puldavo jam į 
glėbį. Jos elgsena nebuvo iš anksto apgalvota. Ponia de Renal tarėsi 
esanti neatitaisomai pasmerkta ir ginė šalin pragaro vaizdą, aistrin- 
gomis glamonėmis dusindama Žiuljeną. Vienu žodžiu, nieko nebūtų 
stigę mūsų didvyrio laimei, net liepsningo jausmingumo, kuriuo degė 
jo pavergta moteris, jei tik jis būtų mokėjęs visu tuo džiaugtis. Ir Žiul- 

jenui išėjus, ją dar vis tebepurtė meilės siautulys, ji vis tebesigrūmė su 
širdį draskančiais sąžinės priekaištais. 

„Dieve mano! Būti laimingam, būti mylimam — tai tik tiek!“ To- 
kia buvo pirmoji Žiuljeno mintis, kai jis grįžo į savo kambarį. Jis jautė 
nuostabą, nerimą ir sąmyšį — būsena, kai siela pagaliau pasiekia, ko 
ilgai geidė. Ji įpratusi geisti, bet geisti jau nebėra ko, o prisiminimų dar 
nėra. Kaip kareivis, sugrįžęs iš parado, Žiuljenas atidžiai ir nuodug- 
niai peržvelgė savo elgesį. „Ar viską padariau, ką pareiga man liepė 
padaryti? Ar gerai atlikau savo vaidmenį?“ 

O kokį vaidmenį? Vaidmenį vyro, įpratusio, kad jo žavesiui neatsi- 
spiria moterys. 


XVI skyrius 
RYTOJAUS DIENĄ 


He turn'd his lip to hers, and with his hand 
Call'd back the tangles of her wandering hair. 


Don Juan, c. I, st.170* 


Žiuljeno laimei, jo geras vardas nenukentėjo: ponia de Renal buvo 
taip susijaudinusi ir apstulbusi, jog nepastebėjo, kaip kvailai elgiasi 
vyriškis, vienu akies moju tapęs jai viskuo pasaulyje. 

Matydama, kad ima švisti, ji ėmė raginti jį išeiti. 

— Ak dieve mano, — sakė ji,— jei mano vyras ką nors girdėjo, 
aš žuvusi. 

Žiuljenas, spėjęs prigalvoti visokių frazių, prisiminė vieną jų: 

— Ar jums būtų gaila skirtis su gyvenimu? 

— Ak, šiuo metu net labai! Bet vis tiek nesigailėčiau, kad pa- 
žinau jus. 

Žiuljenas nusprendė, jog orumas reikalauja, kad jis tyčia išeitų tik 
visai prašvitus ir be jokio atsargumo. 


* Jis puolė prie jos lūpų, nuo kaktos 
Nužerdamas jai garbaną neklusnią. 
Baironas „Don Žuanas“, I giesmė, 170 posmas (Vertė A. Churginas) 

Dėmesys, su kuriuo jis be perstojo svarstė menkiausią savo veiksmą, 
apsėstas beprotiškos minties pasirodyti prityrusiu vyru, išėjo vis dėlto 
į naudą; kai jis susitiko su ponia de Renal prie pusryčių stalo, jo elgesys 
buvo atsargumo stebuklas. 
negalėjo nė valandėlės iškentėti nepažiūrėjusi; žinojo, kad jaudinasi, 
ir, stengdamasi savo sumišimą nuslėpti, jaudinosi dar labiau. Žiuljenas 
tik vieną kartą pakėlė į ją akis. Iš pradžių ponia de Renal žavėjosi šiuo 
atsargumu. Bet netrukus, matydama, kad tas žvilgsnis taip ir liks vie- 
nintelis, išsigando. „Nejaugi jis manęs nebemyli? — pagalvojo.— De- 
ja, esu jam per sena; aš dešimčia metų už jį vyresnė“. 

Eidama iš valgomojo į sodą, ji sugriebė Žiuljeno ranką ir stipriai ją 
suspaudė. Tokio nepaprasto meilės ženklo nustebintas, jis pažiūrėjo 
į ją aistringu žvilgsniu, nes per pusryčius ji pasirodė jam labai daili, ir 
jis, nors ir sėdėjo nuleidęs akis, mintyse perkratinėjo visas jos grožybes. 
Ponią de Renal šitas žvilgsnis paguodė, tačiau neišsklaidė viso jos 
nerimo; užtat šis nerimas beveik visai išsklaidė sąžinės priekaištus dėl 
vyro. 

O tas vyras per pusryčius nieko nepastebėjo; ponia Dervil — prie- 
šingai: ji pamanė, kad ponia de Renal dar kiek — ir suklups. Visą die- 
ną drąsi ir dantinga draugė nesiliovė kamavusi jos užuominomis, ku- 
rios turėjo šlykščiomis spalvomis pavaizduoti jai gresiantį pavojų. 

Ponia de Renal su nekantrumu laukė, kada liks viena su Žiuljenu; 
jai knietėjo paklausti, ar jis dar myli ją. Kad ir kokia buvo visados 
švelni, dabar keletą kartų vos neleido suprasti draugei, kokia ji čia 
nereikalinga. 

Vakare, sode, ponia Dervil padarė savo tvarką — atsisėdo tarp 
ponios de Renal ir Žiuljeno. Ponia de Renal, kuri iš anksto mėgavosi, 
kaip bus malonu suspausti Žiuljeno ranką ir pakelti ją prie lūpų, nega- 
vo net persimesti su juo nė vienu žodžiu. 

Susidūrusi su šia nelaukta kliūtimi, ji dar labiau susijaudino. Ramy- 
bės jai nedavė vienas dalykas. Praeitą naktį ji taip išbarė Žiuljeną už jo 
neatsargumą, kai jis atėjo pas ją, jog dabar drebėjo iš baimės: o jeigu 
šiąnakt jis neateis? Ji anksčiau išėjo iš sodo ir užsidarė miegamajame. 
Bet, nenustygdama iš nekantrumo, prisėlino prie Žiuljeno durų ir pri- 
glaudė ausį. Nors ir kaip ją kankino abejonės ir aistra, eiti į vidų nedrį- 
so. Tai būtų buvęs, kaip jai atrodė, pats žemiausias poelgis, nes apie jį 
byloja vienas provincijos priežodis. 

Tarnai dar ne visi buvo sugulę. Atsargumas galų gale privertė ją 

grįžti į savo kambarį. Dvi valandos laukimo virto jai dviem šimtme- 
čiais kančios. 

Bet Žiuljenas per daug stropiai vykdė tai, ką vadino savo pareiga. 
kad galėtų nors truputėlį nukrypti nuo užsibrėžtos programos. 

Laikrodžiui mušant pirmą, jis tyliai išslinko iš savo kambario, įsiti- 
kino, kad namų šeimininkas kietai miega, ir nuėjo pas ponią de Renal. 
Šį sykį jis patyrė daugiau laimės mylimosios glėbyje, nes įstengė tarpais 
užmiršti sau pasiskirtą vaidmenį. Jam atsivėrė akys ir ausys — jis da- 
bar matė ir girdėjo. Tai, ką ponia de Renal pasakė apie savo amžių, 
įkvėpė jam šiek tiek pasitikėjimo savimi. 

— Deja, aš dešimčia metų vyresnė už jus! Kaip jūs galite mane 
mylėti? — kartojo ji, neturėdama kokio nors tikslo, vien todėl, kad ši 
mintis ją slėgė. 

Žiuljenas neperprato šio sielvarto, bet matė, kad ji sielojasi nuo- 
širdžiai, ir beveik užmiršo savo baimę apsijuokti. 

Išsisklaidė ir kvaila mintis, kad dėl prastos kilmės jis bus laikomas 
žemesnio rango meilužiu. Pamažu, Žiuljeno karštų glamonių nuramin- 
ta, jo drovioji meilužė pasijuto laimingesnė ir atgavo sugebėjimą ver- 
tinti savo mylimąjį. Laimė, šią naktį jis beveik atsikratė tos pozos, dėl 
kurios vakarykštis pasimatymas buvo jam pergalė, bet ne malonumas. 
Jeigu ji būtų pastebėjusi, kad jis stengiasi suvaidinti prisiimtą vaid- 
menį, ši liūdna tikrovė būtų visam laikui užnuodijusi bet kokį laimės 
jausmą. Jai būtų atrodę, kad tai tik liūdna jų amžiaus skirtumo pa- 
sekmė. 

Ponia de Renal niekada nebuvo svarsčiusi meilės teorijų, bet am- 
žiaus nelygybė, kaip ir turto nelygybė, yra viena iš tų nuvalkiotų temų, 
kurių visada griebiasi provincijos šaipūnai, kai kalba ima suktis apie 
meilę. 

Praėjo keletas dienų, ir Žiuljenas, atgavęs visą jaunystės įkarštį, 
įsimylėjo kaip beprotis. 

„Reikia pripažinti, — svarstė jis, — kad ji angeliškai gera, o gra- 
žesnės niekur nerasi“. 

Jis beveik galutinai atsikratė minties, kad turi vaidinti. Užėjus at- 
virumo valandėlei, nei išpažino jai visus savo būgštavimus. Jos aistrą 
šitas prisipažinimas įaudrino iki aukščiausio laipsnio. „Vadinasi, jokios 
laimingos konkurentės nebuvo“,— su pasitenkinimu galvojo ponia 
de Renal. Ji išdrįso paklausti, kieno buvo tas portretas, dėl kurio jis taip 
drebėjo; Žiuljenas prisiekė, kad tai buvo vyriškio portretas. 

Protarpiais, atgavusi bent kiek šalto kraujo ir viską apmąsčiusi, 

ponia de Renal negalėdavo atsistebėti, kad yra šiame pasaulyje tokia 
laimė ir kad lig šiol ji nieko apie ją nenutuokė. 

„Ak, jei aš būčiau pažinusi Žiuljeną prieš dešimt metų, kai žmonės 
dar laikė mane gražia!“ 

Žiuljenui nė į galvą tokios mintys neateidavo. Jo meilę vis dar kurs- 
tė garbėtroška; jis džiaugėsi, kad jam, vargšui, nelaimingam, visų nie- 
kinamam vaikinui, priklauso tokia kilminga ir graži moteris. Jo garbs- 
ty mas, jo siautulys, kai jis pamatydavo mylimosios grožybes, galų gale 
apmaldė jos nerimą dėl amžiaus skirtumo. Jeigu ji būtų turėjusi nors 
truputį tos gyvenimo patirties, kurią nuo seno sukaupia iki trisdešim- 
ties metų kiekviena moteris aukštesnės civilizacijos šalyse, ją būtų 
suėmusi baimė, ar ilgai gali tverti meilė, kai jai peno teikia, regis, tik 
nuostaba ir savimeilės svaigulys. 

Tomis akimirkomis, kai Žiuljenas užmiršdavo garbėtrošką, jis en- 
tuziastingai Žavėdavosi net ponios de Renal skrybėlaitėmis, net sukne- 
lėmis. Negalėdavo iki soties atsikvėpti jų aromato. Atsidarydavo veid- 
rodinės spintos duris ir ištisas valandas gėrėdavosi, kaip gražiai ir 
tvarkingai viskas sudėta. Jo mylimoji, prigludusi iš šalies, žiūrėdavo į 
J5 O jis žiūrėdavo į tuos papuošalus, tuos moteriškus švitalus, kuriuos 
sutuoktuvių išvakarėse gauna dovanų jaunamartė. 

„Juk aš galėjau ištekėti už tokio žmogaus! — pagalvodavo kartais 
ponia de Renal.— Kokia ugninga siela! Kaip būtų žavu gyventi 
su juo!“ 

O Žiuljenas dar niekada nebuvo matęs iš taip arti šitų grėsmingų 
moteriškos artilerijos pabūklų. „Ar gali, — mąstė jis,— būti kas nors 
gražesnio Paryžiuje!“ Tokiomis valandėlėmis jis nematė kliūčių savo 
laimei. Dažnai nuoširdus jo meilužės žavėjimasis ir jos siautulys išgin- 
davo jam iš minties beprasmišką teoriją, kuri jį taip sukaustė ir padarė 
beveik juokingą pačioje jų santykių pradžioje. Buvo valandėlių, kai 
Žiuljenui, nors ir įpratusiam veidmainiauti, būdavo be galo malonu 
prisipažinti šitai kilniai, jį dievinančiai damai, kad jis neturi supratimo 
apie daugybę smulkių gyvenimo elgesio taisyklių. Jo meilužės rangas 
tarsi aukštino jį patį. Ponia de Renal savo ruožtu jautė didžiausią mo- 
ralinę palaimą, aiškindama daugybę tų smulkmenų talentingam jau- 
nuoliui, kuris, visų nuomone, turėjo vieną dieną toli nueiti. Net supre- 
fektas ir ponas Valno negalėjo juo nesižavėti, ir todėl ji ėmė manyti, 
kad jie ne tokie jau kvaili. Tik viena ponia Dervil toli gražu nebuvo 
linkusi reikšti tokių jausmų. Nusiminusi dėl to, ką tarėsi nuspėjusi, ir 
matydama, kad protingi jos patarimai erzina moterį, netekusią galvos 

tikrąja tų Žodžių prasme, ji išvažiavo iš Verži be jokio pasiaiškinimo; 
niekas jo, beje, iš jos nė neprašė. Ponia de Renal nuvarvino kelias aša- 
ras, bet greitai pajuto, jog dabar ji kur kas laimingesnė negu anksčiau. 
Draugei išvykus, ji beveik ištisą dieną praleisdavo akis į akį su meilužiu. 

Bendravimas su mylimąja Žiuljenui buvo juo malonesnis, kad 
kiekvieną kartą, kai jis bent kiek ilgiau išbūdavo vienas, ramybę jam 
vėl imdavo drumsti nelemtas Fukė pasiūlymas. Pirmomis šio naujo 
gyvenimo dienomis buvo akimirkų, kai Žiuljenas, niekada iki šiol 
nemylėjęs ir niekieno nemylėtas, jausdavo tokį įstabų malonumą at- 
verti širdį, jog vos neprisipažino poniai de Renal, kad iki šiol visa jo 
gyvenimo esmė buvo garbėtroška. Jis mielai būtų pasitaręs su ja dėl 
Fukė pasiūly mo, keistai jį gundančio, bet vienas nežymus įvykis užkir- 
to kelią bet kokiam atvirumui. 


XVII skyrius 
PIRMASIS MERO PAVADUOTOJAS 


O, how this spring of love ressembleth 

The uncertain glory of an April day; 
Which now shows all the beauty of the sun, 
And by and by a cloud takes all away! 


Two Gentlemen oj Verona* 


Vieną vakarą, saulei leidžiantis, jis sėdėjo šalia mylimosios nuo- 
šaliame sodo kampelyje, toli nuo įkyrių stebėtojų, paskendęs svajonėse. 
„Ar visada tvers šios malonios valandos?“ — galvojo. Jo sielai nedavė 
ramybės mintis, kaip sunku pasirinkti gyvenimo kelią; ir jis sielvartavo 
dėl šitos didžiulės, staigiai užgriūvančios bėdos, kuri užbaigia vaikystę 
ir užnuodija pirmuosius varganos jaunystės metus. 


* O, meilė! Jos pavasaris — lyg toji 
Balandžio apgaulingojo diena, 
Kuri čia spindi, vaiski ir saulėta, 
Čia blausias, debesinga ir liūdna. 
Šekspyras „Du veroniečiai“ (Vertė A. Churginas) 

— Ak,— šūktelėjo jis, — Napoleoną tikrai pats dievas siuntė jau- 
niems prancūzams! Kas mums jį atstos? Ką veiks be jo nelaimingieji, 
netgi turtingesni už mane, kurių kišenėje tiek tėra ekiu, kiek reikia 
padoriam išsimokslinimui, bet kuriems paskui, kai sulaukia dvidešim- 
ties metų, neužtenka pinigų, kad išsipirktų iš kariuomenės ir prasimuš- 
tų į žmones! Šiaip ar taip, — pridūrė jis, giliai atsidusęs, — tasai nelem- 
tas prisiminimas neleis mums niekados pasijusti laimingiems! 

Staiga jis pastebėjo, kad ponia de Renal apsiniaukė; jos veidas 
pasidarė šaltas ir išdidus; jai atrodė, kad šitaip samprotauti tinka tarnui. 
Nuo mažų dienų jai buvo įdiegta, kad ji turtinga, ir jai atrodė savaime 
suprantama, kad ir Žiuljenas turtingas. Ji mylėjo jį tūkstantį kartų 
labiau už gyvybę, būtų mylėjusi jį, jei net jis būtų pasirodęs nedėkin- 
gas ir klastus, ir pinigams neskyrė jokios reikšmės. 

Žiuljenas toli gražu negalėjo atspėti tokių minčių. Pamatęs jos ap- 
temusį veidą, jis tarsi nukrito iš dangaus ant žemės. Bet pasirodė už- 
tektinai nuovokus: gražiai išraitęs frazę, leido suprasti kilmingai damai, 
sėdinčiai šalia jo ant velėnų suolo, kad jis tik pakartojęs žodžius, ku- 
riuos išgirdęs kelionėje į kalnus pas savo draugą, miško pirklį. Štai kaip 
samprotaują bedieviai! 

— Na, tai nereikia daugiau bičiuliautis su tais žmonėmis, — pa- 
sakė ponia de Renal vis dar kiek ledine mina, ką tik nustelbusia švel- 
niausios meilės spindesį jos akyse. 

Šitas apniukęs ponios de Renal veidas arba, tikriau sakant, paties 
Žiuljeno gailestis, kad pasielgė taip neatsargiai, buvo pirmoji nesėkmė, 
ištikusi iliuzijas, kuriom jis buvo susiviliojęs. Jis tarė sau: „Ji gera ir 
miela ir tikrai mane myli, bet yra išaugusi priešiškoje stovykloje. Jie, ži- 
noma, turi visų labiausiai bijoti tų narsuolių, kurie, gavę gerą išsimoks- 
linimą, niekur negali prasimušti, nes stokoja pinigų. Kas liktų iš visų tų 
bajorų, jei mums būtų leista kovoti su jais lygiais ginklais! Štai, pavyz- 
džiui, jei aš būčiau Verjero meras, pilnas gerų norų, sąžiningas, koks 
iš esmės yra ir ponas de Renalis! Kaip smagiai aš sudoročiau ir vikarą, 
ir poną Valno su visomis jų suktybėmis! Koks teisingumas tada įsivieš- 
patautų Verjere! Ne jų galvai būtų užtverti man kelią! Jie amžinai lyg 
tamsoj grabinėjasi“. 

Žiuljeno laimė galėjo tą dieną tapti patvaria. Bet mūsų didvyriui 
pritrūko drąsos būti nuoširdžiam. Reikėjo ryžtingai stoti į mūšį, bet 
tuoj pat; ponią de Renal nustebino Žiuljeno žodžiai, nes jos draugijos 
žmonės nuolat kartojo, kad reikia baimintis naujo Robespjero, ypač 
dabar, kai ėmė rastis jaunuolių, kilusių iš žemesniųjų klasių, pernelyg 

gerai išsimokslinusių. Šalta išraiška ilgai nenuslinko nuo ponios de Re- 
nal veido, ir jinai, kaip atrodė Žiuljenui, stengėsi ją afišuoti. Taip buvo 
todėl, kad, išreiškusi pasidygėjimą jo nederamom kalbom, ji dabar iš- 
sigando, jog bus netiesiogiai uždavusi jam širdį. Šis sielvartas gyvai 
atsispindėjo jos bruožuose, tokiuose tyruose ir nuoširdžiuose, kai ji 
būdavo laiminga ir toli nuo atgrasių Žmonių. 

Žiuljenas nebedrįso laisvai svajoti. Įkarštis aprimo, meilė šiek tiek 
atvėso, ir jis nusprendė, kad eiti pas ponią de Renal į jos kambarį ne- 
atsargu. Geriau tegul ji pas jį ateina: jei kuris nors tarnų ir pastebėtų ją 
vaikščiojančią po namus, pasiaiškinimui ji galėtų rasti dešimtis įvai- 
riausių priežasčių. 

Bet šitoks persitvarkymas taip pat turėjo savų nepatogumų. Žiul- 
jenas buvo gavęs iš Fukė knygų, kurių jis, teologijos studentas, niekada 
nebūtų galėjęs užsisakyti knygyne. Atsiversti jas drįsdavo tik naktį. Ir 
dažnai būtų visai nenorėjęs, kad skaityti jam sutrukdytų apsilankymas, 
kurio belaukdamas dar neseniai, prieš tą mažutį pokalbį sode, vargu ar 
būtų įstengęs imtis knygos. 

Ponia de Renal išmokė jį visai naujai suprasti knygas. Jis nesigėdijo 
klausinėti ją aibės smulkių dalykų, kurių nežinojimas paraližuoja 
žemos kilmės jaunuoliui protą, kad ir kokiais gabumais jį būtų apdova- 
nojusi gamta. 

Šitas auklėjimas meile, kurio ėmėsi begaliniai neišmananti mote- 
ris, buvo tikra laimė Žiuljenui. Jis iš karto pamatė aukštuomenę tokią, 
kokia ji yra šiandien. Jo proto netemdė pasakojimai apie tai, kokia ji 
buvo kadaise, prieš du tūkstančius metų, arba tik prieš kokius šešias- 
dešimt metų, Voltero ir Liudviko XV laikais. Koks neapsakomas 
džiaugsmas! Jam atsivėrė akys. Jis suprato pagaliau, kas dedasi 
Verjere. 

Pirmiausia išryškėjo labai painios intrigos, jau dvejus metus rez- 
gamos aplink Bezansono prefektą. Jas kurstė ir laiškai iš Paryžiaus, 
rašomi pačių žymiausių asmenų. Reikalas buvo tas, kad stengtasi 
poną de Muaro,— tai buvo pamaldžiausias šio krašto žmogus, — pa- 
skirti pirmuoju, 0 ne antruoju Verjero mero pavaduotoju. 

Jo varžovas buvo labai turtingas fabrikantas, kurį žūt būt reikėjo 
nustumti į antrojo pavaduotojo vietą. 

Žiuljenui pagaliau pasidarė aiškios tos užuominos, kurias jis nu- 
girsdavo per kviestinius pietus, kai pas poną de Renalį susirinkdavo 
vietinė aukštoji draugija. Tai privilegijuotai draugijai labai rūpėjo 
prastumti šią kandidatūrą, apie kurią daugiau niekas miestelyje, o juo 

labiau liberalai, net nenumanė. Šiam reikalui tokia didelė reikšmė 
buvo skiriama todėl, kad, kaip visi žino, rytinė didžiosios Verjero 
gatvės pusė turėjo būti praplatinta daugiau kaip devyniom pėdom, 
kadangi ta gatvė pasidarė karališkuoju keliu. 

Taigi, jei ponui de Muaro, turinčiam tris namus, kuriuos reikės 
nukelti, pavyktų tapti pirmuoju pavaduotoju, o paskui, jei ponas 
de Renalis būtų išrinktas deputatu, — ir meru, jis užmerktų akis, ir tada 
namus, prasikišančius į vieškelį, užtektų šiek tiek pataisyti, ir jie galė- 
tų stovėti dar šimtą metų. Visi žinojo, koks didžiai pamaldus ir koks 
sąžiningas yra ponas de Muaro, bet visi buvo įsitikinę, kad jis bus 
sukalbamas, nes turi daug vaikų. Iš namų, kuriuos reikės nukelti, de- 
vyni priklausė žymiausiems Verjero gyventojams. 

Žiuljeno akyse ši intriga buvo daug svarbesnė už Fontenua“*'mū- 
šio istoriją — šį vardą jis pirmą kartą perskaitė vienoje tų kny- 
gų, kurias jam atsiuntė Fukė. Buvo dalykų, kurie stebino Žiul- 
jeną štai jau penkeri metai — nuo to laiko, kai jis ėmė vakarais 
vaikščioti mokytis pas kleboną. Bet kadangi santūrumas ir 
nuolankumas yra svarbiausios teologiją  studijuojančio  jau- 
nuolio dorybės, jam nebuvo kaip klausinėti. 

Vieną dieną ponia de Renal kažką paliepė savo vyro liokajui, 
tam, kuris buvo Žiuljeno priešas. 

— Betgi, ponia, šiandien paskutinis mėnesio penktadienis, — 
keista mina atsakė tas. 

— Eikite,— tarė ponia de Renal. 

— Tai va,— pasakė Žiuljenas,— jis eis į tą daržinę, kuri ka- 
daise buvo bažnyčia, o neseniai vėl atiduota tikintiesiems; bet 
ką jie ten daro? Šitos paslapties aš niekada neįstengiau per- 
prasti. 

— Tai labai išganinga, bet ir labai keista bendrija, — atsakė 
ponia de Renal.— Moterys į ją nepriimamos; žinau tik viena — vi- 
si ten sako kits kitam „tu“. Mūsų tarnas, pavyzdžiui, susitiks 
ten su ponu Valno, ir šitas žmogus, toks išdidus ir toks kvailas, 
nesupyks, kad Sen Žanas kreipsis į jį „tu“, ir atsakys jam tuo 
pačiu tonu. Jeigu jums labai norisi sužinoti, ką jie ten veikia, 
aš paklausinėsiu išsamiau poną de Možironą ir poną Valno. Mes 
mokame tai bendrijai po dvidešimt frankų už kiekvieną tarną, kad 
jie vieną gražią dieną mūsų nepapjautų, jei vėl ateitų devyniasdešimt 
trečiųjų metų teroras. 

Laikas bėgo. Žiuljenas, prisiminęs meilužės žavus, užmiršdavo savo 

niaurius troškimus. Negalėjo kalbėti su ja apie liūdnus ir rimtus daly- 
kus, — juk jie priklausė priešingoms stovykloms, — ir todėl, pats to 
nenutuokdamas, gyviau jautė jos teikiamą laimę ir vis mažiau besispyrė 
j0s įtakai. 

Tada, kai su jais būdavo vaikai, jau pernelyg supratingi, jie turėda- 
vo tenkintis protingomis, ramiomis kalbomis. Žiuljenas, įsmeigęs į ją 
meile spindinčias akis, nuolankiai klausydavosi jos aiškinimų, kaip 
sutvarkytas šis pasaulis. Dažnai atsitikdavo, kad, bekalbėdama apie 
kokią nors išmoningą suktybę, susijusią su kokio kelio tiesimu ar pa- 
ranga ir stebinančią Žiuljeną, ponia de Renal savo pasakojimo vidury 
staiga pamesdavo galvą; Žiuljenui tekdavo ją sudrausti — ji imdavo 
globstyti jį taip pat švelniai kaip savo vaikus. Iš tikrųjų, buvo dienų, 
kada jai vaidendavosi, jog myli jį kaip savo vaiką. Argi jai neteko to- 
lydžio atsakinėti į jo naivius klausimus apie tūkstantį paprasčiausių 
dalykų, kuriuos žino kiekvienas aukštos kilmės vaikas, sulaukęs pen- 
kiolikos metų? O po valandėlės jinai vėl žiūrėdavo į jį su pasigėrėjimu 
kaip į savo valdovą. Jo protas net gąsdino ją; ji diena iš dienos vis aiš- 
kiau matė, kad šitam jaunam klierikui skirta tapti dideliu žmogumi. 
Vaizdavosi jį popiežium arba pirmuoju ministru kaip Rišeljė. 

— Ar sulauksiu aš, kol tu pagarsėsi? — sakydavo ji Žiuljenui.— 
Dideliam žmogui kelias atviras; ir monarchijai, ir religijai reikia dide- 
lių žmonių; tie ponai kasdien apie tai kalba. Jei neatsiras tokio žmo- 
gaus kaip Rišeljė, kuris užtvenktų šitų asmeninių nuomonių srautą, 
viskas žlugs. 


XVIII skyrius 
KARALIUS VERJERE 


Nejaugi jūs teverti tiek, kad būtumėte 
išmesti kaip tautos lavonas, be sielos ir be 
kraujo gyslose? 

Iš vyskupo pamokslo šv. Klemento 

koplyčioje 
Rugsėjo trečią, dešimtą valandą vakaro, didžiąja gatve šuoliais 
pralėkė žandaras, pažadindamas visą Verjerą; jis nešė žinią, kad sek- 

madienį į miestelį atvyksta jo didenybė karalius***. O buvo jau ant- 
radienis. Prefektas leido, atseit liepė sudaryti garbės sargybą; viskas 
turėjo praeiti kuo iškilmingiausiai. Į Verži buvo skubiai nuleistas rai- 
tas pasiuntinys. Ponas de Renalis atvažiavo tą pačią naktį ir rado 
miestelį sujudusį. Kiekvienas lindo su savo pretenzijomis; tie, kurie 
jų neturėjo, nuomojosi balkonus, kad pamatytų įvažiuojantį karalių. 

Bet ką paskirti garbės sargybos viršininku? Ponas de Renalis tuoj 
sumetė, kaip svarbu namams, kuriems gresia nukeldinimas, kad šios 
pareigos atitektų ponui de Muaro. Tai gali praskinti jam kelią į pirmojo 
pavaduotojo vietą. Pono de Muaro pamaldumui nieko negalėjai pri- 
kišti — lygių sau jis čia neturėjo, bet niekad gyvenime nebuvo sėdėjęs 
balne. Šis trisdešimt šešerių metų vyras, visais atžvilgiais baikštus, ly- 
giai bijojo ir nudribti nuo arklio, ir apsijuokti. 

Meras išsikvietė jį penktą valandą ryto. 

— Matote, pone, aš prašau jus patarimo, tarsi jau užimtumėte tą 
vietą, kurios jums linki visi dori žmonės. Šitame nelaimingame mieste 
klesti pramonė, liberalų partija kaupia milijonus, siekia užgrobti val- 
džią ir sugebės nusikaldinti ginklų iš bet ko. Pagalvokime apie kara- 
liaus, monarchijos interesus ir visų pirma apie mūsų šventos bažnyčios 
interesus. Kaip jūs manote, pone, kam galima būtų pavesti vadovauti 
garbės sargybai? 

Kad ir kokį siaubą varė ponui de Muaro arklys, jis galų gale priėmė 
šią garbę nelyginant kankinio vainiką. 

— Aš mokėsiu tinkamai laikytis, — pasakė jis merui. 

Visai nedaug tebuvo laiko, o juk reikėjo susitvarkyti uniformas, 
su kuriomis prieš septynerius metus buvo sutiktas kažkoks karališko 
kraujo princas. 

Septintą valandą iš Verži atvažiavo ponia de Renal su Žiuljenu ir 
vaikais. Jos svetainė buvo apgulta liberalų žmonų, kurios dabar pos- 
tringavo apie partijų vienybę ir maldavo ponią de Renal įkalbėti savo 
vyrą paskirti į garbės sargybą ir jų vyrus. Viena jų tikino, kad jeigu jos 
vyras nebusiąs išrinktas, tai iš širdgėlos subankrutuosiąs. Ponia de Re- 
nal skubiai visų jų atsikratė. Ji atrodė labai kažkuo susirūpinusi. 

Žiuljenas nustebo, o dar labiau pasipiktino, kad ponia de Renal 
slepia nuo jo šio susijaudinimo priežastį. „Aš taip ir maniau, — karčiai 
galvojo jis,— jos meilę nustelbia laimė, kad ji priims savo namuose 
karalių. Ji visai apdujo nuo to sambrūzdžio. Ji vėl mylės mane, kai 
smegenų jai nebedrums šitas kastinis kliedesys“. 

Ir keistas dalykas — dėl to jis dar labiau ją įsimylėjo. 

Namuose visur sukiojosi apmušėjai, jis ilgai tykojo progos tarti 
jai nors žodelį, bet veltui. Pagaliau susitiko ją beeinančią iš jo, Žiulje- 
no, kambario su viena jo eilute rankose. Aplinkui nieko nebuvo. Jis bu- 
vo jai kažką besakąs. Ji pabėgo neišklausiusi jo. „Esu tikras kvailys, 
kad myliu tokią moterį; kaip ir jos vyrui, protą jai sumaišė garbė- 
troška“. 

Ji net pralenkė vyrą: vienas karščiausių jos troškimų — ji niekad 
neprasitarė apie tai Žiuljenui, nes bijojo įžeisti jį, — buvo tas, kad jis 
nusivilktų, nors ir vienai dienai, savo nykią juodą eilutę. Su tikrai 
įstabiu apsukrumu, kurio sunku buvo tikėtis iš tokios tiesios moters, ji 
pirmiausia įkalbėjo poną de Muaro, o paskui suprefektą de Možironą 
paskirti Žiuljeną į garbės sargybą, nors į šią vietą pretendavo penki ar 
šeši jaunuoliai, turtingų fabrikantų sūnūs, kurių bent jau du buvo 
pavyzdingai pamaldūs. Ponas Valno, ketinęs pasiūlyti savo karietą 
dailiausioms miestelio moterims, idant visi gautų pasigėrėti jo gra- 
žiaisiais normandų veislės arkliais, sutiko paskolinti vieną savo arklį 
Žiuljenui, žmogui, kurio labiausiai neapkentė. Bet visi garbės sargybi- 
niai turėjo savas ar skolintas gražias žydras uniformas su sidabriniais 
pulkininko antpečiais — tas pačias, kuriomis garbės sargyba puikavosi 
prieš septynerius metus. Ponia de Renal norėjo, kad Žiuljenas turėtų 
naują uniformą, tad per keturias dienas reikėjo suspėti užsakyti Bezan- 
sone, o paskui parsigabenti iš ten mundurą, ginklus, kepurę ir t. t., Žo- 
džiu, visa, ko reikia garbės sargybiniui. Įdomu tas, kad jai rodėsi neat- 
sargu siūdinti Žiuljenui uniformą Verjere. Ji norėjo padaryti staigme- 
ną ir jam, ir miesteliui. 

Pasirūpinęs garbės sargyba ir bendra miestelio atmosfera, meras 
turėjo imtis organizuoti iškilmingas religines apeigas; lankydamasis 
Verjere, karalius *** norėjo ta proga pagerbti ir garsiąsias švento 
Klemento relikvijas, laikomas Brė le O vienuolyne, už nepilnos mylios 
kelio nuo miesto. Buvo pageidautina, kad dalyvautų kuo daugiau dva- 
sininkų; čia buvo visas sunkumas, nes kunigas Maslonas, naujasis 
klebonas, jokiu būdu nenorėjo, kad būtų pakviestas kunigas Šelanas. 
Ponas de Renalis veltui aiškino jam, kad taip elgtis būtų neatsargu. 
Karalių *** lydėjo markizas de La Molis, kurio protėviai taip ilgai 
valdė šią provinciją. Jis jau trisdešimt metų pažįstąs kunigą Šelaną. 
Atvykęs į Verjerą, tikriausiai pasiteirausiąs apie jį ir, sužinojęs, kad 
kunigas patekęs nemalonėn, ko gero, sumanysiąs jį aplankyti su visa 
savo palyda jo nuošaliame namelyje. Tai bent būsiąs antausis! 

— Užsitrauksiu aš gėdą ir čia, ir Bezansone, — atsakė kunigas 

Maslonas,— jeigu tas žmogus pasirodys tarp kitų mano dvasininkų. 
Jansenistas, dieve šventas! 

— Sakykite, ką norite, brangus klebone, — prieštaravo ponas de 
Renalis, — aš neleisiu, kad ponas de La Molis padarytų akibrokštą 
Verjero miesto administracijai. Jūs jo nepažįstate: karaliaus rūmuose 
jis santūrus, o čia, provincijoje,— kandus išdaigininkas, šaipūnas, 
tik ir ieško progos žmonėms piktą pokštą iškrėsti. Jis gali vien tik pasi- 
smaginimui palikti mus kvailiais liberalų akyse. 

Tik naktį iš šeštadienio į sekmadienį, po tris dienas trukusių dery- 
bų, kunigo Maslono savimeilė neatsilaikė prieš mero baimę, virtusią 
drąsa. Reikėjo parašyti saldžiai lipšnų laišką kunigui Šelanui ir pa- 
kviesti jį dalyvauti iškilmingai pagerbiant Brė le O relikvijas, jei tik, Ži- 
noma, jo senyvas amžius ir negalavimai jam nesutrukdysią. O kunigas 
Šelanas išsirūpino kvietimą Žiuljenui, kuris turėjo lydėti jį kaip sub- 
diakonas. 

Sekmadienį nuo ankstyvo ryto Verjero gatves užplūdo tukstan- 
čiai kaimiečių, nusileidusių nuo aplinkinių kalnų. Skaisčiai švietė 
saulė. Pagaliau apie trečią valandą visa ta minia subruzdo — pamatė 
ant uolos, už dviejų mylių nuo Verjero, suliepsnojusį didelį laužą. Ši- 
tas ženklas skelbė, kad karalius peržengė departamento ribą. Tuoj pat 
ėmė skambinti visi varpai; kelis kartus sugriaudė sena ispaniška miesto 
patranka, išreikšdama visų džiaugsmą dėl tokio didžio įvykio. Pusė 
gyventojų sulipo ant stogų. Moterys laukė balkonuose. Pajudo garbės 
sargyba. Visi gėrėjosi puošniomis uniformomis, kiekvienas rado pažįs- 
tamą — kas giminaitį, kas draugą. Tūlas šaipėsi iš pono de Muaro, 
kuris iš atsargumo tolydžio graibstėsi ranka už balno gugos. Bet kaž- 
kieno pastaba nustelbė visas kitas; pirmasis raitelis devintoje gretoje 
buvo labai gražus laibas vaikinas, kurio iš pradžių niekas nepažino. 
Veikiai vieni šūktelėjo iš pasipiktinimo, kiti nutilo suglumę, šitaip reikš- 
dami visuotinį įspūdį. Žmonės atpažino, kad jaunuolis, jojąs pono Val- 
no normandišku arkliu, — tai jaunasis Sorelis, dailidės sūnus. Visi kaip 
vienas ėmė šaukti ant mero, ypač liberalai. Kaip? Vien todėl, kad šis 
jaunutis darbininkas, persirengęs klieriku, yra jo vaikigalių mokytojas, 
jis išdrįso jį paskirti į garbės sargybą, nuskriausdamas vieną ar kitą 
turūngą fabrikantą! 

— Tie ponai, — sakė bankininko žmona, — turėtų viešai pamokyti 
tą įžūlų vaikėzą, gimusį purve. 

— Tas vaikėzas klastingas ir turi kardą prie šono, — atsakė kai- 
mynas,— jam netrūks niekšiškumo kirsti jiems per veidą. 

Aristokratijos pastabos buvo dar grėsmingesnės. Ponioms kilo min- 
tis, kad vargu ar šitas grubus netaktas yra vieno mero darbas. Juk visi 
žino ir didžiai vertina jo panieką žemos kilmės žmonėms. 

Tuo tarpu Žiuljenas, sukėlęs tiek liežuvių, buvo laimingiausias 
žmogus pasaulyje. Iš prigimties drąsus, jis sėdėjo ant arklio geriau nei 
dauguma šio kalnų miestelio jaunuolių. Iš moterų akių jis sprendė, kad 
jos kalba apie jį. 

Jo antpečiai labiau blizgėjo, dėl to, kad buvo nauji. Arklys tolydžio 
stojo piestu, jis nesitvėrė džiaugsmu. 

Jo laimė pasidarė stačiai beribė, kai, jojant pro senąjį pylimą, nuo 
mažosios patrankos šūvio jo arklys iššoko iš rikiuotės. Jis tik per ste- 
buklą neišlėkė iš balno; ir nuo šios akimirkos pasijuto didvyris. Štai jis 
Napoleono adjutantas, štai atakuoja priešo bateriją. 

Bet viena žmogysta buvo ir už jį laimingesnė. Pirmiausia ji stebėjo 
jį pro rotušės langą; paskui, įsėdusi į fajetoną ir skubiai apsukusi didelį 
lanką, spėjo pamatyti, kaip Žiuljeno arklys išnešė jį iš rikiuotės, ir su- 
virpėjo iš baimės. Pagaliau jos fajetonas, pasileidęs šuoliais pro kitus 
miesto vartus, pačiu laiku įvažiavo į kelią, kuriuo turėjo atvykti kara- 
lius, ir dabar riedėjo paskui garbės sargybą, už kokių dvidešimt žings- 
nių nuo jos, iškilnių dulkių debesyje. Dešimt tūkstančių valstiečių 
riktelėjo: „Tegyvuoja karalius!“, kai merui teko garbė tarti jo dideny- 
bei pasveikinimo žodį. Po valandos, kai karalius, išklausęs visas 
prakalbas, jau važiavo į miestelį, mažoji patranka vėl ėmė tankiai 
griaudėti. Ir tą akimirką ištiko nelaimė, tik ne kanonierius, kurie buvo 
įrodę savo sugebėjimus prie Leipcigo ir Monmirajo, o būsimąjį mero 
pavaduotoją, poną de Muaro. Jo arklys švelniai nuleido jį į vienintelę 
vieškelyje telkšančią balą; kilo sąmyšis, nes reikėjo skubiai jį iš ten 
ištraukti, kad galėtų pravažiuoti karaliaus karieta. 

Jo didenybė išlipo prie gražios naujosios bažnyčios, kuri tą dieną 
buvo išsipuošusi visomis savo purpurinėmis užuolaidomis. Paskui 
karalius turėjo papietauti, o tada vėl sėsti į karietą ir važiuoti pagerbti 
švento Klemento relikvijų. Kai tik karalius įėjo į bažnyčią, Žiuljenas 
nušuoliavo atgal į pono de Renalio namus. Čia dūsaudamas pasidėjo 
gražųjį žydrą mundurą, kardą, antpečius ir vėl apsivilko palaike juoda 
eilute. Šoko ant arklio ir veikiai atsidūrė Brė le O, stovinčiame ant 
labai vaizdingos kalvos viršūnės. „Koks entuziazmas! Tų kaimiečių 
tolyn daugyn,— pagalvojo Žiuljenas.— Jau Verjere negali pro minią 
prasiskverbti, o va čia, aplink šitą seną vienuolyną, jų bus daugiau 
kaip dešimt tūkstančių“. Vienuolynas, beveik visiškai sugriautas re- 

voliucijos vandalų, buvo prašmatniai atstatytas Restauracijos laikais, 
ir jau sklido gandai apie stebuklus. Žiuljenas susirado kunigą Šelaną, 
o tas pirmiausia gerokai jį išbarė, paskui davė sutaną ir kamžą. Žiul- 
jenas skubiai persirengė ir kartu su kunigu Šelanu nuėjo pas jaunąjį 
Agdo vyskupą. Tai buvo pono de La Molio sūnėnas, neseniai paskir- 
tas į šį postą, — jam ir buvo pavesta parodyti karaliui šventąsias relik- 
vijas. Bet vyskupo niekur nebuvo galima rasti. 

Kunigai nekantravo. Jie laukė savo vyresniojo po tamsiais gotiki- 
niais seno vienuolyno galerijos skliautais. Buvo sukviesti dvidešimt 
keturi klebonai, jie turėjo vaizduoti senąją Brė le O vienuolyno kapitu- 
lą, kurią iki 1789 metų sudarė dvidešimt keturi kanauninkai. Beveik 
valandą paaimanavę dėl vyskupo jaunumo, klebonai nutarė, jog kuni- 
gui dekanui derėtų nueiti pas monsinjorą ir įspėti, kad karalius tuoj bus 
čia ir kad laikas eiti į bažnyčią. Kaip vyriausias amžiumi, dekano pa- 
reigas ėjo kunigas Šelanas; tas, kad ir nepatenkintas Žiuljenu, davė 
jam ženklą sekti paskui jį. Kamža Žiuljenui labai tiko. Pasigavęs die- 
važin kokių bažnytinio tualeto gudrybių, jis dailiai priglostė savo veš- 
lius garbanotus plaukus; bet neapsižiūrėjo, kad iš po ilgos sutanos 
klosčių švysčioja garbės sargybinio pentinai, ir tai dar labiau įpykino 
kunigą Šelaną. 

Prie durų į vyskupo apartamentus augaloti, auksu tviskantys lio- 
kajai vos tesiteikė atsakyti senajam klebonui, kad monsinjoras nepri- 
ima. Jie pasijuokė iš jo, kai jis pamėgino išaiškinti, kad jis, kaip pra- 
kilniosios Brė Ie O kapitulos dekanas, turįs teisę bet kuriuo metu įeiti 
pas celebruojantį vyskupą. 

Išdidi Žiuljeno prigimtis pasipiktino liokajų įžūlumu. Jis tekinas 
pasileido senojo vienuolyno miegamaisiais, klabendamas iš eilės kiek- 
vienas duris. Vienos mažos durelės pasidavė, ir jis atsidūrė celėje tarp 
monsinjoro kamerdinerių, apsirengusių juodai, su grandinėmis ant 
kaklo. Žiuljenas taip greitai įlėkė į celę, jog šitie ponai pamanė, kad jis 
atvykęs vyskupo kviestas, ir leido jam praeiti. Jis žengė keletą žingsnių 
ir atsidūrė didžiulėje gotikinėje salėje, begaliniai tamsioje, ištisai iš- 
muštoje juodu ąžuolu; visi smailiaskliaučiai langai, išskyrus vieną, buvo 
užmūryti plytomis. Negrabiai sukrautos plytos buvo niekuo nepri- 
dengtos ir nykiai atrodė šalia prabangių senovinių panelių. Šitą salę, 
garsėjančią tarp Burgundijos antikvarų, apie 1470 metus pastatydino 
Karolis Narsusis kažkuriai savo nuodėmei atpirkti. Palei abi išilginės 
jos sienas stovėjo puošniai išpjaustinėti klauptai. Juose įvairių spalvų 
medžio bareljefais buvo pavaizduotos visos Apokalipsės paslaptys. 

Žiuljeną apstulbino šita niūri prabanga, sudarkyta nuogų plytų ir 
dar visai šviežio tinko. Jis sustojo negalėdamas nė žodžio ištarti. Kitame 
salės gale, prie vienintelio lango, pro kurį smelkėsi šviesa, jis pamatė 
sukiojamą veidrodį raudonmedžio rėmais. Jaunas vyras su violetine 
sutana ir mezginiuota kamža, bet vienplaukis, stovėjo už trejeto žings- 
nių nuo veidrodžio. Šis baldas darė keistą įspūdį tokioje vietoje ir grei- 
čiausiai buvo atgabentas iš miesto. Žiuljenui pasirodė, kad jaunasis 
vyras tartum suirzęs; dešine ranka jis oriai siuntė palaiminimus 
veidrodžio pusėn. 

„Ką tai gali reikšti? — pagalvojo jis.— Gal tas jaunas kunigas 
ruošiasi kokioms apeigoms? Turbūt tai vyskupo sekretorius... jis tik- 
riausiai toks pat įžūlus kaip liokajai... Ką gi, kaip bus, taip, paban- 
dysime“. 

Jis žengė pirmyn ir neskubėdamas perėjo visą salę, vis įsmeigęs 
akis į vienintelį langą ir į jauną vyrą, kuris lėtu mostu be perstojo 
dalijo palaiminimus, nė valandėlės neatsikvėpdamas. 

Kuo artyn jis ėjo, tuo aiškiau matė piktą jo veidą. Pastebėjęs 
brangią, mezginiais papuoštą kamžą, Žiuljenas nenoromis sustojo 
už keleto žingsnių nuo prašmatniojo veidrodžio. 

„Aš privalau kreiptis į jį“, — nusprendė jis pagaliau. Bet, sujau- 
dintas salės grožio, iš anksto kentėjo nuo tų šiurkščių žodžių, kurie 
ant jo pabirs. 

Jaunasis vyras, pamatęs Žiuljeną veidrodyje, atsigręžė, nuo jo 
veido staiga nuslinko pikta išraiška, ir jis paklausė itin meiliu balsu: 

— Na kaip, pone, ji galų gale sutvarkyta? 

Žiuljenas apstulbo. Kai jaunasis vyras atsigręžė į jį, Žiuljenas 
pamatė ant jo krūtinės kryžių: tai buvo Agdo vyskupas. „Toks jau- 
nas, — dingtelėjo Žiuljenui.— Ne daugiau kaip šešeriais ar aštuone- 
riais metais vyresnis už mane...“ 

Ir jam pasidarė gėda savo pentinų. 

— Monsinjore,— atsakė jis nedrąsiai, — mane siunčia kapitulos 
dekanas, kunigas Šelanas. 

— A! Man apie jį daug gero pasakojo,— tarė vyskupas taip 
mandagiai, jog Žiuljenas dar labiau susižavėjo.— Prašom atleisti, 
pone, aš maniau, kad jūs — tas žmogus, kuris turi atriešti man mitrą. 
Ją blogai įpakavo Paryžiuje, ir sidabrinis brokatas viršuje bjauriai 
susiglamžė. Baisiai negražiai atrodys,— liūdnai pridūrė jaunasis 
vyskupas.— Ir dar verčia mane laukti! 

— Monsinjore, jeigu jūsų šventenybė leis, aš galiu atnešti jūsų 
mitrą. 

Vyskupas neatsispyrė gražioms Žiuljeno akims. 

— Prašom atnešti, — su žavingu mandagumu atsakė jis,— man 
ji tuoj pat reikalinga. Man labai nesmagu, kad visa kapitula turi 
laukti. 

Nuėjęs iki salės vidurio, Žiuljenas atsigręžė ir pamatė, kad vysku- 
pas vėl ėmė laiminti. „Ką tai galėtų reikšti? — pagalvojo Žiuljenas.— 
Čia tikriausiai koks liturginis pasiruošimas šiandieninėms apeigoms“. 
Įėjęs į celę, kurioje buvo susibūrę kamerdineriai, pamatė mitrą jų 
rankose. Šitie ponai, nenorom paklusę įsakmiam Žiuljeno žvilgsniui, 
atidavė jam monsinjoro mitrą. 

Ir jis išdidžiai ją nešė; eidamas per salę, sulėtino žingsnį; laikė 
mitrą su didžia pagarba. Vyskupas sėdėjo prieš veidrodį; tačiau 
dešinė jo ranka, nors pavargusi, protarpiais vis dar laimino. Žiuljenas 
padėjo jam užsidėti mitrą. Vyskupas papurtė galvą. 

— Laikysis,— patenkintas tarė Žiuljenui.— Gal  malonėsite 
truputį atsitraukti? 

Vyskupas skubiai nužingsniavo iki salės vidurio, paskui, lėtai 
žengdamas prie veidrodžio, vėl nutaisė piktą veidą ir ėmė oriai 
laimint. 

Žiuljenas stovėjo it suakmenėjęs iš nuostabos: jis mėgino suprasti, 
kas čia darosi, bet nedrįso. Vyskupas sustojo ir žvilgtelėjo į jį, staiga 
praradęs orumą. 

— Ką jūs pasakysite apie mano mitrą, ji man tinka? 

— Labai tinka, monsinjore. 

— Ne per daug atsmaukta atgal? Taip gali atrodyti kvailokai; 
bet nereikia nė per daug ant akių užtraukti — būtų lyg karininko 
kiveris. 

— Man regis, ji labai tinka. 

— Karalius įpratęs matyti garbius ir, aišku, labai orius dvasi- 
ninkus. Tad nenorėčiau, ypač kai esu tokio amžiaus, atrodyti per 
daug lengvabuūdiškas. 

Ir vyskupas vėl ėmė žingsniuoti ir laiminti į visas puses. 

„Aišku,— išdrįso pagaliau suprasti Žiuljenas,— jis mokosi lai- 
minti“. 

— Aš pasiruošęs, — tarė po valandėlės vyskupas.— Eikite ir 
įspėkite kunigą dekaną ir kapitulos narius. 

Netrukus pro didžiules, prašmatnia drožyba puoštas duris, kurių 

Žiuljenas nebuvo pastebėjęs, įėjo kunigas Šelanas, lydimas dviejų 
seniausių klebonų. Bet šį sykį Žiuljenas atsidūrė jam derančioje 
vietoje, paskutinėje eilėje, ir vyskupą matyti galėjo tik per dvasininkų, 
susispietusių prie durų, pečius. 

Vyskupas iš lėto perėjo salę; kai prisiartino prie durų, klebonai 
išsirikiavo procesijai. Valandėlę pasitvarkiusi, eisena pajudėjo giedo- 
dama psalmę. Vyskupas ėjo paskutinis tarp kunigo Šelano ir kito 
seno klebono. Žiuljenas, kaip asmeninis kunigo Šelano palydovas, 
prasiskverbė prie pat monsinjoro. Procesija ėjo ilgais Brė le O vienuo- 
lyno koridoriais; nors lauke spindėjo saulė, čia buvo tamsu ir drėgna. 
Pagaliau jie pasiekė galerijos portiką. Žiuljenas buvo apstulbęs iš 
susižavėjimo tokiom gražiom ceremonijom. Garbėtroška, kurią jam 
sužadino jaunas vyskupo amžius, to aukšto dvasininko jautrumas ir 
nuostabus mandagumas sukėlė sąmyšį jo širdyje. Šis mandagumas 
buvo visai kitoks negu pono de Renalio, net kai šis būdavo gerai 
nusiteikęs. „Juo arčiau visuomenės viršūnių, juo daugiau žavaus 
elgesio žmonių“,— galvojo Žiuljenas. 

Į bažnyčią procesija įėjo pro šonines duris; staiga senoviniai 
skliautai sudrebėjo nuo baisaus trenksmo; Žiuljenui pasirodė, kad jie 
griūva. Tai šovė ta pati mažoji patranka, kurią ką tik šuoliais buvo 
atitempę aštuonetas arklių; vos atriedėjusią, ją vėl paėmė į savo 
rankas Leipcigo kanonieriai, ir ji ėmė drioskinti po penketą šūvių 
per minutę, lyg prieš ją būtų stovėję prūsai. 

Bet šitas įstabus griausmas jau nebedarė Žiuljenui įspūdžio, 
jis nebegalvojo nei apie Napoleoną, nei apie karinę šlovę. „Toks 
jaunas, — mąstė jis,— ir jau Agdo vyskupas! Bet kur tas Agdas? 
Ir kiek jis gauna? Du šimtus, tris šimtus tūkstančių frankų?“ 

Pasirodė monsinjoro liokajai su prabangiu baldakimu, kunigas 
Šelanas paėmė vieną jo kotą, bet po teisybei nešė jį Žiuljenas. Vys- 
kupas atsistojo po baldakimu. Iš tiesų, jam pavyko pasisendinti; 
mūsų didvyris salo iš susižavėjimo. „Ko tik nepasiekia žmogus išma- 
numu!“ — pagalvojo jis. 

Įėjo karalius. Žiuljenui teko laimė pamatyti jį iš visai arti. Vys- 
kupas kreipėsi į karalių su salsva prakalba, neužmiršdamas suteikti 
savo balsui lengvą virpesį, itin malonų jo didenybės ausiai. 

Nekartosime čia Brė le O apeigų aprašymo; dvi savaites jais 
mirgėjo visų departamento laikraščių skiltys. Iš vyskupo kalbos 
Žiuljenas sužinojo, kad karalius yra Karolio Narsiojo ainis. 

Vėliau Žiuljenui atiteko pareiga tikrinti šitų apeigų sąskaitas. 

Ponas de La Molis, išrūpinęs savo sūnėnui vyskupystę, norėdamas 
padaryti jam malonumą, padengė visas jų išlaidas. Vienos tik iškilmės 
Brė le O vienuolyne atsiėjo tris tūkstančius aštuonis šimtus frankų. 

Po vyskupo prakalbos ir karaliaus atsakymo jo didenybė atsistojo 
po baldakimu; paskui labai pamaldžiai atsiklaupė ant pagalvėlės 
prieš altorių. Presbiterijos pasieniais ėjo suolai, dviem pakopom 
pakilę virš grindų. Žiuljenas sėdėjo ant apatinės pakopos prie kunigo 
Šelano kojų tarsi pažas prie savo kardinolo kojų Siksto koplyčioje 
Romoje. Buvo sugiedota Te Deum, kilo debesys smilkalų, aidėjo 
nesuskaitomos muškietų ir patrankos salvės; kaimiečiai svaigo iš 
laimės ir dievobaimingumo. Viena tokia diena niekais paverčia šimto 
numerių jakobinų laikraščio triūsą. 

Žiuljenas buvo per šešetą žingsnių nuo karaliaus, kuris iš tiesų 
skendėjo maldoje. Tik dabar jis pastebėjo nedidelio ūgio, aštraus 
žvilgsnio Žmogelį, kurio drabužiai buvo beveik visai nesiuvinėti. Bet 
tuos labai kuklius drabužius jis buvo persijuosęs žydru kaspinu““. 
Stovėjo arčiau karaliaus negu daugelis kitų didikų, kurių drabužiai 
buvo taip gausiai siuvinėti auksu, jog, kaip sakė Žiuljenas, nė gelumbės 
nesimatė. Netrukus jis sužinojo, kad tai ponas de La Molis. Žiuljenui 
jis pasirodė išdidus, net pasipūtęs. 

„Šitas markizas nebūtų toks mandagus kaip mano dailusis vysku- 
pas,— dingtelėjo jam.— Ak, šit kas yra kunigystė — žmogus darosi 
švelnus ir protingas. Bet juk karalius atvyko čia pagerbti relikvijų, 
o aš jokių relikvijų nematau. Kur tas šventasis Klementas?“ 

Jaunas klierikas, jo kaimynas, išaiškino, kad garbiosios relikvijos 
yra viršuje — liepsnojančioje koplyčioje. 

„Kas ta liepsnojanti koplyčia?“ — pagalvojo Žiuljenas. 

Bet nenorėjo klausinėti ir dar įdėmiau ėmė stebėti. 

Koplyčioje lankantis karūnuotam asmeniui, etiketas neleidžia 
kanauninkams lydėti vyskupo. Bet Agdo vyskupas, žengdamas į 
liepsnojančią koplyčią, pasikvietė kunigą Šelaną; Žiuljenas išdrįso 
nusekti įkandin. 

Užkopę aukštais laiptais, jie sustojo prie be galo mažyčių durelių, 
kurių gotikinės staktos buvo prabangiai paauksuotos. Atrodė, kad 
tas darbas atliktas tik vakar. 

Prieš dureles klūpojo dvidešimt keturios merginos, kilmingiausių 
Verjero šeimų dukterys. Prieš atverdamas dureles, vyskupas atsi- 
klaupė tarp šių merginų, kurios visos buvo labai dailios. Kol jis garsiai 
kalbėjo maldą, jos negalėjo atsižavėti jo nuostabiais mezginiais, mei- 

lumu ir tokiu jaunu, tokiu švelniu veidu. Šitas reginys galutinai sumaišė 
mūsų didvyriui protą. Šią akimirką jis būtų puolęs į kovą už inkvizi- 
ciją, ir visai nuoširdžiai. Staiga durelės atsivėrė. Visi išvydo mažąją 
koplyčią — atrodė, kad ji liepsnoja. Ant altoriaus degė daugiau kaip 
tūkstantis žvakių, išrikiuotų aštuoniomis eilėmis, kurias vieną nuo 
kitos skyrė gėlių puokštės. Pro sanktuarijaus duris kamuoliais ver- 
žėsi saldus gryniausių smilkalų kvapas. Naujai paauksuota koplytėlė 
buvo visai mažutė, bet labai aukšta. Žiuljenas pastebėjo, kad kai 
kurios žvakės ant altoriaus — daugiau kaip penkiolikos pėdų aukščio. 
Merginos neištverdamos šūktelėjo iš susižavėjimo. Į mažą koplytėlės 
prieangį buvo įleistos tik tos dvidešimt keturios merginos, du klebonai 
ir Žiuljenas. 

Netrukus pasirodė karalius, lydimas tik pono de La Molio ir savo 
didžiojo šambeliono. Net sargybiniai liko klūpoti už durų, gerbdami 
ginklu. 

Jo didenybė ne puolė, bet, galima sakyti, kriste parkrito ant 
klaupto. Tik tada Žiuljenas, prisišliejęs prie paauksuotų durelių, 
pastebėjo per nuogą vienos merginos petį Žžavią švento Klemento 
statulą. Šventasis gulėjo po altorium jauno romėnų kareivio apranga. 
Kakle žiojėjo plati žaizda, iš kurios tarsi tebesruvo kraujas. Skulpto- 
rius pranoko pats save. Gęstančios, bet labai meilios kario akys buvo 
pusiau primerktos. Vos prasikalę ūseliai dabino žavias lūpas, kurios, 
jau beveik susičiaupusios, dar, rodės, tebešnibždėjo maldą. Pamačiusi 
šį vaizdą, šalia Žiuljeno klūpanti mergina apsipylė graudžiomis ašaro- 
mis, ir viena ašara nukrito Žiuljenui ant rankos. 

Valandėlę visi meldėsi didžiausioje tyloje, kurią drumstė tik toli- 
mas varpų gausmas, aidintis visuose kaimeliuose per dešimt mylių 
aplinkui, paskui Agdo vyskupas paprašė karalių leisti jam tarti žodį. 
Jis užbaigė savo trumpą, labai jausmingą kalbą paprastais, bet itin 
įspūdingais žodžiais: 

— Niekad neužmirškite, jaunosios krikščionės, kad jūs matėte 
vieną didžiausių šios žemės valdovų, klūpantį prieš visagalio ir 
rūstaus dievo tarnus. Šie tarnai, silpni, persekiojami, žudomi šioje 
žemėje, kaip jūs matote iš dar kraujuojančios švento Klemento žaiz- 
dos, švenčia pergalę danguje. Jaunosios krikščionės, jūs amžinai 
minėsite šią dieną, tiesa? Ir neapkęsite bedievybės. Visada liksite 
ištikimos šiam didžiam, rūsčiam, bet ir maloningam dievui. 

Taręs šiuos žodžius, vyskupas didingai atsistojo. 

— Prižadate? — tarė jis, su įkvėpimu tiesdamas į priekį rankas. 

— Prižadame,— atsakė mergaitės, apsipylusios ašaromis. 

— Priimu jūsų pažadą rūsčiojo dievo vardu! — pridūrė vysku- 
pas griausmingu balsu. 

Tuo apeigos buvo baigtos. 

Verkė ir pats karalius. Tik gerokai vėliau, atgavęs šaltą protą, 
Žiuljenas pasiteiravo, kur yra tie šventojo kaulai, atsiųsti iš Romos 
Pilypui Gerajam, Burgundijos kunigaikščiui. Jam buvo paaiškinta, 
kad jie paslėpti toje žavioje vaškinėje statuloje. 

Jo didenybė malonėjo leisti merginoms, lydėjusioms jį koplyčion, 
nešioti raudoną kaspiną su išsiuvinėtu užrašu: „,„Nekęsti bedievybės, 
amžinai garbinti dievą“. 

Ponas de La Molis įsakė išdalinti kaimiečiams dešimt tūkstančių 
butelių vyno. Vakare liberalai Verjere pasistengė apšviesti savo 
namus šimtąkart iškilmingiau negu rojalistai. Prieš išvykdamas kara- 
lius apsilankė pas poną de Muaro. 


XIX skyrius 
MĄSTYTI — TAI KENTĖTI 


Komiškoji kasdieninių įvykių 
pusė slepia nuo jūsų akių tikrąja 
negandą, kurią gimdo aistros. 


Barnavas 


Stumdamas atgal į vietą baldus kambaryje, kuriame gyveno 
ponas de La Molis, Žiuljenas rado keturlinkai sulankstytą labai storo 
popieriaus lapą. Pirmo puslapio apačioje perskaitė: 

„Jo šviesybei markizui de La Moliui, Prancūzijos perui, karališ- 
kųjų ordinų kavalieriui, ir t. t., ir t. t.“ 

Tai buvo prašymas, rašytas negrabia prasčioko ranka. 


„Ponas markize, 


Visą gyvenimą laikiausi religinių principų. Buvau apgultame 
Lione, kai ant jo krito artilerijos sviediniai gėdingo atminimo 93 

metais. Einu komunijos, kiekvieną sekmadienį klausau šventų mišių 
parapijos bažnyčioje. Nesu praleidęs nė vienos velykinės išpažinties, 
net gėdingo atminimo 93 metais. Mano virėja, — prieš revoliuciją 
aš laikiau tarnų, — mano virėja penktadieniais verda su pasninku. 
Verjere mane visi gerbia, ir, drįstu pridurti, pelnytai. Per procesijas 
einu po baldakimu šalia kunigo klebono ir pono mero. Per dideles 
iškilmes nešu storą žvakę, kurią perku savo lėšomis. Pažymėjimai 
apie visa tai yra Paryžiuje, Finansų ministerijoje. Prašau poną 
markizą skirti mane vedėju į loterijos kontorą Verjere, nes ši vieta, 
šiaip ar kitaip, netrukus liks laisva, kadangi dabartinis jos vedėjas 
sunkiai serga, be to, netinkamai balsuoja per rinkimus, ir t. t. 


De Šolenas“ 


Šito prašymo paraštėje buvo rekomendacija, pasirašyta de Mua- 
ro; ji prasidėjo šiais žodžiais: 

„Vakar turėjau garbės tarti žodį kaslink šito lojelaus žmogaus, 
kuris prašo...“, ir t. t. 

„Na va,— pagalvojo Žiuljenas,— net šitas kvailys de Šolenas 
man rodo, kuriuo keliu turiu eiti“. 

Praslinkus savaitei po karaliaus apsilankymo Verjere, tarp ne- 
suskaitomos daugybės prasimanymų, kvailų šnekų, juokingų gin- 
čų ir t. t., ir t. t., kurių objektas paeiliui buvo karalius, Agdo vys- 
kupas, markizas de La Molis, dešimt tūkstančių butelių vyno, vargšas 
de Muaro, nukritęs nuo arklio, — tikėdamasis ordino, jis visą mėnesį 
po to išsėdėjo namie,— ilgiausiai buvo komentuojama begėdiška 
drąsa, su kuria į garbės sargybinius įbruktas Žiuljenas Sorelis, dailidės 
sūnus. Reikėjo girdėti, ką šia tema šneka turtingi marginių fabri- 
kantai, kurie nuo ryto iki vakaro kavinėse plyšojo apie lygybę! Iš- 
didžioji ponia de Renal — štai kas sugalvojo tokią šlykštybę! O kodėl 
ji taip padarė? Geriau, negu reikia, tai paaiškina gražios klierikėlio 
Sorelio akys ir skaistūs jo veideliai. 

Netrukus po to, kai šeima grįžo į Verži, sukarščiavo jauniausia- 
sis sūnus, Stanislasas Ksavjė; ir staiga ponią de Renal apniko baisūs 
sąžinės priekaištai. Pirmą kartą ji nuosekliai ėmė priekaištauti sau, 
kad myli Žiuljeną; tarsi stebuklas jai apšvietė protą, į kokią baisią 
nuodėmę ji leidosi įtraukiama. Nors iš prigimties buvo giliai tikinti, 
iki šios dienos nepagalvojo, koks didelis jos nusikaltimas dievo akyse. 

Kadaise, Jėzaus širdies vienuolyne, ji karštai mylėjo dievą; dabar 
lygiai taip pat jo bijojo. Kova, kuri draskė jos sielą, buvo juo baisesnė, 

kad jos baimė neklausė jokio proto balso. Žiuljenas įsitikino, kad 
menkiausias įrodinėjimas ne maldo ją, bet dar labiau erzina — jai 
rodosi, kad girdi velnią. Tačiau, kadangi Žiuljenas pats labai mylėjo 
mažąjį Stanislasą, su juo jinai ir galėjo kalbėti apie berniuko ligą; 
o liga veikiai pasunkėjo. Ponia de Renal, nuolatinių sąžinės prie- 
kaištų kamuojama, net užmigti nebegalėjo. Ji niauriai tylėjo; jei tik 
būtų atvėrusi burną, tuoj pat būtų išpažinusi dievui ir žmonėms savo 
nusikaltimą. 

— Maldauju,— kartodavo jai Žiuljenas, kai tik jie likdavo vie- 
ni, — niekam nieko nesakykite; patikėkite savo skausmą tik man. Jei 
dar mylite mane, tylėkite: jūsų prisipažinimas neišgydys vargšo Sta- 
nislaso. 

Bet šitie paguodos žodžiai nedarė jokio poveikio; jis nežinojo, 
kad ponia de Renal įsikalė į galvą, jog pavydžiojo dievo pykčiui nu- 
maldyti ji privalanti arba užsidegti neapykanta Žiuljenui, arba ne- 
tekti sūnaus. Jautė, kad nepajėgia neapkęsti meilužio, ir todėl buvo 
tokia nelaiminga. 

— Bėkite nuo manęs, — tarė ji kartą Žiuljenui,— dėl dievo mei- 
lės, eikite iš šių namų: mano sūnus žūva per tai, kad jūs čia. 

Dievas baudžia mane,— tyliai pridūrė ji,— jis teisingas; lenkiu 
galvą prieš jo teisingumą; padariau baisų nusikaltimą, ir mano są- 
žinė tylėjo! O tai juk buvo pirmas ženklas, kad dievas nusigręžė nuo 
manęs; ant manęs turi kristi dviguba bausmė. 

Žiuljenas buvo giliai sukrėstas. Jis matė, kad ji nei veidmainiau- 
ja, nei perdeda. „Ji mano, kad savo meile man žudo sūnų, o vis tiek, 
vargšelė, myli mane labiau už sūnų. Šitas sąžinės priekaištas, nėra 
jokios abejonės, žudo ir ją; tai iš tiesų didingas jausmas. Bet kaip 
galėjau sužadinti tokią meilę aš, beturtis, neišauklėtas vaikinas, toks 
nemokša, kartais toks storžievis?“ 

Vieną naktį vaikui pasidarė visai bloga. Apie antrą valandą jo 
pažiūrėti atėjo ponas de Renalis. Vaikas degė kaip ugnyje, buvo vi- 
sas raudonas ir nepažino tėvo. Staiga ponia de Renal puolė vyrui po 
kojų; Žiuljenas suprato, kad ji viską prisipažins ir amžinai pražudys 
save. 

Laimė, šis keistas poelgis suerzino poną de Renalį. 

— Labanakt, labanakt! — tarė jis, eidamas link durų. 

— Ne, išklausyk mane, — sušuko ji, klūpodama prieš jį ir mė- 
gindama jį sulaikyti. — Tu privalai sužinoti visą teisybę. Tai aš žu- 
dau sūnų. Aš daviau jam gyvybę, aš ją ir atimu. Dangus baudžia ma- 


103 XIX skyrius 


ne; aš žmogžudė dievo akyse. Turiu pati save pasmerkti, pažeminti; 
gal tokia auka numaldys viešpatį. 

Jei ponas de Renalis būrų turėjęs lakesnę vaizduotę, būtų viską 
supratęs. 

— Romantiški svaičiojimai,— šūktelėjo jis, atsitraukdamas nuo 
žmonos, bandančios apkabinti jam kelius.— Romantiški svaičioji- 
mai, ir viskas! Žiuljenai, kai išauš, pakvieskite gydytoją. 

Ir vėl nuėjo gulti. Ponia de Renal, beveik alpdama, suklupo, bet 
konvulsyviu mostu atstūmė Žiuljeną, šokusį jos prilaikyti. 

Žiuljenas nustebo. 

„Štai kas yra svetimavimas! — tarė jis sau.— Negi galimas daik- 
tas, kad tie sukčiai kunigai... būtų teisūs? Negi jie patys, skendėdami 
nuodėmėse, žinotų, kas iš tikrųjų yra nuodėmė? Kaip keista!..“ 

Praslinko dvidešimt minučių, kai išėjo ponas de Renalis. Žiuljenas 
žvelgė į moterį, kurią mylėjo, — ji stingsojo atrėmusi galvą į sūnaus 
lovelę, beveik praradusi sąmonę. „Šią nepaprastą moterį, — galvojo 
jis, — ištiko baisinga nelaimė todėl, kad ji pažino mane. Valandos 
bėga. Kuo galiu jai padėti? Reikia ryžtis. Apie save nebėra ko gal- 
voti. Kas man žmonės ir jų lėkštas maivymasis? Kuo galiu jai pa- 
dėti?.. Išvykti? Bet tada ji liks viena, kamuojama baisiausios širdgė- 
los. Tas iškamša vyras greičiau kenkia, negu padeda jai. Iš stačiokiš- 
kumo jis dar įžeis ją kokiu griežtu žodžiu; ji, ko gero, išeis iš proto, 
iššoks pro langą. 

Jei paliksiu ją, nebesaugosiu, ji viską prisipažins. Ir kas žino, gal 
tas Žmogus, nepaisydamas, kokį turtą gali gauti iš žmonos paveldė- 
jimo, pakels skandalą. Ji, ko gero, dieve šventas, viską papasakos 
tam šunsnukiui kunigui Maslonui, kuris, prasimetęs tuo, kad serga 
šešiametis vaikas, nekelia kojos iš šių namų, ir aišku, ne veltui. Iš 
sielvarto ir dievo baimės ji užmiršo, kas tai per žmogus; dabar jis 
jai tik kunigas“. | 

— Eik šalin, — staiga ištarė ponia de Renal, atmerkusi akis. 

— Tūkstantį kartų atiduočiau gyvybę, kad žinočiau, kaip tau 
padėti, — atsakė Žiuljenas.— Niekada taip tavęs nemylėjau, mano 
angele, arba, tikriau sakant, tik dabar imu dievinti tave tiek, kiek tu 
verta. Kaip aš gyvensiu toli nuo tavęs, žinodamas, jog esi nelaiminga 
dėl mano kaltės! Bet kam kalbėti apie mano kančias! Taip, aš išeisiu, 
mano brangioji. Bet jei paliksiu tave, nebesaugosiu tavęs, nebesto- 
vėsiu tolydžio tarp tavęs ir tavo vyro, tu viską jam pasakysi — ir pra- 
žudysi save. Tik pagalvok — juk jis gėdingai išvys tave iš savo namų; 

visas Verjeras, visas Bezansonas kalbės apie šitą skandalą. Suvers 
ant tavęs visą kaltę, tu niekada nebepakilsi iš tos gėdos... 

— Šito aš ir noriu,— šūktelėjo ji atsistodama.— Aš kentėsiu, 
taip man ir reikia. 

— Betgi tuo bjauriu skandalu tu užtrauksi nelaimę ir jam! 

— Taip, bet aš pati suniekinsiu save; pulsiu į purvą ir, galimas 
dalykas, tokiu būdu išgelbėsiu sūnų. Gal šitoks savęs suniekinimas 
visų akyse atstotų viešą atgailą? Kiek aš menku savo protu suvokiu, 
ar tai nebūtų pati didžiausia auka, kokią galiu padaryti dievui?.. Gal- 
būt jis teiksis priimti mano pažeminimą ir man palikti sūnų! Nuro- 
dyk man kokią nors kitą, sunkesnę auką — aš tuoj pat ją padarysiu. 

— Leisk, aš nubausiu save. Aš juk taip pat kaltas. Gal nori — 
stosiu į trapistų vienuolyną? Griežtas jų gyvenimo būdas gali su- 
minkštinti širdį tavo dievui!.. Ak dangau, kodėl aš negaliu prisiimti 
Stanislaso ligos... 

— Ak, tu jį myli! — suriko ponia de Renal, puldama jam į 
glėbį. 

Ir tą pačią akimirką su pasibaisėjimu atstūmė jį. 

— Tikiu tau, tikiu! — kalbėjo ji toliau, vėl puolusi ant kelių. — 
Ak, mano vienintelis drauge! Ak, kodėl ne tu Stanislaso tėvas? Tada 
nebūtų tokia baisinga nuodėmė mylėti tave labiau už sūnų. 

— Leisk man pasilikti, ir nuo šiol aš mylėsiu tave kaip brolis! 
Tai vienintelė protinga atgaila, gal ji apmaldys aukščiausiojo pyktį. 

— O aš? — šūktelėjo ji pašokusi, suėmusi Žiuljeno galvą abiem 
rankom ir įsižiūrėjusi jam į akis.— Ar aš mylėsiu tave kaip brolį? 
Ar pajėgsiu mylėti tave kaip brolį? 

Žiuljenas apsipylė ašaromis. 

— Aš klausysiu tavęs, — tarė jis, puldamas jai po kojų, — klau- 
sysiu tavęs, liepk, ką nori; man nieko daugiau nelieka. Man protas 
aptemo; aš nežinau, ką daryti. Jei aš išeisiu, tu viską papasakosi vy- 
rui ir pražudysi save ir jį. Po tokio apsijuokimo jis niekada nebus 
išrinktas deputatu. Jei pasiliksiu, manysi, kad aš kaltas dėl tavo su- 
naus mirties, ir mirsi iš širdies skausmo. O gal pažiūrėkim, kaip bus, 
kada aš išvyksiu? Gal nori — aš nubausiu save už mūsų nuodėmę 
ir išvyksiu savaitei? Praleisiu tą laiką vienatvėje, kur tu norėsi. Pa- 
vyzdžiui, Brė le O vienuolyne; bet prisiek, kad, kol manęs nebus, nie- 
ko nesakysi vyrui. Žinok, jei prisipažinsi, aš nebegalėsiu grįžti. 

Ji pažadėjo, jis išvyko, bet po dviejų dienų gavo šaukimą grįžti 
atgal. 

— Nepajėgiu be tavęs tesėti priesaikos. Jei nebus čia tavęs, jei 
tu visą laiką neįsakinėsi man žvilgsniu tylėti, aš viską prisipažinsiu 
vyrui. Kiekviena šito siaubingo gyvenimo valanda man virsta ištisa 
para. 

Pagaliau dangus pasigailėjo nelaimingos motinos. Pamažu Stanis- 
lasas ėmė taisytis. Bet ledai buvo pralaužti, ji dabar jau suvokė visą 
padarytos nuodėmės baisumą ir pusiausvyros nebeatgavo. Sąžinės 
priekaištai liko ir tapo tuo, kuo ir turėjo būti tokioje tyroje širdyje. 
Gyvenimas jai buvo čia dangus, čia pragaras: pragaras, kai nematė 
Žiuljeno, dangus, kai buvo prie jo kojų. 

— Aš nebeapgaudinėju savęs iliuzijomis,— sakydavo ji net to- 
mis akimirkomis, kai išdrįsdavo siela ir kūnu atsiduoti meilei, — aš 
pasmerkta pragaro kančioms, pasmerkta, man nėra išsigelbėjimo. 
Tu jaunas, aš sugundžiau tave, dangus tau atleis, o aš pasmerkta. 
Man tai byloja vienas neklaidingas ženklas — aš bijau; ir kas nebi- 
jotų, matydamas prieš save pragarą? Bet širdies gilumoje nesigailiu. 
Nusidėčiau ir vėl, jei reikėtų viską pradėti iš naujo. Tegul tik dangus 
nebaudžia manęs šioje žemėje per mano vaikus — ir tai jau bus dau- 
giau, negu esu verta. O tu, Žiuljenai, — sušukdavo ji kitais kartais, — 
ar bent tu esi laimingas? Ar atrodo tau, kad pakankamai tave myliu? 

Žiuljeno nepatiklumas ir liguistas išdidumas, visų labiausiai ir 
troškęs pasiaukojančios meilės, neatsilaikė prieš tokį didį, tokį neabe- 
jotiną ir nuolatinį pasišventimą. Jis dabar dievino ponią de Renal. 
„Ji, tiesa, kilminga dama, o aš paprasto darbininko sūnus, tačiau ji 
myli mane... Aš nesijaučiu šalia jos liokajum, einančiu meilužio pa- 
reigas“. Nusikratęs šios baimės, Žiuljenas stačia galva nėrė į visas 
meilės beprotybes, į jos skausmingas dvejones. 

— Tebūnie man leista, — sakydavo ji matydama, kad jis ima abe- 
joti jos meile, — suteikti tau laimės bent per tą trumpą laiką, kuris 
mums liko praleisti kartu! Skubėkime, rytoj galbūt aš nebebūsiu ta- 
vo. Jei dangus, bausdamas mane, pasikėsins prieš mano vaikus, bergž- 
džiai aš stengsiuosi gyventi vien tam, kad mylėčiau tave, bergždžiai 
stengsiuosi nematyti, kad juos žudo mano nuodėmė. Šito smūgio aš 
nepakelsiu. Kad ir norėsiu, nepajėgsiu, išeisiu iš proto. Ak, kad galė- 
čiau prisiimti ir tavo nuodėmę, kaip tu iš kilnumo kad norėjai prisiimti 
Stanislaso karštinę! 

Po šito didelio moralinio sukrėtimo pasikeitė Žiuljeno jausmas, 
siejęs jį su meiluže. Jo meilė dabar buvo ne vien tiktai Žavėjimasis 
grožiu, didžiavimasis tuo, kad ji priklauso jam. 

Dabar jų laimė buvo kur kas kilnesnė; liepsna, kuri juos niokojo, 
dar stipriau įsidegė. Akimirkomis jie beveik netekdavo proto. Iš šalies 
galėjo atrodyti, kad jų laimė tapo pilnesnė. Bet jie prarado tą įstabią 
giedrą, tą palaimą be jokio debesėlio, tą nereiklią pirmųjų meilės 
dienų laimę, kai ponia de Renal bijojo tik vieno — ar pakankamai 
ją Žiuljenas myli. Dabar jų laimė kartais atrodė lyg nusikaltimas. 

Laimingiausiomis ir pažiūrėti ramiausiomis valandėlėmis ponia 
de Renal staiga sušukdavo, konvulsyviai spausdama Žiuljeno ranką: 

— Ak dieve didis, aš matau pragarą. Kokios baisios kančios! 
Bet aš nusipelniau jų. 

Ir ji spaudė jį glėbyje, glaudėsi prie jo kaip vijoklis prie sienos. 

Veltui bandydavo Žiuljenas raminti šią įsiaudrinusią sielą. Ji 
stverdavo jo ranką, apiberdavo ją bučiniais. Paskui vėl niūriai su- 
simąstydavo. 

— Pragaras,— sakydavo ji, — pragaras būtų man malonė; man 
dar liktų šioje žemėje keletas dienų, kurias galėčiau praleisti su juo; 
bet pragaras šiame pasaulyje, vaikų mirtis... Tačiau šia kaina aš gal 
išpirkčiau savo nusikaltimą... Ak dieve didis, neduok man atleidimo 
šia kaina. Tie vargšai vaikai tau niekuo nenusižengė; tik aš, aš viena 
kalta: myliu žmogų, kuris nėra mano vyras. 

Būdavo ir tokių akimirkų, kai Žiuljenui rodėsi, kad ponia de Re- 
nal lyg ir aprimusi. Ji stengėsi nugalėti save, nenorėjo nuodyti gyve- 
nimo tam, kurį mylėjo. 

Meilės, sielvarto ir malonumo antplūdžiai keitė vienas kitą, ir 
dienos jiems bėgo žaibiškai greitai. Žiuljenas atprato mąstyti. 

Kartą panelė Eliza išvyko į Verjerą — jai reikėjo dalyvauti ne- 
didelėje byloje. Ji susitiko su ponu Valno ir suprato, kad jis baisiai 
įtūžęs ant Žiuljeno. Ji nekentė Žiuljeno ir dažnai pakalbėdavo apie 
Jį su ponu Valno. 

— Jūs pražudytumėte mane, pone, jei pasakyčiau jums visą tei- 
sybę,— pareiškė ji kartą ponui Valno.— Kai dalykas rimtas, ponai 
visada eina išvien. Jie niekada neatleidžia vargšams tarnams už kai 
kurių paslapčių išplepėjimą... 

Po šių įprastinių frazių, kurias ponas Valno, nekantraudamas 
iš smalsumo, išmaniai sugebėjo sutrumpinti, jis sužinojo dalykų, itin 
skaudžių jo savimeilei. 

Toji moteris, iškilniausia visoje apylinkėje moteris, apie kurią 
jis taip šokinėjo šešerius metus ir, deja, viso miestelio akyse, taigi 
ta išdidi moteris, tiek kartų privertusi jį raudonuoti savo panieka, 

šit pasirinkusi meilužiu jaunutį samdinį, aprengtą namų mokytoju. 
Ir, kas visų labiausiai žeidė elgetyno direktoriaus širdį, ponia de Re- 
nal, pasirodo, dievinanti tą meilužį. 

— O ponas Žiuljenas, — sunkiai atsidususi, pridūrė kambarinė, — 
šitos pergalės net ir nesiekė, jis elgėsi su ponia taip pat šaltai kaip su 
visais. 

Eliza galutinai įsitikinusi tuo tiktai kaime, bet, jos nuomone, ši- 
tas romanas prasidėjęs daug seniau. 

— Tikriausiai dėl to,— pridūrė ji su kartėliu,— jis nepanoro 
andai manęs vesti. O aš, kvailė, tariausi su ponia de Renal, prašiau ją 
pakalbėti su mokytoju! 

Tą patį vakarą ponas de Renalis gavo iš miesto kartu su laikraš- 
čiu ilgą anoniminį laišką, kuriame buvo smulkiausiai išdėstyta, kas 
dedasi jo namuose. Žiuljenas pastebėjo, kad, skaitydamas tą laišką, 
rašytą ant melsvo popieriaus, ponas de Renalis išbalo ir ėmė dėbčioti 
į jį piktomis akimis. Meras nenurimo visą vakarą; Žiuljenas veltui 
stengėsi jam įsiteikti, klausinėdamas apie žymiausių Burgundijos šei- 
mų genealogiją. 


XX skyrius 
ANONIMINIAI LAIŠKAI 


Do not give dalliance 
Too much the rein; the strongest oaths are straw 
To the fire i'the blood. 


Tempest* 


Apie vidunaktį, kai visi ėmė skirstytis iš svetainės, Žiuljenas spėjo 
šnabžtelėti mylimajai: 

— Šiąnakt nesimatykime, jūsų vyras mus įtaria; galiu prisiekti, 
kad tas ilgas laiškas, kurį jis dūsaudamas skaitė, yra anoniminis. 


* „„glamonėms 
Neduoki valios — priesaikos didžiausios 
Juk sudega aistrų ugny kaip šiaudas. 


Šekspyras „Audra“ (Vertė A. Miškinis) 

Laimė, Žiuljenas visada užsirakindavo duris. Poniai de Renal 
šovė į galvą beprotiška mintis, kad tas įspėjimas reiškia ne ką kita, kaip 
dingstį su ja nesusitikti. Ji visai neteko galvos ir įprastą valandą atėjo 
prie durų. Išgirdęs koridoriuje bruzdesį, Žiuljenas tuoj pat užpūtė 
lempą. Kažkas stengėsi atidaryti duris — ponia de Renal ar pavydus 
vyras? 

Anksti rytą virėja, palanki Žiuljenui, atnešė jam knygą, ant ku- 
rios viršelio buvo užrašyti tokie itališki žodžiai: Guardate alla pa- 
gina 130*. 

Žiuljenas suvirpėjo: koks neatsargumas! Atvertė šimtas trisde- 
šimtą puslapį ir rado ten smeigtuku prisegtą laišką, parašytą greito- 
siomis, aplaistytą ašaromis ir pilną rašybos klaidų. Paprastai ponia de 
Renal rašydavo labai taisyklingai, todėl ši aplinkybė jį sujaudino, 
ir jis valandėlę pamiršo jos pasibaisėtiną neatsargumą. 

„Nenorėjai įsileisti manęs šią naktį? Būna akimirkų, kai aš gal- 
voju, kad niekada nesugebėjau iki galo išskaityti, kas dedasi tavo sie- 
loje. Mane gąsdina tavo žvilgsniai. Aš bijau tavęs. Dieve didis! Nejaugi 
fu manęs niekada nemylėjai? Jei taip, tegul vyras sužino apie mūsų 
meilę, tegul uždaro mane visam gyvenimui kur nors kaime, toli nuo 
vaikų. Tokia gal ir yra dievo valia. Aš tikriausiai greit mirsiu. O tu 
būsi pabaisa. 

Tu nemyli manęs? Tau įkyrėjo mano beprotystės, sąžinės prie- 
kaištai, nedorėli? Nori pražudyti mane? Štai geriausia tam priemo- 
nė. Eik ir parodyk šį laišką visam Verjerui arba, dar geriau, vienam 
ponui Valno. Pasakyk jam, kad myliu tave, — bet ne, nepiktžodžiauk, 
pasakyk, kad dievinu tave, kad man gyvenimas prasidėjo tą dieną, 
kai pamačiau tave; kad net beprotiškiausiose jaunystės svajonėse 
neįsivaizdavau tokios laimės, kokią tu man suteikei; pasakyk, kad 
paaukojau tau savo gyvenimą, kad aukoju tau savo sielą. Tu žinai, 
kad aukoju tau dar daugiau. 

Bet ar žino tas žmogus, kas yra auka? Pasakyk jam,— tegul jis 
niršta,— jog aš nepaisau piktų liežuvių, o šiame pasaulyje težinau 
vieną nelaimę — prarasti širdį žmogaus, kuris mane riša su gyvenimu. 
Kokia būtų laimė atiduoti gyvastį, pasiūlyti ją kaip auką ir nebedre- 
bėti daugiau dėl vaikų! 

Neabejok, brangusis, jei tai anoniminis laiškas, jį parašė tas šlykš- 
tynė, kuris šešerius metus persekiojo mane savo šiurkščiu balsu, pa- 


* Žiūrėkite 130 puslapį (it.). 

sakojimais apie savo šaunų jodinėjimą, pasipūtimu ir amžinu visų 
savo privalumų vardijimu. 

Bet ar tikrai tai anoniminis laiškas? Apie tat aš ir norėjau su ta- 
vim pakalbėti, beširdi! Bet ne, tu gerai padarei. Spausdama tave glė- 
byje gal paskutinį kartą, nebūčiau galėjusi svarstyti šaltai, kaip svars- 
tau dabar viena. Nuo šiol nebegalėsime taip lengvai būti laimingi. 
Ar jums bus dėl to apmaudu? Taip, tomis dienomis, kai ponas Fukė 
neatsiųs jums kokios nors įdomios knygos. Auka jau padaryta; ry- 
toj — vis tiek, ar tai anoniminis laiškas, ar ne — aš taipogi pasakysiu 
vyrui, kad gavau anoniminį laišką ir kad reikia tuoj pat dosniai su 
tavim atsiteisti, rasti kokią nors padorią dingstį ir nedelsiant išsiųsti 
tave atgal pas tėvus. 

Deja, brangusis, mums teks išsiskirti dviem savaitėms, o gal ir 
mėnesiui! Ak, noriu tikėti, kad tu kentėsi tiek, kiek ir aš. Bet galų gale 
tik šitaip galima išvengti to laiško pasekmių; mano vyras ne pirmą 
kartą gauna anoniminį laišką dėl manęs. Ak, anksčiau iš jų man bū- 
davo tiek juoko! 

Teturiu vieną tikslą: įteigti vyrui, kad tą laišką atsiuntė ponas 
Valno; neabejoju, kad taip ir yra. Jeigu išeisi iš mūsų, būtinai apsi- 
gyvenk Verjere. Pasistengsiu, kad ir mano vyras panorėtų atvažiuoti 
į Verjerą porai savaičių: reikia juk įrodyti tiems mulkiams, kad tarp 
mudviejų su juo jokių nesusipratimų nėra. O tu, kai būsi Verjere, 
draugauk su visais, net su liberalais. Žinau, kad visos tos ponios ne- 
pasidalins tavimi. 

Nesipyk su ponu Valno ir nesugalvok nupjauti jam ausų, kaip 
grasinai aną dieną; priešingai, elkis su juo kuo lipšniausiai. Svarbiau- 
sia dabar — paskleisti Verjere gandus, kad eisi pas Valno ar pas ką 
nors kitą už vaikų mokytoją. 

Va šito mano vyras niekada nepakęs. Jei vis dėlto jis su ta mintimi 
susitaikys, ką gi, tu bent gyvensi Verjere, ir aš tave retkarčiais maty- 
siu. Vaikai tave taip myli, jog būtinai norės tave aplankyti. Dieve 
didis! Jaučiu, kad aš net vaikus myliu labiau todėl, kad jie tave myli. 
Kokia kančia! Kuo visa tai baigsis?.. Man protas maišosi... Žoūžiu, 
tu supranti, kaip elgtis; būk lipšnus, mandagus, nerodyk paniekos 
tiems nepraustaburniams, maldauju tave atsiklaupusi: jų rankose 
bus mūsų likimas. Gali būti visiškai tikras, kad mano vyras pasielgs 
su tavimi taip, kaip jam lieps viešoji nuomonė. 

Anoniminį laišką parūpinsi man tu; apsiginkluok kantrybe ir 
žirklėm. Iškirpk iš knygos žodžius, kuriuos toliau perskaitysi; sukli- 

juok juos paskui ant melsvo popieriaus lakšto, kurį pridedu,— tas 
popierius gautas iš pono Valno. Būk pasiruošęs kratai; sudegink iš- 
karpytuosius knygos lapus. Jei nerasi ištisų žodžių, turėk kantrybės 
ir sudėliok juos iš atskirų raidžių. Kad tau nereikėtų per daug vargti, 
mano parašytas anoniminis laiškas visai trumpas. Ak, jei nebemyli 
manęs, kaip aš baiminuosi, koks ilgas turi atrodyti mano laiškas 
tau!“ 


ANONIMINIS LAIŠKAS 


„Ponia, 

Visos jūsų intrigėlės žinomos; bet asmenys, kuriems rūpi padaryti 
joms galą, jau įspėti. Vardan tų draugiškų jausmų, kurie dar ne visai 
man išblėsę, siūlau jums visam laikui nutraukti ryšius su tuo kaimo 
bernioku. Jeigu jums užteks sveiko proto ir jūs paklausysite šių žo- 
džių, jūsų vyras patikės, kad įspėjimas, kurį jis gavo, melagingas, ir 
niekas nemėgins jam įrodinėti, kad jis klysta. Pagalvokite, kad jūsų 
paslaptis mano rankose; drebėkite, nelaimingoji, nuo šiol turėsite 
šokti taip, kaip aš grosiu“. 


Kai tik baigsi klijuoti tą laišką (ar atpažinai elgetyno direkto- 
riaus stilių?), išeik į sodą, aš pasistengsiu su tavimi susitikti. 

Paskui nueisiu į miestelį ir grįšiu susijaudinusi — tokia ir būsiu 
iš tikrųjų. Dieve didis, ką aš darau? Visa tai tik todėl, kad tau pasirodė, 
jog tai anoniminis laiškas. Žodžiu, persimainiusiu veidu aš atiduosiu 
vyrui tą laišką, tariamai man įteiktą nepažįstamo žmogaus. O tu eik 
pasivaikščioti su vaikais keliu į mišką ir grįžk tik prieš vakarienę. 

Nuo uolų viršaus tau bus matyti karvelidės bokštas. Jei mūsų 
reikalai pakryps į gerą pusę, iškabinsiu ten baltą nosinaitę; priešingu 
atveju tenai nebus nieko. 

Ar nenurodys tau širdis, nedėkingasis, kokiu būdu, prieš eida- 
mas pasivaikščioti, galėtum pasakyti man, kad tebemyli mane? Kad 
ir kažin kas įvyktų, gali būti visiškai tikras dėl vieno dalyko: aš neišgy- 
vensiu nė vienos dienos, jei mums reikės galutinai išsiskirti! Ak, kokia 
bloga aš motina! Bet kam aš parašiau tuos beprasmiškus žodžius, 
brangusis Žiuljenai? Jie man nieko nesako, šią akimirką mano gal- 
voje tesi tu, ir parašiau juos tik tam, kad manęs nebartum. Kam apsi- 
metinėti dabar, kai galiu po minutės kitos netekti tavęs? Taip! Tegul 
aš pasirodysiu tau žiauri, bet nemeluosiu žmogui, kurį dievinu! Jau 
ir be to per daug apgaudinėjau savo gyvenime. Tiek to, atleidžiu tau, 

jei nebemyli manęs. Neturiu kada perskaityti šio laiško. Man atrodo, 
menka būtų kaina gyvybe užmokėti už tas laimingas dienas, kurias 
praleidau tavo glėbyje. Tu žinai, kad jos atsieis man daug bran- 
giau“. 


XXI skyrius 
POKALBIS SU ŠEIMOS VIEŠPAČIU 


Alas, our frailty is the cause, not we, 
For such as we are made of, such webe. 


Twelfth night“ 


Žiuljenas kaip vaikas su didžiausiu malonumu visą valandą dėstė 
žodžius. Eidamas iš kambario, susitiko savo mokinius ir jų motiną; 
ji paėmė jam iš rankų laišką taip ryžtingai ir paprastai, kad ši ramybė 
net išgąsdino jį. 

— Ar klijai jau išdžiūvę? — paklausė ji. 

„Ar čia ta pati moteris, kurią iš proto varė sąžinės graužatis? — 
pagalvojo jis.— Ką ji mano dabar daryti?“ Klausti jam neleido iš- 
didumas; bet niekada galbūt gyvenime ji taip jam nepatiko. 

— Jei šitas dalykas baigsis blogai, — pridūrė ji taip pat šaltakrau- 
jiškai, — iš manęs viską atims. Užkaskite šitą skrynelę kur nors kal- 
nuose; galbūt kada nors tai bus visas mano išteklius. 

Ji įdavė jam raudono tymo dėžutę stikliniu dangteliu, kuriame 
buvo aukso ir keli briliantai. 

— O dabar eikite, — pasakė ji. 

Ji pabučiavo vaikus, jaunėlį du kartus. Žiuljenas stovėjo lyg įbes- 
tas. Ponia de Renal skubiai pasišalino, net nežvilgtelėjo į jį. 

Nuo tos akimirkos, kai ponas de Renalis atplėšė anoniminį laišką, 
gyvenimas jam virto baisia kančia. Toks susijaudinęs jis buvo tik 


* Deja, silpnybė čia kalta, ne mes! 
Kokios sutvertos mes, tokios ir esam. 


Šekspyras „Dvyliktoji naktis“ (Vertė A. Miškinis) 

1816 metais, kai jam vos neteko stoti į dvikovą, ir reikia prisipažinti, 
kad tada, galvodamas apie kulką, kuri gali jį perverti, nesijautė toks 
nelaimingas. Apžiūrėjo laišką iš visų pusių. „Braižas atrodo mote- 
riškas, — galvojo.— Jei taip, tai kas per moteris galėjo jį parašyti?“ 
Perkratė mintimis visas pažįstamas Verjere, bet apsistoti prie kurios 
nors vienos neįstengė. „O gal laišką padiktavo vyras? Bet kas gi toks?“ 
Ir vėl tos pačios abejonės; žinoma, jam pavydi ir tikriausiai jo neken- 
čia dauguma pažįstamų. „Reikia pasitarti su žmona“, — tarė jis sau 
iš papratimo, keldamasis iš krėslo, į kurį buvo susmukęs. 

Vos atsikėlęs, pliaukštelėjo sau per kaktą. „Dieve šventas! Juk 
kaip tik ja aš ir turiu visų pirmiausia nepasitikėti; šiuo metu ji mano 
priešas“. Ir iš pykčio akyse jam sužibo ašaros. 

Tuodu žmonės, kurių labiausiai bijojo ponas.de Renalis šiuo metu, 
buvo artimiausi jo draugai, — štai teisingas atpildas už širdies šaltu- 
mą, kuris provincijoje sudaro visą praktinės išminties esmę. 

„Be šitų dviejų, aš turiu dar kokią dešimtį draugų“, — ir perkratė 
juos mintyse, svarstydamas, kiek paguodos galėtų iš kiekvieno jų 
susilaukti. ,,Visiems, visiems, — šūktelėjo jis įtūžęs, — ši baisi istorija 
suteiks begalinį malonumą!“ Laimė, jis manė, kad visi jam pavydi, — 
ir ne be pagrindo. Be ištaigaus namo mieste, kurį visiems laikams 
pagerbė karalius, pernakvodamas po jo stogu, ponas de Renalis buvo 
labai išgražinęs ir savo pilį Verži apylinkėse. Fasadas dažytas baltai, 
langai su dailiomis žaliomis langinėmis. Valandėlę jis guodėsi šiuo 
prašmatnumu. Iš tikrųjų pilis traukė akį jau už trijų keturių mylių 
1r stačiai stelbė visus kitus kaimynystėje esančius užmiesčio namus, 
arba vadinamąsias pilis, kurios liko su kukliu senu apdaru, papilkė- 
jusiu nuo laiko. 

Ašarų ir užuojautos ponas de Renalis galėjo tikėtis tik iš vieno 
savo draugo — parapijos iždininko; tačiau tas mulkis ašarojo dėl 
visko. O betgi šitas žmogus buvo vienintelė jo viltis. 

„Ar gali būti didesnė nelaimė?! — įtūžęs šūktelėjo jis.— Koks 
aš vienišas!“ 

„Ar galimas dalykas, — mąstė šitas iš tiesų pasigailėtinas žmo- 
gus, — ar galimas dalykas, kad, atsidūręs tokioje nelaimėje, aš netu- 
rėčiau draugo, su kuriuo galėčiau pasitarti? Jaučiu, kad man maišosi 
protas! Ak Falkozai, ak Diukro!“ — karčiai šūktelėjo jis. Tai buvo 
du vaikystės laikų draugai, kuriuos jis atbaidė savo pasipūtimu 1814 
metais. Jie nebuvo kilmingi, ir jis panoro tada, kad jie liautųsi elgęsi 
su juo taip familiariai, kaip buvo pratę nuo vaikystės. 

Vienas jų, Falkozas, protingas ir narsus žmogus, vertęsis popie- 
riaus prekyba Verjere, įsigijo departamento centre spaustuvę ir 
pradėjo leisti laikraštį. Kongregacija nutarė jį sužlugdyti: laikraštis 
buvo uždraustas, o leidimas laikyti spaustuvę atimtas. Taip liūdnai 
susiklosčius aplinkybėms, jis pirmą kartą po dešimties metų pabandė 
parašyti ponui de Renaliui. Verjero meras jautė pareigą atsakyti seno- 
vės romėno pavyzdžiu: „Jei karaliaus ministras suteiktų man garbę ir 
pasidomėtų mano nuomone, atsakyčiau jam: be pasigailėjimo naikin- 
kite visus provincijos spaustuvininkus ir monopolizuokite spaudą 
kaip tabaką“. Šį atsakymą artimam draugui, kuriuo kadaise žavėjosi 
visas Verjeras, dabar ponas de Renalis minėjo su pasibaisėjimu. 
„Kas būtų galėjęs pasakyti, kad, turėdamas tokią padėtį, tokį turtą 
ir tiek ordinų, aš kada nors gailėsiuosi tų savo žodžių?“ Šitaip širsda- 
mas čia ant savęs, čia ant visų aplinkinių, jis praleido baisią naktį; 
bet, laimė, jam neatėjo į galvą pasekti žmoną. 

„Pripratau prie Luizos, — galvojo jis,— ji Žino visus mano rei- 
kalus; net jei galėčiau rytoj iš naujo vesti, kažin ar rasčiau kitą to- 
kią?“ Todėl jis su malonumu įsitvėrė minties, kad žmona nekalta; 
tokia pažiūra leido jam nerodyti tvirto charakterio, o taip jam buvo 
parankiau; ar maža pasaulyje moterų tapo šmeižto aukomis! 

„Kaip? — suriko jis staiga, it paklaikęs blaškydamasis po kam- 
barį. — Ar aš koks pašlemėkas, ar driskius, kad galėčiau kęsti, kai 
ji tyčiojasi iš manęs su savo meilužiu? Nejaugi aš lauksiu, kad 
visas miestelis imtų mane per dantį traukti už mano lepšiškumą? 
Ko neprišnekėjo žmonės apie Šarmjė (tai buvo vyras, kurį viešai 
apgaudinėjo žmona)? Kai tik kas užsimena apie jį, tuoj visų lūpose 
pasirodo šypsena. Jis geras advokatas, o ar kas prisimena kada nors 
jo iškalbą? A, Šarmjė, sako žmonės, Šarmjė de Bernaras! Taip jį ir 
praminė, prikergę pavardę to žmogaus, kuris teršia jo garbę. 

Dėkui dievui, — mąstė toliau ponas de Renalis po valandėlės, — 
aš neturiu dukters; kad ir kaip nubausčiau motiną, vaikų ateičiai 
nepakenksiu; galiu užklupti tą kaimo bernioką su mano žmona ir 
abu juos užmušti; tada tragiškoji istorijos pusė galbūt nustelbtų 
norą juoktis“. Ši mintis jam patiko, ir jis ėmė smulkiai ją svarstyti. 
„Baudžiamasis kodeksas byloja mano naudai; mūsų kongregacija 
ir mano draugai — prisiekusieji posėdininkai, nors ir kažin kaip 
viskas pakryptų, išgelbės mane“. Ponas de Renalis apžiūrėjo savo 
medžioklinį peilį, kuris buvo labai aštrus; bet, įsivaizdavęs kraują, 
sudrebėjo. 

„Galiu aptvoti lazda tą akiplėšą mokytoją ir išvyti jį lauk; bet 
koks skandalas Verjere ir net visame departamente! Kai buvo uždary- 
tas Falkozo laikraštis ir paskui vyriausiasis redaktorius paleistas iš 
kalėjimo, aš pasistengiau, kad jis netektų vietos, kur gaudavo šešis 
šimtus frankų. Girdėjau, tas rašeiva dabar vėl išplaukiąs į paviršių 
Bezansone; jis nepraleis progos mane išgarbinti ir padarys tą taip 
mikliai, kad bus neįmanoma nė į teismą paduoti! Paduoti į teismą!.. 
Teisme tas akiplėša visokeriopai leis suprasti, kad sakė teisybę. 
Aukštos kilmės žmogaus, kai jis moka išlaikyti savo padėtį kaip aš, 
neapkenčia visi plebėjai. Apie mane ims skalyti tie bjaurūs Paryžiaus 
laikraščiai; ak dieve mano, gryna pražūtis! Senoji Renalių pavardė 
apdrabstyta pajuokos purvais!.. Jei kada teks keliauti, reikės keisti 
pavardę. Kaip? Išsižadėti pavardės? Juk tai mano šlovė ir jėga! 
Didesnės nelaimės negali būti! 

Jei nenužudysiu žmonos, o gėdingai išvarysiu ją iš namų, ji turi 
juk tetą Bezansone, kuri jai tiesiai į rankas perduos visą savo turtą. 
Mano žmona apsigyvens su Žiuljenu Paryžiuje; visas Verjeras sužinos, 
ir aš vėl liksiu mulkiu“. Pastebėjęs, kad lempos šviesa blykšta, tas 
nelaimingasis suprato — aušta. Išėjo pakvėpuoti grynu oru į sodą. 
Šiuo metu buvo beveik pasiryžęs nekelti skandalo — svarbiausia 
todėl, kad skandalas padarytų didžiausią džiaugsmą jo mieliems 
draugams Verjere. 

Pavaikščiojęs sode, truputį apsiramino. „,„Ne,— šūktelėjo,— žmo- 
nos aš neatsisakysiu. Ji man per daug reikalinga“. Jį paėmė siaubas 
pagalvojus, kuo virstų namai be žmonos; jis turėjo tik vieną giminai- 
tę — markizę de R., seną, kvailą ir piktą moterį. 

Jam švystelėjo labai protinga mintis, bet jai įgyvendinti reikėjo 
kur kas daugiau tvirtybės, negu vargšelis turėjo. „Aš pažįstu save, — 
tarė jis sau: — jei žmona liks su manim, vieną gražią dieną, kai ji 
mane suerzins, aš neiškęsiu ir prikišiu jos nusižengimą. Ji išdidi, 
mudu susipyksime, ir tai įvyks pirmiau, negu ji gaus tetos palikimą. 
Kaip tada visi šaipysis iš manęs! Mano žmona myli savo vaikus, ir 
viskas galų gale atiteks jiems. O mane, mane verjeriečiai liežuviais 
užplaks. Kaip, sakys jie, jis net nesugebėjo atsikeršyti žmonai! Gal 
geriau nesiaiškinti įtarimų ir nieko netikrinti? Bet tada susirišiu sau 
rankas ir paskui negalėsiu daryti jokių priekaištų“. 

Po valandėlės ponui de Renaliui vėl atgijo įžeista tuštybė, ir jis 
uoliai stengėsi prisiminti, kokios priemonės neištikimybei demaskuoti 
minimos Verjero Kazino ar Kilmingųjų klube, kai koks nors gražby- 


115 XXI skyrius 


lys, pertraukęs biliardo partiją, ima galąsti liežuvį kurio apgaudinė- 
jamo vyro sąskaita. Kokios žiaurios šią akimirką jam atrodė tos 
pašaipos! 

„Dieve! Kodėl mano žmona nemirusi? Tada man būtų nebaisi 
jokia pajuoka! Kodėl aš ne našlys! Gyvenčiau tada pusę metų Paryžiuje 
ir žŽmonėčiausi geriausiose draugijose“. Valandėlę pasidžiaugęs minti- 
mi apie našlystę, jis vėl susimąstė, kokiu būdu sužinoti teisybę. Gal 
paberti vidunaktį, kai visi suguls, ploną sėlenų sluoksnį prieš Žiuljeno 
duris: rytą auštant rastų atsispaudusias pėdas. 

„Ne, iš to nieko nebus! — šūktelėjo jis staiga įtūžęs.— Nenaudėlė 
Eliza pastebės, ir netrukus visi namuose žinos, kad aš pavyduliauju“. 

Vienoje istorijoje, girdėtoje Kazino, vyras, norėdamas įsitikinti, ar 
tikrai jį ištiko nelaimė, vašku prilipdė plauką ant žmonos ir meilužio 
durų, tarsi jas užantspauduodamas. 

Po ilgų dvejojimo valandų jis nusprendė, kad šita priemonė savo 
likimui išsiaiškinti iš tiesų geriausia, ir jau ėmė svarstyti, kaip ją 
įgyvendinus; bet kaip tik tuo metu alėjos posūkyje susitiko moterį, 
kuriai linkėjo mirties. 

Ji grįžo iš kaimelio, išklausiusi mišias Verži bažnyčioje. Padavi- 
mas, labai abejotinas šaltam filosofui, bet visai įtikėtinas poniai de 
Renal, teigia, kad bažnytėlė, kurioje šiandien laikomos pamaldos 
visai parapijai, buvusi kadaise Verži senjoro pilies koplyčia. Ponia 
de Renal negalėjo atsikratyti šios minties visą laiką, kol buvo bažny- 
čioje, nors ėjo čia pasimelsti. Jai vis vaidenosi, kad jos vyras tarsi 
netyčia nužudo Žiuljeną medžioklėje, o paskui vakare duoda jai su- 
valgyti mylimojo širdį. 

„Mano likimas, — tarė ji sau,— priklauso nuo to, ką jis pagalvos, 
išgirdęs mano pasakojimą. Po šių kelių lemtingų minučių gal jau 
neberasiu daugiau progos su juo pasikalbėti. Šis žmogus nėra išmin- 
tingas, nesivadovauja protu. Taigi aš galiu net ir menka savo galva 
numatyti, ką jis darys ar sakys. Jis nuspręs, koks bus mūsų abiejų 
likimas, nes galia jo rankose. Bet šis likimas priklauso ir nuo mano 
apsukrumo, mano sugebėjimo nukreipti, kur reikia, to karštakošio 
mintis: pykčio apakintas, jis nemato, kas dedasi aplinkui. Dieve 
didis! Man reikia sumanumo, šalto kraujo; ir kur jų imti?“ 

Įėjusi į sodą ir iš tolo pamačiusi vyrą, ji tarsi per stebuklą atgavo 
savitvardą. Jo susitaršę plaukai ir susiglamžę drabužiai liudijo, kad 
Jis šią naktį nemiegojo. 

Ji padavė jam atplėštą ir vėl sulankstytą laišką. Jisai, neišskleidęs 
laiško, žvelgė į žmoną bepročio akimis. 

— Va šitą šlykštynę,— tarė ji,— įteikė man kažkoks įtartinas 
žmogelis, kai ėjau pro notaro sodą. Sakėsi pažįstąs jus ir esąs už 
kažką jums dėkingas. Reikalauju iš jūsų vieno dalyko — išsiųskite, 
ir nedelsiant, tą poną Žiuljeną atgal pas tėvus. 

Ponia de Renal pasiskubino ištarti šiuos žodžius galbūt net truputį 
anksčiau, negu reikėjo, trokšdama kuo greičiau atsikratyti baisios 
minties, kad privalės juos ištarti. 

Ji baisiai nudžiugo pamačiusi, kaip nudžiugino jos Žodžiai vyrą. 
Iš įsmeigto į ją žvilgsnio suprato, kad Žiuljenas teisingai spėjo. Ji ne 
tik nesusikrimto dėl šios akivaizdžios nelaimės, bet pagalvojo: ,,„Koks 
protas! Kokia tobula nuojauta! Ir tokio jauno vaikino, dar neturinčio 
jokios patirties! Kaip toli jis nueis ateityje! Deja, tada sėkmė apakins 
jį, Ir jis užmirš mane“. 

Širdyje paliaupsinusi žmogų, kurį dievino, ji visiškai atsitokėjo 
iš sutrikimo. 

Jautėsi patenkinta savo žygiu. „Pasirodžiau verta Žiuljeno“,— 
pagalvojo ji su saldžia ir slapta palaima. 

Netardamas nė žodžio, kad nepasakytų ko nors nereikalingo, 
ponas de Renalis skaitė antrą anoniminį laišką, sudarytą, jei skaity- 
tojas prisimena, iš spausdintų raidžių, suklijuotų ant melsvo popie- 
riaus. „Visi kaip išmanydami tyčiojasi iš manęs“, — galvojo ponas 
de Renalis, nuovargio pjaunamas. 

„Vėl nauji įžeidinėjimai, ir vis dėl žmonos!“ Jis buvo beišplūstąs 
ją šiurkščiausiais žodžiais — vos ne vos susitvardė, prisiminęs Be- 
zansono palikimą. Nežinodamas, ant ko išgiežti apmaudą, suglamžė 
šį antrą anoniminį laišką ir plačiais žingsniais žengė taku tolyn; juto, 
kad turi bent trumpam pasišalinti nuo žmonos. Po valandėlės grįžo, 
šiek tiek aprimęs. 

— Reikia nedelsiant apsispręsti ir atleisti Žiuljeną,— pasakė ji, 
kai tik jis priėjo; — šiaip ar taip, juk tai tik darbininko sūnus. Pridėsite 
jam kelis ekiu; jaunuolis, beje, mokytas ir lengvai kur nors įsitaisys, 
pavyzdžiui, pas poną Valno arba pas suprefektą de Možironą, jie 
taip pat turi vaikų. Taigi jūs jo nenuskriausite... 

— Et, malate liežuviu kaip kvailė! — baisingu balsu riktelėjo 
ponas de Renalis.— Ar galima tikėtis iš moters sveiko proto? Jūs 
niekuomet nesidomite rimtais dalykais, tai iš kur jums ką nors žinoti? 
Niekuo nesirūpinate, tinginiaujate ir atgyjate vien tada, kai išeinate 

drugelių vaikyti! Ak jūs, menki padarai! Vargas mums, kad negalime 
šeimose be jūsų apsieiti!.. 

Ponia de Renal netrukdė jam kalbėti, ir kalbėjo jis ilgai; tulžį 
liejo, kaip sako to krašto Žmonės. 

— Pone,— tarė ji pagaliau, — kalbu aš kaip moteris, kuriai pa- 
žeista garbė, vadinasi, tai, ką ji turi brangiausio. 

Per visą šį kankinantį pokalbį, nuo kurio priklausė, ar galės ji 
dar gyventi su Žiuljenu po tuo pačiu stogu, ponia de Renal nė aki- 
mirkos neprarado šalto kraujo. Ieškojo minčių, kurios geriausiai 
galėtų nukreipti aklą vyro įtūžį jai palankia kryptimi. Abejingai 
klausėsi visų įžeidžių jo šūksnių, stačiai jų negirdėjo — galvojo 
tada apie Žiuljeną. „Ar bus jis patenkintas manimi?“ 

— Tas kaimo berniokas, kuriam nesigailėjome dėmesio ir net 
dovanų, gal ir nekaltas, — tarė ji pagaliau, — bet, šiaip ar taip, per jį 
aš pirmąsyk gyvenime susilaukiau tokio akibrokšto... Klausykite, 
kai perskaičiau tą šlykštų popiergalį, aš daviau sau žodį: jis arba 
aš — vienas iš mūsų išeis iš šių namų. 

— Ką, norite sukelti skandalą ir užtraukti nešlovę man ir sau? 
Jūs daug kam Verjere kaip medum patepsite. 

— Teisybė, daug kas pavydi tos gerovės, kurią jūs savo išmintingu 
valdymu sukūrėte tiek sau ir savo šeimai, tiek ir visam miestui... 
Gerai, aš pasiūlysiu Žiuljenui paprašyti jus atostogų, tegul važiuoja 
mėnesiui pas tą savo miško pirklį į kalnus. Tokio draugo ir reikia 
tam pusberniui. 

— Prašom nesikišti, — atrėžė gana ramiai ponas de Renalis.— 
Visų pirmiausia aš reikalauju, kad nieko jam nesakytumėte. Pradėsite 
karščiuotis, sukiršinsite mane su juo, o žinote, kaip baisu tą ponėką 
užkabinti. 

— Tas jaunuolis neturi nė trupučio takto, — atkirto ponia de 
Renal,— jis gal ir mokytas, jūs geriau tai išmanote, bet iš esmės — 
tikriausias kaimietis. O aš ypač nusivyliau juo, kai jis atsisakė vesti 
Elizą; jo ateitis būtų buvusi užtikrinta; 0 jis atmetė jos ranką todėl, 
kad esą ji retkarčiais slaptai susitikinėjanti su ponu Valno. 

— Aa! — nutęsė ponas de Renalis, baisiai aukštai pakėlęs anta- 
kius.— Ir jums tai sakė Žiuljenas? 

— Ne, tiesiogiai nesakė; jis man vis kalbėjo apie savo pašaukimą 
šventai kunigystei; bet patikėkite, svarbiausias pašaukimas tiems 
prastuoliams — duonos kąsnis. Jis leido man ne kartą suprasti, kad 
žino apie tuos slaptus apsilankymus. 

— O aš, aš nieko nežinojau! — šūktelėjo ponas de Renalis, vėl 
tuždamas ir pabrėždamas kiekvieną žodį. — Po mano stogu dedasi 
dalykai, apie kuriuos aš nieko nežinau... Kaip? Tarp Elizos ir Valno 
kažkas buvo? 

— Et, sena istorija, brangusis, — nusijuokė ponia de Renal,— 
gal nieko blogo tarp jų ir nebuvo. Tai prasidėjo dar anais laikais, kai 
jūsų mielas draugas Valno nieko nebūtų turėjęs prieš, jei Verjere 
būtų pasklidę gandai, kad tarp jo ir manęs mezgasi kažkas panašaus 
į platonišką meilę. 

— Vieną kartą buvo ir man tokia mintis atėjusi į galvą, — sušuko 
ponas de Renalis, piktai pliaukštelėdamas sau per kaktą: ant jo griūte 
griuvo naujienos.— Ir jūs nieko man nesakėte! 

— Ar vertėjo pykdyti du draugus dėl mažučio mūsų brangaus 
direktoriaus tuštybės priepuolio? Ar rasite mūsų draugijoje bent 
vieną moterį, kuri nebūtų gavusi iš jo bent keleto laiškų, be galo 
sąmojingų ir net mažumą primenančių meilės laiškus? 

— Jis rašė ir jums? 

— Jis daug rašo. 

— Tučtuojau parodykite man tuos laiškus, įsakau jums,— ir 
ponas de Renalis ūgtelėjo šešiom pėdom. 

— Dabar — jokiu būdu, — ramiai ir beveik nerūpestingai atsakė 
žmona, — parodysiu kitą kartą, kai būsite blaiviau nusiteikęs. 

— Dabar pat, šimts perkūnų! — riktelėjo ponas de Renalis, pame- 
tęs galvą iš pykčio, tačiau laimingesnis negu prieš pusę paros. 

— Ar prisiekiate man,— rimtai tarė ponia de Renal,— kad dėl 
tų laiškų niekada nesivaidysite su elgetyno direktorium? 

— Vaidysiuosi ar ne, o atimti iš jo pamestinukus aš galiu, — 
pridūrė jis, vis dar tūždamas.— Bet aš noriu tuoj pat pamatyti tuos 
laiškus; kur jie? 

— Mano sekretero stalčiuje; bet nemanykite, kad aš duosiu 
jums raktą. 

— Tai ašjį išlaušiu, — riktelėjo jis, bėgdamas į žmonos miegamąjį. 

Ir iš tikrųjų geležine dalba išlaužė Paryžiuje pirktą brangų rie- 
vėto raudonmedžio sekreterą, kurį dažnai, vos pastebėjęs kokią dėme- 
lę, patrindavo surduto skvernu. 

Ponia de Renal, puolusi į karvelidę, lėkte užlėkė šimtą dvidešimt 
pakopų aukštyn ir pririšo prie mažyčio langelio virbų baltą nosinaitę. 
Jautėsi laimingiausia moteris pasaulyje. Su ašaromis akyse žvelgė 
į tankiu mišku apžėlusius kalnus. „Žiuljenas tikriausiai sėdi po kokiu 

išsikerojusiu skroblu,— galvojo ji,— ir laukia šio palaimingo ženklo“. 
Ilgai klausėsi pastačiusi ausis, paskui prakeikė širdyje monotoniškai 
čirpiančius žiogus ir ulbančius paukštelius. Jei ne tas įkyrus klegesys, 
jos ausį gal būtų pasiekęs džiaugsmingas šūktelėjimas nuo didžiųjų 
uolų. Ji įsisiurbė godžia akim į lygią kaip pievą, tamsiai žalią didžiulę 
atšlaitę, kurią sudarė medžių viršūnės. „Kaip jis nesusipranta,— 
šnibždėjo susigraudinusi,— duoti man kokį nors ženklą, kad jis toks 
pat laimingas kaip aš?“ Nusileido žemyn iš karvelidės tik tada, kai 
išsigando, kad neateitų jos ieškoti vyras. 

Rado jį tokį pat įtūžusį. Jo akys lakstyte lakstė po lėkštas pono 
Valno laiškų frazes, iki šiolei niekieno neskaitytas su tokiu susijau- 
dinimu. 

Nutaikiusi akimirką, kai tarp vyro šauksmų buvo galima įterpti 
keletą žodelių, ponia de Renal tarė: | 

— Aš vėl grįžtu prie savo pasiūlymo: Žiuljenui derėtų kurį laiką 
pakeliauti. Kad ir kaip moka lotynų kalbą, jis vis dėlto tiktai kaimo 
vaikinas, dažnai šiurkštus ir netaktiškas; kiekvieną dieną, laikydamas 
save mandagiu vyru, jis beria man nesaikingai meilius ir neskoningus 
komplimentus, atmintinai išmoktus iš kokio nors romano... 

— Romanų jis neskaito,— riktelėjo ponas de Renalis,— esu 
tuo įsitikinęs. Manote, kad aš aklas ir nežinau, kas dedasi mano 
namuose? 

— Na ką gi, jeigu tie juokingi komplimentai — ne iš knygų, 
vadinasi, jis pats juos sugalvoja, o tai dar blogiau. Šitokiu tonu jis 
bus tikriausiai kalbėjęs apie mane ir Verjere!.. Kam toli ieškoti, — 
pridūrė ponia de Renal tokia išraiška, tarsi ši mintis būtų švystelėjusi 
tik dabar: — jis šitaip bus kalbėjęs kada nors ir Elizos akivaizdoje, 
tai yra beveik pono Valno akivaizdoje. 

— Aha! — suriko ponas de Renalis, neįtikėtinai stipriai trenk- 
damas kumščiu į stalą, jog viskas kambaryje sudrebėjo.— Juk tas 
anoniminis laiškas spausdintomis raidėmis ir Valno laiškai rašyti to- 
kiame pat popieriuje. 

„Galų gale!..“ — pagalvojo ponia de Renal. Paskui, tarsi pri- 
blokšta šito atradimo ir nepajėgdama nė žodžio pridurti, nuėjo ir 
atsisėdo ant sofos svetainės gilumoje. 

Dabar jau mūšis buvo laimėtas; jai daug buvo vargo, kol atkal- 
bėjo poną de Renalį, šokusį eiti pas tariamą laiško autorių pareika- 
lauti pasiaiškinimo. 

— Kaip jūs nesuvokiate, kad užsipulti poną Valno, kai nėra 

pakankamai įrodymų, būtų didžiausias neapdairumas? Jums visi 
pavydi; o kas dėl to kaltas? Jūsų sugebėjimai, jūsų išmintingas 
valdymas, namai, liudijantys apie gerą jūsų skonį, dalis, kurią jums 
atnešiau, ir, svarbiausia, didžiulis palikimas, kurio galime tikėtis iš 
mano tetulės ir apie kurį Žmonės rezga nebūtus dalykus, — viso to 
dėka jūs tapote žymiausiu žmogumi Verjere. 

— Užmirštate dar kilmę, — pasakė ponas de Renalis šyptelėjęs. 

— Jūs — vienas garbingiausių bajorų mūsų provincijoje,— 
skubiai pritarė ponia de Renal; — jei karalius turėtų laisvas rankas 
1r galėtų deramai atsižvelgti į kilmę, jūs tikriausiai sėdėtumėte perų 
rūmuose, ir t. t. Tai negi, turėdamas šitokią nuostabią padėtį, jūs 
norite suteikti pavyduoliams progą paliežuvauti? 

Pradėti su ponu Valno kalbą apie jo anoniminį laišką — tai pa- 
skelbti visam Verjerui,— bet ką aš sakau, — visam Bezansonui, visai 
provincijai, kad tas smulkus buržua, su kuriuo galbūt iš neatsargumo 
suėjo į draugystę toks žmogus kaip Renalis, rado progą jį įžeisti. Jei 
laiškai, kurie ką tik pateko jums į rankas, įrodytų, kad aš atsiliepiau 
į pono Valno meilę, jūs privalėtumėte nužudyti mane,— aš tūkstantį 
kartų būčiau to nusipelniusi, — bet net ir tada neturėtumėte parodyti 
savo pykčio jam. Pagalvokite, kad visi aplinkui tik ir laukia dingsties 
atsikeršyti už jūsų pranašumą; pagalvokite, kad 1816 metais jūs prisi- 
dėjote prie kai kurių žmonių suėmimo. Tas vyras, kur slapstėsi ant 
savo namų stogo... 

— O, matau, kad jūs nejaučiate man nei pagarbos, nei draugiš- 
kumo,— šūktelėjo ponas de Renalis su visu kartėliu, kurį sukėlė jam 
šie prisiminimai. — Juk aš netapau peru!.. 

— Aš manau, brangusis, — su šypsena atsakė ponia de Renal,— 
kad būsiu kada nors turtingesnė už jus, kad jau dvylika metų esu jūsų 
žmona ir kad visa tai man leidžia turėti balsą namuose, o ypač 
šiandieninėje istorijoje. Jeigu jums už mane brangesnis kažkoks 
ponas Žiuljenas,— pridūrė ji, sunkiai slėpdama apmaudą,— aš galiu 
išvažiuoti visai Žiemai pas tetą. 

Šie paskutiniai žodžiai buvo ištarti itin vykusiai. Po mandagumo 
priedanga juose slypėjo tvirtas ryžtas, kuris įtikino poną de Renalį. 
Bet, kaip yra įprasta provincijoje, jis dar ilgai postringavo, iš naujo 
keldamas visus savo argumentus; žmona leido jam išsikalbėti — jo 
balse vis dar buvo pykčio. Galų gale tuščias malimas liežuviu, trukęs 
ištisas dvi valandas, visiškai išsekino žmogų, kiaurą naktį šėlusį iš pyk- 

čio. Jis apsisprendė, kaip toliau elgsis su ponu Valno, Žiuljenu ir net 
Eliza. 

Per šitą ilgą sceną poniai de Renal porą kartų beveik pagailo to 
išties nelaimingo žmogaus, su kuriuo draugiškai išgyveno dvylika 
metų. Tačiau tikros aistros egoistiškos. Be to, ji nė sekundės nesiliovė 
tikėjusi, kad vyras prisipažins pats vakar gavęs anoniminį laišką; 
bet nesulaukė. O negalėjo jaustis visiškai rami, nežinodama, kokias 
mintis tas laiškas sužadino žmogui, nuo kurio priklausė jos likimas. 
Provincijoje viešąją nuomonę formuoja vyrai. Vyras, kuris skundžiasi 
žmona, tampa pajuokos objektu (šio dalyko vis rečiau tenka baimintis 
Prancūzijoje); o žmona, jei vyras neduoda jai pragyvenimui pinigų, 
virsta padiene darbininke, uždirbančia penkiolika sū per dieną, ir, 
maža to, gailestingi žmonės dar kratosi jos patarnavimų. 

Kad ir kaip stipriai myli haremo odaliska sultoną, jis visagalis, 
ir ji neturi jokios vilties išsilenkti jo valdžios, nors ir griebdamasi 
daugybės smulkių gudrybių. Jos viešpaties kerštas baisus, kruvinas, 
bet kariškas, iškilnus: durklo smūgis, ir viskas baigta. XIX amžiuje 
vyras nužudo žmoną, užsiundydamas ant jos visuomenės panieką — 
uždarydamas jai visų salonų duris. 

Grįžusi į savo kambarį, ponia de Renal pajuto, kokia pavojinga 
jos padėtis; ją papiktino netvarka kambaryje. Buvo išlaužti visų jos 
gražių skrynelių užraktai; atplėštos kelios parketo lentelės. „Jis nebūtų 
manęs pasigailėjęs: — pagalvojo ji. — Šitaip sugadinti mozaikinį par- 
ketą, kurį pats taip brangina: jei kuris nors vaikas įbėga į kambarį 
šlapiais batukais, jis parausta iš pykčio! O dabar parketas galutinai 
sugadintas!“ Pamačiusi tokio smurto žymes, ponia de Renal bematant 
nuvijo šalin paskutinius sąžinės priekaištus dėl pernelyg greitos savo 
pergalės. 

Prieš pat skambutį pietums grįžo su vaikais Žiuljenas. Kai, padavę 
trečiąją duotį, tarnai pasišalino, ponia de Renal šaltai pasakė: 

— Pone, jūs man prasitarėte, kad pageidaujate porai savaičių 
išvykti į Verjerą, tai ponas de Renalis sutinka duoti jums atostogų. 
Galite važiuoti, kada jums patinka. Bet kad vaikai veltui negaištų laiko, 
mes kasdien siųsime jums taisyti jų rašto darbus. 

— Taip,— pridūrė ponas de Renalis gaižiu balsu, — bet išleidžiu 
jus ne ilgiau kaip savaitei. 

Žiuljenas įžvelgė jo veide nerimą — buvo aišku, kad jis labai 
kenčia. 

— Jis dar galutinai neapsisprendęs,— šnabžtelėjo Žiuljenas my- 
limajai, kai jie valandėlę liko vieni svetainėje. 

Ponia de Renal greitomis papasakojo, ką nuveikė šį rytą. 

— Smulkmenas sužinosite šiąnakt, — nusijuokė. 

„Ak, moteriškas klastingumas! — pagalvojo Žiuljenas.— Su kokiu 
malonumu, su kokiu instinktyviu potraukiu jos mus apgaudinėja!“ 

— Man rodos, kad meilė ne tik apšvietė, bet ir aptemdė jums 
protą, — pasakė jis šaltokai.— Jūs šiandien elgėtės nuostabiai, bet 
kažin ar atsargų mums matytis šią naktį? Namai pilni priešų; pagal- 
vokite apie baisią Elizos neapykantą man. 

— Ta neapykanta labai panaši į baisų jūsų abejingumą man. 

— Net jei būčiau abejingas, vis tiek privalau gelbėti jus iš to 
pavojaus, į kurį įtraukiau. Tegul tik ponui de Renaliui dingteli 
mintis apklausinėti Elizą — jis iš poros žodžių viską sužinos. Kodėl 
jam neužsiglaudus su ginklu rankoje prie mano kambario durų?.. 

— Štai kaip! Jūs net stokojate drąsos! — tarė ponia de Renal su 
kilmingos moters išdidumu. 

— Niekada nenusmuksiu tiek, kad imčiau kalbėti apie savo 
drąsą, — šaltai atsakė Žiuljenas; — tai žemas dalykas. Apie drąsą 
reikia spręsti iš darbų. Bet,— pridūrė jis, paėmęs ją už rankos, — 
jūs supratimo neturite, kaip aš prie jūsų prisirišęs ir kaip džiaugiuosi, 
kad galėsiu atsisveikinti su jumis prieš šitą žiaurų išsiskyrimą. 


XXII skyrius 
TAIP VEIKIAMA 1830 METAIS 


Kalba žmogui duota tam, kad jis nu- 
slėptų savo mintis. 


Tėvas Malagrida““ 


Vos atvykęs į Verjerą, Žiuljenas ėmė graužtis, kad jis neteisingas 
poniai de Renal. „Būčiau niekinęs ją kaip kokią bobšę, jeigu ji būtų 
pritrūkusi drąsos ir neatsilaikiusi prieš poną de Renalį! O kai susido- 
rojo su juo tarsi tikras diplomatas, užjaučiu nugalėtąjį, savo priešą. 
Tai niekinga, miesčioniška; mano savimeilė užgauta dėl to, kad 

ponas de Renalis — vyras! Garsinga ir gausi bendrija, kuriai turiu 
garbės priklausyti ir aš! Esu tikras kvailys“. 

Kunigas Šelanas atsisakė visų viešnagių, kurias vienas per kitą 
siūlė jam patys garbiausieji vietiniai liberalai, kai jis, atleistas iš pa- 
reigų, turėjo išsikraustyti iš klebonijos. Abu kambarėliai, kuriuos jis 
pasisamdė, buvo užgriozdoti knygomis. Žiuljenas, norėdamas pakel- 
ti kunigo autoritetą Verjere, nuėjo pas tėvą, paėmė iš jo tuziną egli- 
nių lentų ir pats ant savo pečių atnešė jas didžiąja gatve. Pasiskolino 
įrankius iš vieno buvusio draugo, bematant sukalė kažką panašaus 
į lentynas ir sukrovė kunigo Šelano knygas. 

— Maniau, kad tave sugadino pasaulio tuštybė,— apsiašarojęs 
iš džiaugsmo, kalbėjo senukas.— Štai kuo tu atpirkai savo vaikišką 
užgaidą — apsivilkti tą blizgančią garbės sargybinio uniformą, dėl 
kurios įsigijai tiek priešų. 

Pono de Renalio lieptas Žiuljenas gyveno jo namuose. Niekas 
neįtarė, kas įvyko. Trečią dieną po atvažiavimo į Žiuljeno kambarį 
antrame aukšte užėjo svečias — nei daugiau, nei mažiau kaip pats 
suprefektas ponas de Možironas. Tik po įkyrių, ištisas dvi valandas 
trukusių de Možirono plepalų ir garsių aimanų dėl žmonių piktumo, 
dėl nepakankamo sąžiningumo tų, kuriems pavesta tvarkyti visuo- 
meninį turtą, dėl pavojaus, gresiančio vargšei Prancūzijai, ir t. t., ir 
t. t, Žiuljenui ėmė pagaliau aiškėti, ko apsilankė svečias. Jie buvo 
jau išėję pro duris į laiptus, vargšas pusiau nemalonėn patekęs 
mokytojas su visa reikiama pagarba lydėjo būsimą kurio nors lai- 
mingo departamento prefektą, tik staiga šis pastarasis teikėsi pasido- 
klausimu, ir t. t., ir t. t Pagaliau ponas de Možironas, tėviškiausiai 
jį apglėbęs, pasiūlė jam mesti poną de Renalį ir eiti dirbti pas vieną 
aukštą valdininką, kuris turi auklėjamo amžiaus vaikų ir kuris kaip 
karalius Pilypas dėkos dangui ne tiek už tai, kad juos davė, kiek už tai, 
kad leido jiems gimti pono Žiuljeno kaimynystėje. Jų mokytojas 
gausiąs aštuonis šimtus frankų algos, ir ji būsianti mokama ne kas 
mėnesį („Kilmingas žmogus taip nesielgia“,— įterpė ponas de Moži- 
ronas), bet kas metų ketvirtį ir visada iš anksto. 

Pagaliau atėjo eilė Žiuljenui, kuris jau pusantros valandos nuo- 
bodžiaudamas laukė, kada galės įterpti žodį. Jo atsakymas buvo įsta- 
bus, o svarbiausia — ilgas kaip ganytojiškas laiškas; buvo pilnas 
užuominų, o betgi nieko aiškiai nepasakė. Jame buvo ir pagarbos ponui 
de Renaliui, ir nusižeminimo prieš Verjero visuomenę, ir dėkingumo 

žymiajam suprefektui. O suprefektas, nustebęs, jog atrado dar didesnį 
jėzuitą už save, veltui stengėsi išgauti iš Žiuljeno tikslesnį atsaką. 
Žiuljenas, susimaginęs proga pasimankštinti, pradėjo savo kalbą iš 
naujo, tik kitais žodžiais. Dar niekada nė vienam gražbyliui ministrui, 
norinčiam kaip nors pratęsti laiką iki posėdžio pabaigos, kai Atstovų 
rūmai lyg ir ima budintis iš susnūdimo, nepavyko tiek daug prišnekėti 
ir tiek mažai pasakyti. Kai tik ponas de Možironas uždarė duris, 
Žiuljenas prapliupo kvatoti kaip beprotis. Kol neatslūgo jėzuitiškas 
įkarštis, parašė ponui de Renaliui devynių puslapių laišką, kuriame 
išdėstė visa, kas jam buvo pasiūlyta, ir nuolankiai prašė patarimo. 
„Tas nenaudėlis vis dėlto nepasakė, kas per asmuo pateikia man tokį 
pasiūlymą! Greičiausiai tai ponas Valno — jis spėja, kad mano ištrė- 
mimas į Verjerą — jo anoniminio laiško išdava“. 

Išsiuntęs laišką, patenkintas kaip medžiotojas, kuriam gražią 
rudens dieną, šeštą valandą ryto, priešais akis atsiveria lyguma su 
gausiu grobiu, Žiuljenas išėjo pasitarti su kunigu Šelanu. Bet, dar 
nespėjus jam nueiti pas gerąjį kleboną, dangus, panoręs pamylėti 
jį naujais džiaugsmais, atsiuntė priešais poną Valno, ir šiam Žiuljenas 
prisipažino, kad jam tiesiog plyštanti širdis: toks vargšas vaikinas 
kaip jis privaląs pasiaukoti pašaukimui, kurį dangus įdiegęs jam į širdį, 
bet pašaukimas — dar ne viskas šioje ašarų pakalnėje. Tam, kas 
norįs garbingai dirbti viešpaties vynuogyne ir nesijausti visiškai ne- 
vertas tokios daugybės mokytų savo luomo brolių, reikalingas išsi- 
lavinimas; reikią dvejus metus mokytis Bezansono seminarijoje, o 
tas brangiai kaštuoją; taigi būtina — galima sakyti, tam tikra prasme 
net privalu — taupyti pinigus, kas esą daug lengviau, kai gauni 
aštuonis šimtus frankų algos, išmokamos ketvirčiais, negu šešis šimtus, 
kuriuos išleidi kas mėnesį. Antra vertus, dangus patikėjęs jam jau- 
nuosius de Renalius, o svarbiausia — įkvėpęs ypatingą prisirišimą 
prie jų, lyg ir leidžiąs jam suprasti, kad nedera jų mesti ir ieškoti darbo 
kitur... 

Žiuljenas pasiekė tokią šios rūšies iškalbos tobulybę,— iškalbos 
menas išstūmė imperijos laikais vyravusį ryžtingą veiksmą,— kad 
jam pačiam pasidarė koktu nuo savo postringavimo. 

Grįžęs rado jo belaukiantį pono Valno liokajų išeigine livrėja, 
kuris apibėgo visą miestą, ieškodamas jo su kvietimu šios dienos 
pietums. 

Žiuljenas niekada nebuvo svečiavęsis pas šitą žmogų; maža to, 
vos prieš kelias dienas laužė galvą, ar nebūtų galima taip išvanoti jam 

šonus, kad nereikėtų turėti reikalų su teismu. Nors pietūs buvo 
paskirti pirmą valandą, Žiuljenas nusprendė, kad būsią pagarbiau 
jau pusę pirmos prisistatyti į pono elgetyno direktoriaus darbo 
kabinetą. Rado jį oriai pūpsantį už bylomis apversto stalo. Jo didžiulės 
juodos žandenos, vešliausi plaukai, graikiška feska, kreivai užvožta 
ant viršugalvio, milžiniška pypkė, siuvinėtos šlepetės, storos aukso 
grandinėlės, sukryžiuotos ant krūtinės, ir visa kita, kuo taip mėgsta 
pasipuikauti provincijos piniguočius, laikąs save širdžių ėdiku, nepa- 
darė jokio įspūdžio Žiuljenui; priešingai, tik dar gyviau priminė, kad 
reikia išperti jam kailį. 

Jis paprašė suteikti jam garbę ir pristatyti jį poniai Valno, bet 
toji dar nebuvo apsirengusi ir priimti negalėjo. Užtat jis turėjo 
malonumą matyti, kaip rengiasi ponas elgetyno direktorius. Paskui 
abu užėjo pas ponią Valno, kuri su ašaromis akyse pristatė jam vaikus. 
Šita ponia, viena įtakingiausių Verjere, buvo stambaus vyriško veido, 
kurį šios iškilmės proga smarkiai paraudonino. Ji paleido į darbą 
visą motinišką patosą. 

Žiuljenas galvojo apie ponią de Renal. Taip nepasitikėjo savimi, 
kad nevijo šalin tik tų prisiminimų, kuriuos atgaivindavo kontrastai, 
bet tada jie visiškai jį sugrudindavo. O tai, ką jis pamatė elgetyno 
direktoriaus namuose, tik dar labiau sustiprino šį nusiteikimą. Jį 
išvedžiojo po visą namą. Viskas čia buvo prabangu ir nauja, ir jis 
tuoj pat sužinodavo kiekvieno baldo kainą. Bet Žiuljenas negalėjo 
atsikratyti koktaus jausmo: viskas atsidavė vogtais pinigais. Atrodė, 
kad visi, net ir tarnai, stengiasi apsidrausti nuo paniekos. 

Atėjo mokesčių rinkėjas, netiesioginių rinkliavų inspektorius, 
žandarmerijos karininkas ir dar pora valdininkų, visi su žmonomis. 
Jų įkandin pasirodė keli turtingi liberalai. Svečiai buvo pakviesti 
prie stalo. Žiuljenas, jau ir šiaip blogai nusiteikęs, staiga pagalvojo, 
jog anapus valgomojo sienos sėdi uždaryti nelaimingi suimtiniai, 
ir nuo jų mėsos davinio, galimas daiktas, buvo graibstomi pinigėliai 
visai tai neskoningai prabangai, kuria norima jį priblokšti. 

„Jie galbūt alkani šiuo metu“, — tarė jis sau. Jam užsmaugė 
gerklę, jis negalėjo nei valgyti, nei kalbėti. O po ketvirčio valandos 
pasijuto dar blogiau. Porą kartų pasigirdo vienas kitas posmelis 
liaudiškos dainelės, ir, reikia pasakyti, nelabai švankios, kurią dainavo 
vienas iš belaisvių. Ponas Valno žvilgtelėjo į tarną blizgančia livrėja, 
ir tas bematant dingo; daina netrukus nutilo. Tuo pat metu liokajus 
įpylė Žiuljenui į žalią taurę reinvynio, o ponia Valno pasirūpino 

atkreipti jo dėmesį į tai, kad butelis šito vyno, perkamas vietoje, 
atsieinąs devynis frankus. Pakėlęs savo žalią taurę, Žiuljenas kreipėsi 
į poną Valno: 

— Tos bjaurios dainuškos jau negirdėti. 

— O kaip jūs manote? — pergalinga mina atsakė direktorius.— 
Įsakiau, po galais, tiems driskiams užsičiaupti. 

Šie žodžiai pribaigė Žiuljeną: jis jau buvo perėmęs manieras, 
atitinkančias jo užimamą padėtį, bet širdis liko kokia buvusi. Nors ir 
kaip buvo įgudęs veidmainiauti, pajuto, kad skruostu rieda didžiulė 
ašara. 

Pasistengė pridengti ją žaliąja taure, bet jokiu būdu nepajėgė 
nuryti nė lašo reinvynio. „Uždrausti dainuoti! — galvojo jis.— Ak 
dieve, ir tu pakenti tai!“ 

Laimė, niekas nepastebėjo, kad jis taip nederamai susigraudino. 
Mokesčių rinkėjas užtraukė rojalistinę dainelę. Kai visi choru plėšė 
priedainį, Žiuljenui sąžinė šnabžtelėjo: „Tai va ta nešvanki karjera, 
kuri tavęs laukia, ir mėgausies tu ja tik va kokiomis sąlygomis ir tik 
panašioje draugijoje! Turėsi galbūt vietą su dvidešimties tūkstančių 
frankų alga, bet privalėsi, pats kimšdamas mėsas, uždrausti dainuoti 
vargšui belaisviui; kelsi pietus už pinigus, nuvogtus nuo jo menko 
davinio, ir kai tu lėbausi, jis bus dar nelaimingesnis! O Napoleona!! 
Kaip gera buvo tavo laikais, kada kelias į gerovę ėjo per pavojus 
mūšio lauke! Bet niekšiškai didinti vargšo kančias!“ 

Prisipažįstu, kad silpnybė, Žiuljeno parodyta šiame monologe, 
daro man prastoką įspūdį. Jis galėtų tikti į bendrus tiems sąmoksli- 
ninkams geltonomis pirštinėmis, kurie skelbiasi apversią aukštyn 
kojom visą didelės šalies gyvenimo sanklodą, bet nenori, kad ant jų 
sąžinės gulėtų nors mažiausias įdrėskimas. 

Staiga Žiuljenui buvo negailestingai primintas jo vaidmuo. Jis gi 
pakviestas pietų su tokia rinktine draugija ne tam, kad svajotų ir sėdė- 
tų, netardamas nė žodžio. 

Buvęs marginių fabrikantas, dabar Bezansono ir Uzeso akade- 
mijų narys korespondentas, kreipėsi į jį, per visą stalą klausdamas, ar 
tiesą visi kalba, kad jis įstabiai mokąs Naująjį testamentą. 

Iš karto įsivyravo gūdi tyla; mokyto dviejų akademijų nario ran- 
kose, tarsi burtininkui mostelėjus, atsirado Naujasis testamentas lotynų 
kalba. Vos tik Žiuljenui spėjus atsakyti, tas perskaitė pirmo pasitai- 
kiusio lotyniško sakinio pradžią. Žiuljenas varė jį toliau; atmintis jo 
neapgavo, ir šis stebuklas sukėlė visuotinį susižavėjimą, kurį svečiai, 

kaip ir dera pietų pabaigai, itin garsiai reiškė. Žiuljenas žiūrėjo į iš- 
raudusius ponių veidus; daugelis jų buvo visai nebjaurios. Į akis jam 
krito mokesčių rinkėjo, balsingo dainininko, žmona. 

— Man iš tikrųjų gėda taip ilgai kalbėti lotyniškai šių damų aki- 
vaizdoje,— tarė jis, žiūrėdamas į ją.— Jei ponas Riubinjo (tokia buvo 
dviejų akademijų nario pavardė) teiksis perskaityti pirmą pasitaikiusią 
frazę, aš nesakysiu toliau lotyniško teksto, bet pabandysiu greitomis 
jį išversti. 

Šis antrasis išbandymas užtikrino Žiuljenui pilnutinę šlovę. 

Tarp svečių buvo keletas turtingų liberalų, bet kartu laimingų 
šeimos tėvų, svajojančių apie stipendijas savo vaikams ir užtat po pas- 
kutinio bažnyčios vajaus ūmai atsivertusių. Kad ir koks rafinuotas 
buvo šis politinis ėjimas, ponas de Renalis griežtai atsisakė įsileisti juos 
į savo namus. Tie šaunūs žmoneliai, žinoję Žiuljeną tik iš kalbų ir 
matę vien tą kartą, kai jis puikavosi ant arklio karaliaus apsilankymo 
dieną, dabar garsiausiai jam plojo. „Kada tiems kvailiams nusibos 
klausytis biblinės kalbos, kurios jie visiškai nesupranta?“ — galvojo 
jis. Tačiau toji kalba, priešingai, linksmino juos savo keistumu, ir jie 
kvatojosi. Bet Žiuljenui įkyrėjo. 

Kai laikrodis išmušė šešias, jis oriai atsikėlė nuo stalo ir paaiškino 
turįs dar išmokti vieną naujosios Liguorio*! teologijos skyrių, kurį 
jam uždavęs rytdienai kunigas Šelanas. 

— Mano amatas, — su meilia šypsena pridūrė jis, — yra klausytis, 
kaip atsakinėja pamokas kiti, ir pačiam jas atsakinėti. 

Visi labai juokėsi ir žavėjosi; štai sąmojis Verjero mastu. Žiuljenas 
Jau stovėjo, tad pakilo iš savo vietų ir kiti, nepaisydami etiketo, — tokia 
yra talento jėga. Ponia Valno sulaikė jį dar ketvirtį valandos: būtinai 
jis turįs pasiklausyti, kaip vaikai atsakinėja katekizmą; jie darė juo- 
kingiausių klaidų, bet pastebėjo jas tik jis vienas. Tačiau jam ir į galvą 
neatėjo jų taisyti. „Visiškai neišmano pagrindinių tikėjimo tiesų!“ — 
galvojo. Pagaliau nusilenkė, manydamas, kad galės sprukti; bet rei- 
kėjo dar atkentėti Lafonteno pasakėčią. 


— Tai labai nemoralus autorius, — pareiškė Žiuljenas poniai Val- 
no.— Jo pasakėčia apie mesirą Žaną Šuarą““ drįsta šaipytis iš to, kas 
itin gerbtina. Jį labai griežtai smerkia geriausieji komentatoriai. 

Prieš išeidamas Žiuljenas gavo keturis ar penkis kvietimus pie- 
tums. „Šitas jaunuolis — viso departamento garbė“, — šaukė vienu 
balsu įsilinksminę svečiai. Ėmė net šnekėti, ar nepaskirti jam stipen- 

dijos iš bendruomenės fondų, kuri leistų jam užbaigti mokslą Pa- 
ryžiuje. 

Šita neatsargiai paleista mintis dar tebeėjo valgomajame iš lūpų į 
lūpas, kai Žiuljenas žvaliai jau žengė pro vartus. „Ak, šunsnukiai, 
šunsnukiai!“ — šūktelėjo jis pusbalsiu tris ar keturis kartus iš eilės, su 
pasimėgavimu kvėpdamas į plaučius tyrą orą. 

Šiuo metu Žiuljenas jautėsi tikras aristokratas, nors pats ilgai ne- 
galėjo priprasti prie niekinančios šypsenos ir išdidaus pranašumo, 
slypinčio už kiekvieno mandagaus žodžio, kuriuo į jį kreipiamasi pono 
de Renalio namuose. Jis negalėjo nepajusti begalinio skirtumo. „Už- 
mirškime net,— svarstė jis eidamas, — kad tie pinigai nuvogti iš vargšų 
suimtinių, kuriems dar ir dainuoti draudžiama! Ar atėjo kada nors po- 
nui de Renaliui į galvą pasakyti savo svečiams, kiek kainuoja kiekvie- 
nas butelis vyno, kuriuo jis juos vaišina?.. O tas ponas Valno, be persto- 
jo skaičiuojantis savo turtus, kaskart, kai užsimena apie savo namą, 
savo dvarą ir t. t., jei čia pat yra žmona, būtinai sako: /avo namas, /avo 
dvaras“. 


Ta dama, matyt, labai linkusi mėgautis nuosavybe, per pietus 
bjauriai išplūdo vieną tarną, kai tasai sudaužė vyno taurę ir tuo būdu 
sugadino vieną jos tuzininį servizą; o tarnas atsikirto su neįtikėtinu 
įžūlumu. 

„Na ir draugija! — galvojo Žiuljenas.— Net jeigu jie atiduotų 
man pusę to, ką pavagia, nesutikčiau su jais gyventi. Vieną gražią 
dieną išsiduočiau; neįstengčiau nuslėpti paniekos, kurią jie man 
žadina“. 

Ir vis dėlto reikėjo, kaip buvo liepusi ponia de Renal, dalyvauti 
keleriuose panašiuose pietuose; Žiuljenas pasidarė madingas; jam buvo 
atleista už garbės sargybinio uniformą, arba, tikriau sakant, tas nepro- 
tingas žingsnis ir buvo tikroji jo dabartinio pasisekimo priežastis. Ne- 
trukus visas Verjeras tik ir tekalbėjo apie tai, kas galų gale paims viršų 
ir pavilios tą mokytą jaunuolį — ponas de Renalis ar elgetyno direk- 
torius. Šitie du ponai drauge su kunigu Maslonu sudarė triumviratą, 
kuris jau ilgus metus tironizavo miestą. Daugelis pavydėjo merui, li- 
beralai irgi turėjo pagrindą juo skųstis; bet, šiaip ar taip, jis buvo kil- 
mingas, buvo stačiai gimęs pirmauti, tuo tarpu pono Valno tėvas nepa- 
liko sūnui nė šešių šimtų livrų rentos. Žmonėms, kadaise su pagaila 
žiūrėjusiems į palaikę žalsvą eilutę, kurią jis dėvėjo jaunystėje, ne taip 
lengva buvo pajusti jam pavydą dėl normandų veislės žirgų, auksinių 

grandinėlių, kostiumų, parsisiųsdintų iš Paryžiaus, — viso dabartinio 
jo klestėjimo. 

Tų naujų žmonių minioje Žiuljenas pastebėjo vieną, kaip jam 
atrodė, padorų žmogų; tai buvo matematikas, pavarde Gro, visų lai- 
komas jakobinu. Žiuljenas, davęs sau žodį garsiai tesakyti tai, kas jam 
pačiam atrodė netiesa, turėjo pritarti tiems, kurie poną Gro įtarinėjo. 
Iš Verži jis gaudavo didelius siuntinius su vaikų rašinėliais, taip pat 
patarimus dažniau lankytis pas tėvą, ir jis turėjo paklusti šiai liūdnai 
būtinybei. Vienu žodžiu, jam visai neblogai sekėsi taisyti savo pašlijusią 
reputaciją. Bet štai vieną rytą jis labai nustebo pabudęs — akis jam 
dengė dvi rankos. 

Tai buvo ponia de Renal; ji atvažiavo į miestą ir, tekinom užbė- 
gusi laiptais, įpuolė į Žiuljeno kambarį, palikusi vaikus žaisti su numy- 
lėtu triušiu, atkeliavusiu drauge su jais, kad bent valandėlę jį pamatytų 
anksčiau negu jie. Tai buvo nuostabi akimirka, tik labai trumpa: ponia 
de Renal išnyko, kai į kambarį įsiveržė vaikai su triušiu, nekantrauda- 
mi parodyti jį savo draugui. Žiuljenas džiaugsmingai sutiko visus, net 
triušį. Jam atrodė, kad jis vėl atsidūrė savo šeimoje; pajuto, kad myli 
šituos vaikus, kad jam malonu plepėti su jais. Stebėjosi, kokie švelnūs 
jų balsai ir koks paprastas bei taurus jų vaikiškas elgesys; turėjo apvaly- 
ti vaizduotę nuo visų vulgarybių, nuo visų nemalonių minčių, kurios 
jį supo Verjere. Čia be perstojo žmones kankino nepasisekimo baimė, 
be perstojo į plaukus vienas kitam kibo prabanga ir skurdas. Žmonės, 
pas kuriuos jis pietaudavo, pradėję kalbą apie kepsnį, įsileisdavo į 
smulkmenas, žeminančias juos pačius ir šlykščias tiems, kurie jų 
klausėsi. 

— Jūs, kilmingieji, turite teisę didžiuotis,— pasakė jis poniai 
de Renal. Ir papasakojo apie visus kviestinius pietus, kuriuos jam teko 
iškentėti. 

— Vadinasi, jūs madingas! — Ir ji iš visos širdies juokėsi, vaizduo- 
damasi ponią Valno, kuri laikė savo pareiga nusidažyti skruostus rau- 
donai kiekvieną kartą, kai laukė Žiuljeno.— Man rodos, ji kėsinasi 
į jūsų širdį, — pridūrė ji. 

Pusryčiai buvo nuostabūs. Vaikai, atrodo, turėjo juos varžyti, o iš 
tikrųjų su jais buvo tik dar linksmiau. Tie mieli vaikučiai nežinojo, 
kaip bereikšti džiaugsmą, kad vėl mato Žiuljeną. Tarnai, žinoma, jau 
buvo spėję papasakoti jiems, jog Žiuljenui pasiūlę dviem šimtais fran- 
kų daugiau, kad jis sutiktų auklėti mažuosius Valno. 

Pusryčiams įpusėjus, Stanislasas Ksavjė, dar išbalęs po sunkios 

ligos, staiga paklausė motiną, kiek vertas jo sidabrinis stalo komplek- 
tas ir taurelė, iš kurios jis geria. 

— Kam tau? 

— Parduosiu juos ir pinigus atiduosiu ponui Žiuljenui, tegul žino, 
kad neapsi mulkino, likęs pas mus. 

Žiuljenas pabučiavo jį su ašarom akyse. Motina apsiverkė, o Žiul- 
jenas, pasisodinęs Stanislasą ant kelių, ėmė aiškinti, kad nereikia var- 
toti žodžio apsimulkinti, nes taip kalba tik liokajai. Matydamas, kokį 
malonumą teikia jo aiškinimas poniai de Renal, jis stengėsi vaizdin- 
gais pavyzdžiais, kurie labai linksmino vaikus, išaiškinti, ką reiškia 
apsimulkinti. 

— Suprantu,— pasakė Stanislasas,— tai varna apsimulkino: iš 
kvailumo paleido iš snapo sūrį, ir jį pagriebė pataikūnė lapė. 

Ponia de Renal, apkvaitusi iš laimės, tolydžio bučiavo vaikus, pa- 
togumo dėlei kas kartą truputį atsiremdama į Žiuljeną. 

Staiga atsivėrė durys — įėjo ponas de Renalis. Jo griežtas, paniu- 
ręs veidas keistai kontrastavo su ta jaukia linksmybe, kuri išsisklaidė, 
jam pasirodžius. Ponia de Renal išbalo; jautė, kad neįstengs nieko 
paneigti Žodį paėmė Žiuljenas. Jis pradėjo garsiai pasakoti ponui 
merui apie sidabrinę taurelę, kurią Stanislasas norėjęs parduoti. Nea- 
bejojo, kad šis pasakojimas padarys merui blogą įspūdį. Iš pradžių 
ponas de Renalis suraukė antakius kaip visados, kada kas nors pami- 
nėdavo sidabrą. „Kai išgirstu, — sakė jis, — šio metalo vardą, žinau, 
kad tai įžanga, po kurios eis pasikėsinimas į mano piniginę“. 

Bet šį sykį jam rūpėjo ne vien pinigai — sustiprėjo įtarimai. Laimė, 
kuria švytėjo šeima, likusi viena be jo, negalėjo palankiai nuteikti 
žmogaus, apsėsto tokios opios tuštybės. Kai žmona ėmė jam girti są- 
mojingus ir dailius pavyzdžius, kuriais Žiuljenas aiškina savo moki- 
niams naujas sąvokas, jis pasakė: 

— Taip, taip, žinau, jis baido nuo manęs vaikus; jam juk nesunku 
būti šimtą kartų meilesniam už mane — juk aš po teisybei esu jų vir- 
šininkas. Mūsų laikais daroma viskas, kad būtų apjuodinta teisėta 
valdžia. Vargšė Prancūzija! į 

Ponia de Renal nebuvo nusiteikusi sukti galvos dėl vyro elgesio 
niuansų. Jai suspindo viltis praleisti pusdienį su Žiuljenu. Ji turėjo 
daug ko nusipirkti mieste ir pareiškė būtinai norinti papietauti resto- 
rane; kad ir kažin kaip atkalbinėjo ją vyras, ji nenusileido. Vaikai 
susižavėjo pačiu žodžiu „restoranas“, kurį su tokiu pasimėgimu taria 
mūsų laikų šventeivos. 

Ponas de Renalis paliko žmoną pirmoje galanterijos parduotuvėje, 
į kurią ji įžengė, o pats nuėjo aplankyti vieno kito asmens. Grįžo dar 
rūškanesnis negu rytą: įsitikino, kad visas miestas domisi juo ir Žiul- 
jenu. Bet iš tikrųjų dar niekas jokiomis užuominomis neleido jam su- 
prasti, kokios užgaulios kalbos sklinda mieste apie jį. Tos, kurios buvo 
atpasakotos ponui merui, telietė vieną klausimą — ar liks Žiuljenas 
pas jį su šešių šimtų frankų alga, ar priims aštuonis šimtus frankų, ku- 
riuos siūlo ponas elgetyno direktorius. 

Tasai direktorius, susitikęs poną de Renalį draugijoje, nutaisė 
šaltą veidą. Toks elgesys bylojo, kad jam nestinga apsukrumo; provin- 
cijoje mažai kas tedaroma neapdairiai, sensacijos ten tokia retenybė, 
kad jos iš panagių išgvildenamos. 

Ponas Valno buvo vienas tų žmonių, kurie už šimto mylių nuo Pa- 
ryžiaus vadinami pasiputėliais; šios padermės atstovai iš prigimties 
akiplėšos ir storžieviai. Jo pergalinga karjera, prasidėjusi 1815 metais, 
dar labiau išugdė šiuos gražius polinkius. Jis, galima sakyti, jautėsi 
viešpats Verjere, nors buvo pavaldus ponui de Renaliui; ir, būdamas 
daug veiklesnis, dėl nieko nerausdamas, visur kišdamas nosį, be pers- 
tojo visur eidamas, rašydamas, kalbėdamas, nepaisydamas pažemini- 
mų, neturėdamas jokių asmeninių pretenzijų, galų gale persvėrė mero 
autoritetą bažnytinės vyresnybės akyse. Valno tartum pasakė vieti- 
niams krautuvininkams: „Duokite man du didžiausius kvailius“; tei- 
sininkams: „„Nurodykite du didžiausius nemokšas“; gydytojams: „Su- 
raskite du didžiausius šarlatanus“. Surinkęs įžūliausius kiekvienos pro- 
fesijos atstovus, pasiūlė jiems: „O dabar viešpataukime kartu“. 

Poną de Renalį žeidė tų žmonių elgsena. Storžieviška Valno pri- 
gimtis pakentė viską, netgi kaltinimus melagyste, kuriuos nesivaržy- 
damas viešai ant jo vertė kunigėlis Maslonas. 

Bet, šitaip klestėdamas, ponas Valno jautė reikalą užsitikrinti sau 
ramybę smulkiais įžūliais išpuoliais prieš tuos rimtus priekaištus, ku- 
riuos — jis tą puikiai žinojo — kiekvienas turėjo teisę jam išdėti. Jis 
pasidarė itin veiklus po to, kai jį įbaugino pono Apero apsilankymas: 
tris kartus buvo nuvažiavęs į Bezansoną; su kiekvienu paštu siuntė 
krūvą laiškų; kitus leido per kažkokius nepažįstamus asmenis, kurie 
ateidavo pas jį sutemus. Gal ir blogai padarė, kad išreikalavo pašalin- 
ti senąjį kleboną Šelaną, — po šito keršto akto ne viena kilminga pa- 
maldi dama ėmė laikyti jį labai piktu žmogumi. Beje, generalvikaras 
de Frileras, padaręs jam šią paslaugą, visiškai paėmė jį savo valion 
ir dabar duodavo jam keistų įpareigojimų. Štai kokią jis varė politiką, 

kai susigundė malonumu parašyti anoniminį laišką. Viskas dar labiau 
susipynė, kai žmona pareiškė, kad nori savo namuose turėti Žiuljeną; 
jo tuštybė susiviliojo šia mintimi. 

Šitaip susiklosčius aplinkybėms, ponas Valno numatė, kad lemiamo 
susidūrimo su savo buvusiu sąjungininku ponu de Renaliu neišvengs. 
Pastarasis, aišku, prikalbės jam nemalonių dalykų; dėl to jis nesijaudi- 
no; bet meras gali parašyti į Bezansoną ir net į Paryžių. Ko gero, į Ver- 
jerą staiga atsidangins kurio nors ministro sūnėnas ir atims iš jo elge- 
tyną. Ponui Valno dingtelėjo, kad ne pro šalį suartėti su liberalais; štai 
kodėl keletas iš jų ir buvo pakviesti pietų, per kuriuos Žiuljenas atmin- 
tinai sakė Šventą raštą. Jie būtų tikriausiai stipriai jį parėmę prieš 
merą. Bet tuo tarpu galėjo užklupti rinkimai. Pernelyg buvo aišku, 
kad išlaikyti elgetyną ir balsuoti ne už tą, už ką reikia, — du nesude- 
rinami dalykai. Ponia de Renal, kuri puikiai perprato šią politiką, 
dėstė ją Žiuljenui, eidama su juo už parankės iš vienos krautuvės į ki- 
tą; įsitraukę į pokalbį, jie nejučiomis atsidūrė Ištikimybės alėjoje ir čia 
praleido keletą valandų beveik taip ramiai kaip Verži. 

Tuo tarpu ponas Valno, mėgindamas išsisukti nuo lemtingo susi- 
dūrimo su savo buvusiu viršininku, sutiko jį arogantiška mina. Šį sykį 
tas manevras pavyko, tik bloga mero nuotaika dar labiau sugedo. 

Vargu ar kada kova tarp tuštybės ir godžiausios, smulkmeniškiau- 
sios meilės pinigams buvo įstūmusi ką į tokią bjaurią būseną kaip poną 
de Renalį, einantį į restoraną. Jo vaikai, priešingai, vargu ar kada buvo 
tokie linksmi ir patenkinti. Šis kontrastas jį visai įsiutino. 

— Kaip matau, esu nereikalingas savo šeimoje,— tarė jis įėjęs, 
stengdamasis, kad balsas skambėtų kuo įspūdingiau. 

Užuot atsakiusi, žmona jį pasivedėjo į šalį ir pareiškė, kad būtinai 
reikia išsiųsti Žiuljeną. Per tas kelias laimės valandas jai sugrįžo pasi- 
tikėjimas savim ir ryžtas, taip reikalingi įgyvendinti sumanymui, kurį 
ji svarstė jau dvi savaites. O vargšą Verjero merą galutinai sutrikdė 
dar vienas dalykas: jis žinojo, kad visas miestas viešai šaiposi iš jo pri- 
sirišimo prie pinigo. Ponas Valno buvo dosnus kaip visi vagys, o jis 
per penkias ar šešias paskutines rinkliavas Švento Juozapo brolijos, 
Dievo motinos kongregacijos, Švenčiausio sakramento kongregacijos 
ir t. t. labui nepasižymėjo dosnumu, o laikėsi veikiau santūriai. 

Pono de Renalio pavardė Verjero ir jo apylinkių bajorų sąraše, 
kurį broliai aukų rinkėjai mitriai sudarydavo pagal paaukotas pinigų 
sumas, ne kartą buvo įrašyta pačiame gale. Veltui teisinosi jis, kad 
nieko neuždirbąs. Dvasininkija tokiais dalykais nejuokauja. 

XXIII skyrius 
AUKŠTO VALDININKO SIELVARTAI 


II piacere di alzar la testa tutto V'anno 
ė ben pagato da certi guarti d'ora che bi- 
sogna passar. 


Casti* 


Bet palikime tą menką žmogelį su jo menkučiais būgštavimais; 
kas kaltas, kad jis pasiėmė į namus narsų žmogų, kai tuo tarpu jam 
reikėjo liokajaus sielos? Kas kaltas, kad jis nemoka pasirinkti tarnų? 
XIX amžiuje nusistovėjo tokia tvarka: kai galingas aukštos kilmės 
asmuo susiduria su narsiu žmogumi, jis užmuša jį, arba ištremia, arba 
įmeta į kalėjimą, arba taip jį pažemina, kad tasai nieko gudresnio ne- 
sugalvoja, kaip numirti iš širdgėlos. Visai atsitiktinai šį sykį kentėti 
tenka ne narsuoliui. Didelė nelaimė Prancūzijos miesteliams ir renka- 
miesiems valdžios organams, kokius turi, pavyzdžiui, Niujorkas, yra 
ta, kad neįmanoma užmiršti, jog esama pasaulyje tokių padarų kaip 
ponas de Renalis. Mieste su dvidešimčia tūkstančių gyventojų šie žmo- 
nės lemia viešąją nuomonę, 0 viešoji nuomonė šalyje, kuriai suteikta 
chartija, yra baisus dalykas. Žmogus, apdovanotas kilnia, tauria šir- 
dimi, būtų galėjęs tapti jūsų draugu, bet jis gyvena už šimto mylių nuo 
jūsų, sprendžia apie jus iš jūsų miesto viešosios nuomonės, o ją for- 
muoja kvailiai, kuriems atiteko laimė gimti kilmingiems, turtingiems ir 
nuosaikiems. Vargas tam, kuris ne toks kaip visi! 

Tuoj po pietų šeima išvažiavo į Verži; bet po dviejų dienų visi vėl 
grįžo į Verjerą. 

Nepraėjus nė valandai po jų atvažiavimo, Žiuljenas su didžiausia 
nuostaba įsitikino, kad ponia de Renal kažką nuo jo slepia. Ji nutrau- 
kia pokalbį su vyru, kai tik jis įeina, ir, atrodo, beveik laukia, kad jis 
pasišalintų. Žiuljenui nereikėjo šito rodyti antrą kartą. Jis ėmė elgtis 
šaltai ir santūriai; ponia de Renal tai pastebėjo, bet išsiaiškinti priežas- 
ties nesistengė. „Ar tik neketina ji ieškoti man įpėdinio? — pagalvojo 
Žiuljenas.— O juk dar užvakar buvo tokia nuoširdi! Bet, girdėjau, 


* Dėl malonumo vaikščioti visus metus aukštai iškelta galva verta ketvirtį valandos 
pasikankinti. Kastis?* (it.) 

aukštos damos visada taip elgiasi. Kaip karaliai: lipšniausi jie esti su 
tuo ministru, kuris grįžęs namo ras įsakymą dėl atleidimo iš pareigų“. 

Žiuljenas pastebėjo, kad tuose pokalbiuose, kurie jam pasirodžius 
staiga nutrūkdavo, buvo nuolat minimas vienas didžiulis namas, pri- 
klausantis Verjero bendruomenei, senas, bet erdvus ir patogus, stovįs 
prieš bažnyčią, toje vietoje, kur vyko gyviausia prekyba. „Kas gali 
būti bendro tarp šito namo ir naujo meilužio?“ — svarstė Žiuljenas. 
Sielvarto apimtas, jis mintyse kartojo gražųjį Pranciškaus I eilėraš- 
tuką, kuris jam dar buvo naujiena, nes išmoko jį iš ponios de Renal vos 
prieš mėnesį. Kokiom priesaikom, kokiais mylavimais buvo tada nu- 
neigta kiekviena jo eilutė! 


Moteris retai ištikima, 
Gali tik kvailys tikėti ja. 


Ponas de Renalis pašto karieta išvažiavo į Bezansoną. Išvažiuoti 
buvo nuspręsta per porą valandų; meras atrodė labai susisielojęs. 
Grįžęs numetė ant stalo storą ryšulį, įvyniotą į pilką popierių. 

Po valandos Žiuljenas pamatė, kaip atėjęs skelbimų klijuotojas 
išsinešė storąjį ryšulį; jis nuskubėjo paskui jį. „Pirmoje gatvių sankry- 
žoje aš sužinosiu, kas tai per paslaptis“. 

Jis stovėjo už klijuotojo nugaros ir nekantriai žiūrėjo, kaip tasai 
dideliu teptuku teplioja antrąją skelbimo pusę. Vos tik skelbimas buvo 
prilipdytas, Žiuljenas smalsiai ėmė skaityti ir pamatė, kad tai smulkus 
pranešimas apie išnuomojimą iš varžytynių to didelio seno namo, kurį 
taip dažnai minėjo kalbėdamasis su žmona ponas de Renalis. Var- 
žytynės įvyks rytojaus dieną, antrą valandą, savivaldybės salėje, ir jų 
rezultatai įsigalios tą akimirką, kai užges trečioji žvakė. Žiuljenas 
labai nusivylė; terminas jam pasirodė trumpokas: kokiu būdu visi 
norintieji dalyvauti suspės apie jas sužinoti? Skelbimą, pažymėtą 
atgaline data, prieš dvi savaites, jis perskaitė nuo pirmo iki paskutinio 
žodžio trijose gatvėse, bet iš jo nieko jam nepaaiškėjo. 

Jis nuėjo pažiūrėti, koks tas išnuomojamas namas. Sargas, ne- 
pastebėjęs ateinančio Žiuljeno, slėpiningu veidu aiškino kaimynui: 

— Et, gaila vargo! Kunigas Maslonas pažadėjo jam, kad gaus 
namą už tris šimtus frankų; o kadangi meras stojo piestu, generalvi- 
karas de Frileras išsikvietė jį kurijon. 

Pamatę Žiuljeną, abu kūmai, matyt, labai sutriko ir prikando 
liežuvį. 

Žiuljenas pasistengė nueiti į varžytynes. Pustamsė salė buvo sau- 

sakimša žmonių; bet visi kažkodėl keistai dėbčiojo vienas į kitą. Visų 
akys buvo įsmeigtos į stalą, ant kurio Žiuljenas pastebėjo alavinį pa- 
dėklą su trim degančiais žvakigaliais. Antstolis šaukė: 

— Trys šimtai frankų, ponai! 

— Trys šimtai frankų! Negirdėta,— šnabžtelėjo kažkoks žmogus 
savo kaimynui. (Žiuljenas stovėjo tarp jų.) — Namas vertas daugiau 
kaip aštuonių šimtų; aš kelsiu sumą. 

— Prieš vėją nepapūsi. Tiek telaimėsi, kad ant tavęs užsisės ku- 
nigas Maslonas, ponas Valno, vyskupas, jo baisusis generalvikaras 
de Frileras ir visa šutvė. 

— Trys šimtai dvidešimt, — šūktelėjo tasai. 

— Asilas! — burbtelėjo kaimynas.— Žiūrėk štai ir mero šnipas, — 
pridūrė jis, rodydamas į Žiuljeną. 

Žiuljenas gyvai atsigręžė, pasiryžęs atsimokėti už tokias kalbas, 
bet franškontiečiai nebekreipė į jį jokio dėmesio. Jų abejingumas 
atvėsino ir jį. Tą akimirką užgeso paskutinysis žvakigalis, ir antstolis 
tęsiamu balsu paskelbė, kad namas devyneriems metams išnuomoja- 
mas ponui de Sen Žiro, prefektūros sekretoriato viršininkui, už tris 
šimtus trisdešimt frankų metams. 

Kai tik meras išėjo iš salės, prasidėjo šnekos. 

— Tas Grožo išsišokimas duos trisdešimt frankų per metus savi- 
valdybei,— tarė vienas. 

— Bet ponas de Sen Žiro,— atsakė kažkas, — nedovanos Grožo, 
tas dar jį paminės. 

— Kokia niekšystė! — kalbėjo kažkoks storulis po kairei nuo 
Žiuljeno.— Už tokį namą aš būčiau davęs aštuonis šimtus frankų ir 
įkūręs jame savo fabriką. Ir būčiau džiaugęsis, kad pigiai įsigijau. 

— Ko norite, — atsakė jam jaunas fabrikantas liberalas, — juk 
ponas de Sen Žiro — kongregacijos narys, ar ne? Visi jo keturi vai- 
kai gauna stipendijas! Vargšelis! Verjero savivaldybė turi primesti jam 
penkis šimtus frankų prie algos — štai ir viskas. 

— Ir sakyk tu man, meras negalėjo tam užkirsti kelio! — įterpė 
trečiasis.— Jis baisus konservatorius — dievai jo nematė; bet vogti 
nevagia. 

— Nevagia? — atsiliepė kitas. — Ar matei mandrą paukštį be na- 
gų? Viską jie kiša į bendrą didelį kapšą, o metų gale išsidalija. Bet žiū- 
rėkit, va tas jauniklis Sorelis; eime šalin. 

Žiuljenas grįžo namo baisiai rūškanas; ponią de Renal jis rado la- 
bai nusiminusią. 

— Jūs iš varžytynių? — paklausė ji. 

— Taip, ponia, iš varžytynių, kur turėjau garbės išgirsti, kad esu 
pono mero šnipas. 

— Patariau jam išvažiuoti, bet jis neklausė! 

Šią akimirką pasirodė ponas de Renalis, labai niauriai nusiteikęs. 
Per pietus niekas neištarė nė žodžio. Ponas de Renalis liepė Žiuljenui 
važiuoti kartu su vaikais į Verži; kelionė praėjo liūdnai. Ponia de Re- 
nal guodė vyrą. 

— Laikas būtų įprasti, brangusis. 

Vakare visi tylomis sėdėjo prie židinio; tylą trikdė vien degančio 
skroblo traškėjimas. Tokių liūdnų valandėlių pasitaiko ir darniausiose 
šeimose. Staiga kažkuris iš vaikų linksmai sušuko: 

— Skambina! Skambina! 

— Velniai griebtų, jei tas ponas de Sen Žiro, prasimetęs dėkin- 
gumu, ateina manęs kamuoti,— sušuko meras,— aš pasakysiu jam 
teisybę į akis; reikia turėti saiką. Dėkingas už viską jis turi būti Valno, 
o aš likau sukompromituotas. Kas bus, jei prakeikti jakobinų laikraš- 
čiai pasigaus šio įvykio ir paims mane ant dantų? 

Šią akimirką į kambarį įėjo tarnas, o paskui jį — labai gražus 
vyriškis vešliom juodom žandenom. 

— Ponas mere, esu sinjoras Džeronimas. Štai laiškas nuo ševaljė 
de Bovezi, ambasados Neapolyje atašė; jis įdavė man jį mano išvažia- 
vimo dieną ir prašė perduoti jums; tai buvo tik prieš devynias dienas, — 
linksmai pridūrė sinjoras Džeronimas, žvilgčiodamas į ponią de Re- 
nal.— Sinjoras de Bovezi, jūsų giminaitis ir mano artimas bičiulis, 
sakė, kad jūs, ponia, kalbate itališkai. 

Gera neapoliečio nuotaika praskaidrino visą šį liūdną vakarą. 
Ponia de Renal atkakliai prašė svečią likti vakarienės. Sukėlė ant kojų 
visus namus; žūt būt norėjo išblaškyti Žiuljeną, kad jis užmirštų, jog 
šiandien du kartus išgirdo save vadinant šnipu. Sinjoras Džeronimas 
buvo garsus dainininkas, išauklėtas žmogus, o betgi linksmo būdo, — 
Prancūzijoje šios savybės šiandien beveik nesuderinamos. Po vakarie- 
nės jis padainavo su ponia de Renal nedidelį duetą. Paskui papasakojo 
porą žavių istorijų. Pirmą valandą nakties Žiuljenas pasakė vaikams, 
kad laikas eiti gulti, bet tie užprotestavo. 

— Paklausysime dar tos istorijos, — paprašė vyriausiasis. 

— Tai istorija iš mano gyvenimo, signorino,— atsakė sinjoras 
Džeronimas.— Prieš aštuonerius metus aš buvau, kaip ir jūs, moki- 
nys, mokiausi Neapolio konservatorijoje; noriu pasakyti, man buvo 

tiek metų kaip jums, tik aš neturėjau garbės gyventi gražiajame Ver- 
jere ir būti įžymiojo šio miestelio mero sūnum. 

Šiuos žodžius išgirdęs, ponas de Renalis atsiduso ir žvilgtelėjo į 
žmoną. 

— Sinjoras Dzingarelis,— pasakojo toliau jaunasis dainininkas 
truputį afišuojamu svetimšalio akcentu, iš kurio vaikai prunkštė juo- 
ku, — sinjoras Dzingarelis buvo baisiai griežtas mokytojas. Konser- 
vatorijoje niekas nemėgo jo; bet jis norėjo, kad visi elgtųsi taip, lyg bū- 
tų jį mėgę. Aš kiek galėdamas dažniau sprukdavau iš mokyklos į mies- 
tą; eidavau į nedidelį „San Karlino“ teatrėlį ir ten klausydavausi die- 
viškos muzikos; bet, viešpatie, iš kur imti aštuonis sū bilietui? Milžiniška 
suma, — tarė jis, žvilgtelėjęs į vaikus, o tie prapliupo juokais.— „San 
Karlino“ direktorius, sinjoras Džovanonė, išgirdo mane kartą dainuo- 
jant. Man buvo šešiolika metų. „Tas vaikas — tikras lobis, — tarė jis.— 
Nori — paimsiu tave į teatrą, brangusis? — paklausė jis mane.— O 
kiek duosite? — Keturiasdešimt dukatų per mėnesį“. Tai lygu šimtui 
šešiasdešimt frankų, ponai. Prieš mane tarsi rojaus vartai atsivėrė. 
„Bet ką daryti, — pasakiau aš, — kad griežtasis sinjoras Dzingarelis 
mane išleistų? — Lascia fare a me“. 

— Palikite tą dalyką man! — šūktelėjo vyriausias berniukas. 

— Teisingai, jaunasis sinjore. Sinjoras Džovanonė dar pasakė: 
„Curo*, pirmiausia pasirašysime štai kontraktėlį“. Aš pasirašau; jis 
duoda man tris dukatus. Niekad nebuvau matęs tiek pinigų. Paskui 
paaiškina man, ką turiu daryti. 

Rytojaus dieną prašausi priimamas baisiojo pono Dzingarelio. 
Mane įleidžia jo senas liokajus. „Ko nori, nenaudėli? — klausia Dzin- 
garelis.— Maestro, — sakau aš, — ateinu pareikšti apgailestavimo dėl 
savo nusižengimų; niekados daugiau nebėgsiu iš konservatorijos ir 
nelipsiu per tvorą. Mokysiuosi dvigubai stropiau negu iki šiol.— Jei 
nebijočiau sugadinti gražiausio boso, kokį esu gyvenime girdėjęs, už- 
daryčiau tave dviem savaitėms į karcerį ir maitinčiau tik duona ir van- 
deniu, nedorėli. — Maestro, — vėl sakau aš, — būsiu dabar pavyzdin- 
giausias mokinys visoje mokykloje, credete a me**. Bet prašau vienos 
malonės; jei kas nors ateis ir prašys jus, kad leistumėte mane dainuoti 
kur nors mieste, nesutikite. Dėl dievo meilės, pasakykite, kad negali- 

te.— Kam, po velnių, ateis į galvą prašyti tokio plevėsos kaip tu? Kaip 
galiu aš leisti tau kada išeiti iš konservatorijos? Tu nori pasityčioti iš 
manęs? Lauk! Nešdinkis! — suriko jis, taikydamasis spirti man į ...— 
Arba tavęs laukia sausa duona ir karceris!“ 

Po valandos pas direktorių užeina sinjoras Džovanonė. 

— Ateinu prašyti jus padėti man prasigyventi,— sako jis.—Per- 
leiskite man Džeronimą. Tegu jis padainuoja mano teatre, ir aš šią 
žiemą galėsiu ištekinti dukterį. 

— O ką tu veiksi su tuo nenaudėliu? — paklausė Dzingarelis.— 
Nenoriu, neduosiu; be to, jei aš ir sutikčiau, jis jokiu būdu nepanorės 
mesti konservatorijos — ką tik pats prisiekė man. 

— Jei svarbu tik jo sutikimas, — oriai pasakė Džovanonė, trauk- 
damas iš kišenės mano sutartį, — tai carta canta*! Štai jo parašas! 

Dzingarelis pasiuto skambinti. „Išvaryti Džeronimą iš konserva- 
torijos!“* — suriko jis, putodamas iš pykčio. Taip mane ir išvijo, o aš 
kvatojau visa gerkle. Tą patį vakarą jau dainavau Moltiplico ariją. 
Polišinelis ketina vesti ir pirštais skaičiuoja, ko reikės būsimajam namų 
ūkiui, ir kaskart susipainioja. 

— Ak, būkite malonus, padainuokite tą ariją, — paprašė ponia 
de Renal. 

Džeronimas padainavo, ir visi juokėsi iki ašarų. Sinjoras Džero- 
nimas nuėjo gulti tik antrą valandą nakties, savo maloniu elgesiu, lipš- 
numu ir linksmu būdu sužavėjęs visą šeimą. 

Rytojaus dieną ponai de Renaliai įteikė jam laiškus, kurie turėjo 
įvesdinti jį į karaliaus rūmus. 

„Vadinasi, be apgaulės nė žingsnio,— samprotavo Žiuljenas.— 
Štai sinjoras Džeronimas vyksta į Londoną, kur gaus šešiasdešimt 
tūkstančių frankų atlyginimą. Jei ne „San Karlino“ teatro direkto- 
riaus apsukrumas, jo dievišką balsą publika būtų išgirdusi tik dešim- 
čia metų vėliau... Dievaži, geriau būti Džeronimu negu Renaliu. Tiesa, 
visuomenė jam nerodo tiek pagarbos, bet užtat jis neturi nė tokių ne- 
malonumų, kaip tos varžytynės šiandien, ir gyvena linksmai!“ 

Žiuljeną stebino vienas dalykas: jis jautėsi laimingas tas kelias sa- 
vaites, kurias praleido visai vienas Verjere, pono de Renalio namuose. 
Bjaurėjimasis ir liūdnos mintys apsėsdavo jį tik per kviestinius pietus; 
o tuščiuose namuose jis galėjo skaityti, rašyti, mąstyti, niekieno ne- 
trukdomas. Jo įstabių svajonių nedrumstė nuolatinė žiauri būtinybė 


* Popierius byloja, t. y., kas parašyta, nepaneigsi (it.). 

sekti kiekvieną žemo žmogelio nuotaikos permainą, ir dar tam, kad 
paskui galėtų apgaudinėti jį veidmainingais žodžiais ir veiksmais. 

„O galgi laimė visai čia pat? Toks gyvenimas nedaug tekainuoja: 
galiu, jei man patinka, vesti Elizą arba tapti Fukė dalininku... Bet ke- 
leivis, įkopęs į statų kalną, su didžiausiu malonumu ilsisi jo viršūnėje. 
Ar būtų jis laimingas, jeigu turėtų visą laiką ilsėtis?“ 

Ponią de Renal apniko lemtingos mintys. Nors buvo nusprendusi 
nieko nesakyti, neiškentė ir papasakojo Žiuljenui visą varžytynių isto- 
riją. „Dėl jo aš, matyt, sulaužysiu visas savo priesaikas!“ — galvojo ji. 

Ji nesvyruodama būtų paaukojusi gyvybę išgelbėti vyrui, jeigu jis 
būtų atsidūręs pavojuje. Tai buvo viena tų taurių ir romantiškų sielų, 
kurios, matydamos, kad gali atlikti kilnų darbą, bet jo neatlieka, taip 
graužiasi, tarsi būtų padariusios nusikaltimą. Ir vis dėlto buvo tokių 
nelabų dienų, kai ji negalėdavo atsikratyti minties, kokia neapsakoma 
būtų laimė, jei, staiga tapusi našle, ištekėtų už Žiuljeno. 

Jis mylėjo jos sūnus daug labiau negu jų tėvas; ir jie dievino jį, nors 
jis ir buvo be gailesčio teisingas. Ji puikiai suprato, kad, ištekėjusi už 
Žiuljeno, turės išvažiuoti iš Verži, kurio paunksnes taip mėgo. Vaiz- 
davosi, kaip gyvens Paryžiuje, kaip jos sūnūs toliau mokysis ir visi 
aplinkui žavėsis jų auklėjimu. Vaikai, ji, Žiuljenas — visi jie bus be 
galo laimingi. 

Keistos vedybų pasekmės — vedybų tokių, kokias jas padarė de- 
vynioliktas amžius! Vedybinio gyvenimo nuobodulys neišvengiamai 
sužlugdo meilę, jeigu ji buvo prieš vedybas. Maža to, pasakytų filoso- 
fas, turtingiems Žmonėms, kurie gali nedirbti, netrukus didžiai atbos- 
ta visi ramūs džiaugsmai. O moteris, išskyrus nebent tas, kurių širdis 
sužiedėjusi, toks gyvenimas ima traukti į meilę. 

Šis filosofo samprotavimas pateisina ponią de Renal mano akyse, 
bet jos nepateisino Verjeras; ji net nenumanė, kad mieste jos meilės 
nuotykis eina iš lūpų į lūpas. Tos skandalingos istorijos dėka šių metų 
rudenį čia buvo nuobodžiaujama ne taip kaip paprastai. 

Ruduo ir dalis žiemos prabėgo labai greitai. Atėjo laikas skirtis su 
Verži miškais. Aukštoji draugija Verjere ėmė piktintis“ matydama, 
kokį nedidelį įspūdį daro ponui de Renaliui visi jos prakeiksmai. Ne- 
praėjus nė savaitei, orūs asmenys, kurie su malonumu imasi šios rū- 
šies misijų, ieškodami atgajaus nuo įprastinio rimtumo, sužadino me- 
rui itin žiaurių įtarimų, nors ir itin nuosaikiais žodžiais. 

Ponas Valno, kuris veikė labai apdairiai, įtaisė Elizą kilmingoje ir 
labai garbioje šeimoje, kur buvo penketas moterų. Eliza, bijodama, 

kaip ji sakė, likti be vietos žiemą, susiderėjo dirbti šioje šeimoje tik už 
du trečdalius to, ką gaudavo pas poną merą. Šitai merginai pačiai sa- 
vaime švystelėjo nuostabi mintis: nueiti išpažinties ir pas buvusį kle- 
boną Šelaną, ir pas naująjį, ir abiem išsamiai papasakoti Žiuljeno 
meilės nuotykius. 

Sužinojęs, kad Žiuljenas jau Verjere, kunigas Šelanas paprašė jį 
užeiti kitą rytą, šeštą valandą. 

— Neketinu nieko jus klausinėti, — tarė jis.— Prašau, o jei to 
maža — įsakau nieko man nesakyti; bet reikalauju, kad per tris dienas 
išvažiuotumėte į Bezansono seminariją arba pas savo draugą Fukė, 
kuris vis dar nori užtikrinti jums puikią ateitį. Esu viską numatęs, viską 
sutvarkęs, reikia tik išvažiuoti ir metus laiko nesirodyti Verjere. 

Žiuljenas nieko neatsakė; svarstė, ar jo savigarbai nederėtų įsi- 
žeisti dėl tokio rūpinimosi juo — juk kunigas Šelanas, šiaip ar taip, 
jam ne tėvas. 

— Rytoj tuo pačiu laiku turėsiu garbės vėl jus aplankyti, — pasa- 
kė jis pagaliau. 

Kunigas Šelanas, manydamas, kad varu privers tokį jauną žmogų, 
ilgai kalbėjo. Žiuljenas, nutaisęs nuolankiausią miną, klausėsi nusiže- 
minęs ir nepravėrė burnos. 

Pagaliau ištrūko ir nuskubėjo įspėti ponios de Renal; rado ją bai- 
siai nusiminusią. Ką tik su ja buvo kalbėjęsis vyras, ir gana atvirai. Iš 
įgimto silpnabūdiškumo, kurį parėmė viltis gauti palikimą Bezansone, 
jis nusprendė laikytis nuomonės, kad žmona visiškai nekalta. Prisipa- 
žino jai, kad Verjero viešosios nuomonės nusiteikimas jam atrodąs 
keistas. Žmonės, aišku, klystą, tai pavyduolių išmonės, bet ką galų gale 
daryti? 

Ponia de Renal akimirką bandė pasiguosti mintimi, kad Žiuljenas 
galėtų priimti pono Valno pasiūlymą ir likti Verjere. Bet dabar ji nebe- 
buvo naivi ir baikšti kaip pereitais metais; lemtinga aistra, sąžinės prie- 
kaištai atvėrė jai akis. Klausydamasi vyro, veikiai ji su širdgėla priėjo 
išvadą, kad išsiskyrimas, bent jau laikinas, neišvengiamas. „Toli nuo 
manęs Žiuljeno garbėtroška vėl atsiduos savo svajoms, kurios tokios 
suprantamos, kai žmogus nieko neturi. O aš, dieve didis, aš tokia tur- 
tinga, bet kas iš to? Laimės aš nepažįstu. Jis užmirš mane. Jis toks ža- 
vus, jį kas nors pamils, pamils ir jis. Ak, kokia aš nelaiminga!.. Bet ar 
galiu skųstis? Dangus teisingas; aš nebandžiau nusigręžti nuo prasikal- 
timo, jis atėmė man protą. Man tik reikėjo pinigais palenkti į savo pu- 
sę Elizą, juk buvo taip nesunku tą padaryti. Bet aš nepasistengiau nė 

valandėlės apie tai pamąstyti, visą laiką svaičiojau it beprotė apie meilę. 
Dabar manęs laukia pražūtis“. 

Žiuljeną nustebino vienas dalykas: pranešęs poniai de Renal bai- 
siąją naujieną, kad turįs išvažiuoti, iš jos neišgirdo jokių egoistinių 
prieštaravimų. Buvo tik aiškiai matyti, kad ji stengiasi nepravirkti. 

— Mums reikia tvirtybės, brangusis. 

Ji nusikirpo sruogelę plaukų. 

— Dar nežinau, kaip ištversiu, — tarė ji, — bet jei mirsiu, pažadėk, 
kad niekad neužmirši mano vaikų. Ar būsi toli, ar arti, pasistenk pada- 
ryti iš jų dorus žmones. Jei vėl įvyks revoliucija, visi kilmingieji bus iš- 
skersti, jų tėvui galbūt reikės emigruoti — dėl to valstiečio, kuris buvo 
užmuštas ant stogo. Globok mano vaikus... Duok man ranką. Sudiev, 
brangusis! Tai paskutinės mūsų minutės. Kai ši didžiulė auka bus pada- 
ryta, tikiuosi, kad tarp žmonių man užteks ryžto pagalvoti apie savo 
gerą vardą. 

Žiuljenas laukė nevilties priepuolio. Šie paprasti atsisveikinimo 
žodžiai jį sujaudino. 

— Ne, taip atsisveikinti aš nesutinku. Aš išvyksiu; visi to nori, jūs 
ir pati to norite. Bet po trijų dienų grįšiu jūsų aplankyti naktį. 

Ponia de Renal pasijuto kitu žmogumi. Vadinasi, Žiuljenas tikrai 
ją Myli, jeigu jam pačiam atėjo į galvą mintis pasimatyti su ja dar kartą! 
Baisus skausmas atlėgo, ją apėmė didžiausias džiaugsmas, kokio dar 
nebuvo niekada patyrusi. Viskas atrodė lengva. Įtikėjimas, kad vėl pa- 
simatys su mylimuoju, nustelbė visą šių paskutinių minučių skausmą. 
Nuo šios akimirkos ponios de Renal elgsena, kaip ir veido išraiška, 
buvo iškilni, ryžtinga ir absoliučiai garbi. 

Netrukus grįžo ponas de Renalis; buvo neapsakomai įtūžęs. Ir pa- 
galiau prisipažino žmonai, kokį anoniminį laišką buvo gavęs prieš du 
mėnesius. 

— Nusinešiu jį į Kazino ir parodysiu visiems, kad jis rašytas to 
niekšo Valno, kurį aš iš skurdo ištraukiau ir padariau vienu turtin- 
giausių žmonių Verjere. Viešai jį apgėdinsiu, o paskui iššauksiu į dvi- 
kovą. Jau nebegalima kęsti. 

„Dieve mano, aš galėčiau likti našlė!“ — dingtelėjo poniai de Re- 
nal. Bet kone tą pačią akimirką ji tarė sau: „Jei neužkirsiu šiai dvikovai 
kelio, — o aš tikriausiai galiu tai padaryti, — tapsiu savo vyro žudike“. 

Dar niekada ji taip išmaniai nepataikavo savo vyro tuštybei. Ne- 
praėjo nė dvi valandos, ir jinai, remdamasi jo paties argumentais, įti- 
kino jį, kad privaląs su ponu Valno dabar elgtis draugiškiau negu pa- 

prastai, ir net priimti atgal į namus Elizą. Poniai de Renal prireikė 
nemaža ryžto, kol apsisprendė vėl įsileisti tą merginą, visų jos nelai- 
mių kaltininkę. Bet šią mintį jai pakišo Žiuljenas. 

Pagaliau, tris ar keturis kartus nukreiptas į teisingą kelią, ponas 
de Renalis pats priėjo labai skaudžią finansiniu požiūriu išvadą, kad 
nemaloniausia jam būtų, jei Žiuljenas liktų įsiaudrinusiame ir apkal- 
bomis tebegyvenančiame Verjere ir taptų pono Valno vaikų mokytoju. 
Žiuljenui, aišku, apsimoka priimti elgetyno direktoriaus pasiūlymą. O 
pono de Renalio garbė reikalauja, priešingai, kad Žiuljenas išvyktų 
iš Verjero ir stotų į seminariją Bezansone ar Dižone. Bet kaip jį pri- 
kalbėti išvažiuoti, o be to, iš ko jis ten gyvens? 

Ponas de Renalis, matydamas, kad piniginė auka neišvengiama, 
nusiminė labiau negu žmona. O ji po šio pokalbio pasijuto taip, kaip 
jaučiasi narsuolis, kuris nusivylęs gyvenimu nurijo gerą dozę stramo- 
nijaus“*: jis gyvena jau tik iš inercijos ir niekuo nebesidomi. Taip jau- 
tėsi ir Liudvikas XIV, kai mirdamas ištarė: „Kai buvau karalius...“ 
Nuostabūs žodžiai! 

Rytojaus dieną, anksti rytą, ponas de Renalis gavo anoniminį laiš- 
ką. Šį sykį laiško stilius buvo itin užgaulus. Kiekviena eilutė mirgėjo 
grubiausiomis užuominomis apie jo vaidmenį. Aišku, tai buvo kokio 
pavydaus valdinio darbas. Šis laiškas vėl jį pakurstė iškviesti į dvikovą 
poną Valno. Netrukus jis tiek įsidrąsino, jog nusprendė veikti tuoj pat. 
Išėjo vienas iš namų, leidosi į ginklų krautuvę, nusipirko porą pistoletų 
ir liepė juos užtaisyti. 

„Tiesą sakant,— galvojo jis, — net jei grįžtų kieta imperatoriaus 
Napoleono administracija, aš pats neturiu ant sąžinės nė vieno nu- 
vogto santimo. Didžiausia mano kaltė — kad užmerkdavau akis; bet 
rašomajame stale turiu solidžių dokumentų, kurie pateisina mano 
elgesį“. 

Ponią de Renal išgąsdino šaltas vyro įtūžis, ją vėl apniko nelemta 
mintis apie našlystę, kurios ji su tokiu vargu aną kartą atsikratė. Ji už- 
sidarė su vyru jo kabinete. Keletą valandų veltui maldė jį; paskutinis 
anoniminis laiškas buvo nuteikęs jį pernelyg ryžtingai. Pagaliau jai 
pavyko pasiekti, kad narsus pono de Renalio pasiryžimas skelti antausį 
ponui Valno virstų ne mažiau narsiu pasiryžimu pasiūlyti Žiuljenui 
šešis šimtus frankų, kuriuos reikėjo įmokėti už vienerius mokslo metus 
seminarijoje. Ponas de Renalis, tūkstantį kartų prakeikęs dieną, kai 
jam į galvą šovė nelemta mintis pasisamdyti namų mokytoją, anoniminį 
laišką pagaliau užmiršo. 

Jis šiek tiek guodėsi viena mintimi, kurios neišdėstė žmonai: tikė- 
josi, sumaniai argumentuodamas ir kurstydamas romantiškas jaunuo- 
lio nuotaikas, įkalbėsiąs jį atsisakyti pono Valno pasiūlymo ir už ma- 
žesnę sumą. 

Daug sunkiau buvo poniai de Renal įrodyti Žiuljenui, kad, jos 
vyro labui atsisakydamas vietos su aštuonių šimtų frankų alga, kurią 
jam viešai siūlė elgetyno direktorius, jis galįs be jokios gėdos priimti 
kaip atpildą šiuos pinigus. 

— Betgi aš, — tolydžio kartojo Žiuljenas, — niekada nė akimirką 
neturėjau noro priimti jo pasiūlymą. Jūs mane taip įpratinote į gerą 
skonį, jog tų Žmonių storžieviškumas mane pribaigtų. 

Geležinė žiaurios būtinybės ranka palaužė Žiuljeno valią. Jis ap- 
gaudinėjo savo išdidumą mintimi, kad priims šiuos pinigus iš Verjero 
mero tiktai kaip paskolą ir išduos jam vekselį, kuriuo įsipareigos su- 
mokėti šią sumą drauge su palūkanomis po penkerių metų. 

Ponia de Renal tebeturėjo kelis tūkstančius frankų, paslėptus ma- 
žoje oloje kalnuose. 

Pasiūlė juos su baime jam, gerai numanydama, kad jis supyks ir 
atsisakys. 

— Nejaugi jūs norite, — tarė Žiuljenas, — suteršti mūsų meilės 
prisiminimą? 

Pagaliau Žiuljenas išvyko. Ponas de Renalis buvo neapsakomai 
laimingas: lemtingą akimirką, kai reikėjo paimti iš jo pinigus, šis išban- 
dymas pranoko Žiuljeno jėgas. Jis griežtai atsisakė. Ponas de Renalis 
puolė jam ant kaklo su ašaromis akyse. Ir kai Žiuljenas paprašė jį pažy- 
mėjimo apie savo elgesį, meras iš entuziazmo negalėjo rasti pakanka- 
mai didingų žodžių jo elgesiui išliaupsinti. Mūsų didvyris turėjo susi- 
taupęs penketą luidorų ir tiek pat ketino pasiskolinti iš Fukė. 

Buvo labai susijaudinęs. Bet, nutolęs per mylią nuo Verjero, kur 
paliko tiek meilės, tegalvojo vien apie laimę pamatyti Bezansoną, sosti- 
nę, didžiulį miestą-tvirtovę. 

Per šį trumpą trijų dienų tarpą, kol jie buvo išsiskyrę, ponia de Re- 
nal ramino save viena žiauriausių meilės apgaulių. Gyvenimas buvo 
pakenčiamas — tarp jos ir begalinės nelaimės dar buvo prieš akis pas- 
kutinis pasimatymas su Žiuljenu. Ji skaičiavo valandas, minutes, liku- 
sias iki jo. Pagaliau, praėjus trims dienoms, naktį iš tolo išgirdo sutar- 
tą ženklą. Nugalėjęs šimtus pavojų, Žiuljenas stojo prieš ją. 

Nuo šio akimirksnio ji tegalvojo viena: ,„Matau jį paskutinį kartą“. 
Nereagavo į karštas mylimojo glamones, buvo tarsi leisgyvis lavonas. 

Jei prisivertusi pasisakydavo mylinti jį, tai taip nevykusiai, jog beveik 
galėjai pamanyti, kad yra atvirkščiai. Niekas neįstengė nukreipti jos 
nuo žiaurios minties, kad jie skiriasi amžinai. Įtariam Žiuljenui vienu 
tarpu net pasirodė, kad ji jau užmiršo jį. Į šitą kandžią jo pastabą nieko 
neatsakė; tik skruostais jai riedėjo stambios ašaros, o ranka beveik 
mėšlungiškai spaudė jo ranką. 

— Bet, viešpatie, kaip aš galiu jumis tikėti? — atsakė Žiuljenas 
į šaltą savo mylimosios dievagojimąsi.— Jūs šimtąsyk daugiau širdies 
parodytumėte poniai Dervil ar šiaip jau kuriai pažįstamai. 

Ponia de Renal suakmenėjo, nežinodama, ką atsakyti. 

— Didesnės kančios negali būti... Turiu vilties, kad numirsiu... 
Jaučiu, kaip stingsta man širdis... 

Tai buvo patys ilgiausi atsakymai, kokius begalėjo išgauti Žiuljenas. 

Kai auštanti diena priminė, kad laikas skirtis, ponios de Renal 
ašaros visiškai išseko. Netardama nė žodžio, neatsakydama į jo pabu- 
čiavimus, ji tik žiūrėjo, kaip jis riša prie lango mazguotą virvę. Veltui 
kalbėjo Žiuljenas: 

— Štai pagaliau atėjo metas, kurio taip laukėte. Dabar galėsite 
gyventi ramia sąžine. Kai bent kiek sunegaluos vaikai, jums nebesi- 
vaidens, kad varote juos į kapus. 

— Kaip gaila, kad negalite pabučiuoti Stanislaso, — šaltai ištarė ji. 

Lediniai šio gyvo lavono mylavimai padarė Žiuljenui neišdildomą 
įspūdį; keletą mylių jis neįstengė galvoti apie nieką kita. Jo sielą draskė 
skausmas, ir, kol pasiekė perėją, kol buvo matyti Verjero bažnyčios 
varpinė, jis tolydžio gręžiojosi atgal. 


XXIV skyrius 
SOSTINĖ 


Kiek triukšmo! Kiek žmonių, skuban- 
čių savo reikalais! Kiek užmojų dvidešim- 
ties metų jaunuolio galvoje! Kaip visa tai 
trikdo meilę! 


Barnavas 


Pagaliau tolumoje, ant kalno, pasirodė juodos sienos: tai buvo Be- 
zansono tvirtovė. „Ak, viskas būtų kitaip, — atsiduso jis, — jei vykčiau 

į šį prakilnų miestą-tvirtovę kaip jaunesnysis leitenantas, siunčiamas 
į kurį nors iš jo gynybinių pulkų!“ 

Bezansonas — ne tik vienas gražiausių Prancūzijos miestų, jame 
gausu narsių ir protingų Žmonių. Bet Žiuljenas buvo tik paprastas kai- 
mo vaikinas, ir jam anaiptol nebuvo kaip sueiti į pažintį su įžymybėmis. 

Jis pasiskolino iš Fukė paprastą civilinę eilutę ir su šituo apdaru 
perėjo pakeliamuosius tiltus. Kadangi daug buvo skaitęs apie 1674 me- 
tų apgultį“", tai panoro, prieš užsidarydamas seminarijoje, apžiūrėti 
pylimus ir tvirtovę. Porą kartų jo vos nesučiupo sargybiniai: jis kišo 
nosį į tokias vietas, kurias karinės inžinerijos daliniai draudžia lankyti 
žmonėms, kad galėtų parduoti iš jų kasmet už dvylika—penkiolika 
frankų šieno. 

Keletą valandų jis apžiūrinėjo aukštas sienas, gilius griovius, bai- 
sias patrankų žiotis; paskui, eidamas bulvaru, atsidūrė prieš didžiulę 
kavinę. Sustojo susižavėjęs, skaitė žodį „Kavinė“, parašytą didelėmis 
raidėmis virš dvejų didžiulių durų, tačiau negalėjo patikėti savo akimis. 
Šiaip taip įveikęs drovumą, išdrįso įeiti vidun ir atsidūrė salėje kokių 
trijų ar keturių dešimčių žingsnių ilgio ir ne mažiau kaip dvidešimt 
pėdų aukščio. Tą dieną viskas atrodė jam stebuklinga. 

Buvo žaidžiamos dvi biliardo partijos. Kelneriai skelbė taškus; 
žaidėjai bėgiojo aplink biliardus, apgultus žiūrovų. Iš visų burnų virto 
kamuoliai dūmų ir gaubė lankytojus mėlynu debesiu. Aukštas vyrų 
stotas, pakumpę pečiai, sunki eisena, vešlios žandenos, ilgi surdutai, 
kuriais jie vilkėjo, — viskas traukė Žiuljeno akį. Šie kilnūs senojo Bi- 
zonciumo ainiai ne kalbėjo, o šaukte šaukė, dėdamiesi nuožmiais ka- 
riais. Žiuljenas stovėjo kaip įbestas ir gėrėjosi; galvojo, kokia milžiniš- 
ka ir.puiki didžioji sostinė Bezansonas. Nedrįso paprašyti kavos puo- 
delio nė vieno iš tų išdidžių ponų, kurie skelbė biliardo partijų taškus. 

Bet padoriai apsitaisiusį kaimietuką gražiu veideliu, stypsantį už 
trejeto žingsnių nuo krosnies su ryšulėliu po pažasčia ir apžiūrinėjantį 
karaliaus biustą, nulietą iš puikaus balto gipso, pastebėjo mergina už 
bufeto stalo. Ta augalota franškontietė, labai dailaus sudėjimo, apsi- 
rengusi taip, kad nedarytų gėdos kavinei, du kartus pašaukė pusbalsiu, 
kad išgirstų tik Žiuljenas: 

— Pone! Pone! 

Žiuljenas, žvilgsniu susidūręs su didelėm mėlynom jausmingom 
akim, suprato, jog dailioji mergina kreipiasi į jį. 

Jis guviai žengė prie bufeto stalo ir gražiosios merginos, tarsi būtų 
puolęs priešą. Jam ūmai pasisukus, nukrito ant žemės jo ryšulėlis. 

Koks apgailėtinas pasirodys mūsų provincialas jauniems Paryžiaus 
licėjų mokiniams, kurie būdami penkiolikos metų amžiaus moka taip 
grakščiai įžengti į kavinę! Bet tie puikiai išmitrinti penkiolikmečiai 
suprastėja, kai sulaukia aštuoniolikos. Karštligiškas drovumas, koks 
pasitaiko provincijoje, jeigu jį pasiseka įveikti, tampa tvirtos valios 
mokykla. Žengdamas prie gražuolės, kuri teikėsi jį užkalbinti, Žiulje- 
nas, nugalėjęs drovumą, įsidrąsino ir pagalvojo: „Turiu pasakyti jai 
teisybę“. 

— Ponia, aš pirmą kartą Bezansone. Ar negalėčiau už pinigus 
gauti bandelę ir kavos puoduką? 

Mergina šyptelėjo, paskui paraudo; ji pabūgo, kad tas dailus jau- 
nikaitis nepatrauktų pašaipių biliardo žaidėjų dėmesio ir kad jie ne- 
paimtų jo ant danties: tuomet jis išsigąs ir daugiau čia nepasirodys. 

— Sėskite čia, šalia manęs, — tarė ji, rodydama jam marmurinį 
stalelį, kurį beveik visai užstojo didžiulis raudonmedžio bufetas, pra- 
sikišęs į salės vidurį. 

Mergina persilenkė per bufeto stalą — tai buvo proga pademons- 
truoti savo nuostabią taliją. Žiuljenas ją pastebėjo; jam viskas apsivertė 
galvoje. Gražuolė padėjo prieš jį puoduką, cukraus ir bandelę. Ji nesi- 
ryžo kviesti kelnerio, kad tas įpiltų Žiuljenui kavos; suprato, jog tada 
jos pokalbiui su Žiuljenu prie keturių akių bus galas. 

Žiuljenas susimąstė, lygindamas mintyse šią šviesiaplaukę linksmą 
gražuolę su kai kuriais prisiminimais, tolydžio neduodančiais jam 
ramybės. Kai pagalvojo, kokią aistrą buvo sužadinęs, drovumo bemaž 
neliko nė ženklo. Gražuolė, vos užmetusi akį, viską išskaitė iš Žiuljeno 
žvilgsnio. 

— Tų pypkių dūmai tiesiog dusina jus; ateikite rytoj pusryčių 
prieš aštuonias, tada aš beveik viena. 

— O kuo jūs vardu? — paklausė Žiuljenas su švelnia ir laime 
spindinčia drovia šypsena. 

— Amanda Binė. 

— Ar negalėčiau aš atsiųsti jums po valandos ryšulėlį, va tokį 
kaip šitas? 

Gražioji Amanda valandėlę mąstė. 

— Mane seka; tai, ko jūs prašote, gali man pakenkti; bet aš užra- 
šysiu savo adresą ant kortelės, jūs prisegsite ją prie savo ryšulėlio. Ta- 
da galite drąsiai jį man siųsti. 

— Vadinuosi Žiuljenas Sorelis,— tarė jaunuolis, — neturiu nei 
giminių, nei pažįstamų Bezansone. 

— A, suprantu, — džiaugsmingai šūktelėjo ji, — jūs stojate į Tei- 
sės mokyklą. 

— Deja, ne,— atsakė Žiuljenas, — mane siunčia į seminariją. 

Amandos veidą užtemdė didžiausias nusivylimas; ji pašaukė kel- 
nerį — dabar nebesibaimino. Kelneris, net nežvilgtelėjęs į Žiuljeną, 
įpylė kavos. 

Amanda už bufeto stalo priiminėjo pinigus; Žiuljenas didžiavosi 
išdrįsęs prakalbėti; prie vieno biliardo kilo ginčas. Žaidėjų šauksmai 
ir protestai, aidėdami didžiulėje salėje, liejosi į vieną gausmą, kuris 
stebino Žiuljeną. Amanda sėdėjo susisvajojusi, nuleidusi akis. 

— Jei norite, panele, — staiga tarė jai Žiuljenas tvirtu balsu, — pa- 
sakysiu, kad esu jūsų pusbrolis. 

Šis mielas ryžtingumas patiko Amandai. „Vaikinas ne iš kelmo 
spirtas“,— pagalvojo ji. Ir atsakė greitai, nežiūrėdama į jį, nes visą 
laiką sekė akimis, ar neina kas prie bufeto. 

— Oašiš Žanliso, netoli Dižono. Sakykite, kad jūs taip pat iš Žan- 
liso, mano motinos giminaitis. 

— Neužmiršiu. 

— Vasarą, kiekvieną ketvirtadienį, penktą valandą, seminaristai 
praeina pro šią kavinę. 

— Jei galvosite apie mane, kai eisiu pro šalį, turėkite rankoje 
žibuoklių puokštelę. 

Amanda pažiūrėjo į jį nustebusi; nuo šio žvilgsnio Žiuljeno drąsa 
pašėlusiai išaugo; betgi jis baisiai paraudo sakydamas: 

— Jaučiu, kad beprotiškai jus įsimylėjau. 

— Kalbėkite tyliau,— tarė ji išsigandusi. 

Žiuljenas bandė prisiminti keletą sakinių iš vieno „Naujosios Elo- 
1205“ tomelio, kurį buvo radęs besimėtantį Verži. Atmintis jam pui- 
kiai pasitarnavo; kokias dešimt minučių jis citavo susižavėjusiai 
panelei Amandai „Naująją Eloizą“ ir pats džiūgavo dėl savo drąsos; 
staiga gražiosios franškontietės veidas suakmenėjo. Kavinės tarpdury 
pasirodė vienas iš jos meilužių. Jis priėjo prie bufeto stalo švilp- 
čiodamas, tartum irdamasis pečiais; žvilgtelėjo į Žiuljeną. Tą pačią 
akimirką Žiuljeno vaizduotę, visada linkusią į kraštutinumus, per- 
smelkė mintis apie dvikovą. Jis baisiai išbalo, atstūmė puodelį, nutaisė 
savim pasitikinčio žmogaus miną ir įbedė į varžovą itin įdėmų žvilgsnį. 
Kai tas pasilenkė, familiariai pildamasis į taurelę degtinės ant bufeto 
stalo, Amanda žvilgsniu įsakė Žiuljenui nuleisti akis. Jis paklausė ir ko- 
kias dvi minutes nejudėjo iš vietos; išbalęs, pasiruošęs viskam, tegalvo- 

jo, kas bus toliau; ir buvo tikrai gražus šiuo metu. Varžovą nustebino 
Žiuljeno akys; vienu mauku ištuštinęs taurelę, jis metė porą Žodžių 
Amandai; susikišo abi rankas į plataus surduto kišenes ir žengė prie 
vieno biliardo, šnopuodamas ir dairydamasis į Žiuljeną. Šisai pašoko, 
pametęs galvą iš pykčio; bet nežinojo, kaip pasielgti, kad atrodytų 
įžūlus. Pasidėjo savo ryšulėlį ir, kuo atsainiau krypuodamas, nužings- 
niavo link biliardo. 

Veltui sveikas protas jam sakė: betgi dvikova, tik atvykus į Bezan- 
soną, — tai galas dvasininko karjerai. „Tiek to, užtat niekas nepasakys, 
kad nusileidau akiplėšai“. 

Amanda įvertino jo drąsą: naivi elgsena ir šita drąsa — gražus 
kontrastas. Vienu matu jis pranoko jos akyse aukštą žaliūką su surdutu. 
Ji pakilo ir, dėdamasi stebinti kažkokį praeivį gatvėje, greitai atsistojo 
tarp jo ir biliardo stalo. 

— Dėl dievo meilės, nešnairuokite į tą poną; tai mano svainis. 

— O kas man darbo? Ko jis į mane pažiūrėjo? 

— Norite man užduoti širdį? Aišku, jis pažiūrėjo į jus, gal net 
prieis ir jus užkalbins. Sakiau jam, kad esate mano giminaitis iš moti- 
nos pusės ir ką tik atvažiavote iš Žanliso. Jis pats franškontietis ir į Bur- 
gundijos pusę toliau Dolio niekad nebuvo nukeliavęs; galite sakyti, kas 
tik ateis į galvą, nebijokite. 

Žiuljenas dar dvejojo; ji skubiai pridūrė — jos vaizduotė, kaip ir 
dera bufetininkei, kūrė melagystę po melagystės: 

— Aišku, pažiūrėjo į jus, nes kaip tik tuo metu klausė mane, kas 
jūs toks; jis su visais taip prasčiokiškai elgiasi ir visai nenorėjo jūsų 
įžeisti. 

Žiuljenas žvilgsniu sekė tariamąjį svainį; matė, kaip tasai nuėjo 
prie tolimesnio biliardo ir nusipirko žetoną, ketindamas dalyvauti 
žaidime. Žiuljenas išgirdo, kaip jis storu grėsmingu balsu suriaumojo: 
„Aš jums visiems parodysiu!“ Žiuljenas mitriai prasmuko pro Amandą 
ir žingtelėjo link biliardo. Amanda sugriebė jį už rankos: 

— Pirmiausia užsimokėkite, — tarė ji. 

„Teisingai, — pagalvojo Žiuljenas, — ji bijo, kad neišeičiau neapsi- 
mokėjęs“. Amanda buvo tokia pat susijaudinusi kaip jis ir labai įrau- 
dusi; ji kiek galėdama ilgiau skaičiavo grąžą ir tyliai kartojo: 

— "Tuoj pat išeikite iš kavinės, arba aš jūsų nemylėsiu; bet jūs man 
labai patinkate. 

Žiuljenas iš tiesų išėjo, bet neskubėdamas. „Gal aš vis dėlto priva- 
lau, — kartojo jis mintyse, — nueiti ir pažiūrėti, taip pat šnopuodamas, 

į tą storžievį?“ Šitaip nesiryždamas, jis valandą prastovėjo gatvėje 
prieš kavinę; vis žiūrėjo, ar neišeis jo priešas. Tas nepasirodė, ir Žiul- 
jenas nuėjo. 

Į Bezansoną atvyko vos prieš keletą valandų — ir jau įsitaisė grau- 
žatį. Senasis karo gydytojas, kad ir sirgdamas podagra, davė jam kadai- 
se kelias fechtavimo pamokas,— tai visas mokslas, kuris prireikus 
galėjo pasitarnauti jo įniršiui. Bet jis būtų nepaisęs šios kliūties, jei būtų 
žinojęs, kaip parodyti savo pyktį kitaip negu antausiu; o jei būtų priei- 
ta iki kumštynių, jo varžovas, tikras milžinas, būtų jį primušęs ir pali- 
kęs tysantį. 

„Tokiam vargetai kaip man,— svarstė Žiuljenas, — be užtarėjų, 
be pinigų, nedidelis skirtumas — seminarija ar kalėjimas; reikia palikti 
savo civilinius drabužius kurioje nors užeigoje ir užsivilkti sutaną. 
Jei man kada nors pavyks kelioms valandoms išsmukti iš seminarijos, 
galėsiu, persirengęs civiliškai, pasimatyti su panele Amanda“. Sugalvo- 
ta buvo puikiai; bet, kad ir kiek užeigų pasitaikė, Žiuljenas nė į vieną 
nedrįso užeiti. 

Pagaliau, kai antrąsyk ėjo pro „Ambasadorių“ viešbutį, jo nera- 
mios akys susidūrė su storos, dar gana jaunos, raudonskruostės, paten- 
kintos ir linksmos moters akimis. Jis žengė prie jos ir pasipasakojo 
savo rūpesčius. 

— Žinoma, dailusis kunigėli,— tarė „Ambasadorių“ viešbučio 
šeimininkė, — aš pasaugosiu jūsų civilinius rūbus ir net dažnokai juos 
padulkinsiu. Tokiu metu negalima laikyti gelumbinio apdaro nevė- 
dinamo. 

Ji pasiėmė raktą, pati jį nusivedė į kambarį ir pasiūlė surašyti ant 
lapelio, ką jis palieka. 

— Dievuliau mano! Kaip jums pritinka šis apdaras, kunige Sore- 
li,— pasakė storulė, kai jis atėjo į virtuvę.— Pavaišinsiu jus puikiais 
pietumis, ir,— pridūrė tyliau,— jie atsieis jums tik dvidešimt sū, o ne 
penkiasdešimt, kaip imu iš visų; reikia juk patausoti jūsų kapšelioką. 

— Turiu dešimt luidorų,— bent kiek išdidžiai atsakė Žiuljenas. 

— Ak tu dievulėliau! — išsigandusi šūktelėjo geraširdė šeiminin- 
kė.— Tik ne taip garsiai; čia, Bezansone, netrūksta valkatų. Apvogs 
jus — nė nesumatysite. Svarbiausia, venkite kavinių, jose tų valkatų 
knibždėte knibžda. 

— Tas teisybė! — atsakė Žiuljenas; šie žodžiai privertė jį susi- 
mąstyti. 

— Niekur kitur neikite, tik pas mane, aš jus kavos puodeliu pa- 

vaišinsiu. Atsiminkite, kad jūsų čia visada lauks draugiška širdis ir 
geri pietūs už dvidešimt sū; tai susitarėm, ar ne? Eikit, sėskit prie stalo, 
aš pati jums paduosiu. 

— Ne, negalėsiu valgyti, — tarė Žiuljenas, — per daug jaudinuo- 
si — juk tiesiai iš čia turiu eiti į seminariją. 

Geraširdė moterėlė, prieš išleisdama, prigrūdo jam kišenes visokio 
maisto. Pagaliau Žiuljenas žengė baisiųjų namų link; stovėdama tarp- 
dury, šeimininkė rodė jam kelią. 


XXV skyrius 
SEMINARIJA 


Trys šimtai trisdešimt šešeri pietūs po 
aštuoniasdešimt tris santimus, trys šimtai 
trisdešimt šešios vakarienės po trisdešimt 
aštuonis santimus, šokoladas tiems, kuriems 
priklauso pagal rangą; kiek galima pelnyti 
iš tokios parangos? 


Bezansono Valno 


Žiuljenas iš tolo pamatė ant durų geležinį paauksuotą kryžių; iš 
lėto priėjo artyn; jam linko kojos. „Štai, vadinasi, tas pragaras žemėje, 
iš kurio nebepabėgsiu!“ Pagaliau ryžosi paskambinti. Varpas glangre- 
lėjo aidžiai tarsi dykynėje. Po dešimties minučių durų atidaryti atėjo 
išbalusi, juodai apsitaisiusi žmogysta. Žiuljenas žvilgtelėjo į ją ir tuoj 
pat nuleido akis. Keistas buvo to durininko veidas. Žali jo iššokusių 
akių vyzdžiai buvo išsiplėtę kaip katės; standūs vokai liudijo, kad iš šito 
žmogaus nėra ko laukti prielankumo; pro plonas, puslankiu prasivė- 
rusias lupas kyšojo dantys. Tačiau šis veidas bylojo ne apie nusikalti- 
mą, 0 greičiau apie absoliutų neiautrumą, žadinantį kur kas didesnį 
siaubą jaunai širdžiai. Vienintelis jausmas, kurį greitas Žiuljeno žvilgs- 
nis spėjo įžiūrėti šiame pailgame šventeiviškame veide, buvo didi pa- 
nieka viskam, apie ką tik su juo kalbėtumėte, jei tai ne dangiški rei- 
kalai. 

Žiuljenas vos prisivertė pakelti akis ir drebančiu balsu — taip 
smarkiai trankėsi jo širdis — paaiškino, kad norėtų pasimatyti su se- 

minarijos direktoriumi, ponu Piraru. Netardama nė žodžio, juodoji 
žmogysta davė jam ženklą eiti paskui jį. Jie užlipo į trečią aukštą pla- 
čiais laiptais su mediniu turėklu, kurių pakopos buvo taip išklypusios 
ir nusvirusios į priešingą nuo sienos pusę, jog, atrodė, ims ir sugrius. 
Sunkiai atsivėrė mažos durelės, virš kurių kabojo didžiulis medinis 
kapinių kryžius, nudažytas juodai, ir durininkas įvedė jį į tamsų žemą 
kambarį; kalkėmis baltintas jo sienas puošė du dideli paveikslai, patam- 
sėję nuo senumo. Čia Žiuljenas liko vienas, nustėręs iš baimės; širdis 
pašėlusiai daužėsi krūtinėje; būtų apsidžiaugęs, jei būtų išdrįsęs pra- 
virkti. Name viešpatavo kapų tyla. 

Po ketvirčio valandos, kuris jam prailgo kaip visa diena, tarpdury 
kitame kambario gale vėl pasirodė durininkas kraupiu veidu ir, nesi- 
teikdamas pratarti nė žodžio, mostelėjo ranka, kviesdamas Žiuljeną 
sekti paskui jį. Žiuljenas įėjo į kitą kambarį, didesnį negu pirmasis, ir 
labai menkai apšviestą. Sienos taip pat buvo iškalkintos; bet čia nebuvo 
baldų. Tik kampe prie durų Žiuljenas, eidamas pro šalį, pastebėjo pa- 
prastą medinę lovą, dvi pintas kėdes ir nedidelį krėslą, sukaltą iš eglinių 
lentų ir niekuo neapmuštą. Kitame kambario gale, prie mažo langelio 
gėlėmis, jis pamatė sėdintį prie stalo žmogų nušiurusia sutana; žmogus, 
matyt, kažko labai suirzęs, ėmė iš krūvelės vieną po kitos mažas ketur- 
kampes korteles ir, brūkštelėjęs keletą žodžių, dėjo jas ant stalo. Žiul- 
jeno jis nematė. Šisai stovėjo kaip įbestas vidury kambario, ten, kur jį 
paliko durininkas, kuris išeidamas uždarė duris. 

Taip praslinko dešimt minučių; žmogus palaike sutana vis rašė. 
Žiuljenas taip jaudinosi ir bijojo, kad vos laikėsi ant kojų, jam rodėsi, 
kad štai tuoj grius. Koks nors filosofas būtų pasakęs, — beje, gal jis 
ir būtų klydęs, — jog šitaip baisiai veikia bjaurumas sielą, sukurtą 
grožio meilei. 

Žmogus, kuris rašė už stalo, pakėlė galvą; Žiuljenas pamatė tai ne 
iš karto, bet ir pamatęs stovėjo toliau kaip įbestas, tarsi mirtinai nu- 
trenktas baisaus žvilgsnio, įsmigusio į jį. Blausios Žiuljeno akys vargiai 
beįžiūrėjo pailgą veidą, nuėjusį raudonomis dėmėmis, kurių nebuvo 
tik ant kaktos, nublyškusios kaip numirėlio. Tarp šitų raudonų skruos- 
tų ir baltos kaktos žibėjo dvi mažos juodos akutės, galinčios išgąsdinti 
ir didžiausią narsuolį. Tą aukštą ir plačią kaktą gaubė tankūs, lygūs ir 
juodi kaip degutas plaukai. 

— Prieisite arčiau ar ne? — ištarė pagaliau nekantriai žmogus. 

Žiuljenas netvirtai žengė keletą žingsnių į priekį; galų gale, vos 

laikydamasis ant kojų, išbalęs kaip niekada gyvenime, sustojo už trijų 
žingsnių nuo paprasto medinio stalelio, nukloto keturkampiais popie- 
riukais. 

— Arčiau,— pasakė Žmogus. 

Žiuljenas žingtelėjo dar artyn, ištiesęs ranką, tarsi ieškodamas, į 
ką atsiremti. 

— Pavardė? 

— Žiuljenas Sorelis. 

— Labai pavėlavote,— tarė žmogus, vėl įsmeigdamas į jį baisias 
akis. 

Žiuljenas neišlaikė šio žvilgsnio; ištiesė ranką, lyg būtų norėjęs įsi- 
tverti, ir griuvo kaip ilgas ant grindų. 

Žmogus paskambino. Žiuljenas nebuvo praradęs sąmonės, tik nieko 
nematė ir negalėjo pajudėti; artėjančius žingsnius jis išgirdo. 

Kažkas pakėlė jį, pasodino į medinį krėslą. Jis išgirdo, kaip baisu- 
sis žmogus pasakė durininkui: 

— Matyt, serga nuomariu. To dar betrūko. 

Kai Žiuljenas pajėgė atverti akis, žmogus raudonu veidu vėl rašė; 
durininkas buvo dingęs. „Reikia sukaupti visą drąsą, — pagalvojo 
mūsų didvyris, — o svarbiausia — nuslėpti tai, ką jaučiu.— Jį baisiai 
pykino.— Jei man pasidarys bloga, jie dievas žino ką apie mane pa- 
manys“. 

Pagaliau žmogus metė rašęs ir, šnairomis žvilgtelėjęs į Žiuljeną, 
paklausė: 

— Ar jau galite atsakyti į mano klausimus? 

— Taip, kunige,— silpnu balsu pratarė Žiuljenas. 

— A, labai džiaugiuosi. 

Juodasis žmogus, truputį pasikėlęs, ištraukė girgždantį eglinio 
stalo stalčių ir nekantriai ėmė ieškoti kažkokio rašto. Suradęs iš lėto 
atsisėdo ir vėl įbedė į Žiuljeną tokį žvilgsnį, lyg būtų norėjęs išplėšti 
iš jo paskutinį gyvybės likutį. 

— Jus man rekomenduoja kunigas Šelanas; tai buvo geriausias 
klebonas vyskupystėje, doriausias žmogus šiame pasaulyje; jau trisde- 
šimt metų jis mano draugas. 

— A, tai aš turiu garbės kalbėti su kunigu Piraru,— vos girdimu 
balsu ištarė Žiuljenas. 

— Matyt, taip, — atsakė seminarijos direktorius, niauriai žvelg- 
damas į jį. 


153 XXV skyrius 


Jo mažytės akys dar labiau sublizgo, o burnos kampeliai konvul- 
syviai trūktelėjo. Taip atrodo tigras, iš anksto gardžiuojąsis malonumu 
praryti auką. 

— Šelanas rašo trumpai, — pasakė jis, tarsi kalbėdamas pats su 
savim.— Intelligenti pauca*; mūsų laikais juo mažiau rašai, juo 
geriau. 

Jis ėmė garsiai skaityti: 

„Siunčiu jums Žiuljeną Sorelį iš savo parapijos, kurį krikštijau 
beveik prieš dvidešimt metų; jis turtingo dailidės sūnus, bet tėvas nieko 
jam neduoda. Žiuljenas bus puikus darbininkas Viešpaties vynuogyne. 
Nestokoja nei atminties, nei proto, geba mąstyti. Tik ar patvarus, ar 
nuoširdus jo pašaukimas?“ 

— Nuoširdus! — pakartojo kunigas Piraras nustebęs, žiūrėdamas 
į Žiuljeną; bet kunigo žvilgsnyje jau buvo kiek daugiau žmoniškumo.— 
Nuoširdus! — pakartojo jis, nuleidęs balsą, ir skaitė toliau: 

„Prašau jus paskirti Žiuljenui Soreliui stipendiją; jis bus vertas 
jos, jei išlaikys visus reikalingus egzaminus. Pamokiau jį truputį teo- 
logijos, tos senosios, gerosios Bosiuė, Arno, Fleri teologijos““. Jei vai- 
kinas jums netiks, parsiųskite jį man atgal; elgetyno direktorius, kurį 
jūs gerai pažįstate, nori paimti jį mokytoju savo vaikams ir duoda 
jam aštuonis šimtus frankų. Mano siela, dievui dėkui, rami. Imu apsi- 
prasti su baisiuoju smūgiu. Vale et me ama**“. 

Kunigas Piraras, iš lėto skaitydamas parašą, su atodūsiu ištarė: 
„Šelanas“. 

— Jis ramus, — pasakė.— Iš tikrųjų jo dorybė nusipelnė tokio 
atlygio; tesuteikia ir man jį dievas, kai ateis mano valanda! 

Pakėlė akis į dangų ir persižegnojo. Išvydęs tą šventą ženklą, 
Žiuljenas pajuto, kad didysis siaubas, sukaustęs jį tą akimirką, kai jis 
įkėlė koją į šiuos namus, ima sklaidytis. 

— Turiu čia tris šimtus dvidešimt vieną kandidatą į švenčiausiąjį 
luomą, — pratarė pagaliau kunigas Piraras griežtu, bet nepiktu bal- 
su,— ir tik septynetą ar aštuonetą man rekomendavo tokie žmonės 
kaip kunigas Šelanas; taigi tarp trijų šimtų dvidešimt vieno jūs būsite 
devintas. Bet mano globa nėra nei malonė, nei nuolaidžiavimas, o tik 
dvigubai didesnis budrumas ir griežtumas kovojant su ydomis. Užra- 
kinkite šitas duris. 


* Protingam užtenka kelių žodžių (lot.). 
**+ Lik sveikas ir mylėk mane (lot.). 

Žiuljenas vargais negalais perėjo kambarį, jam pavyko išsilai- 
kyti ant kojų. Šalia durų pastebėjo mažą langelį, pro kurį buvo matyti 
laukai. Žvilgtelėjo į medžius; ir jam pasidarė lengviau ant širdies, 
tarsi būtų išvydęs senus draugus. 

— Loguerisne linguam latinam? (Ar kalbate lotyniškai?) — pa- 
klausė kunigas Piraras, kai Žiuljenas grįžo. 

— Ita, pater optime (Taip, maloningas tėve),— atsakė Žiuljenas, 
šiek tiek atsitokėjęs. Iš tiesų, dar niekada joks žmogus žemėje neat- 
rodė jam mažiau vertas to kreipinio kaip kunigas Piraras visą šį pus- 
valandį. 

Pokalbis vyko toliau lotyniškai. Kunigo akių išraiška švelnėjo; 
Žiuljenas pamažu ėmė atgauti savitvardą. „Koks aš silpnas, — galvojo 
jis, — jei man tokį įspūdį daro ši tariama dorybė! Tas žmogus greičiau- 
siai toks pat sukčius kaip kunigas Maslonas“. Ir Žiuljenas apsidžiaugė, 
kad susiprato paslėpti batuose beveik visus savo pinigus. 

Kunigas Piraras paegzaminavo Žiuljeną iš teologijos ir nusistebėjo 
išsamiomis jo žiniomis. Jo nuostaba dar padidėjo, kai ėmė smulkiau 
klausinėti iš Švento rašto. Bet kai davė keletą klausimų iš bažnyčios 
tėvų mokslo, konstatavo, kad Žiuljenas beveik negirdėjęs tokių vardų, 
kaip šventas Jeronimas, šventas Augustinas, šventas Bonaventūras, 
šventas Bazilijus ir kiti. 

„Taip ir yra, — pagalvojo kunigas Piraras.— Štai tas lemtingas 
potraukis į protestantizmą, už kurį aš visada bariau Šelaną: gilus, per- 
nelyg gilus Švento rašto žinojimas“. 


(Žiuljenas, nors ir neklaustas, ką tik buvo išdėstęs jam kai kuriuos 
samprotavimus, kada iš tikrųjų buvo parašyta Pradžios knyga, penkios 
Mozės knygos ir t. t.) 

„Kokie gali būti tų begalinių Švento rašto nagrinėjimų vaisiai? — 
pagalvojo kunigas Piraras.— Ne kas kita, kaip asmeninis vertinimas, 
t. y. baisiausias protestantizmas. Vien šitas pavojingas mokslas, o nieko 
apie bažnyčios tėvus, kurie galėtų atsverti tą polinkį“. 

Bet seminarijos direktoriaus nuostabai nebuvo galo, kai jis ėmė 
klausinėti Žiuljeną apie popiežiaus valdžią: tikėjosi, kad tas išdėstys 
senosios galikonų bažnyčios teiginius“, o išgirdo jį atmintinai cituo- 
jant visą pono de Mestro knygą. 

„Keistas žmogus tas Šelanas, — pagalvojo Piraras.— O gal, duo- 
damas jaunuoliui tą knygą, tenorėjo parodyti, kokios pajuokos ji 
verta?“ 

Veltui tardė jis Žiuljeną, stengdamasis išsiaiškinti, ar šis rimtai tiki 
pono de Mestro mokslu. Jaunuolis atsakinėjo tik iš atminties pagal kny- 
gą. Dabar Žiuljenas jau iš tiesų laikėsi tvirtai, jautė, kad suėmė save 
į rankas. Po ilgokai užtrukusio kvotimo jam pasirodė, kad kunigas 
Piraras tik dėl akių dar elgiasi su juo rūsčiai. Iš tikrųjų, jei ne ypač 
griežti principai, kurių seminarijos direktorius jau penkiolika metų 
laikėsi bendraudamas su mokiniais, jis būtų apkabinęs Žiuljeną 
logikos vardan — tokie aiškūs, tikslūs ir nuoseklūs buvo jo atsa- 
kymai. 

„Protas drąsus ir sveikas, — galvojo jis, — bet corpus debile (kūnas 
silpnas)“. 

— Ar dažnai taip griūvate? — paklausė jis Žiuljeną prancūziš- 
kai, pirštu rodydamas į grindis. 

— Pirmą kartą gyvenime, — atsakė Žiuljenas.— Mane sukaustė 
durininko veidas, — pridūrė rausdamas kaip vaikas. 

Kunigas Piraras vos nenusišypsojo. 

— Štai kur nuveda šio pasaulio tuštybė: jūs, matyt, pripratęs prie 
šypsančių veidų — tų melo teatrų. Tiesa rūsti, gerbiamasis. Bet ar ne 
tokia pat rūsti mūsų paskirtis šioje žemėje? Reikės uoliai žiūrėti, kad 
jūsų sąmonė nepasiduotų šiai silpnybei: per didelis jautrumas tuščiam 
išoriniam grožiui. 

Jei man nebūtų jūsų rekomendavęs,— pridūrė kunigas Piraras, su 
neslepiamu malonumu vėl pereidamas prie lotynų kalbos, — jei man 
nebūtų jūsų rekomendavęs toks žmogus kaip kunigas Šelanas, aš kal- 
bėčiau su jumis tuščia pasaulietiška kalba, į kurią jūs, atrodo, esate 
pernelyg įpratęs. Pilna stipendija, kurios jūs prašote, yra, pasakyčiau, 
beveik neįmanomas dalykas. Bet būtų niekais paversti visi kunigo 
Šelano nuopelnai, jei, išapaštalavęs penkiasdešimt šešerius metus, jis 
negalėtų išrūpinti vienos stipendijos seminarijoje. 

Taip pasakęs, kunigas Piraras patarė Žiuljenui be jo sutikimo ne- 
stoti į jokią slaptą draugiją ar kongregaciją. 

— Duodu jums garbės žodį, — šūktelėjo Žiuljenas su nuoširdžiu 
doro žmogaus užsidegimu. 

Seminarijos direktorius pirmą kartą nusišypsojo. 

— Tas žodis šioje vietoje nevartotinas,— tarė kunigas, — jis per 
daug aiškiai primena tuščią garbę, kurios vaikosi pasauliečiai ir kuri 
veda juos į paklydimus, o dažnai ir į nusikaltimus. Jūs privalote būti 
man besąlygiškai klusnus pagal švento Pijaus V bulės Unam Ecclesiam 
septynioliktą paragrafą. Esu jūsų bažnytinis viršininkas. Šiuose na- 

muose, brangusis mano sūnau, išgirsti — tai paklusti. Kiek jūs turite 
pinigų? 

„Aha, — tarė sau Žiuljenas, — štai dėl ko aš jam brangusis sūnus“. 

— Trisdešimt penkis frankus, tėve. 

— Ruūupestingai rašykite, kam ir kiek išleisite; turėsite duoti man 
ataskaitą. 

Šitas varginantis pokalbis truko tris valandas. Pagaliau Žiuljenas 
pašaukė durininką. 

— Nuveskite Žiuljeną Sorelį į celę Nr. 103,— paliepė jam kuni- 
gas Piraras. 

Jis paskyrė Žiuljenui atskirą kambarį — tai buvo ypatinga malonė. 

— Nuneškite jo lagaminą, — pridūrė. 

Žiuljenas nuleido akis ir tiesiai prieš save pamatė savo lagaminą; 
pasirodo, tris valandas žiūrėjo į jį, bet nepažino. 

Įėjęs į celę Nr. 103 (tai buvo aštuonių kvadratinių pėdų kamba- 
rėlis pačiame viršutiniame namo aukšte), Žiuljenas pastebėjo, kad 
jos langai žiūri į tvirtovės pylimą, už kurio matosi gražus slėnis, at- 
skirtas nuo miesto Dū upės. 

— Koks gražus vaizdas! — šūktelėjo sau Žiuljenas, pats nesupras- 
damas, ką reiškia šie žodžiai. Stiprūs išgyvenimai, patirti per trumpą 
laiką, jo praleistą Bezansone, visiškai išsėmė jo jėgas. Jis atsisėdo prie 
lango ant vienintelės medinės kėdės celėje ir tuoj pat kietai užmi- 
go. Negirdėjo skambinant nei vakarienei, nei maldai; visi jį už- 
miršo. 

Kai pirmieji saulės spinduliai pabudino Žiuljeną anksti rytą, jis 
pasimatė begulįs ant grindų. 

PASAULIS, 
ARBA KO TRŪKSTA TURČIUI 


Aš vienas šioje žemėje, niekam dėl 
manęs neskauda galvos. Visi tie, kur prasi- 
muša, yra įžūlūs ir kietaširdžiai, o aš toks 
būti neįstengiu. Jie nekenčia manęs už mano 
nuolaidų gerumą. Ak, netrukus aš mirsiu 
iš bado arba iš sielvarto, kad žmonės tokie 
žiaurus. 


Jangas““ 


Jis skubiai nusidulkino sutaną ir nulipo žemyn; už pavėlavimą jį 
griežtai išbarė kažkoks auklėtojas. Žiuljenas nė nebandė teisintis, su- 
kryžiavo ant krūtinės rankas ir sugrudusiu balsu pasakė: 

— Peccavi, pater optime (Nusidėjau, pripažįstu savo kaltę, tėve 
mano). 

Tokia pradžia susilaukė didelio pasisekimo. Apsukresnieji semi- 
naristai iš karto sumetė, kad šitas žmogus — ne naujokas. Prasidėjo 
pertrauka. Žiuljenas pasijuto besąs visuotinio smalsumo objektu. Bet 
liko santūrus ir nekalbus. Pagal taisykles, kurias pats sau nusistatė, 
tris šimtus dvidešimt vieną savo kolegą laikė priešais; pavojingiausias 
iš visų jo akyse buvo kunigas Piraras. 

Po keleto dienų Žiuljenas turėjo pasirinkti nuodėmklausį; jam 
įteikė sąrašą. 

„Dieve brangus, kuo jie mane laiko, — tarė jis sau,— mano, kad 
aš nesuprantu, kuo čia kvepia?“ Ir pasirinko kunigą Pirarą. 

Jam nė į galvą neatėjo, koks lemiamas buvo šis jo žingsnis. Jau- 
nutis seminaristas, kilęs iš Verjero, nuo pat pirmos dienos apsiskelbęs 
jo draugu, pasakė jam, kad gal būtų buvę protingiau pasirinkti kunigą 
Kastanedą, seminarijos vicedirektorių. 

— Kunigas Kastanedas yra kunigo Piraro priešas. O Piraras įta- 
riamas jansenizmu,— šnabžtelėjo jaunasis seminaristas į ausį Žiul- 
jenui. 

Visi pirmieji mūsų didvyrio žingsniai buvo, kaip ir nuodėmklausio 
pasirinkimas, lengvabūdiški, nors jam ir atrodė, kad elgiasi apdairiai. 

Suklaidintas pasitikėjimo savimi, tokio būdingo lakios vaizduotės žmo- 
nėms, savo ketinimus jis laikė jau įvykusiais faktais ir tarėsi esąs ne- 
prilygstamas veidmainys. Visai apkvailęs, net pyko ant savęs už savo 
gabumus šitam silpnų žmonių menui. 

„Deja, tai vienintelis mano ginklas! Kitokiais laikais, — svarstė 
jis, — būčiau pelnęsis duoną žygiais, kurie būtų kalbėję patys už save 
priešo akivaizdoje“. 

Žiuljenas, patenkintas savo elgesiu, dairėsi aplink: viskas iš pažiū- 
ros bylojo apie tyriausią dorybę. 

Aštuoni ar dešimt seminaristų spinduliavo šventumu: kaip šventa 
Teresė ir šventas Pranciškus, kai šiam atsivėrė stigmos ant Vernos 
kalno Apeninuose, jie matė regėjimus. Bet tai buvo didelė paslaptis, 
jų draugai slėpė ją. Šitie vargšai jaunuoliai, regintieji vizijas, beveik 
neišeidavo iš ligoninės. Buvo koks šimtas tokių, kurie nepalaužiamą 
tikėjimą jungė su nenuilstamu stropumu. Jie dirbo tiek, kad vos bepa- 
ėjo, bet galvoje mažai kas telikdavo. Du ar trys buvo tikrai gabūs, tarp 
jų — kažkoks Šazelis; bet Žiuljenas nejautė jiems simpatijos kaip ir 
jie jam. 

Visi kiti iš trijų šimtų dvidešimt vieno seminaristo buvo netašyti 
padarai, vargu ar sugebantys paaiškinti, ką reiškia tie lotyniški žodžiai, 
kuriuos jie kartoja nuo ryto iki vakaro. Beveik visi — kaimiečių sūnūs, 
kuriems atrodė geriau pelnytis duoną iš vieno kito lotyniško žodžio 
negu iš žemės kapstymo. Remdamasis šitais stebėjimais, Žiuljenas jau 
pačiom pirmom dienom priėjo išvadą, kad jis netruks iškilti. „,„Kiek- 
vienai žinybai reikia žmonių su galva, nes kas nors turi darbą padary- 
ti, — svarstė jis. — Napoleono laikais aš būčiau buvęs seržantas; tarp 
šitų būsimų klebonų būsiu generalvikaras. 

Visi šitie bėdžiai, — galvojo jis toliau, — nuo vaikystės dirbo sunkų 
darbą ir, prieš patekdami čia, mito rūgusiu pienu ir juoda duona. Savo 
lušnose mėsą jie valgė penkis ar šešis kartus per metus. Kaip tie romė- 
nų kareiviai, kuriems karas buvo poilsio metas, šitie netašyti kaimiečiai 
žavisi seminarijos gyvenimo saldybėmis“. 

Žiuljenas jų niauriose akyse niekad neįžvelgdavo nieko kito, kaip 
tik jausmą, kurį sukelia užganėdintas fizinis poreikis po pietų ir gar- 
džiavimasis būsimu fiziniu malonumu prieš pietus. Tokie tai buvo 
žmonės, tarp kurių jis privalėjo pasižymėti; bet vieno dalyko nežinojo 
Žiuljenas,— ir niekas neketino jam apie tai prasitarti, — kad pirmauti 
iš įvairių disciplinų, kurios einamos seminarijoje, kaip antai, iš dog- 
matikos, bažnyčios istorijos ir t. t., ir t. t., yra jų akyse tiesiog puikybės 

nuodėmė. Po Voltero, po to, kai buvo įvesta dvejų rūmų sistema, kuri 
iš esmės yra ne kas kita, kaip nepasitikėjimas ir asmeninis vertinimas 
ir kuri diegia tautoms blogą įprotį nepasitikėti, Prancūzijos bažnyčia, 
regis, suprato, kad tikrieji jos priešai — knygos. Širdies nuolankumas 
jai viskas. Sėkmingas mokymasis, net jeigu tai šventi mokslai, atrodo 
jai įtartinas, ir ne be pagrindo. Kas gali sutrukdyti pranašesniam žmo- 
gui pereiti į priešingą stovyklą, kaip padarė Sijesas ir Greguaras*?? 
Išsigandusi bažnyčia kabinasi į popiežių — jai tai vienintelis išsigel- 
bėjimas. Tik popiežius gali mėginti sutramdyti asmeninį vertinimą 
ir dievobaimingomis savo dvaro ceremonijų iškilmėmis paveikti nuo- 
bodžiaujančią ir liguistą pasauliečių dvasią. 

Žiuljenas, tik pusiau tenuspėdamas šias įvairias tiesas, kurias semi- 
narijoje stengiasi paneigti kiekvienas ištartas žodis, pamažu grimzdo į 
melancholiją. Jis daug dirbo ir lengvai išmoko daug dalykų, labai 
naudingų kunigui, labai melagingų jo akyse ir visai jam neįdomių. 
Manė, kad tai ir visas jo darbas. 

„Nejaugi visi šioje žemėje mane pamiršo?“ — galvojo jis. Nežino- 
jo, kad kunigas Piraras gavo ir sudegino keletą laiškų su Dižono pašto 
antspaudu, kurie, nepaisant padoriausio stiliaus, aiškiai liudijo apie 
karščiausią aistrą, kovojančią, matyt, su skaudžiais sąžinės priekaiš- 
tais. ,„Bent jau tas gerai, — galvojo kunigas Piraras,— kad jaunuolis 
mylėjo tikinčią moterį“. 

Vieną dieną kunigas Piraras atplėšė laišką, baisiai sulaistytą aša- 
romis ir beveik neįskaitomą; tai buvo galutinis atsisveikinimas. „Galų 
gale, — rašė toji moteris Žiuljenui, — dangus pasigailėjo manęs ir leido 
man užsidegti neapykanta — ne mano nuodėmės kaltininkui, ne, už jį 
man niekada nebus nieko brangesnio šiame pasaulyje, — o pačiai mano 
nuodėmei. Auka padaryta, brangusis. Kaip matote, neapsieita be ašarų. 
Viršų paėmė noras išgelbėti tuos, kuriais rūpintis yra mano pareiga ir 
kuriuos jūs taip mylėjote. Viešpats dievas — teisingas, bet rūstus — 
negalės dabar bausti jų už motinos nusikaltimus. Sudiev, Žiuljenai, 
būkite teisingas Žmonėms“. 

Šių paskutinių žodžių beveik visai neįmanoma buvo įskaityti; mo- 
teris siuntė Žiuljenui Dižono adresą, tačiau reiškė viltį, kad Žiuljenas 
neatsakys, o jei ir atsakys, tai tokiais žodžiais, kurių moteris, grįžusi 
į doros kelią, galės klausytis neraudonuodama. 


Žiuljeno melancholija, taip pat ir prastas maistas, kurį seminarija 
gaudavo iš pietų tiekėjo, imančio už porciją po aštuoniasdešimt tris 


Pirma dalis 160 


santimus, jau buvo pradėję griauti jo sveikatą, kai vieną rytą jo celėje 
staiga pasirodė Fukė. 

— Pagaliau aš pas tave. Penkis kartus, — tai ne priekaištas tau, — 
buvau atvažiavęs į Bezansoną tavęs aplankyti. Ir kiekvieną kartą — 
kakta į duris. Pastačiau žmogų prie seminarijos vartų, bet kodėl tu, 
velniai griebtų, niekad neišeini? 

— Užsidėjau sau tokį bandymą. 

— Tu labai pasikeitęs. Na, galų gale matau tave. Dvi dailios mo- 
netos po penkis frankus tik dabar man parodė, koks aš kvailys, kad 
nesusipratau pasiūlyti jų pirmą kartą. 

Draugų kalboms nebuvo galo. Žiuljenas išblyško, kai Fukė pasakė: 

— Beje, žinai, tavo mokinių motina pasidarė neapsakomai die- 
vobaiminga. 

Ir ėmė kalbėti tuo atsainiu tonu, kuris daro itin keistą įspūdį aistros 
apimtai sielai, kai pašnekovas nesąmoningai užkliudo jos brangiausius 
jausmus. 

— Taip, drauguži, fanatiškai dievobaiminga. Girdėjau, lanko 
šventas vietas. Bet kunigui Maslonui, kuris taip ilgai šnipinėjo vargšą 
kunigą Šelaną, ponia de Renal padarė amžiną gėdą — paniekino jį 
ir važinėja išpažinties į Dižoną arba į Bezansoną. 

— Ji būna Bezansone? — visas nukaitęs, paklausė Žiuljenas. 

— Būna, ir dažnokai, — klausiamai į jį žiūrėdamas, atsakė Fukė. 

— Ar turi čia kokį Constitutionnel numerį? 

— Ką? — nustebo Fukė. 

— Klausiu tave, ar turi kokį Constitutionnel numerį? — ramiau- 
siu balsu pakartojo Žiuljenas.— Juos čia pardavinėja po trisdešimt sū 
už numerį. 

— Kaip? Liberalų yra net seminarijoje? — šūktelėjo Fukė.— 
Vargšė Prancūzija! — pridūrė jis, mėgdžiodamas veidmainingą ir sal- 
dų kunigo Maslono toną. 

Šitas pasimatymas su draugu būtų giliai sukrėtęs mūsų didvyrį, jei 
rytojaus dieną pora žodžių, pasakytų jaunojo seminaristo iš Verjero, 
kuris atrodė jam toks vaikiškas, nebūtų atskleidę vieno svarbaus da- 
lyko. Nuo tos dienos, kada Žiuljenas atvyko į seminariją, visas jo elge- 
sys tebuvo ištisa virtinė klaidų. Jis karčiai iš savęs pasijuokė. 

Tiesą sakant, kiekvieną svarbų žingsnį jis visada rūpestingai apgal- 
vodavo; bet smulkmenomis nesirūpino, o apsukresnieji seminaristai 
tik į smulkmenas ir kreipia dėmesį. Todėl tarp mokslo draugų jis vei- 
kiai pragarsėjo kaip laisvamanis. Jį išdavė daugybė mažmožių. 

Jų akyse jis aiškiai turėjo tą didžiulę ydą, kad galvojo, savarankiš- 
kai sprendė, užuot aklai sekęs autoritetu ir kitų pavyzdžiu. Iš kunigo 
Piraro jis jokios pagalbos nesusilaukė; tasai nė karto nepratarė jam nė 
žodžio, nebent tik klausykloje, bet ir čia daugiau klausė, negu kalbėjo. 
Kitaip būtų buvę, jeigu jis būtų pasirinkęs nuodėmklausiu kunigą 
Kastanedą. 

Kai Žiuljenas suprato, kaip neprotingai jis elgėsi, jam nebeliko 
laiko nuobodžiauti. Panoro sužinoti, kiekgi jam pakenkė jo klaidos, ir 
tam tikslui pamėgino nutraukti išdidžią ir atkaklią tylą, kuria baidė 
draugus. Tada jie ir atkeršijo jam. Bandymą suartėti sutiko su panieka, 
netgi su pašaipa. Jis įsitikino, kad nuo pat įstojimo į seminariją nebuvo 
valandos, ypač per pertraukas tarp paskaitų, kuri nebūtų turėjusi tei- 
giamų ar neigiamų pasekmių, kuri nebūtų padidinusi jo priešų skaičių 
ar palenkusi į jo pusę kokį nuoširdžiai dorybingą seminaristą, ar ne 
tokį nepraustaburnį kaip kiti. Blogis, kurį reikėjo atitaisyti, buvo mil- 
žiniškas, užduotis — labai sunki. Nuo šiol Žiuljeno dėmesys buvo visą 
laiką įtemptas; reikėjo pasirodyti visai kitu žmogumi. 

Nemaža rūpesčių, pavyzdžiui, kėlė jo akių išraiška. Ne be reikalo 
tokiose vietose akys visada laikomos nuleistos. „Koks pasipūtėlis aš 
buvau Verjere! — galvojo Žiuljenas.— Maniau, kad gyvenu, o iš tik- 
rųjų tik ruošiausi gyventi; ir štai pagaliau atsidūriau pasaulyje, kuriame 
gyvensiu tol, kol baigsiu vaidinti savo vaidmenį; aplink — vieni priešai. 
Nežmoniškai sunku, — mąstė jis toliau, — be perstojo, kas akimirką 
veidmainiauti! Prieš tokį gyvenimą nublanksta net Herkulio žygdar- 
biai! Mūsų laikų Herkulis — tai Sikstas V*", savo nuolankia laikysena 
penkiolika metų apgaudinėjęs keturiasdešimt kardinolų, kurie žinojo, 
koks ūmus ir išdidus jis buvo jaunystėje. 

Mokslas, vadinasi, čia neturi jokios svarbos, — su apmaudu svarstė 
jis.— Tas, kas gerai mokosi dogmatiką, šventąją istoriją ir t. t., giriamas 
tik dėl akių. Visa, kas sakoma šiuo klausimu, — tik spąstai, į kuriuos 
patenka tokie bepročiai kaip aš. Deja, vienintelis mano nuopelnas 
buvo tas, kad aš bet ką greitai išmokstu, sugebu įsisavinti visus tuos 
tauškalus. Gal širdies gilumoje ir jie patys žino tikrą jų vertę? Gal ir 
jie galvoja taip kaip aš? O aš, kvailys, didžiavausi! Iš tų nuolat mano 
užimamų pirmų vietų naudos tiek, kad jos virto tarsi prastais pažy- 
miais, ir į juos bus atsižvelgta skirstant tas tikrąsias vietas, kurias mes 
užimsime baigę seminariją ir kurios neš mums pinigus. Šazelis turi 
žinių daugiau už mane, bet į savo rašinius visada įvelia kokią nesąmonę 
ir atsiduria penkiasdešimtoje vietoje; o jei ir užima kartais pirmą, tai 

tik per neapsižiūrėjimą. Ak, kaip man būtų pravertęs vienas vienin- 
telis kunigo Piraro žodis!“ 

Kai Žiuljenas suprato klydęs, ilgos asketinio pamaldumo pratybos, 
pavyzdžiui, rožančiaus kalbėjimas penkis kartus per savaitę, giesmės, 
skirtos švenčiausiajai Jėzaus širdžiai, ir t. t., ir t. t — visa, kas jam at- 
rodė mirtinai nuobodu, tapo pačiu įdomiausiu užsiėmimu. Griežtai 
sekdamas save ir, svarbiausia, stengdamasis nepervertinti savo išgalių, 
Žiuljenas nesiekė iš karto kaip tie seminaristai, kurie buvo kitiems ro- 
domi už pavyzdį, kas akimirką daryti kokį reikšmingą veiksmą, t. y. 
veiksmą, liudijantį apie tam tikrą krikščionišką tobulėjimą. Seminari- 
joje net virtą kiaušinį galima valgyti taip, kad tai liudys pažangą kelyje 
į dievobaimingumą. 

Tegul skaitytojas, kuris galbūt šypsosi, teikias prisiminti, kiek žiop- 
lysčių pridarė valgydamas kiaušinį abatas Delilis*!', pakviestas pusryčių 
pas vieną aukštą damą Liudviko XVI dvare. 

Žiuljenas pirmiausia stengėsi pasiekti non culpa, tai yra tokią būse- 
ną, kai jauno seminaristo eigastis, rankų ir akių judesiai ir t. t. jau 
nebeturi iš tiesų nieko pasaulietiško, bet dar nerodo, kad šitas žmogus 
tegyvena mintimis apie aną pasaulį, pamynęs visišką šio pasaulio 
menkystę. 

Ant koridoriaus sienų Žiuljenas tolydžio matė anglimi parašytus 
tokius sakinius: „Ką reiškia šešiasdešimt išbandymo metų, palyginti 
su amžina palaima arba su amžinomis kančiomis verdančioje alyvoje 
pragare!“ Šių sakinių jis dabar neniekino; suprato, kad jie turi nuolat 
stovėti jam prieš akis. „Ką aš veiksiu visą gyvenimą? — galvojo jis.— 
Pardavinėsiu tikintiesiems vietas danguje. Kas gi jiems parodys aki- 
vaizdžiai, kas tai per dalykas? Išorinis skirtumas tarp manęs ir pa- 
sauliečio“. 

Po daugelio mėnesių tolydinių nenuilstamų pastangų Žiuljenas 
vis dar buvo panašus į žmogų, kuris mąsto. Kai pakeldavo ir nuleisdavo 
akis arba sučiaupdavo lūpas, šie judesiai neliudijo, kad jis tiki savaime, 
kad jo tikėjimas pasiruošęs viską priimti ir viską ginti, net jei reikėtų 
tapti kankiniu. Žiuljenas niršo matydamas, kad čia jį lenkia labiausiai 
netašyti kaimo bernai. O tie dėl visai suprantamų priežasčių nė nega- 
lėjo savo išvaizda rodyti, jog mąsto. 

Kiek jis vargo, kad jo kakta atrodytų buka ir kvailai romi, o veide 
atsispindėtų tas karštas ir aklas tikėjimas, pasiruošęs viską priimti ir 
viską iškentėti, kurį taip dažnai galima regėti Italijos vienuolynuose 

ir kurio tobulus pavyzdžius mums, pasauliečiams, paliko Gverčinas““ 
savo religiniuose paveiksluose*. 

Didelių švenčių dienomis seminaristams duodavo pietums dešrelių 
su raugintais kopūstais. Žiuljeno kaimynai prie stalo pastebėjo, kad jis 
abejingai žiūri į šią laimę; tai buvo vienas pirmųjų jo nusikaltimų. 
Jo mokslo draugai laikė tai šlykščiu kvailiausios veidmainystės pasi- 
reiškimu; šituo jis įsigijo daugiausia priešų. „Pažiūrėkite į tą miesčionį, 
pažiūrėkite į tą pasipūtėlį, — kalbėjo jie,— nuduoda, kad į geriausią 
davinį, į dešreles su kopūstais, jam nusispjaut! Fe, bjaurybė! Prakeik- 
tas išdidėlis!“ Jam būtų reikėję nuduoti, kad jis baudžia save, palikda- 
mas lėkštėje pusę porcijos, ir prisiversti kuriam nors draugui pasakyti, 
parodžius į kopūstus: „Ką daugiau gali žmogus paaukoti visagaliui, 
jei ne savanorišką kančią?“ 

Bet Žiuljenas neturėjo patirties — nesuvokė dar taip lengvai tokių 
dalykų. 

„Deja, šitų kaimo vaikinų, mano mokslo draugų, nemokšystė yra 
didžiulis jų pranašumas, — sušukdavo Žiuljenas nevilties akimirko- 
mis.— Kai jie ateina į seminariją, jų mokytojams nereikia dulkinti 
jiems iš galvų tos pasibaisėtinos daugybės pasaulietiškų minčių, kurias 
atsinešiau aš ir kurios, kad ir ką daryčiau, atsispindi mano veide“. 

Žiuljenas atidžiai, beveik su pavydu stebėjo labiausiai netašytus 
kaimo vaikinus, stojančius į seminariją. Tuo metu, kai jiems nuvilk- 
davo ratino striukes ir aprengdavo sutanom, jie tiek teturėdavo išsi- 
auklėjimo, kad jautė neapsakomą, begalinę pagarbą skambantiems ir 
šlamantiems, kaip sako franškontiečiai. 

Šituo tradiciniu posakiu jie nusako prakilnią idėją, slypinčią gryno 
pinigo sąvokoje. 

Tiems seminaristams, kaip Voltero romanų herojams, didžiausia 
laimė gyvenime yra sočiai pavalgyti. Žiuljenas pastebėjo, kad beveik 
visi jie apsigimę su pagarba žmogui, dėvinčiam rūbą iš plonos gelum- 
bės. Šitas pats jausmas moko juos godoti taipogi mūsų teismų teisin- 
gumą — ir tada, kai jis to vertas, ir net tada, kai ne visai vertas. „Ką 
laimėsi, — kalbėjosi jie dažnai tarp savęs, — bylinėdamasis su stambia 
žuvimi?“ 

Šitais žodžiais Juros slėniuose nusakomas turtuolis. Tad supraskite, 
kaip jie turi gerbti tą, kas visų turtingiausias: valdžią! 


* Pažiūrėkite Luvro muziejuje paveikslą (Nr. 1130), kur Pranciškus, Akvitanijos 
kunigaikštis, nusiima karūną ir užsivelka vienuolio abitą. (Aut. pastaba) 

Nenušvisti pagarbia šypsena, vien tik išgirdus pono prefekto pa- 
vardę, Franš Kontė kaimiečių akimis žiūrint, jau yra neapdairumas; 
o beturčio neapdairumas tuoj pat baudžiamas duonos stygium. 

Panieka, kuri pirmomis dienomis vos neužsmaugė Žiuljeno, virto 
galų gale užuojauta: daugumos jo mokslo draugų tėvai, grįžę žiemos 
vakarais į savo lūšnas, tikriausiai ne kartą nerasdavo tenai nei duonos, 
nei kaštainių, nei bulvių. „Tad kas čia nuostabaus, — galvojo Žiulje- 
nas, — jei laimingas jų akyse yra visų pirma tas, kuris sočiai papietavo, 
o paskui tas, kuris gerai apsirengęs! Mano draugų pašaukimas tvirtas: 
jie įsitikinę, kad, patekę į dvasininkų luomą, galės visą gyvenimą 
džiaugtis laime gerai pietauti ir šiltai rengtis žiemą“. 

Kartą Žiuljenas išgirdo, kaip vienas jaunas seminaristas, apdo- 
vanotas lakia vaizduote, pasakė savo draugui: 

— Kodėl negalėčiau aš tapti popiežium kaip Sikstas V, kuris ganė 
kiaules? 

— Popiežiais renkami tik italai, — atsakė draugas, — bet ir iš mūsų 
kam nors tikriausiai klius per burtą generalvikaro, kanauninko, o ko 
gero, ir vyskupo vietelė. Va, Šalono vyskupas P.— kubiliaus sūnus, 
toks ir mano tėvo amatas. 

Vieną dieną kunigas Piraras iškvietė Žiuljeną iš dogmatikos pa- 
mokos. Vargšas jaunuolis apsidžiaugė, kad valandėlę ištrūko iš fiziš- 
kai ir dvasiškai jį slegiančios atmosferos. 

Direktoriaus kabinete Žiuljeno laukė toks pat susitikimas kaip tas, 
kuris jį taip išgąsdino pirmąją dieną seminarijoje. 

— Paaiškinkite man, kas parašyta ant šitos kortelės, — tarė jis, 
žiūrėdamas į Žiuljeną taip, kad šiam norėjosi skradžiai žemę pra- 
smegti. 

Žiuljenas perskaitė: 

„Amanda Binė, „Žirafos“ kavinė, prieš aštuntą. Sakykite, kad jūs 
iš Žanliso, mano motinos giminaitis“. 

Žiuljenas suprato, koks baisus jam gresia pavojus; kunigo Kasta- 
nedo sekliai pavogė iš jo šį adresą. 

— Tą dieną, kai įžengiau čia,— atsakė jis, žiūrėdamas į kunigo 
Piraro kaktą, nes negalėjo ištverti jo siaubingo žvilgsnio, — aš visas 
drebėjau: kunigas Šelanas buvo mane įspėjęs, kad čia knibžda skun- 
dikų ir klesti visokios kitos piktybės; mokiniai skatinami šnipinėti ir 
įdavinėti mokslo draugus. Tokia dangaus valia — jis nori parodyti 
jauniems kunigams, koks iš tikrųjų yra gyvenimas, ir įkvėpti jiems 
pasibjaurėjimą pasauliu ir tuščiu jo blizgesiu. 

— Ir man, ir man jūs drįstate paistyti šiuos niekus! — riktelėjo 
kunigas Piraras.— Ak, nenaudėlis! 

— Verjere,— ramiai kalbėjo toliau Žiuljenas, — broliai mušdavo 
mane, kai man ko nors pavydėdavo... 

— Apie reikalą! Apie reikalą! — sušuko kunigas Piraras, vos 
valdydamasis iš pykčio. 

Nė truputėlio neišsigandęs, Žiuljenas pasakojo toliau: 

— Atvykau į Bezansoną apie pusiaudienį, buvau išalkęs, įėjau 
į kavinę. Širdis mano šlykštėjosi tokia nedora vieta; bet aš pagalvojau, 
kad pusryčiai čia man atsieis pigiau negu užeigoje. Kažkokiai poniai, 
matyt, kavinės savininkei, pagailo manęs — aš atrodžiau labai jau Ža- 
lias. Bezansone pilna visokių valkatų,— pasakė ji man, — bijau, kad 
jūsų nenuskriaustų. Jei jums kas blogo atsitiktų, kreipkitės į mane, 
atsiųskite ką nors pas mane iki aštuntos valandos. Jei seminarijos du- 
rininkai nepanorės duoti man žinios, pasakykite jiems, kad esate mano 
giminaitis, kilęs iš Žanliso... 

— Visus šituos plepalus mes patikrinsime, — riktelėjo kunigas 
Piraras; negalėdamas nustygti vietoje, jis vaikštinėjo po kambarį.— 
Marš į celę! 

Kunigas nusekė paskui Žiuljeną ir užrakino jį. Šis tučtuojau puolė 
prie savo lagamino, kurio dugne buvo rūpestingai užkišęs tą lemtingą 
kortelę. Nieko nepasigedo, bet daug kas buvo ne savo vietoje; o juk 
visada nešiojosi raktą. „Kokia laimė, — dingtelėjo Žiuljenui,— kad 
tuo laiku, kai aš dar čia nieko nesupratau, nė karto nepasinaudojau 
kunigo Kastanedo leidimu išeiti į miestą, nors jis taip dažnai ir taip 
geraširdiškai siūlė man — suprantu dabar kodėl. Gal būčiau susigun- 
dęs persirengti ir nuėjęs pasimatyti su gražiąja Amanda; ir būčiau 
pražuvęs. Kai jie prarado viltį šitokiu būdu pasinaudoti rastu įkalčiu, 
tai, kad jis visiškai nežūtų, nusprendė mane įskųsti“. 

Po poros valandų jį vėl iškvietė pas direktorių. 

— Jūs nemelavote,— pasakė jis, žiūrėdamas į Žiuljeną nebe tokiu 
griežtu žvilgsniu, — bet laikyti šitokį adresą labai neatsargu; jūs net 
nesuvokiate, koks rimtas tai pavojus. Vargšas vaike! Juk tai gali jums 
pakenkti ir po dešimties metų. 

XXVII skyrius 
PIRMOJI PATIRTIS 


Mūsų laikai, dieve didis, tai Pandoros 
skrynia. Vargas tam, kas jos prisilytės. 


Didro 


Teatleidžia mums skaitytojas, jei apie šį Žiuljeno gyvenimo laiko- 
tarpį mes pateikiame taip maža aiškių ir tikslių faktų. Tai ne todėl, kad 
mums jų trūktų,— anaiptol; bet tai, ką jis pamatė seminarijoje, gal 
būtų per daug juoda, palyginti su tuo santūriu koloritu, kurį stengėmės 
išlaikyti šiuose puslapiuose. Mano amžininkai, kuriems kai kas teikia 
daug kančių, mena tai tik su pasibaisėjimu, žlugdančiu bet kokį malo- 
numą, net ir malonumą skaityti apysaką. 

Žiuljenui nelabai sekėsi veidmainiauti gestais; buvo akimirkų, kai 
jį apimdavo pasibjaurėjimas ir net visiška neviltis. Jis nieko nepasiekė, 
o dar ir pati profesija buvo jam kokti. Menkiausia pagalba iš šalies 
būtų įkvėpusi jam drąsos — ne tokia jau didelė buvo kliūtis, kurią 
reikėjo įveikti; bet jis buvo vienas kaip laivelis, paliktas vidury vande- 
nyno. „O jei man ir pavyktų, — svarstė jis, — tai visą gyvenimą reikėtų 
pragyventi šioje nelaboje draugėje! Arba su ėdūnais, kurie tesvajoja, 
kaip ris per pietus kiaušinienę su lašiniais, arba su tokiais kaip kunigas 
Kastanedas, kuriam nėra per juodas joks nusikaltimas! Jie įkops į val- 
džią; tačiau kokia kaina, dieve didis! 

Žmogaus valia įveikia viską, apie tai rašo visos knygos; bet ar už- 
teks jos tokiam pasibjaurėjimui nugalėti? Didiesiems žmonėms lengva 
buvo daryti žygdarbius; pavojus, kad ir koks baisus, atrodė jiems gra- 
žus; o kas, be manęs, įstengs suprasti, kaip šlykštu visa, kas supa mane?“ 

Tai buvo pats sunkiausias jo gyvenimo metas. Juk taip lengvai jis 
galėjo įstoti į vieną tų puikių pulkų, kurie sudarė Bezansono įgulą! 
Arba pasidaryti lotynų kalbos mokytoju; argi daug jam reikia pragy- 
venimui? Bet tada atsisveikink su karjera, su ateitimi, kuria ir tegyvena 
vaizduotė! Tai tas pat, kas mirti. Papasakosime šį tą iš vienos jo liūdnų 
dienų. 

„Kaip dažnai aš didžiavausi ir džiaugiausi, kad esu ne toks kaip 
kiti kaimo vaikinai! Na ką gi, dabar aš jau pakankamai pagyvenau 
šioje žemėje, kad suprasčiau, jog kitoniškumas gimdo neapykantą“ ,— 

svarstė jis vieną rytą. Ši didi tiesa atsiskleidė jam po vieno iš skaudžiau- 
sių nepasisekimų. Jis visą savaitę stengėsi įsiteikti vienam mokiniui, 
garsėjančiam savo šventumu. Vaikštinėjo su juo po kiemą ir nuolankiai 
klausėsi mirtinai nuobodžių nesąmonių, kurias tas paistė. Staiga dan- 
gus aptemo, sugriaudėjo perkūnas, ir šventasis seminaristas, šiurkščiai 
atstūmęs Žiuljeną, sušuko: 

— Klausykite, kiekvienas už save šiame pasaulyje, aš nenoriu žūti 
nuo žaibo: dievas gali jus nutrenkti, nes jūs bedievis, jūs Volteras. 

Sukandęs iš įtūžio dantis ir pakėlęs akis į dangų, kurį skvarbė žai- 
bai, Žiuljenas sušuko: „Teužpila mane vandenys, jei užmigsiu per 
audrą! Pabandykime palenkti į save kurį kitą pusgalvį“. 

Paskambino kunigo Kastanedo šventosios istorijos pamokai. 

Tiems kaimo vaikinams, taip bijantiems sunkaus darbo ir savo tėvų 
neturto, kunigas Kastanedas aiškino tą dieną, kad vyriausybė, kuri 
atrodo jiems tokia baisi, turi tikrą ir teisėtą valdžią tik todėl, kad jai 
suteikė ją dievo vietininkas šioje žemėje: 

— Nusipelnykite popiežiaus malonę savo šventu gyvenimu, klus- 
numu, bukite tarsi lazda jo rankoje, — pridūrė jis,— ir jūs gausite 
nuostabią vietą, kur niekas jums neįsakinės ir niekas jūsų nekontro- 
liuos; vietą iki gyvenimo pabaigos, kur trečdalį atlyginimo moka val- 
džia, o kitus du trečdalius tikintieji, paveikti jūsų pamokslų. 

Po pamokos kunigas Kastanedas, išėjęs iš klasės, stabtelėjo kieme. 

— Apie kleboną tikrai galima pasakyti: koks žmogus, tokia ir 
vieta, — sakė jis ratu apstojusiems mokiniams.— Aš pats savo akimis 
mačiau kalnuose parapijų, kur klebonas turi daugiau pajamų negu 
dauguma klebonų mieste. Netgi pinigais; o kiek dar riebių gaidžių, 
kiaušinių, šviežio sviesto ir visokio kito smulkaus gero; ir ten klebonas, 
žinoma, pirmas asmuo: be jo neapsieis nė vienas pokylis, jis visur kvie- 
čiamas, vaišinamas ir t. t. 

Vos tik kunigas Kastanedas nuėjo, mokiniai pasidalijo į būrelius. 
Žiuljenas nepritapo nė prie vieno; visi jo šalinosi kaip nusususios ave- 
lės. Jis matė, kaip kiekviename būrelyje mokiniai vienas po kito meta 
į orą monetą, ir tam, kuris įspėja, kuria puse nukris pinigas, draugai 
pranašauja vieną tų pelningų parapijų. 

Paskui prasidėjo pasakojimai. Kažkoks jaunas, vos prieš metus 
įšvęstas kunigas padovanojęs savo nupenėtą triušį vieno seno klebono 
tarnaitei ir už tai buvęs paskirtas pas jį vikaru, o po kelių mėnesių, 
nes klebonas greit pasimiręs, užėmęs jo vietą geroje parapijoje. Kitam 
pavykę įsisukti klebono įpėdiniu labai turtingo didoko miestelio para- 

pijoje todėl, kad visada pietaudavęs su paraližuotu klebonu ir paslau- 
giai supjaustydavęs jam viščiuką. 

Seminaristai, kaip ir kiti jaunuoliai, pasirinkę bet kurią profesiją, 
per daug reikšmės skiria šioms smulkioms gudrybėms, kurios — dėl to, 
kad neįprastos — jaudina jų vaizduotę. 

„Turiu įprasti į šiuos pokalbius“, — kartojo sau Žiuljenas. Jei kal- 
ba sukosi ne apie dešreles ir turtingas parapijas, tai buvo svarstoma 
pasaulietiškoji bažnytinės doktrinos pusė, nesutarimai tarp vyskupų 
ir prefektų, tarp merų ir klebonų. Žiuljenui ėmė ryškėti, kad jie turi 
antrą dievą, ir daug baisesnį bei galingesnį negu pirmasis; tas antrasis 
dievas — popiežius. Jie pasakojo vienas kitam, tačiau tyliu balsu ir tik 
tada, kai buvo tikri, kad jų neišgirs kunigas Piraras: esą, jei popiežius 
pats nesivarginąs ir neskiriąs visų Prancūzijos prefektų ir merų, tai 
vien todėl, kad pavedęs šį rupestį Prancūzijos karaliui, pavadindamas 
jį vyresniuoju bažnyčios sūnumi. 

Šituo metu ir atėjo Žiuljenui į galvą mintis, kad jo reputacijai pa- 
kelti galinti praversti pono de Mestro knyga „Apie popiežių“. Jis iš 
tikrųjų nustebino draugus, bet ir vėl įsitaisė bėdą. Jiems nepatiko, kad 
jis geriau už juos dėsto jų pačių pažiūras. Kunigas Šelanas, auklėdamas 
Žiuljeną, pasirodė toks pat neapdairus, kaip ir tvarkydamas savo rei- 
kalus. Įpratinęs teisingai samprotauti ir neatsipirkinėti tuščiais žodžiais, 
užmiršo įspėti jį, kad šis įprotis, kai jį turi nežymus žmogelis, yra nu- 
sikaltimas, nes kiekvienas logiškas samprotavimas yra užgaulus. 

Taigi Žiuljeno iškalba buvo palaikyta nauju nusikaltimu. Semi- 
naristai, ilgai apie jį galvoję, surado pagaliau vardą, kuriuo nusakė 
visą pasibaisėjimą juo: praminė jį MARTYNU LIUTERIU, visų 
pirma, kaip jie sakė, dėl tos velniškos logikos, kuria jis taip pui- 
kaujasi. 

Daugelis jaunų seminaristų buvo skaistesnio veido ir galėjo kitiems 
atrodyti gražesni už Žiuljeną; bet Žiuljeno rankos buvo baltos, ir jis 
negalėjo nuslėpti kai kurių įpročių, rodančių delikatų švarumą. Ši 
girtina savybė anaiptol nelaikoma girtina tuose niūriuose namuose, 
į kuriuos jį nubloškė likimas. Nevalyvi kaimiečiai, tarp kurių jis gyve- 
no, apskelbė jį pasileidėliu. Nenorime varginti skaitytojo pasakojimu 
apie šimtus negandų, ištikusių mūsų didvyrį. Pavyzdžiui, stipresnieji 
mokslo draugai buvo beįprantą jį mušti; jis turėjo apsiginkluoti gele- 
žiniu skriestuvu ir leisti jiems suprasti, beje, tik ženklais, kad paleis jį 
į darbą. Ženklais savo skunduose šnipams ne taip paranku operuoti 
kaip žodžiais. 

XXVIII skyrius 
PROCESIJA 


Visos širdys buvo  įsiaudrinusios. 
Atrodė, kad dievas nužengė į šias siauras 
gotikines gatveles, tikinčiųjų rūpesčiu visur 
iškaišytas ir gausiai išbarstytas smėliu. 


Jangas 


Kad ir kaip stengėsi dėtis menkas ir kvailas, Žiuljenas negalėjo 
patikti: per daug skyrėsi nuo kitų. „O betgi,— galvojo jis,— visi tie 
mokytojai — labai subtilūs žmonės, parinkti iš tūkstančių; kodėl nepa- 
tinka jiems mano nusižeminimas?“ Tik vienas jų, atrodė, nesivaržy- 
damas naudojosi jo nuduotu troškimu tikėti viskuo ir viską imti už 
tikrą pinigą. Tai buvo kunigas Šasas-Bernaras, visų apeigų katedroje 
ceremonimeistras, kuriam jau penkiolika metų buvo žadama toje 
katedroje kanauninko vieta; o kol kas jis dėstė seminarijoje bažnytinę 
retoriką. Tai buvo vienas tų dalykų, kur Žiuljenas dažniausiai pir- 
maudavo, kol dar nebuvo praregėjęs. Tada kunigas Šasas ir pajuto 
simpatiją jam; pasibaigus paskaitai, jis mielai imdavo Žiuljėną po 
ranka ir vesdavosi pasivaikščioti į sodą. 

„Kurlink jis taiko?“ — galvojo Žiuljenas. Jis stebėjosi, kad ku- 
nigas Šasas valandų valandas gali pasakoti jam apie katedros bažny- 
tinius rūbus. Vien tik arnotų, siuvinėtų auksu, ji turinti septyniolika, 
neskaitant gedulinių. Katedra dedanti daug vilčių į senąją pirminin- 
kienę de Riubamprė; ši devyniasdešimties metų dama mažiausiai 
septynis dešimtmečius laikanti skryniose savo vestuvines sukneles 
iš prabangių Liono šilkų, ataustų auksu. 

— Įsivaizduokite, mano mielas, — kalbėjo kunigas Šasas, staiga 
sustodamas ir iš susižavėjimo išplėsdamas akis,— kad šitos suknios 
stovėte stovi, tiek jose aukso. Bezansone visi padorūs žmonės linkę 
manyti, kad pagal ponios pirmininkienės testamentą katedros lobynas 
praturtėsiąs daugiau negu dešimčia arnotų, aš jau nekalbu apie ketu- 
rias ar penkias kapas didžiosioms iškilmėms. Bet tikiuosi dar dau- 
giau,— pridūrė kunigas Šasas, nuleidęs balsą: — turiu pagrindą 
manyti, kad ponia pirmininkienė paliks mums aštuonias puikias pa- 
auksuoto sidabro žvakides, kurias, kaip spėjama, pirkęs Italijoje Bur- 

gundijos kunigaikštis Karolis Narsusis; mat vienas jos prosenelis buvęs 
jo numylėtas ministras. 

„Bet Kur šitas žmogus taiko masindamas mane tais skarma- 
lais? — galvojo Žiuljenas.— Pražilau beklausydamas šios gudrios 
įžangos, o ko jis nori, taip ir nematyti. Turbūt baisiai nepasitiki manimi! 
Jis apsukresnis už kitus, kurių slapti tikslai puikiausiai išaiškėja per 
porą savaičių. Suprantama, to žmogaus garbėtroška kenčia jau pen- 
kiolika metų!“ 

Vieną vakarą, per fechtavimo pamoką, Žiuljeną iškvietė pas kunigą 
Pirarą, ir tas jam pasakė: 

— Rytoj Corpus Domini (Dievo kūno) šventė. Jūs reikalingas 
kunigui Šasui, padėsite jam puošti katedrą; eikite ir būkite klusnus. 

Kunigas susigrąžino jį beeinantį ir su užuojauta pridūrė: 

— Pats pagalvokite, ar norite pasinaudoti šia proga pasivaikš- 
čioti po miestą. 

— Incedo per ignes* (Turiu slaptų priešų), — atsakė Žiuljenas. 

Kitą dieną, anksti rytą, nudelbęs į žemę akis, Žiuljenas išėjo į ka- 
tedrą. Atsidūręs gatvėse, bundančio miesto sambrūzdyje, jis pasijuto 
smagiau. Visur, kur turėjo eiti procesija, buvo puošiami namų fasa- 
dai. Visas tas laikas, kurį jis praleido seminarijoje, pasirodė jam dabar 
tik viena akimirka. Jo mintys nuklydo į Verži ir pas gražutę Amandą 
Binė, kurią juk jis gali susitikti, nes jos kavinė — ne per toliausia. 
Iš tolo pamatė kunigą Šasą-Bernarą, stovintį savo brangiosios katedros 
tarpdury; tai buvo storulis linksmu veidu ir atviru žvilgsniu. Šią dieną 
jis džiūgavo. 

— Laukiau jūsų, sūnau mielas, — sušuko jis, vos tik tolumoje 
pasirodė Žiuljenas.— Būkite pasveikintas! Šiandien mums prieš akis 
ilga ir sunki diena, pasistiprinkime tad pirmaisiais pusryčiais; antrą- 
kart užkąsime dešimtą valandą, per sumą. 

— Norėčiau, tėve,— rimtai pasakė Žiuljenas, — nelikti nė valan- 
dėlės vienas; teikitės atkreipti dėmesį, — pridūrė jis, rodydamas į lai- 
krodį virš jų galvos, — kad atėjau čia be vienos minutės penktą. 

— A, bijote tų seminarijos niekšelių! Radote apie ką galvo- 
ti! — pasakė kunigas Šasas.— Ar praranda kelias savo grožį nuo to, 
kad jo pakraščiais gyvatvorėje pasitaiko dyglių? Keleiviai eina savo 
keliu, o piktieji dygliai tegul sau stirkso savo vietoje. Bet prie darbo, 
mano mielas, prie darbo! 


* Žengiu per ugnį (lot.). 

Kunigas Šasas ne veltui sakė, kad teks paprakaituoti. Iš vakaro 
katedroje buvo didelės gedulingos pamaldos, todėl nieko nebuvo 
galima iš anksto paruošti; reikėjo užtai dabar, per vieną rytą, aptraukti 
iki pat viršaus, iki trisdešimties pėdų aukščio, raudonu damastu visus 
gotikinius piliorius, sudarančius tris navas. Vyskupo iškviesti, iš Pa- 
ryžiaus pašto karieta buvo atvažiavę keturi dekoratoriai, bet šitie 
ponai vieni negalėjo visur suspėti; maža to, užuot geru patarimu padėję 
nevikriems savo kolegoms bezansoniečiams, jie tik šaipėsi iš jų ir varė 
juos į dar didesnę neviltį. 

Žiuljenas suprato, kad jam pačiam reikės kartis ant kopėčių; 
čia labai pravertė jo įgimtas vikrumas. Jis ėmėsi vadovauti vietiniams 
dekoratoriams. Kunigas Šasas žiūrėjo, kaip jaunuolis skraido nuo ko- 
pėčių ant kopėčių, ir žavėjosi. Kai visi pilioriai buvo aptraukti damas- 
tu, imta svarstyti, kaip užkelti penkias milžiniškas plunksnų puokštes 
ant plataus baldakimo virš didžiojo altoriaus. Prašmatnus auksuoto 
medžio antablementas laikosi ant aštuonių didelių įvijų itališko mar- 
muro kolonų. Bet pasiekti baldakimo vidurį virš tabernakulio galima 
buvo tik senu mediniu karnizu, galbūt sudūlėjusiu ir kabančiu ketu- 
riasdešimties pėdų aukštyje. 

Kai paryžiečiai dekoratoriai pamatė šį pavojingą kelią, jų šmaikšti 
iki šiol linksmybė atvėso; jie žiūrėjo į baldakimą, pakėlę galvas, gin- 
čijosi, tarėsi, bet kopti nesiryžo. Žiuljenas stvėrė plunksnų puokštes 
ir bėgte užbėgo kopėčiom aukštyn. Mikliai išdėstė jas vainiku ant or- 
namento pačiame baldakimo viduryje. Kai nulipo žemyn, kunigas 
Šasas-Bernaras stvėrė jį į glėbį. 

— Optime*,— sušuko geraširdis kunigas,— papasakosiu apie 
tai Monsinjorui. 

Dešimtą valandą jie labai linksmai antrąkart papusryčiavo. Dar 
niekada kunigas Šasas nebuvo matęs savo bažnyčios tokios gražios. 

— Sūnau mielas, — kalbėjo jis Žiuljenui, — mano motina nuomo- 
jo kėdes šitoje garbioje bazilikoje, taigi aš, galima sakyti, užaugau 
šiame didingame pastate. Robespjero teroras paleido mus elgetomis; 
bet aš, nors tebuvau tada aštuonerių metų, jau patarnaudavau mišioms, 
laikomoms privačiuose namuose, ir tomis dienomis gaudavau paval- 
gyti. Niekas nemokėjo sudėti arnoto taip kaip aš, nė vienas galionas 
niekada nesusilamdydavo. Kai Napoleonas grąžino kulto laisvę, man 
atiteko laimė tvarkyti visą šios garbingos katedros turtą. Penkis kartus 


* Puikiai (lot.). 

per metus mano akys išvysta ją šitaip nuostabiai pasidabinusią. Bet 
dar niekada ji taip nedžiugino akies, niekada damasto kraštai nebuvo 
taip gerai pritvirtinti ir taip gražiai prigludę prie piliorių kaip 
šiandien. 

„Pagaliau jis atskleis man savo paslaptį, — pagalvojo Žiulje- 
nas, — štai jau pradeda kalbėti apie save, matyt, veikiai atsivers širdis“. 
Bet kunigas, nors ir aiškiai įsijaudinęs, neištarė nė vieno neatsargaus 
žodžio. „O betgi jis daug padirbėjo ir jaučiasi laimingas, — pagalvojo 
Žiuljenas.— Ir gero vyno sau nepašykštėjo. Tai bent žmogus! Koks 
man pavyzdys! Jis mane suraitė!“ (Šio negražaus pasakymo jis buvo 
išmokęs iš senojo gydytojo.) 

Kai bažnyčioje per sumą paskambino Sanctus, Žiuljenas jau norėjo 
vilktis kamžą — lydėti vyskupą su iškilminga procesija. 

— O vagys, sūnau, o vagys? — šūktelėjo kunigas Šasas.— Už- 
miršote? Procesija išeis, bažnyčia liks tuščia; jums ir man teks budėti. 
Bus didelė laimė, jei tepasigesime po visko poros uolekčių šito gražaus 
galiono, kuriuo apvyniota piliorių apačia. Tai irgi ponios de Riubam- 
prė dovana; jis atiteko jai iš garsiojo grafo, jos prosenelio; grynas 
auksas, mano mielas, — sušnabždėjo kunigas jam į ausį su aiškiu 
entuziazmu, — gryniausias! Pavedu jums sergėti šiaurinį sparną, nė 
akimirkos iš tenai nesitraukite. Sau pasilieku pietinį sparną ir didžiąją 
navą. Nenuleiskite akių nuo klausyklų: prie jų tos vagių bendrės tyko 
akimirkos, kai mes atgręšime nugarą. 

Jam dar nebaigus kalbėti, išmušė tris ketvirčius dvyliktos, ir tuo 
pat metu suskambo didysis varpas. Gaudė jis visu balsu; tas sodrus, 
iškilmingas gaudesys sujaudino Žiuljeną. Jo vaizduotė pakilo nuo 
žemės. 

Kvapas, skleidžiamas smilkalų ir rožių lapelių, kuriuos prieš 
švenčiausiąjį barstė maži vaikučiai, aprengti kaip šventas Jonas, ga- 
lutinai jį apsvaigino. 

Didingas varpo gausmas būtų turėjęs tepriminti Žiuljenui, kad 
šiam darbui reikia dvidešimties vyrų, kuriems mokama po penkias- 
dešimt santimų ir kuriems galbūt padeda kokia penkiolika ar dvide- 
šimt tikinčiųjų. Jam būtų reikėję pagalvoti, kad virvės ir sijos nudi- 
lusios, kad pavojingas ir pats varpas: jis krinta kas du šimtai metų; būtų 
reikėję apsvarstyti, ar negalima apkarpyti atlyginimo varpininkams 
arba mokėti jiems už darbą indulgencijomis ar kokia kita malone iš 
bažnyčios lobyno, idant nesupliukštų jos piniginė. 

Užuot leidusis į tokius išmintingus samprotavimus, Žiuljeno siela, 

sužavėta šio galingo, sodraus gausmo, skrajojo padangėmis. Iš jo 
niekada nebus nei geras kunigas, nei didis administratorius. Iš žmo- 
gaus, kuris geba taip įsiaudrinti, gali išeiti nebent koks menininkas. 
Štai čia ir atsiskleidžia visu ryškumu Žiuljeno puikybė. Gal koks pen- 
kiasdešimt jo mokslo draugų seminaristų, įpratę stebėti gyvenimo 
tikrovę, nes jautėsi apsupti visuotinės neapykantos ir jakobinizmo, 
tariamai tykančio jų už kiekvieno krūmo, išgirdę didįjį katedros varpą, 
tebūtų pagalvoję apie viena: kiek algos mokama varpininkams. Su 
genialiojo Baremo tikslumu*“ jie būtų apskaičiavę, ar minios susijau- 
dinimas vertas pinigų, kurie išmokami varpininkams. Jei Žiuljenas 
ir būtų teikęsis pagalvoti apie katedros materialinius reikalus, jo vaiz- 
duotė, prašaudama pro šalį, būtų ėmusi svarstyti, kaip sutaupyti ke- 
turiasdešimt frankų bažnyčios tarybai, bet praleidusi progą su mažinti 
išlaidas dvidešimt penkiais santimais. 

Kol procesija šią stebuklingai gražią dieną žengė iš lėto Bezansono 
gatvėmis, sustodama prie puošnių altorių, kuriuos rungčiomis rengė 
įvairūs administraciniai organai, bažnyčia skendėjo gūdžioje tyloje. 
Čia viešpatavo prieblanda ir maloni vėsa; ore tebetvyrojo gėlių ir 
smilkalų aromatas. 

Tyla, vienatvė ir ilgų navų vėsa dar svajingiau nuteikė Žiuljeną. 
Jis nebijojo, kad ramybę jam sudrums kunigas Šasas, budintis kitoje 
bažnyčios dalyje. Jo siela beveik išsivadavo iš savo mirtingo apval- 
kalo, lėtai vaikštinėjančio po šiaurinį sparną, patikėtą jo priežiūrai. 
Jis pasijuto visai ramus, kai įsitikino, kad prie klausyklų teklūpo kelios 
pamaldžios moterėlės; jo akys žvelgė kažin kur, nieko nematydamos. 

Tačiau jis truputį atsitokėjo, išvydęs dvi labai gražiai apsirengusias 
moteris, kurių viena klūpėjo prie klausyklos, o kita šalimais ant kėdu- 
tės. Žiuljenas žvelgė nieko nematydamas; tačiau kažkas — gal mig- 
lotas pareigos jausmas, ar gal susižavėjimas tauriu ir kukliu šių damų 
apdaru — nukreipė jo akis į klausyklą, ir jis pastebėjo, kad ten nėra 
kunigo. „Keista,— pagalvojo, — kodėl šios puošnios damos, jeigu jos 
dievobaimingos, neklūpo gatvėje prieš kurį nors altorių arba, jeigu 
jos iš aukštuomenės, nesėdi sau patogiai pirmoje eilėje kuriame nors 
balkone. Kaip nuostabiai guli ši suknelė! Koks grakštumas!“ Jis sulė- 
tino žingsnį, kad galėtų atidžiau į jas pasižiūrėti. 

Ta, kuri klūpojo prie klausyklos, grįžtelėjo atgal, išgirdusi gu- 
džioje tyloje aidinčius Žiuljeno žingsnius. Staiga ji aiktelėjo ir 
apalpo. 

Netekusi sąmonės, dama ėmė virsti atgal; jos draugė, buvusi čia 

pat, šoko jai į pagalbą. Tą pačią akimirką Žiuljenas išvydo alpstančios 
damos pečius. Jo žvilgsnį prikaustė gerai jam pažįstamas stambių tikrų 
perlų vėrinys. Ką jis pajuto, kai pažino ponios de Renal plaukus! Tai 
buvo ji. Dama, kuri laikė jos galvą ir neleido jai visai nugriūti, buvo 
ponia Dervil. Pats nesižinodamas ką darąs, Žiuljenas puolė prie jų; 
kartu su ponia de Renal gal būtų nuvirtusi ir ponia Dervil, jeigu jų 
abiejų nebūtų prilaikęs Žiuljenas. Ponios de Renal galva nusviro jam 
ant peties; jis matė išbalusį jos veidą, kuriame nebebuvo gyvybės Žy- 
mių. Klūpėdamas ant kelių, jis padėjo poniai Dervil atremti šią Žavią 
galvutę į šiaudinės kėdės atlošą. 

Ponia Dervil atsigręžė ir pažino jį. 

— Bėkite šalin, kuo greičiau bėkite šalin! — šūktelėjo ji labai 
piktai. — Kad tik ji vėl jūsų nepamatytų! Iš tikrųjų jūs negalite nekelti 
jai siaubo — ji buvo tokia laiminga, kol nepažino jūsų! Jūs pasiel- 
gėte žiauriai. Bėkite šalin; eikite iš čia, jei dar turite bent kiek 
gėdos. 

Šie žodžiai buvo ištarti tokiu įsakmiu tonu, jog Žiuljenas, pasijutęs 
šią akimirką visiškai silpnas, pasišalino. „Ji visada nekentė ma- 
nęs“,— pagalvojo apie ponią Dervil. 

Tuo pat metu bažnyčioje pasigirdo sniaukri procesiją vedančių 
kunigų giesmė. Procesija grįžo atgal. Kunigas Šasas-Bernaras kelis 
kartus šūktelėjo Žiuljeną, bet šisai neišgirdo; pagaliau rado jį leisgyvį, 
užlindusį už vieno pilioriaus, ir paėmė už parankės. Norėjo pristatyti 
jį vyskupui. 

— Jums bloga, vaikeli, — tarė kunigas, pamatęs, kad Žiuljenas 
išbalęs ir beveik nepaeina,— per daug dirbote.— Kunigas liepė 
Žiuljenui įsikibti jam į ranką.— Eime, sėskitės va ant šito suolelio 
prie švęsto vandens, už manęs; aš jus užstosiu.— Jie buvo šalia di- 
džiųjų durų.— Nusiraminkite, mes dar turime daugiau kaip dvidešimt 
minučių laiko, iki pasirodys monsinjoras. Stenkitės atsipeikėti; o kai 
vyskupas eis pro šalį, aš jus pakelsiu; aš juk stiprus ir sveikas, nors 
ir nejaunas. 

Bet kai vyskupas ėjo pro šalį, Žiuljenas taip tirtėjo, kad kunigas 
Šasas atsisakė minties jį pristatyti. 

— Nenusiminkite,— tarė jis, — rasime kitą progą. 

Vakare jis liepė nunešti į seminarijos koplyčią dešimt svarų žva- 
kių, kurias, kaip jis sakė, sutaupęs Žiuljenas savo uolumu — labai 
jau greitai jas užgesinęs. Grynas melas. Vargšas vaikinas pats buvo 
visai išgesęs; po to, kai pamatė ponią de Renal, jis nieko nebesuvokė. 

XXIX skyrius 
PIRMASIS PAAUKŠTINIMAS 


Jis gerai pažino savo amžių, gerai 
pažino savo departamentą, ir dabar jis 
turtingas. 

Le Prėcurseur“* 


Nespėjus dar Žiuljenui atsitokėti iš svajonių, į kurias jį buvo nu- 
gramzdinęs nutikimas katedroje, vieną rytą jį pasikvietė rūstusis kuni- 
gas Piraras. 

— Ką tik gavau laišką iš kunigo Šaso-Bernaro, jis labai palankiai 
atsiliepia apie jus. Apskritai esu daugmaž patenkintas jūsų elgesiu. 
Esate, nors iš karto ir neatrodo, nepaprastai neatsargus ir netgi leng- 
vabūdis; tačiau iki šiol širdis jūsų gera ir net kilni; protu viršijate kitus. 
Žodžiu, matau, kad turite kibirkštėlę, kurios negalima nepaisyti. 

Penkiolika metų čia išdirbęs, turiu štai iš šių namų išeiti; nusikaltau 
tuo, kad palikau seminaristams minties laisvę ir nei globojau, nei 
persekiojau tą slaptą draugiją, apie kurią kalbėjote man per išpažintį. 
Prieš išeidamas noriu ką nors gero jums padaryti; būčiau pasirūpinęs 
jumis dviem mėnesiais anksčiau, nes jūs to nusipelnėte, jei ne tas įs- 
kundimas dėl rasto pas jus Amandos Binė adreso. Skiriu jus Senojo 
1 Naujojo testamento repetitorium. 

Kupinas dėkingumo, Žiuljenas buvo bepuoląs ant kelių padėkoti 
dievui; bet viršų paėmė nuoširdesnis jausmas. Jis priėjo prie kunigo 
Piraro, paėmė jo ranką ir pakėlė prie lūpų. 

— Kas gi čia? — piktai sušuko direktorius; bet Žiuljeno akys 
bylojo dar daugiau negu jo gestas. 

Kunigas Piraras pažiūrėjo į jį su nuostaba, kaip žiūri žmogus, jau 
seniai atpratęs nuo švelnių jausmų. Šis įdėmus žvilgsnis išdavė direk- 
torių; jis tarė pasikeitusiu balsu: 

— Ką gi, vaikeli, tikra tiesa, prisirišau prie tavęs. Dangus mato, 
kad tai įvyko prieš mano paties valią. Turėčiau būti teisingas ir ne- 
jausti niekam nei neapykantos, nei meilės. Sunkus bus tavo kelias. 
Matau tavo širdyje kažką, kas žeidžia prastuolius. Tave visur persekios 
pavydas ir šmeižtai. Kad ir kur pasiųstų tave apvaizda, tavo draugai 
visados neapkęs tavęs; 0 jei ir dėsis tau palankūs, tai vien tam, kad 
turėtų daugiau galimybių tave pražudyti. Vienas tėra vaistas: pasi- 
kliauk tik dievu, kuris, bausdamas už puikybę, apdovanojo tave tuo, 

kas neišvengiamai sukelia neapykantą; tebūnie tavo elgesys nekaltas; 
kito išsigelbėjimo tau, esu tikras, nėra. Jei su nepalaužiama ištverme 
laikysiesi tiesos, anksčiau ar vėliau tavo priešai bus sugėdinti. 

Žiuljenas taip seniai nebuvo girdėjęs draugiško balso, kad atleiski- 
me jam šią silpnybę — apsipylė ašaromis. Kunigas Piraras apglėbė jį; 
ši valandėlė buvo abiem labai maloni. 

Žiuljenas paklaiko iš džiaugsmo; tai buvo pirmasis jo paaukšti- 
nimas, teikiąs didžiulių pranašumų. Suvokti juos gali tik žmogus, 
pasmerktas ištisus mėnesius nežinoti, kas yra vienatvės akimirka, ir 
amžinai trintis su draugais, mažių mažiausiai įkyriais, o dažniausiai 
nepakenčiamais. Vien tik jų šauksmai galėjo įvaryti ligą gležnam or- 
ganizmui. Triukšmingas šitų gerai pavalgydintų ir gerai aprengtų kai- 
miečių džiaugsmas neįstengė būti tiesiog džiaugsmu, jis tik tada bū- 
davo pilnutinis, kai jie galėdavo stūgauti iš visų plaučių. 

Dabar Žiuljenas pietavo vienas ar beveik vienas, valanda vėliau 
už kitus seminaristus. Turėjo sodo raktą ir galėjo eiti ten pasivaikščio- 
ti, kai įis buvo tuščias. 

Žiuljenas labai nustebo, kad mokslo draugai nebe taip jo neapken- 
čia; 0 jis manė, kad, priešingai, seminaristų neapykanta sustiprės. 
Dabar jie nebelaikė juokingu pasipūtimu jo slapto ir drauge taip aiškiai 
regimo noro su niekuo nesileisti į kalbas, per kurį jis įsigijo tiek priešų. 
Šitiems storžieviams, tarp kurių jis gyveno, dabar atrodė, jog tai tei- 
singas savo vertės nusimanymas. Daug mažiau neapykantos jam turėjo 
nūnai ypač jauniausieji jo draugai, kurie tapo jo mokiniais ir su kuriais 
jis elgėsi labai mandagiai. Pamažu ėmė jam rastis net šalininkų, ir pra- 
vardžiuoti jį Martynu Liuteriu jau buvo nebetaktiška. 

Bet kuriems galams vardyti jo draugus ir priešus? Tai bjauru, ir 
tuo bjauriau, kuo akivaizdesnė intencija. Tačiau kitų dorovės auklė- 
tojų liaudis neturi; kas būtų, jei neturėtų nė šitų? Ar įstengs kada nors 
laikraštis atstoti kleboną? 

Nuo vaaukštinimo dienos seminarijos direktorius aiškiai vengė 
kalbėti su Žiuljenu be liudytojų. Tai buvo atsargumas, reikalingas 
tiek mokytojui, tiek ir mokiniui; bet visų pirma tai buvo išmėginimas. 
Piraras, rūstus jansenistas, tvirtai laikėsi principo: jei tavo akyse žmo- 
gus turi kurių nors dorybių, statyk kliūtis viskam, ko jis trokšta, ko 
siekia. Jei tos dorybės tikros, jis sugebės arba nuversti kliūtis, arba 
jas apeiti. 

Buvo medžioklės metas. Fukė atėjo į galvą Žiuljeno tėvų vardu 
nusiųsti į seminariją nušautą elnią ir šerną. Negyvi žvėrys buvo pagul- 

dyti koridoriuje tarp virtuvės ir valgomojo. Ten juos ir pamatė semi- 
naristai, eidami pietauti. Susidomėjimas jais buvo didžiulis. Jauniau- 
sieji gąsdinosi šerno, nors ir negyvo, čiupinėjo iltis. Visą savaitę nebuvo 
kitos kalbos. 

Ši dovana, priskyrusi Žiuljeno šeimą prie to visuomenės sluoksnio, 
su kuriuo reikia elgtis pagarbiai, sudavė mirtiną smūgį pavydui. Turtas 
įšventė Žiuljeną į privilegijuotuosius. Šazelis ir gabiausieji seminaris- 
tai pabandė su juo suartėti ir vos nepriekaištavo, kad jis nepasisakęs, 
kokie pasiturintys jo tėvai, ir tuo būdu paskatinęs juos negerbti pinigo. 

Tuo metu vyko naujokų šaukimas. Žiuljenas, kaip seminaristas, 
buvo nuo karinės tarnybos atleistas. Ši aplinkybė jį nepaprastai sukrė- 
tė. „Štai praėjo negrįžtamai akimirka, kuria būčiau pradėjęs didvyrio 
kelią, jei būčiau gimęs prieš dvidešimt metų!“ Kartą, vienas vaikštinė- 
damas po seminarijos sodą, jis išgirdo pokalbį tarp dviejų mūrininkų, 
taisančių tvorą. 

— Tai va, atėjo metas ir mums, vėl šaukia naujokus. 

— Ano laikais pasakyčiau — dieve padėk! Ir mūrininkas tada 
galėjo pasidaryti karininku, generolu. Yra juk taip buvę! 

— O pabandyk dabar! Tik driskiai ir eina į kariuomenę. Kieno 
kišenė netuščia, lieka namie. 

— Kas vargšas gimė, vargšas ir liks, štai ir viskas! 

— Klausyk, ar tiesa, kaip jie sako, kad anas jau miręs? — įsi- 
terpė trečias mūrininkas. 

— Tai storpilviai, brolau, taip sako. Įvarė jis jiems baimės. 

— Viskas dabar kitaip. O, kaip ėjo tada darbas! Ir tik pama- 
nyk — jo paties maršalai ir išdavė jį Na, ir esama pasauly išdavikų! 

Šis pokalbis šiek tiek paguodė Žiuljeną. Toldamas nuo jų, jis dū- 
savo ir kartojo sau mintyse: 


Vienintelis karalius“", išlikęs atminty žmonių! 


Atėjo egzaminų metas. Žiuljenas atsakinėjo puikiai; jis pastebėjo, 
kad net Šazelis stengiasi parodyti visas savo žinias. 

Pirmąją dieną egzaminatoriai, paskirti garsiojo generalvikaro 
de Frilero, labai raukėsi, kad sąraše turi tolydžio įrašyti pirmuoju ar 
bent jau antruoju tą Žiuljeną Sorelį, apie kurį jiems buvo pasakyta, 
kad tai kunigo Piraro lepūnėlis. Seminaristai ėjo lažybų, kad bendrame 
visų egzaminų sąraše Žiuljenas išeis į pirmą vietą, o tai reiškė, kad jis 
turės garbės pietauti pas monsinjorą vyskupą. Tačiau, baigiantis vie- 
nam egzaminui, per kurį buvo klausinėjama apie bažnyčios tėvus, 

vienas gudrus egzaminatorius, davęs Žiuljenui klausimų apie šven- 
tą Jeronimą ir jo žavėjimąsi Ciceronu, nukreipė kalbą apie Horacijų, 
Vergilijų ir kitus pasauliečius rašytojus. Žiuljenas slapta nuo moks- 
lo draugų buvo atmintinai išmokęs daug ištraukų iš šių autorių. 
Apsvaigęs nuo pasisekimo, jis užmiršo, kur esąs, ir, pakartotinai 
egzaminatoriaus raginamas, padeklamavo ir su įkvėpimu perfra- 
zavo keletą Horacijaus odžių. Egzaminatorius, leidęs jam dvidešimt 
minučių žudyti save, staiga susiraukė ir gaižiai jį užsipuolė, kad gaišęs 
brangų laiką, mokydamasis tų pasaulietiškų dalykų, ir prisikimšęs 
galvą nereikalingų ir nuodėmingų minčių. 

— Esu kvailys, kunige, jūsų teisybė, — nuolankiai pasakė Žiul- 
jenas, supratęs, kad tapo apsukraus manevro auka. 

Šia niekinga egzaminatoriaus klasta buvo pasipiktinta net semi- 
narijoje, tačiau kunigas de Frileras, apsukrus vyras, kuris su tokiu 
sumanumu išplėtė Bezansono kongregacijos tinklą ir kurio raportai, 
siunčiami į Paryžių, varė siaubą teisėjams, prefektui ir net aukštie- 
siems įgulos karininkams, šalia Žiuljeno pavardės savo galinga ranka 
įrašė numerį „198“. Jis džiaugėsi tokiu būdu galėdamas įskaudinti 
savo priešą, jansenistą Pirarą. 

Jau dešimt metų didžiausias jo rūpestis buvo atleisti kunigą Pirarą 
iš seminarijos direktoriaus posto. Pastarasis, pats laikydamasis tų elge- 
sio taisyklių, kurių mokė Žiuljeną, buvo nuoširdus, pamaldus, tiesus 
žmogus, atsidavęs savo pareigoms. Bet užsirūstinęs dangus apdovanojo 
jį tulžingu temperamentu, o tokios natūros skaudžiai išgyvena užgaulę 
ir neapykantą. Ši ugninga siela nedovanodavo nė vieno įžeidimo. Jis 
jau šimtą kartų būtų atsistatydinęs, bet tarėsi esąs naudingas toje 
vietoje, į kurią jį pastatė apvaizda. „Neleidžiu sklisti jėzuitizmui ir 
pagonybei“,— galvojo jis. 

Gal kokius du mėnesius prieš egzaminus jis nebuvo prataręs žodžio 
Žiuljenui; o tačiau sirgo visą savaitę, kai gavo oficialų pranešimą apie 
egzaminų rezultatus ir pamatė numerį „198“ šalia pavardės to moki- 
nio, kurį laikė savo mokyklos pasididžiavimu. Vienintelė paguoda 
šiai rūsčiai prigimčiai buvo sutelkti dabar į Žiuljeną visą savo budru- 
mą. Ir jis su džiaugsmu įsitikino, kad Žiuljenas nei pyksta, nei geidžia 
atsikeršyti, nei jaučiasi prislėgtas. 

Po kelių savaičių Žiuljenas gavo laišką ir sudrebėjo — ant jo 
buvo Paryžiaus antspaudas. „,„Pagaliau,— pagalvojo jis,— ponia de 
Renal prisiminė savo pažadą“. Kažkoks ponas, pasirašęs Poliu Soreliu 
ir pasivadinęs jo giminaičiu, siuntė jam čekį penkiems šimtams frankų. 

Laiške dar buvo prierašas, kad jei Žiuljenas ir toliau taip sėkmin- 
gai studijuos lotynų klasikus, tokia suma bus jam siunčiama 
kasmet. L 

„Tai ji, tai jos gera širdis! — susigraudinęs pagalvojo Žiulje- 
nas.— Nori mane paguosti; bet kodėl nė vieno draugiško žodelio?“ 

Jis klydo; ponia de Renal, patekusi į savo draugės, ponios Dervil, 
įtaką, buvo kiaurai persiėmusi atgaila. Jai dažnai į galvą nejučia 
ateidavo mintis apie tą nepaprastą žmogų, kurio pasirodymas sukrėtė 
jos gyvenimą, bet jam rašyti ji nieku būdu nebūtų drįsusi. 

Jei kalbėtume seminarijoje įprasta kalba, galėtume pasakyti, kad 
ši penkių šimtų frankų dovana — tai stebuklas ir kad dangus, norė- 
damas apdovanoti Žiuljeną, įrankiu tam pasirinko patį kunigą de 
Frilerą. 

Prieš dvylika metų kunigas de Frileras atvyko į Bezansoną su itin 
menku lagaminėliu, kuriame, kaip sako istorija, tilpęs visas jo turtas. 
Dabar jis buvo vienas iš turtingiausių savininkų departamente. Pradė- 
jęs lobti, jis įsigijo pusę dvaro, kurio kita pusė paveldėjimo keliu ati- 
teko ponui de La Moliui. Tada ir prasidėjo tarp šių aukštų asmenų 
ilga byla. 

Kad ir kokią puikią padėtį užėmė markizas de La Molis Paryžiuje, 
kad ir kiek pareigų turėjo karaliaus rūmuose, betgi pajuto, kaip pavo- 
jinga kovoti Bezansone prieš generalvikarą, apie kurį buvo sakoma, 
kad jis galįs uždėti ir nuversti prefektus. Tačiau, užuot išsirūpinęs 
sau kuria nors biudžetui priimtina dingstimi penkiasdešimties tukstan- 
čių frankų kompensaciją ir nusileidęs kunigui de Frilerui šitoje smul- 
kioje byloje dėl penkiasdešimties tūkstančių frankų, markizas užsis- 
pyrė. Jam atrodė, kad jo tiesa: nuostabus argumentas! 

Tebūnie man leista paklausti: ar yra toks teisėjas, kuris neturėtų 
sūnaus ar bent giminaičio, laukiančio, kad jį prastumtų į žmones? 

Kad praregėtų ir didžiausi neregiai, praėjus savaitei po to, kai 
sulaukė pirmojo sprendimo, kunigas de Frileras sėdo į monsinjoro 
karietą ir pats nuvežė savo advokatui Garbės legiono kryžių. Ponas 
de La Molis, truputį sutrikęs dėl tokių priešininko veiksmų ir jaus- 
damas, kad jo advokatai ima svyruoti, kreipėsi patarimo į kunigą Šela- 
ną, ir šis suvedė jį su kunigu Piraru. 

Tai buvo keletas metų prieš mūsų pasakojamus įvykius. Kunigas 
Piraras ėmėsi šio reikalo su jam būdingu užsidegimu. Tolydžio susi- 
tikinėdamas su markizo advokatais, įsigilino į bylą ir, įsitikinęs, kad 
markizas teisus, atvirai stojo ginti pono de La Molio prieš visagalį 

generalvikarą. Toks įžūlumas — į akis jam drįso šokti kažkoks nie- 
kingas jansenistas! — įžeidė kunigą de Frilerą. 

— Pasigėrėkite rūmų didikais, kurie tariasi esą tokie galin- 
gi! — kalbėjo kunigas de Frileras artimiesiems draugams.— Ponas 
de La Molis neišrūpino net menkučio kryželio savo įgaliotiniui Be- 
zansone ir nė piršto nepajudins, kai jį negarbingai išmes iš tarnybos. O 
tačiau, kaip man rašo, tas prakilnus peras nepraleidžia nė vienos sa- 
vaitės nepasišvaistęs su savo žydru kaspinu to ar kito teisingumo mi- 
nistro svetainėje. 

Kad ir kaip energingai veikė kunigas Piraras, kad ir kokius gerus 
santykius palaikė ponas de La Molis su teisingumo ministru ir ypač 
su jo kanceliarija, per šešerius atkaklių pastangų metus jis tesugebėjo 
pasiekti viena: byla dar nebuvo galutinai pralaimėta. 

Nuolat susirašinėdamas su kunigu Piraru dėl bylos, į kurią abudu 
aistringai įsitraukė, markizas ilgainiui pamėgo savotišką kunigo mąs- 
tyseną. Nors jie stovėjo begaliniai toli vienas nuo kito visuomenės pa- 
kopose, jų susirašinėjimas pamažu įgavo draugišką toną. Kunigas 
Piraras parašė markizui, kad yra žmonių, kurie, tolydžio su purvais 
maišydami, nori priversti jį atsistatydinti. Įpykęs dėl begėdiškos, anot 
jo, taktikos, panaudotos prieš Žiuljeną, jis papasakojo markizui visą 
šią istoriją. 

Šitas didikas, nors ir labai turtingas, nebuvo šykštus. Jis nė karto 
iki šiol neįstengė įkalbėti kunigą Pirarą priimti pinigų, kurie būtų pa- 
dengę bent pašto išlaidas, susijusias su byla. Ir šit jam šovė į galvą 
mintis pasiųsti penkis šimtus frankų jo mylimam mokiniui. 

Ponas de La Molis netgi teikėsi pats savo ranka parašyti lydimąjį 
laišką; ta proga jis prisiminė kunigą. 

Vieną dieną šisai gavo raštelį — kvietimą nedelsiant užeiti labai 
svarbiu reikalu į vieną užeigą Bezansono priemiestyje. Ten jis rado 
pono de La Molio intendantą. 

— Ponas markizas pavedė man perduoti jūsų žiniai savo fajeto- 
ną,— pasakė šis žmogus.— Jis tikisi, kad, perskaitęs šį laišką, jūs 
neatsisakysite po kelių dienų išvažiuoti į Paryžių. O aš per tą laiką, 
kurį jūs malonėsite man nurodyti, apvažiuosiu pono markizo dvarus 
Franš Kontė provincijoje. Paskui, jūsų pasirinktą dieną, mes iškeliau- 
sime į Paryžių. 

Laiškas buvo trumpas: 

„Meskite, brangusis kunige, visus provincijos rūpesčius ir atva- 
žiuokite pakvėpuoti ramiu Paryžiaus oru. Siunčiu jums savo briką, 
kuriai įsakyta keturias dienas laukti jūsų apsisprendimo. Pats aš lauksiu 
jūsų Paryžiuje iki antradienio. Man, kunige, tereikia jūsų sutikimo, 
ir aš jūsų vardu priimsiu vieną geriausių parapijų Paryžiaus apylinkė- 
se. Turtingiausias iš jūsų būsimų parapijiečių dar nėra jūsų matęs, 
bet jūs net neįsivaizduojate, kaip jis jums atsidavęs; tai markizas de 
La Molis“. 

Rūstusis kunigas Piraras, pats to nenumanydamas, mylėjo semina- 
riją, nors ji buvo pilna priešų; ištisus penkiolika metų jis skyrė jai 
visas savo mintis. Pono de La Molio laiškas paveikė jį tarsi chirurgo 
pasirodymas prieš skaudžią, tačiau būtiną operaciją. Jo atleidi- 
mas buvo neišvengiamas. Jis sutarė susitikti su intendantu po trijų 
dienų. 

Dvi paras kankino jį dvejonės. Pagaliau jis parašė atsakymą ponui 
de la Moliui ir sukūrė laišką vyskupui, tikrą bažnytinio stiliaus še- 
devrą, nors ir ilgoką. Vargu ar būtų kas sugalvojęs tobulesnių frazių, 
alsuojančių nuoširdesne pagarba. Ir vis dėlto šiame laiške, kurio tikslas 
buvo suteikti sunkią valandėlę kunigui de Frilerui jo viršininko akyse, 
kunigas Piraras išdėstė visus rimtus nusiskundimus, neaplenkdamas 
nė smulkių šunybių, verčiančių jį, kantriai kentėjusį šešerius metus, 
palikti šią vyskupystę. 

Iš malkinės jam buvo vagiamos malkos, buvo nunuodytas jo šuo, 
ir t. t, I t. t. 

Baigęs laišką, jis liepė pažadinti Žiuljeną, kuris aštuntą valandą 
vakaro jau miegojo kaip ir visi seminaristai. 

— Jūs žinote, kur yra vyskupo rezidencija? — paklausė jį gražia 
lotynų kalba.— Nuneškite šį laišką monsinjorui. Neslėpsiu nuo jūsų, 
kad siunčiu jus tarp vilkų. Būkite akylas ir ausylas. Nemeluokite atsa- 
kinėdamas į klausimus; bet žinokite, kad tas, kuris duos jums klau- 
simus, gal iš tikrųjų nudžiugs, jei galės jums pakenkti. Esu patenkintas, 
vaikeli, kad galiu pavesti jums šį išbandymą prieš išsiskirdamas su ju- 
mis, nes, pasakysiu tiesiai, laiškas, kurį nešate, yra mano atsistaty- 
dinimas. 

Žiuljenas nustėro — jis mylėjo kunigą Pirarą. Veltui atsargumas 
šnibždėjo jam: „Kai šis garbingas žmogus išvyks iš čia, švenčiausios 
Jėzaus širdies kongregacija nužemins mane ir galbūt visai išvys“. 

Apie save jis negalvojo. Stovėjo sutrikęs — ieškojo mandagesnės 
formos sakiniui, kuris jam sukosi galvoje, ir nerado. 

— Tai ką, mano mielas, neinate? 

— Matote, tėve,— droviai pratarė Žiuljenas,— žmonės sako, 
kad per ilgus metus, kol vadovavote seminarijai, jūs nieko nesusitau- 
pėte. Aš turiu šešis šimtus frankų. 

Ašaros neleido jam toliau kalbėti. 

— Tai irgi bus pažymėta,— šaltai atsakė seminarijos eksdirek- 
torius.— Eikite į vyskupo rūmus, jau vėlu. 

Atsitiktinumas lėmė, kad tą vakarą vyskupo rūmų svetainėje budė- 
jo kunigas de Frileras; monsinjoras pietavo pas prefektą. Taigi laišką 
Žiuljenas įteikė pačiam kunigui de Frilerui, bet jo nepažino. 

Žiuljenas išplėtė akis pamatęs, kad šitas kunigas nesivaržydamas 
atplėšė laišką, adresuotą vyskupui. Gražiame generalvikaro veide tuo- 
jau pat atsimušė nuostaba kartu su gyvu pasitenkinimu, o paskui 
pabrėžtinis orumas. Kol jis skaitė, Žiuljenas, paveiktas jo imponuo- 
jančios išorės, spėjo geriau į jį įsižiūrėti. Šis veidas būtų atrodęs dar 
oresnis, tačiau kai kuriuose jo bruožuose atsispindėjo begalinis gud- 
rumas, kuris būtų įgavęs klastos atspalvį, jei Žmogus šiuo gražiu veidu 
nors akimirką būtų užmiršęs, ką tas veidas turi reikšti. Labai atsikišusi 
nosis buvo tobulai tiesi, bet, deja, teikė visam profiliui, šiaip labai kil- 
niam, nepataisomo panašumo su lapės snukučiu. Beje, šis kunigas, 
didžiai susidomėjęs, kaip atrodė, kunigo Piraro atsistatydinimu, buvo 
apsirengęs itin skoningai, ir tas labai patiko Žiuljenui, iki šiol nema- 
čiusiam nė vieno tokio elegantiško dvasininko. 

Žiuljenas tik vėliau sužinojo, koks yra ypatingas kunigo de Fri- 
lero talentas. Jis mokėjo linksminti savo vyskupą, malonų senelį, 
kuris buvo gimęs gyventi Paryžiuje ir Bezansone jautėsi lyg tremtyje. 
Šitas vyskupas turėjo labai silpnas akis, o nepaprastai mėgo žuvį. 
Kunigas de Frileras išrankiodavo ašakas iš žuvies, duodamos į stalą 
monsinjorui. 

Žiuljenas tylomis stebėjo kunigą, o tas antrąkart ėmėsi skaityti 
kunigo Piraro prašymą atleisti iš pareigų; staiga su trenksmu atsivėrė 
durys. Skubiai praėjo prašmatniai apsirengęs liokajus. Žiuljenas vos 
spėjo atsigręžti ir pamatė mažą seneliuką su vyskupo kryžium ant 
krūtinės. Puolė ant kelių; vyskupas geraširdiškai šyptelėjo ir praėjo pro 
šalį. Gražuolis kunigas nusekė įkandin jo; Žiuljenas liko vienas svetai- 
nėje ir galėjo kiek tinkamas gėrėtis jos šventa prabanga. 

Bezansono vyskupas, žmogus protingas, daug iškentęs, bet ilgų 
emigracijos negandų nepalaužtas, buvo persiritęs per septyniasdešimt 
penktuosius metus ir visai nesirūpino, kas bus po dešimties metų. 

— Kas tas seminaristas tokiu gudriu žvilgsniu? Tasai, kurį, regis, 
mačiau svetainėje, eidamas čia? — paklausė vyskupas.— Pagal mano 
nuostatus jie turėtų įau būti lovose tokiu laiku. 

— Šitam, galiu prisiekti, monsinjore, miegas tikrai ne galvoj. 
Jis atnešė mums didelę naujieną: vienintelio jūsų vyskupystėje išlikusio 
jansenisto atsistatydinimą. Baisusis kunigas Piraras pagaliau suprato, 
ko mes norime. 

— Štai kaip! — klastingai nusišypsojo vyskupas.— Lažinuosi, 
kad jūs nesugebėsite rasti jo vietai žmogaus, kuris būtų jo vertas. 
O kad jūs pamatytumėte, koks brangintinas yra tas vyras, aš kviečiu 
Jį rytoj pietų. 

Generalvikaras buvo bebandąs įterpti žodelį apie įpėdinio parin- 
kimą. Bet vyskupas nebuvo linkęs leistis į rimtas kalbas ir pasakė: 

— Prieš atverdami duris kitam, pažiūrėkime, dėl ko išeina šisai. 
Pakvieskite man tą seminaristą: tiesa kalba vaikų lūpomis. 

Žiuljenas buvo pašauktas. „Dabar stosiu prieš du inkvizito- 
rius“, — dingtelėjo jam. Niekada jis nesijautė toks drąsus. 

Kai įėjo, du augaloti kamerdineriai, kurių apdaras buvo gražesnis 
negu paties pono Valno, nurenginėjo monsinjorą. Vyskupas, prieš 
pradėdamas kalbą apie kunigą Pirarą, nusprendė paklausinėti Žiul- 
jeną, kaip jam sekasi mokslas. Davė kelis klausimus iš dogmatikos ir 
nustebo. Netrukus perėjo prie klasikų — Vergilijaus, Horacijaus, 
Cicerono. „Už šituos vardus, — pagalvojo Žiuljenas,— aš buvau 
pažymėtas šimtas devyniasdešimt aštuntuoju numeriu. Nebeturiu ko 
prarasti, pabandykime pasirodyti kuo gražiau“. Ir jam pavyko; vysku- 
pas, pats puikus klasikos žinovas, susižavėjo. 

Per pietus prefektūroje viena jauna mergina, pelnytai pagarsėjusi 
mieste, deklamavo poemą apie Magdaleną“". Monsinjoras buvo nusi- 
teikęs pakalbėti apie literatūrą ir netrukus, užmiršęs kunigą Pirarą ir 
kitus reikalus, įsileido į diskusijas su seminaristu apie tai, ar Horacijus 
buvo turtingas, ar vargšas. Vyskupas ėmė deklamuoti keletą odžių, 
bet kartkartėmis jo atmintis sušlubuodavo, ir tada Žiuljenas tuoj pat 
kuklia mina užbaigdavo odę; vyskupui padarė didelį įspūdį tai, kad 
Žiuljenas deklamavo tuo pačiu tonu, kuriuo vyko pokalbis; dvidešimt 
ar trisdešimt lotyniškų eilučių jis pasakydavo taip natūraliai, tarsi 
būtų kalbėjęs apie tai, kas dedasi seminarijoje. Jie ilgai šnekėjosi apie 
Vergilijų ir Ciceroną. Pagaliau vyskupas neištvėręs pagyrė jaunąjį 
seminaristą. 

— Jūs tikrai nuostabiai daug išmokote. 

— Monsinjore,— atsakė Žiuljenas,— jūsų seminarijoje yra šim- 
tas devyniasdešimt septyni mokiniai, kur kas labiau verti jūsų aukš- 
to pagyrimo. 

— Kaip? — paklausė vyskupas, nustebintas šio skaičiaus. 

— Galiu oficialiu liudijimu patvirtinti tai, ką turėjau garbės 
pasakyti monsinjorui. Per metinius egzaminus seminarijoje aš kaip 
tik atsakinėjau iš tų dalykų, už kuriuos susilaukiau dabar monsinjoro 
pagyrimo, ir užėmiau šimtas devyniasdešimt aštuntąją vietą. 

— A, tai kunigo Piraro lepūnėlis, — nusijuokė vyskupas ir žvilg- 
telėjo į kunigą de Frilerą.— Reikėjo kažko panašaus ir tikėtis; bet tai 
garbingas ėjimas. Ar ne tiesa, mano mielas, — pridūrė jis, kreipda- 
masis į Žiuljeną,— kad jus pažadino ir pasiuntė čia? 

— Taip, monsinjore. Aš niekados nebuvau išėjęs iš seminarijos 
vienas, išskyrus tą sykį, kai mane nusiuntė padėti kunigui Šasui-Ber- 
narui puošti katedros Dievo kūno šventei. 

— Optime,— tarė vyskupas.— Tai jūs, vadinasi, buvote tas drą- 
suolis, kuris pritvirtino plunksnų puokštes ant baldakimo? Aš kasmet 
drebėdamas žiūriu į jas ir bijau, kad man netektų užmokėti už jas žmo- 
gaus gyvybe. Jūs toli nueisite, mano mielas; bet aš neketinu nutraukti 
jūsų karjeros, kuri bus iš tikro nuostabi, numarindamas jus badu. 

Ir vyskupas įsakė atnešti biskvitų bei Malagos vyno; Žiuljenas, 
aišku, nepaniekino jų, o dar didesnį uolumą parodė kunigas de Frile- 
ras, kuris žinojo, kad vyskupui patinka, kai jo akivaizdoje žmonės 
valgo linksmai ir su apetitu. 

Monsinjoras, vis labiau patenkintas tokiu smagiu vakaru, pradėjo 
kalbėti apie bažnyčios istoriją. Ir pastebėjo, kad Žiuljenas jo nesu- 
pranta. Užsiminė apie romėnų imperijos dorovinę būklę Konstantino 
epochoje. Stabmeldystės pabaigai buvusi būdinga ta pati nerimo ir 
dvejonių dvasia, kuri XIX amžiuje kankina liūdnus ir nuobodžiaujan- 
čius protus. Monsinjoras pamatė, kad Žiuljenas vargu ar girdėjęs Ta- 
cito vardą. 

Kai jis išreiškė savo nuostabą, Žiuljenas naiviai atsakė, kad šito 
autoriaus jų seminarijos bibliotekoje nėra. 

— Man tas labai malonu, — linksmai pasakė vyskupas.— Jūs 
išgelbėjote mane iš bėdos; jau dešimt minučių laužau galvą, kaip atsi- 
dėkoti jums už tą malonų vakarą, kurį man suteikėte, ir, svarbiausia, 
taip netikėtai. Nemaniau, kad teks susidurti su tokiu savo seminarijos 
auklėtiniu, kurį galima pavadinti mokytu vyru. Nors mano dovana 
nebus itin kanoniška, bet man norisi padovanoti jums Tacitą. 

Vyskupas liepė atnešti aštuonis prabangiai įrištus tomus ir panoro 
pats savo ranka pirmame puslapyje užrašyti lotynišką dedikaciją su 
pagyrimu Žiuljenui Soreliui. Vyskupas turėjo silpnybę didžiuotis pui- 
kiu lotynų kalbos mokėjimu; galų gale jis pasakė rimtu tonu, kuris 
griežtai skyrėsi nuo viso pokalbio tono: 

— Jaunuoli, jei gerai elgsitės, vieną gražią dieną gausite geriausią 
mano vyskupystės parapiją, ir ne už šimto mylių nuo vyskupo rūmų; 
bet reikia gerai elgtis. 

Kai Žiuljenas, apsikrovęs knygomis, ėjo apstulbęs iš vyskupo re- 
zidencijos, laikrodis išmušė dvyliktą nakties. 

Monsinjoras nė vienu žodžiu neužsiminė apie kunigą Pirarą. 
Žiuljeną ypač nustebino begalinis vyskupo mandagumas. Jis nė min- 
ties neturėjo, kad tokios žavios manieros gali derėti su tokiu natūraliu 
orumu. Žiuljenas itin gyvai pajuto kontrastą, kai vėl pamatė niūrų 
kunigą Pirarą, nekantriai jo laukiantį. 

— Ouid tibi dixerunt? (Ką jie tau pasakė?) — šūktelėjo jis gar- 
siai, iš tolo pamatęs Žiuljeną. 

Žiuljenas, šiek tiek painiodamasis, ėmė lotyniškai persakinėti vys- 
kupo žodžius. 

— Kalbėkite prancūziškai, — tarė eksdirektorius įprastiniu šiur- 
kščiu tonu, labai jau neelegantiškai mosikuodamas rankomis,— ir 
žodis į žodį pakartokite visa, ką monsinjoras sakė, nieko nepridėdamas 
ir nieko nepraleisdamas. 

— Keista dovana nuo vyskupo jaunam seminaristui! — burbtelėjo 
jis, sklaidydamas prašmatnų Tacitą, kurio paauksuoti kraštai, atrodė, 
kėlė jam pasibjaurėjimą. 

Jau mušė dvi, kai, išklausęs itin išsamią ataskaitą, jis leido savo 
mylimam mokiniui grįžti į celę. 

— Palikite man pirmąjį savo Tacito tomą su monsinjoro vyskupo 
įrašu, — pasakė jis.— Ta lotyniška eilutė bus jums žaibolaidis šiuose 
namuose, kai manęs čia nebebus. 

Erit tibi, fili mi, successor meus tanguam leo guaerens guem 
devoret (Tau, mano sūnau, mano įpėdinis bus tarsi įsiutęs liūtas, 
ieškąs, ką praryti). 

Rytą Žiuljenui pasirodė, kad jo draugai keistai kalba su juo. Ir jis 
dar labiau užsidarė. „Štai kunigo Piraro atsistatydinimo pasek- 
mės, — pagalvojo jis.— Visa seminarija žino, kad jis išeina, o mane visi 
laiko jo numylėtiniu. Šituo savo elgesiu jie, matyt, nori mane įžeisti“. 
Bet nieko užgaulaus negalėjo pastebėti. Priešingai, žvilgsniuose, ku- 

riuos jis sugavo, eidamas per miegamuosius, nebuvo nė ženklo neapy- 
kantos. „Ką tai reiškia? Tikriausiai vėl kokie spąstai, laikykimės“. 
Pagaliau seminaristėlis iš Verjero juokdamasis pasakė: „Cornelii 
Taciti opera omnia (Visi Tacito raštai)“. 

Sulig šiais žodžiais, ištartais pakankamai garsiai, seminaristai vie- 
nas per kitą šoko sveikinti Žiuljeno ne tik dėl puikios dovanos, kurią 
jis gavo iš monsinjoro, bet ir dėl to dviejų valandų pokalbio, kuriuo jis 
buvo pagerbtas. Jie žinojo viską, iki mažiausių smulkmenų. Nuo šios 
akimirkos dingo bet koks pavydas; visi ėmė jam niekingai pataikauti: 
kunigas Kastanedas, kuris dar vakar įžūliausiai elgėsi su juo, paėmė 
jį už parankės ir pakvietė pusryčių. 

Toks buvo nelemtas Žiuljeno būdas: šitų storžievių įžūlumas 
skaudino jam širdį; jų žemas pataikavimas žadino jam pasibjaurėjimą 
1r neteikė jokio malonumo. 

Maždaug vidudienį kunigas Piraras atsisveikino su savo mokiniais, 
nepraleidęs progos rūsčiai juos pamokyti: 

— Ar jūs trokštate pasaulietiškos garbės, privilegijų visuomenėje, 
malonumo įsakinėti, malonumo šaipytis iš įstatymų ir be jokios baimės 
įžeidinėti visus, ar trokštate amžino išganymo? Didžiausiam atsilikėliui 
iš jūsų tereikia atverti akis, ir jis pamatys šituos du kelius. 

Lig tik jis peržengė slenkstį, švenčiausios Jėzaus širdies garbin- 
tojai, puolę į koplyčią, užtraukė Te Deum. Niekas seminarijoje nesidė- 
jo į širdį eksdirektoriaus kalbos. „Niršta už atleidimą“, — kalbėjo 
visi. Nė vienas seminaristas nebuvo tiek naivus, kad patikėtų sava- 
norišku atsistatydinimu iš vietos, kuri leidžia palaikyti tokius plačius 
ryšius su stambiais tiekėjais. 

Kunigas Piraras apsigyveno geriausioje Bezansono užeigoje ir, 
prasimetęs reikalais, kurių neturėjo, nusprendė praleisti ten dvi 
dienas. 

Jis buvo pakviestas pietų pas vyskupą, kuris, norėdamas paerzinti 
savo generalvikarą de Frilerą, stengėsi sudaryti kunigui Pirarui 
progą pasirodyti palankioje šviesoje. Jie dar nebuvo baigę deserto, 
kai iš Paryžiaus atėjo netikėta žinia, kad kunigas Piraras paskirtas 
klebonu į prašmatnią N. parapiją, keturios mylios nuo sostinės. Gerasis 
vyskupas nuoširdžiai jį pasveikino. Visa ši istorija pasirodė jam kaip 
vykusiai sulošta partija, kuri jį labai gerai nuteikė ir leido susidaryti 
apie kunigo Piraro sugebėjimus itin gerą nuomonę. Jis išdavė jam 
puikų pažymėjimą lotynų kalba ir užčiaupė burną kunigui de Frilerui, 
drįsusiam padaryti kelias pastabas. 

Vakare monsinjoras nuvyko pasidalinti savo susižavėjimu pas 
markizę de Riubamprė. Bezansono aukštuomenė buvo apstulbinta 
šitos didelės naujienos; ji spėliojo, ką reiškia ši nepaprasta malonė. 
Kunigą Pirarą kai kas jau pranašavo iškilsiant į vyskupus. Supratin- 
giausieji nusprendė, kad ponas de La Molis bus tapęs ministru, ir 
drįso tą dieną su šypsena žiūrėti į valdingą veido išraišką, su kuria 
kunigas de Frileras rodėsi viešai. 

Kitą rytą smalsuoliai vos nesekiojo paskui kunigą Pirarą gatvėje, 
o pirkliai, stovėdami savo krautuvių tarpduriuose, spoksojo į jį, kai 
jis ėjo į teismą markizo bylos reikalu. Pirmą kartą teisėjai mandagiai 
jį priėmė. Rūstusis jansenistas, pasipiktinęs viskuo, ką matė, ilgai tarėsi 
su advokatais, kuriuos buvo parinkęs markizui de La Moliui, ir išva- 
žiavo į Paryžių. Neištvėręs pasiskundė dviem ar trims mokyklos laikų 
draugams, palydėjusiems jį iki fajetono ir susižavėjusiems jo herbu, 
kad, penkiolika metų išbuvęs seminarijos vadovu, išvyksta iš Bezan- 
sono su penkiais šimtais dvidešimt frankų santaupų. Draugai verkda- 
mi apkabino jį, o paskui pasakė vienas kitam: „Gerasis kunigas galėjo 
apsieiti ir be to melo, tai pernelyg juokinga“. 

Eiliniai žmoneliai, apakinti meilės pinigams, negalėjo suprasti, 
kad tik širdies tyrumas teikė kunigui Pirarui jėgų vienam šešerius 
metus grumtis su Mari Alakok“', su Jėzaus širdies kongregacija, 
jėzuitais ir su savo vyskupu. 


XXX skyrius 
GARBĖTROŠKA 


Bėra tik vienas iškilnus titulas — ku- 
nigaikščio; „markizas“ skamba juokingai; 
o kai pasigirsta žodis „kunigaikštis“, visi 
atsigręžia. 

Edinburgh Review*“ 


Kunigą Pirarą nustebino aristokratiška markizo laikysena ir 
beveik linksmas jo tonas. Būsimasis ministras priėmė jį be tų didžpo- 
niškų manierų, kurios rodosi tokios mandagios, bet yra ir tokios užgau- 
lios tam, kas jas perpranta. Tai būtų buvęs tuščias laiko gaišinimas, 


Pirma dalis 188 


o markizas buvo tiek įsitraukęs į aukštąją politiką, jog negalėjo leisti 
sau gaišti laiką. 

Jau pusę metų jis rezgė intrigas, stengdamasis įkalbėti karalių ir 
tautą, kad reikia suformuoti naują vyriausybę, kuri atsidėkodama 
paskui suteiktų jam kunigaikščio titulą. 

Markizas daugel metų veltui reikalavo iš savo advokato Bezansone 
aiškios ir tikslios ataskaitos apie jo bylas Franš Kontė provincijoje. 
Bet kaip galėjo garsusis advokatas išaiškinti markizui tai, ko pats 
nesuprato? 

Mažas popieriaus lakštelis, kurį jam įteikė kunigas, išaiškino 
viską. 

— Brangusis kunige,— pasakė markizas, per nepilnas penkias 
minutes išbėręs visas mandagumo formules ir asmeninio pobūdžio 
klausimus, — brangusis kunige, aš, regis, visko pertekęs, bet nerandu 
laiko rimtai užsiimti dviem nesudėtingais, o vis dėlto gan svarbiais 
dalykais: šeima ir savo reikalais. Plačiu mastu rūpinuosi savo šeimos 
likimu ir galiu aukštai ją iškelti; rūpinuosi ir savo malonumais, ir tai 
svarbiau už viską, bent mano akimis žiūrint, — pridūrė jis, pagavęs 
nustebusį kunigo Piraro žvilgsnį. Nors ir supratingas būdamas, kuni- 
gas susižavėjo, kad senas žmogus gali taip atvirai kalbėti apie savo 
malonumus. 

— Tikriausiai yra darbui atsidavusių žmonių ir Paryžiuje, — kal- 
bėjo toliau didikas.— Bet jie tūno kažkur šeštame aukšte; o kai tik 
aš prisijaukinu kokį žmogelį, jis tuoj nusisamdo butą trečiame aukšte, 
0 jo žmona pasiskiria priėmimo dieną, ir tada jau viso jo darbo, visų 
pastangų tikslas — tapti ar bent atrodyti diduomenės žmogumi. Tai 
vienintelis jų rūpestis, kada jie jau turi duonos. 

Konkrečiai kalbant, vesti byloms — ir net kiekvienai bylai at- 
skirai — aš turiu advokatų, kurie pluša negailėdami sveikatos; štai 
užvakar vienas jų mirė džiova. Bet savo bendriems reikalams tvarkyti, 
tikėsite ar ne, kunige, jau treti metai beviltiškai ieškau žmogaus, kuris, 
paėmęs savo žinion mano susirašinėjimą, teiktųsi bent truputį rimčiau 
pasigilinti į tai, ką daro. Beje, visa tai tik įžanga. 

Aš jus gerbiu ir drįstu pridurti, kad, nors matau pirmą kartą, myliu 
jus. Ar sutiktumėte būti mano sekretorium su aštuonių tūkstančių 
frankų alga arba kad ir dukart didesne? Prisiekiu, aš iš to tik laimė- 
čiau; O aš įsipareigoju pasirūpinti, kad ta puikioji parapija būtų palikta 
jums iki tos dienos, kai tarp mūsų atsiras nesutarimų. 

Kunigas atsisakė; bet kai pokalbis jau ėjo į galą ir jis pamatė, kad 
markizo padėtis tikrai kebli, jam šovė į galvą viena mintis. 

— Palikau savo seminarijoje vieną vargšą jaunuolį, kuris, jei 
neklystu, bus ten Žiauriai persekiojamas. Jeigu jis būtų paprastas 
vienuolis. jau seniai sėdėtų in pace*. 

Tuo tarpu vaikinas moka tik lotynų kalbą ir Šventą raštą; bet, 
galimas dalykas, vieną gražią dieną jis parodys ir didelius pamokslinin- 
ko ar sielų ganytojo gabumus. Nežinau, ką jis toliau veiks; bet jo šir- 
dyje dega šventa ugnis, ir jis gali toli nueiti. Svajojau pasiūlyti jį mūsų 
vyskupui, jei kada nors šias pareigas būtų užėmęs asmuo, kurio pažiūra 
į Žmones ir reikalus būtų bent truputį panaši į jūsų. 

— O iš kur tas jūsų jaunuolis? — paklausė markizas. 

— Girdėjau, kad jis kažkokio dailidės sūnus iš mūsų kalnų, bet 
aš linkęs manyti, kad jis greičiau kurio nors turtuolio pavainikis. Ma- 
čiau, kartą jis gavo laišką — ar be parašo, ar pasirašytą svetima pa- 
varde — su penkių šimtų frankų čekiu. 

— A, tai Žiuljenas Sorelis, — pasakė markizas. 

— Iš kur jūs žinote jo pavardę? — nustebo kunigas ir pats parau- 
do dėl savo klausimo. 

— Šito aš jums nepasakysiu,— atsakė markizas. 

— Tai va,— pridūrė kunigas, — galite pabandyti pasiimti jį sek- 
retorium,; jis turi ir energijos, ir proto; vienu žodžiu, pabandyti verta. 

— Kodėl ne? — pasakė markizas.— Bet ar jis ne iš tų, kurie 
gali susigundyti kyšiu iš policijos prefekto ar kurio kito asmens ir 
imti šnipinėti mano namuose? Štai vienintelė mano prieštara. 

Kai kunigas Piraras nuramino jį itin palankiu atsiliepimu, marki- 
zas ištraukė tūkstančio frankų banknotą. 

— Pasiųskite šiuos pinigus Žiuljenui Soreliui kelionei; tegul 
važiuoja pas mane. 

— Aiškiai matyti. — pasakė kunigas Piraras,— kad jūs gyvenate 
Paryžiuje, markize, ir dėl to susidarote tokią iliuziją. Jūs supratimo 
neturite, — todėl, kad esate aukšto rango,— kokia tironija slegia mus, 
vargšus provincialus, ir ypač kunigus, kurie nėra jėzuitų draugai. 
Jie neišleis Žiulieno Sorelio, sugalvos tam gudriausių dingsčių; atsakys 
man, kad jis sergąs, kad laiškas dingęs pašte, ir t. t., ir t. t. 

— Artimiausiom dienom paimsiu iš ministro laišką vysku- 
pui,— pasakė markizas. 


* Ramybėje (I/ot.). Taip buvo vadinamas vienuolyno karceris. 

— Užmiršau dar priminti, — pasakė kunigas: — tas jaunuolis, 
nors ir žemos kilmės, bet iškilios širdies; jei bus užgautas jo išdidumas, 
jokios naudos iš jo nesusilauksite; jis pasidarys bukagalviu. 

— Tai man patinka, — tarė markizas.— Elgsiuosi su juo kaip su 
savo sūnaus draugu; ar to užteks? 

Po kurio laiko Žiuljenas gavo laišką, rašytą nepažįstama ranka; 
ant voko buvo Šalono antspaudas, o viduje — orderis vieno Bezan- 
sono pirklio vardu pinigams gauti ir kvietimas nedelsiant prisistatyti 
į Paryžių. Laiškas buvo pasirašytas pramanyta pavarde, bet, išskleidęs 
jį, Žiuljenas sudrebėjo: ant trylikto žodžio juodavo didelė rašalo 
dėmė — ženklas, jo sutartas su kunigu Piraru. 

Nepraėjus nė valandai, Žiuljenas buvo pakviestas į vyskupo rūmus 
ir Čia geraširdiškai, tėviškai priimtas. Horacijaus eilėmis monsinjoras 
išmaniai pasveikino jį, keldamas į padanges jo ateitį Paryžiuje ir lauk- 
damas kaip atsidėkojimo kokių nors paaiškinimų. Bet Žiuljenas nieko 
negalėjo pasakyti, visų pirma todėl, kad pats nieko nežinojo, ir mon- 
sinjoras pajuto jam didžiulę pagarbą. Vienas iš jaunesniųjų kurijos 
kunigų parašė merui, ir tas pasiskubino pats atnešti kelionraštį su pa- 
rašu ir su tuščia vieta keleivio pavardei. 

Prieš dvyliktą nakties Žiuljenas atvyko pas Fukė; protingasis bi- 
čiulis greičiau nustebo, negu susižavėjo tomis perspektyvomis, kurios, 
atrodė, skleidėsi prieš Žiuljeną. 

— Galas aiškus, — pasakė šis žmogus, balsuojąs už libera- 
lus: — tu gausi valdišką vietą ir būsi ten priverstas padaryti ką nors 
tokio, už ką tave iškoneveiks laikraščiai. Apie tave aš išgirsiu tada, 
kai užsitrauksi gėdą. Žinok, net imant grynai finansiniu požiūriu, 
geriau uždirbti šimtą luidorų padoria miško prekyba, kur esi pats 
sau ponas, nei gauti keturis tūkstančius frankų iš valdžios, nors ji būtų 
paties karaliaus Saliamono. 

Žiuljenui pasirodė, kad šitie samprotavimai teliudija apie dvasinį 
pralobusio kaimiečio ribotumą. Galų gale štai jis išeis į didžiųjų įvykių 
areną. Jam geriau patiko ne tokia tvirta padėtis ir daugiau plačių 
galimybių. Jo širdyje nebebuvo nė mažiausios baimės numirti badu. 
Išvažiuoti į Paryžių, kurį jis vaizdavosi pilną protingų Žmonių, intri- 
gantų ir veidmainių, bet tokių pat mandagių kaip Bezansono ir Agdo 
vyskupas, — ši laimė temdė jam visa kita. Jis nuolankiai paaiškino 
draugui, kad kunigo Piraro laiškas neleidžiąs jam nieko pačiam 
spręsti. 

Kitą dieną, apie pusiaudienį, jis pasirodė Verjere jausdamasis 

laimingiausias žmogus pasauly je; tikėjosi pasimatyti su ponia de Renal. 
Pirmiausia nuėjo pas savo pirmąjį globėją, gerąjį kunigą Šelaną. 
Kunigas sutiko jį rūsčiai. 

— Kaip manote, ar turite jūs būti bent kiek man dėkingas? — pa- 
klausė kunigas Šelanas, net neatsakęs į jo pasveikinimą.— Papusry- 
čiausite su manim, 0 tuo tarpu jums bus pasamdytas kitas arklys, 
ir jūs išvyksite iš Verjero, su niekuo čia nepasi matęs. 

— Girdėti — tai paklusti, — atsakė Žiuljenas, nutaisęs seminari- 
joje įprastą miną; po to šneka sukosi tik apie teologiją ir klasikinę 
lotynų kalbą. 

Jis sėdo ant arklio, nujojo mylią, paskui, pamatęs mišką ir įsitikinęs, 
kad aplinkui nėra nė gyvos dvasios, smuko į jį. Saulei leidžiantis, grąži- 
no arklį per pirmą pasitaikiusį valstietį atgal. Paskui užėjo pas vynuo- 
gių augintoją, ir tas sutiko parduoti jam kopėčias ir panėšėti jas iki 
mažos giraitės viršum Ištikimybės alėjos Verjere. 

— Aš — nelaimingas bėglys naujokas... 

— Arba kontrabandininkas,— pasakė kaimietis atsisveikinda- 
mas.— Bet kas man! Už kopėčias gavau gerą kainą; juk man ir pačiam 
gyvenime yra šio bei to pasitaikę. 

Naktis buvo labai tamsi. Apie pirmą valandą Žiuljenas su kopė- 
čiom ant pečių įėjo į Verjerą. Pasistengė kuo greičiau nusileisti į 
upelį, tekantį per puikiuosius pono de Renalio sodus, tarp dviejų 
dešimties pėdų aukščio sienų, paskui lengvai pasikėlė kopėčiom ant 
sienos. „Kaip sutiks mane šunys? — pagalvojo.— Štai kas svarbiau- 
sia“. Šunys sulojo ir šuoliais puolė prie jo; bet jis tyliai švilptelėjo, ir 
jie ėmė glaustytis aplinkui. 

Kopdamas nuo terasos ant terasos, nors visi varteliai buvo uždaryti, 
jis be vargo atsidūrė ties ponios de Renal miegamojo langu, kuris 
iš sodo pusės tebuvo kokių aštuonių ar dešimties pėdų aukštyje. 

Langinėse buvo maža širdies formos anga, gerai pažįstama Žiul- 
jenui. Jis baisiai nusiminė pamatęs, kad šita anga tamsi — naktinė 
lempelė viduje nedega. 

„Dieve didis! — pagalvojo.— Matyt, šiąnakt ponia de Renal — ne 
savo kambaryje! Kur ji galėtų miegoti? Šeima Verjere, jei šunys sode; 
bet aš galiu susidurti šiame kambaryje be žiburio su pačiu ponu de 
Renaliu arba kokiu svetimu žmogum. Koks tada būtų skandalas! 

Protingiausia buvo pasišalinti; bet Žiuljenas pasibaisėjo šia mintimi. 
„Jei ten rasiu ką nors svetimą, dumsiu kiek kojos neša, o kopėčias pa- 
liksiu; bet jei ten jinai — kaip ji mane sutiks? Dabar ji pasinėrusi į at- 

gailą ir didį pamaldumą, tuo aš neabejoju; bet, šiaip ar taip, dar pri- 
simena mane, jei parašė man“. Pastarasis argumentas nulėmė. 

Drebančia širdimi, tačiau pasiryžęs arba žūti, arba ją pamatyti, 
jis sviedė porą akmenėlių į langinę; jokio atsakymo. Atrėmė kopėčias 
šalia lango ir pats pabeldė į langinę, iš pradžių tyliai, paskui stipriau. 
„Kad ir labai tamsu, į mane gali šauti“, — pagalvojo Žiuljenas. Sulig 
šia mintimi jo beprotiškas žygis virto paprasčiausiu drąsos išbandymu. 

„Arba šiame kambaryje šiąnakt nieko nėra, — pagalvojo jis, — ar- 
ba žmogus, kuris ten guli, dabar jau pabudęs. Taigi jo nebėra ko pai- 
syti; svarbiausia tik, kad neišgirstų tie, kurie miega kituose kamba- 
riuose“. 

Jis nulipo žemyn, atrėmė kopėčias į vieną langinę, vėl užkopė 
aukštyn, įkišo ranką pro širdies formos angą ir, laimė, gana greit už- 
čiuopė vielą, ant kurios buvo užkabintas langinės kabliukas. Truktelėjo 
tą vielą; neapsakomai apsidžiaugė pajutęs, kad langinės niekas nebe- 
laiko, ji veriasi. „Reikia verti labai lėtai ir leisti jai pažinti mano bal- 
są“. Jis pradarė langinę tiek, kad galėtų įkišti galvą, ir tyliai keletą 
kartų ištarė: „Savas“. 

Pastatęs ausis įsitikino, kad niekas netrikdo gūdžios tylos kamba- 
ryje. Bet židinyje iš tikrųjų nebuvo naktinės lempelės, net prigesusios: 
blogas ženklas. 

„Atsargiai! Gali šauti!“ Valandėlę mąstė; paskui išdrįso pasibelsti 
pirštu į stiklą; niekas neatsakė; pasibeldė dar smarkiau. „Net jei stiklą 
išmušiu, turiu išsiaiškinti“. Barškino jau visai garsiai, ir šit jam pasi- 
vaideno, kad neįžvelgiamoje tamsoje kambary šmėstelėjo baltas šešėlis. 
Pagaliau abejonių nebeliko: jis pamatė, kad šešėlis tarsi artėja lango 
link, tik be galo lėtai. Staiga jis išvydo kažkieno skruostą, prigludusį 
prie stiklo prieš pat jo akį. 

Jis sudrebėjo ir truputį atšlijo. Bet naktis buvo tokia tamsi, kad net 
iš tokio nuotolio negalėjo įžiūrėti, ar tai ponia de Renal. Jis baiminosi, 
kad ji nesuriktų iš baimės; girdėjo, kaip šunys urgzdami slankioja 
apačioje apie kopėčias. 

— Tai aš, — pakartojo jis gana garsiai, — savas. 

Niekas neatsakė; baltasis vaiduoklis dingo. 

— Maldauju, atidarykite, turiu su jumis pakalbėti, aš baisiai 
nelaimingas! — Ir ėmė belsti vis smarkiau — rodėsi, stiklą išmuš. 

Pasigirdo lengvas brakštelėjimas, ir lango skląstis pasikėlė; jis 
stumtelėjo rėmus ir tyliai įšoko į kambarį. 

Baltasis vaiduoklis ėmė trauktis atgal; jis stvėrė jį už pečių; tai buvo 

moteris. Visa Žiuljeno drąsa staiga išgaravo. „Jei tai ji, ką ji pasakys?“ 
Ką jis pajuto, kai iš trumpo šūktelėjimo suprato, kad tai ponia de 
Renal? 

Suspaudė ją glėbyje; ji visa drebėjo ir, galima sakyti, neturėjo 
Jėgų jam atstumti. 

— Nelaimingasis! Ką jūs darote? 

Jos balsas trūkčiojo, ji vos ne vos ištarė šiuos žodžius. Žiuljenas 
pajuto juose nuoširdžiausią pasipiktinimą. 

— Praėjo keturiolika mėnesių nuo mūsų žiauraus išsiskyrimo, 
ir aš atėjau jūsų aplankyti. 

— Išeikite, tuoj pat palikite mane. Ak kunige Šelanai! Kodėl 
neleidote man parašyti jam? Būtų man negrėsęs šitas siaubas.— Ji 
atstūmė jį su neįtikėtina jėga. — Aš atgailauju dėl savo nusikaltimo: 
dangus pasigailėjo ir apšvietė man protą,— kartojo užsikirsda- 
ma.— Išeikite! Dinkite iš čia! 

— Ne, po keturiolikos mėnesių kančių negaliu išeiti nepakalbėjęs 
su jumis. Noriu žinoti, kaip jus gyvenate. Ak, aš jus taip mylėjau, tai 
nejau nesu vertas, kad man atvertumėte širdį ?.. Noriu viską žinoti. 

Šito valdingo tono galiai ponios de Renal širdis neįstengė atsis- 
pirti. 

Žiuljenas, iki šiol aistringai spaudęs ją savo glėbyje ir nedavęs jai 
ištrūkti, dabar atleido rankas, ir ji šiek tiek apsiramino. 

— Įtrauksiu kopėčias, — tarė jis. — kad jos neišduotų mūsų, jei 
kuris nors tarnų, pažadintas triukšmo, susigalvotų apeiti namą. 

— Ak, eikite sau, eikite, — aiškiai supykusi, šūktelėjo ji.— Kas 
man žmonės? Dievas, dievas mato šią baisią sceną, kurią jūs verčiate 
mane kentėti, ir jis nubaus mane. Jūs niekšingai piktnaudžiaujate 
jausmais, kuriuos kadaise jums jaučiau; bet dabar jų nebejaučiu. Gir- 
dite, ponas Žiuljenai? 

Jis pamažėle traukė kopėčias, kad nesubildėtų. 

— Tavo vyro nėra namie? — paklausė, visai nenorėdamas pasi- 
tyčioti Iš jos, 0 tik Iš seno įpročio. 

— Nekalbėkite šitaip su manim, dėl dievo meilės, arba aš pašauk- 
siu vyrą. Aš ir dabar jau baisiai nusikaltau, kad neišvijau jūsų, nieko 
nežiūrėdama. Man gaila jūsų, — pridūrė ji, bandydama pažeisti jo 
savimeilę, kuri, kaip žinojo, buvo labai jautri. 

Šis nenoras sakyti jam „tu“, šis atžarus pasiryžimas nutraukti 
švelnius ryšius, kuriais jis dar tikėjo, visai sumaišė galvą meile apsvai- 
gusiam Žiuljenui. 

— Kaip? Ar gali būti, kad jūs manęs nebemylite! — sušuko jis iš 
pat širdies einančiu balsu, kurio taip sunku klausytis abejingai. 

Ji neatsakė; Žiuljenas gailiai verkė. 

Jis iš tiesų nebeturėjo jėgų kalbėti. 

— Vadinasi, vienintelė būtybė, kuri mane mylėjo, visiškai mane 
užmiršo! Kam gi man dabar gyventi? 

Visa jo drąsa dingo, kai tik jis įsitikino, kad jam nebegresia 
pavojus susitikti čia vyriškį; nieko nebeliko jo širdyje, išskyrus 
meilę. 

Žiuljenas ilgai patyliukais verkė; ji girdėjo, kaip jis kūkčioja. Jis 
paėmė jos ranką, ji pabandė ją ištraukti; tačiau, keletą kartų beveik 
mėšlungiškai trūktelėjusi, paliko jo delne. Kambaryje buvo be galo 
tamsu; jie sėdėjo vienas šalia kito ant ponios de Renal lovos. 

„Koks skirtumas — prieš keturiolika mėnesių ir dabar! — ding- 
telėjo Žiuljenui, ir jis dar graudžiau pravirko.— Vadinasi, išsiskyrimas 
tikrai nužudo visus jausmus! Geriau man pasišalinti“. 

— Maldauju, pasakykite, kas gi jums atsitiko, — pratarė pagaliau 
Žiuljenas skausmo smaugiamu balsu. 

— Aišku, — atsakė ponia de Renal atšiauriu balsu, ir jos tonas 
pasirodė Žiuljenui šaltas ir priekaištingas,— kai jūs išvykote, mano 
nuopuolis jau buvo žinomas visam miestui. Jūs elgėtės taip neatsargiai! 
Po kurio laiko — mane tada buvo apėmusi neviltis — pas mane atėjo 
garbusis kunigas Šelanas. Jis ilgai stengėsi išgauti iš manęs prisipažini- 
mą, bet veltui. Vieną dieną jam atėjo į galvą nuvažiuoti su manim į 
Dižoną ir drauge aplankyti bažnyčią, kur aš priėjau kadaise pirmosios 
komunijos. Ten jis išdrįso prabilti pirmas... — Ponia de Renal pravirko 
ir nutilo.— Kokią gėdą aš tada patyriau! Viską prisipažinau. Bet tas 
geraširdis žmogus nesugniuždė manęs savo pasipiktinimu: jis susisielojo 
kartu su manim. Tuo metu aš jums kasdien rašiau laiškus, bet siųsti 
jų nedrįsau; rūpestingai slėpiau juos ir, kai būdavau labai nelaiminga, 
užsidariusi savo kambary, skaitydavau. 

Pagaliau kunigas Šelanas išprašė juos iš manęs... Keletas jų, pa- 
rašyti šiek tiek atsargiau, buvo persiųsti jums; jūs man neatsakėte. 

— Prisiekiu, nesu gavęs nė vieno tavo laiško seminarijoje. 

— Dieve didis, kas galėjo juos paimti? 

— Pagalvok, ką aš iškentėjau: kol nepamačiau tavęs katedroje, 
net nežinojau, ar tu dar gyva. 

— Dievas pasigailėjo manęs ir leido man suprasti, kaip aš nusi- 
dėjau jam, vaikams, vyrui, — kalbėjo toliau ponia de Renal.— Vyras 

niekad nemylėjo manęs taip, kaip, bent man atrodo, tada mylėjote 
mane jūs... 

Žiuljenas puolė jai į glėbį, ir be jokių ketinimų, pats nesižinoda- 
mas, ką darąs. Bet ponia de Renal atstūmė jį ir kalbėjo toliau gana 
tvirtu balsu. 

— Mano gerbiamas draugas, kunigas Šelanas, leido man suprasti, 
kad tekėdama už pono de Renalio aš įsipareigojau atiduoti jam ir visus 
savo jausmus, net tuos, apie kuriuos neturėjau supratimo ir kurių 
niekad nebuvau patyrusi iki šitos nelemtos meilės... Padariusi tą didžią 
auką — atidavusi brangiuosius laiškus, gyvenau jei ir ne laimingai, 
tai bent gana ramiai. Nedrumskite tad man ramybės; būkite man drau- 
gas... geriausias iš mano draugų.— Žiuljenas apibėrė jos rankas bu- 
činiais; ji jautė, kad jis vis dar verkia.— Neverkite, jūs man taip skau- 
dinate širdį... Dabar papasakokite jūs, kaip jums sekėsi.— Žiuljenas 
neturėjo jėgų kalbėti. — Norėčiau žinoti, koks buvo jūsų gyvenimas 
ten, seminarijoje, — pakartojo ji, — o paskui jūs išeisite. 

Negalvodamas, ką sakąs, Žiuljenas ėmė pasakoti apie begalines 
pinkles ir pavydą, su kuriais iš pradžių susidūrė, ir apie ramesnį gy- 
venimą po to, kai buvo paskirtas repetitorium. 

— Tai tada,— pridūrė jis,— po ilgos tylos, kuri greičiausiai 
turėjo reikšti tai, ką aš pernelyg aiškiai matau šiandien, — kad jūs 
nebemylite manęs ir kad aš tapau jums svetimas... — Ponia de Renal 
suspaudė jam rankas.— Tai tada jūs atsiuntėte man penkis šimtus 
frankų. 


— Niekada nesiunčiau,— pasakė ponia de Renal. 
— Laiškas buvo su Paryžiaus antspaudu ir pasirašytas Polio 
Sorelio, kad nekiltų įtarimų. 


Juodu ėmė svarstyti, kas galėjo tą laišką atsiųsti. Atmosfera pasi- 
keitė. Ponia de Renal ir Žiuljenas, patys to nejusdami, metė iškilmin- 
gą toną ir įsitraukė į nuoširdų, draugišką pokalbį. Jie nematė vienas ki- 
to — tokia neperregima buvo tamsa, bet iš tono suprato viską. Žiulje- 
nas apkabino mylimąją per liemenį; tai buvo, žinoma, pavojingas ges- 
tas. Ji pabandė atstumti Žiuljeno ranką, bet šią akimirką jis sumaniai 
nukreipė jos dėmesį į vieną įdomų savo pasakojamos istorijos momen- 
tą. Ranka, tarytum užmiršta, liko ten, kur buvusi. 

Po ilgų spėliojimų apie laišką su penkiais šimtais frankų Žiuljenas 
pasakojo toliau; kalbėdamas apie gyvenimą seminarijoje, kuris, paly- 
ginti su tuo, kas su juo dėjosi šią akimirką, atrodė jam toks neįdomus, 

jis ėmė pamažu tvardytis. Visos jo mintys nukrypo dabar į viena: kuo 
gi užsibaigs šitas jo apsilankymas? 

— Jūs turite išeiti, — retkarčiais vis primindavo jam griežtas 
balsas. 

„Kokia bus gėda, jei mane išprašys! Visą gyvenimą dl to graušiuo- 
si, — svarstė jis. — Ji niekada man daugiau neparašys. Vienas dievas 
težino, ar besugrįšiu kada į šį kraštą!“ Šią valandėlę Žiuljeno širdyje 
nebeliko jokių dangiškų polėkių. Sėdėdamas šalia moters, kurią dievi- 
no, beveik spausdamas ją savo glėbyje, tame pačiame kambaryje, kur 
kadaise buvo toks laimingas, aiškiai girdėdamas neperregimoje tamso- 
je jos verksmą ir iš kilsuojančios jos krūtinės suprasdamas, kad ją dras- 
ko rauda, jis, savo nelaimei, virto šaltu politiku, beveik tokiu pat šaltu 
ir viską numatančiu, koks būdavo ten, seminarijos kieme, kai pastebė- 
davo, kad kuris nors mokslo draugas, stipresnis už jį, taisosi jam iškrės- 
ti piktą pokštą. Žiuljenas tyčia tęsė savo pasakojimą, piešė, koks nelai- 
mingas buvo jo gyvenimas po to, kai išvyko iš Verjero. „Vadinasi,— 
mąstė ponia de Renal,— per tuos metus, kai mes nesimatėme ir kai 
aš stengiausi! jį pamiršti, jis, beveik visiškai nežinodamas, ar aš jį prisi- 
menu, tegalvojo apie tas laimingas dienas, kurias praleido Verži“. Ji 
nebejįstengė sutramdyti raudos. Žiuljenas matė, kad jo pasakojimas pa- 
siekė tikslą. Suprato, kad reikia griebtis paskutinės priemonės: staiga 
jis pakreipė kalbą apie laišką, kurį ką tik buvo gavęs iš Paryžiaus. 

— Jau buvau atsisveikinti su vyskupu. 

— Kaip, jūs negrįžtate į Bezansoną? Paliekate mus visam laikui? 

— Taip, — ryžtingai atsakė Žiuljenas,— taip, palieku kraštą, kur 
mane užmiršo net ta, kurią mylėjau labiau už viską gyvenime; palieku 
jį, Ir jau niekados jo nebepamatysiu. Važiuoju į Paryžių... 

— Tu važiuoji į Paryžių! — beveik garsiai šūktelėjo ponia de 
Renal. 

Jos balsas, smaugiamas ašarų, bylojo apie nepaprastą susijaudini- 
mą. Žiuljenas šio paskatinimo ir telaukė; jis nusprendė žengti žingsnį, 
kuris galėjo viską sugadinti; iki šio šūktelėjimo, nieko nematydamas 
tamsoje, visiškai nesuvokė, kokį daro jai įspūdį. Dabar nedvejojo; bai- 
mė, kad jį kankins apgailestavimas, grąžino jam savitvardą; jis pakilo 
tr šaltai pasakė: 

— Taigi, ponia, skiriuosi su jumis amžinai; būkite laiminga, sudiev. 

Jis žengė porą žingsnių lango link ir jau buvo bekeliąs ranką jam 
atidaryti. Ponia de Renal puolė prie jo. Jis pajuto ant peties jos galvą, 
ji spaudė jį glėbyje, prigludusi skruostu prie jo skruosto. 

Ir taip po tris valandas trukusio pokalbio Žiuljenas gavo tai, ko taip 
aistringai troško pirmąsias dvi valandas. Kokį įstabų džiaugsmą jis būtų 
patyręs, jei ponios de Renal karšti jausmai būtų prasiveržę ir jos sąžinė 
būtų nutilusi truputį anksčiau; o dabar, visa tai pasiekęs gudrybe, jis 
jautė tik pergalės džiaugsmą. Žiuljenas, nepaisydamas mylimosios prie- 
štaravimų, žūt būt užsigeidė uždegti naktinę lempelę. 

— Nejaugi tu nori,— sakė jis, — kad man neliktų jokio prisimini- 
mo, kokią aš tave mačiau? Nejaugi meilė, kuria tikriausiai spindi tavo 
žavios akys, taip ir dings, nepalikusi pėdsako? Nejaugi aš taip ir nepa- 
matysiu šios gražios baltos rankutės? Pagalvok, kad aš skiriuosi su ta- 
vim galbūt labai ilgam! 

„Kokia gėda!“ — kartojo sau ponia de Renal, bet ji jautėsi be- 
jėgė, galvodama apie šitą išsiskyrimą visiems laikams, ir plūdo ašaro- 
mis. Aušra vis ryškiau brėžė eglių kontūrus ant kalnų į rytus nuo 
Verjero. O Žiuljenas ne tik nėjo, bet, apsvaigęs nuo aistros, ėmė pra- 
šyti ponią de Renal leisti jam pasislėpti jos kambaryje visai dienai ir 
išeiti tik kitą naktį. 

— Kodėl ne? — atsakė ji. — Šitaip nelemtai antrąkart puolusi 
į nuodėmę, praradau paskutinę pagarbą sau ir amžinai pasmerkiau 
save kančioms. — Ir susižavėjusi prispaudė jį prie širdies. — Mano 
vyras dabar nebe tas, jis pilnas įtarimų; jam rodosi, kad jis leidosi už 
nosies vedžiojamas visoje šitoje istorijoje, ir labai pyksta ant manęs. 
Jeigu išgirs nors menkiausią garsą, aš žuvusi, jis išvarys mane kaip 
paskutinę nenaudėlę, tokia juk aš ir esu. 

— Ak, tavo lūpomis byloja kunigas Šelanas,— pasakė Žiulje- 
nas, — tu nebūtum taip su manim kalbėjusi prieš tą žiaurųjį išvykimą 
į seminariją; tada tu mylėjai mane! 

Žiuljenas gavo atpildą už šituos žodžius, ištartus tyčia šaltai; jo my- 
limoji tuoj pat užmiršo pavojų, gresiantį iš vyro pusės, ją dabar gąsdino 
kitas, kur kas baisesnis pavojus — kad Žiuljenas gali suabejoti jos mei- 
le. Greitai aušo, į kambarį smelkėsi skaisti šviesa. Žiuljenas vėl svaigo 
išdidumu, išvydęs savo glėbyje ir beveik prie savo kojų šią žavią mote- 
rį, vienintelę, kurią kada nors mylėjo ir kuri vos prieš porą valandų 
tesibaihino grėsmingo dievo ir visa siela buvo atsidavusi pareigai. Iš- 
tisus metus ištvermingai puoselėtas jos ryžtas neatsilaikė prieš jo 
drąsą. 

Netrukus namai sujudo; ponią de Renal baugino viena aplinkybė, 
apie kurią ji iki šiol nepagalvojo. 

— Į kambarį tuoj ateis nelaboji Eliza; ką daryti su tom didžiulėm 


Pirma dalis 198 


kopėčiom? — pasakė ji mylimajam. — Kur jas paslėpti? A, žinau, 
nunešiu ant aukšto, — sušuko ji staiga beveik linksmai. 

— Štai tu tokia, kokia buvai kadaise! — tarė susižavėjęs Žiulje- 
nas. — Bet juk reikės eiti per kambarį, kur miega liokajus. 

— Paliksiu kopėčias koridoriuje, pasišauksiu liokajų ir išsiųsiu jį 
kokiu nors reikalu. 

— Pagalvok, ką jam pasakysi, jeigu, eidamas koridorium, jis paste- 
bės kopėčias. 

— Taip, mano angele,— atsakė ponia de Renal, bučiuodama 
jį. — O tu žinok, kad reikia skubiai lįsti po lova, jei man išėjus čia pa- 
sirodys Eliza. 

Žiuljeną nustebino šis staigus linksmumas. „Vadinasi,— galvojo 
jis, — kai artinasi tikras pavojus, ji ne tik nesigąsdina jo, bet darosi vis 
linksmesnė: jis nustelbia sąžinės priekaištus! Iš tikrųjų neprilygstama 
moteris! Ak, kokia garbė viešpatauti tokiai širdžiai!“ 

Žiuljenas buvo sužavėtas. 

Ponia de Renal kilstelėjo kopėčias; jos, aišku, buvo per sunkios 
jai. Žiuljenas buvo bepuoląs jai padėti; jis negalėjo atitraukti akių nuo 
jos grakštaus stuomens, iš kurio toli gražu negalėjai tikėtis bent kiek 
didesnės jėgos; staiga ponia de Renal be jokios pagalbos stvėrė kopė- 
čias ir pakėlė jas taip lengvai tarsi kėdę. Skubiai nunešė į koridorių 
ketvirtame aukšte ir paguldė pagal sieną. Paskui pašaukė liokajų ir, 
laukdama, kol jis apsirengs, užkopė į karvelidę. Kai po penkių minu- 
čių grįžo į koridorių, kopėčių nebebuvo. Kas atsitiko? Jei nebūtų buvę 
namuose Žiuljeno, ji nelabai nė būtų jaudinusis. Bet jei dabar tas ko- 
pėčias pamatys vyras! Kils baisingas skandalas! Ponia de Renal šoko 
ieškoti. Pagaliau surado kopėčias pastogėje, kur jas užtempė ir net pa- 

slėpė tarnas. Kitu laiku ši keista aplinkybė būtų ją suneraminusi. 

„Kas man darbo, — pagalvojo ji, — kas gali atsitikti rytoj, kai Žiul- 
jeno čia nebus? Juk visos mano dienos bus tada siaubingos ir pilnos 
sąžinės priekaištų“. 

Jai šmėstelėjo lyg per miglas, kad teks atsisveikinti su gyvenimu; 
na ir kas? Jie buvo išsiskyrę, — jinai juk manė tada, kad amžinai, — 
bet likimas vėl jį sugrąžino, ji vėl regi jį, o iš to, su kokiu vargu jis pa- 
siekė ją šiąnakt, aiškiai matyti, kaip jis ją myli! 

Ji papasakojo Žiuljenui, kas atsitiko su kopėčiom. 

— Ką aš pasakysiu vyrui,— tarė ji,— jei tarnas papasakos, kad 
rado kopėčias? — Ji mąstė valandėlę.— Praeis dar visa para, kol jie 

suras kaimietį, kuris tau jas pardavė. — Puolė Žiuljenui į glėbį ir, mė- 
šlungiškai jį spausdama, šūktelėjo: — Ak, mirti, mirti va šitaip! — Ir 
apibėrė jį bučiniais. — Bet vis dėlto aš nenoriu, kad tu mirtum ba- 
du,— nusijuokė. — Eikš; visų pirma, paslėpsiu tave ponios Dervil 
kambaryje; jis visada užrakintas. — Ji nuėjo ir pastovėjo sargyboje 
koridoriaus gale, kol Žiuljenas tekinas juo perbėgo. — Jokiu būdu 
neatidaryk, jei kas belsis, — pasakė ji rakindama duris; — bet gali bels- 
tis tik vaikai, išdykaudami ar žaisdami kokį žaidimą. 

— Atsivesk juos į sodą, po langu, — paprašė Žiuljenas. — Noriu 
į juos pasižiūrėti, pakalbink juos. 

— (Gerai, gerai! — šūktelėjo ponia de Renal toldama. 

Netrukus ji grįžo su apelsinais, sausainiais ir Malagos buteliu; duo- 
nos nuvogti jai nepavyko. 

— Ką veikia tavo vyras? — paklausė Žiuljenas. 

— Derasi ir rašo kažkokias sutartis su kaimiečiais. 

Tuo tarpu išmušė aštuonias, namai sukilę bruzdėjo. Jei ponia de 
Renal nebūtų pasirodžiusi namiškiams, tie būtų ėmę jos ieškoti; reikėjo 
skirtis su Žiuljenu. Netrukus ji vėl grįžo, nors ir kaip tas buvo neatsar- 
gu, su puodeliu kavos, drebėdama, kad jis nenumirtų iš bado. Po pus- 
ryčių jai pasisekė atvesti vaikus po ponios Dervil kambario langu. 
Žiuljenui pasirodė, kad jie smarkiai paūgėję, bet suprastėję, o gal jis 
pats buvo pasikeitęs. 

Ponia de Renal pradėjo su jais kalbą apie Žiuljeną. Vyriausiasis 
prisiminė buvusį mokytoją su didele simpatija ir apgailestavo, kad 
jo nebėra; bet jaunesnieji, kaip pasirodė, beveik visai buvo jį už- 
miršę. 

Ponas de Renalis tą rytą niekur nėjo; sukiojosi tolydžio po namus 
laiptais aukštyn ir žemyn, sudarinėjo sutartis su kaimiečiais, perkan- 
čiais iš jo bulves. Iki pietų ponia de Renal negalėjo nė akimirkos skirti 
savo belaisviui. Kai paskambino pietums ir padengė stalą, jai šovė į 
galvą nuvogti jam lėkštę karštos sriubos. Ir kai ji patyliukais slinko 
prie jo kambario durų, atsargiai nešdama lėkštę su sriuba, susidūrė 
akis į akį su tuo pačiu tarnu, kuris rytą paslėpė kopėčias. Jis irgi pa- 
tyliukais sėlino koridorium, tarsi klausydamasis. Greičiausiai Žiuljenas 
neatsargiai buvo perėjęs per kambarį. Tarnas pasišalino kiek sumišęs. 
Ponia de Renal narsiai įžengė pas Žiuljeną; jai pasirodžius, jis krūp- 
telėjo. 

— Tu bijai! — tarė ji. — O aš stočiau prieš visus pasaulio pavojus 

ir nė nemirktelėčiau. Baisu man tik vienas dalykas: kad liksiu viena, 
kai tu išvažiuosi. — Ji bėgte išbėgo iš kambario. 

„Ak! — pagalvojo Žiuljenas pakiliai. — Tik sąžinės graužatis ir 
gąsdina šią prakilnią sielą!“ 

Pagaliau atėjo vakaras. Ponas de Renalis išėjo į Kazino. Žmona, 
pareiškusi, kad ją kankina baisi migrena, užsidarė savo kambary- 
je; pasiskubino išsiųsti Elizą ir, tuoj pat atsikėlusi, nuėjo išleisti Žiul- 
jeno. 

Pasirodė, kad jis iš tikrųjų miršta badu. Ponia de Renal nuėjo į 
bufetinę atnešti duonos. Žiuljenas išgirdo kažką garsiai riktelint. Po- 
nia de Renal grįžo ir papasakojo, kad, patamsyje įžengusi į bufetinę, 
priėjusi prie indaujos, kur laikoma duona, ir ištiesusi ranką, atsibedė 
į moters petį. Tai būta Elizos, jos šūktelėjimą ir išgirdo Žiuljenas. 

— Ką ji ten veikė? 

— Vogė saldumynus arba sekė mus, — visiškai abejingai atsakė 
ponia de Renal. — Laimė, radau pašteto ir kepalėlį duonos. 

— O kas čia? — paklausė Žiuljenas, rodydamas į jos prijuostės 
kišenes. 

Ponia de Renal buvo visai užmiršusi, kad per pietus prisikimšo jas 
duonos. 

Žiuljenas suspaudė ją glėbyje su didžiausia aistra; niekada ji neat- 
rodė jam tokia graži. „Net Paryžiuje, — šmėstelėjo jam mintis, — aš 
nesutiksiu didingesnės sielos“. Ji elgėsi neapsukriai, kadangi buvo nejį- 
pratusi į šitokius rūpesčius, bet drauge ir iš tikro narsiai, kaip žmogus, 
kuris gąsdinasi kitokių ir kur kas baisesnių pavojų. 

Kol Žiuljenas su apetitu vakarieniavo, o mylimoji juokavo, kokios 
prastos jo vaišės, — jai buvo baisu pereiti prie rimtų kalbų, — kaž- 
kas staiga smarkiai papurtė kambario duris. Tai buvo ponas de Re- 
nalis. 

— Kodėl tu užsirakinusi? — šaukė jis. 

Žiuljenas vos spėjo palįsti po sofa. 

— Ką? Jūs nenusirengusi? — tarė jis įėjęs. — Ir vakarieniaujate 
užsirakinusi duris? 

Paprastą dieną šis klausimas, duotas su šiurkštumu, dažnai pasi- 
taikančiu vedybiniame gyvenime, būtų sutrikdęs ponią de Renal, bet 
dabar ji žinojo, kad jei tik vyras truputį pasilenktų, jis pastebėtų Žiul- 
Jeną; mat ponas de Renalis klestelėjo į kėdę, ant kurios prieš porą mi- 
nučių sėdėjo Žiuljenas, tiesiai prieš sofą. 

Migrena pateisino viską. Kai vyras savo ruožtu ėmė smulkiai pa- 

sakoti, kaip jis išlošė biliardo partiją Kazino — „dievaži, devyniolika 
frankų!“ — pridūrė jis, kaip tik tą akimirką ji pastebėjo ant kėdės, už 
trijų žingsnių nuo jų, Žiuljeno skrybėlę. Ji visiškai susitvardė, pradėjo 
rengtis ir nutaikiusi akimirką skubiai praėjo vyrui pro nugarą ir užme- 
tė ant kėdės su skrybėle suknelę. 

Pagaliau ponas de Renalis išėjo. Ji paprašė Žiuljeną dar kartą pa- 
pasakoti jai apie savo gyvenimą seminarijoje. 

— Vakar aš nesiklausiau tavęs: kai tu kalbėjai, aš tegalvojau, kaip 
prisiversti išvaryti tave. 

Ji pamiršo bet kokį atsargumą. Jie kalbėjo labai garsiai; kokią 
antrą valandą nakties jų šneką staiga pertraukė smarkus beldimas į 
duris. Tai buvo vėl ponas de Renalis. 

— Tuoj pat atidarykite, namuose vagys! — šaukė jis. — Sen Ža- 
nas rado šį rytą jų kopėčias. 

— Štai ir galas viskam, — sušuko ponia de Renal, puldama Žiulje- 
nui į glėbį. — Jis abu mus užmuš, jis netiki vagimis; aš mirsiu tavo glė- 
byje ir mirties valandą jausiuosi tokia laiminga, kokia nebuvau niekad 
gyvenime. 

Ji nieko nesakė vyrui, kuris niršo už durų, ir aistringai bučiavo 
Žiuljeną. 

— Gelbėk Stanislaso motiną, — tarė jis, valdingai žvelgdamas 
jai į akis.— Aš iššoksiu į kiemą pro tualeto langą ir pabėgsiu per 
sodą; šunys mane pažino. Mano drabužius suvyniok ir išmesk į sodą, 
kai tik galėsi. O tuo tarpu tegu laužia duris. Svarbiausia — jokio pri- 
sipažinimo, aš tau draudžiu, girdi; tegu geriau įtarinėja, negu žino 
tikrai. 

— Tu užsimuši šokdamas! — štai viskas, ką ji sugebėjo atsakyti ir 
kas ją gąsdino. 

Ji nuėjo drauge su juo prie tualeto lango; paskui neskubėdama pas- 
lėpė jo rūbus. Ir tik tada atidarė duris vyrui, putojančiam iš pykčio. 
Jis apžiūrėjo kambarį, paskui tualetą ir, netaręs nė žodžio, pasišalino. 
Žiuljeno drabužiai išlėkė pro langą, jis sugriebė juos ir skubiai nėrė 
žemyn į sodą, Du upės linkui. 

Staiga pro ausį jam švilptelėjo kulka, ir tuoj pat trenkė 
šūvis. 

„Tai ne ponas de Renalis,— pagalvojo Žiuljenas,— jis per daug 
prastai šaudo“. Šunys tyliai bėgo šalia jo, antras šūvis, matyt, pataikė 
vienam į leteną — šuo ėmė gailiai kaukti. Žiuljenas peršoko vienos 
terasos sieną, nubėgo susilenkęs palei ją kokius penkiasdešimt žingsnių 

ir pasuko kita kryptimi. Išgirdo šūkalojant kelis balsus ir aiškiai įžiūrė- 
jo savo priešą liokajų, šaudantį iš šautuvo; kažkoks valstietis irgi ėmė 
šaudyti iš kitos sodo pusės, bet Žiuljenas jau stovėjo ant Dū kranto ir 
rengėsi. 

Po valandos jis jau buvo už mylios nuo Verjero, kelyje į Ženevą. 
„Jei bus kilę įtarimų, — pagalvojo Žiuljenas,— jie gaudys mane ke- 
lyje į Paryžių“. 

KAIMO MALONUMAI 


O rus guando ego te adspiciam!* 


Vergilijus 


— Jūs tikriausiai laukiate diližano į Paryžių? — paklausė jį užei- 
gos šeimininkas, pas kurį jis užėjo papusryčiauti. 

— Man vis tiek, ar važiuoti šiandien, ar rytoj, — atsakė Žiuljenas. 

Jis stengėsi dėtis abejingas. Netrukus atriedėjo diližanas. Buvo dvi 
laisvos vietos. 

— Kaip? Tai tu, mano mielas Falkozai, — šūktelėjo keleivis, va- 
žiuojąs iš Ženevos, tam, kuris įlipo į karietą kartu su Žiuljenu. 

— O aš maniau, kad tu sėdi kur nors prie Liono, — pasakė Falko- 
zas, — žavingame slėnyje palei Roną! 

— Puikiai sėdžiu! Bėgu. 

— Kaip? Bėgi? Tu, Sen Žiro, bėgi? Nejaugi padarei kokį nusi- 
kaltimą — atrodai juk toks protingas? — nusijuokė Falkozas. 

— Dievaži, geriau būčiau nusikaltęs. Bėgu nuo pasibaisėtino pro- 
vincijos gyvenimo. Mėgstu, kaip žinai, miškų vėsą, laukų ramybę; tu 
ne kartą juk barei mane už romantizmą. Niekada gyvenime nenorėjau 
nieko girdėti apie politiką, o štai politika ir veja mane. 

— Tai kokiai tu partijai priklausai? 

— Jokiai, ir čia mano pražūtis. Štai visa mano politika: mėgstu 
muziką, tapybą; gera knyga — didelis įvykis mano gyvenime; baigiu 
keturiasdešimt ketvirtuosius. Kiek dar man liko gyventi? Penkiolika, 
dvidešimt, daugių daugiausia trisdešimt metų! Tai va! Galiu lažintis, 
kad po trisdešimties metų ministrai bus truputį apsukresni, bet dorumo 
tokie pat dori kaip ir šiandien. Anglijos istorijoje aš tarsi veidrodyje 
matau, kokia mūsų laukia ateitis. Visada atsiras karalius, kuris užsigeis 
praplėsti savo privilegijas; visada troškimas tapti deputatu, šlovė ir šim- 
tai tūkstančių frankų, kuriuos susisėmė Mirabo““, trukdys ramiai mie- 
goti provincijos turtuoliams: jie vadins tai liberalizmu ir meile liau- 


* O kaime, kada aš tave pamatysiu! (Z.o0t.) 

džiai. Visada noras tapti peru ar šambelionu grauš ultrarojalistus. Val- 
stybės laive kiekvienam magės stoti prie vairo, nes už tai neblogai 
moka. Nejaugi niekada neatsiras ten kuklios vietelės eiliniam ke- 
leiviui? 

— Dėstyk, kas atsitiko. Turėtų būti labai įdomu — juk aš žinau, 
koks ramus tavo būdas. Kas tave išvijo iš provincijos — paskutiniai 
rinkimai? 

— Mano negandos prasidėjo daug anksčiau. Prieš ketverius me- 
tus turėjau keturiasdešimt metų ir penkis šimtus tūkstančių frankų 
kišenėje. Šiandien man ketveriais metais daugiau, o kišenėje, reikia 
manyti, kokiais penkiasdešimt tūkstančių frankų mažiau — tiek aš 
prarasiu parduodamas Monfleri pilį ant Ronos kranto, įstabiausioj 
vietoj. 

Įgriso man Paryžiuje ta amžina komedija, kurią vaidinti mus ver- 
čia jūsų vadinamoji XIX amžiaus civilizacija. Ilgėjausi geraširdiškumo 
ir paprastumo. Ir štai nusipirkau dvarą kalnuose, prie Ronos, — nieko 
gražesnio visame pasaulyje nerasi. 

Kaimo vikaras ir aplinkiniai bajorėliai pusę metų šokinėjo aplink 
mane; o aš vaišinau juos pietumis. „Išvažiavau iš Paryžiaus, — sakiau 
jiems, — kad daugiau niekados negirdėčiau kalbų apie politiką. Kaip 
matote, neprenumeruoju jokio laikraščio. Juo mažiau laiškų atneša 
laiškanešys, juo aš laimingesnis“. 

Bet kitokie buvo vikaro ketinimai; netrukus mane užgriuvo tūks- 
tančiai įkyrių prašymų, kliaučių ir t. t. Norėjau skirti du ar tris šimtus 
frankų per metus vargšams; ne, jie prašo, kad atiduočiau tuos pinigus 
šventoms draugijoms: švento Juozapo, švenčiausios Mergelės ir ki- 
toms; nesutinku — mane ima visokiausiais būdais šmeižti. Aš, kvailys, 
įsižeidžiu. Tada jau nebegaliu rytais ramiai išeiti pasigėrėti kalnų 
grožiu, mane būtinai iš svajonių pažadina koks nors nemalonumas, 
skaudžiai primindamas žmones ir jų piktumą. Eina, sakysim, Kry- 
žiaus dienų procesija su giesme, kurią aš taip mėgstu (tai turbūt grai- 
kiška melodija), bet mano laukų jie nelaimina, kadangi, sako vi- 
karas, jie priklauso bedieviui. Nustimpa senos kaimo davatkos karvė — 
kaltas, sako ji, tvenkinys netoliese, kuris priklauso man, bedieviui, fi- 
losofui iš Paryžiaus, ir po savaitės žiūriu — mano žuvys plūduriuoja 
tvenkinyje, išvertusios pilvus: jas išnuodijo kalkėmis. Man krečia viso- 
kias šunybes. Taikos teisėjas — doras žmogus, bet dreba dėl savo vie- 
tos ir todėl visada teisia ne mano naudai. Laukų ramybė tampa man 

pragaru. Kai žmonės pamato, kad nuo manęs nusišalino vikaras, kai- 
mo kongregacijos vadas, kad manęs nepalaiko atsargos kapitonas, li- 
beralų vadas, ant manęs užsėda visi, net mūrininkas, kuris gyveno iš- 
tisus metus iš mano kišenės, net račius, kuris nebaudžiamas taikėsi ma- 
ne apsukti, taisydamas man plūgus. 

Noriu turėti bent kokią atramą ir laimėti nors vieną kitą bylą, tad 
apsiskelbiu liberalu; bet, kaip tu sakai, ateina tie prakeikti rinkimai; iš 
manęs reikalauja, kad balsuočiau... 

— Už žmogų, kurio nepažįsti? 

— Kur tau — už žmogų, kurį net labai gerai pažįstu. Atsisakau — 
pasibaisėtinas neatsargumas! Nuo tos akimirkos man ant sprando užsi- 
karia ir liberalai, padėtis darosi nepakenčiama. Man regis, jei vikarui 
būtų šovę į galvą apkaltinti mane, kad papjoviau savo tarnaitę, būtų 
atsiradę dvidešimt liudytojų iš abiejų partijų, kurie būtų prisiekę, jog 
matė mane darant nusikaltimą. 

— Nori gyventi kaime ir nepataikauti kaimynų aistroms, net nesi- 
klausyti jų plepalų. Koks nusižengimas!.. 

— Na, bet jis atitaisytas. Parduosiu Monfleri; prarasiu, jei reikės, 
penkiasdešimt tūkstančių frankų, bet negaliu atsidžiaugti, kad išsidan- 
ginu iš šito veidmainių ir kliautininkų pragaro. Nusprendžiau ieškoti 
vienatvės ir laukų ramybės vienintelėje vietoje, kur ją galima rasti 
Prancūzijoje — penktame aukšte su langais į Eliziejaus laukus. Ir dar 
svarstau, ar nepradėti man politinės karjeros Rulio kvartale, tiekiant 
parapijai šventintą duoną. 

— Viso šito tu nebūtum patyręs Napoleono laikais, — pasakė 
Falkozas, ir jo akyse sublizgo pyktis ir gailestis. 

— Puiku, bet kodėl tas tavo Bonapartas nesugebėjo išsilaikyti 
savo vietoje? Visa, dėl ko aš šiandien kenčiu — jo darbas. 

Žiuljenas ėmė dar įdėmiau klausytis. Jis iš pirmų žodžių suprato, 
kad bonapartistas Falkozas yra pono de Renalio vaikystės draugas, 
kurio tasai išsižadėjo 1816 metais, o filosofas Sen Žiro turbūt brolis 
tam kanceliarijos viršininkui*** prefektūroje, kuris gebėjo už menką 
nieką per varžytynes pasiglemžti bendruomenės namus. 

— Taip, visa tai — tavo Bonaparto darbas, — kalbėjo toliau Sen 
Žiro. — Padorus žmogus, niekam nedarąs pikto,— nors prie žaizdos 
dėk,— turįs keturias dešimtis metų ir penkis šimtus tūkstančių frankų 
kišenėje, negali įsikurti provincijoje ir rasti ten ramybės: kunigai ir ba- 
Jorai jį išveja. 

— Ak, nesakyk apie jį nieko blogo, — šūktelėjo Falkozas. — Nie- 

kada Prancūzija nebuvo taip gerbiama kitų tautų kaip tuos trylika jo 
valdymo metų. Visa, kas tada buvo daroma, buvo didinga. 

— Tavo imperatorius, tegul velniai jį traukia, — atšovė keturias- 
dešimt ketverių metų vyriškis, — buvo didis tik mūšių laukuose ir dar 
tada, kai sutvarkė finansus 1802 metais. O koks visas jo tolesnis elge- 
sys? Tie jo šambelionai, ta jo pompa, tie priėmimai Tiuilri rūmuose — 
tai nauja visų monarchinių paikiojimų laida. Beje, pataisyta ir būtų 
galėjusi išsilaikyti dar šimtmetį ar du. Aristokratai ir kunigai užsimanė 
atgaivinti senąją, bet neturi geležinės rankos, be kurios neįmanoma jos 
įsiūlyti visuomenei. 

— Kokios kitos kalbos gali laukti iš buvusio spaustuvininko! 

— O kas mane veja iš mano žemių? — pyko spaustuvininkas. — 
Kunigai, kuriuos Napoleonas susigrąžino savo konkordatu, o juk galė- 
j0 juos traktuoti, kaip valstybė traktuoja gydytojus, advokatus, astro- 
nomus, — laikyti juos paprastais piliečiais ir nesirūpinti, kokiu verslu 
užsidirba jie sau duoną. Ar būtų šiandien akiplėšų bajorų, jei tavo 
Bonapartas nebūtų priveisęs baronų ir grafų? Ne, jie buvo jau atgyve- 
nę savo amžių. Kunigai, o po jų tie kaimo smulkbajoriai labiausiai 
mane ir įsiutino, per juos aš ir pasidariau liberalu. 

Tai kalbai nebuvo galo; šia tema Prancūzija postringaus dar pusę 
šimtmečio. Kadangi Sen Žiro visą laiką kartojo, kad provincijoje gy- 
venti neįmanoma, Žiuljenas nedrąsiai nurodė pono de Renalio pa- 
vyzdį. 

— Po šimts pypkių, jaunuoli, kas tik ir atėjo jums į galvą! — šūk- 
telėjo Falkozas. — Tas žmogus pasiskubino tapti kūju, kad nereikėtų 
būti priekalu, ir dar kokiu baisiu kūju. Bet aš matau — jį nustums 
Valno. Jūs pažįstate tą niekšą? Išties pirmaklasis niekšas. Ką užgiedos 
jūsų ponas de Renalis, kai vieną gražų rytą apsižiūrės, kad jis atstaty- 
tas, 0 į JO vietą pasodintas Valno? 

— Tada jis ir liks akis į akį su savo nusikaltimais, — tarė Sen Ži- 
ro. — Tai jūs pažįstate Verjerą, jaunuoli? Na tai va! Bonapartas, — 
kad jis kur prasmegtų su visu monarchiniu savo šlamštu, — ir paruošė 
dirvą visų tų Renalių ir Šelanų viešpatavimui, o šitie jau atvedė į val- 
džią tokius kaip Valno ir Maslonas. 

Žiuljenas, didžiai nustebintas šio niūraus politinio pokalbio, už- 
miršo savo goslias svajas. 

Jis per daug nesusijaudino, kai tolumoje pasirodė Paryžius. Jo 
mintys apie ateitį jau kilo į dausas, bet vis dar neįstengė įveikti gyvų 
prisiminimų apie tą dieną ir naktį, kurią buvo praleidęs Verjere. Jis 

prisiekė sau, kad niekada neapleis savo mylimosios vaikų ir viską mes, 
kad tik galėtų apginti juos, jei akiplėšiškos kunigų intrigos atvestų mū- 
sų šalį į respubliką ir prasidėtų aristokratų persekiojimas. 

Kas būtų atsitikę tą naktį Verjere, jei tuo metu, kai jis atrėmė ko- 
pėčias į ponios de Renal miegamojo langą, kambaryje būtų buvęs kas 
nors svetimas ar ponas de Renalis? 

Bet užtat kokios palaimingos buvo tos pirmosios dvi valandos, kai 
mylimoji nuoširdžiai troško jį išvyti, o jis ją perkalbinėjo, sėdėdamas 
šalia jos tamsoje! Tokioje sieloje kaip Žiuljeno panašūs prisiminimai 
išlieka visam gyvenimui. O pasimatymo pabaiga jau pynėsi jo atminty- 
je su pirmomis jų meilės dienomis, su tuo, kas buvo prieš keturiolika 
mėnesių. 

Diližanas sustojo; Žiuljenas pabudo iš gilaus susimąstymo. Jie įva- 
žiavo į pašto stoties kiemą Žano Žako Ruso gatvėje. 

— Prašau nuvežti mane į Malmezoną““,— pasakė jis, sustabdęs 
važiuojantį pro šalį vežiką. 

— Tokiu metu, pone! Ką ten galima veikti? 

— Ne jūsų dalykas! Važiuokite. 

Bet kuri tikra aistra galvoja tik apie save. Štai kodėl, man rodos, 
tokios juokingos yra aistros Paryžiuje, kur kaimynas nori, kad būtų 
juo domimasi. Nepasakosiu jums apie entuziazmą, kuris apėmė Žiulje- 
ną Malmezone. Jis verkė. Kaip? Ir jo neatgrėsė tos bjaurios baltos 
sienos, pastatytos šiais metais, kurios suraižė parką į gabalėlius? Ne, 
gerbiamasis; Žiuljenui, kaip ir būsimosioms kartoms, nebuvo skirtu- 
mo tarp Arkolio, šventos Elenos ir Malmezono. 

Vakare Žiuljenas ilgai svyravo, kol pagaliau įžengė į teatrą; turėjo 
susidaręs keistą nuomonę apie tą pražūties vietą. 

Giliai įsišaknijęs įtarumas kliudė jam gėrėtis gyvuoju Paryžiumi; 
Jį jaudino tik paminklai, palikti jo didvyrio. 

„Štai aš, vadinasi, pačiame intrigų ir veidmainysčių centre! Čia 
viešpatauja kunigo de Frilero globėjai“. 

Trečios dienos vakare paėmė viršų smalsumas: jis atsisakė suma- 
nymo pirma viską apžiūrėti ir tik tada prisistatyti kunigui Pirarui. 
Kunigas šaltai paaiškino jam, koks gyvenimas jo laukia pas poną de 
La Molį. 

— Jei po kelių mėnesių pasirodys, kad iš jūsų jokios naudos, grįši- 
te į seminariją, bet tada būsite kitaip sutiktas. Gyvensite pas markizą, 
vieną stambiausių Prancūzijos magnatų. Dėvėsite juodą kostiumą, 
bet tokį, kokį dėvi žmogus, nešiojąs gedulą, o ne tokį, kokį dėvi dvasi- 

ninkas. Reikalauju, kad tris kartus per savaitę lankytumėte teologijos 
paskaitas seminarijoje, kur aš jus pristatysiu. Kasdien dvyliktą valandą 
ateisite į markizo biblioteką, jis ketina pavesti jums susirašinėjimą bylų 
ir kitais reikalais. Kiekvieno gauto laiško paraštėje markizas trumpai 
pažymi, ką reikia atsakyti. Užtikrinau jį, kad po trijų mėnesių jūs įsten- 
gsite suredaguoti tuos atsakymus taip, kad iš dvylikos laiškų, kuriuos 
atnešite pasirašyti markizui, jis galės padėti parašą po aštuoniais ar 
devyniais. Vakare, aštuntą valandą, sutvarkysite jo rašomąjį stalą ir 
dešimtą busite laisvas. 

Gali atsitikti, — kalbėjo toliau kunigas Piraras,— kad kokia nors 
sena dama ar koks saldliežuvis ponas pamėgins sugundyti jus didžiau- 
siais pažadais ar tiesiog stačiokiškai pasiūlys jums pinigų, kad paro- 
dytumėte laiškus, kuriuos gauna markizas... 

— Ak kunige! — šūktelėjo nuraudęs Žiuljenas. 

— Keista,— su karčia šypsena tarė kunigas, — kad toks vargšas 
kaip jūs ir netgi praleidęs metus seminarijoje sugeba taip tauriai pik- 
tintis. Matyt, buvote visai aklas! 

O gal tai kraujo jėga? — pusbalsiu, tartum pats sau, pasakė kuni- 
gas. — Keisčiausia, — tarė jis, žiūrėdamas į Žiuljeną,— kad markizas 
jus pažįsta... Nežinau iš kur. Pradžiai jis duoda šimtą luidorų algos. 
Tas žmogus klauso tik savo užgaidų — štai jo yda; vaikišku paikioji- 
mu jis galės rungtis su jumis. Jei bus jumis patenkintas, jūsų alga gali 
ateityje pakilti iki aštuonių tūkstančių frankų. 

Bet jūs puikiai suprantate,— gaižiai pridūrė kunigas, — kad jis 
mokės tuos pinigus ne dėl gražių jūsų akių. Reikės pasirodyti naudin- 
gam. Jumis dėtas, aš kalbėčiau labai mažai, o svarbiausia — niekada 
nekalbėčiau to, ko nežinau. 

Beje,— pridūrė jis, — surinkau jums kai kurių žinių; būčiau visai 
užmiršęs pono de La Molio šeimą. Jis turi du vaikus: dukterį ir sūnų; 
šiam devyniolika metų, tai neprilygstamas dabišius, savotiškas pramušt- 
galvis, kuris dvyliktą valandą nežino, ką veiks antrą valandą. Jis są- 
mojingas, drąsus vaikinas; dalyvavo žygyje į Ispaniją. Markizas tikisi, 
nežinau kodėl, kad jūs tapsite jaunojo grafo Norbero draugu. Sakiau 
jam, kad gerai mokate lotynų kalbą, tai gal jis mano, kad išmokysite jo 
sūnų kelių gatavų sakinių apie Ciceroną ir Vergilijų. 

Jumis dėtas, aš niekada neleisčiau tam jaunam gražuoliui šaipytis 
iš savęs; ir gerokai luktelėčiau, prieš susižavėdamas pavyzdingai man- 
dagiu, bet ironijos apgadintu jo tonu. 

Neslėpsiu, kad jaunasis grafas de La Molis visų pirma greičiausiai 

pajus jums panieką dėl to, kad jūs tik smulkus buržua. Jo prosenelis 
buvo karaliaus dvariškis ir turėjo garbės netekti galvos Grevo aikštėje 
1574 metų balandžio 26 dieną"! dėl kažkokios politinės intrigos. O jūs 
esate Verjero dailidės sūnus ir, be to, jo tėvo samdinys. Gerai pasverki- 
te šiuos skirtumus ir susipažinkite su šios šeimos istorija Moreri?* „Isto- 
riniame žodyne“; visi pataikūnai, kurie renkasi pas juos prie pietų sta- 
lo, retkarčiais švelniai, kaip jie sako, užsimena apie tą įvykį. 

Gerai apgalvokite savo žodžius, kai atsakinėsite į pokštus grafui 
Norberui de La Moliui, husarų eskadrono vadui ir būsimam Prancūzi- 
jos perui, kad nereikėtų paskui bėgti pas mane guostis. 

— Man rodos, — atsakė Žiuljenas, smarkiai rausdamas,— aš net 
neprivalėčiau atsakyti žmogui, kuris mane niekina. 

— Jūs supratimo neturite apie šią panieką; ji reiškiasi vien perdėtu 
meilumu. Jei būtumėte kvailys, galėtumėte užkibti ant šios meškerės; 
o jei norėtumėte padaryti karjerą, turėtumėte užkibti. 

— O jei ateis diena, kai pamatysiu, kad visa tai ne man,— tarė 
Žiuljenas, — ar pasirodysiu aš nedėkingas, jei grįšiu į savo mažytę ce- 
lę Nr. 103? 

— Žinoma,— atsakė kunigas. — Visi šių rūmų pakalikai ims jus 
šmeižti, bet tada įsikišiu aš. Adsum gui feci*. Pasakysiu, kad tai mano 
sprendimas. 

Žiuljeną skaudino gaižus, beveik piktas kunigo Piraro tonas, suga- 
dinęs paskutinių jo žodžių įspūdį. 

O buvo taip: kunigą graužė sąžinė, kad jis myli Žiuljeną, ir ėmė 
šventas pasibaisėjimas, kad jis taip tiesiogiai kišasi į svetimo Žmogaus 
likimą. 

— Jūs dar pamatysite, — pridūrė jis taip pat niauriai, tarsi vykdy- 
damas nemalonią priedermę,— markizę de La Mol. Tai aukšta švie- 
siaplaukė moteris, pamaldi, išdidi, tobulai mandagi ir visiškai bespalvė 
būtybė. Ji — duktė senojo kunigaikščio de Šolno, to, kuris pagarsėjo 
savo kastiniais prietarais. Ši aukšta dama yra ryškus jos rango moterų, 
pačios jų esmės apibendrinimas. Ji visai neslepia, kad vienintelis pra- 
našumas, vertas pagarbos jos akyse, — turėti giminėje prosenelių, da- 
lyvavusių kryžiaus karuose. Pinigai — antraeilis, toli gražu ne svar- 
biausias dalykas. Jūs tuo stebitės? Mes nebe provincijoje, mano 
mielas. 

Jos salone jūs pamatysite didžiūnų, kurie kalbės apie mūsų valdo- 


* Aš viso to kaltininkas (lot.). 

vus savotiškai lengvabudišku tonu. O ponia de La Mol iš pagarbos nu- 
leidžia balsą kiekvieną sykį, kai taria kurio nors karališko kraujo 
princo, 0 ypač princesės vardą. Nepatarčiau užsiminti jos akivaizdo- 
je, kad Pilypas II ar Henrikas VIII yra buvę pabaisos"*. Jie buvo KA- 
RALIAI ir užtat turi neginčijamą teisę į visuotinę pagarbą, 0 ypač į 
pagarbą tokių nekilmingų žmogelių kaip jūs ir aš. Tačiau mes kuni- 
gai (jinai ir jus laikys kunigu); ir todėl, jos akimis žiūrint, esame lio- 
kajai, reikalingi jos sielos išganymui. 

— Kunige, man rodos, aš neilgai ištversiu Paryžiuje. 

— Kaip sau norite; bet įsidėmėkite, kad mūsų luomo žmonės nega- 
li iškili be didžiūnų globos. Jūsų prigimtis, bent man taip rodosi, turi 
kažkokių sunkiai apibūdinamų bruožų, dėl kurių, jei neiškilsite, būsite 
persekiojamas; vidurinio kelio jums nėra. Neapsigaukite. Žmonės ma- 
to, kad jus kalbindami nedaro jums malonumo; visuomenėje, taip 
mėgstančioje bendrauti kaip mūsiškė, jūs būsite pasmerktas kentėti, 
jei nepriversite savęs gerbti. 

Kas būtų jūsų laukę Bezansone, jei ne ši markizo de La Molio už- 
gaida? Ateis diena, kai suvoksite, kad tai, ką jis daro dėl jūsų, yra išties 
nepaprasta, ir jei nesate pabaisa, liksite amžinai dėkingas jam ir jo šei- 
mai. Kiek vargšų kunigų, mokytesnių už jus, metų metus skurdo Pary- 
žiuje, gaudami penkiolika sū už mišias ir dešimt sū už disputą Sorbo- 
noje!.. Prisiminkite, ką aš jums pereitą žiemą pasakojau apie pirmuo- 
sius to nedorėlio kardinolo Diubua?* metus? O gal, ko gero, jūs tiek 
išpuikęs, jog tariatės esąs gabesnis už jį? 

Aš, pavyzdžiui, esu ramus, eilinis žmogus ir tikėjausi, kad užbaigsiu 
gyvenimą savo seminarijoje, prie kurios iš vaikiško kvailumo prisiri- 
šau visa širdimi. Na ir ką gi! Mane juk buvo jau numatyta atleisti, kai 
aš pareiškiau apie atsistatydinimą. Ar žinote, kiek aš turėjau turto? 
Penkis šimtus dvidešimt frankų, nei daugiau, nei mažiau. Nė vieno 
draugo, vos du ar trys pažįstami. Iš šitos bjaurios istorijos mane išgelbė- 
jo ponas de La Molis, nors aš akyse niekada nebuvau jo matęs; užteko 
vieno jo žodžio, ir aš gavau parapiją, kur gyvena pasiturintys žmonės; 
apie kokias nors grubias ydas čia nėra nė kalbos, o mano pajamos — 
net gėda sakyti, kiek jos viršija mano darbą. Aš su jumis taip ilgai kal- 
bu todėl, kad noriu įkrėsti truputį sveiko proto į šitą galvą. 

Dar pora žodžių: esu karšto būdo — tai mano nelaimė; labai gali- 
mas dalykas, kad vieną gražią dieną mudu liausimės kalbėjęsi. 

Jei dėl išdidaus markizės elgesio ar piktų jo sūnaus pokštų šitie na- 
mai tikrai pasidarys jums nepakenčiami, patariu baigti studijas kurio- 

je nors seminarijoje už trisdešimties mylių nuo Paryžiaus, ir geriau 
šiaurėje negu pietuose. Šiaurėje daugiau kultūros ir mažiau neteisy- 
bės; ir,— pridūrė jis, nuleidęs balsą, — turiu pripažinti, kad smulkieji 
tironai gąsdinasi Paryžiaus laikraščių kaimynystės. 

Jei mums ir toliau bus malonu vienas kitą matyti, o markizo rū- 
muose jums nepatiks, siūlau jums savo parapijoje vikaro vietą — pa- 
jamomis dalinsiuosi su jumis pusiau. Esu jums skolingas dar daugiau, — 
pridūrė jis, pertraukdamas Žiuljeną, suskatusį dėkoti, — už tą nepap- 
rastą jūsų pasiūlymą Bezansone. Jei tada nebūčiau turėjęs tų penkių 
šimtų dvidešimt frankų, būtumėte mane išgelbėjęs. 

Kunigo balsas jau buvo praradęs ligšiolinį griežtumą. Žiuljenas 
didžiai susigėdo pajutęs, kad akys jam plūsta ašaromis; jis netvėrė noru 
pulti savo bičiuliui į glėbį; neiškentęs pasakė kiek galėdamas vyriškes- 
niu tonu: 

— Tėvas nekentė manęs nuo pat lopšio; tai buvo viena didžiausių 
mano nelaimių; bet daugiau aš nesiskųsiu likimu, jūs, kunige, tapote 
mano tėvu. 

— Gerai, gerai, — atsakė kunigas sumišęs ir pačiu laiku atsiminė 
vieną iš pamokymų, pritinkančių seminarijos direktoriui. — Niekada 
nereikia sakyti „likimas“, vaikeli, sakykite visada „apvaizda“. 

Fiakras sustojo; vežikas pakėlė bronzinį plaktuką, kabantį prie 
didžiulių vartų. Tai buvo de La Molio rūmai, o kad praeiviai kartais 
nesuabejotų, tie žodžiai buvo užrašyti ant juodo marmuro viršum 
vartų. 

Šitas perdėtas iškilmingumas nepatiko Žiuljenui. „Jie taip bijo ja- 
kobinų! Už kiekvienos tvoros jiems vaidenasi Robespjeras ir jo veži- 
mas; dažnai galima juokais iš jų baimės mirti, — o šit jie patys afišuoja 
savo namus, kad kilus maištui šunauja galėtų atpažinti ir apiplėšti 
juos“. Žiuljenas pasidalino šiomis mintimis su kunigu Piraru. 

— Ak, vargšas vaikeli, jūs netrukus būsite mano vikaras. Kokia 
siaubinga mintis šovė jums į galvą! 

— Man ji atrodo visai paprasta, — atsakė Žiuljenas. 

Vartininko orumu, o ypač švarutėliu kiemu jis susižavėjo. Skais- 
čiai švietė saulė. 

— Kokia nuostabi architektūra! — pasakė jis savo bendrakelei- 
viui. 

Buvo tai vienas tų banalių pastatų, kurių tiek daug išaugo Sen 
Žermeno priemiestyje apie tą laiką, kai mirė Volteras. Niekados mada 
nebuvo taip nutolusi nuo grožio kaip tuo metu. 

ĮŽENGIMAS Į AUKŠTUOMENĘ 


Juokingas, jaudinantis prisiminimas: 
pirmasis salonas, kuriame atsiduria aštuo- 
niolikmetis jaunuolis, vienas, be jokios glo- 
bos! Mane trikdė bet kurios moters žvilgs- 
nis. Juo labiau aš norėjau patikti, juo ne- 
grabesnis dariausi. Viską suvokdavau ki- 
taip, negu buvo iš tikrųjų: arba atveriu 
kam širdį be jokios priežasties, arba žmogus 
man pasirodo priešas vien todėl, kad rūsčiai 
pažvelgė į mane. Bet kad ir baisiai kentėjau 
per savo drovumą, kokia graži buvo ta graži 


diena!' 
Kantas 


Žiuljenas apstulbęs sustojo vidury kiemo. 

— Atsigoskite, — pasakė kunigas Piraras; — į galvą jums šauna 
šiurpios mintys, o paskui elgiatės kaip vaikas! Kurgi tas Horacijaus ni! 
mirari (niekuo nesižavėti) ? Žinokit, jog kai įsikursite šiuose namuose, 
visas tas pulkas liokajų tuoj stengsis paimti jus ant liežuvio; jų akyse 
jūs būsite lygus jiems, tik neteisingai išaukštintas. Dangstydamiesi ge- 
raširdiškumu, gerais patarimais, noru padėti, jie bandys tik pakišti jums 
koją. 

— Tegul tik pamėgina, — pasakė Žiuljenas, prikandęs lūpą ir at- 
gavęs savo įprastinį įtarumą. 

Antro aukšto svetainės, per kurias jie perėjo, prieš patekdami į 
markizo kabinetą, būtų pasirodžiusios jums, brangusis skaitytojau, 
tiek pat liūdnos, kiek ir prabangios. Jei kas jums atiduotų jas tokias, 
kokios jos yra, jūs nepanorėtumėte jose gyventi; tai žiovulio ir liūdnų 
minčių karalystė. Bet Žiuljenas dar labiau susižavėjo. „Kaip galima bū- 
ti nelaimingam,— galvojo jis, — tokiuose prašmatniuose rūmuose!“ 

Pagaliau jie įžengė į bjauriausią šio puošnaus būsto kambarį, ku- 
riame viešpatavo beveik visiška tamsa; čia sėdėjo mažas liesas žmogutis 
žvitriom akim ir šviesiu peruku. Kunigas atsigręžė į Žiuljeną ir prista- 
tė jį. Tai buvo markizas. Žiuljenas vos jį atpažino — toks jis dabar 
atrodė lipšnus. Čia buvo visiškai nebe tas pasipūtęs didikas, kurį jis 
matė Brė le O vienuolyne. Žiuljenui dingtelėjo, kad markizo perukas 
per tankus. Šitas įspūdis visiškai išsklaidė jo nedrąsą. Henriko III?“ 
kompaniono palikuonis iš pirmo žvilgsnio pasirodė jam gana ne- 

išvaizdus. Buvo labai liesas ir be galo judrus. Bet Žiuljenas netrukus 
pastebėjo, kad mandagi markizo elgsena dar maloniau veikia pašne- 
kovą negu paties Bezansono vyskupo mandagumas. Audiencija neuž- 
truko nė trijų minučių. Kai juodu išėjo, kunigas pasakė Žiuljenui: 

— Jūs žiūrėjote į markizą tarsi į paveikslą. Ne per daugiausia aš 
nusituokiu apie tai, ką šitie Žmonės vadina mandagumu,— netrukus 
jūs išmanysite visa tat geriau už mane; bet, šiaip ar taip, man pasirodė, 
kad taip įžūliai žiūrėti ne per daug mandagu. 

Jie vėl sėdo į fiakrą; vežikas sustojo netoli didžiojo bulvaro; kuni- 
gas įsivedė Žiuljeną į namus, kur jie perėjo keletą didelių salių. Žiul- 
jenas pastebėjo, kad jose nėra baldų. Jam apžiūrinėjant prabangų 
paauksuotą laikrodį, vaizduojantį, jo nuomone, labai nepadorią sceną, 
prie jų priėjo labai elegantiškas, malonaus veido ponas. Žiuljenas link- 
telėjo. 

Ponas nusišypsojo ir uždėjo jam ranką ant peties. Žiuljenas krūp- 
telėjo ir atšoko, paraudęs iš pykčio. Kunigas Piraras, pamiršęs savo 
rimtumą, gardžiai nusijuokė. Tas ponas buvo siuvėjas. 

— Dvi dienas jūs laisvas, — pasakė kunigas, kai juodu išėjo. — 
Tik tada bus galima jus pristatyti poniai de La Mol. Kuris nors kitas 
imtų globoti jus kaip jauną merginą pirmomis jūsų dienomis šitame 
naujajame Babilone. Jeigu jums skirta žūti, žūkite iš karto — išgel- 
bėsite mane nuo silpnybės rūpintis jumis. Poryt iš ryto siuvėjas atsiųs 
jums dvi eilutes; duokite penkis frankus pameistriui, kuris jas prima- 
tuos. Beje, pasistenkite, kad tie paryžiečiai negirdėtų jūsų balso. Jei 
tik ištarsite Žodį, jie tuoj atras prie ko prikibti ir pasišaipys iš jūsų. Tas 
gabumas jiems įgimtas. Poryt prisistatykite pas mane dvyliktą valan- 
dą... O dabar eikite, žūkite... A, būčiau užmiršęs: užsisakykite batus, 
marškinius, skrybėlę, štai adresai. 

Žiuljenas žiūrėjo į braižą, kuriuo buvo užrašyti adresai. 

— Markizo ranka, — pasakė kunigas; — tai veiklus žmogus, jis 
viską numato ir labiau mėgsta veikti, negu įsakinėti. Jis tam ir ima jus, 
kad išvaduotumėte jį nuo šitokių rūpesčių. Ar pakaks jums nuovokumo 
deramai atlikti visam tam, apie ką tas nekantrus Žmogus jums tik puse 
lūpų prasitars? Ateitis parodys — būkit atsargus! 

Žiuljenas, nepražiojęs burnos, apėjo visus meistrus, kurių adresus 
buvo nurodęs markizas; pamatė, kad visi jį pagarbiai priima, o batsiu- 
vys taip įrašė jo pavardę į savo knygą: „ponas Žiuljenas de Sorelis“. 

Per Lašezo kapinėse vienas ponas, itin paslaugus, itin dosnus iš 
kalbos, pasisiūlė Žiuljenui parodyti maršalo Nė“ kapą, kurį išmanin- 

goji politika buvo uždraudusi pagerbti epitafija. Bet, kai Žiuljenas 
išsiskyrė su šiuo dosniaširdžiu, kuris su ašaromis akyse vos neužspaudė 
jo savo glėbyje, apsižiūrėjo, kad nebeturi laikrodžio. Praturtėjęs šia 
nauja patirtimi, prisistatė trečią dieną, dvyliktą valandą, kunigui Pi- 
rarui; tas įdėmiai jį apžiūrėjo. 

— Jūs, ko gero, pasidarysite dabita,— rūsčiai pasakė kunigas. 

Žiuljenas atrodė lyg jaunuolis, dėvįs gedulo drabužiais; jam iš tiesų 
ši eilutė labai tiko, bet gerasis kunigas, pats būdamas pernelyg didelis 
provincialas, negalėjo pastebėti, kad Žiuljenas tebekraipo pečius, mat 
provincijoje tai laikoma orumo ir elegancijos požymiu. Markizui Žiul- 
jeno žavumas padarė visai kitokį įspūdį negu garbiajam kunigui, jis 
tarė: 

— Ar neprieštarautumėte, jei ponui Soreliui būtų duodamos šo- 
kių pamokos? 

Kunigas suakmenėjo iš nuostabos. 

— Ne,— atsakė pagaliau, — Žiuljenas ne kunigas. 

Markizas, žengdamas per dvi pakopas, pats nuvedė mūsų didvyrį 
slaptais laipteliais į gražią mansardą su langais į didžiulį rūmų sodą. 
Paklausė, kiek jis nusipirko marškinių. 

— Dvejus, — atsakė Žiuljenas, sumišęs, kad toks aukštas didikas 
nesibodi leistis į šitokias smulkmenas. 

— Labai gerai, — ištarė markizas rimta mina ir savotišku įsakmiu 
bei griežtu tonu, kuris privertė Žiuljeną susimąstyti, — labai gerai! Nu- 
sipirkite dar dvidešimt dvejus. Štai jūsų alga už pirmą metų ketvirtį. 

Leisdamasis iš mansardos žemyn, markizas pasišaukė pagyvenusį 
vyrą. 

— Arsenai,— tarė jis, — jūs patarnausite ponui Soreliui. 

Žiuljenas netrukus pasiliko vienas prašmatnioje bibliotekoje; tai 
buvo įstabi akimirka. Kad kas nors neužkluptų jo tokio susijaudinusio, 
jis nulindo į tamsų kamputį; iš ten žvelgė į blizgančias knygų nugarė- 
les ir gėrėjosi. „Ir aš galėsiu visas jas skaityti, — galvojo. — Kaip galėtų 
man čia nepatikti? Ponas de Renalis tartųsi užsitraukęs amžiną nešlo- 
vę, jei padarytų nors šimtąją dalį to, ką padarė man markizas de La 
Molis. Bet pažiūrėkim, ką čia man reikia perrašyti“. 

Baigęs darbą, Žiuljenas išdrįso prieiti arčiau prie knygų; jis vos gal- 
vos nepametė iš džiaugsmo, radęs Voltero raštus. Nubėgęs pradarė 
bibliotekos duris, kad kas nors iš netyčių neužkluptų. Paskui su pasi- 
mėgavimu ėmė sklaidyti vieną po kito visus aštuoniasdešimt tomų. Pra- 
bangus jų įrišimas buvo geriausio Londono knygrišio šedevras. Ne- 

reikėjo nė šitos prabangos — Žiuljenui ir be to galva apsisuko iš su- 
sižavėjimo. 

Po valandėlės į biblioteką įėjo markizas, žvilgtelėjo į nuorašus ir 
nustebo pamatęs, kad tai Žiuljenas rašo su j. „Nejaugi visa, ką man 
prišnekėjo apie jo išsimokslinimą kunigas, tik pasaka?“ Markizas, 
smarkiai nusivylęs, lipšniai paklausė: 

— Jūs netvirtai mokate rašybą? 

— Teisybė, — prisipažino Žiuljenas; jam nė į galvą neatėjo, kaip 
jis tuo kenkia pats sau; jį sugraudino markizo gerumas, priminęs jam, 
kokiu šiurkščiu tonu kalbėdavo su juo ponas de Renalis. 

„Visas šitas eksperimentas su franškontiečiu klierikėliu — tik tuš- 
čia laiko gaišatis,— pagalvojo markizas, — bet man taip reikėjo pati- 
kimo žmogaus!“ 

— Tai rašoma su /,— pasakė markizas.— Kai perrašysite, kas 
reikia, visada susiraskite žodyne žodžius, kurių rašyba suabejosite. 

Markizas išsikvietė jį šeštą valandą; su aiškiu nepasitenkinimu pa- 
žiūrėjo į Žiuljeno aulinukus. 

— Aš kaltas — nepasakiau jums, kad pusę šešių kiekvieną dieną 
reikia persirengti. 

Žiuljenas žiūrėjo į jį nesuprasdamas. 

— Noriu pasakyti — užsimauti kojines. Arsenas jums tai pri- 
mins; 0 šiandien aš atsiprašysiu už jus. 

Šiuos žodžius tardamas, ponas de La Molis praleido Žiuljeną į pa- 
auksinimais tviskančią svetainę. Ponas de Renalis panašiais atvejais 
būtinai paspartindavo žingsnį, kad galėtų pirmas žengti pro duris. Atsi- 
minęs šią smulkią savo buvusio darbdavio tuštybę, Žiuljenas neapdai- 
riai užmynė markizui ant kojos, o kadangi tas turėjo podagrą, tai jam 
labai suskaudo. „Ak, jis dar ir gremėzdas“,— pagalvojo markizas. Jis 
pristatė Žiuljeną aukštai orios povyzos moteriai. Tai buvo markizė. 
Žiuljenui pasirodė, kad savo pasipūtimu ji truputį primena ponią de 
Možiron, Verjero srities suprefekto žmoną per iškilmingus pietus šven- 
to Karolio dieną. Truputį įbaugintas nepaprastos svetainės prabangos, 
Žiuljenas nenugirdo, ką pasakė ponas de La Molis. Markizė vos teikėsi 
į jį žvilgtelėti. Svetainėje buvo keletas vyrų, tarp kurių Žiuljenas su 
neapsakomu džiaugsmu atpažino jaunąjį Agdo vyskupą, taip malonin- 
gai kalbėjusį su juo prieš kelis mėnesius per iškilmes Brė le O. Jaunasis 
vyskupas greičiausiai išsigando jausmingų akių, kurias su drovia vilti- 
mi įbedė į jį Žiuljenas, ir nė neketino atnaujinti pažinties su tuo provin- 
cialu. 

Žiuljenui rodėsi, kad žmonės, susirinkę šioje svetainėje, liūdni 
ir pasitempę; Paryžiuje visi kalba tyliai ir vengia dėl niekų kelti 
toną. 

Apie pusę septynių į svetainę įėjo dailus jaunuolis su ūseliais, labai 
išbalęs ir labai lieknas, su maža galvute. 

— Jūsų visados reikia laukti, — pasakė markizė, kai jis bučiavo 
jai ranką. 

Žiuljenas suprato, kad tai grafas de La Molis, ir iš pirmo žvilgsnio 
nusprendė, kad jis žavus. 

„Ar gali būti, — pagalvojo, — kad dėl užgaulių šito žmogaus pokštų 
aš turėsiu bėgti iš šių namų?“ 

Stebėdamas grafą Norberą, Žiuljenas pamatė, kad jis su auliniais 
batais ir pentinais. „O aš turiu avėti pusbačiais — matyt, todėl, kad 
esu žemesnis“. Visi susėdo prie stalo. Žiuljenas išgirdo, kaip markizė, 
truputį pakėlusi balsą, griežtai į kažką kreipėsi. Beveik tą pačią aki- 
mirką pamatė jauną merginą, nepaprastai šviesią blondinę, labai gra- 
Žiai nuaugusią, kuri atsisėdo priešais jį. Mergina jam nepatiko; tačiau 
gerai įsižiurėjęs pagalvojo, kad dar niekada nėra matęs tokių gražių 
akių; tik jos bylojo apie didelį sielos šaltumą. Vėliau Žiuljenas nuspren- 
dė, kad jose matyti nuobodulys, kuris smalsiai žvalgosi, bet nepamiršta, 
jog privalo būti didingas. ,„Ponios de Renal akys irgi labai gražios, — 
mąstė jis, — visi jas gyrė; bet jos neturi nieko bendro su šiomis“. Žiulje- 
nas per mažai turėjo patyrimo, kad suprastų, jog liepsnelės, kurios ret- 
karčiais sužėrėdavo panelės Matildos akyse, — jis girdėjo kitus ją taip 
vadinant, — tai sąmojo kibirkštėlės. O ponios de Renal akys užsideg- 
davo tik aistros ugnimi arba kilniaširdišku pasipiktinimu dėl kokio nors 
pikto darbo. Į pietų pabaigą Žiuljenas atrado žodį, kuriuo buvo galima 
nusakyti savotišką panelės de La Mol akių grožį: „Jos žaižaruoja“, — 
tarė jis sau. Šiaip ji buvo baisiai panaši į motiną, kuri vis labiau jam 
nepatiko, ir jis nukreipė nuo jos žvilgsnį. Grafas Norberas, priešingai, 
atrodė jam žavus visais atžvilgiais. Jis taip pakerėjo Žiuljeną, kad šiam 
nė į galvą neatėjo pavydėti grafui ar neapkęsti jo todėl, kad jis turtin- 
gesnis ir aukštesnės kilmės. 

Žiuljenui pasirodė, kad markizas nuobodžiauja. 

Kai buvo atnešta antroji duotis, jis kreipėsi į sūnų: 

— Norberai, būk geras, elkis maloniai su ponu Žiuljenu Soreliu; 
aš paėmiau jį į savo štabą ir ketinu padaryti iš jo žmogų, jei faj pavyks. 

— (Čia mano sekretorius, — pasakė markizas kaimynui, — jis rašo 
Žodį tai su j. 

Visi sužiuro į Žiuljeną, kuris gal kiek per daug linktelėjo į Norbero 
pusę; bet šiaip visi liko patenkinti jo žvilgsniu. 

Markizas, matyt, buvo prasitaręs, kokį išsimokslinimą yra gavęs 
Žiuljenas, nes vienas iš svečių ėmė klausinėti jį apie Horacijų. „Kaip 
tik savo žiniomis apie Horacijų aš ir pelniau Bezansono vyskupo 
malonę, — toptelėjo Žiuljenui; — matyt, šitą autorių jie ir težino“. 
Nuo šios akimirkos jis daugiau nesijaudino. Susitvardyti jam buvo len- 
gva todėl, kad jis ką tik širdyje nusprendė, jog panelė de La Mol nie- 
kada nebus moteris jo akyse. Nuo seminarijos laikų jis buvo itin pras- 
tos nuomonės apie žmones, ir jiems ne taip lengva buvo jį įbauginti. 
Būtų visiškai pasitikėjęs savimi, jei valgomojo apystata nebūtų buvusi 
tokia prabangi. Iš tikrųjų, jį trikdė du veidrodžiai gal aštuoneto pėdų 
aukščio, kuriuose, kalbėdamas apie Horacijų, jis retkarčiais pamaty- 
davo savo pašnekovą. Jo frazės, kaip provincialui, nebuvo per ilgos. 
Jis turėjo gražias akis, kurioms dar daugiau spindesio teikė drovu- 
mas — čia baugus, čia džiaugsmingas, kai jam pavykdavo taikliai atsa- 
kyti. Jis visiems patiko. Šitas egzaminas truputį pagyvino iškilmingą 
pietų nuotaiką. Markizas davė ženklą Žiuljeno pašnekovui stipriau jį 
paspausti. „Nejaugi jis iš tikrųjų šį tą išmano?“ — pagalvojo marki- 
zas. 

Žiuljenas atsakinėdamas reiškė savo samprotavimus ir tiek įsidrą- 
sino, jog įstengė pademonstruoti kad ir ne sąmojį, tas neįmanoma 
žmogui, kuris nežino, kaip kalba paryžiečiai, tai bent naujų minčių, 
nors jas ir pateikė negrabiai ir ne vietoj; be to, visi pamatė, kad jis pui- 
kiai moka lotyniškai. 

Žiuljeno oponentas buvo Įrašų akademijos narys““, atsitiktinai mo- 
kąs lotynų kalbą; pamatęs, kad Žiuljenas — puikus antikos žinovas, ir 
nebebijodamas jo sukompromituoti, visai rimtai pabandė priremti jį 
prie sienos. Žiuljenas kovos įkarštyje užmiršo pagaliau prašmarnų 
valgomąjį ir ėmė dėstyti apie lotynų poetus mintis, kurių jo pašneko- 
vas niekur nebuvo skaitęs. Būdamas garbingas žmogus, tasai pagyrė 
jaunąjį sekretorių. Laimė, pokalbis nukrypo į klausimą, ar Horacijus 
buvo turtingas, ar neturtingas; ar žavus, aistringas ir lengvabūdis žmo- 
gus, rašąs eiles savo paties malonumui kaip Šapelis“*, Moljero ir La- 
fonteno draugas, ar laurais vainikuotas vargšas poetas, priklausęs 
valdovo dvarui ir kūręs odes karaliaus gimimo dienai, toks kaip Sau- 
tis“?, lordo Bairono kaltintojas. Kalba ėmė suktis apie visuomenės 
būklę Augusto ir Jurgio IV laikais““: ir vienu, ir kitu laikotarpiu aris- 
tokratija buvo visagalė; bet Romoje valdžią iš jos paveržė Mecenatas, 


Antra dalis 220 


priklausęs tik raitelių luomui, o Anglijoje ji nustūmė Jurgį IV vos 
ne į Venecijos dožo padėtį. Šis pokalbis lyg ir pažadino markizą iš 
stingulio, į kurį jį buvo nugramzdinęs nuobodulys pietų pradžioje. 

Visos tos bendraamžių pavardės, kaip Sautis, lordas Baironas, Jur- 
gis IV, Žiuljenui buvo tuščias garsas, jis girdėjo jas pirmą kartą. 
Bet visi pastebėjo, kad tada, kai kalbama apie įvykius Romoje, apie 
kuriuos galima sužinoti iš Horacijaus, Marcialio“!', Tacito ir kitų 
veikalų, Žiuljenas neginčijamai pranašesnis už visus. Jis nesivaržy- 
damas pasisavino kai kurias mintis, išgirstas iš Bezansono vyskupo per 
aną atmintiną pokalbį, ir jos kaip tik sukėlė didelį susidomėjimą. 

Kai nusibodo kalbėti apie poetus, markizė, kuri laikė savo pareiga 
gėrėtis viskuo, kas smagina jos vyrą, teikėsi pažvelgti į Žiuljeną. 

— Po nerangia šito jauno kunigo elgsena slypi galbūt mokytas 
vyras, — pasakė markizei šalia sėdintis akademikas. 

Žiuljeno ausį pasiekė viena kita šio pokalbio nuotrupa. Gatavos 
formulės labai atitiko namų šeimininkės skonį; šią pastarąją formulę 
apie Žiuljeną ji priėmė ir buvo patenkinta, kad pakvietė akademiką 
pietų. „Jis pataisė nuotaiką ponui de La Moliui“,— pagalvojo ji. 


III skyrius 
PIRMIEJI ŽINGSNIAI 


Tas beribis slėnis, tviskantis šviesomis 
1 knibždantis tūkstančiais žmonių, akina 
mano žvilgsnį. Niekas manęs nepažįsta, visi 
žiūri į mane iš aukšto. Man maišosi galva. 


Poemi del av. Reinu* 


Kitą dieną nuo pat ankstyvo ryto Žiuljenas sėdėjo bibliotekoje 
ir perrašinėjo laiškus. Staiga pro mažas dureles, puikiai užmaskuotas 
knygų nugarėlėmis, į biblioteką įėjo panelė Matilda. Žiuljenas susi- 
žavėjęs spoksojo į šį išradingą įrengimą, o panelė Matilda, matyt, 


* Advokato Reinos“? eilėraščiai (it.). 

nustebo ir buvo nelabai patenkinta, radusi jį čia. Ji buvo susiraičiusi 
plaukus ant papiliočių, ir jos veidas Žiuljenui pasirodė griežtas, išdidus, 
beveik vyriškas. Panelė de La Mol slapčia nešėsi knygas iš tėvo bib- 
liotekos, ir niekas namuose apie tai nenumanė. Susitikimas su Žiuljenu 
niekais pavertė jos šio ryto žygį, ir panelė apmaudavo juo labiau, kad 
šį sykį buvo atėjusi paimti antrojo tomo Voltero „Babilono prince- 
sės“ — vertingo papildymo perdėm monarchiniam ir religiniam auk- 
lėjimui, kurį su tokiu neprilygstamu išmanymu teikia Jėzaus širdies 
vienuolynai! Vargšei merginai, sulaukusiai devyniolikos metų, jau bu- 
vo reikalingas aštrus sąmojo uždaras, antraip joks romanas jos ne- 
domino. 

Apie trečią valandą bibliotekoje pasirodė grafas Norberas; jis 
atėjo paskaityti laikraščio, kad galėtų vakare prisidėti prie kalbų 
apie politiką, ir išreiškė pasitenkinimą, kad sutiko Žiuljeną, kurį jau 
buvo spėjęs užmiršti. Jis elgėsi su Žiuljenu labai mandagiai ir pasiūlė 
jam pasijodinėti. 

.— Tėvas atleidžia mus iki pietų. 

Žiuljenas suprato, ką reiškia šitas mus, ir susižavėjo. 

— Ak dieve mano, ponas grafe, — pasakė Žiuljenas,— jei reikėtų 
nukirsti aštuoniasdešimties pėdų aukščio medį, aptašyti jį ir supjaus- 
tyti į lentas, nesigirdamas drįstu pasakyti, kad lengvai su tuo darbu 
susidoročiau; bet sėdėti ant arklio man teko ne daugiau kaip šešis 
kartus gyvenime. 

— Na, tai šiandien bus septintas kartas, — tarė Norberas. 

Po teisybei, Žiuljenas, minėdamas karaliaus sutikimą Verjere, tarė- 
si esąs puikus jojikas. Bet grįžtant iš Bulonės miško nukrito nuo arklio 
pačiame Bako gatvės viduryje, staigiai lenkdamasis kabrioleto, ir 
apsitaškė nuo kojų iki galvos purvu. Laimė, kad turėjo dvi eilutes. 
Per pietus markizas, norėdamas jį užkalbinti, paklausė, kaip sekėsi 
jodinėti; Norberas pasiskubino atsakyti bendromis frazėmis. 


— Ponas grafas man didžiai malonus, — tarė Žiuljenas,— esu 
jam už tai dėkingas ir didžiai vertinu jo prielankumą. Jis liepė pabal- 
noti man romiausią ir gražiausią arklį; betgi negalėjo manęs prie jo 
pririšti, o be šios atsargumo priemonės aš išvirtau iš balno pačiame 
tos ilgos gatvės viduryje, šalia tilto. 

Panelė Matilda, kad ir kaip stengėsi susitvardyti, prunkštelėjo 
juokais, paskui be ceremonijų ėmė klausinėti, o kaipgi tai įvyko. 
Žiuljenas papasakojo viską labai paprastai, nė pats nenutuokdamas, 
koks tuo metu buvo žavus. 

— Šitas kunigėlis nepražus,— pasakė markizas akademi- 
kui.— Kad provincialas mokėtų taip paprastai elgtis panašiomis ap- 
linkybėmis! Vargu ar matė kas kada tokį dalyką ir vargu ar pamatys! 
Ir dar pasakoja apie savo negandą damų akivaizdoj;! 

Žiuljenas taip smagiai nuteikė klausytojus savo nesėkme, kad į pie- 
tų pabaigą, kai bendra kalba nukrypo kita linkme, panelė Matilda 
vis dar klausinėjo brolį apie tą nelaimingą įvykį. Ji ilgai neatlyžo, ir 
Žiuljenas, keletą kartų susidūręs su jos akimis, išdrįso atsakyti pats, 
nors ir neklausiamas; galų gale visi trys ėmė kvatoti, kaip būtų kvatoję 
trys jaunuoliai iš kokio nors kaimelio vidury miškų. 

Kitą dieną Žiuljenas išklausė dvi teologijos paskaitas, o paskui 
grįžo į biblioteką, kur turėjo perrašyti porą dešimčių laiškų. Biblio- 
tekoje šalia jo stalo sėdėjo jaunas vyras, labai išsipustęs, tačiau ne- 
išvaizdus pažiūrėti, su pavyduolio fizionomija. 

Įėjo markizas. 

— Ką jūs čia veikiate, ponas Tanbo? — griežtai paklausė jis 
atėjūną. 

— Maniau...— pradėjo jaunuolis, nužemintai šypsodamasis. 

— Ne, pone, nieko jūs nemanėte. Jūs bandėte, bet nesėkmingai. 

Jaunasis Tanbo pašoko įtūžęs ir dingo. Tai buvo ponios de La Mol 
proteguojamo akademiko sūnėnas, jis ruošėsi literatūrinei karjerai. 
Akademikas išsirūpino, kad markizas priimtų jį sekretorium. Tanbo 
dirbo nuošaliame kambaryje, bet, patyręs apie Žiuljenui teikiamą 
privilegiją, panoro taip pat ja pasinaudoti ir iš ryto įsitaisė su savo 
rašymo priemonėmis bibliotekoje. 

Ketvirtą valandą Žiuljenas, kiek padvejojęs, išdrįso užeiti pas grafą 
Norberą. Grafas ruošėsi jodinėti ir, būdamas nepaprastai mandagus, 
pasijuto kiek nepatogiai. 

— Manau,-— tarė jis Žiuljenui, — kad jūs netrukus imsite lankyti 
manieže jojimo pamokas; ir po kelių savaičių man bus labai malonu 
su jumis pasijodinėti. 

— Malonėkite leisti man padėkoti jums už jūsų gerumą; tikėkite, 
pone,— pridūrė Žiuljenas labai rimtai, — kad aš žinausi, kiek esu 
jums skolingas. Jeigu jūsų arklys nenukentėjo vakar nuo mano nevik- 
rumo ir jeigu jis laisvas, norėčiau juo šiandien pasijodinėti. 

— Prašom, brangusis Soreli, bet savo atsakomybe. Atsiminkite, 
kad aš įspėjau jus, kaip reikalauja atsargumas; bet jau keturios, ir mes 
negalime gaišti. 

— O ką daryti, kad nenukrisčiau? — jau užsėdęs ant arklio, pa- 
klausė jaunąjį grafą Žiuljenas. 

— Daug ką,— atsakė Norberas, kvatodamas visa gerkle,— pa- 
vyzdžiui, atsilošti atgal. 

Žiuljenas paleido arklį smagia risčia. Juodu jojo Liudviko XVI 
aikšte. 

— Ak, jaunas drąsuoli,— šūktelėjo Norberas,— žiūrėkite, kiek 
karietų, o arklius valdo patrakėliai! Tik atsidurkite ant žemės, ir visi 
šitie kabrioletai perlėks per jus: kas norės staiga stabdyti arklius ir 
draskyti jiems nasrus! 

Norberas gal dvidešimt kartų matė, kaip Žiuljenas vos išsilaikė 
balne; bet galų gale pasijodinėjimas baigėsi be nuotykių. Kai jie grįžo, 
jaunasis grafas pasakė seseriai: 

— Pristatau jums narsų nutrūktgalvį. 

Per pietus, kalbėdamas su tėvu per visą stalą, Norberas pripažino, 
kad Žiuljenas labai narsus; tai ir buvo viskas, už ką buvo galima pa- 
girti Žiuljeno jojimą. Jaunasis grafas girdėjo rytą, kaip tarnai, valyda- 
mi arklius kieme, pliauškė apie Žiuljeno kritimą nuo arklio, piktai 
tyčiodamiesi iš jo. 

Kad ir kokie geri visi buvo Žiuljenui, jis pasijuto netrukus visiškai 
vienas šioje šeimoje. Visi įpročiai atrodė čia jam keisti, ir jis tolydžio 
šaudavo pro šalį. Jo žioplystės labai linksmino liokajus. 

Kunigas Piraras išvažiavo į savo parapiją. „Jei Žiuljenas — silpna 
nendrė, tegul žūsta; jei drąsuolis, tegul pats išsinarplioja“,— galvo- 
J0 Jis. 


IV skyrius 
DE LA MOLIO RŪMAI 


Ką jis čia veikia? Nejaugi jam čia 
patiktų? Nejaugi jis norėtų čia patikti? 
Ronsaras 
Jei Žiuljenui viskas atrodė keista aristokratiškame de La Molio 


rūmų salone, tai jis, išblyškęs, juodais drabužiais apsitaisęs jaunuolis, 
savo ruožtu darė labai savotišką įspūdį tiems, kurie teikdavosi jį 

pastebėti. Ponia de La Mol pasiūlė vyrui išsiųsti jį su reikalais tomis 
dienomis, kai pietums bus kviečiami tam tikri asmenys. 

— Man norisi tęsti bandymą iki galo, — atsakė markizas.— Ku- 
nigas Piraras tvirtina, jog mes elgiamės neteisingai, kad slopiname 
savimeilę tų, kuriuos prisileidžiame prie savęs. Remtis tegalima tuo, 
kas tvirtai priešinasi, ir t. t. Šis vaikinas atrodo ne savo vietoj tik todėl, 
kad yra niekam nežinomas, šiaip jis kurčias ir nebylys. 

„Kad susigaudyčiau,— nusprendė Žiuljenas,— turiu užsirašyti 
pavardes ir po keletą žodžių apie asmenis, kurie lankosi šiame sa- 
lone“. 

Pirmiausia jis pasižymėjo penkis ar šešis namų draugus, kurie 
dėl viso pikto meilinosi jam manydami, kad markizas jį globoja iš 
užgaidos. Tai buvo menki žmogeliai, daugiau ar mažiau įteiklūs; bet 
šios padermės žmones — tokius, kokie jie šiandien sutinkami aristo- 
kratų salonuose,— reikia pagirti už viena: jie įteikauja ne visiems 
vienodai. Ne vienas iš jų, pavyzdžiui, būtų kentęs markizo konevei- 
kimus, bet pasišiaušęs dėl kokio nors statesnio ponios de La Mol 
žodžio. 

Namų šeimininkai buvo iš prigimties pernelyg išdidūs ir viskuo 
pernelyg atsibodėję; jie pernelyg buvo įpratę užgaulioti pramogos dė- 
lei, kad galėtų viltis turėti tikrų draugų. Bet, išskyrus lietingas dienas 
ir tuos retus tarpus, kai juos kankino žiaurus nuobodulys, jie visada 
buvo idealiai mandagus. 

Jei tie penki ar šeši palaižūnai, taip tėviškai meilūs Žiuljenui, būtų 
pabėgę iš de La Molio rūmų, markizė būtų buvusi pasmerkta ilgoms 
valandoms vienatvės; 0 vienatvė šio rango moterų akyse — baisus 
dalykas: tai nemalonės ženklas. 

Markizas buvo pavyzdingas vyras: žiūrėjo, kad žmonos salone 
visados būtų pakankamai lankytojų; bet ne Prancūzijos perų, nes, 
jo nuomone, naujieji jo kolegos nebuvo ganėtinai kilmingi, kad būtų 
galėję svečiuotis jo namuose kaip draugai, nei ganėtinai įdomūs, kad 
būtų buvę galima juos priimti kaip valdinius. 

Žiuljenas tik daug vėliau perprato šias paslaptis. Valdžios politika, 
kuri yra įprastinė pokalbių tema buržua namuose, markizo rango 
žmonių salonuose užkliudoma tik bėdos atveju. 

Net ir mūsų nuobodžiaujančiame šimtmetyje žmonės jaučia tokį 
įsakmų poreikį linksmintis, jog net iškilmingų pietų dienomis, vos tik 
markizas pasišalindavo iš svetainės, tuoj pat išsibėgiodavo ir visi kiti. 
Kad tik nesijuoktumėte iš dievo, iš kunigų, iš karaliaus, iš aukštų pa- 

reigūnų, iš aktorių, kuriuos globoja rūmai,— žodžiu, iš nieko, kas 
tvirtai nustatyta visiems laikams; kad tik palankiai neatsilieptumėte 
apie Beranžė, opozicinius laikraščius, Volterą, Ruso — apie nieką, 
kas drįsta bent truputį laisviau reikšti savo mintis; o svarbiausia, kad 
niekada nepradėtumėte kalbos apie politiką, — šiaip galėjote laisvai 
samprotauti apie viską. 

Stoti prieš šitą salonų chartiją nedavė teisės nei šimto tūkstančių 
ekiu renta, nei žydras kaspinas. Bent kiek gyvesnė mintis atrodė čia 
atžarybė. Nors visi elgėsi neprikištinai, buvo idealiai mandagūs, sten- 
gėsi būti malonūs, visų veiduose aiškiai žymėjo nuobodulys. Jaunuo- 
liai, atėję su privalomu vizitu, bijodami prasitarti ką nors, kas išduotų 
juos savarankiškai mąstant ar skaitant uždraustą literatūrą, nutildavo 
išraitę porą gražių sakinių apie Rosinį ar tos dienos orą. 

Žiuljenas pastebėjo, kad pokalbį paprastai palaiko du vikontai ir 
penketas baronų, su kuriais ponas de La Molis buvo susipažinęs emi- 
gracijoje. Tie ponai gyveno iš penkių — aštuonių tūkstančių frankų 
rentos; keturi iš jų rėmė Ouotidienne, trys — Gazette de France““. 
Vienas visados žinodavo kokią nors istoriją, nutikusią karaliaus rū- 
muose, kurią pasakodamas, tolydžio kartodavo žodį nuostabus. Žiul- 
jenas įsidėmėjo, kad šis ponas prisisegęs penkis ordinus, o dauguma 
kitų — tik tris. 

Užtat prieškambaryje stypsojo dešimt liokajų su livrėjomis, ir 
visą vakarą kas ketvirtį valandos svečiams nešė ledus ir arbatą; 0 apie 
vidunaktį būdavo lengva vakarienė su šampanu. 

Dėl šios priežasties Žiuljenas kartais užsisėdėdavo svetainėje 
iki pabaigos; šiaip jam buvo nelabai suprantama, kaip galima rimtai 
klausytis banalių kalbų, kurios skambėjo šioje auksu tviskančioje 
svetainėje. Kartais jis stebėdavo pašnekovus, norėdamas įsitikinti, 
ar nesišaipo jie patys iš to, ką sako. „Mano mielasis de Mestras, kurį 
aš moku atmintinai, pasakė šimtą kartų įdomiau, — galvojo Žiulje- 
nas, — O juk ir jis gerokai nuobodus“. 

Ne vienas Žiuljenas jautė, kokia čia troški atmosfera. Vieni guodėsi 
tuo, kad be paliovos rijo ledus; kiti tuo, kad turės malonumą paskui visą 
vakarą girtis: „Grįžtu iš de La Molio rūmų, ten girdėjau, kad Rusi- 
ja“ IF tt 

Iš vieno pataikūno Žiuljenas sužinojo, kad vos prieš pusę metų 
ponia de La Mol, atsilygindama už tai, kad tas daugiau kaip dvidešimt 
metų stropiai lankė jos saloną, išrūpino prefekto vietą vargšui baronui 
Le Burginjonui, suprefektui nuo Restauracijos pradžios. 

Šitas didelis įvykis pakurstė visų tų ponų uolumą; nelabai už ką 
jie įsižeisdavo ir anksčiau, o dabar neįsižeisdavo už nieką. Retai kada 
atsitikdavo, kad šeimininkai parodydavo jiems savo panieką tiesiogiai, 
bet Žiuljenas jau porą kartų nugirdo prie stalo, kaip markizas pasi- 
keitė su žmona keliais žodžiais, kurie turėjo būti skaudūs asmenims, 
sėdintiems šalia jų. Tie didžiūnai neslėpė nuoširdžios savo paniekos 
visiems tiems, kurių protėviai neturėjo teisės sėstis į karaliaus karietą. 
Žiuljenas pastebėjo, kad tiktai nuo žodžių kryžiaus karas jų veidai 
apsigaubia gilia rimtimi, sumišusia su pagarba. O paprasta pagarba 
visados turėjo malonės atspalvį. 

Šitoj prabangos ir nuobodulio aplinkoj Žiuljenas domėjosi tik 
ponu de La Moliu; jis su malonumu išgirdo vieną dieną, kaip markizas 
gynėsi neprikišęs nė piršto prie vargšo Le Burginjono tarnybinio 
paaukštinimo. Tai buvo galantiškumas markizei; Žiuljenas žinojo tiesą 
iš kunigo Piraro. 

Vieną rytą, kai kunigas Piraras ir Žiuljenas dirbo markizo biblio- 
tekoje prie amžinosios bylos su Frileru, Žiuljenas staiga tarė: 

— Kunige, sakykite, pietauti kasdien su ponia markize — ar tai 
viena iš mano pareigų, ar man rodomos malonės ženklas? 

— Tai nepaprasta garbė! — pasipiktinęs šūktelėjo kunigas.— 
Akademikas N., kuris štai jau penkiolika metų uoliai šokinėja aplink 
šių namų šeimininkus, neįstengė išrūpinti jos savo sūnėnui ponui 
Tanbo. 

— O man, kunige, tai sunkiausioji mano tarnybos dalis. Taip 
nuobodu man nebuvo nė seminarijoje. Kartais aš matau Žiovaujant 
net panelę de La Mol, 0 jinai juk turi būti įpratusi prie namų draugų 
lipšnumo. Bijau, kad neužmigčiau. Dėl dievo meilės, išgaukite man 
leidimą pietauti už keturiasdešimt sū kurioje nors kuklioje užkan- 
dinėje. 

Kunigas, tikras prasisiekėlis, didžiai vertino garbę pietauti prie 
vieno stalo su didžiūnu. Jam bebandant sužadinti šį jausmą ir Žiulje- 
nui, kažkas už jų sušla mėjo; jie atsigręžė. Žiuljenas išvydo panelę de 
La Mol. Ji stovėjo ir klausėsi. Jis paraudo. Ji buvo atėjusi pasiimti 
knygos ir viską girdėjo; ir Žiuljenas pasirodė jai vertas šiokios tokios 
pagarbos. „Šitas negimė klūpsčias,— pagalvojo ji, — kaip tasai senas 
kunigas. Dieve, koks jis negražus!“ 

Per pietus Žiuljenas nedrįso pakelti akių į panelę de La Mol, bet 
ji) malonėjo pati jį užkalbinti. Tą dieną buvo laukiami daug svečių, 
tr ji pakvietė jį pasilikti. Jaunos paryžietės merginos nelabai mėgsta 

vyresnio amžiaus žmones, ypač kai jie nesirūpina savo išvaizda. Žiul- 
jenui nereikėjo didelio akylumo pastebėti, kad svetainėje pasilikę 
pono Le Burginjono kolegos turi garbės būti įprastiniu panelės de 
La Mol pajuokų objektu. Tą dieną — gal kad pasipuikautų savo sąmo- 
ju, o gal ir ne — ji itin negailestingai traukė per dantį tuos įgrisėlius. 

Panelė de La Mol buvo subūrusi aplink save mažą ratelį, kuris 
beveik kiekvieną vakarą rinkdavosi už didžiulio markizės krėslo. Čia 
galima buvo pamatyti markizą de Kruaznua, grafą de Keliusą, vikontą 
de Liuzą ir dar porą jaunų karininkų, Norbero ar jo sesers draugų. 
Šitie ponai susėsdavo ant didelės mėlynos sofos. Gale sofos, priešais 
žavingąją Matildą, ant pintos žemos kėdutės tyliai sėdėjo Žiuljenas. 
Šio kuklaus posto pavydėjo jam visi šių namų pataikūnai; Norberas 
elgėsi korektiškai su jaunu savo sekretorium ir porą kartų per vakarą 
kreipdavosi į jį ar paminėdavo jo vardą. Tą vakarą panelė de La Mol 
paklausė Žiuljeną, kokio aukščio gali būti kalnas, ant kurio stovi 
Bezansono tvirtovė. Žiuljenas niekaip negalėjo atsakyti, ar tas kalnas 
aukštesnis, ar žemesnis už Monmartrą. Jis dažnai gardžiai juokdavosi 
iš to, ką šnekėjo šitas mažytis būrelis, bet pats jautė, kad nesugebėtų 
sugalvoti nieko panašaus. Jam tai buvo tarytum kokia svetima kalba, 
kurią jis suprato, kuria gėrėjosi, bet pats jos nemokėjo. 

Tą dieną Matildos draugai itin priešiškai sutikdavo visus, kas 
pasirodydavo toje prabangioje svetainėje. Visų pirma ant jų liežuvių 
pateko namų draugai — juos jie geriau pažinojo. Galima įsivaizduoti, 
kaip įdėmiai klausėsi Žiuljenas; viskas jį domino — ir sąmojų esmė, 
ir pajuokos forma. 

— A, štai ir ponas Dekuli,— pasakė Matilda.— Jis jau be pe- 
ruko; matyt, kad į prefektus taikosi iškilti per savo genialumą. Tam ir 
demonstruoja pliką savo kaktą, po kuria, kaip jis sakosi, slypi aibė 
didžių minčių. 

— Tas žmogus pažįsta visą pasaulį, — tarė markizas de Kruaz- 
nua.— Lankosi jis ir pas mano dėdę kardinolą. Jis sugeba kiekvienam 
savo draugui metų metais pūsti į akis tą pačią miglą, o draugų turi du 
ar tris šimtus. Moka puoselėti draugystę — štai kur jo talentas. Va 
šitas pats Žmogus jau septintą valandą ryto — net žiemą — stypso 
purvinas prie kurio nors draugo durų. 

Retkarčiais su kuo nors susipyksta ir parašo septynetą —aštuonetą 
laiškų, kuriais patvirtina ryšių nutraukimą. Paskui susitaiko ir sukuria 
septynetą—aštuonetą kitų, liedamas draugiškus jausmus. Bet žaviau- 
sias jis tada, kai nuoširdžiai ir karštai atveria širdį, sakytum garbingas 

žmogus, nežinąs, kas yra pagieža. Šito manevro jis griebiasi, kai jam 
prireikia paslaugos. Vienas mano dėdės generalvikaras moka nuosta- 
biai išdėstyti pono Dekuli gyvenimą nuo Restauracijos pradžios. Aš 
jį kada nors atsivesiu. 

— Et, nelabai aš tikiu tokiais pasakojimais; tai profesionalus 
smulkių žmonelių pavydas, — tarė grafas de Keliusas. 

— Ponas Dekuli įeis į istoriją, — paprieštaravo markizas,— jis 
prisidėjo prie Burbonų sugrįžimo kartu su kunigu de Pratu, ponu 
de Taleiranu ir ponu Pocu di Borgu"' 

— Tas žmogus žarstė milijonus, — tarė Norberas,— ir aš nesu- 
prantu, kurių galų jis ateina čia ryti kandžių mano tėvo pastabų, 
dažnai pasibaisėtinų. Kiek kartų jūs išdavėte savo draugus, mielas De- 
kuli? — šaukė jis aną kartą per visą stalą. 

— Bet ar jis iš tikrųjų išdavė? — paklausė panelė de La Mol.— O 
kas gi nėra išdavęs? 

— Kaip? — kreipėsi grafas de Keliusas į Norberą.— Pas jus 
lankosi penas Senkleras, tas garsusis liberalas? Ko, po galais, jam 
čia reikia? Turiu prieiti prie jo, užkalbinti ir jo paties pasiklausyti; 
girdėjau, jis labai sąmojingas. 

— Bet kaip jį priima tavo motina? — paklausė ponas de Kruaz- 
nua.— Jo pažiūros tokios keistos, tokios kilniaširdiškos, tokios ne- 
priklausomos... 

— Žiūrėkite, — tarė panelė de La Mol,— štai tas nepriklausoma- 
sis iki žemės lenkiasi prieš poną Dekuli ir griebia jo ranką. Jau ma- 
niau, kad kels prie lūpų. 

— Matyt, Dekuli santykiai su valdžia geresni, negu mes mano- 
me,— įterpė ponas de Kruaznua. 

— Senkleras lankosi čia dėl to, kad nori patekti į Akademi- 
ją, — pasakė Norberas.-— Žiūrėkite, Kruaznua, kaip jis lenkiasi baro- 
nui L... 

— Jau geriau atsiklauptų ant kelių, — įsiterpė ponas de Liuzas. 

— Brangusis Soreli,— pasakė Norberas,— jūs turite proto gal- 
voje, bet dar neseniai čia atvykote iš savo gimtų kalnų; pasistenkite 
niekada nesilankstyti, kaip lankstosi tas didis poetas, net ir prieš patį 
dievą tėvą. 

— A, štai ir neprilygstamas šmaikštuolis, baronas Batonas, — tarė 
panelė de La Mol, bent kiek mėgdžiodama liokajų, ką tik pranešusį 
aple įį. 

— Man rodosi, net jūsų tarnai šaiposi iš jo. Kas per pavardė: ba- 
ronas Batonas*! — pasakė ponas de Keliusas. 

— „Pavardė niekuo dėta!“ — aiškino jis mums aną sykį, — įterpė 
Matilda.— „Įsivaizduokite, kad liokajus pirmą kartą paskelbia apie 
kunigaikštį de Buljoną; man rodos, žmonės tik nepakankamai įpratę 
prie mano pavardės...“ 

Žiuljenas atsikėlė iš savo vietos prie sofos. Jis dar nelabai sugebėjo 
vertinti žavias lengvos pašaipos subtilybes ir manė, kad juoktis galima 
tik iš rimtai pagrįstos pašaipos. Šitų jaunuolių kalbose jis teįžiūrėjo 
bendrą polinkį visus juodinti ir tuo piktinosi. Iš provincialaus ar gal 
angliško savo padorumo net įtarė, kad jie pavydulingi; betgi tikriausiai 
klydo. 

„Grafas Norberas,— galvojo jis,— prie mano akių sugadino 
tris juodraščius, kol sudėjo dvidešimties eilučių laiškelį savo pulki- 
ninkui; jis būtų laimingas, jei per visą gyvenimą būtų parašęs bent 
vieną tokį puslapį kaip ponas Senkleras“. 

Žiuljenas, kuriuo niekas nesidomėjo dėl jo nežymios padėties, ėjo 
nepastebimas nuo būrelio prie būrelio; iš tolo sekė baroną Bato- 
ną — norėjo išgirsti jį kalbant. Garsusis šmaikštuolis atrodė lyg nesa- 
vas ir, kaip pastebėjo Žiuljenas, atitoko tik tada, kai sugalvojo trejetą 
ar ketvertą kandžių frazių. Žiuljenui dingtelėjo, kad tokios rūšies 
sąmojui reikia erdvės. 

Baronas nebuvo smailialiežuvis; kad pasirodytų prieš pašnekovus, 
jam reikėjo mažų mažiausiai keturių sakinių, po šešias eilutes kiek- 
vienas. 

— Tas žmogus stėnauja, ne šneka,— pasakė kažkas už Žiuljeno 

nugaros. 

Jis atsigręžė ir paraudo iš pasitenkinimo, išgirdęs minint grafo 
Šalvė pavardę. Tai buvo aštriausias tos epochos protas. Žiuljenas ne 
kartą buvo sutikęs tą pavardę „Memuaruose iš šventos Elenos salos“ 
ir Napoleono padiktuotose istorinėse apybraižose. Grafas Šalvė kalbė- 
jo trumpai; jo sąmojis buvo kaip žaibas — taiklus, dygus, kartais gilus. 
Jei įsitrraukdavo į dalykinį pokalbį, ginčas tuoj pat pasistūmėdavo | 
priekį. Remdavosi visuomet faktais, buvo malonu jo klausytis. Beje, 
apie politiką kalbėdavo kaip begėdis cinikas. 

— Aš, matote, esu nepriklausomas žmogus, — sakė jis kažkokiam 
ponui su trim ordinais ant krūtinės, iš kurio jis, matyt, šaipėsi. — Kodėl 


* Baton-— lazda (pranc.). 

iš manęs reikalauja, kad šiandien aš galvočiau, kaip galvojau prieš 
pusantro mėnesio? Tada mano nuomonė būtų mano tironas. 

Keturi rimti jaunuoliai, stovį aplink jį ratu, susiraukė: tie ponai 
nemėgo juokų. Grafas suprato, kad per toli užgriebė. Laimė, jis pas- 
tebėjo taurųjį poną Balaną, tikrą taurumo tartiufą. Grafas užkalbino 
jį; daug kas priėjo arčiau — suprato, kad vargšas Balanas bus sutrintas 
į miltus. Nors siaubingai negražus, ponas Balanas, tolydžio demon- 
struodamas savo dorovingumą ir pamokslaudamas, po pirmųjų žings- 
nių aukštuomenėje, kuriuos sunku ir beapsakyti, vedė labai turtingą 
žmoną; šioji greitai pasimirė; tada vedė antrą, taip pat labai turtingą, 
kuri draugijoje nesirodo. O dabar kukliausiai semiasi šešiasdešimties 
tūkstančių frankų rentą ir pats turi pataikūnų. Grafas Šalvė be jokio 
gailesčio pradėjo kalbą apie visa tai. Aplink juos susispietė koks tris- 
dešimt žmonių. Visi šypsojosi, net rimtieji jaunuoliai, epochos viltis. 

„Ko jis ateina pas poną de La Molį? Čia iš jo šaiposi kas tik- 
tai nori“, — pagalvojo Žiuljenas ir priėjo prie kunigo Piraro pa- 
klausti. 

Ponas Balanas išgaravo. 

— Puiku! — tarė Norberas.— Vienas mano tėvo šnipas išsidan- 
gino; liko tik šlubiukas Napjė. 

„Štai ir visa mįslė, — pagalvojo Žiuljenas.— Bet jei taip, tai kodėl 
markizas priima poną Balaną?“ 

Rūstusis kunigas Piraras, glūdėdamas svetainės kampe, raukėsi 
sulig kiekviena liokajaus skelbiama naujo svečio pavarde. 

— Juk čia tikra lindynė,— kartojo jis Bazilio“? žodžius, — lan- 
kosi šiame salone tik parsidavėliai. 

Dalykas tas, kad rūstusis kunigas nepažinojo tų, kurie sukiojasi 
aplink aukštuomenę. Bet jo draugai jansenistai buvo jį labai tiksliai 
informavę apie žmones, kurie įsiskverbia į salonus tik per begalinį 
apsukrumą, sugebantį pasitarnauti visoms partijoms, arba gėdingu 
keliu įsigyto turto dėka. Keletą minučių tą vakarą jis iš visos širdies 
atsakinėjo Žiuljenui į smalsius jo klausimus, paskui staiga nutilo su- 
sisielojęs, kad turi amžinai apie visus tik blogai atsiliepti, nes laikė 
tai nuodėme. Kunigas Piraras, jansenistas, be to, iš prigimties tulžin- 
gas, tikėjo, kad jo pareiga — krikščioniškai mylėti artimą, todėl jo gy- 
venimas tarp žmonių buvo nuolatinė kova su savimi. 

— Na, ir veidas to kunigo Piraro! — pasakė panelė de La Mol, 
kai Žiuljenas grįžo prie sofos. 

Šie žodžiai suerzino Žiuljeną, o betgi ji sakė tiesą. Kunigas Piraras 

buvo, aišku, doriausias Žmogus šioje svetainėje, bet nesveikai raudonas 
jo veidas, kuriame atsispindėjo sąžinės kančios, buvo šią akimirką gra- 
sus. „O juk sakoma, kad galima spręsti apie žmogų iš veido bruo- 
žų,— pagalvojo Žiuljenas.— Kunigas Piraras atrodo nuožmus tada, 
kai iš skrupulingumo graužiasi dėl kokios menkutės nuodėmėlės; o 
šit Napjė, visiems žinomo šnipo, veide tviska romi, tyra laimė“. O vis 
dėlto kunigas Piraras padarė didelių nuolaidų savo bendraminčių in- 
teresų vardan: pasisamdė tarną, buvo labai gerai apsitaisęs. 

Žiuljenas staiga pastebėjo, kad svetainėje vyksta kažkas nepapras- 
to: visi sužiuro į duris, kalbos aptilo. Liokajus paskelbė atvykus garsųjį 
baroną de Toli, į kurį per paskutinius rinkimus buvo nukrypęs visų 
dėmesys. Žiuljenas pasidavė į priekį ir labai aiškiai jį pamatė. Baronui, 
pirmininkavusiam vienai rinkiminei kolegijai, šovė geniali mintis 
nuslėpti balsavimo lapelius su vienos partijos kandidatais. Trūkumui 
išlyginti pakeitė juos kitais, kuriuose buvo įrašyta jam pageidaujama 
pavardė. Šitą ryžtingą manevrą pastebėjo keletas rinkėjų ir beregint 
jį pasveikino. Žmogelis dar nebuvo atsigavęs po šios triukšmingos is- 
torijos. Pikti liežuviai minėjo galeras. Ponas de La Molis sutiko jį šal- 
tai. Vargšas baronas spruko lauk. 

— Skuba pas poną Kontą““, todėl taip greitai ir dingo, — pasakė 
grafas Šalvė, ir visi nusijuokė. 

Apsuptas keleto nešnekių didikų ir intrigantų, daugiausia parsi- 
davėlių, bet protingų Žmonių, tą vakarą vienas po kito Žengiančių į 
pono de La Molio svetainę (buvo kalbama, kad jis — kandidatas 
į ministrus), debiutavo jauniklis Tanbo. Jo pastabos dar stokojo įžval- 
gumo, tačiau šią stoką, kaip tuoj pamatysime, atpirko jo žodžių jėga. 

— Kodėl nenubausti to žmogaus dešimčia metų kalėjimo? — sam- 
protavo jis tą akimirką, kai Žiuljenas prisigretino prie jo būre- 
lio.— Roplius reikia laikyti kalėjimo požemiuose; tegul žūsta tamsoje, 
antraip jie gamina vis daugiau nuodų ir darosi vis pavojingesni. Kokia 
prasmė uždėti jam tūkstančio ekiu baudą? Jis neturtingas; tegul ir taip, 
juo geriau; bet už jį užmokės jo partija. Reikėjo skirti jam penkių šimtų 
frankų baudą ir dešimt metų kalėjimo. 

„Dieve mano, apie kokį čia pabaisą jis kalba?“ — pagalvojo Žiul- 
jenas, gėrėdamasis siutingu savo kolegos tonu ir staigiais jo mostais. 
Smulkus, liesas, sunykęs akademiko numylėto sūnėno veidas buvo 
šiuo metu šlykštus. Žiuljenas netrukus sužinojo, kad čia minimas 
didžiausias to meto poetas. 

— Ak pabaisa! — pusbalsiu šūktelėjo Žiuljenas, ir akis jam su- 

drėkino kilnaus pasipiktinimo ašaros.— Ak tu niekšeli! — pagalvojo 
Žiuljenas.— Atsiimsi nuo manęs už tokias kalbas. 

„O vis dėlto tai atakon metamas būrys tos partijos, — svarstė jis 
toliau, — kurios vadas, be kitų, yra ir markizas! O tas didis žmogus, 
kurį jis vainoja, kiek būtų susirinkęs ordinų ir pelningų vietų, jei būtų 
parsidavęs — nesakau, kad tai bespalvei pono de Nervalio vyriau- 
sybei, o kuriam nors iš tų palyginti dar padorių premjerų, sėdėjusių 
vienas po kito toje vietoje!“ 

Ponas de La Molis pasakė porą žodžių kunigui Pirarui, ir tas iš 
tolo mostelėjo Žiuljenui. Žiuljenas tuo metu klausėsi nudelbęs akis 
kažkokio aimanuojančio vyskupo; kai pagaliau atsikratė jo ir priėjo 
prie savo bičiulio, šį jau buvo nutvėręs šlykštusis jauniklis Tanbo. 
Tas išsigimėlis nekentė kunigo Piraro, laikydamas jį Žiuljeno sėkmės 
pradininku, ir todėl jam gerinosi. 

— Kada gi pagaliau mirtis išvaduos mus nuo šitos maitos? — to- 
kiais žodžiais, alsuojančiais tikrai bibline jėga, kalbėjo šią akimirką 
tas niekingas plunksnagraužys apie garbųjį lordą Holandą“'. Reikėjo 
pripažinti, kad jis labai gerai žinojo bendraamžių biografijas ir jau 
buvo apytikriai peržvelgęs visus asmenis, kurie galėjo tikėtis šiokios 
tokios įtakos, įkopus į sostą naujajam Anglijos karaliui. 

Kunigas Piraras perėjo į gretimą svetainę; Žiuljenas nusekė įkan- 
din jo. 

— Įspėju jus, markizas nemėgsta rašeivų; jiems vieniems jis ir 
tejaučia antipatiją. Mokėkite lotyniškai, graikiškai, jei galite, žinokite 
Egipto, Persijos istoriją ir t. t., jis gerbs ir globos jus kaip mokytą žmo- 
gų. Bet nesusigalvokite parašyti nors vieno puslapio prancūziškai, 
ypač rimtomis temomis, kurių jums nedera liesti dėl žemesnės jūsų 
padėties visuomenėje: jis apšauks jus rašeiva, ir jūs pateksite į nemalo- 
nę. Negi jūs, gyvendamas didžiūno namuose, nežinote, ką pasakė kuni- 
gaikštis de Kastri apie d'Alamberą ir Ruso: „Tie žmogeliai nori apie 
viską samprotauti, o neturi nė tūkstančio ekiu rentos“. 

„Čia viskas žinoma, — pagalvojo Žiuljenas,— kaip ir seminarijo- 
je!“ Iš tiesų jis buvo parašęs gana pakiliu stiliumi kokius aštuonis ar 
dešimt puslapių: tai buvo savotiškas pagyrimo žodis senajam karo 
gydytojui, kuris, anot jo, padaręs jį žmogumi. „Bet juk tą sąsiuvinė- 
Iį, — tarė sau Žiuljenas, — aš visada laikiau po raktu!“ Jis užlipo į savo 
kambarį, sudegino rankraštį ir grįžo į svetainę. Prašmatniųjų perė- 
jūnų nebesimatė, buvo likę tik didžiųjų ordinų savininkai. 

Aplink stalą, kurį tarnai buvo atnešę jau padengtą, sėdėjo septynios 

ar aštuonios moterys, labai kilmingos, labai pamaldžios, labai pasipu- 
tusios, tarp trisdešimties ir trisdešimt penkerių metų amžiaus. Įėjo ža- 
vioji maršalienė de Fervak, atsiprašinėdama, kad taip vėluoja. Buvo 
jau po vidunakčio; ji atsisėdo šalia markizės. Žiuljenas labai susijaudi- 
no: jos akys ir žvilgsnis priminė jam ponią de Renal. 

Panelės de La Mol būrelis dar nesiskirstė. Ji ir jos draugai šaipėsi 
iš vargšo grafo de Talero. Tai buvo vienturtis sūnus įžymaus žydo, 
pagarsėjusio turtais, susikrautais iš paskolų, kurias iš jo ėmė karaliai 
karams prieš liaudį. Tėvas neseniai mirė, palikdamas sūnui šimto 
tūkstančių ekiu mėnesinę rentą ir pavardę, deja, pernelyg plačiai 
žinomą! Žmogui, patekusiam į tokią ypatingą padėtį, reikėjo turėti 
arba atviraširdišką būdą, arba labai stiprią valią. 

Deja, grafas buvo tik naivus vyrukas su visokiausiomis pretenzi- 
jomis, įkalbėtomis jam pataikūnų. 

Ponas de Keliusas tvirtino, jog kažkas jam įteigęs norą pasipiršti 
panelei de La Mol (kuriai asistavo markizas de Kruaznua, būsimasis 
kunigaikščio titulo ir šimto tūkstančių livrų rentos paveldėtojas). 

— Ak, tik jau nekaltinkite grafo, kad jis turi kažkokį norą,— su 
užuojauta pasakė Norberas. 

Gebėjimo norėti galbūt labiausiai ir trūko vargšui grafui de Ta- 
lerui. Dėl šios savo būdo ypatybės jis būtų tikęs būti karalium. Toly- 
džio su visais tarėsi, bet neturėjo drąsos iki galo įvykdyti nė vieno 
patarimo. 

Panelė de La Mol sakydavo, kad vien tik matydama jo fizionomiją 
galėtų nepaliaujamai džiūgauti. Jo veide atsispindėjo keistai sumišę 
du jausmai: nerimas ir nusivylimas; bet retkarčiais aiškiai prasiverž- 
davo ir savo vertės pajautimas, ir tvirtas ryžtas, pritinkąs turtingiau- 
siam Prancūzijos žmogui, dar nebjauriam pažiūrėti ir neturinčiam nė 
trisdešimt šešerių metų. 

— Jis baugščiai įžūlus, — sakydavo ponas de Kruaznua. 

Grafas de Keliusas, Norberas ir du ar trys jaunuoliai su ūseliais 
prisišaipė iš jo, kiek jiems lindo, nors jis to ir nesuprato, ir pagaliau, 
kai išmušė pirmą, išgarbino jį namo. 

— Nejaugi tai jūsų garsieji arabų veislės arkliai laukia jūsų prie 
vartų šitokiame ore? — paklausė Norberas. 

— Ne, čia kiti, ne tokie brangūs, — atsakė ponas de Taleras.— Ar- 
klys iš kairės atsiėjo penkis tūkstančius frankų, o dešinysis tik šimtą 
luidorų; bet malonėkite patikėti — jis kinkomas tik naktį. Mat jo 
lygiai tokia pat risčia kaip ano. 

Norbero pastaba įteigė grafui mintį, kad tokiam žmogui kaip jis 
dera aistringai domėtis arkliais ir kad negalima laikyti savo arklių 
darganoje. Jis išėjo; netrukus atsisveikino ir tie ponai, vis dar šaipy- 
damiesi iš jo. 

„Taigi,— galvojo Žiuljenas, klausydamasis, kaip jie juokiasi laip- 
tuose, — likimas leido man pamatyti asmenį, kuris savo padėtimi yra 
absoliuti mano priešingybė! Aš neturiu nė dvidešimt luidorų rentos 
metams — ir štai greta savęs išvystu žmogų, kuriam įplaukia dvide- 
šimt luidorų kas valandą, o betgi visi iš jo šaiposi... Toks reginys gali 
išgydyti nuo pavydo“. 


V skyrius 


JAUTRUMAS IR 
KILMINGA ŠVENTEIVA 


Bet kokia gyvesnė mintis ten atrodo 
atžarybė — taip visi ten įpratę į bespalvius 
žodžius! Vargas tam, kieno kalboje justi 
kas nors savito! 


Foblasas“" 


Praėjo keletas bandymo mėnesių, ir štai kokia buvo Žiuljeno pa- 
dėtis tą dieną, kai rūmų intendantas įteikė jam atlyginimą už trečią 
metų ketvirtį. Pono de La Molio įpareigotas, Žiuljenas tikrino dabar 
jo dvarų Bretanėje ir Normandijoje administravimą ir dažnai į juos 
važinėdavo. Jam buvo pavestas ir pagrindinis susirašinėjimas pagar- 
sėjusioje byloje su kunigu de Frileru. Kunigas Piraras supažindino jį 
su ta byla. 

Pagal trumpas pastabas, kurias markizas brūkštelėdavo ant viso- 
kiausių gaunamų raštų, Žiuljenas paruošdavo atsakymus, ir beveik 
kiekvieną jų markizas pasirašydavo. 

Seminarijoje dėstytojai reiškė apgailestavimą, kad jis stokoja 
stropumo, bet vis dėlto laikė jį vienu geriausių savo mokinių. Nuo 

tų įvairių darbų, į kuriuos puolė su liguistos garbėtroškos įkarščiu, 
Žiuljenas netrukus prarado tą veido skaistumą, kurį atsivežė iš pro- 
vincijos. Jo draugų seminaristų akyse šitas blyškumas buvo girtina 
ypatybė; jam atrodė, kad jie ne tokie pikti ir toli gražu ne taip kelia- 
klupsčiauja prieš pinigą kaip jo bendramoksliai Bezansone; 0 jie manė, 
kad jis džiovininkas. Mat markizas padovanojo jam arklį, ir Žiuljenas, 
bijodamas, kad nesusitiktų kada raitas kurio nors iš seminaristų, 
pasakė jiems, kad šitą mankštą jam paskyrę gydytojai. 

Kunigas Piraras jį nusivedė į keletą jansenistų susirinkimų. Žiul- 
jenas nustebo; jo galvoje tikėjimo sąvoka neišvengiamai siejosi su 
veidmainyste ir viltimi pasipelnyti. Jis susižavėjo šiais pamaldžiais 
ir rūsčiais žmonėmis, negalvojančiais apie pajamas. Daugelis iš jų pa- 
mėgo jį ir davinėjo jam patarimus. Prieš jį atsivėrė naujas pasaulis. 
Pas jansenistus jis susipažino su grafu Altamira. Tai buvo šešių pėdų 
aukščio vyras, liberalas, pasmerktas myriop savo tėvynėje ir sykiu 
labai pamaldus. Šitas keistas kontrastas — pamaldumas ir laisvės 
meilė — padarė jam didelį įspūdį. 

Žiuljeno santykiai su jaunuoju grafu buvo šalti. Norbero nuomone, 
jis per daug gyvai atsikertąs į kai kurių jo draugų pajuokas. Porą kartų 
nusižengęs etiketui, Žiuljenas davė sau žodį daugiau niekada nesi- 
kreipti į panelę Matildą. Visi de La Molio rūmuose buvo su juo pavyz- 
dingai mandagūs; bet jis jautėsi smukęs. Sveikas provincialo protas 
pritaikė šiam reiškiniui liaudišką priežodį: „Viskas gražu, kas 
nauja“. 

Gal jis pasidarė įžvalgesnis negu pirmomis dienomis, o gal tiesiog 
atlėgo jo pirmasis susižavėjimas paryžietišku mandagumu. 

Vos tik jis baigdavo darbą, jį užguldavo mirtinas nuobodulys: labai 
jau sekino sielą įstabus, tačiau taip tiksliai atseikėtas, taip idealiai 
kiekvienam rangui apskaičiuotas mandagumas, būdingas aukštajai 
visuomenei. Bent kiek jautresnė širdis jaučia tą dirbtinumą. 

Provinciją, žinoma, galima peikti už jos banalumą ar nelabai 
mandagų toną; bet ten kiekvienas, kuris jums atsako, nėra visiškai 
abejingas. De La Molio rūmuose niekada niekas neįžeidė Žiuljeno 
savimeilės; bet dažnai į dienos pabaigą, imant žvakę iš prieškambario, 
jam norėdavosi verkti. Provincijoje kelneris atkreips į jus dėmesį, jei 
žengiant į kavinę jums kas nors atsitiks. Bet jei tas įvykis nemalonus 
jūsų savimeilei, jisai, kad ir užjausdamas, dešimt sykių pakartos žodį, 
kuris jus užgauna. Paryžiuje visi stengiasi juoktis slapčia, bet jūs čia 
visuomet svetimas. 

Mes nutylėsime daugybę smulkių nutikimų, dėl kurių Žiuljenas 
būtų galėjęs būti išjuoktas, jeigu tam tikra prasme nebūtų buvęs ne- 
vertas tapti pajuokos objektu. Dėl savo pašėlusio jautrumo jis šimtą 
kartų per dieną šaudavo pro šalį. Visos jo pramogos buvo skirtos savi- 
saugai: jis kasdien mokėsi šaudyti iš pistoleto, buvo stropus garsiausių 
fechtavimo mokytojų mokinys. Kai tik turėdavo laisvą valandėlę, 
užuot praleidęs ją su knyga rankoje kaip kadaise, skubėdavo į maniežą 
ir reikalaudavo narčiausių arklių. Jodinėdamas su maniežo mokytoju, 
jis beveik kiekvieną sykį atsidurdavo ant žemės. 

Markizui patiko, kad Žiuljenas atkakliai dirba, yra nekalbus, 
protingas, ir jis pamažu patikėjo jam visus bent kiek painesnius reika- 
lus. Kai aukštieji šio garbėtroškos siekiai palikdavo jam valandėlę 
atokvėpio, jis labai įžvalgiai tvarkydavo savo reikalus; kadangi galėjo 
laiku gauti reikiamas žinias, sėkmingai lošė biržoje. Pirko namus, 
miškus; bet lengvai suirzdavo. Švaistėsi šimtais luidorų, o bylinėjosi 
dėl kelių šimtų frankų. Turtingi plačios prigimties žmonės imasi 
piniginių operacijų ieškodami pasismaginimo, o ne naudos. Markizui 
reikėjo savotiško štabo viršininko, kuris tvarkytų jo finansinius reikalus 
rūpestingai ir patikimai. 

Ponia de La Mol, nors ir labai santūri, kartais pasijuokdavo iš 
Žiuljeno. Ūmumas, į kurį linkusios jautrios natūros, kelia aukštuo- 
menės damoms pasibaisėjimą: tai absoliuti priešingybė etiketui. Porą 
kartų markizas užstojo savo sekretorių: „Jeigu jis juokingas jūsų salo- 
ne, tai jis neprilygstamas prie savo rašomojo stalo“. O Žiuljenui atrodė, 
kad jis atspėjo markizės paslaptį. Ji teikdavosi parodyti gyvą susido- 
mėjimą viskuo, kai tik tarnas paskelbdavo barono de La Žumato pa- 
vardę. Tai buvo šaltas padaras bejausmiu veidu; mažas, liesas, ne- 
gražus, labai gerai apsirengęs, jis amžinai trynėsi karaliaus rūmuose ir, 
apskritai imant, nieko apie nieką nesakė. Tokia buvo jo mąstysena. 
Ponia de La Mol pirmą kartą gyvenime būtų pasijutusi pašėlusiai lai- 
minga, jei būtų galėjusi išleisti už jo dukterį. 

V1 skyrius 
TARSENA 


Jų aukšia paskirtis — ramiai vertinti 
smulkius kasdienio tautų gyvenimo įvykius. 
Jų išmintis privalo užbėgti už akių didelei 
rustybei, galinčiai kilti dėl menkų priežus- 
čių ar dėl kokių įvykių, kuriuos toli išnešioja 
1r iškraipo gandas. 


Gracijus" 


Kaip naujokas, neseniai atkilęs į sostinę ir iš didystės nieko neklau- 
sinėjąs, Žiuljenas per didelių kvailysčių nepridarė. Vieną dieną, už- 
kluptas staigios liūties, užbėgo į kavinę Sent Onorė gatvėje, ir čia 
kažkoks augalotas vyras lengvos gelumbės surdutu, nustebintas jo 
niūraus žvilgsnio, savo ruožtu permetė jį akimis visiškai taip, kaip 
anuomet Bezansone panelės Amandos meilužis. 

Žiuljenas tiek kartų priekaištavo sau, kam liko neaitsilyginęs už tą 
pirmą įžeidimą, jog dabar, pagavęs šį žvilgsnį, neištvėrė. Pareikalavo, 
kad nepažįstamasis pasiaiškintų. Žmogus su surdutu iš karto apibėrė 
jį bjauriausiais keiksmais; visi, kas buvo kavinėje, apspito juos ratu; 
praeiviai sustojo prie durų. Būdamas atsargus kaip visi provincialai, 
Žiuljenas visada nešiojosi porą mažų pistoletų; jo ranka mėšlungiškai 
spaudė juos kišenėje. Tačiau jis valdėsi ir tik tolydžio kartojo savo 
priešui: 

— Jūsų adresas, pone? Aš niekinu jus. 

Tie šeši žodžiai, kartojami su tokiu atkaklumu, galų gale paveikė 
minią. 

— Zinoma! Tegul tas, kuris vienas laido gerklę, duoda jam savo 
adresą. 

Žmogus su surdutu, iš visų pusių girdėdamas šį reikalavimą, sviedė 
Žiuljenui į akis penketą ar šešetą vizitinių kortelių. Laimė, nė viena 
nepataikė į veidą: Žiuljenas buvo davęs sau žodį, kad pistoleto griebsis 
tik tada, kai bus paliestas. Vyras išėjo, bet kelis kartus atsigręžė, gru- 
modamas Žiuljenui kūmščiu ir svaidydamasis keiksmais. 

Žiuljenas apsipylė prakaitu. „Vadinasi, paskutinis perėjunas mane 
gali šitaip įkaitinti! — įtūžęs kartojo jis sau.— Kaip užgniaužti šitą 
žeminantį jautrumą!“ 

Jei tik būtų galėjęs, jis tuoj pat mielai būtų stojęs kautis. Bet buvo 
viena kliūtis: iš kur paimti sekundantą šitame didžiuliame Paryžiuje? 
Jis neturėjo nė vieno draugo. Buvo užmezgęs keletą pažinčių, bet 
visi pažįstami po kelių savaičių nusigręždavo nuo jo. „Nemoku ben- 
drauti su žmonėmis ir štai esu Žiauriai už tai nubaustas“, — pagalvojo 
jis. Pagaliau jam atėjo į galvą mintis susirasti atsargos leitenantą iš 
devyniasdešimt šeštojo pulko, pavarde Ljeveną, vargšą nevykėlį, su 
kuriuo dažnai fechtuodavosi treniruotėse. Žiuljenas viską jam atvirai 
pasipasakojo. 

— Mielai būsiu jūsų sekundantu,— pasakė Ljevenas,— bet 
su viena sąlyga: jei nekliudysite priešininko, turėsite tuoj pat kautis 
su manim. 

— Sutarta, — atsakė Žiuljenas, džiugiai spausdamas jam ranką, 
ir jie išvyko ieškoti pono Š. de Bovezi pagal adresą, nurodytą vizitinėse 
kortelėse, — į Sen Žermeno priemiesčio pakraštį. 

Buvo septinta valanda ryto. Tik tada, kai juodu paprašė pranešti 
apie save, Žiuljenui atėjo į galvą, ar nebus tai, ko gero, jaunasis ponios 
de Renal giminaitis, kadaise dirbęs Romos ar Neapolio ambasadoje 
ir davęs rekomendacinį laišką dainininkui Džeronimui. 

Žiuljenas įteikė augalotam liokajui vieną iš vizitinių kortelių, 
vakar mestų jam į veidą, taip pat ir savąją. 

Jis ir jo sekundantas pralaukė gerus tris ketvirčius valandos; paga- 
liau tarnas įvedė juos į elegancija tviskančius apartamentus. Čia jie 
pamatė aukštą jaunuolį, vilkintį spalvingą surdutą — rausvai oranžinį 
su baltu, išsipusčiusį kaip lėlė; jo bruožai buvo graikiško grožio: tobulai 
taisyklingi ir neraiškūs. Ant stulbinančiai siauros jo galvos kūpsojo 
piramidė pavydėtinai gražių šviesių plaukų. Jie buvo labai rūpestingai 
sugarbanoti, nestyrojo nė vienas plaukelis. „Dėl tos šukuosenos šitas 
prakeiktas pliuškis ir privertė mus laukti“, — dingtelėjo devyniasde- 
šimt šeštojo pulko leitenantui. Margaspalvis surdutas, rytinės kelnės, 
net išsiuvinėtos kurpės — viskas buvo tvarkinga ir nuostabiai išpuo- 
selėta. Iškilni, tačiau bedvasė jo fizionomija bylojo, kad šis Žmogus 
mąsto retai, bet taip, kaip dera jo rangui: idealiai malonus žmogus, 
kuris baisisi netikėtais poelgiais, pokštais ir yra didžiai orus. 

Žiuljenas, kuriam devyniasdešimt šeštojo pulko leitenantas išaiš- 
kino, kad versti žmogų taip ilgai laukti, nemandagiai sviedus jam į 
veidą vizitinę kortelę, yra naujas užgavimas, ryžtingai įžengė pas poną 
de Bovezi. Jis ketino elgtis įžūliai, bet drauge norėjo ir išlaikyti gerą 
toną. 

Tačiau švelnios pono de Bovezi manieros, jo susitelkimas, rimtu- 
mas ir pasitenkinimas savimi, nuostabi visos aplinkos elegancija padarė 
Žiuljenui tokį įspūdį, kad jis akimoju prarado bet kokį norą elgtis 
įžūliai. Tai buvo nebe vakarykštis jo priešininkas. Jis taip nustėro pa- 
matęs šitą rafinuotą poną vietoj storžievio, sutikto kavinėje, kad jam 
užėmė žadą. Padavė vieną iš kortelių, numestų jam vakar. 

— Taip, tai mano pavardė,— tarė madingai apsitaisęs vyras, 
kuriam juoda Žiuljeno eilutė septintą valandą ryto nežadino didelės 
pagarbos, — bet, garbės žodis, aš nesuprantu... 

Ypatinga tarsena, kuria buvo pasakyti šie paskutiniai žodžiai, vėl 
suerzino Žiuljeną. 

— Aš atėjau kautis su jumis, pone, — tarė jis ir vienu atsikvėpimu 
išklojo visą reikalą. 

Ponas Šarlis de Bovezi, rimtai viską apsvarstęs, liko beveik paten- 
kintas juodos Žiuljeno eilutės sukirpimu. „Aišku, tai Štaubo'" dar- 
bas,— mąstė jis, klausydamasis Žiuljeno pasakojimo; — liemenė 
skoninga, batai neblogi; bet, antra vertus, juoda eilutė anksti rytą!.. 
A, tai greičiausiai tam, kad būtų sunkiau pataikyti“,— nusprendė 
ševaljė de Bovezi. 

Atradęs tokį paaiškinimą, jis vėl grįžo prie tobulai mandagaus 
tono ir elgėsi su Žiuljenu beveik kaip lygus su lygiu. Pokalbis užtruko, 
reikalas buvo opus; bet Žiuljenas galų gale turėjo pripažinti akivaiz- 
džią tiesą: aukštos giminės jaunuolis, kalbąs su juo, neturi nieko bendro 
su storžieviu, kuris jį vakar įžeidė. 

Žiuljenui buvo baisiai apmaudu, kad turės išeiti, ir jis stengėsi 
užtęsti pasiaiškinimą. Stebėjo, su kokiu pasitenkinimu savim kalba 
su juo ševaljė de Bovezi,— taip jis pasivadino įsižeidęs, kad Žiuljenas 
kreipiasi į jį tiesiog „pone“. 

Žiuljenui žadino pasigėrėjimą jo orumas, atmieštas savotišku pa- 
sipūtimu, kukliu, tačiau nė akimirkos neišblėstančiu jo veide. Žiul- 
jenas su nuostaba žiūrėjo, kaip keistai jis judina liežuvį, tardamas 
žodžius... Bet visa tai, šiaip ar taip, neteikė Žiuljenui nė mažiausio 
pagrindo ieškoti kliauties. 

Jaunasis diplomatas labai mielai sutiko kautis, bet devyniasdešimt 
šeštojo pulko eksleitenantas, kuris visą valandą išsėdėjo pražergęs 
kojas, pasidėjęs rankas ant šlaunų ir plačiai atkišęs alkūnes, pareiškė, 
kad jo draugui ponui Soreliui nedera kibti prie žmogaus vien todėl, 
jog šiam kažkas pavogė vizitines korteles. 

Žiuljenas išėjo, kuo bjauriausiai nusiteikęs. Ševaljė de Bovezi 

karieta laukė kieme priešais laiptus; atsitiktinai kilstelėjęs akis, Žiulje- 
nas pamatė vežiką ir atpažino savo vakarykštį priešininką. 

Jį atpažinti, patraukti už ilgų skvernų, nuversti nuo pasostės ir 
apčaižyti vytine Žiuljenui tebuvo akimirkos darbas. Du liokajai, šokę 
ginti draugo, jį apkumščiavo; jis tuoj pat išsitraukė vieną savo mažą 
pistoletą ir šovė į juos; jie pabėgo. Visa tai nutiko per vieną minutę. 

Tuo tarpu ševaljė de Bovezi juokingiausiai rimta mina lipo laiptais 
žemyn ir kartojo savo didponiška tarsena: „Kas ten? Kas ten?“ Jam 
buvo, žinoma, labai įdomu, bet diplomatiškas orumas neleido rodyti 
didesnio smalsumo. Kai sužinojo, koks reikalas, išdidumas jo veide 
dar bandė rungtis su lengvai žaismingu abejingumu, kuris niekada 
neturi išnykti iš diplomato veido. 

Devyniasdešimt šeštojo pulko leitenantas suprato, kad ponui de 
Bovezi pačiam norisi kautis; jis nusprendė diplomatišku žygiu užtik- 
rinti savo draugui iniciatyvos teikiamus pranašumus. 

— Dabar,— šūktelėjo jis, — jau yra pagrindas dvikovai! 

— Ir aš taip manyčiau, — atsakė diplomatas. 

— Išvyti tą sukčių! — pasakė jis liokajams.— Tegul kuris nors 
kitas sėda į jo vietą. 

Tarnai atidarė karietos dureles: ševaljė būtinai panoro pagerbti 
Žiuljeną ir jo sekundantą, pasisodindamas juos į savo karietą. Jie 
nuvažiavo pas vieną pono de Bovezi draugą, ir tas nurodė ramią vie- 
telę dvikovai. Kelionės metu pokalbis buvo iš tiesų malonus. Keistai 
atrodė tik diplomatas su savo kambariniu surdutu. 

„Šitie ponai, nors labai kilmingi,— pagalvojo Žiuljenas,— visai 
ne tokie nuobodus kaip tie, kurie pietauja pas poną de La Molį; ir aš 
suprantu kodėl, — pridūrė jis sau po valandėlės, — jie nebijo pasirodyti 
nepadorus“. Kalba sukosi apie šokėjas, kurios vakardienos balete 
patraukė publikos dėmesį. Tuodu ponai minėjo pikantiškas istorijas, 
apie kurias nei Žiuljenas, nei jo sekundantas, devyniasdešimt šeštojo 
pulko leitenantas, nieko nežinojo. Žiuljenas pasielgė protingai — nė 
nemėgino dėtis jas žinąs; jis nuoširdžiai prisipažino nieko apie tai ne- 
girdėjęs. Toks atvirumas patiko ševaljė de Bovezi draugui, ir jis pa- 
pasakojo Žiuljenui tas istorijas su visomis smulkmenomis ir labai 
įdomiai. 

Žiuljeną be galo nustebino vienas dalykas. Karieta turėjo valan- 
dėlę stabtelėti, nes vidury gatvės buvo taisomas altorius Devintinių 
procesijai. Abiem ponams tai buvo dingstis paleisti po šmaikštų Žode- 
lį: vietinis klebonas, anot jų, esąs arkivyskupo sūnus. Pas markizą de 

La Molį, siekiant kunigaikščio titulo, niekada niekas nebūtų drįsęs 
pasakyti ką nors panašaus. 

Dvikova baigėsi vienu akies mirksniu. Žiuljenui buvo peršauta 
ranka; ją sutvarstė nosinėmis, suvilgytomis degtine, ir ševaljė de Bo- 
vezi labai mandagiai paprašė Žiuljeną leisti jam pristatyti jį namo 
ta pačia karieta, kuri atvežė jį čia. Kai Žiuljenas nurodė de La Molio 
rūmus, jaunasis diplomatas ir jo draugas susižvalgė. Žiuljeno fiakras 
stovėjo čia pat, bet pasišnekučiuoti su tais ponais jam atrodė kur 
kas maloniau negu su šauniuoju devyniasdešimt šeštojo pulko leite- 
nantu. 

„Dieve mano! Nejaugi tokia ir tėra dvikova? — galvojo Žiulje- 
nas.— Kokia laimė, kad suradau tą vežiką! Kaip aš būčiau kankinęsis, 
jei būčiau turėjęs pakęsti dar ir šitą įžeidimą kavinėje!“ Malonus 
pokalbis nenutrūko nė akimirkai. Žiuljenas tada suprato, kad diplo- 
matinė vaidyba kartais labai pravartus dalykas. 

„Vadinasi, nuobodulys nėra neišvengiamas aukštos kilmės žmonių 
pokalbiuose, — galvojo jis.— Šiuodu va šaiposi iš Devintinių proce- 
sijos, nesivaržydami pasakoja nešvankias istorijas, ir dar su vaizdingom 
smulkmenom. Trūksta jiems tik vieno — jie nesamprotauja apie po- 
litiką, bet šį trūkumą su kaupu atperka jų žavus tonas ir nuostabus 
posakių taiklumas“. Žiuljenas jautė jiems karštą simpatiją. „Koks 
būčiau laimingas, jei galėčiau su jais dažniau matytis!“ 

Vos tik jie išsiskyrė, ševaljė de Bovezi nuskubėjo rinkti Žinių; 
informacija nebuvo džiuginanti. 

Jam labai knietėjo sužinoti, kas buvo jo priešininkas; ar jam de- 
rėtų jį aplankyti? Tie negausūs duomenys, kuriuos jam pavyko gauti, 
neteikė ypatingų vilčių. 

— Baisu! — pasakė jis savo sekundantui.— Negaliu gi aš prisipa- 
žinti, kad koviausi su paprastu pono de La Molio sekretorium, ir dar 
todėl, kad mano vežikas pavogė mano vizitines korteles. 

— "Tikrai, tai gali pasirodyti juokinga. 

Tą patį vakarą ševaljė de Bovezi ir jo draugas visiems papasakojo, 
kad tas ponas Sorelis, labai malonus jaunas vyras, — tai artimo mar- 
kizo de La Molio bičiulio pavainikis sūnus. Šita istorija niekas nesua- 
bejojo. O kai jinai įleido šaknis, jaunasis diplomatas ir jo draugas tei- 
kėsi porą kartų aplankyti Žiuljeną per tas dvi savaites, kai šis negalėjo 
niekur išeiti. Žiuljenas prisipažino jiems, kad tik vieną kartą tėra 
buvęs Operoje. 

— Pasibaisėtina,— pasakė jie.— Tik ten ir verta lankytis; visų 
pirmiausia jūs turite pažiūrėti „Grafą Ori“. 

Operos teatre ševaljė de Bovezi pristatė jį įžymiam dainininkui 
Džeronimui, tada turėjusiam didžiulį pasisekimą. 

Žiuljenas vos neįsimylėjo ševaljė; jį žavėjo tasai savigarbos, slė- 
piningo orumo ir jaunuoliško pasipūtimo derinys. Pavyzdžiui, ševaljė 
truputį mikčiojo, nes turėjo garbės dažnai susitikti vieną didžiūną, 
turintį šią ydą. Niekada Žiuljenas dar nebuvo matęs, kad vienas as- 
muo turėtų tiek juokingų, linksmai nuteikiančių savybių ir tokių 
tobulų manierų, kurias vargšas provincialas privalo stengtis mėg- 
džioti. 

Publika Žiuljeną dažnai matė Operoje su ševaljė de Bovezi; šita 
pažintis išgarsino jo pavardę. 

— Tai va, — pasakė jam vieną dieną ponas de La Molis, — pasi- 
rodo, jūs esate turtingo Franš Kontė bajoro, mano artimo bičiulio, 
pavainikis sūnus. 

Markizas pertarė Žiuljeną, kai tas šoko aiškintis, kad jis niekuo 
dėtas dėl šio gando. 

— Ponas de Bovezi nenorėjo, kad paaiškėtų, jog jis kovėsi su 
dailidės sūnumi. 

— Žinau, žinau, — atsakė ponas de La Molis; — dabar jau mano 
dalykas įtvirtinti šią legendą; 0 ji man paranki. Bet aš noriu paprašyti 
jus vienos paslaugos, kuri pareikalaus iš jūsų tik menko pusvalandžio; 
spektaklių dienomis, pusę dvylikos, pasisukiokite Operos vestibiulyje, 
kai iš teatro ima skirstytis aukštuomenė. Pastebėjau, kad kartais jūsų 
manieros dar provinciališkos, reikėtų to atsikratyti; beje, ne pro šalį 
jums pažinti, bent iš matymo, aukštus asmenis, pas kuriuos gal man 
prireiks kada jus pasiųsti. Užeikite į teatro kasą, prisistatykite; nuo- 
latinis bilietas jums užsakytas. 

PODAGROS PRIEPUOLIS 


Gavau paaukštinimą ne todėl, kad bū- 
čiau nusipelnęs jo, o todėl, kad šeiminin- 
kas sirgo podagra. 


Bertolotis'! 


Skaitytoją galbūt stebina šis laisvas ir beveik draugiškas tonas; 
mes užmiršome pasakyti, kad markizą jau pusantro mėnesio kamavo 
podagra, neleisdama jam išeiti iš namų. 

Panelė de La Mol su motina svečiavosi Ijere pas markizės motiną. 
Grafas Norberas tik trumpam užbėgdavo pas tėvą; jie labai gerai 
sutarė, bet neturėjo apie ką vienas su kitu kalbėti. Ponas de La Molis, 
priverstas tenkintis Žiuljenu, nustebo pamatęs, kad vaikinas protingas. 
Žiuljenas garsiai skaitė jam laikraščius. Netrukus jaunasis sekretorius 
jau pats gebėjo parinkti įdomesnes vietas. Buvo pradėjęs eiti vienas 
naujas laikraštis, kurio markizas neapkentė; jis prisiekė niekada jo 
neskaityti, bet kasdien apie jį kalbėjo. Žiuljenas juokėsi ir gėrėjosi 
ta vargana dvikova tarp valdžios ir minties. Ši markizo silpnybė grą- 
žino jam visą šaltakraujiškumą, kurio jis vos neprarado, ištisus vaka- 
rus sėdėdamas vienas su tokiu didžiūnu. Pasipiktinęs dabartimi, 
markizas liepė Žiuljenui skaityti Titą Livijų'Ž: jam buvo įdomu klau- 
sytis improvizuoto lotyniško teksto vertimo. 

Vieną dieną markizas tarė tuo pernelyg mandagiu tonu, kuris 
dažnai erzino Žiuljeną: 

— Leiskite, brangusis Soreli, padovanoti jums mėlyną eilutę: 
kai panorėsite su ja ateiti pas mane, būsite man jaunesnysis grafo 
de Reco brolis, tai yra mano bičiulio, senojo kunigaikščio, sūnus. 

Žiuljenas nelabai suprato, ką tai reiškia; tą patį vakarą jis pabandė 
ateiti su mėlyna eilute. Markizas elgėsi su juo kaip su sau lygiu. Žiul- 
jenas gebėjo pajusti tikrą mandagumą, bet jo atspalvių nesuvokė. 
Iki tos markizo užgaidos būtų galėjęs prisiekti, kad didesnė pagarba 
kaip ta, kurią jam rodo markizas, neįmanoma. „Įstabus talen- 
tas!“ — pagalvojo Žiuljenas, kai jam pakilus eiti markizas atsiprašė, 
jog dėl podagros negalįs jo palydėti. 

Šis keistas prasimanymas nedavė Žiuljenui ramybės. „O gal jis šai- 

posi iš manęs?“ — dingsėjo mintis. Jis nuėjo pasitarti su kunigu 
Piraru, bet šis, ne toks mandagus kaip markizas, nieko neatsakė, tik 
švilptelėjo ir nukreipė kalbą kitur. Kitą rytą Žiuljenas prisistatė mar- 
kizui su juoda eilute, su savo aplankalu ir laiškais, kuriuos reikėjo 
pasirašyti. Markizas jį priėmė kaip anksčiau. Vakare, kai jis atėjo su 
mėlyna eilute, tonas buvo visai kitoks — lygiai toks pat mandagus 
kaip vakar. 

— Jeigu jūs per daug nenuobodžiaujate maloningai lankydamas 
vargšą sergantį senį, — tarė markizas,— galėtumėte papasakoti jam 
visus, kad ir menkus, savo gyvenimo nutikimus, bet kalbėti reikėtų 
atvirai ir, svarbiausia, stengtis, kad pasakojimas būtų aiškus ir linksmai 
nuteiktų. Nes reikia linksmintis; gyvenime tai vienintelis realus daly- 
kas. Niekas negali man kasdien gelbėti gyvybę kare ar dovanoti 
kasdien po milijoną; bet jei čia, šalia mano krėslo, būtų Rivarolis““, 
jis kasdien valanda sutrumpintų man skausmus ir nuobodulį. Aš jį 
gerai pažinojau Hamburge emigracijos laikais. 

Ir markizas ėmė pasakoti Žiuljenui istorijas apie Rivarolį ir ham- 
burgiečius, kurie, tik suėję keturiese, įstengdavo perprasti kokį nors 
j0 sąmojį. 

Ponas de La Molis, neturėdamas daugiau su kuo bendrauti, pano- 
ro šį kunigėlį išjudinti. Jis pakuteno Žiuljeno savimeilę. Paprašytas 
sakyti vien tiesą, Žiuljenas nusprendė pasakoti viską, tačiau nutylėti 
du dalykus: savo fanatišką žavėjimąsi vienu vardu, kurį išgirdęs mar- 
kizas apsiniaukdavo, ir savo visišką netikėjimą, kuris nelabai derėjo 
būsimam klebonui. Jam labai pravertė menkas susidūrimas su še- 
valjė de Bovezi. Markizas iki ašarų juokėsi iš nuotykio Sent Onorė 
gatvės kavinėje su vežiku, kuris apipylė Žiuljeną nešvankiais keiksmais. 
Tai buvo didžiausio atvirumo laikotarpis šeimininko ir jo globotinio 
santykiuose. 

Ponas de La Molis susidomėjo šiuo savotišku charakteriu. Pra- 
džioje pramogos dėlei jis kurstė Žiulieno keistybes; bet netrukus jam 
pasidarė įdomiau iš palengvo taisyti kai kurias klaidingas šio jaunuolio 
pažiūras. „Kiti provincialai, atvažiavę į Paryžių, gėrisi viskuo, — svar- 
stė markizas, — o šisai visko neapkenčia. Anie per daug pozuoja, o 
šis per mažai, ir todėl kvailiai laiko jį kvailiu“. 

Podagros priepuolis dėl stiprių šalčių užtruko keletą mėnesių. 

„Juk prisiriša žmonės prie gražaus spanielio,— galvojo marki- 
zas,— tai kodėl aš gėdžiuosi, kad prisirišau prie šio kunigėlio? Jis 
savotiškas. Elgiuosi su juo kaip su sūnum; na ir kas čia blogo? Ši už- 

gaida, jeigu ji ilgai tvers, atsieis man penketo šimtų luidorų vertės 
briliantą mano testamente“. 

Perpratęs tvirtą savo globotinio charakterį, markizas kasdien 
užkraudavo jam kokią naują užduotį. 

Žiuljenas išsigando apsižiūrėjęs, jog kartais tam didžiūnui pasi- 
taiko duoti tuo pačiu reikalu prieštaringus patvarkymus. Sekretorius 
per tai galėjo susilaukti rimtų nemalonumų. Todėl Žiuljenas įsivedė 
tokią tvarką: eidamas dirbti su markizu, visados atsinešdavo knygą 
ir joje įrašydavo visus paliepimus, o markizas dėdavo po jais savo 
parašą. Žiuljenas turėjo dabar savo raštininką, kuris perrašinėjo 
sprendimus kiekvienu reikalu į atskirą knygą. Į šią knygą jis segė ir 
visus laiškų nuorašus. 

Iš pradžių šis sumanymas pasirodė markizui neapsakomai juokin- 
gas ir įkyrus. Bet, nepraėjus nė dvejetui mėnesių, jis įsitikino, kad 
visa tai iš tikrųjų naudinga. Žiuljenas pasiūlė jam pasamdyti sąskai- 
tininką, dirbusį banke, kuris užvestų dvejybinę buhalteriją visoms 
įplaukoms ir išlaidoms Žiuljeno tvarkomuose dvaruose. 

Visų šitų priemonių dėka markizui taip išaiškėjo jo paties finan- 
sinė būklė, kad jis galėjo leisti sau malonumą dalyvauti keliose nau- 
jose spekuliacijose, nesikreipdamas į savo tarpininką, kuris jį tik 
apvaginėjo. 

— Pasiimkite tris tūkstančius frankų sau,— pasakė jis vieną 
dieną savo jaunam reikalų tvarkytojui. 

— Ponas markize, jeigu taip pasielgsiu, apsikelsiu, ko gero, ne- 
gražiom kalbom. 

— Tai ko jums reikia? — nepatenkintas paklausė markizas. 

— Kad jūs teiktumėtės savo ranka įrašyti atitinkamą potvarkį 
į knygą; pagal šį potvarkį aš ir gausiu tris tūkstančius frankų. Tiesą 
sakant, visą šią buhalteriją užvesti sugalvojau ne aš, o kunigas Pi- 
raras. 

Nuobodžiaujančio žmogaus mina — tokia pat, kokia markizas 
de Monkadas'' klausosi savo intendanto pono Puasono ataskai- 
tų,— markizas įrašė sprendimą. 

Vakare, kai Žiuljenas pasirodydavo su mėlyna eilute, apie reika- 
lus niekada nebūdavo kalbos. Markizo palankumas taip maloniai 
glostė amžinai kenčiančią mūsų didvyrio savimeilę, jog jis netrukus 
prieš savo paties valią savotiškai prisirišo prie to mielo senuko. Tai 
nereiškia, kad Žiuljenas buvo jautrus ta prasme, kaip tatai suprantama 
Paryžiuje; bet jis nebuvo pabaisa, o nuo to laiko, kai mirė senasis 

karo gydytojas, niekas neparodė jam tiek širdies. Jis tik stebėjosi pa- 
matęs, kad markizas, stengdamasis neužgauti jo savimeilės, elgiasi 
taip mandagiai ir apdairiai, kaip niekada nesielgė senasis karo gy- 
dytojas. Suprato pagaliau, kad gydytojas savo kryžium didžiavosi 
labiau negu markizas savo žydru kaspinu. Markizo tėvas buvo di- 
džiūnas. 

Vieną dieną, baigiantis rytinei audiencijai, kai Žiuljenas buvo su 
juoda eilute ir jie tvarkė reikalus, jis kažkuo labai pralinksmino mar- 
kizą; tasai išlaikė jį dar dvi valandas ir užsispyrė įbrukti jam keletą 
banknotų, kuriuos ką tik buvo atnešęs iš biržos jo tarpininkas. 

— Tikiuosi, ponas markize, kad nepažeisiu didžios pagarbos, 
kurią jums jaučiu, jei paprašysiu leisti man pasakyti keletą žodžių. 

— Kalbėkite, mano mielas. 

— Tegul ponas markizas teikiasi neužsigauti, jei aš nepriimsiu 
šios dovanos. Ji skiriama ne žmogui juoda eilute, o žmogui mėlyna 
eilute, ir šis, priėmęs ją, visiškai prarastų tą laisvumą, kurį jūs taip 
maloningai pakenčiate. 

Jis labai pagarbiai nusilenkė ir išėjo nė nepažvelgęs į markizą. 

Šitas poelgis markizą pralinksmino. Vakare jis papasakojo apie 
tai kunigui Pirarui. 

— Turiu pagaliau prisipažinti jums vieną dalyką, brangusis ku- 
nige! Man žinoma Žiuljeno kilmė, ir aš leidžiu jums nelaikyti paslap- 
tyje to, ką jums patikiu. 

„Jis pasielgė šį rytą kaip kilmingas žmogus, — pagalvojo mar- 
kizas, — tai aš ir padarysiu jį kilmingą“. 

Po kurio laiko markizas galėjo pagaliau išeiti iš namų. 

— Važiuokite dviem mėnesiams į Londoną,— pasakė jis Žiul- 
jenui.— Visus mano gaunamus laiškus su mano pastabomis pristatys 
jums specialūs ir kitokie kurjeriai. Jūs paruošite atsakymus ir persių- 
site man, įdėdamas į kiekvieną atsakymą ir mano siųstą laišką. Apskai- 
čiavau, kad atsakymai vėluos ne daugiau kaip penkias dienas. 

Važiuodamas pašto karieta į Kalė, Žiuljenas stebėjosi, kokie men- 
ki tie tariami! reikalai, kurie jam pavesti. 

Neapsakinėsime, su kokia neapykanta ir beveik pasibaisėjimu 
jis išlipo į anglų žemę. Skaitytojui žinomas jo beprotiškas Žavėjimasis 
Bonapartu. Kiekvieną karininką jis laikė siru Hadsonu Lou, kiekvieną 
didžiūną — lordu Betherstu“?, kurio įsakymais buvo vykdomos visos 
niekšystės šventos Elenos saloje ir kuris gavo už tai ministro port- 
felį dešimčiai metų. 

Londone jis galų gale perprato rafinuotąjį dendizmą. Susidrau- 
gavo su jaunais rusų didikais, ir tie jam atskleidė jo paslaptis. 

— Likimas jums uždėjo savo žymę, brangusis Soreli,— sakė 
jie, — Jūs jau gimėte su ta šalta mina, kuri jus laiko už tūkstančio mylių 
nuo to, kų išgyvenute, ir kuri yra mūsų idealas. 

— Jūs nesupratote savo amžiaus, — kalbėjo jam kunigaikštis 
Korazovas.— Elkitės visada priešingai, negu iš jūsų tikimasi. Garbės 
žodis, tai vienintelis šventas mūsų laikų įstatymas. Nebūkite nei pa- 
trakėlis, nei pamaiva, nės tada visi lauks iš jūsų arba beprotysčių, 
arba vaidybos, ir principas bus pažeistas. 

Vieną kartą Žiuljenas tikrai nusipelnė šlovės kunigaikščio Fic 
Folko salone, kur buvo pakviestas pietų kaip ir kunigaikštis Kora- 
zovas. Reikėjo laukti visą valandą. Tarp dvidešimties kviestų svečių 
Žiuljenas laikėsi taip, kad jo elgseną ir šiandien dar mena jauni am- 
basadų sekretoriai Londone. Jo veido išraiška buvo neprilygstama. 

Kad ir kaip Iš jo šaipėsi draugai dendžiai, jis norėjo žūt būt susi- 
pažinti su garsiuoju Filipu Venu, vieninteliu filosofu Anglijoje po 
Loko'". Rado jį kalėjime, kur Venas baigė sėdėti septintuosius metus. 
„Šitame krašte aristokratija juokų nekrečia,— pagalvojo Žiulje- 
nas, — maža to, ji Veną dar apjuodino, iškoneveikė ir t. t.“ 

Venas buvo žvalus vyras; aristokratijos įsiūtis gelbėjo jį nuo 
nuobodulio. „Šiai, — tarė sau Žiuljenas, eidamas iš kalėjimo, — vienin- 
telis linksmas žmogus, kurį sutikau Anglijoje“. 

— Išvisų idėjų pati naudingiausia tironams yra dievo idėja, — pa- 
sakė jam Venas. 

Visos jo Tilosolinės sistemos nedėstysime, ji pernelyg ciniška. 

— Kokius malonius įspudžius parsivežėte iš Anglijos? — pa- 
klausė ponas de La Molis, kai Žiuljenas grįžo. Tasai tylėjo.— Na, 
kokius gi įspūdžius parsivežėte — malonius ar ne? — pakartojo ne- 
kantriai markizas. 

— Primo,-- pasakė Žiuljenas,— net ir protingiausias anglas 
vienai valandai per dieną praranda protą: jį apninka savižudybės 
demonas, šios šalies dievas. 

Secundo, protas ir talentas netenka dvidešimt penkių procentų 
savo vertės, kada Išsikelia į Angliją. 

Tertio, nėra pasaulyje nieko gražesnio, nuostabesnio ir labiau 
Jjaudinančio už Anglijos peizažą. 

— O dabar mano eilė, — tarė markizas.— Primo, kam jūs pobu- 
vyje pas Rusijos ambasadorių pasakojote, kad Prancūzijoje yra 

trys šimtai tūkstančių jaunuolių dvidešimt penkerių metų amžiaus, 
kurie aistringai trokšta karo? Manote, kad tai malonu karaliams? 

— Negali juk žinoti, ką sakyti, kai kalbiesi su mūsų didžiaisiais 
diplomatais,— atsakė Žiuljenas.— Jų aistra — leistis į rimtas disku- 
sijas. Jei kartoji banalybes iš laikraščių, laiko tave mulkiu. Jei leidi 
sau pasakyti ką nors naujo ir panašaus į tiesą, nustemba, nežino, kaip 
atkirsti, o kitą dieną, septintą valandą ryto, per pirmąjį ambasados 
sekretorių jums praneša, kad elgėtės nederamai. 

— Neblogai, — nusijuokė markizas.— Bet va, kertu lažybų, įžval- 
gusis stebėtojau, kad taip ir nenumanote, ko važiavote į Angliją. 

— Atleiskire,— tarė Žiuljenas, — buvau tenai tam, kad sykį per 
savaitę pietaučiau pas karaliaus ambasadorių, mandagiausią Žmogų 
pasaulyje. 

— Jūs ten vykote parsivežii va šito ordino,— pasakė marki- 
zas.— Nenoriu, kad nusivilktumėte savo juodąją eilutę, bet pripratau 
prie linksmesnio tono, kuriuo kalbu su žmogumi, dėvinčiu mėlyną 
eilutę. Iki naujo įsakymo įsidėkite gerai į galvą štai ką: kai aš matysiu 
šitą ordiną, jūs būsite jaunesnysis mano draugo kunigaikščio de Reco 
sūnus, kuris, pats to nežinodamas, jau pusę metų dirba diplomatu. 
Įsidėmėkite, — pridūrė markizas labai rimtai, nutraukdamas Žiuljeno 
padėkos žodžius, — aš anaiptol nenoriu, kad jūs keistumėte savo luomą. 
Tai visados klaida ir nelaimė tiek globėjui, tiek ir globotiniui. Kai 
mano bylos jums įkyrės arba jūs man nebetiksite, išrūpinsiu jums 
gerą parapiją kaip mūsų draugui kunigui Pirarui, ir nieko dau- 
giau,— pridūrė markizas labai šaltai. 

Ordinas apramdė Žiuljeno išdidumą; jis pasidarė kalbesnis. Daug 
rečiau jautėsi įžeistas ir ne taip dažnai taikė sau žodžius, kurie gal 
ir atrodo ne per daug mandagūs, bet gyvame pokalbyje gali išsprūsti 
kiekvienam. 

Šito ordino dėka jis susilaukė nepaprasto vizito — jį aplankė 
ponas de Valno, atvažiavęs į Paryžių padėkoti ministrui už barono 
titulą ir susitarti su juo dėl kai ko. Jis turėjo būti netrukus paskirtas 
Verjero meru į pono de Renalio vietą. 

Žiuljenas gardžiai širdyje juokėsi, kai ponas de Valno leido jam 
suprasti, jog paaiškėję, kad ponas de Renalis esąs jakobinas. Iš tik- 
rųjų ateinančiuose rinkimuose į Deputatų rūmus naujai iškeptas 
baronas buvo ministerijos kandidatas, o didžiojoje departamento 
rinkimų kolegijoje, tiesą sakant, ultramonarchistinėje, pono de Renalio 
kandidatūrą kėlė liberalai. 

Veltui bandė Žiuljenas šį tą sužinoti apie ponią de Renal; baronas, 
matyt, neužmiršo, kad jie kadaise buvo varžovai, ir Žiuljenas nieko 
iš jo neišgavo. Pagaliau paprašė Žiuljeną, kad būsimuose rinkimuose 
jo tėvas atiduotų savo balsą už jį. Žiuljenas prižadėjo parašyti. 

— Jūs turėtumėte, ponas ševaljė, pristatyti mane ponui markizui 
de La Moliui. 

„Iš tikrųjų turėčiau,— pagalvojo Žiuljenas,— bet šitokį suk- 
čių!..“ 

— Tiesą sakant, — tarė jis,— esu per daug menkas žmogelis de 
La Molio rūmuose, kad galėčiau drįsti ką nors pristatinėti. 

Žiuljenas viską pasakodavo markizui; vakare papasakojo ir apie 
Valno pareikštą norą, taip pat ir apie visus jo žygdarbius nuo 1814 
metų. 

— Jūs ne tik pristatysite man šitą naująjį baroną rytoj, — tarė 
ponas de La Molis, nutaisęs labai rimtą veidą, — bet ir pakviesite jį 
poryt pietų. Tai bus vienas mūsų naujųjų prefektų. 

— Jei taip,— šaltai atvertė Žiuljenas,— tai prašau mano tėvą 
skirti elgetyno direktorium. 

— Puiku, — pasakė markizas, vėl pralinksmėjęs,— sutinku; prisi- 
pažinsiu, aš laukiau pamokymų. Jūs, matau, stojate į gerą kelią. 

Iš pono de Valno Žiuljenas sužinojo, kad neseniai mirė loterijos 
kontoros vedėjas; Žiuljenas juoko dėlei išrūpino tą vietą ponui de 
Šolenui, tam kvaišam seniui, kurio prašymą jis kadaise rado ant grindų 
pono de La Molio kambaryje. Markizas nuoširdžiai kvatojo, kai Žiul- 
jenas, padavęs jam pasirašyti raštą finansų ministrui dėl šios vietos, 
atmintinai persakė de Šoleno prašymą. 

Vos tik ponas de Šolenas buvo paskirtas, Žiuljenas sužinojo, kad 
departamento įgaliotiniai prašė tos vietos ponui Gro, garsiam mate- 
matikui. Tas kilniaširdis Žmogus teturėjo tūkstantį keturis šimtus 
frankų rentos ir kiekvienais metais skolindavo šešis šimtus frankų 
velioniui loterijos kontoros vedėjui — padėjo jam auklėti vaikus. 

Žiuljenas pats apstulbo, ką padarė. „Iš ko šiandien gyvena ta 
velionio šeima? — Ši mintis suspaudė jam širdį.— Niekis, — tarė jis 
sau.— Jei norėsiu iškilti, reikės ir daugiau neteisybių padaryti, ir dar 
išmokti dangstyti jas gražiomis, jausmingomis frazėmis. Vargšas ponas 
Gro! Užsitarnavo ordiną jis, o gavau jį aš ir dabar turiu taikytis prie 
vyriausybės, kuri jį man paskyrė“. 

VIII skyrius 


KOKS ORDINAS 
IŠSKIRIA ŽMOGŲ IŠ KITŲ? 


„Tavo vanduo negaivina manęs“, — ta- 


rė troškulio kamuojamas džinas. — „O betgi 
tai vėsiausias šulinys visame Diar Bekire“. 
Pelikas' 


Kartą Žiuljenas grįžo iš žavingo Vilkjė dvaro prie Senos, kuriuo 
ponas de La Molis labiau domėjosi, nes iš visų jo dvarų tik šitas vienas 
kadaise priklausė garsiajam Bonifasui de La Moliui. Rūmuose jis 
rado markizę su dukteria, ką tik parvažiavusias iš Ijerų. 

Žiuljenas buvo dabar tikras dendis, perpratęs paryžietišką gyve- 
nimo būdą. Jis pasisveikino su panele de La Mol itin šaltai. Atrodė 
visai užmiršęs tuos laikus, kada ji linksmai jį klausinėjo, kaip jam 
pavyko taip grakščiai nukristi nuo arklio. 

Panelei de La Mol pasirodė, kad jis aukštesnis ir labiau išblyškęs. 
Jo povyza ir laikysena nebeturėjo nieko provincialaus; to negalėjai 
pasakyti apie kalbėseną: šnekas ir dabar jis varė labai rimtas ir labai 
dalykiškas. Kad ir kokios racionalios jos buvo, įgimtas jo išdidumas 
dildė įspūdį, kad čia kalba žemesnio rango žmogus; buvo tik jus- 
ti, kad pernelyg daugeliui dalykų jis dar teikia didelę svarbą. Bet 
buvo taip pat matyti, kad šitas žmogus sugebės apginti tai, ką 
sako. 

— Jam trūksta subtilumo, bet ne proto, — pasakė panelė de La 
Mol tėvui, juokaudama su juo dėl ordino, kurį jis išrūpino Žiulje- 
nui.— Mano brolis prašė jus šio ordino pusantrų metų, o juk jis de 
La Molis!.. 

— Taip, bet Žiuljenui ūmai šauna į galvą įdomios mintys; nieko 
panašaus niekada neatsitiko de La Moliui, apie kurį jūs kalbate. 

Tarnas pranešė, kad atvyko kunigaikštis de Recas. 

Matilda vos nenusižiovavo: prieš akis jai stojo vėl tie patys seno- 
viniai tėvo svetainės paauksinimai, tie patys senieji lankytojai. Ji vaiz- 
davosi tą nepakenčiamai nuobodų gyvenimą, kuris jos laukia Pary- 
žiuje. O Ijeruose ji vis dėlto ilgėjosi Paryžiaus! 

„Juk man devyniolika metų! — galvojo.— Laimingiausias am- 
žius, kaip sako visi tie mulkiai knygose paauksuotomis briaunomis“. 
Žiūrėjo į naujus eilėraščių tomelius, kurių gal dešimt susirinko sve- 
tainėje ant konsolės, kol jos viešėjo Provanse. Jos nelaimė buvo ta, 
kad ji buvo protingesnė už ponus de Kruaznua, de Keliusą, de Liuzą 
ir kitus savo draugus. Ji iš anksto žinojo visa, ką jie pasakys apie gra- 
žųjį Provanso dangų, poeziją, Prancūzijos pietus ir t. t., ir t. t. 

Jos gražios akys, dvelkiančios didžiausiu nuoboduliu ir — dar 
blogiau — neviltimi patirti bent kiek džiaugsmo, įsmigo į Žiuljeną. 
Šisai bent ne visiškai toks kaip kiti. 

— Ponas Soreli,— prabilo ji tuo gyvu, griežtu, visai nemoterišku 
balsu, kuriuo kalba jaunos aukštuomenės moterys, — ponas Soreli, 
ar jūs būsite šį vakarą pokylyje pas kunigaikštį de Recą? 

— Panele, aš neturėjau garbės būti pristatytas ponui kunigaikš- 
čiui. (Atrodė, kad šitie žodžiai ir šitas titulas drasko išdidžiam pro- 
vincialui burną.) 

— Jis pavedė mano broliui atsivežti jus; jei atvyktumėte, papa- 
sakotumėte man smulkiau apie Vilkjė dvarą; mes ketiname važiuoti 
ten šį pavasarį. Norėčiau žinoti, ar pilis tinka gyventi ir ar apylinkės 
tikrai tokios gražios, kaip visi sako. Kaip dažnai juk pagyrimai būna 
nepelnyti! 

Žiuljenas neatsakė. 

— Atvažiuokite į pokylį kartu su mano broliu.— pridūrė įi 
šaltai. 

Žiuljenas pagarbiai nusilenkė. „Taigi net ir pokylyje aš privalau 
duoti ataskaitą kiekvienam šios šeimos nariui. Bet juk man ir moka už 
tai, kad tvarkau jų reikalus“. O bloga jo nuotaika pridūrė: „Vienas 
dievas težino, ar tai, ką pasakysiu dukteriai, neprieštaraus tėvo, brolio 
ir motinos sumanymams! Čia tikras valdovo dvaras! Būk visiška 
menkysta ir vis dėlto žiūrėk, kad niekas neturėtų progos tavimi pa- 
siskųsti“. 

„Kaip man nepatinka ta ilgšė! — galvojo jis, žvilgsniu lydėdamas 
panelę de La Mol, kurią pašaukė motina, panorusi ją pristatyti savo 
kelioms draugėms. — Gaudo madas be jokio saiko — suknelė smunka 
nuo pečių... Dar labiau išbalusi negu prieš kelionę... O kokie šviesūs 
plaukai, tiesiog bespalviai! Galima sakyti, kiaurai persišviečia. Kaip 
išdidžiai ji sveikinasi ir žiūri! Karalienės gestai!“ 

Panelė de La Mol pasišaukė brolį, pakilusį eiti iš svetainės. 

Grafas Norberas priėjo prie Žiuljeno. 

— Brangusis Soreli,— tarė jis,— kur galėčiau rasti jus dvyliktą 
valandą nakties? Važiuosime į pokylį pas kunigaikštį de Recą. Jis 
mane įpareigojo būtinai pasiimti jus. 

— Puikiai žinau, kam turiu būti dėkingas už tokią didelę malo- 
nę,— atsakė Žiuljenas, lenkdamasis vos ne iki žemės. 

Bloga jo nuotaika, negalėdama prikibti prie mandagaus, netgi 
paslaugaus Norbero tono, ėmė perkratinėti savo atsakymą į tuos 
malonius žodžius ir nusprendė, kad jis nuskambėjo bent kiek ver- 
giškai. 

Vakare, nuvykus į pokylį, jį apstulbino de Reco rūmų prabanga. 
Virš kiemo, kur suvažiuoja karietos, ištemptas milžiniškas raudonas 
audeklas, nusėtas auksinėmis žvaigždėmis: prašmatnumo viršūnė. 
Kiemas po šia palapine paverstas žydinčių apelsinmedžių ir oleandrų 
giraite. Vazonai labai rūpestingai įkasti į žemę, ir atrodė, kad olean- 
drai ir apelsinmedžiai auga iš žemės. Kelias ekipažams išbarstytas 
smėliu. 

Visa tai pasirodė mūsų provincialui tiesiog nepaprasta. Nė sapne 
jam niekada nesisapnavo tokia prabanga; įsijaudinusi jo vaizduotė 
beregint atsidūrė už tūkstančio mylių nuo niūrių minčių. Karietoje, 
važiuojant į pokylį, Norberas buvo linksmas, o jam viskas atrodė 
juoda; dabar, vos įvažiavę į kiemą, juodu pasikeitė vaidmenimis. 

Iš visos šios prabangos Norbero dėmesį traukė tik keletas smulk- 
menų, kurioms dar galėjai kai ką prikišti. Jis skaičiavo, kiek atsiėjo 
kiekvienas daiktas, ir Žiuljenas pamatė, kad, bendrai sumai smarkiai 
išaugus, Norbero veidas apsiniaukė, ir jame atsimušė pavydas. 

O pats Žiuljenas įžengė į pirmąją svetainę pakerėtas, susižavėjęs, 
beveik įsibauginęs nuo per didelio susijaudinimo. Ten jau buvo prasi- 
dėję šokiai, ir visi grūdosi prie antrosios svetainės durų; čia buvo tokia 
spūstis, jog toliau prasiskverbti jis neįstengė. Ši antroji svetainė buvo 
įrengta Alhambros rūmų'" Grenadoje stiliumi. 

— Reikia pripažinti — ji pokylio karalienė! — pasakė kažkoks 
jaunuolis su ūseliais, kurio petys rėmėsi į Žiuljeno krūtinę. 

— Panelė Furmon, visą žiemą buvusi pirmąja gražuole,— atsi- 
liepė kaimynas, — jaučiasi nustumta į antrą vietą: matai, kokia keista 
jos Mina. 

— Iš tikrųjų, ji iš kailio neriasi, kad patiktų. Žiūrėk, žiūrėk, kaip 
žaviai šypsosi, va dabar, toje kadrilio figūroje, kai šoka viena. Garbės 
žodis, neprilygstama. 

— O panelė de La Mol gerai supranta, kad jos viršus, bet, matyt, 

moka tvardyti džiaugsmą. Sakytum bijo patikti tam, kuris su ja kalba. 

— Puiku! Štai kur menas kerėti! 

Žiuljenas veltui stengėsi pamatyti kerėtoją: ją užstojo septyni ar 
aštuoni vyrai, visi aukštesni už jį. 

— Bet šis kilnus santūrumas ne be koketiškumo,— vėl prabilo 
jaunuolis su ūseliais. 

— O tos didelės mėlynos akys — kaip lėtai jos nusileidžia lygiai 
tuo momentu, kai, regis, jau ims ir išsiduos,— varė toliau kaimy- 
nas.— Dievaži, meistriškai! 

— Žiūrėk, kokia vulgari atrodo šalia jos gražuolė Furmon,— įsi- 
terpė trečias. 

— Tasai santūrumas tarsi byloja: „Kokia meili aš būčiau su jumis, 
jei būtumėte vertas manęs!“ 

— Bet kas gali būti vertas dieviškosios Matildos? — tarė pirma- 
sis.— Nebent koks nors karališko kraujo princas, gražus, protingas, 
lieknas, ir dar karžygys, pasižymėjęs kare, ne vyresnis kaip dvidešim- 
ties metų. 

— Pavainikis Rusijos imperatoriaus sūnus... kuris šių vedybų 
proga gautų kunigaikštystę; arba — kam toli ieškoti? — grafas de Ta- 
leras, nors ir panašus į išsipusčiusį kaimietį... 

Durys atsilaisvino, ir Žiuljenui pavyko prasmukti. 

„Jeigu ji atrodo tokia žavinga toms lėlėms, verta į ją įdėmiau pa- 
sižiūrėti, — pagalvojo jis.— Bent suprasiu, kas šitiems žmonėms yra 
tobulybė“. 

Jam dairantis Matildos, jinai pati žvilgtelėjo į jį. „Mane šaukia 
pareiga“, — tarė sau Žiuljenas. Bet bloga nuotaika tebuvo justi vien 
žodžiuose. Jis yrėsi pirmyn iš smalsumo ir ne be malonumo, kurį 
veikiai dar labiau pakurstė giliai iškirpta Matildos suknelė; tai, tiesą 
sakant, nelabai pradžiugino jo savimeilę. Jos grožis dvelkia jau- 
nyste, dingtelėjo jam. Jį nuo jos skyrė penketas ar šešetas jaunuolių, 
tarp jų Žiuljenas atpažino ir tuos, kurie kalbėjosi prie durų. 

— Pone, jūs praleidote čia visą Žiemą,— tarė ji jam, — tai saky- 
kite, ar šitas pokylis nėra gražiausias visame šiam sezone? 

Jis neatsakė. 

— Šitas Kulono kadrilis“', mano manymu, nuostabus; ir mūsų 
damos šoka jį puikiai. 

Jaunuoliai atsigręžė pažiūrėti, kas gi tas laimingasis, iš kurio gra- 
žuolė taip stengiasi išspausti atsakymą. O atsakymas nežadėjo nieko 
gero. 

— Vargu ar galiu aš, panele, teisingai spręsti apie tai; aš sėdžiu 
per dienas prie rašomojo stalo ir pirmą kartą matau tokį prašmatnų 
pokylį. 

Jaunuoliai su ūseliais pasipiktino. 

— Jūs išminčius, ponas Soreli,— vėl pasigirdo balsas, aiškiai 
pagyvėjęs, — ir žiūrite į visus šituos pokylius, į visas tokias iškilmes 
filosofo akimis kaip Žanas Žakas Ruso. Šiomis paikybėmis jūs ste- 
bitės, bet nesigundote. 

Vienas žodis šiame sakinyje užgesino Žiuljeno vaizduotę ir išvijo 
iš jo širdies bet kokias iliuzijas. Jo lūpas iškreipė gal kiek per daug 
pabrėžta panieka. 

— Žanas Žakas Ruso,— atsakė jis, — mano supratimu, papras- 
čiausias kvailys, kai imasi spręsti apie aukštuomenę; jis jos nesuprato 
ir vertino ją prasisiekusio liokajaus širdimi. 

— Bet jis parašė „Visuomenės sutartį“, — atsakė Matilda su didžia 
pagarba balse. 

— Šitas prasisiekėlis, skelbdamas respubliką ir versdamas mo- 
narchų sostus, drauge svaigsta iš laimės, kai kuris nors kunigaikštis 
teikiasi pakeisti įprastinę savo popietinio pasivaikščiojimo kryptį 
ir palydėti jo draugą. 

— Ak taip! Liuksemburgo kunigaikštis Monmoransi pilyje paly- 
dėjo kažkokį poną Kuendė““, važiuojantį į Paryžių...— šūktelėjo su 
entuziazmu ir pasitenkinimu panelė de La Mol, pirmą sykį patyrusi 
džiaugsmą, kad gali parodyti savo erudiciją. 

Ji mėgavosi savo išsimokslinimu panašiai kaip tas akademikas, 
kur atrado istorijai karalių Feretrijų?!. Žiuljeno žvilgsnis liko akylas 
ir atšiaurus. Matildą akimirką buvo pagavęs įkarštis; jos pašnekovo 
abejingumas baisiai ją sutrikdė. Ją tas nustebino juo labiau, kad iki 
šiol paprastai ji pati šitaip veikė kitus. 

Tuo metu markizas de Kruaznua energingai skverbėsi link pane- 
lės de La Mol. Jis sustojo valandžiukę už trijų žingsnių nuo jos, nega- 
lėdamas prasigauti pro minią. Žiūrėjo į ją ir šypsojosi kamšatyje. 
Šalia jo stovėjo jaunoji markizė de Ruvrė, Matildos pusseserė, įsiki- 
busi už parankės savo vyrui, už kurio buvo ištekėjusi vos prieš dvi 
savaites. Markizas de Ruvrė, taip pat dar labai jaunas, buvo pakvaišęs 
iš meilės, kaip būna vyrui, kuris, vedęs žmoną sulig savo rangu bei 
turtu ir vien pagal notarų patvarkymus, apsižiūri, kad toji žmona 
tikra gražuolė. Ponas de Ruvrė turėjo gauti kunigaikščio titulą po vie- 
no nukaršusio dėdės mirties. 


255 VIII skyrius 


Markizas de Kruaznua, negalėdamas prasibrauti pro minią, su 
šypsena žiūrėjo į Matildą, o jinai žvelgė savo didelėm dangiško mė- 
lynumo akim į jį ir jo kaimynus. „Kokie visi banalūs tame būrely- 
je! — tarė ji sau.— Štai Kruaznua, kuris man peršasi; jis švelnus, 
mandagus, idealiai išauklėtas kaip ir ponas de Ruvrė. Tie ponai būtų 
labai mieli, jei nuo jų nedvelktų tokiu nuoboduliu. Jis taip pat lydės 
mane į pokylius, ir jo veidas bus toks pat bukas ir patenkintas. Pra- 
ėjus metams po vedybų, mano karieta, mano arkliai, tualetai, pilis 
už dvidešimt mylių nuo Paryžiaus — visa tai bus puiku, kaip tik be- 
gali būti, ir kuri nors prasisiekėlė, pavyzdžiui, grafienė de Ruavil, 
žiūrėdama į visa tai, mirs iš pavydo; o paskui?..“ 

Matilda jau iš anksto nuobodžiavo. Markizas de Kruaznua galų 
gale prasismelkė iki jos ir užkalbino, bet ji, paskendusi mintyse, ne- 
klausė, ką jis sako. Jo žodžiai liejosi jai su viso pokylio šurmuliu. Ji ne- 
sąmoningai sekė žvilgsniu Žiuljeną, kuris pasitraukė pagarbia mina, 
bet išdidus ir nepatenkintas. Kampe, nuošaly nuo bruzdančios minios, 
ji pastebėjo skaitytojui jau pažįstamą grafą Altamirą, nuteistą myriop 
savo tėvynėje. Liudviko XIV laikais jo giminaitė buvo ištekėjusi už 
princo de Konti; jį šiek tiek tai gynė nuo kongregacijos policijos. 

„Vien tik mirties nuosprendis išskiria žmogų iš kitų,— mąstė 
Matilda, — tai vienintelis dalykas, kurio nenupirksi. Ak, bet juk tai 
labai sąmojinga! Kaip gaila, kad ši mintis neatėjo man į galvą tada, 
kai galėjo pakelti mane kitų akyse!“ Matilda turėjo per daug subtilų 
skonį, kad įterptų į pokalbį sąmojį, sugalvotą iš anksto, tačiau ir per 
daug tuštybės, kad nesižavėtų pati savimi. Džiaugsmas nušvietė jos 
veidą, nuvydamas nuobodulį. Markizas de Kruaznua, kuris vis dar 
jai kažką pasakojo, apsidžiaugė tariamu pasisekimu ir ėmė dar su di- 
desniu įkvėpimu gražbyliauti. 

„Ką galėtų prikišti mano sąmojui koks nors piktas kritikas? — pa- 
galvojo Matilda.— Atsakyčiau jam taip: barono, vikonto titulą ga- 
lima nusipirkti; ordiną galima išsirūpinti; mano brolis ką tik gavo 
ordiną, o ką jis nuveikė? Paaukštinimą galima gauti. Dešimtį metų 
ištarnaukite įguloje arba būkite giminaitis karo ministrui — ir jūs 
eskadrono vadas kaip Norberas... Didelis turtas!.. Taip, turtas sun- 
kiausiai įgyjamas, vadinasi, tai pats didžiausias nuopelnas. Keista! 
Knygose — viskas priešingai... Na, bet kas nori praturtėti, gali vesti 
pono Rotšildo dukterį. 

Iš tikrųjų, mano mintis gili. Mirties nuosprendis — vienintelis 
dalykas, kurio niekam neatėjo į galvą siekti“. 

— Jūs pažįstamas su grafu Altamira? — paklausė ji poną de 
Kruaznua. 

Iš veido buvo matyti, kad ji tik dabar atsitokėjo, ir šitas klausimas 
taip mažai siejosi su tuo, ką vargšas markizas jau penkias minutes 
jai pasakojo, kad jo lipšnumas buvo išmuštas iš vėžių. 'O tačiau tai 
buvo protingas Žmogus ir tuo garsėjo. 

„Matilda kartais ekscentriška, — pagalvojo jis.— Tai, žinoma, tru- 
kumas, bet kokią puikią padėtį visuomenėje suteiks ji savo vyrui! 
Nežinau, kaip veikia tas markizas de La Molis, bet faktas, kad jis 
palaiko ryšius su įžymiausiais visų partijų atstovais; toks žmogus nie- 
kada nežus. Tiesą sakant, šitą Matildos ekscentriškumą galima laikyti 
genialumu. Kai žmogus aukštos kilmės ir turtingas, genialumas anaip- 
tol ne juokinga savybė, o tada — koks pranašumas! Beje, kai nori, 
ji puikiai moka suderinti protą, charakterį ir nuovokumą, ir tuomet 
ji idealiai miela...“ 

Kadangi iš karto gerai dirbti du darbus nelengva, markizas atsaki- 
nėjo Matildai nesąmoningai, tarsi būtų dėstęs išmoktą pamoką: 

— Kas nepažįsta vargšo Altamiros? — Ir ėmė pasakoti apie ne- 
pavykusį jo sąmokslą, juokingą ir beprasmišką. 

— Iš tiesų beprasmiškas! — patvirtino Matilda tarsi pati sau.— 
Bet jis kažką veikė. Noriu pamatyti tikrą vyrą; atveskite jį man čia, — 
pasakė ji didžiai pasipiktinusiam markizui. 

Grafas Altamira buvo vienas karščiausių išdidaus ir vos ne įžūlaus 
panelės de La Mol grožio garbintojų; pasak jo, tai viena gražiausių 
moterų Paryžiuje. 

— Kokia žavi ji būtų soste! — pasakė jis markizui de Kruaznua 
ir mielai žengė paskui jį. 

Aukštuomenėje netrūksta žmonių, kurie norėtų įteigti, jog są- 
mokslas — itin blogo tono ženklas; jis atsiduodąs jakobinizmu. O kas 
gali būti bjauresnio už nevykėlį jakobiną? 

Žvilgsniu, kurį tolydžio mesdavo į poną de Kruaznua, Matilda 


. . *- 


„Sąmokslininkas pokylyje — nuostabus kontrastas“ ,— galvojo 
ji. Altamira su savo juodais ūsais atrodė jai panašus į ilsintį liūtą; bet 
netrukus ji pastebėjo, kad jo galvoje tik viena mintis: nauda, žavėji- 
masis nauda. 

Jaunajam grafui vertas dėmesio tebuvo vienas dalykas: tai, kas gali 
padėti įvesti jo krašte dvejų atstovų rūmų sistemą. Jis su pasitenkini- 

mu pasitraukė nuo Matildos, vienos žaviausių moterų pokylyje, kai 
pamatė įeinantį perujietį generolą. 

Vargšui Altamirai, nusivylusiam Europa, beliko guostis viltimi, 
kad, kai Pietų Amerikos valstybės pasidarys stiprios ir galingos, jos 
grąžins Europai laisvę, atsiųstą joms Mirabo*?.* 

Matrildą apspito būrys jaunų vyrų su ūseliais. Ji aiškiai suprato, 
kad nesužavėjo Altamiros, ir jai buvo apmaudu, kad jis pasišalino; 
matė, kaip sublizgo juodos jo akys, kai jis ėmė kalbėti su perujiečiu 
generolu. Panelė de La Mol stebėjo jaunuosius prancūzus su gilia 
rimtimi, kurios nė viena jos varžovė nebūtų įstengusi pamėgdžioti. 
„Kuris iš jų, — galvojo ji,— nepabūgtų užsitraukti mirties nuospren- 
džio, net jei perspektyvos būtų pačios palankiausios?“ 

Nuo jos keisto žvilgsnio salo širdis tiems, kuriems trūko įžvalgumo, 
bet kiti jautėsi nejaukiai. Jie baiminosi, kad panelė Matilda staiga 
svies kokį aštrų žodį, į kurį bus sunku atsakyti. 

„Aukšta kilmė teikia šimtą privalumų, be kurių žmogus man būtų 
nemalonus; geriausias pavyzdys — Žiuljenas, — galvojo Matilda. — 
Bet ji slopina tuos -sielos privalumus, kurie gali pelnyti mirties nuos- 
prendį“. 

Tą akimirką kažkas pasakė šalimais: 

— Tas grafas Altamira — antrasis kunigaikščio de San Nazaro- 
Pimentelio sūnus; vienas tų Pimentelių bandė išgelbėti Konradiną““, 
nukirsdintą 1268 metais. Tai viena kilmingiausių šeimų Neapolyje. 

„Štai, — tarė sau Matilda, — kur gražiai pasitvirtina mano taisyklė, 
kad aukšta kilmė žlugdo žmogaus būdo tvirtumą, be kurio neįmanoma 
pelnyti mirties nuosprendžio! Matyt, man teskirta šį vakarą paistyti 
nesąmones. Kadangi esu tik moteris, kaip ir visos kitos, tai ką darysi, 
reikia šokti!“ Ir ji davė sutikimą markizui de Kruaznua, kuris jau va- 
landą laiko atkakliai kvietė ją galopui. Norėdama užmiršti savo ne- 
vykusį bandymą pafilosofuoti, Matilda nusprendė būti įstabiai žavi, ir 
ponas de Kruaznua pasijuto devintame danguje. 

Bet nei šokiai, nei noras patikti vienam iš dailiausių karaliaus rūmų 
vyrų — niekas negalėjo išblaškyti Matildos. Ji turėjo didžiausią pasi- 
sekimą. Buvo pokylio karalienė, matė tai, bet liko abejinga. 

„Koks bespalvis bus mano gyvenimas su tokiu žmogum kaip Krua- 
znua,— galvojo ji po valandėlės, kai jis lydėjo ją po šokio atgal į vie- 


* Šis puslapis, rašytas 1830 m. liepos 25 d., buvo išspausdintas rugpjūčio 4 d. (Lei- 
dėjo pastaba) 

tą. — O kur man rasti džiaugsmo, — pridūrė ji liūdnai mintyse,— jei, 
pusę metų čia nebuvusi, nerandu jo pokylyje, apie kurį su pavydu sva- 
joja visos Paryžiaus moterys? Ir maža to, mane čia garbina draugija, 
už kurią geresnės nė įsivaizduoti negaliu. Iš miestelėnų čia tėra keletas 
perų ir gal vienas antras tokių kaip Žiuljenas. Ir vis dėlto, — tarė ji sau 
dar liūdniau,— kuo tik neapdovanojo mane likimas: garsia gimine, 
turtu, jaunyste! Viskuo, deja, tik ne laime. 

Iš visų mano pranašumų kaip tik labiausiai abejotini yra tie, apie 
kuriuos jie man šiandien visą vakarą kalba. Dėl proto neabejoju, nes 
aš juos aiškiai visus gąsdinu. Jeigu jie drįsta užkliudyti rimtą temą, po 
penkių minučių pokalbio visai išsikvepia ir, tarsi padarę didžiausią at- 
radimą, patvirtina mintį, kurią aš jiems visą valandą kartojau. Aš graži, 
turiu tą pranašumą, už kurį ponia de Stal“ būtų viską atidavusi, o betgi 
faktas, kad mirštu iš nuobodulio. Ar yra pagrindo manyti, kad nuobo- 
džiausiu mažiau, kai pakeisiu pavardę ir vadinsiuosi markize de Krua- 
znua? 

Bet, dieve mano,— pridūrė ji beveik verkdama, — juk šitas žmo- 
gus — tobulybė. Tai mūsų šimtmečio auklėjimo šedevras; vos į jį žvil- 
gtelėsi, jis tuoj pat pasakys ką nors malonaus ir net sąmojingo; jis nar- 
sus... Bet koks keistas tas Sorelis, — pagalvojo ji, ir jos akyse, iki šiol 
niūriose, dabar tvykstelėjo pyktis. — Aš juk įspėjau jį, kad noriu su juo 
pakalbėti, o jis nesiteikia pasirodyti!“ 


IX skyrius 
POKYLIS 


Prašmatnūs tualetai, žvakių tviskesys, 
kvepalų dvelksmas; gražios rankos, dailūs 
pečiai; gėlių puokštės, svaiginančios Ro- 
sinio melodijos, Siseri“ paveikslai! Man 


kvaista galva. 


„Ucerio kelionės“ 


— Jūs blogai nusiteikusi, — pasakė jai markizė de La Mol. — Tu- 
riu jus įspėti, kad rodyti tai pokylyje negražu. 

— Man tik skauda galvą,— nepagarbiai atsakė Matilda, — čia 
labai karšta. 

Šią akimirką panelės de La Mol žodžius tarsi patvirtino senasis 
baronas de Toli: jam pasidarė bloga, ir jis apalpo; reikėjo jį išnešti. 
Pasigirdo kalbos, kad tai apopleksijos priepuolis; vienu žodžiu, buvo 
nemalonu. 

Matilda neparodė jokio susidomėjimo įvykiu. Tokios jau ji laikėsi 
taisyklės: niekada nežiūrėti į senius ir į visus tuos, kurie linkę kalbėti 
apie liūdnus dalykus. 

Nuėjo šokti, kad nereikėtų klausytis kalbų apie apopleksiją, kurios, 
beje, nė nebuvo, nes kitą dieną baronas vėl pasirodė draugijoje. 

„Bet ponas Sorelis taip ir neateina“, — dar sykį dingtelėjo jai, kai 
ji grįžo po šokio į savo vietą. Ji beveik ėmė dairytis, kur jis, ir staiga 
pastebėjo jį kitoje svetainėje. Keistas dalykas! Jis atrodė nusikratęs 
to šalto, jam tokio būdingo abejingumo; angliškų manierų nebebuvo 
likę nė žymės. 

„Jis kalbasi su grafu Altamira, su mano mirtininku! — pagalvojo 
Matilda. — Jo akys dega niauria ugnimi; jis panašus į persirengusį 
princą, jo žvilgsnis dar išdidesnis negu paprastai“. 

Žiuljenas artinosi prie tos vietos, kur stovėjo Matilda, vis tebekal- 
bėdamas su Altamira; ji Žiūrėjo įdėmiai į jį, tyrinėdama jo bruožus, 
ieškodama tų iškilnių savybių, kuriomis žmogus gali nusipelnyti garbę 
būti pasmerktas myriop. 

Žiuljenas ir grafas ėjo pro pat ją. 

— Taip,— sakė Žiuljenas, — Dantonas — tai bent žmogus! 

„O dangau! Ar nebus jis kartais antrasis Dantonas? — pagalvojo 
Matilda. — Bet jo tokie kilnūs veido bruožai, o Dantonas buvo baisiai 
negražus — skerdikas, rodos“. 

Žiuljenas dar buvo gana arti, ir ji nedvejodama kreipėsi į jį; žinojo- 
si duodanti klausimą, keistai skambantį jaunos merginos lūpose, ir di- 
džiavosi tuo. 

— Juk Dantonas buvo skerdikas, tiesa? — paklausė ji. 

— Taip, kai kieno nuomone, — atsakė Žiuljenas, nė nemanyda- 
mas slėpti paniekos, dar liepsnojančiomis nuo pokalbio su Altamira 
akimis, — bet, aukštos kilmės žmonių nelaimei, jis buvo advokatas ma- 
žame miestely — Meri prie Senos; kitaip sakant, panele, — pridūrė 
Žiuljenas atkariu tonu, — savo karjerą jis pradėjo kaip ir dauguma 
perų, kuriuos aš čia matau. Tiesa, gražių moterų nuomone, Dantonas 
turėjo baisų trūkumą: buvo labai negražus. 

Šie paskutiniai žodžiai buvo ištarti skubiai, keistu ir aiškiai nelabai 
mandagiu tonu. 

Žiuljenas palaukė valandėlę, kiek pasidavęs stuomeniu į priekį, 
su išdidžiai nuolankia mina. Jis tarsi sakė: „Man moka už tai, kad jums 
atsakinėčiau, ir aš gyvenu iš tų pinigų“. Jis nesiteikė pakelti akių į Ma- 
tildą. O ji stovėjo priešais jį tarsi jo vergė, plačiai atvėrusi ir įsmeigusi 
į jį savo gražias akis. Kadangi tyla prailgo, jis pagaliau žvilgtelėjo į ją 
kaip tarnas į šeimininką, laukdamas įsakymų. Ir nors jo akys susidūrė 
iš arti su Matildos akimis, vis dar įsmeigtomis į jį su ta pačia keista iš- 
raiška, jis pasišalino su regimu skubotumu. 

„Juk jis iš tikrųjų gražus, — tarė pagaliau pati sau Matilda, atsito- 
kėjusi iš susimąstymo,— o šitaip liaupsina negražumą! Niekada ne- 
galvoja pats apie save! Jis ne toks kaip Keliusas ar Kruaznua. Tasai 
Sorelis kažkuo primena mano tėvą, kai šis pokylyje taip nuostabiai 
vaidina Napoleoną“. Dantoną ji visiškai užmiršo. „Iš tiesų, man bai- 
siai šiandien nuobodu“. Paėmė po ranka brolį ir, dideliam jo nepa- 
sitenkinimui, paprašė jį pereiti drauge su ja per sales. Panoro pasi- 
klausyti, apie ką kalba mirtininkas ir Žiuljenas. 

Spūstis buvo baisi. Jai vis dėlto pavyko prisigretinti prie jų kaip tik 
tuo metu, kai Altamira priėjo prie padėklo, už poros žingsnių nuo jos, 
pasiimti ledų. Jis kalbėjosi su Žiuljenu, pasigręžęs jo pusėn. Staiga jis 
pastebėjo ranką su siuvinėtu rankogaliu, taip pat siekiančią ledų. Šis 
siuvinėjimas, matyt, patraukė jo dėmesį; jis atsisuko pažiūrėti, kieno 
ta ranka. Tą pačią akimirką kilniose ir atvirose jo akyse blykstelėjo 
vos pastebima panieka. 

— Jūs matote tą žmogų, — tyliai šnabžtelėjo jis Žiuljenui,— tai 
kunigaikštis d'Aračelis, *** ambasadorius. Šį rytą jis kreipėsi į Pran- 
cūzijos užsienio reikalų ministrą, poną de Nervalį, reikalaudamas iš- 
duoti mane. Štai į tą, kuris ten — lošia vistą. Ponas de Nervalis linkęs 
mane atiduoti, dėl to, kad 1816 metais mes parūpinome jums du ar 
tris sąmokslininkus. Jeigu jis mane grąžins mano karaliui, per dvide- 
šimt keturias valandas aš būsiu pakartas. O už pakarpos manęs čiupti 
atvyks kuris nors iš tų gražių ponaičių su ūseliais. 

— Niekšai! — pusbalsiu šūktelėjo Žiuljenas. 

Matilda nepraleido nė vieno skiemens iš jų pokalbio. Jos nuobo- 
dulys dingo. 

— Ne tokie jau dideli niekšai, — atsakė grafas Altamira. — Aš 
kalbėjau apie save, kadangi norėjau duoti jums gyvą pavyzdį. Pažiū- 
rėkite į kunigaikštį d'Aračelį; jis kas penkias minutes žvilgteli į savąjį 
Aukso vilnos ordiną; negali atsigauti iš džiaugsmo, kad mato šitą bliz- 
gutį ant savo krūtinės. Tas vargšas žmogelis yra, tiesą sakant, anachro- 

nizmas. Prieš šimtą metų šis ordinas buvo aukščiausias pagerbimas, 
bet tada jis buvo ne Aračelio nosiai. Šiandien iš kilmingų žmonių di- 
džiuotis juo gali tik tokie kaip Aračelis. Jis būtų iškoręs visą miestą, 
kad jį gautų. 

— Nejaugi jis gavo jį šitokia kaina? — baimingai paklausė Žiul- 
jenas. 

— Ne, ne visiškai, — šaltai atsakė Altamira,— na, jis gal įsakė 
savo krašte sumesti į upę kokias tris dešimtis turtingų savininkų, kurie 
garsėjo kaip liberalai. 

— Koks pabaisa! — vėl pasakė Žiuljenas. 

Panelė de La Mol, palenkusi galvą su didžiausiu susidomėjimu, 
stovėjo taip arti jo, kad jos gražūs plaukai beveik lietė jo petį. 

— Jus labai jaunas! — atsakė Altamira. — Aš sakiau jums, kad 
turiu Provanse ištekėjusią seserį; ji dar graži, gera, švelni; puiki šeimos 
motina, atsidavusi savo pareigoms, pamaldi, bet ne šventėiva. 

„Kur jis taiko?“ — pagalvojo panelė de La Mol. 

— Ji laiminga, — kalbėjo toliau grafas Altamira. — Laiminga ji 
buvo ir 1815 metais. Aš slapsčiausi tada pas ją, jos dvare netoli Antibo. 
Na ir ką gi! Sužinojusi, kad įvykdytas mirties nuosprendis maršalui 
Nė, ji ėmė šokti iš džiaugsmo! 

— Negali būti! — sušuko priblokštas Žiuljenas. 

— Siaura partinė galvosena,— paaiškino Altamira. — Tikrų ais- 
trtų XIX amžiuje nebėra; dėl to taip ir nuobodžiauja prancūzai. Vyk- 
domos didžiausios žiaurybės, tačiau be žiaurumo. 

— Juo blogiau! — tarė Žiuljenas. — Kas daro nusikaltimus, te- 
gul bent daro su pasimėgimu; be šito, nieko iš jų gero, ir tik šituo galima 
juos bent kiek pateisinti. 

Panelė de La Mol, visiškai pamiršusi, kas dera jos savigarbai, be- 
veik sprauste įsispraudė tarp Altamiros ir Žiuljeno. Jos brolis, kurį ji 
laikė už parankės, įpratęs jai paklusti, dairėsi po salę, o kad neatrodytų 
kvailai, nudavė, jog sustojo, negalėdamas prasigauti pro žmones. 

— Jūsų tiesa, — kalbėjo Altamira,— žmonės dabar viską, net ir 
nusikaltimus, daro be jokio pasimėgimo ir nieko neišlaiko atminty. 
Galiu jums parodyti šiame pokylyje kokią dešimtį vyrų, kurie dievo 
teisme bus pasmerkti amžinoms kančioms kaip žmogžudžiai. Jie patys 
viską užmiršo, žmonės — taip pal*. 

Daugelis vos ne ašaras lieja, jeigu jų šunelis nusilaužia koją. Kai 


* Kalba nepatenkintas žmogus (Moljero pastaba „Tartiufe“). ( Aut. pastaba) 

Per Lašezo kapinėse ant jų kapo pabyra gėlės, — tai jūsų paryžiečių 
žavus posakis, — mes sužinome, kad jie buvo visų narsiųjų riterių do- 
rybių įsikūnijimas, ir išgirstame apie jų prosenelio žygius Henriko IV 
laikais. Jeigu aš išvengsiu malonių kunigaikščio d'Aračelio paslaugų, 
liksiu nepakartas ir galėsiu kada nors disponuoti savo turtu Paryžiuje, 
tai pakviesiu jus pietų su kokiu aštuonetu ar dešimčia žŽmogžudžių, 
visuotinai gerbiamų ir nežinančių, kas yra sąžinės graužatis. 

Tarp tų pietų dalyvių jūs ir aš būsime vieninteliai žmonės, nesusi- 
tepę krauju; bet man jie jaus panieką ir beveik neapykantą dėl to, kad 
aš jiems — kraujo ištroškusi pabaisa ir jakobinas, o jus jie niekins vien 
todėl, kad jūs — Žmogus iš liaudies, neteisėtai įsibrovęs į aukštąją vi- 
suomenę. 

— (Gryna tiesa, — pasakė panelė de La Mol. 

Altamira žvilgtelėjo į ją nustebęs; Žiuljenas nesiteikė net pažiūrėti. 

— Žinokite, kad revoliucija, kurios priešakyje aš atsidūriau, — 
kalbėjo toliau grafas Altamira,— nepasisekė dėl tos vienintelės prie- 
žasties, kad aš nepanorau nukirsdinti trejeto galvų ir išdalinti mūsų 
šalininkams septynių ar aštuonių milijonų iš kasos, kurios raktas buvo 
mano žinioje. Mano karalius, kuris šiandien netveria noru mane pa- 
karti, o prieš sukilimą sakė man „tu“, būtų apdovanojęs mane pirmo 
laipsnio ordinu, jei aš būčiau nukirsdinęs tas tris galvas ir išdalinęs 
tuos pinigus, nes būčiau tada bent perpus pasiekęs tikslą ir mano šalis 
būtų gavusi šiokią tokią konstituciją... Taip jau sutvarkytas pasaulis — 
tai šachmatų partija. 

— Tuomet,— šūktelėjo Žiuljenas liepsnojančiomis akimis, — jūs 
dar nemokėjote lošti; dabar... 

— Nukirsdinčiau tas galvas — norite pasakyti? Ir nebūčiau žiron- 
distas, kaip prasitarėte aną dieną?.. Atsakysiu jums tada,— liūdnai 
pridūrė Altamira,— kai nukausite žmogų dvikovoje, nors tas dar ne 
taip bjauru, kaip jį atiduoti į rankas budeliui. 

— Dievaži,— šūktelėjo Žiuljenas, — kas siekia tikslo, tas nesiren- 
ka priemonių; jei aš nebūčiau menkas šapelis, o turėčiau bent kiek 
valdžios, pasiųsčiau į kartuves tris žmones, jei tuo galėčiau išgelbėti 
gyvybę keturiems. 

Jo akys, degančios doru įsitikinimu ir panieka bevertei žmonių 
nuomonei, susidūrė su čia pat stovinčios panelės de La Mol akimis, ir 
toji panieka ne tik nevirto meilia ir mandagia pagarba, bet, regis, dar 
labiau įsiplieskė. 

Matilda pasijuto skaudžiai įžeista; bet jau nebeįstengė užmiršti 
Žiuljeno; ji su apmaudu pasišalino, nusivesdama ir brolį. 

„Reikia išgerti punšo ir šokti, šokti, — galvojo ji. — Pasirinksiu 
patį geriausią šokėją ir žūt būt patrauksiu visų dėmesį. Nagi va tas pa- 
garsėjęs akiplėša, grafas de Fervakas“. Ji priėmė jo kvietimą, jie nuėjo 
šokti. „„Dar pažiūrėsime, — mąstė Matilda, — katras iš mudviejų pasi- 
rodys didesnis akiplėša; bet, jei noriu kaip reikiant iš jo pasityčioti, tu- 
riu jį prakalbinti“. Netrukus visi kiti kadrilio šokėjai šoko tik dėl akių. 
Niekas nenorėjo praleisti nė vieno kandaus žodžio, kuriuo Matilda 
atsikirs de Fervakui. Grafas sumišo ir, kadangi jo galvoje buvo tiktai 
galantiškų frazių, bet nė vienos minties, ėmė nepatenkintas raukytis; 
Matilda, būdama blogai nusiteikusi, žiauriai jį prikamavo ir įsigijo 
priešą. Ji šoko iki aušros ir pagaliau išvažiavo iš pokylio nežmoniškai 
pavargusi. Bet ir karietoje tie paskutiniai jėgų likučiai nukrypo prieš 
ją pačią: ji pasijuto liūdna ir nelaiminga. Žiuljenas parodė jai panieką, 
O ji neįstengia jo niekinti. 

Žiuljenas jautėsi be galo laimingas; pats to nenutuokdamas, svaigo 
nuo muzikos, gėlių, gražių moterų, aplinkos prašmatnumo, 0 visų la- 
biausiai nuo savo vaizduotės, svajonių apie šlovę sau ir laisvę kitiems. 

— Koks nuostabus pokylis! — pasakė jis grafui. — Nieko ne- 
trūksta. 

— Trūksta minties, — atvertė Altamira. 

Ir jo veide šmėstelėjo neapykanta, kuri esti juo kandesnė tada, ka- 
da aiškiai matyti, jog Žmogus iš mandagumo jaučia pareigą ją slėpti. 

— Bet juk čia esate jūs, grafe. Ar tai ne mintis, ir dar maištau- 
janti? 

— Esu čia tik savo vardo dėka. Bet jūsų salonai nekenčia minties. 
Mintis neturi pakilti virš vodevilio kupleto smailybės — tada ji susi- 
lauks atpildo. Bet jei žmogus mąsto, jeigu jo sąmojis skamba tvirtai ir 
naujai, jūs vadinate jį ciniku. Juk taip. rodos, pavadino Kurjė“" vienas 
jūsų teisėjų? Jūs uždarėte jį į kalėjimą kaip ir Beranžė. Visus tuos, ku- 
rie bent kiek pranašesni už kitus protu, kongregacija atiduoda į nagus 
policijai, o gerai išauklėta draugija ploja katučių. 

Tai todėl, kad jūsų sudūlėjusiai visuomenei visų svarbiausia — ge- 
ras tonas... Jūs niekada nepakilsite aukščiau karinės narsos; tarp jūsų 
atsiras tokių kaip Miuratas“', bet ne tokių kaip Vašingtonas. Prancū- 
zijoje aš matau tik tuščiagarbius. Žmogus, galvojantis savarankiškai, 
lengvai gali ištarti neatsargų žodį, ir kokia tuomet gėda namų šeimi- 
ninkui! 

Sulig tais žodžiais grafo karieta, vežanti Žiuljeną namo, sustojo 
priešais de La Molio rūmus. Žiuljenas tiesiog įsimylėjo sąmokslininką. 
Altamira pasakė jam gražų komplimentą, matyt, tvirtai įsitikinęs, jog 
tai tiesa: 

— Jūs neturite prancūziško lengvabūdiškumo ir suprantate nau- 
dos principą. 

Kaip tik prieš dvi dienas Žiuljenas buvo matęs Kazimiro Delavinio 
tragediją „Marinas Faljeras“*“. 

„Argi Izraelis Bertučas, paprastas arsenalo dailidė, nėra stipres- 
nio charakterio negu visi tie kilmingi venecijiečiai? — mąstė mūsų 
maištingasis plebėjas. — O betgi tai žmonės, kurių įrodyta genealogija 
siekia 700-uosius metus, — tai šimtas metų prieš Karolį Didįjį, — tuo 
tarpu patys kilmingiausieji iš tų, kur buvo šį vakarą pono de Reco po- 
kylyje, siekia savo kilme, ir tai tik vargais negalais, tryliktą amžių. 
Tai va, visi tie Venecijos patricijai, didžiai aukštos kilmės, bet visiškai 
anemiško, blankaus charakterio žmonės, šiandien užmiršti, o prisime- 
name tik Izraelį Bertučą. 

Sąmokslas griauna visus titulus, kuriuos sukuria savo užgaidomis 
viena ar kita visuomeninė santvarka. Žmogus iš karto užima vietą, ku- 
rios yra nusipelnęs savo mokėjimu žiūrėti mirčiai į akis. Net protas, ir 
tas praranda dalį savo galios... 

Kuo būtų Dantonas šiandien, Valno ir Renalio laikais? Kara- 
liškojo prokuroro padėjėju, ir tai vargu... 

Ak, ką aš sakau? Jis būtų parsidavęs kongregacijai, tapęs ministru, 
nes galų gale tas didysis Dantonas apsivogė“". Mirabo taip pat parsida- 
vė. Napoleonas išplėšė milijonus iš italų“"; jei ne ši vagystė, neturtas 
būtų iš karto jį sužlugdęs kaip Pišegriu“'. Tik vienas i afajetas““ nie- 
kada nevogė. Vadinasi, reikia vogti? Reikia parsiduoti?“ — galvojo 
Žiuljenas. Už šito klausimo jis ir užkliuvo. Paėmė Revoliucijos istoriją 
1r skaitė iki pat ryto. 

Kitą dieną, rašydamas reikalų raštus bibliotekoje, vis galvojo apie 
pokalbį su grafu Altamira. 

„Iš tikrųjų, — ilgai mąstęs, tarė pats sau,— jei tie ispanai liberalai 
būtų įtraukę į savo nusikaltimus tautą, jų nebūtų taip lengvai nušlavę. 
Bet jie buvo vaikai — pasipūtėliai ir plepiai... kaip aš!“ — šūktelėjo 
staiga Žiuljenas, tarsi pašokęs iš miego. 

„Ką aš nuveikiau nepaprasto, kad turėčiau teisę smerkti vargšus 
žmones, kurie galų gale kartą gyvenime išdrįso, pradėjo veikti? Esu 
lyg tas žmogus, kuris, keldamasis nuo stalo, sušunka: „Rytoj aš nepie- 

tausiu, bet vis tiek būsiu stiprus ir žvalus kaip šiandien“. Kas žino, ką 
jaučia žmogus, įpusėjęs didelį žygį? Juk tai, šiaip ar taip, ne tas pat, kas 
iššauti iš pistoleto...'* Šias prakilnias mintis sutrikdė panelė de La Mol, 
netikėtai pasirodžiusi bibliotekoje. Jis buvo taip susižavėjęs didžiomis 
Dantono, Mirabo ir Karno“" dorybėmis, jų sugebėjimu nepralaimėti, 
kad nukreipė žvilgsnį į panelę de La Mol be jokios minties, nepasis- 
veikino su ja, beveik jos nematė. Kai pagaliau jo didelės, plačiai atmer- 
ktos akys ją išvydo, jo žvilgsnis staiga užgeso. Panelė de La Mol su 
kartėliu tai pastebėjo. 

Nieko nepadėjo nė jos prašymas paduoti jai vieną Veli?* „Prancū- 
zijos istorijos“ tomą iš pačios viršutinės lentynos; Žiuljenas turėjo atsi- 
nešti didžiąsias bibliotekos kopėčias. Pasistatė jas, surado knygą, pa- 
davė Matildai, bet vis dar negalėjo galvoti apie ją. Nešdamas kopėčias 
atgal, per skubumą sudavė alkūne į spintos stiklą; stiklai žvangėdami 
pabiro ant parketo, ir tik dabar pagaliau jis atsipeikėjo. Greitai atsi- 
prašė panelę de La Mol; norėjo pasirodyti mandagus, ir buvo manda- 
gus, bet ne daugiau. Matilda aiškiai matė, kad užklupo jį nelaiku ir 
kad jam būtų buvę daug maloniau likti su tomis mintimis, kurios buvo 
jį apnikusios prieš jai ateinant, negu kalbėti su ja. Ji ilgai į jį Žiūrėjo, 
paskui iš lėto pasišalino. Žiuljenas lydėjo išeinančią Matildą žvilgsniu. 
Jį žavėjo kontrastas tarp šiandieninio j»s drabužių paprastumo ir va- 
karykštės prabangios elegancijos. Ir veidas jos beveik taip pat nepa- 
prastai skyrėsi nuo vakarykščio. Jaunoji mergina, tokia išdidi kuni- 
gaikščio de Reco pokylyje, šią akimirką žvelgė į jį beveik maldaujan- 
čiu žvilgsniu. „Iš tiesų, — pagalvojo Žiuljenas,— šita juoda suknelė 
dar geriau išryškina jos puikią taliją. Jos stotas kaip karalienės; bet 
ko ji gedi? 

Jei ką nors paklausiu, kodėl ji su gedulo apdaru, visai gali būti, 
kad vėl padarysiu netaktą“. Žiuljeno entuziazmas visiškai išblėso. 
„Reikia dar sykį perskaityti visus laiškus, kuriuos šį rytą parašiau. Vie- 
nas dievas težino, kiek praleidau žodžių ir prirašiau nesąmonių“. 

Per jėgą sutelkęs dėmesį, ėmė skaityti pirmą laišką, tik staiga visai 
čia pat sušlamėjo šilkinė suknelė; jis gyvai atsigręžė; panelė de La Mol 
stovėjo už poros žingsnių nuo jo stalo ir juokėsi. Šis antras įsiverži- 
mas Žiuljeną suerzino. 

Tuo tarpu Matilda aiškiai pajuto, kad ji šiam jaunuoliui — tuščia 
vieta; šituo juoku ji stengėsi nuslėpti savo sutrikimą, ir jai pavyko. 

— Jūs tikriausiai galvojate apie ką nors labai patrauklaus, ponas 
Soreli. Turbūt apie kokį įdomų nutikimą iš sąmokslo, kuris atsiuntė 

mums į Paryžių grafą Altamirą. Papasakokite ir man; aš netveriu 
smalsumu; prisiekiu, paslaptį išlaikysiu. 

Ji pati nustebo, kad ištarė tokius žodžius. Kaip? Ji maldauja savo 
valdinį! Jai pasidarė dar nesmagiau, ir ji, tarsi juokaudama, atsainiai 
pridūrė: 

— Kaipgi atsitiko, kad jūs, paprastai toks šaltas, taip užsidegėte, — 
pasidarėte panašus į Mikelandželo pranašus? 

Šis ūmus ir nekuklus klausimas skaudžiai įžeidė Žiuljeną, ir jam 
vėl aptemo protas. 

— Ar gerai darė Dantonas, kad vogė? — prakalbo jis staiga su to- 
lydžio didėjančiu atšiaurumu. — Ar turėjo Pjemonto ir Ispanijos re- 
voliucionteriai įtraukti į nusikaltimus savo tautą? Išdalinti žmonėms 
be jokių nuopelnų visus postus kariuomenėje, visus ordinus? Ar žmo- 
nės, gavę šiuos ordinus, nebūtų bijoję, kad grįš karalius? Ar reikėjo 
leisti išgrobti Turino iždą? Vienu žodžiu, panele, — tarė jis, žengda- 
mas link jos grėsmingu veidu,— ar privalo žmogus, kuris nori išnai- 
kinti šioje Žemėje tamsybę ir nusikaltimus, praužti kaip viesulas ir 
viską be atodairos nusiaubti? 

Matildai pasidarė baisu, ji neišlaikė jo žvilgsnio ir atsitraukė porą 
žingsnių. Tylomis pažiūrėjo į jį; paskui, susigėdusi, kad išsigando, 
lengvu žingsniu išėjo iš bibliotekos. 

KARALIENĖ MARGARITA 


Meile! Kokias beprotybės tu mums 
paverti džiaugsmais! 


„Portugalės vienuolės laiškai“ "| 


Žiuljenas dar karią perskaitė savo parašytus laiškus. Varpas 
pakvietė pietų. „Juokingas aš turbūt pasirodžiau tai Paryžiaus lėlei! — 
tarė jis sau. — Kokia beprotybė man užėjo, kad pasakiau jai, apie ką 
iš tikrųjų galvoju! O gal ir ne tokia ji didelė? Pasakyti teisybę tokiu 
atveju buvo man garbės reikalas. 


267 X skyrius 


Bet kurių galų ji atėjo ir ėmė kamantinėti mane apie tokius kon- 
fidencialius dalykus! Duoti tokį klausimą buvo nekuklu. Ji pasielgė 
netaktiškai. Mano pažiūros į Dantoną neįeina į pareigas, už kurias 
man moka jos tėvas“. 

Kai Žiuljenas įžengė į valgomąjį, jo bloga nuotaika dingo — jį 
nustebino gedulinga panelės de La Mol suknelė, juoba kad niekas 
daugiau iš šeimos narių juodai nevilkėjo. 

Po pietų jis visiškai atsikratė jaudulio, kuris laikė jį apsėdęs visą 
dieną. Laimė, pietų buvo pakviestas akademikas, mokantis lotyniškai. 
„Tas žmogus galbūt mažiausiai pasijuoks iš manęs, — pagalvojo Žiul- 
jenas, — jei, kaip spėju, mano klausimas apie panelės de La Mol gedulą 
pasirodys nederamas“. 

Matilda žiūrėjo į jį keistu žvilgsniu. „Štai kaip koketuoja šio miesto 
moterys: tokias man ir pavaizdavo jas ponia de Renal,— mąstė jis. — Šį 
rytą buvau jai nelabai meilus, nenusileidau jos užgaidai, kai ji susigal- 
vojo paplepėti su manim. Ir dėl to pakilau jos akyse. Tas pats galas. 
Išdidi jos panieka ras būdų vėliau atsikeršyti. Na, tegul pabando! Koks 
vis dėlto skirtumas, palyginti su ta, kurią praradau! Koks natūralus 
buvo žavesys! Koks širdies tyrumas! Aš žinojau kiekvieną jos mintį 
anksčiau, negu ta jai pačiai ateidavo į galvą; matydavau, kaip toji 
mintis formuojasi; jos širdyje prieš mane kovojo tik baimė, kad nenu- 
mirtų kuris nors jos vaikų; bet tai buvo protingas ir natūralus jausmas, 
malonus net man, nors aš dėl jo ir kentėjau. Buvau kvailys. Svajonės 
apie Paryžių neleido man įvertinti tą įstabią moterį. 

Dieve mano, koks skirtumas! Ką gi aš radau čia? Šaltą, išdidžią 
tuštybę, visokiausių atspalvių savimeilę ir nieko daugiau“. 

Visi pakilo iš už stalo. „Neužleiskime niekam pono akademi- 
ko“, — tarė sau Žiuljenas. Jis prisigretino prie jo, kai visi ėjo į sodą, 
ir, nutaisęs lipšnų ir nuolankų veidą, ėmė antrinti akademikui, tūžtan- 
čiam dėl „Ernani“ pasisekimo“. 

— Jei mes tebegyventume Bastilijos laikais... — tarė jis. 

— Tada jis nebūtų drįsęs,— sušuko akademikas ir mostelėjo 
ranka kaip Talma““... 

Pamatęs kažkokią gėlę, Žiuljenas pacitavo keletą žodžių iš Ver- 
gilijaus „Georgikų“ ir pareiškė, kad nėra nieko, kas prilygtų kunigo 
Delilio eilėms“*. Trumpai sakant, stengėsi įsiteikti akademikui visais 
įmanomais būdais. Paskui kiek galint abejingesniu tonu paklausė: 

— Matyt, panelė de La Mol gavo palikimą iš kurio nors dėdės 
ir jo šiandien gedi. 

— Kaip? Jūs šių namų Žžmogus,— staiga sustojęs, tarė akade- 
mikas, — ir nežinote jos paikystės? Tiesą sakant, keista, kad motina 
leidžia jai tokius dalykus; bet, tarp mūsų kalbant, stiprus charakteris 
nėra didžiausioji šių namų šeimininkų dorybė. O panelė Matilda 
charakterio stiprumu praneša visus šiuose namuose, kartu sudėtus, 
ji vynioja juos ant piršto. Juk šiandien trisdešimta balandžio! — Aka- 
demikas nutilo ir gudriai pažiūrėjo į Žiuljeną. Tas nusišypsojo kiek 
galint supratingiau. 

„Kas bendro tarp vyniojimo ant piršto, gedulingos suknelės ir 
balandžio trisdešimtosios? — svarstė jis.— Esu turbūt dar neranges- 
nis, negu maniau“. 

— Prisipažinsiu...— tarė jis akademikui, o jo akys klausė be 
žodžių. 

— Eime pasivaikščioti į sodą, — pakvietė akademikas, apsidžiau- 
gęs, kad gaus pagražbyliauti dėstydamas ilgą istoriją. — Ką? Jūs neži- 
note. kas įvyko 1574 metų balandžio 30 dieną? 

— O kur? — nustebo Žiuljenas. 

— Grevo aikštėje. 

Žiuljenas buvo toks apstulbęs, kad ir iš tų žodžių nieko nesugaudė. 
Smalsumas ir nekantrumas išgirsti ką nors tragiško, kas taip atitiko 
jo būdą, suteikė jo akims tą ypatingą blizgesį, kurį taip mėgsta matyti 
pasakotojas savo klausytojo akyse. Akademikas iš džiaugsmo, kad 
atsirado tokios nepatyrusios ausys, plačiai papasakojo Žiulienui, 
kaip 1574 metų balandžio 30 dieną gražiausiam to šimtmečio jau- 
nuoliui Bonifasui de La Moliui ir jo draugui Anibalui de Kokonasui, 
bajoru: iš Pjemonto, Grevo aikštėje buvo nukirstos galvos. La Molis 
buvo Margaritos Navarietės meilužis, kurį ji dievino. 

— Tr įsidėmėkite,— pridūrė akademikas, — kad panelės de La 
Mol vardas — Matilda Margarita. La Molis buvo tuo pat metu Alan- 
sono kunigaikščio numylėtinis ir artimai draugavo su Navaros kara- 
liumi, vėliau Henriku IV, savo meilužės vyru. Per Užgavėnes, tais 
1574 metais, karaliaus dvaras buvo Sen Žermene, o pats vargšas Karo- 
lis IX jau vadavosi mirtimi. La Molis sugalvojo pagrobti savo draugus, 
princus, kuriuos karalienė Katerina de Mediči laikė kaip belaisvius 
karaliaus dvare. Jis pasirodė prie Sen Žermeno sienų su dviem šimtais 
raitelių, bet Alansono kunigaikštis išsigando, ir La Molis buvo atiduo- 
tas budeliui. 

Bet štai kas labiausiai jaudina panelę de La Mol.— ji pati man pri- 

sipažino prieš septynerius ar aštuonerius metus, kai jai buvo dvylika 
metų, nes tai patrakėlė, oi patrakėlė!..— Akademikas pakėlė akis į 
dangų.— Tai va, šioje politinėje tragedijoje didžiausią įspūdį jai pa- 
darė tas, kad karalienė Margarita Navarietė, pasislėpusi kažkuriuosė 
namuose prie Grevo aikštės, išdrįso pasiųsti tarną pas budelį ir pa- 
prašyti jai atiduoti meilužio galvą. Ir kitą naktį, dvyliktą valandą, ji 
pasiėmė tą galvą, sėdo į karietą, nuvažiavo į koplyčią Monmartro 
kalvos papėdėje ir ten pati ją palaidojo. 

— Nejaugi tai teisybė? — susijaudinęs šūktelėjo Žiuljenas. 

— Panelė Matilda niekina brolį dėl to, kad jam, kaip matote, 
visa ši sena istorija nė motais ir balandžio trisdešimtą jis nelaiko ge- 
dulo. Po tos garsingos egzekucijos, norint įamžinti artimą de La Mo- 
lio draugystę su Kokonasu, kuris kaip tikras italas vadinosi Anibalas, 
visiems šeimos vyrams yra duodamas šitas vardas. Betgi tas Kokona- 
sas, — pridūrė akademikas, nuleidęs balsą, — buvo, paties Karolio IX 
žodžiais tariant, vienas tų, kurie Žiauriausiai skerdė žmones 1572 
metų rugpjūčio 24 dieną... Tačiau kaip gali būti, brangusis Soreli, 
kad jūs, gyvendamas šiuose namuose, nežinote šitos Istorijos? 

— Tai štai kodėl šiandien per pietus panelė de La Mol, kreipda- 
masi į brolį, dukart pavadino jį Anibalu. Maniau, kad blogai nu- 
girdau. 

— Tai buvo priekaištas. Keista, kad markizė pakenčia tokius 
paikiojimus... Šitos panos vyras matys ir šilto, ir šalto! 

Po to sekė dar keletas įgilių frazių. Žiuljenas pasipiktino akade- 
miko familiarumu ir džiaugsmu, žibančiu jo akyse. „Štai mudu lyg du 
tarnai liežuvaujam apie savo šeimininkus, — pagalvojo.— Bet iš šito 
akademijos nario juk visko galima laukti“. 

Kartą Žiuljenas buvo užtikęs jį ant kelių prieš markizę de La 
Mol; jis maldavo ją tada tabako akcizininko vietos vienam savo sūnė- 
nui, gyvenančiam provincijoje. Vakarė jaunutė panelės de La Mol 
kambarinė, kuri kaip kadaise Eliza meiliomis akutėmis žvilgčiojo 
į Žiuljeną, paaiškino jam, kad jos šeimininkė dėvinti gedulą anaiptol 
ne tam, kad patrauktų dėmesį. Toks jau keistas jos būdas; jai iš tiesų 
patinkąs tas La Molis, protingiausios anų laikų karalienės meilužis, 
kurį ji taip mylėjo ir kuris atidavė gyvybę todėl, kad norėjo išvaduoti 
savo draugus. Ir kokius draugus! Pirmąjį karališko kraujo princą ir 
Henriką IV. 

Žiuljenui, įpratusiam į idealų nuoširdumą, kuriuo švitėjo visa 
ponios de Renal elgsena, visos Paryžiaus moterys atrodė pamaivos; 

ir jei tik jis būdavo liūdniau nusiteikęs, tiesiog nežinodavo, apie ką 
su jomis kalbėti. Panelė de La Mol tapo išimtis. 

Pamažu tą savotišką grožį, kylantį iš prakilnios laikysenos, jis 
liovėsi laikęs širdies šaltumu. Giedromis pavasario dienomis eidavo 
pasivaikščioti su panele de La Mol po sodą palei atvirus svetainės 
langus ir leisdavosi į ilgus pokalbius. Kartą ji prisipažino, kad skaitanti 
d'Obinjė istoriją, taip pat ir Brantomą"“. „Keista lektūra, — pagalvojo 
Žiuljenas, — juk markizė draudžia jai skaityti net Valterį Skotą!“ 

Kartą ji papasakojo jam — akys jai žibėjo iš pasitenkinimo, liudy- 
damos, koks nuoširdus jos susižavėjimas, — epizodą iš Etualio „Me- 
muarų“!“": viena jauna moteris Henriko III laikais, sužinojusi, kad 
vyras jai neištikimas, persmeigusi jį durklu. 

Žiuljeno savimeilė džiūgavo. Moteris, taip didžiai visų gerbiama 
tr, akademiko žodžiais tariant, vyniojanti ant piršto visus namiškius, 
teikiasi kalbėtis su juo beveik draugišku tonu. 

„Ne, aš apsirikau, — pagalvojo veikiai Žiuljenas,— tai ne atvi- 
rumas; aš — kaip tas patikėtinis tragedijoje, jai reikia išsikalbėti. Juk 
šitai šeimai aš mokytas vyras. Paskaitysiu Brantomą, d'Obinjė, Etu- 
alį. Tada galėsiu pasiginčyti dėl kai kurių istorijų, kurias man pa- 
sakoja panelė de La Mol. Užtenka jau man pasyvaus patikėtinio 
vaidmens“. 

Pokalbiai su šia jauna mergina, kuri laikėsi taip didingai, bet 
drauge ir laisvai, pamažu darėsi vis įdomesni. Jis užmiršo savo liūdną 
plebėjo maištininko vaidmenį. Pamatė, kad ji išsimokslinusi, kad 
geba sveikai protauti. Mintys, kurias ji dėstė sode, labai skyrėsi nuo tų, 
kurias skelbė svetainėje. Kartais, būdama viena su juo, jinai įsikarš- 
čiuodavo ir leisdavosi į atvirumus, o tai labai prieštaravo įprastinei 
jos elgsenai, tokiai išdidžiai ir šaltai. 

— Lygos karai“ — tai didvyriški Prancūzijos laikai, — kalbėjo 
jį vieną dieną nuo įkvėpimo ir dvasinio pakilimo žėrinčiomis aki- 
mis.— Tada kiekvienas kovojo dėl savo tikslo, dėl savo grupuotės 
pergalės, ir ne dėl to, kad saldliežuvaudamas gautų ordiną kaip jūsų 
imperatoriaus laikais. Pripažinkite, kad tuomet buvo mažiau egoizmo 
ir menkystės. Man patinka tas amžius. 

— O Bonifasas de La Molis buvo tų laikų didvyris, — pasakė 
Žiuljenas. 

— Jis bent buvo mylimas, kaip turbūt malonu būti mylimam. 
Kuri šių dienų moteris nesibaisėtų paliesti nukirstą meilužio galvą? 

Ponia de La Mol pašaukė dukterį. Veidmainystė, jei nori būti 

naudinga, privalo slėptis; o Žiuljenas, kaip matome, iš dalies jau pri- 
sipažino panelei de La Mol, kad žavisi Napoleonu. 

„Štai kur didžiulis jų pranašumas, — tarė sau Žiuljenas, likęs 
vienas sode.— Prosenelių istorija kelia juos virš banalių jausmų; 
bė to, jiems nereikia nuolat rūpintis pragyvenimu! Kokia skurdy- 
bė! — pridūrė jis su kartėliu pats sau mintyse.— Aš nevertas sampro- 
tauti apie tokius aukštus dalykus. Tikriausiai neteisingai į juos Žiūriu. 
Mano gyvenimas — ištisinė veidmainystė dėl 10, kad neturiu tūkstan- 
čio frankų rentos kasdienei duonai“. 

— Apie ką jūs galvojate? — paklausė Matilda, tekina grįžusi 
pas jį. 

Jos klausimas nuskambėjo intymiai, ir ji grįžo tekina, uždususi, kad 
pabūtų su juo. Žiuljenui įgriso save niekinti. Didystė pastūmėjo jį 
atvirai prisipažinti, apie ką galvojo. Jis labai raudonavo kalbėdamas 
tokiai turtingai moteriai apie savo neturtą. Išdidžiu tonu pasistengė 
aiškiai pabrėžti, kad nieko neprašo. Gražesnio jo Matilda nebuvo 
mačiusi; jai pasirodė, kad jo akys suspindo jausmingumu ir nuošir- 
dumu, kurių jam taip dažnai trūkdavo. 

Praėjo nepilnas mėnuo. Kartą Žiuljenas susimąstęs vaikščiojo 
de La Molio rūmų sode; bet jo veide nebesimatė tos atšiaurumo ir Vilo- 
sofiško pasipūtimo žymės, kurią uždėdavo nuolatinis savo menkystės 
suvokimas. Jis ką tik buvo palydėjęs iki svetainės durų panelę de La 
Mol, kuri pasiskundė nikstelėjusi koją, bėgzdama su broliu. 

„Labai jau keistai ji rėmėsi man į ranką! — svarstė Žiulje- 
nas.— Arba aš tuščiagarbis, arba iš tiesų jai šiek tiek patinku. Ji 
taip prielankiai klausosi manęs, net kai atvirai išpažįstu jai visas kan- 
čias, kurias kenčia mano išdidumas! O kokia jinai iškili su visais! 
Svečiai gerokai nustebtų, jėi pamatytų šitokią jos miną. Esu įsilikiniųs. 
kad tokia maloni ir gera ji niekam nebūna“. 

Žiuljenas stengėsi nepervertinti šios savotiškos draugystės. Jis 
pats lygino ją su derybomis, kurios vedamos su ginklu rankoje. Kiek- 
vieną dieną, prieš grįždami prie beveik šilto vakarykščio tono, jie 
tarsi klausdavo save: „Na, kaip šiandien, draugai mes ar priešai?“ 
Pirmuose sakiniuose, kuriais jie pasikeisdavo, pokalbio esmė neturėjo 
svarbos. Abiem pusėms terūpėjo forma. Žiuljenas suprato, kad jeigu 
jis bent vieną kartą leisis tos išdidėlės įžeidžiamas ir nepamokys jos, 
viskas bus prarasta. „Jeigu jau lemta susipykti, ar ne geriau, kad su- 
sipykčiau iš karto, gindamas neginčytinas savo išdidumo teisės, Negu 

paskui, kovodamas su panieka, kurią bematant užsitrauksiu, jei 
nors akimirką nusižengsiu savo paties orumui?“ 

Keletą kartų, tomis dienomis, kai buvo blogai nusiteikusi, Matilda 
pabandė kalbėti su juo didelės damos tonu; darė ji tai neįtikėtinai 
meistriškai, bet Žiuljenas tiems bandymams šiurkščiai užkirto kelią. 

Kartą jis staiga pertarė ją: 

— Jei panelė de La Mol turi ką nors įsakyti savo tėvo sekretoriui, 
jis privalo išklausyti jos įsakymus ir pagarbiai juos vykdyti; O šiaip 
jam neprivalu su ja kalbėti nė žodelio. Jis neima algos už tai, kad dėsty- 
tų jai savo mintis. 

Šitokie santykiai ir keistos abejonės, užgulusios Žiuljeną, išvaikė 
nuobodybę, kamavusią jį pirmaisiais mėnesiais šitoje svetainėje, kur 
buvo tiek prabangos, bet drauge ir tiek baimės dėl visko ir kur iš nie- 
ko nederėjo juoktis. 

„Juokinga būtų, jeigu ji mane įsimylėtų. Bet ar myli ji, ar ne, — 
galvojo toliau Žiuljenas,— aš vis dėlto artimai susidraugavau su 
protinga mergina, prieš kurią, kaip matau, dreba visi namai, o la- 
biau už visus markizas de Kruaznua. Tas jaunas vyras toks mandagus, 
toks meilus, toks narsus ir turi visus pranašumus, kuriuos teikia kilmė 
ir turtas. Jei turėčiau nors vieną vienintelį jų, koks jausčiausi laimin- 
gas! Jis įsimylėjęs ją beprotiškai, tai yra tiek, kiek gali būti įsimylėjęs 
paryžietis, jis turi ją vesti. Kiek laiškų ponas de La Molis pavedė man 
parašyti abiem notarams vedybų kontrakto reikalu! Ir štai aš, papras- 
čiausias valdinys, rytą sėdintis su plunksna rankoje, po dviejų valandų 
čia, sode, nurungiu tą malonų jaunuolį; nes palankumas, kurį ji man 
rodo, šiaip ar taip, nepaneigiamas, akivaizdus. Gal ji neapkenčia jo 
kaip būsimo vyro? Išdidumo juk jai kiek tik gana. Bet jei taip, tai ji ma- 
loninga man tiktai kaip patikėtiniui-tarnui. 

Bet ne, arba aš išėjau iš proto, arba ji gretinasi prie manęs; juo 
šalčiau ir pagarbiau aš elgiuosi su ja, juo labiau ji trokšta bendrauti 
su manimi. Gal tai išankstinis nusistatymas, vaidyba; betgi aš matau, 
kaip suspindi jos akys, kai aš netikėtai pasirodau. Nejaugi paryžietės 
taip mokėtų apsimetinėti? Bet tegul! Regimybė mano naudai, tad nau- 
dokimės regimybe. Dieve mano, kokia ji graži! Kaip man patinka jos 
didelės mėlynos akys, kai matau jas iš arti ir kai jos žiūri į mane, — o 
tas būna taip dažnai! Koks skirtumas tarp šio pavasario ir praeito, 
kai buvau toks nelaimingas ir tik tvirta savo valia tesilaikiau tarp trijų 
šimtų piktų, nevalyvų veidmainių! Aš pats buvau kone toks pat piktas 
kaip jie“. 

Buvo dienų, kai jį apnikdavo abejonės: „Ta mergina tyčiojasi iš 
manęs. Susitarė su broliu ir mulkina mane. Bet atrodo, kad ji taip 
nuoširdžiai niekina savo brolį už Iepšiškumą! „Jis narsus, tai ir vis- 
kas, — sako ji man.— Ir visa jo narsa — nesibaiminti ispanų špagų. 
Paryžiuje jis bijo visko, dreba kas žingsnis, kad neapsijuoktų. Į galvą 
jam neateina nė viena mintis, kuri nors truputį prasilenktų su mada. 
Ginti jį visada privalau aš“. Devyniolikmetė mergina! Ar galima esant 
tokio amžiaus visą dieną be perstojo tvirtai laikytis nusistatytos vai- 
dybos? 

Antra vertus, kai panelė de La Mol įsmeigia į mane keistą didelių 
mėlynų savo akių žvilgsnį, grafas Norberas visada pasišalina. Čia kaž- 
kas įtartino; ar neprivalėtų jis piktintis, kad jo sesuo rodo palankumą 
šeimynykščiui? Girdėjau, kad taip pavadino mane kunigaikštis de Šol- 
nas“. Sulig tuo prisiminimu pyktis nustelbė visus kitus jausmus. „O 
gal tas maniakas kunigaikštis mėgsta senovišką stilių? 

Na ką gi, ji graži! — mąstė toliau Žiuljenas žibančiomis tarsi tigro 
akimis.— Ji bus mano, o paskui aš išsidanginsiu, ir vargas tam, kas 
bandys pastoti man kelią!“ 

Žiuljenas tik šita mintimi dabar ir gyveno. Apie nieką kita galvoti 
nebegalėjo. Dienos jam bėgo kaip valandos. 

Vos tik pabandęs imtis kokio rimto darbo, jis tuoj pat nugrimzdavo 
į svajones; po ketvirčio valandos atsipeikėdavo iš pašėlusios garbėtroš- 
kos virpančia širdimi, apkvaitusia galva, su viena mintimi galvoje: 
„Ar myli ji mane?“ 


XI skyrius 
JAUNOS MERGINOS GALIA 


Gėriuosi jos grožiu, bet bijau jos proto. 


Merimė 


Jei Žiuljenas, užuot kėlęs į padanges Matildos grožį ir tūžęs ant 
įgimtos visai jos šeimai didystės, kurią ji, beje, pamiršdavo dėl jo, būtų 
patyrinėjęs, kas dedasi svetainėje, tai būtų supratęs, kur slypi tos mer- 

ginos galia visai aplinkai. Jei tik kas nors neįtikdavo panelei de La Mol, 
jį mokėdavo prasikaltėlį nubausti tokia santūria, taip gerai parinkta, 
tokia iš pažiūros korektiška ir taip taikliai paleista pajuoka, kad juo 
labiau žmogus apie ją galvodavo, juo jos padaryta žaizda aitrėdavo ir 
pamažu tapdavo nebepakenčiama įžeistai savimeilei. Kadangi Matilda 
neteikė jokios reikšmės daugeliui dalykų, kurie buvo kone gyvenimo 
tikslas kitiems jos šeimos nariams, ji visados jiems atrodė šalta ir 
abejinga. 

Aristokratų salonai teikia tik vieną malonumą: kai išeini iš jų, gali 
pasigirti juose buvęs, ir tai viskas. Absoliuti minties tuštybė, o ypač 
banalios kalbos, pranokstančios bet kokią veidmainystę,— visa tai 
galų gale ima erzinti savo šleikščiu saldumu. Vienas tas mandagumas 
yra pats savaime šio to vertas tiktai pirmomis dienomis. Žiuljenas 
patyrė tai savo kailiu: iš pradžių susižavėjo, paskiau nusistebėjo. „Jie 
mandagūs todėl,— galvojo jis,— kad nežino, kas yra pyktis, kuris 
prasiveržia, kai žmogus blogai išauklėtas“. Matilda dažnai nuobodžia- 
vo, ji gal būtų visur nuobodžiavusi. Taigi paleisti kandžią epigramą 
buvo jai pramoga ir tikras malonumas. 

Ir vilčių markizui de Kruaznua, grafui de Keliusui ir porai kitų 
didžiai kilmingų jaunuolių ji teikė gal tik tam, kad turėtų aukų, trupu- 
tį įdomesnių už savo artimuosius, akademiką ir penkis ar šešis kitus 
pataikūnus. Jie tebuvo jai nauji taikiniai epigramoms. 

Su širdgėla pripažinsime,— nes mes mylime Matildą,— kad iš 
daugelio šitų jaunuolių ji gaudavo laiškų, o kartais ir pati jiems atsa- 
kydavo. Paskubėsime pridurti, kad ano meto visuomenėje su jos pa- 
pročiais ši asmenybė — išimtis. Ir apskritai, jei aristokratiško Jėzaus 
širdies vienuolyno auklėtinėms ir galima ką prikišti, tai tik ne atsargu- 
mo stoką: 

Kartą markizas de Kruaznua grąžino Matildai gana kompromituo- 
jantį laišką, kurį buvo iš jos gavęs praeitą vakarą. Manė, kad, parody- 
damas tokį taurų atsargumą, padidins savo šansus. Bet Matildą šis su- 
sirašinėjimas viliojo tik tuo, kad ji gali būti neatsargi. Jai patiko žaisti 
savo likimu. Po to ji pusantro mėnesio nesikalbėjo su markizu. 

Tų jaunuolių laiškai linksmino ją; bet, pasak jos, visi jie buvo pa- 
našūs vienas į kitą. Amžinai ta pati nuoširdžiausia, melancholiškiausia 
meilė. 

— Jie visi kaip vienas — vyrai be priekaištų, pasiruošę kad ir da- 
bar žygiuoti į Palestiną, — sakė ji savo pusseserei.— Neįsivaizduoja- 
mas bodumas! Štai tokius laiškus skirta man gauti visą gyvenimą! Jie 

keisis tik kas dvidešimt metų — pagal tai, kuo kada bus madinga 
domėtis. Imperijos laikais jie buvo turbūt ne tokie blankūs. Tuomet 
visi tie aukštuomenės jaunuoliai arba buvo matę iš tiesų didingų Žygių, 
arba patys juose dalyvavę. Mano dėdė kunigaikštis de N... kovėsi prie 
Vagramo. 

— Betgi ar didelio reikia proto kirsti kardu? Ir jeigu jau kuriam 
teko kirsti, tas nuolat apie tai ir tešneka! — atsakė panelė de Sent Ere- 
ditė, Matildos pusseserė. 

— Na ir kas! O man patinka tie pasakojimai. Dalyvauti tikrame 
mūšyje, Napoleono mūšyje, kur žūdavo dešimt tūkstančių kareivių, — 
tam iš tiesų reikia turėti drąsos. Žiūrėti pavojui į akis — štai kas tauri- 
na sielą ir gelbsti iš nuobodulio, kuriame, atrodo, skendi mano vargšai 
garbintojai; o tas nuobodulys užkrečiamas! Ar ateina kuriam iš jų į 
galvą padaryti ką nors nepaprasto? Jie siekia mano rankos — irgi mat 
žygdarbis! Aš turtinga, ir mano tėvas prastums savo žentą aukštyn. Ak, 
kad jis atrastų nors vieną bent kiek įdomesnį už kitus! 

Gyva, raiški, spalvinga Matildos mąstysena gadino, kaip matome, 
jos kalbą. Dažnas jos žodis rėžė mandagių draugų ausis. Jeigu Matilda 
nebūtų buvusi tokia madinga, jie būtų beveik pripažinę, kad tokia 
kalbėsena truputį per daug vaizdinga kukliai merginai. 

O jinai savo ruožtu buvo neteisinga gražiesiems Bulonės miško 
raiteliams. Į ateitį ji Žiūrėjo ne su pasibaisėjimu,— tai būtų buvęs stip- 
rus jausmas, — o su retai pasitaikančiu jos metuose pasidygėjimu. 

Ko ji galėjo trokšti? Turtu, aukšta kilme, protu, grožiu — visu tuo, 
kaip tvirtino kiti ir kaip ji pati žinojo, ją su kaupu apdovanojo likimas. 

Štai kaip buvo nusiteikusi įpėdinė, kuriai pavydėjo visas Sen Žer- 
meno priemiestis, kai pajuto, kad jai malonu vaikštinėti su Žiuljenu. 
Ją nustebino jo išdidumas; ji susižavėjo to nekilmingo vaikino suma- 
numu. „Jis sugebės prasimušti į vyskupus kaip kunigas Mori'V*“*,— ta- 
rė ji sau. 

Netrukus tas nuoširdus ir anaiptol ne dirbtinis atkaklumas, kurį 
parodė mūsų didvyris, ginčydamas kai kurias jos mintis, ėmė ją domin- 
ti; ji dažnai apie tai galvojo; smulkiai papasakojo apie pokalbius su 
Žiuljenu draugei, ir jai vis rodėsi, kad neįstengia gerai perteikti viso 
jų savotiškumo. 

Staiga jai švystelėjo mintis: „Kokia laimė, aš myliu,— tarė ji sau 
vieną dieną, neįtikėtino džiaugsmo pagauta. — Myliu, myliu, tai aišku! 
Kas gali duoti išgyvenimų mano amžiaus merginai, jaunai, gražiai ir 
protingai, jei ne meilė? Galiu stengtis kiek noriu, aš niekada nepamilsiu 

Kruaznua, Keliuso ir tutti guanti. Jie tobuli, gal per daug tobuli; Žo- 
džiu, man su jais nuobodu“. 


Ji perbėgo mintimis visus aistros aprašymus, kuriuos buvo skaičiu- 
si „Manonoje Lesko“, „Naujojoje Eloizoje“, „„Portugalės vienuolės 
laiškuose“ ir t. t., ir t. t. Savaime aišku, ji tegalvojo apie didelę aistrą; 
lengvas įsimylėjimas nepritiko jos metų ir kilmės merginai. Meile ji 
tevadino tą didvyrišką jausmą, kuris pasitaikydavo Prancūzijoje Hen- 
riko III ir Basompjero!'“* laikais. Tokia meilė banaliai nesugniuždavo, 
susidūrusi su kliūtimis; priešingai, jinai įkvėpdavo žmones dideliems 
žygiams. „,„Kokia nelaimė, kad nebėra tikro karališko dvaro, tokio, pa- 
vyzdžiui, kaip Katerinos de Mediči arba Liudviko XIII! Jaučiu, kad 
sugebėčiau įvykdyti drąsiausius ir didingiausius užmojus. Kokiu did- 
vyriu paversčiau aš karalių narsuolį, tokį kaip Liudvikas XIII, jeigu 
jis dūsautų prie mano kojų! Nuvesčiau jį į Vandėją “*, kaip dažnai sako 
baronas de Toli, ir iš ten jis atsikariautų savo karalystę; tada šalin kon- 
stitucija... o Žiuljenas man padėtų. Ko jam trūksta? Vardo ir turto. 
Vardą jis išsikovotų, turtą įsigytų. 


Kruaznua turi viską, tačiau jis visą gyvenimą liks tik kunigaikščiu, 
pusiau ultrarojalistu, pusiau liberalu, neryžtingu žmogeliu, gražby- 
liaujančiu, kai reikia veikti, visada vengiančiu kraštutinumų ir per 
tai visur nustumtu į antrą planą. 


Kas matė, kad didelis žygis būtų ne kraštutinybė tuo metu, kai jis 
pradedamas? Ir tik paskiau, kai jis užbaigtas, jis ir eiliniams žmonėms 
pasirodo įmanomas. Taip, mano širdyje viešpataus meilė su visais savo 
stebuklais; sprendžiu apie tai iš liepsnos, kuri mane degina. Dangus 
privalėjo suteikti man šią malonę. Ne veltui juk jis apdovanojo vieną 
asmenį visais pranašumais. Mano laimė bus verta manęs. Kiekviena 
mano gyvenimo diena nebus taip nykiai panaši į vakarykščią. Jau vien 
pamilti žmogų, tokį tolimą nuo manęs socialine padėtimi, yra drąsu ir 
didinga. Pažiūrėsim, ar jis ir toliau bus vertas manęs. Mesiu jį, kai 
tik pastebėsiu kokią nors jo silpnybę. Mergina iš tokios šeimos ir dar 
tokio riteriško charakterio, kaip tat visi pripažįsta (taip vieną sykį pa- 
reiškė jos tėvas), neprivalo elgtis kaip kvailė! 

O ar ne tokį vaidmenį tektų man vaidinti, jei pamilčiau markizą 
de Kruaznua? Tai būtų nauja laida mano pusseserių laimės, kurią aš 
visa širdimi niekinu. Žinau iš anksto, ką man sakys tas vargšas marki- 
zas ir ką aš turėsiu jam atsakyti. Kas tai per meilė, jeigu nuo jos ima 
žiovulys? Jau geriau pasidaryti šventeiva. Bus surašyta tokia pat vedy- 

bų sutartis kaip mano jaunesniajai pusseserei, ir mano senelių širdis 
sugrus, jei tik jų nuotaikos nesugadins kuri nors sąlyga, paskutinę 
dieną įrašyta į sutartį priešingos pusės notaro“. 


XII skyrius 
NEGI TAI DANTONAS? 


Troškimas gyventi nerimu — štai ko- 
kio būdo buvo mano teta, gražuolė Marga- 
rita de Valua, kuri netrukus ištekėjo už 
Navaros karaliaus, viešpataujančio dabar 
Prancūzijoje Henriko IV vardu. Troškimas 
rizikuoti — tos žavios princesės charakterio 
paslaptis; iš to ir jos vaidai bei susitaikymai 
su broliais nuo pat šešioliktųjų gyvenimo 
metų. O kuo gali rizikuoti jauna mergina? 
Tuo, ką turi brangiausio: geru vardu, viso 
savo gyvenimo garbe. 


Angulemo kunigaikščio, Karolio IX 
pavainikio sūnaus, memuarai 


„O mums su Žiuljenu nereikia jokių sutarčių, nereikia notaro, 
tvarkančio civilines apeigas; viskas didvyriška, visa, kas vyks, bus atsi- 
tiktinumo vaisius. Jei nežiūrėsim to, kad Žiuljenui trūksta aukštos ki!- 
mės, ši meilė — tai Margaritos de Valua meilė jaunajam de La Moliui, 
nuostabiausiam tų laikų vyrui. Ar kalta aš, jei karaliaus dvaro jaunuo- 
liai taip didžiai prisirišę prie to, kas dera, ir išbąla vien tik pagalvoję 
apie menkiausią bent kiek neįprastą nuotykį? Mažutė išvyka į Graiki- 
ją ar Afriką"? atrodo jiems drąsos viršūnė, o ir ten jie sugeba žygiuoti 
vien būriu. Kai tik lieka vieni, tuoj išsigąsta, ir ne beduino ieties, 0 to, 
kad patys nepasirodytų juokingi; ir ši baimė varo juos iš proto. 

Mano mielasis Žiuljenas — priešingai, mėgsta veikti tik vienas. 
Šitam nepaprastam žmogui niekada neateis į galvą ieškoti kitų para- 
mos ir pagalbos! Jis niekina kitus, štai kodėl aš neniekinu jo. 

Jei Žiuljenas, būdamas neturtingas, būtų aukštos kilmės, mano 
meilė tebūtų paprasčiausia kvailystė, banalus mezaliansas; ji manęs 

neviliotų; ji stokotų to, kas būdinga didelėms aistroms: nenugalimų 
kliūčių, kraupaus nežinojimo, kas laukia ateityje“. 

Panelė de La Mol taip įsileido į šituos prakilnius samprotavimus, 
jog kitą dieną nejučiomis ėmė girti Žiuljeną markizui de Kruaznua ir 
savo broliui. Ji gražbyliavo taip karštai, kad jie įsižeidė. 

— Saugokitės to jaunuolio ir jo ryžtingumo,— šūktelėjo brolis. — 
Jei vėl įvyks revoliucija, jis mus visus pasiųs į giljotiną. 

Ji nuleido šiuos žodžius negirdomis ir tuoj ėmė šaipytis iš brolio 
ir iš markizo de Kruaznua, kad jie taip bijo ryžtingumo. Juk iš esmės 
tai tik baimė susidurti su nenumatyta aplinkybe, nuogąstavimai, kad 
nesusidorosi su ja... 

— Visada, ponai, visada ta pati baimė apsijuokti. Deja, ta pabai- 
sa — pavojus apsijuokti — mirė 1816 metais. 

„Šalyje, kur yra dvi partijos, — sakė ponas de La Molis, — apsi- 
juokti nebegalima“. 

Duktė suprato, ką jis norėjo pasakyti. 

— Taigi, ponai, — sakė ji Žiuljeno priešams, — jūs drebėsite visą 
gyvenimą, o paskui jums pasakys: 

Ne vilkas juk tai buvo — tik vilko šešėlis 

Matilda netrukus pasišalino. Brolio pasakymas perėmė ją siaubu; 
ji ilgai negalėjo nurimti, bet jau kitą dieną tie žodžiai atrodė jai di- 
džiausias pagyrimas. 

„Mūsų laikais, kai bet koks ryžtingumas išnykęs, jie baiminasi jo 
ryžtingumo. Persakysiu Žiuljenui brolio žodžius; įdomu, kaip jis rea- 
guos. Bet reikės pasirinkti tokią akimirką, kai dega jo akys. Tada jis 
negali man meluoti. 

Negi tai Dantonas! — pridūrė ji pati sau, atsitokėjusi po ilgo ir mi- 
gloto apmąstymo. — Na gerai, prasidės revoliucija. Kokį vaidmenį 
suvaidins tada Kruaznua ir mano brolis? Iš anksto aišku: iškilniai susi- 
taikys su likimu. Bus tarsi didvyriai avinai, kurie leisis perpjaunami 
gerklę be mažiausio pasipriešinimo. Mirties valandą jie vėl bijos tik 
vieno — nusižengti geram tonui. O mano mielas Žiuljenas paleis kulką 
į kaktą jakobinui, atėjusiam jo suimti, jei tik turės bent truputėlį vilties 
išsigelbėti. Jis nebijos nusižengti geram tonui, o ne!“ 

Ištarusi šiuos pastaruosius žodžius, susimąstė; jie pažadino skaus- 
mingus prisiminimus, ir visa jos drąsa išgaravo. Ji prisiminė ponų de 
Keliuso, de Kruaznua, de Liuzo ir savo brolio pajuokas. Tie ponai 
vienu balsu peikė kunigišką Žiuljeno veido išraišką — nuolankią ir 
veidmainingą. 

„Betgi,— atsigodėjo staiga jinai, ir jos akys sužibo iš džiaugsmo, — 
jų gaižios ir nuolatinės pajuokos tiktai rodo, nors ir prieš jų valią, kad 
tai įstabiausias žmogus iš visų, kurie pasirodė šią žiemą pas mus. Kas 
kam darbo jo ydos, jo keistenybės! Jis turi didingumo, ir tai juos pikti- 
na, nors šiaip jie geri ir atlaidūs. Taip, jis neturtingas ir mokėsi į kuni- 
gus; 0 jie — eskadronų vadai, ir mokytis jiems nereikėjo: taip pato- 
giau. 

Kad ir kaip kenkia vargšui vaikinui juodas apdaras, kurį jis amži- 
nai dėvi, ir ta kunigiška mina, kuria jis turi dangstytis, jei nenori mirti 
badu, jie mato jo asmeninį pranašumą ir baiminasi — tas visiškai aišku. 
O kunigiška mina išnyksta iš jo veido, kai tik mes liekame kelioms mi- 
nutėms vieni. Kai tie ponai pasako ką nors, kas jiems atrodo šmaikštu 
ir originalu, jie visų pirma žvilgteli į Žiuljeną. Aš tą puikiai pastebėjau. 
O betgi jie gerai Žino, kad jis pats niekada neprataria jiems nė žodžio, 
kol jie nesikreipia į jį... Kalbasi jis tik su manim. Laiko mane kilnia. 
O į jų pastabas atsako lygiai tiek, kiek reikalauja mandagumas. Ir tuo- 
jau pat pagarbiai nutyla. Su manim ginčijasi ištisas valandas ir tol pats 
abejoja savo mintimis, kol aš randu joms bent ką prikišti. Kita vertus, 
visą šią žiemą rimto susišaudy mo tarp mūsų nė nebuvo; mes tik stengė- 
mės žodžiais patraukti vienas kito dėmesį. Na ir štai, Žiuljeną gerbia 
net mano tėvas, kuris juk pranašesnis už kitus ir toli nuves mūsų šeimą. 
Visi kiti jo nekenčia; bet niekas jo neniekina, nebent pamaldžiosios 
mano Motinos draugės“. 


Grafas de Keliusas aistringai mėgo arklius ar gal tik nudavė mėgs- 
tąs; jis visą laiką leido arklidėje, dažnai ten ir pusryčiaudavo. Šia di- 
džiule aistra, taip pat ir įpročiu niekada nesijuokti jis pelnė didelę drau- 
gų pagarbą; tai buvo šio mažo ratelio pažiba. 

Rytojaus dieną, kai visi, be Žiuljeno, susibūrė už ponios de La 
Mol krėslo, ponas de Keliusas, palaikomas Kruaznua ir Norbero, ėmė- 
si aršiai kritikuoti prielankią Matildos nuomonę apie Žiuljeną, ir tai 
be jokios dingsties, 0 iš pirmo žodžio, vos pamatęs panelę de La Mol. 
Ji iš tolo perprato šį manevrą ir labai nudžiugo. 

„Štai jie visi sudarė sąjungą prieš talentingą žmogų, — pagalvojo 
ji, — kuris neturi nė dešimties luidorų rentos ir gali jiems atsakyti tik 
paklaustas. Jis varo jiems baimę su tuo savo juodu apdaru. Kas būtų, 
Jeigu jis nešiotų antpečius?“ 

Dar niekada Matilda nebuvo tokia sąmojinga. Vos išgirdusi pirmą 
priekabę, apibėrė Keliusą ir jo sąjungininkus linksmom pašaipom. Kai 

tų šaunių karininkų pajuokos ugnys užgeso, Matilda kreipėsi į poną 
de Keliusą: 

— Tegul tik rytoj kuris nors bajoras iš Franš Kontė kalnų apsižiū- 
ri, kad Žiuljenas — jo pavainikis sūnus, ir duoda jam vardą bei keletą 
tūkstančių frankų, po šešių savaičių jam atsiras tokie pat ūseliai kaip 
jūsų, ponai; 0 po šešių mėnesių jis taps husarų karininku kaip ir jūs, 
ponai. Ir tada jo būdo didingumas nebekels juoko. Aš matau, ponas 
būsimasis kunigaikšti, kad jums neliks tada nieko kito, kaip tas pasenęs 
ir netikęs argumentas: karaliaus rūmų aristokratija pranašesnė už pro- 
vincijos aristokratiją. Bet ką jūs darysite, jei aš priremsiu jus prie sie- 
nos — susimanysiu apskelbti Žiuljeno tėvu kurį nors ispanų kunigaikš- 
tį, patekusį nelaisvėn Bezansone Napoleono laikais, kuris sąžinės grau- 
žiamas mirties patale pripažįsta, jog Žiuljenas — jo sūnus? 

Visos tos prielaidos apie neteisėtą gimimą pasirodė ponams de Ke- 
liusui ir de Kruaznua netaktiškos. Štai ir visa, ką jie suvokė iš Matildos 
samprotavimų. 

Sesers žodžiai buvo tokie aiškūs, kad Norberas, nors ir kaip įpratęs 
jos klausyti, nutaisė orią miną, kuri, reikia pasakyti, nelabai tiko jo 
šypsančiam geram veidui. Jis išdrįso įterpti keletą žodžių. 

— Jus sergate, mielasis? — apsimetusi rimta, paklausė Matilda. — 
Jums turbūt tikrai bloga, jeigu į juokus atsakote pamokymais? Jūs — 
ir pamokymai! Ar tik netaikote į prefektus? 

Matilda greit pamiršo irzlų grafo de Keliuso toną, Norbero neupą 
1r tylią pono de Kruaznua neviltį. Ji turėjo išspręsti vieną lemtingą abe- 
jonę, įsiskverbusią jai į širdį. 

„Žiuljenas man gana nuoširdus, — galvojo ji. — Jo metų jaunuo- 
liui, užimančiam žemesnę padėtį ir kamuojamam tokios nepaprastos 
garbėtroškos, reikia draugės. Aš galbūt ir esu toji draugė; bet neatrodo, 
kad jis mane mylėtų. Jis tokio drąsaus būdo, jog būtų prisipažinęs my- 
lįs“. 

Tos dvejonės, tas ginčas su pačia savimi, nenutrūkstantis nuo šiolei 
nė vienai akimirkai, — nes po kiekvieno pokalbio su Žiuljenu atsiras- 
davo naujų argumentų,— galutinai išvaikė nuobodulį, kuris ją taip 
žudė iki šiol. 

Kadangi panelės de La Mol tėvas buvo didelio proto žmogus, ga- 
lįs tapti ministru ir grąžinti dvasininkijai jos miškus, Jėzaus širdies vie- 
nuolyne buvo be saiko jai pataikaujama. Žala, kuri tuo padaroma, 
neatitaisoma. Jai buvo įkalbėta, kad kilmės, turto ir visų kitų pranašu- 

mų dėka ji turinti būti laimingesnė už kitas. Šiai kur reikia ieškoti mo- 
narchų nuobodulio ir visų jų sauvaliavimų šaltinio. 

Matilda neišvengė šios pragaištingos minties pasekmių. Kad ir ko- 
kia būtų protinga, dešimties metų mergaitė negali atsispirti viso vienuo- 
lyno meilikavimui, ir dar iš pažiūros tokiam pagrįstam. 

Nusprendusi, kad myli Žiuljeną, ji nebenuobodžiavo. Džiaugėsi 
be perstojo, kad ryžosi patirti didelį jausmą. „Tai pavojinga pramo- 
ga,— galvojo ji. — Juo geriau! Tūkstantį kartų geriau! 

Be didelės aistros aš nykau iš nuobodulio gražiausiu savo gyvenimo 
tarpu — nuo šešiolikos iki dvidešimties metų. Gražiausieji mano metai 
jau nuėjo niekais: visas mano malonumas iki šiol buvo klausyti nesąmo- 
nes paistančių motinos draugių, kurios Koblence!“ 1792 metais, girdė- 
jau, buvusios toli gražu ne tokios griežtos, kaip dabar kalba“. 

Kaip tik tuo metu, kai Matildą kamuodavo šios didžios abejonės, 
Žiuljenas ir nesuprasdavo, ką reiškia jos įdėmūs žvilgsniai, įsmeigti į 
jį. Tiesa, jis matė, kad grafo Norbero elgesys paliko gerokai šaltesnis, 
o ponus de Keliusą, de Liuzą ir de Kruaznua vėl ištiko išdidumo prie- 
puolis. Bet tai buvo jam ne naujiena. Šie nemalonumai užgriūdavo jį 
kartkartėmis po kurio nors vakaro, kada jis traukdavo visų dėmesį 
daugiau, negu tiko jo padėčiai. Jei ne ypatingas dėmesys, kurį jam ro- 
dė Matilda, ir ne smalsumas, skatinantis jį visa tai stebėti, jis būtų atsi- 
sakęs tų Žžavių ūsuotų ponaičių draugijos, kai jie po pietų kartu su pa- 
nele de La Mol eidavo į sodą pasivaikščioti. 

„Taip, aš negaliu šito nematyti, — mąstė Žiuljenas,— panelė de 
La Mol keistai Žiūri į mane. Bet net ir tuomet, kai jos gražios mėlynos 
akys žvelgia į mane su didžiausiu atsidavimu, aš visada jų gelmėse įma- 
tau kažkokį skvarbų domesį, šaltį ir piktumą. Ar gali būti, kad tai mei- 
lė? Visai kitokiomis akimis žiūrėdavo į mane ponia de Renal!“ 

Kartą po pietų Žiuljenas, palydėjęs poną de La Molį į kabinetą, 
skubiai grįžo į sodą. Kada jis žengė kaip niekur nieko prie būrelio, ap- 
spitusio Matildą, jo ausį pasiekė keletas garsiai ištartų žodžių. Matilda 
erzino brolį. Žiuljenas aiškiai išgirdo du kartus ištartą savo pavardę. 
Kai jis pasirodė, ūmai stojo gūdi tyla, ir jų bandymas ją nutraukti aiš- 
kiai nepavyko. Panelė de La Mol ir jos brolis buvo taip įsikarščiavę, 
kad negalėjo rasti kalbai kitos temos. Ponai de Keliusas, de Kruaznua, 
de Liuzasir dar kažkas iš jų draugų — visi pasirodė Žiuljenui šalti kaip 
ledas. Jis pasišalino. 


Antra dalis 282 


XIII skyrius 
SĄMOKSLAS 


Kalbų nuotrupos, atsitiktiniai susitiki- 
mai turtingos vaizduotės Žmogui virsta pa- 
čiais aiškiausiais įrodymais, jeigu jo širdyje 
yra bent kiek ugnies. 


Šileris 


Rytojaus dieną jis ir vėl užklupo Norberą ir seserį, besikalbančius 
apie jį. Jam pasirodžius, kaip ir vakar, įsiviešpatavo mirtina tyla. Jo 
įtarimams nebuvo galo. „Ar nenusprendė tie mieli jaunuoliai pasity- 
čioti iš manęs? Reikia pripažinti, kad tai daug panašiau į tiesą, daug 
įtikimiau negu tariama panelės de La Mol aistra vargetai sekretoriui. 
Visų pirma, ar žino tie žmonės, kas yra aistros? Spęsti žabangas — 
štai ką jie puikiai sugeba. Jie pavydi man, kad aš truputėlį už juos iškal- 
besnis. Pavydas — štai dar viena jų silpnybė. Viskas šiuo kartu aiškėja. 
Panelė de La Mol nori įtikinti mane, jog esanti man neabejinga, dėl tos 
paprastos priežasties, kad nori padaryti mane pajuokos objektu savo 
sužadėtinio akyse“. 

Šis baisus įtarimas sukėlė perversmą Žiuljeno sieloje ir lengvai 
nuslopino joje gimstančios meilės užuomazgą. Tą meilę kurstė vien 
retas Matildos grožis arba, tikriau sakant, jos karališka povyza ir nuos- 
tabūs tualetai. Ir šiuo atžvilgiu Žiuljenas buvo prasisiekėlis. Ne veltui 
tvirtinama, kad gabų plebėją, iškilusį į aukščiausias visuomenės sferas, 
labiausiai akina daili aukštuomenės moteris. Juk ne apie Matildos cha- 
rakterį sukosi Žiuljeno mintys pastarosiomis dienomis. Jis pakanka- 
mai gerai nuvokė, kad neturi nė mažiausio supratimo apie jį. Tos ypa- 
tybės, kurias jis įžiūrėjo, galėjo būti vien akių apgaulė. 

Pavyzdžiui, Matilda nė už ką nebūtų praleidusi mišių sekmadienį; 
ji beveik kasdien ėjo su motina į bažnyčią. Jei, būdavo, de La Molio 
rūmų svetainėje koks neatsargus svečias, užsimiršęs, kur esąs, išdrįsta 
nors ir kuo švelniausiai pajuokauti iš tikrų ar tariamų sosto ar bažny- 
čios interesų, Matilda tuoj pat surimtėja ir pasidaro šalta kaip ledas. 
Jos žvilgsnį, paprastai tokį dagų, prigesina bejausmis išdidumas, bu- 
dingas seno šeimos portreto veidams. 

Bet Žiuljenas tikrai žinojo, kad jos kambaryje visada guli vienas 
ar du laisvamaniškiausi Voltero raštų tomai. Jis ir pats dažnai slapta 

nusivogdavo porą to puikaus leidinio knygų, taip prabangiai įrištų. 
Nežymiai praskirdamas gretimus tomus, nuslėpdavo, kad trūksta 
to, kurį išsineša; bet netrukus apsižiūrėjo, kad ne jis vienas skaito 
Volterą. Griebėsi vienos seminariškos gudrybės — padėjo porą ašutų 
ant tų tomų, kuriais, kaip jam rodėsi, turėjo domėtis panelė de La 
Mol. Jie dingdavo ištisas savaites. 

Ponas de La Molis, supykęs ant knygininko, siuntinėjančio jam 
visokius pseudomemuarus, pavedė Žiuljenui pirkti visas šiek tiek drą- 
sesnes naujoves. Bet kad nuodai nesklistų po namus, sekretoriui buvo 
įsakyta dėti tas knygas į nedidelę spintelę, stovinčią paties markizo 
kambaryje. Netrukus Žiuljenas įsitikino, kad jei tik tarp naujų knygų 
pasitaiko tokia, kuri bent kiek priešiška sosto ar bažnyčios interesams, 
ji tuoj pat dingsta. Aiškus dalykas, skaitė jas ne Norberas. 

Žiuljenas, perdėdamas šio atradimo svarbą, sprendė, kad panelė 
de La Mol dviveidė kaip Makiavelis. Gėrėjosi šita tariama klasta ir lai- 
kė ją beveik vienintele žavia dvasine Matildos ypatybe. Štai į kokį kraš- 
tutinumą jį pastūmėjo bodėjimasis veidmainyste ir dorybingom 
kalbom. 

Daugiau jis pats kurstė savo vaizduotę, negu jį dirgino meilė. 

Įsimylėjęs jis pasijusdavo tik tada, kai iki valios prisisvajodavo 
apie elegantišką panelės de La Mol figūrą, apie nuostabiai skoningus 
jos drabužius, apie jos baltutėles rankas, gražius pečius, visų jos gestų 
disinvoltura*. Ir tuomet, idant kerai veiktų dar stipriau, įsivaizduoda- 
vo, kad ji — Katerina de Mediči. Priskirdavo jai giliausias ir klastin- 
giausias būdo savybes. Tai buvo idealas tokių kaip Maslonas, Frileras 
ir Kastanedas, kuriais jis gėrėjosi jaunystėje. Vienu žodžiu, jo akyse 
tai buvo Paryžiaus idealas. 

Nieko nėra juokingesnio, kaip tikėti paryžiečių charakterio gilu- 
mu ir klastingumu. 

„Galimas dalykas, kad šitas frio tyčiojasi iš manęs“,— galvojo 
Žiuljenas. Skaitytojas menkai pažįsta jo būdą, jei dar nenumano, ko- 
kiais niauriais ir šaltais žvilgsniais ėmė jis dabar atsakinėti į panelės 
de La Mol žvilgsnius. Gaižia ironija atstūmė jis draugiškumą, kurį nu- 
stebusi panelė de La Mol drįso jam porą kartų parodyti. 

Šios staigios užgaidos sudirginta, iš prigimties šalta, nuobodžiaujan- 
ti, protui paklusni jaunos merginos širdis užsidegė tokia aistra, kokia 
begalėjo užsidegti. Bet Matildos charakteris buvo dar ir labai išdidus; 


* Laisvumą (it.). 

todėl naują jausmą, parodžiusį jai, kad visa jos laimė priklauso nuo kito 
asmens, lydėjo niaurus liūdesys. 

Gyvendamas Paryžiuje, Žiuljenas daug ko buvo pasimokęs ir dabar 
suprato, jog čia anaiptol ne šaltas nuobodybės liūdesys. Užuot godžiai 
ieškojusi visokiausių pramogų, lankiusi kaip kadaise vakarus, spek- 
taklius, Matilda ėmė viso to vengti. 

Ji mirtinai bodėjosi prancūzišku dainavimu, o betgi Žiuljenas, 
kuris laikė savo pareiga skirstantis publikai pasisukinėti po Operos 
vestibiulį, pastebėjo, kad ji lanko Operą kiek galėdama dažniau. Jam 
dingojosi, kad ji prarado bent kiek to idealaus santūrumo, kuriuo švitė- 
jo visa jos elgsena. Kartais ji atsakydavo draugams taip ryžtingai ir 
kandžiai, jog savo juokais įžeisdavo juos. Žiuljenui atrodė, kad didžiau- 
sią neprielankumą jinai jaučia markizui de Kruaznua. „Tas jaunuolis 
turbūt beprotiškai mėgsta pinigus, jei nemeta tos merginos su visu jos 
turtu!“ — pagalvojo Žiuljenas. O pats, pasipiktinęs dėl įžeisto vyriško 
orumo, ėmė dar šalčiau su ja elgtis. Dažnai ne per daug mandagiai 
net jai atsakydavo. 

Kad ir kaip tvirtai buvo pasiryžęs nepakliūti į Matildos simpatijos 
spąstus, kai kuriomis dienomis ji taip aiškiai ją rodė, o Žiuljenas, kurio 
akys pamažu ėmė vertis, taip ja žavėjosi, jog kartais pasijusdavo iš tiesų 
kebliai. 

„Tų kilmingų jaunuolių apsukrumas ir ištvermė galų gale įveiks 
mano neprityrimą,— tarė jissau. — Reikia išvykti ir visa tai užbaigti“. 
Markizas neseniai buvo pavedęs jam tvarkyti nedidelius dvarus ir na- 
mus, kurių daugybę turėjo žemutiniame Langedoke. Būtinai reikėjo 
nuvažiuoti jų apžiūrėti; bet ponas de La Molis labai nenoromis su- 
tiko jį išleisti. Visur, išskyrus aukštų politinių siekių sferą, Žiuljenas 
buvo tapęs antruoju jo „aš“. 

„Šiaip ar taip, nepakliuvau ant jų meškerės, — mąstė Žiuljenas, 
ruošdamasis kelionei. — Ar panelė de La Mol rimtai šaiposi iš tų ponų, 
ar taip daro tyčia, norėdama įkvėpti man pasitikėjimo, — vis tiek man 
tai buvo proga pasilinksminti. 

Jei tai ne sąmokslas prieš dailidės sūnų, panelės de La Mol elgesys 
nesuprantamas, bet markizui de Kruaznua jis ne mažiau nesupranta- 
mas kaip man. Vakar, pavyzdžiui, ji aiškiai rodė savo blogą nuotaiką, 
ir aš su malonumu žiūrėjau, kaip dėl palankumo, rodomo man, nuleido 
nosį jaunuolis, tiek pat turtingas ir kilmingas, kiek aš plikas ir prastas. 
Štai gražiausioji mano pergalė, man smagu bus ją prisiminti pašto ka- 
rietoje, kai lėksiu per Langedoko lygumas“. 

Žiuljenas laikė savo išvažiavimą paslaptyje, bet Matilda geriau už 
jį Žinojo, kad jis rytoj išvyksta iš Paryžiaus, ir ilgam. Prasimetusi tuo, 
kad jai baisiai skauda galvą ir kad tvankioje svetainėje jai ypač bloga, 
ilgai vaikščiojo po sodą ir taip nukamavo savo kandybėmis Norberą, 
markizą de Kruaznua, Keliusą, de Liuzą ir dar keletą jaunuolių, pieta- 
vusių tą dieną de La Molio rūmuose, kad jie turėjo pabėgti. Į Žiuljeną 
ji žiūrėjo keistomis akimis. 

„Šis žvilgsnis yra galbūt apsimestinis,— mąstė Žiuljenas. — Bet 
ką reiškia tas tankus alsavimas, visas tas jaudinimasis! Et, — tarė jis 
sau, — argi man spręsti apie tokius dalykus? Juk turiu reikalą su rafi- 
nuočiausia ir apsukriausia paryžiete. Šito tankaus alsavimo, kuris vos 
manęs nesujaudino, ji greičiausiai išmoko iš Leontinos Fė!??, kurią 
taip mėgsta“. 

Jie liko vieni; kalba aiškiai nesimezgė. „Ne, Žiuljenas nieko man 
nejaučia“, — galvojo Matilda, iš tikrųjų nusiminusi. 

Kai jis pasakė norįs atsisveikinti, ji stipriai suspaudė jam ranką 
aukščiau alkūnės. 

— Šįvakar gausite iš manęs laišką, — tarė ji tokiu pasikeitusiu 
balsu, kad sunku buvo jį atpažinti. 

Tai pastebėjęs, Žiuljenas iškart susijaudino. 

— Mano tėvas, — pridūrė ji, — labai vertina jūsų paslaugas. Ryto- 
jaus kelionę reikia atidėti; sugalvokite kokią dingstį. 

Ir nubėgo tekina. 

Jos figūra buvo žavi, kojos — reto gražumo, ir bėgo ji taip grakš- 
čiai, kad Žiuljenui apsisuko galva; bet ar atspės kas nors, ką jis pagalvo- 
jo, kai ji dingo iš akių? Jis pasijuto įžeistas to įsakmaus tono, kuriuo ji 
ištarė reikia. Liudviką XV mirties patale taip pat skaudžiai užgavo žo- 
dis reikia, kurį leptelėjo pirmasis jo gydytojas, o juk Liudvikas XV 
nebuvo prasisiekėlis. 

Po valandos liokajus atnešė Žiuljenui laišką; tai buvo nei daugiau, 
nei mažiau kaip meilės prisipažinimas. 

„Stilius ne per daug įmantrus“,— tarė sau Žiuljenas, stengdamasis 
literatūrinėmis pastabomis sutvardyti džiaugsmą: jo skruostai trūkčio- 
j0, šypsena nejučia lenkė lūpas. 

„Tai šit, — šūktelėjo jis staiga, neįstengdamas suvaldyti jausmų 
antplūdžio, — aš, vargšas kaimo vaikinas, gavau meilės prisipažinimą 
iš kilmingos damos! 

O aš pats nepadariau kvailystės, — pridūrė jis mintyse, iš paskuti- 
niųjų gniauždamas džiaugsmą. — Sugebėjau išlaikyti orumą. Nepasa- 

kiau, kad myliu“. Jis ėmė tyrinėti raštą: panelės de La Mol braižas bu- 
vo gražus, smulkus, angliškas. Jautė, kad turi kuo nors užsiimti, kol 
atsipeikės iš džiaugsmo, nuo kurio tiesiog kvaito galva. 

„Jūs išvykstate, ir aš turiu prabilti... Ilgai jūsų nematyti — tai būtų 
ne mano jėgoms“. 

Žiuljeną tarsi koks atradimas sukrėtė viena mintis; jis metė tyrinė- 
jęs Matildos laišką, ir jį užplūdo dar didesnis džiaugsmas. „Aš nurun- 
giau markizą de Kruaznua,— šūktelėjo jis,— nors kalbu tik apie rim- 
tus dalykus! O jis toks dailus! Su ūseliais, su žavinga uniforma! Ir visa- 
da pasakys, kur ir kada reikia, sąmojingą, subtilų žodį!“ 

Nuostabi tai buvo valandėlė Žiuljenui; jis slankiojo be tikslo po so- 
dą, paklaikęs iš laimės. 

Paskui nuėjo į kanceliariją ir liepė pranešti apie save markizui de 
La Moliui, kuris, laimė, buvo namie. Parodęs keletą raštų, gautų iš 
Normandijos, nesunkiai įtikino jį, kad dėl tenykščių bylų kelionę į 
Langedoką privaląs atidėti. 

— Labai džiaugiuosi, kad nevažiuojate,— pasakė markizas, kai 
jie baigė kalbėti apie reikalus, — man visada malonu jus matyti. 

Žiuljenas išėjo; jam pasidarė nesmagu, išgirdus šituos žodžius. 

„O aš ketinu suvedžioti jo dukterį! Gal net išardysiu jos vedybas 
su markizu de Kruaznua, į kurias sudėtos pačios šviesiausios jo viltys: 
jeigu jis pats negaus kunigaikščio titulo, tai bent jo duktė turės teisę 
sėdėti karaliaus akivaizdoje“. 

Žiuljenui šovė į galvą, kad reikėtų išvažiuoti į Langedoką, nepai- 
sant nei Matildos laiško, nei pasikalbėjimo su markizu. Bet šita dory- 
binga mintis, vos blykstelėjusi, tuoj pat užgeso. 

„Koks aš mat geras! — pagalvojo jis. — Argi man, plebėjui, gai- 
lėtis tokios įžymios šeimos! Man, šeimynykščiui, kaip mane vadina ku- 
nigaikštis de Šolnas! Kokiu būdu markizas didina savo milžiniškus tur- 
tus? Parduoda dalį valstybinės paskolos obligacijų, kai sužino kara- 
liaus rūmuose, kad rytoj įvyks tariama vyriausybės krizė. O mane pik- 
tas likimas nusviedė į pačias paskutines visuomenės gretas, įdėjęs man 
kilnią širdį ir nedavęs nė tūkstančio frankų rentos, tai yra palikęs be 
duonos kąsnio — be duonos kąsnio tikrąja to žodžio prasme; ir aš tu- 
rėčiau atsisakyti malonumo, kai jis pats man siūlosi! Atsisakyti skai- 
draus šaltinio, kai jis gali numaldyti troškulį šioje kaitrioje vidutinybės 
dykumoje, per kurią aš taip sunkiai stumiuosi pirmyn! Dievaž, ne toks 
aš kvailys; šioje egoizmo dykumoje, kurią vadiname gyvenimu, tegul 
kiekvienas rūpinasi savimi“. 

Ir prisiminė, su kokia panieka pažvelgė į jį porą sykių ponia de La 
Mol ir ypač tos damos, jos draugės. 

Džiaugsmas, kad jis nuvaržė markizą de Kruaznua, galutinai užge- 
sino tą dorybės blykstelėjimą. 

„Kaip aš norėčiau, kad jis supyktų! — tarė sau Žiuljenas. — Mano 
ranka dabar nesudrebėtų smeigdama jį špaga! — Ir jis padarė staigų 
puolamąjį judesį. — Ligi šiol aš buvau niekingai įsidrąsinęs liokajus. 
Po šito laiško esu lygus jam“. 

„Taip, — svarstė jis su neapsakomu pasimėgavimu, lėtai sunkda- 
mas kiekvieną žodį, — mudviejų teigiamybės — markizo ir mano — 
buvo pasvertos, ir nugalėjo vargšas Juros kalnų dailidė. 

Puiku! — šūktelėjo jis. — Va šitaip aš ir pasirašysiu po savo atsa- 
kymu. Nemėginkite manyti, panele de La Mol, kad aš užmiršau savo 
luomą. Pasistengsiu, kad jūs suprastumėte ir aiškiai pajustumėte, kad 
ne ką kitą, o palikuonį to garsiojo Gi de Kruaznua, kuris lydėjo šventą 
Liudviką į kryžiaus karą, jūs išmainėte į dailidės sūnų“. 

Žiuljenas nebeįstengė suvaldyti džiaugsmo. Turėjo išeiti į sodą. 
Jam pasidarė ankšta ir tvanku kambaryje, kuriame sėdėjo užsirakinęs. 

„Aš, vargšas Juros valstietis, — tolydžio kartojo jis pats sau,— li- 
kimo pasmerktas amžinai vilkėti šiuo nykiu juodu drabužiu! Ak, kad 
taip prieš dvidešimt metų — tada ir aš būčiau vilkėjęs tokią pačią uni- 
formą kaip jie! Tais laikais toks žmogus kaip aš arba žūdavo, arba tap- 
davo generolu trisdešimt šešerių metų“. Laikydamas rankoje su- 
gniaužtą laišką, jis tarsi išaugo ir pasijuto panašus į didvyrį. „Tiesa, 
šiais laikais keturiasdešimties metų žmogus su šituo juodu drabužiu 
gali gauti šimtą tūkstančių frankų atlyginimo ir žydrą kaspiną kaip 
Bovė vyskupas. Na štai, — mąstė jis toliau, juokdamasis kaip Mefisto- 
felis, — aš gudresnis už juos; pasirinkau uniformą, atitinkančią mano 
epochos skonį“. Ir jį užplūdo nauja garbėtroškos banga, jis pajuto, kad 
jam išties brangus dvasininko apdaras. „Kiek buvo kardinolų dar 
žemesnės kilmės negu aš, ir jie turėjo valdžią! Pavyzdžiui, mano žemie- 
tis Granvelis'"““. 

Pamažu Žiuljeno susijaudinimas atlėgo; viršų paėmė blaivus pro- 
tas. Jis tarė sau kaip jo mokytojas Tartiufas, kurio vaidmenį mokėjo 
atmintinai: 


Gal jūs gudraujate?.. 


———————————————————————— 


„Netikiu aš dar 

Tuo, ką jus teikiatės pareikšti man dabar, 

Ir lauksiu, kol tiesesnį pasirinksit kelią, 

Darbais patvirtinsite gerą savo valią... 
„Tartiufas“, IV veiksmas, V scena* 


„Tartiufą taip pat pražudė moteris, o juk jis buvo ne blogesnis už 
kitus... Ji gali kam nors parodyti mano atsakymą... bet mes užbėgsime 
tam už akių,— pridūrė jis, lėtai tardamas kiekvieną žodį ir slopinda- 
mas kylantį įniršį, — pradėsime jį tuo, kad pakartosime ugningiausius 
prakilniosios Matildos laiško sakinius. 

Taip, bet tarkime, kad keturi pono de Kruaznua liokajai puola ma- 
ne ir išplėšia jos laišką. 

Ne, neišplėš, esu gerai apsiginklavęs ir papratęs, kaip visiems ži- 
noma, šaudyti į liokajus. 

Na bet, pavyzdžiui, vienas iš jų pasirodo esąs drąsesnis; jis puola 
ant manęs. Jam juk pažadėta šimtas napoleondorų. Nudedu jį vietoje 
arba sužeidžiu; puiku, jiems to ir reikia. Mane visai teisėtai įmeta į ka- 
lėjimą; man iškelia baudžiamąją bylą, ir teisėjai ramia sąžine, kadangi 
aš to ir vertas, išsiunčia mane į Puasi pas ponus Fontaną ir Magalo- 
ną'!". Ten aš miegu tarp keturių šimtų valkatų... Ir dar man tų žmonių 
gailėtis! — šūktelėjo jis, ūumai pašokdamas. — Ar gailisi jie trečiojo 
luomo žmonių, kai tie pakliūva jiems į nagus?“ 

Šie žodžiai buvo paskutinis kvapas, kurį išleido jo dėkingumas po- 
nui de La Moliui, vis dar prieš jo valią jį kankinęs. 

„Atsargiai, ponai bajorai, aš suprantu šią makiavelišką gudrybę; 
kunigas Maslonas ar kunigas Kastanedas seminarijoje nieko geresnio 
nebūtų sugalvoję. Jūs atimsite iš manęs tą provokacinį laišką, ir aš 
tapsiu antruoju pulkininku Karonu'!'' Kolmare. 

Luktelėkit, ponai. Tą lemtingą laišką tvirtai antspauduotu siunti- 
niu aš nusiųsiu kunigui Pirarui. Tai garbingas Žmogus, jansenistas ir 
todėl nesusigundys pinigais. Taip, bet jis arplėšinėja laiškus... Ne, nu- 
siųsiu jį Fukė“. 

Reikia pripažinti, kad Žiuljeno žvilgsnis šią akimirką buvo nuož- 
mus, veidas bjaurus, jis dvelkė gryniausiu nusikaltimu. Tai buvo ne- 
laimingas žmogus, stojęs į kovą su visa visuomene. 

„Už ginklų!“ — sušuko Žiuljenas. Ir vienu šuoliu nušoko nuo rū- 
mų laiptų. Įpuolė į gatvės raštininko būdelę, išgąsdindamas jį savo 
išvaizda. 


* Vertė A. Churginas. 

— Perrašykite! — tarė duodamas jam panelės de La Mol laišką. 

Kol raštininkas dirbo savo darbą, jis pats parašė Fukė; prašė jį 
pasaugoti šį brangų siuntinį. „Betgi juodasis kabinetas pašte, — šovė 
jam staiga į galvą, — atplėš mano laišką ir atiduos jums tai, ko ieško- 
te... Ne, ponai“. Jis nuėjo į protestantų knygyną ir nusipirko didžiulę 
Bibliją, paslėpė Matildos laišką knygos viršelyje, davė viską supakuoti 
iš išsiuntė paketą diližanu, adresavęs vienam Fukė darbininkui, apie 
kurį niekas Paryžiuje nė žinoti nežinojo. 

Visa tai atlikęs, linksmas ir žvalus grįžo į de La Molio rūmus. „O 
dabar — kas ką!“ — šūktelėjo jis, užsirakinęs savo kambaryje ir nusi- 
metęs surdutą. 

„Kaip, panele, — rašė jis Matildai,— panelė de La Mol siunčia 
per Arseną, savo tėvo liokajų, tokį gundantį laišką vargšui dailidei iš 
Juros? Tikriausiai ji tenori pasijuokti iš jo naivumo...“ Ir čia jis perrašė 
pačius tiesiausius ką tik gauto laiško sakinius. 

Jo paties laiškas būtų padaręs garbę net ševaljė de Bovezi diploma- 
tiniam atsargumui. Buvo dar tik dešimta valanda; Žiuljenas, apsvaigęs 
laime ir savo galios nusimanymu, tokiu neįprastu varguoliui, įžengė 
į Italų operą. Tą vakarą dainavo jo draugas Džeronimas. Dar niekada 
muzika taip jo nejaudino. Jis jautėsi dievas. 


XIV skyrius 
JAUNOS MERGINOS APMĄSTYMAI 


Kiek abejonių! Kiek nemigos naktų! 
Dieve didis! Ar užsitrauksiu aš panieką? 
Jis pats niekins mane. Bet jis išvažiuoja, 
aš jo netenku. 


Alfredas de Miusė 


Matilda nemažai kovojo su savim, kol parašė tą laišką. 

Nežinia kaip kilęs, Matildos susidomėjimas Žiuljenu netrukus per- 
veikė išdidumą, kuris, kiek tik siekė Matildos atmintis, vienas teviešpa- 
tavo jos širdyje. Šita išpuikusi ir šalta siela pirmą kartą gyvenime pasi- 
davė aistringam jausmui. Bet jei tas jausmas ir buvo stipresnis už išdi- 

dumą, pastarojo įpročių jis neatsižadėjo. Du mėnesiai kovos ir naujų, 
niekad nepatirtų išsyvenimų atnaujino, galima sakyti, visą jos dvasinę 
sandarą. 

Matildai rodėsi, kad ji regi laimę. Ši vizija, daranti tokį stiprų įspū- 
dį narsioms sieloms, jeigu jos, be to, ir aukšto intelekto, ilgai turėjo 
rungtis su savigarba ir kasdieniškų pareigų jausmais. Vieną dieną ji 
atėjo pas motiną septintą valandą ryto ir ėmė maldauti, kad leistų jai 
kuriam laikui išvažiuoti į Vilkjė. Markizė net nesiteikė atsakyti ir pa- 
tarė jai grįžti į lovą. Tai buvo paskutinis banalaus sveiko proto ir pa- 
garbumo visuotinai priimtoms pažiuroms proiestas. 

Jos per daug nekankino baimė nederamai pasielgti ir pažeisti nuos- 
tatus, kuriuos Keliusai, de Liuzai, Kruaznua laikė šventais; tokie žmo- 
nės, jai rodės, neįstengs jos suprasti; ji būtų galėjusi tartis su jais, jei 
butų reikėję pirkti fajetoną ar dvarą. Iš esmės ją gąsdino tik viena — 
kad ji neįtiks Žiuljenui. 

„O gal jis tik atrodo pranašesnis už kitus?“ 

Ji nepakentė silpnabūdžių — toks buvo vienintelis jos priekaištas 
gražiesiems jaunuoliams, kurie sukosi aplink ją. Kuo žaviau šaipėsi jie 
iš visko, kas nepaiso mados arba nevykusiai ja seka, nors ir mano, kad 
seka, tuo labiau jie smuko jos akyse. 

„Jie drąsus, štai ir viskas. O ir ta drąsa dar kokia? — galvojo ji. — 
Kautis dvikovoje! Bet juk dvikova dabar — tuščia ceremonija. Viskas 
Žinoma iš anksto, net ir tai, ką turi pasakyti krisdamas. Kai jau guli 
ant žolės, prisidėjęs ranką prie širdies, privalai kilniaširdiškai atleisti 
priešininkui ir paminėti savo damą, dažnai tik įsivaizduotą arba tokią, 
kuri tavo mirties dieną eis į pokylį, kad nekiltų įtarimų. 

Bepigu nebijoti pavojaus, kai joji eskadrono priešaky, plienui 
blykčiojant; bet susidurti su pavojum akis į akį, su neįprastu, nenuma- 
tytu, iš tikrųjų bjauriu pavojum... 

Deja, — svarstė Matilda, — tik Henriko III dvare buvo žmonių, di- 
džių savo charakteriu ir kilme! Ak, jei Žiuljenas būtų kovęsis prie Žar- 
nako ar Monkontūro' “, aš nedvejočiau. Tais šaunumo ir jėgos viešpa- 
tavimo laikais prancuzai nebuvo lėlės. Mūšio dieną jie, galima sakyti, 
mažiausiai jaudinosi. 

Jų gyvenimas nebuvo įmuturiuotas kaip Egipto mumija į skraistę, 
visada ir visiems vienodą, visada 1ą pačią. Taip, — pridūrė ji, — iš tiesų 
reikėjo daugiau drąsos grįžti vienam vienuoliktą valandą vakaro iš 
Suasono rūmų, kur gyveno Katerina de Mediči, negu šiandien keliauti 
po Alžyrą. Žmogaus gyvenimas buvo ištisinė virtinė atsitiktinumų. 

Šiandien civilizacija ir policijos prefektas išgyvendino atsitiktinumą, 
nebeliko nieko nenumatyto. Jei blyksteli kokia netikėta mintis, ant jos 
iš visų pusių pabyra epigramos; jei nutiks netikėtas įvykis — jokia nie- 
kšystė nepranoks mūsų baimės. Kad ir kokią beprotybę padarytume 
iš baimės, ji visada pateisinama. Išsigimęs, nuobodus amžius! Ką būtų 
pasakęs Bonifasas de La Molis, jei, pakėlęs iš kapo savo nukirstą galvą, 
būtų pamatęs, kaip 1793 metais septyniolika jo ainių davėsi suimami 
it avinai ir po dviejų dienų padėjo galvas po giljotina? Jie tikrai žinojo, 
kad eina mirti, bet gintis ir nužudyti bent vieną ar du jakobinus buvo 
juk netaktiška. Ak, anais didvyriškais Prancūzijos laikais, Bonifaso 
de La Molio amžiuje, Žiuljenas būtų buvęs eskadrono vadas, o mano 
brolis — jaunas dorybingas kunigas su išminties atspindžiu akyse ir 
pamokymais lūpose“. 

Prieš keletą mėnesių Matilda buvo netekusi vilties susitikti žmogų, 
kuris bent kiek skirtųsi nuo bendro šablono. Šiek tiek malonumo jai 
teikė susirašinėjimas su vienu kitu aukštuomenės jaunuoliu. Ši drąsa, 
taip nederanti jaunai merginai, tokia neatsargi, galėjo pažeminti ją 
pono de Kruaznua, jo tėvo kunigaikščio de Šolno ir visos de Šolnų 
šeimos akyse; pastaroji, pamačiusi, kad sutartos vedybos gali iširti, būtų 
panorėjusi sužinoti kodėl. Tuo metu, parašiusi kam nors tokį laišką, 
Matilda negalėdavo užmigti. Betgi tie jos laiškai buvo tik atsakymai. 

Dabar ji drįsta rašyti, kad myli. Rašo pirmoji (koks siaubingas žo- 
dis!) žmogui, stovinčiam ant žemiausios visuomenės pakopos. 

Jei apie laišką bus sužinota, ši aplinkybė užtrauks jai amžiną gėdą. 
Kuri iš moterų, ateinančių pas jos motiną, drįstų stoti jos pusėn? Kokią 
frazę galima būtų paleisti, kad jos, kartodamos ją, bent kiek apmaldytų 
baisią salonų panieką? 

Net ir kalbėti apie tai baisu, o rašyti! „Yra dalykų, kurie nerašo- 
mi!“ — šūktelėjo Napoleonas, sužinojęs apie kapituliaciją prie Bai- 
leno'!*. Ir apie tat jai pasakojo kaip tik Žiuljenas, tarsi iš anksto duo- 
damas pamoką. 

Bet visa tai dar niekis, Matildos nerimui buvo ir kitų priežasčių. 
Nepaisydama, kokį baisingą įspūdį tai padarys aukštajai draugijai, 
kokia neišdildoma ir gėdinga jai bus ta dėmė, — juk ji įžeis savo kas- 
tą, — Matilda ketina rašyti žmogui visiškai kitokios natūros kaip visi 
tie Kruaznua, de Liuzai, Keliusai. 

Žiuljeno būdo gilumas ir slėpiningumas gali išgąsdinti kiekvieną, 
kas bando užmegzti su juo net paprasčiausią pažintį. O ji ketina pada- 
ryti jį savo meilužiu, gal savo valdovu! 

„Kas žino, kokius jis gali iškelti reikalavimus, jei kada nors atsidur- 
siu jo valdžioje? Na ką gi, pasakysiu tada sau kaip Medėja: „Tarp to- 
kios daugybės pavojų man lieka mano AŠ“. 

Žiuljenas nejaučia jokios pagarbos kilmingam kraujui, — mąstė 
j. — Maža to, jis gal visiškai manęs nemyli!“ 

Paskutinėmis baisių abejonių akimirkomis jos širdyje sukilo mote- 
riškas išdidumas. „Viskas turi būti nepaprasta tokios merginos kaip 
aš gyvenime!“ — šūktelėjo kantrybės netekusi Matilda. Ir išdidumas, 
įskiepytas jai nuo pat lopšio, stojo tada prieš dorybę. Kaip tik šiuo me- 
tu viską pagreitino Žiuljeno išvažiavimas. 

(Tokie charakteriai, laimė, reti.) 

Vakare, labai jau vėlai, Žiuljenui atėjo į galvą klastinga mintis — 
nunešti labai sunkų savo lagaminą pas durininką; tam jis pasikvietė 
liokajų, kuris meilinosi panelės de La Mol kambarinei. „Ši gudrybė 
galbut liks be naudos, — tarė jis sau,— bet jeigu ji pavyks, Matilda pa- 
manys, kad išvažiavau“. Ir užmigo, didžiai patenkintas savo išdaiga. 
Matilda nesumerkė per naktį akių. 

Rytą, labai anksti, Žiuljenas, niekieno nepastebėtas, išėjo iš rūmų, 
bet grįžo prieš aštuonias. 

Vos tik įėjo į biblioteką, tarpdury išdygo panelė de La Mol. Jis 
įteikė jai savo atsakymą. Manė, kad turi ką nors pasakyti; proga bent 
jau buvo iš tiesų patogi, bet panelė de La Mol nepanoro jo klausyti ir 
dingo. Žiuljenas labai apsidžiaugė, nes nežinojo, ką sakyti. 

„Jei visa tai nėra žaidimas, sutartas su grafu Norberu, aišku, kad 
šią keistą meilę, kurią ta kilminga mergina susigalvojo man pajusti, 
įžiebė mano lediniai žvilgsniai. Pasielgčiau nedovanotinai kvailai, jei 
leisčiau sau kada rimtai susivilioti šita ilgše šviesiaplauke lėle“. 

Šitaip pasamprotavęs, jis liko dar šaltesnis ir apdairesnis, negu buvo 
kada nors gyvenime. 

„Mūšyje, kuris turi įvykti, — pridūrė jis sau mintyse, — jos aristo- 
kratinis išdidumas bus tarsi aukštuma — karinė pozicija tarp jos ir 
manęs. Ten aukštai ir reikės manevruoti. Blogai padariau, kad likau 
Paryžiuje; kelionės atidėjimas žemina mane ir stiprina mano priešo po- 
zicijas, jei visa tai tik žaidimas. Kuo aš būčiau rizikavęs, jei būčiau iš- 
vykęs? Būčiau pasišaipęs iš jų, jeigu jie šaiposi iš manęs. O jeigu ji iš tie- 
sų kiek domisi manimi, tai tas domėjimasis būtų šimteriopai išaugęs“. 

Panelės de La Mol laiškas taip maloniai paglostė Žiuljeno tuštybę, 
kad džiaugdamasis tuo, kas įvyko, jis nesusivokė rimtai pasvarstyti, 
kaip paranku būtų buvę išvykti. 

Nelemtas jo charakterio bruožas buvo tas, kad jis begaliniai jautriai 
reaguodavo į savo klaidas. Jis taip baisiai apmaudavo dėl šitos žioplys- 
tės, jog beveik pamiršo, kokią neįtikėtiną pergalę pasiekė prieš ištin- 
kant tai mažutei nesėkmei. Staiga apie devintą valandą bibliotekos 
tarpdury pasirodė panelė de La Mol, metė jam laišką ir pabėgo. 

„Ko gero, čia bus romanas laiškais, — pagalvojo jis, keldamas lai- 
šką. — Priešas daro neteisingą ėjimą, o aš paleisiu į ataką abejingumą 
ir dorybę“. 

Matilda prašė jį lemiamo atsakymo, bet taip išdidžiai, jog Žiuljenui 
pasidarė dar linksmiau. Atsakydamas jis su malonumu per ištisus du 
puslapius slėpiningai postringavo apie asmenis, kurie norėtų pasityčioti 
iš jo, paskui, laiško pabaigoje, taip pat juoko dėlei pranešė, kad nu- 
sprendė rytoj rytą išvažiuoti. 

Baigęs laišką, pagalvojo: „„Atiduosiu jį sode“. Nuėjęs į sodą, žvilg- 
telėjo į panelės de La Mol langą. 

Jos kambarys buvo antrame aukšte, šalia motinos apartamentų, 
bet po jais buvo didelė antresolė. 

Šitas antras aukštas buvo taip aukštai, kad panelė de La Mol nega- 
lėjo pro savo langą matyti Žiuljeno, vaikštinėjančio liepų alėja su laiš- 
ku rankoje. Jį užstojo rūpestingai apkarpytų liepų skliautas. „Še 
tau! — pagalvojo susierzinęs Žiuljenas. — Ir vėl neatsargumas! Jeigu 
jie sumanė pasityčioti iš manęs, tai vaikščiodamas čia su laišku rankoje 
aš tik padedu priešams“. 

Norbero kambarys — kaip tik virš sesers kambario, ir jei tik Žiul- 
jenas išlįs iš po karpytų liepų skliauto, grafas su draugais galės sekti 
kiekvieną jo judesį. 

Panelė de La Mol sudūlavo lange; jis parodė kraštą savo laiško; ji 
linktelėjo galva. Žiuljenas tuoj pat tekinom leidosi į savo kambarį ir ant 
didžiųjų laiptų netikėtai susidūrė su gražuole Matilda; toji visiškai ra- 
miai paėmė iš jo laišką ir Žvilgtelėjo į jį linksmomis akimis. 

„Kiek aistros būdavo vargšės ponios de Renal akyse, — prisiminė 
Žiuljenas, — kai jinai išdrįsdavo paimti iš manęs laišką, ir net po pusės 
metų intymių santykių tarp mūsų! Man rodos, ji nė sykio nežiūrėjo 
į mane linksmom akim“. 

Savo minties jis neišplėtojo taip aiškiai iki galo; ko gero, susigėdo, 
kad jo samprotavimai tokie lengvabūdiški. „O vis dėlio koks skirtu- 
mas, — neatlyžo jo mintis, — jeigu palyginsi eleganciją — tiek rytinės 
suknelės, tiek ir visos laikysenos! Žmogus su skoniu, pastebėjęs panelę 
de La Mol už trisdešimt žingsnių, atspės, kokiai visuomenės klasei ji 


Antra dalis 294 


priklauso. Štai ką galima iš tiesų pavadinti akivaizdžia vertybe“. 

Šitaip juokaudamas, Žiuljenas vis dėlto neišsakė dar sau visos savo 
minties; poniai de Renal nereikėjo aukoti dėl jo markizo de Kruaznua. 
Vienintelis jo varžovas buvo šlykštusis suprefektas Šarko, kuris vadino 
save de Možironu dėl to, kad nieko nebuvo likę iš de Možironų gimi- 
nės. 

Penktą valandą Žiuljenas gavo trečią laišką; panelė de La Mol nu- 
metė jį nuo bibliotekos durų. Ir vėl pabėgo. „Kas per manija susiraši- 
nėti, — nusijuokė jis,— kai galima taip patogiai pasikalbėti! Aišku, 
priešas nori turėti mano laiškų, ir kuo daugiau!“ Neskubėdamas 
atplėšė. „Ir vėl gražios frazės“,— pagalvojo; bet ėmęs skaityti iš- 
balo. Laiške buvo tik aštuonios eilutės: 

„Turiu su jumis pasikalbėti; būtinai dar šį vakarą; kai laikrodis iš- 
muš pirmą nakties, prašom būti sode. Pasiimkite didžiąsias sodininko 
kopėčias prie šulinio; atremkite jas į mano langą ir užlipkite pas mane. 
Dabar mėnesiena, bet nesvarbu“. 


XV skyrius 
AR TAI NE SĄMOKSLAS? 


Ach, koks žiaurus esti tarpas tarp dide- 
lio užmojo ir jo įgyvendinimo! Kiek nerei- 
kalingos baimės! Kiek dvejonių! Ant kortos 
statomas gyvenimas — ne, kur kas daugiau: 
garbė! 


Šileris 


„Dalykas darosi rimtas... — pagalvojo Žiuljenas,— ir pernelyg 
aiškus, — pridūrė, kiek pagalvojęs. — Kaipgi! Ta graži panelė gali kal- 
bėtis su manim bibliotekoje, dėkui dievui, visiškai laisvai; markizas iš 
baimės, kad nelįsčiau prie jo su sąskaitomis, niekada čia nesirodo. Po- 
nas de La Molis ir grafas Norberas — vieninteliai žmonės, kurie gali 
čia užeiti, bet jie kone kiaurą dieną ne namie; be to, lengva pasergėti, 
kada jie grįžta į rūmus; o dieviškoji Matilda, kurios rankos paprašyti 
nebūtų negarbinga net kokiam suvereniam kunigaikščiui, nori, kad aš 
žengčiau pasibaisėtinai neatsargų žingsnį! 

Aišku, jie nori mane pražudyti ar mažių mažiausiai pasityčioti iš 
manęs. Pirmiausia sumanė tam panaudoti mano laiškus, bet šie pasiro- 
dė pernelyg atsargūs; na ką gi, dabar jiems reikia, kad iš mano elgesio 
viskas pasidarytų aišku kaip dieną. Tie dailūs ponaičiai mano, kad aš 
paskutinis kvailys ir tuščiagarbis. Velniai griebtų! Giedriausia mėnesie- 
na, o aš turiu kopėčiomis lipti į antrą aukštą, į dvidešimt penkių pėdų 
aukštį! Mane spės pamatyti net iš gretimų rūmų! Gražiai aš atrodysiu 
ant tų kopėčių!“ 

Žiuljenas užlipo į savo kambarį ir švilpaudamas ėmė dėtis lagami- 
ną. Nusprendė išvažiuoti ir net neatsakyti Matildai. 

Bet šitas išmintingas sprendimas neatnešė širdžiai ramybės. „O jei 
kartais, — staiga pagalvojo, jau uždaręs lagaminą,— Matilda elgiasi 
nuoširdžiai? Tada aš liksiu jos akyse paskutinis bailys. Esu žemos kil- 
mės, tad man reikalingos didelės dorybės, kurias privalau įrodyti vei- 
ksmais, turiu mokėti grynais, nepasikliauti kažkieno palankumu““. 

Ketvirų valandos jis vaikščiojo po kambarį. „Taip, to nepanei- 
gsi, — tarė pagaliau, — ji palaikys mane bailiu. Ir aš prarasiu ne tik 
prašmatniausią aukštuomenės merginą, kaip jie visi sakė ten, pokylyje 
pas kunigaikšti de Recą, bet ir įstabų malonumą pamatyti, kaip dėl 
manęs bus paaukotas markizas de Kruaznua, kunigaikščio sūnus ir 
būsimas kunigaikštis. Žavus jaunuolis su visais privalumais, kurių sto- 
koju aš: taikliu sąmoju, kilme, turtu... 

Sąžinė grauš mane visą gyvenimą, ir ne dėl jos: pasaulyje tiek gra- 
žių moterų, O 


Garbė yra viena... — 


kaip sako senasis donas Djegas''*. O aš va aiškiausiai, gražiausiai išsi- 
gąstu, susidūręs su pirmu pasitaikiusiu pavojum; dvikova su ponu de 
Bovezi juk buvo tik pokštas. Čia visai kas kita. Į mane gali šauti pa- 
gąsdindamas kuris nors iš tarnų, bet šitas pavojus dar niekis; galiu užsi- 
traukti nešlovę. 

Taip, vaikine, šįsyk ne juokai, — su gaskoniška linksmybe ir tarti- 
mi pridūrė jis. — Čia jau garbės dalykas. Niekada varguolis, likimo 
nublokštas taip žemai kaip aš, negaus kitos tokios progos; aš dar turėsiu 
meilės nuotykių, bet jau antros rūšies...“ 

Jis ilgai mąstė, vaikščiojo spėriu žingsniu po kambarį, tarpais ūmai 
stabtelėdamas. Kambaryje stovėjo puikus marmurinis kardinolo Rišel- 
jė biustas, kuris nenoromis traukė jo žvilgsnį. Tas biustas, apšviestas 

lempos, tarsi žiūrėjo į jį griežtai, su priekaištu, kad jis neranda savo 
širdyje drąsos, kuri turėtų būti įgimta kiekvienam tikram prancūzui. 
„Ar būčiau aš dvejojęs tavo laikais, didysis vyre?“ 

„Imkime blogiausią atvejį, — atėjo pagaliau Žiuljenui mintis, — 
tarkime, kad visa tai spąstai; betgi jie baisiai šlykštus ir gali baisiai pa- 
kenkti jaunai merginai. Visi žino, kad aš ne iš tų, kurie tyli. Vadinasi, 
reikės mane nudėti. Tai buvo gražu 1574 metais, Bonifaso de La Molio 
laikais, bet šių dienų de La Molis niekada to padaryti nedrįs. Šitie 
žmonės jau nebe tokie. Panelei de La Mol taip visi pavydi! Rytoj pat 
jos nešlovė nuskambėtų keturiuose šimtuose salonų, ir koks tai būtų 
visiems malonumas! 

Tarnai patyliukais liežuvauja, kad man rodomas ypatingas dėme- 
sys, Žinau, pats girdėjau... 

Antra vertus — jos laiškai!.. Jie turbūt mano, kad aš juos nešio- 
juosi. Ir ketina, užklupę mane jos kambaryje, juos atimti. Susidursiu 
su dviem, trim, keturiais vyrais — kas žino, su kiek. Bet iš kur jie tų 
vyrų paims? Ar rasi Paryžiuje samdinių, kuriais galėtum pasikliauti? 
Visi jie bijo teismo... Po perkūnų! Ogi tykos jie patys: Keliusai, Kruaz- 
nua, de Liuzai. Įdomia akimirka ir kvaila mina, su kuria aš stovėsiu 
tarp jų, — štai kuo jie susigundė pasigrožėti. Saugokis Abelaro liki- 


mo!!?. ponas sekretoriau! 


Tai va, ponai, aš, po perkūnų, irgi pasirūpinsiu, kad jūs išsineštu- 
mėte žymių: kirsiu tiesiai į veidą kaip Cezario kariai ties Farsalu... O 
laiškus mokėsiu padėti į saugią vietą“. 

Žiuljenas pasidarė paskutinių dviejų laiškų nuorašus, paslėpė juos 
iš bibliotekos paimtame prabangiame Voltero tome, o originalus pats 
nunešė į paštą. 

Grįžęs namo, tarė sau su nuostaba ir pasibaisėjimu: „Į kokią bepro- 
tybę aš lendu!“ Ketvirtį valandos jis buvo užmiršęs, koks žygis laukia 
jo šią naktį. 

„Bet jei atsisakysiu, pats save paskui niekinsiu! Visą gyvenimą ma- 
ne kankins abejonė dėl šio žygio, o man tokia abejonė — skaudžiau 
už viską. Kiek aš kankinausi dėl to Amandos meilužio! Man regis, 
lengviau atleisčiau sau tikrą nusikaltimą: prisipažinčiau — ir daugiau 
apie jį negalvočiau. 

Kaip? Likimas tiesiog neįtikėtinas — tiek jis siūlo laimės — trau- 
kia mane iš minios, leidžia man varžytis su žmogum, kurio vardas — 
vienas garsingiausių Prancūzijoje, o aš pats nei iš šio, nei iš to nusilei- 


297 XV skyrius 


siu jam! Neiti, žiūrint iš esmės, būtų bailumas! Šis žodis lemia viską, — 
šūktelėjo Žiuljenas pašokdamas. — O be to, ji labai graži! 

Jei čia ne išdavystė, tai kokią beprotybę ji daro dėl manęs!.. O jei- 
gu, ponai, čia apgaulė, tai, po perkūnų, tik nuo manęs priklauso, kad 
šis pokštas virstų rimtu dalyku, ir aš tą padarysiu. 

Bet jeigu jie suriš man rankas iš karto, kai žengsiu į kambarį? Gal 
jie turi paspendę kokius išmoningus spąstus! 

Čia kaip dvikovoj, — nusijuokė jis, — kiekvieną kirtį galima atmuš- 
ti, kaip sako mano fechtavimo mokytojas, bet dievulis, norėdamas, kad 
dvikova baigtųsi, pasirūpina, kad vienas iš priešininkų užmirštų atmušti 
kirtį. Beje, štai mano atsakymas“. Žiuljenas išsitraukė iš kišenės pisto- 
letus ir, nors parakas buvo puikiausias, pakeitė jį nauju. 

Liko dar daug laiko; reikėjo ką nors veikti, tad Žiuljenas sėdo rašy- 
ti Fukė: „Drauguži, laišką, kurį čia įdedu, atplėšk tik tuo atveju, jei 
įvyks nelaimė, jei išgirsi, kad mane ištiko kas nors nepaprasto. Tuomet 
ištrink tikrinius vardus rankraštyje, kurį tau siunčiu, padaryk aštuonis 
jo nuorašus ir pasiųsk į laikraščius Marselyje, Bordo, Lione, Briusely- 
je ir t. t.; po dešimties dienų pasirūpink tą rankraštį išspausdinti ir nu- 
siųsk pirmąjį egzempliorių ponui markizui de La Moliui; o kitus po 
dviejų savaičių išmėtyk naktį Verjero gatvėse“. 

Tą trumpą pasiteisinimą, kurį Fukė turėjo atplėšti tik nelaimės 
atveju, Žiuljenas išdėstė apsakymo forma; kaip įmanydamas stengėsi 
nepakenkti panelės de La Mol vardui, bet savo padėtį vis dėlto pavaiz- 
davo labai tiksliai. 

Žiuljenas dar nebuvo baigęs tvarkyti savo siuntinėlio, kai suskam- 
bino pietums; jam ėmė smarkiai plakti širdis. Vaizduotę, įaudrintą ką 
tiktai sukurto pasakojimo, užvaldė tragiška nuojauta. Jis jau matė, kaip 
jį čiumpa tarnai, riša rankas ir kojas ir tempia į rūsį, užkimšę burną. 
Ten nuo jo nenuleidžia akių vienas tarnas; o jei kilmingosios šeimos 
garbė reikalautų, kad nuotykis baigtųsi tragiškai, labai lengva tai pa- 
daryti: yra nuodų, nepaliekančių jokio pėdsako; tada bus paskelbta, 
kad jis miręs nuo kokios nors ligos, ir jo lavonas bus perneštas į jo 
kambarį. 

Lyg koks dramaturgas, savo paties sukurtos istorijos sujaudintas, 
Žiuljenas iš tikrųjų drebėjo iš baimės, kai žengė į valgomąjį. Vis dairė- 
si į tarnus paradinėmis livrėjomis. Tyrinėjo jų veidus. „Kurie iš jų pa- 
rinkti šios nakties išpuoliui? — mąstė jis. — Šioje šeimoje prisimini- 
mai apie Henriko III dvarą dar tokie gyvi, jie taip dažnai iškyla jų min- 
tyse, kad jei šitie žmonės tarsis įžeisti, jie parodys daugiau ryžto už visus 

kitus jų rango asmenis“. Jis pažiūrėjo į panelę de La Mol, bandydamas 
įžvelgti jos akyse šeimos kėslus; ji buvo išbalusi, jos veidas labai priminė 
viduramžių portretus. Dar niekada ji neatrodė jam tokia tauri; buvo 
iš tikrųjų graži ir didinga. Jis beveik įsimylėjo ją. „Pallida morte futu- 
ra“*.— tarė jis sau. (Jos blyškumas byloja apie didžius jos užmo- 
jus.) 

Veltui po pietų jis tyčia ilgai vaikštinėjo po sodą. Panelė de La 
Mol nepasirodė. Jei būtų gavęs su ja šią valandėlę pasikalbėti, jam nuo 
krūtinės būtų akmuo nusiritęs. 

Kodėl nepasakyti tiesiai? Jis bijo. Kadangi buvo nusprendęs veikti, 
be gėdos atsidavė šiam jausmui. „Kad tik pakaktų drąsos lemiamą aki- 
mirką,— mąstė jis, — o ką dabar jaučiu, nesvarbu“. Jis nuėjo apžiūrė- 
ti vietos ir pabandyti, ar sunkios kopėčios. 

„Šituo įrankiu naudotis, matyt, yra man lemta likimo, — nusijuokė 
jis. — Ir tada Verjere, ir čia. Bet koks skirtumas! Tada, — atsiduso, — 
man nereikėjo įtarinėti moters, dėl kurios lindau į pavojų. Ir pavojus 
visai kitoks! 

Jei mane būtų nušovę pono de Renalio sode, man nebūtų buvę 
jokios negarbės. Būtų lengva buvę pasakyti, kad mano mirtis — kaž- 
koks neišaiškinamas atsitiktinumas. O čia — kokių šlykščių istorijų 
bus prikurta apie mane de Šolno rūmų, de Keliuso rūmų, de Reco ir 
kitų rūmų salonuose, žodžiu, visur. Aš liksiu pabaisa būsimoms kar- 
toms. 

Bent jau dvejiems ar trejiems metams, — nusijuokė jis, šaipyda- 
masis iš savęs. Bet šita mintis jį gniuždė. — O ar galės kas mane patei- 
sinti? Tarkime, kad Fukė išspausdins mano pomirtinį pamfletą, bet tai 
bus tik dar viena niekšybė. Kaip! 

Mane priima į namus, o aš atsimokėdamas už man parodytą sve- 
tingumą, už daugybę suteiktų malonių, išspausdinu pamfletą apie tai, 
kas ten vyksta! Kėsinuosi į moterų garbę! Ak, tūkstantį kartų geriau 
likti mulkiu!“ 

Baisus tai buvo vakaras. 


* Išbalusi mirties akivaizdoje (lot.). 

XVI skyrius 
PIRMA VALANDA NAKTIES 


Tai buvo labai didelis parkas, vos prieš 
keletą metų su nuostabiu skoniu išplanuo- 
tas. Bet medžiams buvo daugiau kaip šimtas 
metų — jie augo čia jau tada, kai šioje 
vietoje buvo įžymusis Prė O Kleras, taip 
plačiai garsėjęs Henriko III laikais. Čia bu- 
vo justi kaimo dvelksmas. 


Mesindžeris!!? 


Jis buvo besėdąs vėl rašyti Fukė ir atšaukti savo patvarkymų, bet 
staiga laikrodis išmušė vienuolika. Jis garsiai sužvangino durų užraktą, 
tarsi užsidarydamas nakčiai. Paskui pirštų galais apėjo visus rūmus 
pasižiūrėti, kas darosi namuose, ypač penktame aukšte, kur gyveno tar- 
nai. Niekur nieko ypatingo nepastebėjo. Viena ponios de La Mol 
kambarinė buvo susikvietusi svečių, tarnai linksmai gėrė punšą. „Tie, 
kurie taip kvatoja, — pagalvojo Žiuljenas,— vargu ar gali dalyvauti 
naktinėje ekspedicijoje, jie būtų rimčiau nusiteikę“. 

Pagaliau jis nulindo į tamsiausią sodo kampą. „Jeigu jie sumanė 
veikti slapta nuo tarnų, žmonės, kuriems pavesta mane sučiupti, turės 
įšokti į sodą per tvorą. 

Jei ponas de Kruaznua į visa tat žiūri bent kiek šalčiau, tai turi susi- 
protėti, kad mažiau sukompromituos merginą, kurią nori vesti, jeigu 
sučiups mane, kol aš dar nebūsiu įžengęs į jos kambarį“. 

Jis tiesiog kariškai ir itin rūpestingai išžvalgė vietovę. „,„Rizikuoju 
savo garbe, — pagalvojo, — ir jei ką nors pražiopsosiu, veltui paskui 
teisinsiuosi prieš save patį: „Šito nenumačiau“. 

Dangus buvo beviltiškai giedras. Apie vienuoliktą valandą patekėjo 
mėnulis ir pusę pirmos jau ryškiai švietė visą rūmų fasadą į sodo 
pusę. 

„Ji iš proto išėjo“, — galvojo Žiuljenas; kai išmušė pirmą, grafo 
Norbero languose dar buvo šviesu. Niekada gyvenime Žiuljenas nebu- 
vo patyręs tokios baimės, jam vaidenosi tik pavojai, ir jis nejautė jokio 
entuziazmo. 

Nuėjo atsinešti ilgųjų kopėčių, palaukė penketą minučių — gal ji 
dar persigalvos? — ir penkios po pirmos atrėmė kopėčias į Matildos 

langą. Kopė iš lėto, su pistoletu rankoje, stebėdamasis, kad niekas ne- 
puola. Kai prilipo iki lango, tas patyliukais atsivėrė. 

— Štai pagaliau ir jūs, — pasakė Matilda, didžiai susijaudinusi. — 
Jau visą valandą aš stebiu kiekvieną jūsų judesį. 

Žiuljenas buvo labai sumišęs, nežinojo, kaip elgtis, nejautė nė tru- 
pučio meilės. Stengdamasis nugalėti sumišimą, pagalvojo, kad reikia 
būti drąsesniam, ir pabandė apkabinti Matildą. 

— Fui! — tarė ji ir atstūmė Žiuljeną. 

Apsidžiaugęs, kad ji nepriima jo glamonių, jis skubiai apsidairė; 
mėnulis taip skaisčiai švietė, kad šešėliai panelės de La Mol kambaryje 
buvo visai juodi. „Labai gali būti, kad čia kur nors pasislėpę vyrai, o aš 
jų nematau“, — dingtelėjo mintis. 

— Ką jūs turite šoninėje surduto kišenėje? — paklausė Matilda, 
pradžiugusi, kad rado temą pokalbiui. Ji jautėsi keistai nelaiminga; 
santūrumas ir drovumas — jausmai, tokie būdingi aukštos kilmės mer- 
ginai,— vėl paėmė viršų, ir tai buvo baisi kančia. 

— Visokių ginklų. Ir pistoletų, — atsakė Žiuljenas, ne mažiau pa- 
tenkintas, kad gali ką nors pasakyti. 

— Reikia nuleisti kopėčias, — tarė Matilda. 

— Jos baisiai ilgos ir gali išdaužyti apatinės svetainės ar antresolės 
langus. 

— Ne, langų nereikia daužyti, — atsakė Matilda, veltui stengda- 
masi kalbėti natūraliu balsu,— man rodos, galėtumėte nuleisti kopė- 
čias virve, pririšęs jos galą prie pirmojo skersinio. Aš visada turiu kam- 
baryje virvių. 

„Ir tai įsimylėjusi moteris! — pagalvojo Žiuljenas. — Ji dar drįsta 
sakyti, kad myli! Kiek šaltakraujiškumo, kiek išmintingo apdairumo! 
Ne, aišku, aš nenugalėjau pono de Kruaznua, kaip iš kvailumo maniau, 
o tiktai užimu jo vietą. Tiesą sakant, argi tai svarbu? Lyg aš ją mylė- 
čiau! Nugalėjau markizą ta prasme, jog jam bus apmaudu, kad atsira- 
do įpėdinis, o dar apmaudžiau, kad tas įpėdinis — aš. Su kokiu išdidu- 
mu žvelgė jis į mane vakar Tortonio kavinėje, dėdamasis nepažįstąs! 
Kokia pikta mina pagaliau linktelėjo, kai nebegalėjo išsisukti!“ 

Žiuljenas pririšo virvę prie viršutinio kopėčių skersinio ir ėmė lėtai 
leisti jas Žemyn, gerokai persilenkęs per balkoną, kad neužkliudytų 
langų. „Puikus momentas mane nudėti, jei kas nors pasislėpęs Matil- 
dos kambaryje“. Bet ir dabar visur viešpatavo gūdi tyla. 

Kopėčios palietė žemę. Žiuljenas šiaip taip paguldė jas pagal sieną 
egzotiškų gėlių lysvėje. 

— Ką pasakys mama,— pratarė Matilda,— kai pamatys savo 
nuostabias gėles išlaužytas!.. Reikia numesti ir virvę, — pridūrė ji visiš- 
kai šaltai. — Jei kas pastebėtų ją karant nuo balkono, sunku būtų pasi- 
aiškinti. 

— O kaipaš išeiti? — linksmai paklausė Žiuljenas, mėgdžiodamas 
kreolų kalbą. (Viena rūmų kambarinė buvo gimusi San Dominge.) 

— Jūs išeiti pro duris, — atsakė Matilda, susižavėjusi šia mintimi. 

„Ak, šitas žmogus vertas mano meilės!“ — pagalvojo ji. 

Žiuljenas numetė virvę į sodą; Matilda suspaudė jam žastą. Many- 
damas, kad jį čiumpa priešas, jis greit atsigręžė ir išsitraukė durklą. 
Matildai pasivaideno, jog kažkas pravėrė langą. Abu stovėjo nejudė- 
dami, sulaikę kvapą. Mėnulis švietė jiems tiesiai į veidą. Nieko nebesi- 
girdėjo, nerimauti nebuvo ko. 

Tyla vėl pasidarė nejauki — ir vienas, ir kitas jautėsi labai sutrikę. 
Žiuljenas patikrino, ar visi durų skląsčiai užstumti; pamanė, beje, kad 
reikėtų žvilgtelėti ir palovėn, bet nedrįso; ten galėjo lindėti vienas ar 
du liokajai. Pagaliau, bijodamas, kad nereikėtų vėliau gailėtis šio ne- 
atsargumo, pasižiūrėjo. 

Matildą vėl ėmė kamuoti begalinis drovumas. Ji baisėjosi savo da- 
bartine būkle. 

— Ką jūs padarėte su mano laiškais? — paklausė ji pagaliau. 

„Kokia gera proga sugluminti tuos ponaičius, jeigu jie klausosi, ir 
išvengti kovos!“ — pagalvojo Žiuljenas. 

— Pirmasis paslėptas didžiulėje protestantų Biblijoje, ir vakar 
vakare diližanas išvežė jį toli nuo čia. 

Jis kalbėjo labai raiškiai ir tyčia dėstė šias smulkmenas, kad išgirstų 
žmonės, galbūt pasislėpę dviejose didžiulėse raudonmedžio spintose, 
kurių jis nedrįso apžiūrėti. 

— Kiti atiduoti į paštą ir keliauja tuo pačiu keliu. 

— Dieve didis! Ir kam visas tas atsargumas? — nustebo Matilda. 

„Kuriam galui meluoti?“ — pagalvojo Žiuljenas ir atvirai išsakė 
visus jam kilusius įtarimus. 

— Tai štai kodėl tokie šalti tavo laiškai! — sušuko Matilda, ir jos 
balse buvo justi greičiau beprotiška aistra negu švelni meilė. 

Žiuljenas to atspalvio nepagavo. Nuo šito „tavo“ jam susimaišė 
protas, ar bent jau išsisklaidė įtarimai; jis tarsi išaugo savo paties akyse; 
įsidrąsinęs apkabino šią gražuolę, kuriai jautė tokią pagarbą. Vėl buvo 
atstumtas, bet nelabai ryžtingai. 

Jis pasikvietė į talką savo atmintį kaip kadaise Bezansone su Aman- 

da Binė ir pacitavo keletą gražiausių sakinių iš „Naujosios Eloizos“. 

— Tu tikras vyras, — atsakė Matilda, beveik nesiklausydama jo 
tiradų, — prisipažįstu, norėjau išbandyti tavo drąsą. Tavo pirmieji įta- 
rimai ir tavo ryžtingumas rodo, kad esi drąsesnis, negu maniau. 

Matilda turėjo prisiversti sakyti jam „tu“, ir jos dėmesys, matyt, bu- 
vo sutelktas veikiau į šį neįprastą kreipimąsi negu į sakomų žodžių 
esmę. Šitas „tu“, tariamas nėmaž nešvelniai, po kurio laiko nebeteikė 
jokio malonumo Žiuljenui; jis stebėjosi, kad nejaučia laimės; pagaliau, 
idant ją pajustų, pasitelkė į pagalbą protą. Jį gerbia šita išdidi mergina, 
kuri niekada nieko besąlygiškai negiria! Nuo šių samprotavimų apsalo 
iš laimės jo savimeilė. 

Tiesą sakant, tai nebuvo ta dvasinė palaima, kuri kartais jį apim- 
davo šalia ponios de Renal. Dieve didis, koks skirtumas! Jo jausmai 
šią pirmą akimirką visai nebuvo švelnūs. Tai buvo garbėtroškos svai- 
gesys, o Žiuljenas visų pirma ir troško garbės. Jis vėl ėmė pasakoti, 
kuriuos asmenis įtarinėjo, kokias atsargumo priemones susigalvojo. 
Kalbėdamas svarstė, kaip pasinaudoti savo pergalės vaisiais. 

Matilda, vis dar sutrikusi ir, matyt, priblokšta to, ką padarė, atro- 
do, apsidžiaugė, kad atsirado pokalbiui tema. Jie ėmė galvoti, kaip 
jiems toliau susitikinėti. Žiuljenui įstabiai pasitarnavo protas ir drąsa, 
kuriuos jis vėl pademonstravo šio pokalbio metu. Juk jie turi reikalo 
su itin įžvalgiais žmonėmis; tas jauniklis Tanbo — tikriausiai šnipas, 
bet Matilda ir jis taip pat nepėsti. 

Visų lengviausia susieiti bibliotekoje ir ten viską sutarti. 

— Aš galiu, nekeldamas nė mažiausio įtarimo, rodytis visuose ru- 
mų apartamentuose, — pridūrė Žiuljenas,— beveik net ponios de La 
Mol miegamajame. 

Tik per jį ir galima buvo patekti į dukters kambarį. Bet jei Matildai 
labiau patinką, kad jis visada prisistatytų pas ją kopėčiomis, jis su 
svaigstančia iš džiaugsmo širdimi leisis į šį menką pavojų. 

Matilda klausėsi ir piktinosi pergalingu jo tonu. „Vadinasi, aš jo 
vergė!“ — dingtelėjo mintis. Ir ją ėmė krimsti sąžinė. Jos protas baisė- 
josi negirdėta paikyste, kurią ji padarė. Jei tik būtų galėjusi, būtų da- 
bar nudėjusi ir Žiuljeną, ir save. Kai, įtempusi valią, tarpais nutildyda- 
vo sąžinės priekaištus, ją imdavo kamuoti sukilęs drovumas ir įžeistos 
skaistybės jausmas. Jai nė į galvą nebuvo atėję, kad užgrius tokie 
baisūs nemalonumai. 

„Vis dėlto aš privalau jam ką nors sakyti, — tarė ji sau paga- 
liau, — pagal etiketą, su mylimuoju juk dera kalbėti“. Ir tuomet, vyk- 

dydama pareigą, ėmė jausmingai pasakoti, kaip pastarosiomis dienomis 
tolydžio kaitaliojusi savo planus dėl jo, Žiuljeno. 

Ir pagaliau nusprendusi: jeigu jis išdrįsiąs, kaip jinai jam paliepusi, 
įlipti pas ją sodininko kopėčiomis, tada ji būsianti jo. Bet vargu ar kas 
kada nors kalbėjo apie švelnius jausmus tokiu lediniu ir mandagiu t0- 
nu. Lig šiol pasimatymas taip dvelkė šalčiu, jog meile buvo galima tik 
pasibaisėti. Kokia dorovės pamoka jaunai patrakėlei! Argi verta žlug- 
dyti savo ateitį dėl tokios akimirkos? 

Po ilgų dvejonių, kurias paviršutiniškas stebėtojas bulų galėjęs 
palaikyti aršiausios neapykantos apraiška,— taip sunku buvo net 
šitokiai tvirtai valiai nuslopinti moterišką savigarbą,-- Matilda galų 
gale prisivertė meiliai atsiduoti Žiuljenui. 

Tiesą sakant, tas jausmo polėkis buvo dalinai įsikalbėlas. Aistringa 
meilė buvo jai greičiau pavyzdys, kuriuo reikia sekti, negu tikras jaus- 
mas. 

Panelė de La Mol manė, kad ji vykdanti pareigą sau ir savo mevilu- 
žiui. „Vargšas vaikinas, — galvojo ji,— parodė neprilygstamą narsu- 
mą, aš turiu padaryti jį laimingą, arba pasirodysiu silpnabudė“. Bet iš 
šitos žiaurios būtinybės ji mielai būtų sutikusi išsipirkti amžina kančia. 

Nors ir baisiai save prievartaudama, ji vis dėlto pilnutinai kontro- 
liavo savo žodžius. 

Jokie apgailestavimai, jokie priekaištai nesugadino tos nakties, 
kuri pasirodė Žiuljenui greičiau keista negu laiminga. Koks skirtumas, 
dieve didis, palyginti su ta paskutinė para, kurią jis praleido Verjere! 
„Gražiosios Paryžiaus manieros geba sugadinti viską, net meilę“, — 
galvojo jis, bet lai buvo begalinė klaida. 

Tokios tad mintys sukosi jam galvoje, kai jis stovėjo didžiulėje 
raudonmedžio spintoje, kur jį paslėpė Matilda, kai gretimuose kaimba- 
riuose, ponios de La Mol apartamentuose, pasigirdo pirmas bruslusys. 
Matilda išėjo su motina į bažnyčią, tarnaitės išsiskirstė, ir Ziuljenas 
spėjo pasprukti, iki jos grįžo baigti ruošos. 

Jis sėdo ant arklio ir žingine išjojo į Medono mišką paieškoti nuo- 
šalesnio kampelio. Buvo ne tiek laimingas, kiek nustebęs. Laimė, pro- 
tarpiais užplūstanti jo sielą, buvo panaši į tą laimę, kuria švyti jaunės- 
nysis leitenantas, už kokį stulbinantį žygdarbį vyriausiojo vado iškart 
pakeltas į pulkininkus; jautėsi išskriejęs į nepasiekiamas aukštybes. 
Visa, kas vakar buvo aukščiau jo, dabar atsidurė šalia ar net Žemiau. 
Pamažu, laimei tolstant, Žiuljenas pasijuto laimingas. 

Jeigu jo sieloje nepabudo joks švelnus jausmas, tai dėl to, kad 

nors ir kaip keistai gali skambėti šie žodžiai — visas Matildos elgesys 
su juo tebuvo užsidėtos pareigos vykdymas. Jai nieko nebuvo netikėto 
visuose šios nakties įvykiuose, nebent kančia ir gėda, kurią ji patyrė 
vietoj dieviško svaigulio, apie kurį pasakoja romanai. 

„O gal aš apsirikau, gal jo nemyliu?“ — sakė ji sau. 


XVII skyrius 
SENOVINIS KALAVIJAS 


I now mean to be serious; it is time, 
Since laughter now-a-days is deem'd too serious. 
A jest at Vice by Virtue's call'd a crime. 


Don Juan, c. XIII* 


Pietų ji neatėjo. Vakare įžengė valandėlei į svetainę, bet į Žiuljeną 
nė nežvilgtelėjo. Toks elgesys pasirodė jam keistas. „Bet turiu prisipa- 
žinti, — pagalvojo jis,— kad aukštuomenės papročius pažįstu tik iš 
kasdienių veiksmų, matytų šimtus kartų: ji tikriausiai man viską pa- 
aiškins“. Vis dėlto su begaliniu smalsumu stebėjo Matildos veidą ir ne- 
galėjo nepripažinti, kad jis šaltas ir piktas. Aišku, čia visai ne ta mo- 
teris, kuri praeitą naktį buvo ar dėjosi pagauta laimės svaigulio, per- 
nelyg audringo ir todėl vargu ar nuoširdaus. 

Ir kitą, ir trečią dieną — vis tas pats šaltumas; ji nežiūrėjo į jį, visai 
jo nematė. Baisaus nerimo draskomas, Žiuljenas jautėsi dabar už tūks- 
tančio mylių nuo to pergalės jausmo, kuris vienas ir tešildė jam širdį 
pirmąją dieną. „O gal kartais ji pasuko atgal į doros kelią?“ — ding- 
telėjo jam. Bet šitas spėjimas buvo pernelyg miesčioniškas išdidžiajai 
Matildai. 


* Man surimtėti metas. Šiais laikais 
Iš negerovių juoktis pavojinga: 
Pati dorybė piktinas juokais. 
Buironas „Don Žuanas“, XIII giesmė (vertė A. Churginas) 

„Kasdienėje buityje ji nepripažįsta religijos, — svarstė Žiulje- 
nas. — Gerbia ją tik dėl to, kad ji naudinga jos kastai. 

Bet ar negali būti, kad ji tiesiog iš moteriško jautrumo skaudžiai 
gailestautų padariusi nepataisomą klaidą?“ Žiuljenas spėjo, kad jis — 
pirmas jos meilužis. 

„Bet reikia pripažinti, — šaudavo jam į galvą po kelių minučių,— 
kad visa jos elgsena nerodo nė krislelio naivumo, paprastumo ar švel- 
numo: niekada ji man nebuvo tokia panaši į karalienę, nužengusią 
nuo sosto. Turbūt niekina mane? Visai nebūtų ko nustebti, jeigu jinai, 
vien prisiminusi mano žemą kilmę, imtų gailėtis to, ką padarė dėl ma- 
nęs“. 

Kai Žiuljenas, įsikalęs į galvą pažiūras, susidarytas iš knygų, taip 
pat ir iš Verjero prisiminimų, svaičiojo apie švelnią meilužę, kuri, su- 
teikusi laimę mylimajam, nebegalvoja apie save, Matildos tuštybė įnir- 
tingai maištavo prieš jį. 

Kadangi ištisus du mėnesius jai nebeteko nuobodžiauti, nuobodulio 
ji nebebijojo; taigi, visiškai šito nenutuokdamas, Žiuljenas prarado 
patį didžiausią savo kozirį. 

„Vadinasi, aš įsitaisiau valdovą! — mąstė panelė de La Mol, blaš- 
kydamasi po kambarį. — Jis garbingas Žmogus — puiku; bet jei aš 
įkiršinsiu jo tuštybę, jis atsikeršys, viešai apskelbdamas mūsų santy- 
kius“. Tokia jau mūsų amžiaus nelaimė: net ir keisčiausios paikystės 
neišgydo nuobodulio. Žiuljenas buvo pirmoji Matildos meilė, ir šiuo 
gyvenimo tarpu, kuris sužadina saldžių vilčių net labiausiai sudiržu- 
sioje sieloje, Matildą graužė gaižiausios mintys. 

„Jo galia mar. — beribė, nes valdo jis baime ir gali žiauriai nu- 
bausti mane, jei įkiršinsiu jį“. Vien tik šios minties užteko, kad panelė 
de La Mol įsigeistų įskaudinti Žiuljeną, nes drąsa buvo svarbiausias 
jos būdo bruožas. Bent kiek ją sujaudinti ir išgydvti nuo be perstojo 
atbundančio nuobodulio galėjo tik mintis, kad ji stato ant kortos visą 
savo gyvenimą. 

Trečią dieną, matydamas, kad panelė de La Mol vis dar atkakliai 
dedasi jo nematanti, Žiuljenas po pietų aiškiai prieš jos norą nusekė 
paskui ją į biliardo salę. 

— Tai ką, pone, jūs turbūt manote, kad jau turite į mane didelių 
teisių, — tarė ji, vos tramdydama pyktį, — jei prieš mano valią, kurią 
nedviprasmiškai parodžiau, mėginate mane užkalbinti?.. Ar žinote, 
kad dar niekas pasauly to neišdrįso? 

Sunku įsivaizduoti ką nors komiškesnio kaip šitas dviejų jaunų 

meilužių pokalbis; patys to nenumanydami, jie užsiliepsnojo aršiausia 
neapykanta vienas kitam. Kadangi nei vienas, nei kitas nepasižymėjo 
kantrybe, be to, buvo įpratę elgtis, kaip reikalauja geras tonas, tai ne- 
trukus trumpai drūtai vienas kitam pareiškė, kad tarp jų viskas baigta. 

— Prisiekiu, kad niekada neišduosiu paslapties,— tarė Žiulje- 
nas, — ir net pridursiu, kad niekada nepratarčiau į jus nė žodelio, jei 
toks pernelyg ryškus santykių pasikeitimas nepakenktų jūsų geram 
vardui. 

Kuo pagarbiausiai nusilenkė ir pasišalino. 

Be didelio vargo jis vykdė tai, ką laikė savo pareiga; anaiptol ne- 
manė, kad yra įsimylėjęs panelę de La Mol. Aišku, nemylėjo prieš tre- 
jetą dienų, kai lindėjo didžiojoje raudonmedžio spintoje. Bet kai galu- 
tinai susipyko su Matilda, jo sieloje staiga įvyko perversmas. 

Negailestinga atmintis ėmė jam piešti menkiausias smulkmenas 
iš tos nakties, kuri po teisybei visiškai jo neuždegė. 

Praėjus dienai po to amžino išsiskyrimo, Žiuljenas vos iš proto 
neišėjo, kai buvo priverstas pats sau prisipažinti, kad myli panelę de 
La Mol. 

Atsiskleidus šiai tiesai, jo širdyje kilo baisi vidinė kova; susijaukė 
visi jausmai. 

Praslinko savaitė, ir jis, užuot rietęs nosį prieš poną Kruaznua, bū- 
tų įmanęs kone pulti jam ant kaklo su ašaromis akyse. 

Apsipratęs su savo nelaime, pakluso prašvitusiam sveikam pro- 
tui — nusprendė išvažiuoti į Langedoką, susidėjo lagaminą ir išėjo 
į paštą. 

Jam apmirė širdis, kai, atėjęs į pašto kontorą, sužinojo, kad keisto 
atsitiktinumo dėka rytojaus diližane, važiuojančiame į Tulūzą, yra 
viena vieta. Užsisakė ją ir grįžo į de La Molio rūmus pranešti apie iš- 
vykimą markizui. 

Pono de La Molio nebuvo namie. Žiuljenas nei gyvas nei miręs 
nuėjo į biblioteką laukti jo pareinant. Ką jis pajuto, radęs ten panelę 
de La Mol? 

Pamačiusi jį, Matilda nutaisė tokį piktą veidą, jog apsigauti buvo 
neįmanoma. 

Netverdamas skausmu, priblokštas netikėto susidūrimo, Žiuljenas 
palūžo ir itin švelniu, iš pačių širdies gelmių einančiu balsu tarė jai: 

— Vadinasi, jūs nebemylite manęs? 

— Mane ima siaubas, kad atsidaviau pirmam pasitaikiusiam, — 
atsakė Matilda, verkdama iš įtūžio ant pačios savęs. 

— Pirmam pasitaikiusiam! — šūktelėjo Žiuljenas ir puolė prie 
seno viduramžių kalavijo, kuris, kaip retenybė, buvo laikomas bib- 
liotekoje. 

Skausmas, kuris jau rodėsi begalinis tą akimirką, kai Žiuljenas 
kreipėsi į panelę de La Mol, padidėjo šimteriopai, kai jis pamatė Ma- 
tildą verkiančią iš gėdos. Būtų buvęs laimingiausias iš žmonių, jei būtų 
galėjęs ją nužudyti. 

Kai jis įsiręžęs traukė kalaviją iš senovinių makštų, Matilda, nu- 
džiugusi, kad jos laukia naujas išgyvenimas, žengė link jo pakelta gal- 
va; ašarų jos akyse nebebuvo. 

Žiuljenui ūmai švystelėjo mintis apie markizą de La Molį, jo gera- 
darį. „Nužudyti jo dukterį! — tarė jis sau. — Koks siaubas!“ — Ir jau 
buvo besviedžiąs kalaviją šalin. „Žinoma,— pagalvojo jis,— ji ims 
kvatoti pamačiusi šį melodramatišką gestą“. Šita mintis grąžino jam 
visą šaltą kraują. Jis smalsiai apžiūrėjo seno kalavijo ašmenis, tarsi 
tirdamas, ar nėra ant jų rūdžių, paskui įkišo į makštis ir kuo ramiau- 
siai pakabino ant paauksuotos bronzinės vinies, ant kurios jis kabojo. 

Visi šie judesiai, į galą ėję vis lėtyn, užtruko gerą minutę; panelė 
de La Mol žiūrėjo į jį nustebusi. „Vadinasi, nedaug betrūko, kad bū- 
čiau Žuvusi nuo meilužio rankos!“ — galvojo ji. 

Ši mintis nukėlė ją į gražiausius Karolio IX ir Henriko III viešpa- 
tavimo metus. 

Ji stovėjo nejudėdama prieš Žiuljeną, ką tik pakabinusį ant sienos 
kalaviją, žiūrėjo į jį, bet neapykantos jos akyse nebebuvo. Reikia pri- 
pažinti, kad šią valandėlę ji buvo išties žavi; iš tikrųjų, ši moteris nė iš 
tolo nepanėšėjo į Paryžiaus lėlę (tai buvo didžiausias Žiuljeno prie- 
kaištas paryžietėms). 

„Aš, ko gero, vėl pasiduosiu silpnybei,— pagalvojo Matilda, — ir 
šį sykį jis tikrai galės manyti esąs mano viešpats 17 valdovas — aš nusi- 
leisiu antrąkart, ir kaip tik tuo metu, kai taip griežtai jam atsakiau“. 
Ir ji pabėgo. 

„Dieve mano! Kokia ji graži! — tarė sau Žiuljenas, sekdamas bė- 
gančią Matildą akimis. — Štai ši būtybė vos prieš dvi savaites taip als- 
tringai puolė man į glėbį... Ir tos akimirkos niekad nepasikartos! Ir dėl 
mano kaltės! O tuo nepaprastu, tokiu svarbiu mano gyvenime momentu 
aš buvau bejausmis!.. Reikia pripažinti, kad mano charakteris iš prigi- 
mimo labai jau lėkštas ir labai nelaimingas“. 

Pasirodė markizas; Žiuljenas tuoj pranešė, kad išvažiuoja. 

— Kur? — paklausė ponas de La Molis. 

— Į Langedoką. 

— O, ne, atleiskite, jūs numatytas svarbesnei veiklai; jei ir važiuo- 
site kur nors, tai į šiaurę... Aš, kariškai kalbant, net uždedu jums na- 
mų areštą. Būkite malonus neišeiti iš namų ilgiau kaip dviem ar trims 
valandoms, man gali jūsų bet kuriuo momentu prireikti. 

Žiuljenas nusilenkė ir išėjo netaręs nė žodžio, tuo labai nustebin- 
damas markizą; jis nepajėgė kalbėti; užsidarė savo kambaryje. Ten 
jam niekas nekliudė juodžiausiomis spalvomis vaizduotis savo žiaurų 
likimą. 

„Vadinasi, — galvojo jis, — aš net išvažiuoti negaliu! Vienas die- 
vas težino, kiek dienų markizas išlaikys mane Paryžiuje. Dieve mano, 
kas manęs laukia? Ir neturiu draugo, su kuriuo galėčiau pasitarti: ku- 
nigas Piraras neduotų man užbaigti nė pirmo sakinio, o grafas Alta- 
mira pasiūlytų prisidėti prie kokio nors sąmokslo, kad pamirščiau 
savo širdgėlą. 

O aš juk einu iš proto; jaučiu, kad einu iš proto! 

Kas galėtų mane pamokyti, kaip elgtis? Kas manęs laukia?“ 


XVIII skyrius 
ŽIAURIOS AKIMIRKOS 


Ir ji man tai prisipažįsta! Pasakoja 
viską iki mažiausių smulkmenų! Jos gražios 
akys, įsmeigtos į manąsias, spindi meile 
kitam. 


Šileris 


Panelė de La Mol susižavėjusi tegalvojo apie tą laimingą valandė- 
lę, kai jos vos nenužudė mylimasis. Net pasakė pati sau: „Jis vertas būti 
mano valdovu, nes buvo pakėlęs ranką mane nužudyti. Kiek dailių 
aukštuomenės jaunuolių reikėtų sulydyti į vieną, kad sulauktume tokio 
aistringo mosto? 

Reikia pripažinti, jis buvo labai gražus, kai, užsilipęs ant kėdės, 
taikėsi pakabinti kalaviją lygiai taip vaizdingai, kaip jį buvo pakabinęs 

dekoratorius! Šiaip ar taip, ne tokia jau aš beprotė, kad įsimylėjau jį“. 

Jei šiuo metu būtų pasitaikiusi kokia garbinga dingstis atnaujinti 
santykius su Žiuljenu, ji su malonumu būtų jos nusitvėrusi. Tuo tarpu 
Žiuljeną, aklinai užsisklendusį savo kambaryje, kankino baisiausia 
neviltis. Tarpais, visai pametęs galvą, ketino eiti ir pulti jai į kojas. Jei, 
užuot tūnojęs nuošalyje, būtų paslankiojęs po sodą ir rūmus, lūkuriuo- 
damas gerų progų, baisi jo nelaimė gal vienu akimoju būtų virtusi di- 
džiausia laime. 

Bet jeigu jis būtų turėjęs tiek apsukrumo, už kurio stoką mes jį pei- 
kiame, jis nebūtų padaręs to prakilnaus gesto — nebūtų stvėręsis kala- 
vijo ir pasirodęs toks gražus panelei de La Mol. Ši Žiuljenui palanki 
užgaida truko visą dieną; Matilda žavingomis spalvomis piešė sau tas 
trumpas akimirkas, kai mylėjo jį, ir gailavo jas minėdama. 

„Tiesą sakant, — galvojo ji, — mano meilė tam vargšui vaikinui, 
jo supratimu, teužtruko nuo pirmos valandos nakties, kai pamačiau įį 
lipant kopėčiomis su visais pistoletais kišenėje, iki devintos ryto. Po 
ketvirčio valandos, klausydamasi mišių švento Valero bažnyčioje, 
aš jau ėmiau manyti, kad jis įtikės esąs mano valdovas ir bandys gąsdi- 
nimais priversti mane paklusti“. 

Po pietų panelė de La Mol ne tik nesišalino Žiuljeno, bet pati už- 
kalbino ir leido jam suprasti, kad norėtų pamatyti jį sode; jis pakluso. 
Tik šitos kančios jam ir betrūko. Matilda, pati nelabai tą numanydama, 
nebesipriešino atgimstančiai meilei. Jai buvo begaliniai malonu vaikš- 
tinėti greta jo; ji smalsiai stebėjo rankas, kurios rytą stvėrė kalaviją, 
pasiryžusios ją nukirsti. 

Po viso to, kas įvyko, ankstesnysis jų pokalbis turėjo būti už- 
mirštas. 

Matilda pamažu ėmė leistis į atviras kalbas apie savo jausmus. To- 
kie pašnekesiai teikė jai keisto pasimėgavimo; galų gale net išsamiai pa- 
pasakojo apie kadaise išgyventą laikiną susižavėjimą ponu de Kruaz- 
nua, paskui ponu de Keliusu... 

— Kaip? Ir ponu de Keliusu! — šūktelėjo Žiuljenas, ir šituo šūks- 
niu išsiveržė visas kartus apvilto meilužio pavydulys. Taip suprato Ma- 
tilda, užtat anaiptol neįsižeidė. 

Ji toliau kankino Žiuljeną, su vaizdingiausiomis smulkmenomis 
apsakinėdama savo ankstesniuosius jausmus, o jos balse skambėjo nuo- 
širdžiausia tiesa. Jis matė, kad ji vaizduoja tai, kas jai stovi akyse. Su 
skausmu įžvelgė, kad pasakodama Matilda pati stebisi tuo, ką atranda 
savo širdyje. 

Jis patyrė visą pavydulio gėlą, kokia tik įmanoma žmogui. 

Įtarinėti, kad mylimoji myli jūsų varžovą, — irgi labai skaudu, bet 
klausytis, kaip jūsų dievinama moteris smulkiai pasakoja apie meilę, 
kurią jai žadina tas varžovas, — tai turbūt visų kančių viršūnė. 

Ak, kaip Žiauriai jis jautėsi nubaustas šią akimirką už savo puikybę, 
įteigusią jam mintį, kad jis pranašesnis už tuos Keliusus ir Kruaznua! 
Su kokiu giliu širdies skausmu ir įsijautimu jis pervertino net ir men- 
kiausius jų privalumus! Kaip karštai ir nuoširdžiai niekino pats save! 

Matilda jam rodėsi daugiau negu nuostabi; žodžiais neįmanoma 
nusakyti jo beribio susižavėjimo. Žengdamas šalia jos, jis slapčiomis 
žvilgčiojo į jos rankas, pečius, į jos karališką stotą. Kad kiek būtų puo- 
lęs jai po kojų, sugniuždytas meilės ir sielvarto, ir sušukęs: „,„Pasigai- 
lėkite!“ 

„Ir šita mergina, tokia graži, tokia neprilygstama, dovanojusi man 
savo meilę vieną kartą, tikriausiai pamils dabar poną de Keliusą“. 

Žiuljenas negalėjo abejoti panelės de La Mol nuoširdumu: labai 
jau įtaigiai skambėjo visa, ką ji sakė. Lyg norėdama, kad jis iškentėtų 
absoliučiai viską, kas įmanoma, Matilda tarpais, įsigilinusi į savo anks- 
tesnius jausmus ponui de Keliusui, imdavo kalbėti taip, lyg dar jį tebe- 
mylėtų. Jos balse tikrai skambėjo meilė, Žiuljenas tą aiškiai jautė. 

Jis būtų mažiau kentėjęs, jeigu jam būtų kas pylę į krūtinę tirpintą 
šviną. Juk negalėjo vargšas vaikinas, kęsdamas tokį neišmatuojamą 
skausmą, atspėti, jog panelė de La Mol su tokiu malonumu mena trum- 
palaikę savo simpatiją ponui de Keliusui ar ponui de Liuzui tik todėl, 
kad kalba su juo, Žiuljenu! 

Bergždžias dalykas būtų stengtis aprašyti baisingą Žiuljeno kan- 
kynę. Jis klausėsi, kaip ji pasakoja kuo smulkiausiai apie savo meilę 
kitiems toje pačioje liepų alėjoje, kur vos prieš keletą dienų laukė iš- 
mušant pirmos valandos, kad galėtų kilti į Matildos kambarį. Yra riba 
žmogaus skausmui. 

Šitas negailestingas atvirumas truko ištisą savaitę. Matilda nevengė, 
o kartais, rodės, pati ieškojo progų įtraukti Žiuljeną į pokalbį; o kalbos 
tema, prie kurios jie, atrodė, abu tolydžio su savotišku žiauriu pasimė- 
gavimu grįždavo, buvo Matildos jausmai kitiems; ji pasakojo jam apie 
laiškus, kuriuos kadaise rašė, citavo juos žodis į žodį, kartojo ištisus 
sakinius. Pastarosiomis dienomis ji stebėjo Žiuljeną lyg ir su piktdžiu- 
ga. Aiškiai gardžiavosi jo kančiomis, kurios, jos manymu, bylojo apie 
jos tirono silpnybę; vadinasi, ji gali leisti sau jį mylėti. 

Matome, kad Žiuljenas nėmaž neturėjo gyvenimo patirties; net 

romanų nebuvo skaitęs; jei būtų buvęs bent kiek apsukresnis ir turėjęs 
bent truputėlį šalto kraujo, būtų pertraukęs šią keistą išpažintį ir pasa- 
kęs savo dievinamai merginai: „Prisipažinkite, kad, nors aš ir nepri- 
lygstu visiems tiems ponams, jūs vis dėlto mylite mane...“ 

Ji būtų gal buvusi laiminga, kad jis perprato ją; sėkmė bent jau 
būtų priklausiusi grynai nuo to, kaip žaviai jis būtų sugebėjęs šią mintį 
išreikšti ir kokį momentą būtų tam pasirinkęs. Šiaip ar taip, būtų pa- 
daręs galą — ir jam tas būtų išėję į naudą — susidariusiai padėčiai, 
kuria Matilda jau ėmė bodėtis. 

— Tai jūs nebemylite manęs? O aš jus dievinu! — pasakė jai kartą 
Žiuljenas po vieno tokio ilgo pasivaikščiojimo, paklaikęs iš meilės ir 
kančios. 

Kvailiau turbūt jis negalėjo pasielgti. 

Šie žodžiai vienu akimoju išsklaidė visą malonumą, su kuriuo pane- 
lė de La Mol pasakojo jam apie savo jausmus. Matilda jau buvo ėmusi 
stebėtis, kad po to, kas įvyko tarp jų, jis neįsižeidžia dėl jos pasakoji- 
mų, ir tuo metu, kai jis tarė šiuos kvailus žodžius, jai net buvo bekylanti 
abejonė, ar iš viso jis myli ją. „Išdidumas tikriausiai nustelbė jam mei- 
Ig, — svarstė ji. — Ne toks jis žmogus, kad galėtų sau romiai klausytis 
liaupsių tokiems menkystoms kaip Keliusas, de Liuzas, Kruaznua, nors 
ir tvirtina, kad jie kur kas pranašesni už jį. Ne, nematysiu aš jo daugiau 
prie savo kojų!“ 

Pastarosiomis dienomis iš naivaus nusivylimo Žiuljenas ne kartą 
karštai gyrė jai žaviąsias tų ponų ypatybes, net perdėdamas jas. Šitie 
pagražinimai neliko panelės de La Mol nepastebėti, ji kraipė galvą. 
Aistringa Žiuljeno siela, girdama tariamai jos mylimą varžovą, kartu 
su juo džiaugėsi jo laime. 

Po jo šūktelėjimo, tokio atviro, bet tokio paiko, viskas pasikeitė 
vienu mirksniu. Matilda, įsitikinusi, kad Žiuljenas ją myli, pajuto jam 
didžiausią panieką. 

Šie nevykę žodžiai buvo ištarti jiems bevaikštinėjant po sodą; ji 
tuoj pasišalino, ir paskutinis jos žvilgsnis buvo pilnas baisios paniekos. 
Svetainėje ji visą vakarą nė karto nepažvelgė į jį. Rytojaus dieną ši 
panieka užvaldė visą jos širdį, nebeliko nė ženklo to prielankumo, kuris 
visą savaitę teikė jai tokį pasitenkinimą, bendraujant su Žiuljenu kaip 
su artimiausiu draugu; jai pasidarė nemalonu matyti jį. Galų gale ji 
ėmė net bjaurėtis juo; niekas neįstengs nusakyti, kokią neapsakomą 
panieką ji pajusdavo, kai jos akys užkliūdavo už jo. 

Žiuljenas nesuprato, kas dėjosi Matildos širdyje pastarosiomis die- 

nomis, bet jos panieką jo įžvalgi tuštybė pajuto iš karto. Jis susiprotėjo, 
kad reikia kuo rečiau maišytis jai po akių, ir visai į ją nežiūrėjo. 

Bet atsižadėti bendravimo su ja buvo jam mirtina kančia. Jautė, 
kad jo gėla darosi dar žiauresnė. „Daugiau žmogaus širdis ištverti ne- 
gali“, — galvojo jis. Stovėjo per dienas prie langelio mansardoje, už 
rūpestingai nuleistos žaliuzės, iš kur bent galėjo matyti panelę de La 
Mol, kai ji pasirodydavo sode. 

Ką jis pajusdavo, kai po pietų išvysdavo ją bevaikščiojančią su 
ponu de Keliusu, ponu de Liuzu ar kuriuo nors kitu jaunuoliu, kurį, 
kaip ji prisipažino, buvo kažkada beįsimylinti? 

Žiuljenas nė supratimo neturėjo, kad tokia didžiulė gali būti kan- 
čia; turėjo valdytis, kad nepradėtų šaukti; ši tvirta siela galų gale buvo 
sukrėsta iki pat gelmių. 

Jam buvo kokti bet kuri mintis, nesisiejanti su panele de La Mol; jis 
nesugebėjo parašyti paprasčiausio laiško. 

— Jums protas susimaišė, — pasakė jam vieną rytą markizas. 

Žiuljenas, drebėdamas, kad neatspėtų jo paslapties, pasiskundė 
sergąs, ir markizas patikėjo. Laimė, per pietus ponas de La Molis pra- 
sitarė juokaudamas, kad Žiuljenui teksią netrukus pakeliauti. Matilda 
suprato, kad toji kelionė gali ilgokai užtrukti. Žiuljenas jau keletą die- 
nų vengė jos, o tie žavingi jaunuoliai, turintys viską, ko truko tam iš- 
blyškusiam ir niūriam vaikinui, kurį ji kadaise mylėjo, nebeįstengė 
išblaškyti jos susimąstymo. 

„Paprasta mergina, — svarstė Matilda, — būtų ieškojusi išrinktojo 
tarp tų jaunų vyrų, kurie traukia salonuose visų žvilgsnius; bet iškilnes- 
nė siela turi tą bruožą, kad jos mintis nežengia vidutinybių pramintom 
pėdom. 

Jei aš tapsiu gyvenimo drauge tokio žmogaus kaip Žiuljenas, neap- 
dovanoto vien turtu, kurio nestinga man, tai nuolatos trauksiu visų dė- 
mesį ir neliksiu nepastebėta gyvenime. Ne tik nesibaiminsiu amžinai 
revoliucijos kaip mano pusseserės, kurios bijodamos liaudies nedrįsta 
subarti vežėjo, kad tas blogai važiuoja, bet ir būsiu tikra, kad suvai- 
dinsiu tam tikrą vaidmenį, ir didelį vaidmenį, nes žmogus, kurį pasirin- 
kau, turi tvirtą charakterį ir yra be galo ambicingas. Ko jam trūksta? 
Draugų? Pinigų? Visa tai aš jam duosiu“. 

Bet, galvodama apie Žiuljeną, ji laikė jį vis dėlto žemesne būtybe, 
kuriai galima suteikti laimę kada ir kaip tau patinka ir dėl kurio meilės 
nedera net abejoti. 

XIX skyrius 
ITALŲ OPERA 


O, how this spring of love resembleth 
The uncertain glory of an April day; 
Which now shows all the beauty of the sun 
And by, and by a cloud takes all away! 


Shakespeare* 


Pasinėrusi mintyse apie ateitį ir apie tą ypatingą vaidmenį, kurį jai 
galbūt lemta suvaidinti, Matilda netrukus ėmė pasigesti sausų metafi- 
zinių ginčų, kuriuos kadaise varė su Žiuljenu. O kartais, išvarginta 
tokių prakilnių minčių, pasigesdavo ir tų laimės valandėlių, kurias 
patyrė šalia jo; bet pastaruosius prisiminimus lydėjo sąžinės priekaiš- 
tai, kurie kai kada labai ją slėgė. 

„Bet jei žmogus linkęs pasiduoti kokiai nors silpnybei,— svarstė 
ji, — tai tokia mergina kaip aš, gali leisti sau atsimesti nuo savo prie- 
dermių tik dėl nepaprasto žmogaus; niekas nepasakys, kad aš susivilio- 
jau jo gražiais ūseliais ar dailia josena; ne, mane pavergė jo rimti sam- 
protavimai apie Prancūzijos ateitį, jo mintys apie tai, kad įvykiai, kurie 
mus užgrius, gali atrodyti panašūs į 1688 metų revoliuciją Anglijoje. 
Taip, aš susiviliojau,— sakė ji priekaištaujančiai sąžinei,— esu silpna 
moteris, bet man bent neapsuko galvos kaip kokiai lėlei išoriniai sa- 
vumai. 

Jei įvyks revoliucija, kodėl negalėtų Žiuljenas Sorelis suvaidinti 
Rolano vaidmens, o aš — ponios Rolan'!'? Šis vaidmuo man geriau 
patinka negu ponios de Stal'!*: mūsų epocha nepakęs nedorovingo 
elgesio. Neabejoju, antrąkart silpnybės man niekas neprikiš — mirčiau 
iš gėdos“. 

Ne visi Matildos apmąstymai, reikia pripažinti, buvo tokie rimti 
kaip mintys, kurias ką tik persakėme. 

Ji slapčiomis stebėjo Žiuljeną, ir menkiausias jo judesys jai atrodė 
žavus. 

„Aš pasiekiau savo, — galvojo ji. — Greičiausiai išmušiau jam iš 
galvos net menkiausią mintį apie kokias nors teises į mane. 


* Zr. I dalies XVII skyriaus moto paaiškinimą. 

Beje, štai įrodymas: koks nelaimingas atrodė vargšas vaikinas prieš 
savaitę, kai su tokia gilia aistra ir taip naiviai prisipažino mylįs mane; 
tiesą pasakius, labai jau keistai aš pasielgiau, kad supykau ant jo už 
žodžius, dvelkiančius tokia pagarba, tokia aistra. Negi aš ne jo žmona? 
Jo šūksnis buvo labai natūralus ir, reikia pasakyti, labai mielas. Žiul- 
jenas mylėjo mane ir po tų begalinių pokalbių, kai aš tepasakojau 
jam — ir be jokio gailesčio, prisipažįstu,— apie trumpalaikę simpatiją, 
kurią iš nuobodulio tariausi jaučianti tiems aukštuomenės ponaičiams, 
taip žadinantiems jo pavydulį. Ak, jeigu jis žinotų, kad jie visai nepa- 
vojingi jam! Kad jie, palyginti su juo, man atrodo skursnūs ir bespal- 
viai, ir taip jau panašūs kits į kitą“. 

Gododama šias godas ir norėdama nuslėpti savo sutrikimą nuo mo- 
tinos, kuri ją stebėjo, Matilda piešinėjo kas pakliuvo savo albume. Už- 
baigusi vieną profilį, ji nustebo ir nudžiugo: koks įstabus panašumas 
į Žiuljeną! „Tai dangaus balsas! Meilės stebuklas! — sušuko ji entu- 
ziastingai. — Visai nesąmoningai aš nupiešiau jo portretą“. 

Ji nubėgo į savo kambarį, užsirakino, pasiėmė dažus ir įniko į dar- 
bą. Kuo rimčiausiai stengėsi nutapyti Žiuljeno portretą, bet nieko ne- 
išėjo; atsitiktinai brūkštelėtas profilis taip ir liko panašiausias; Matilda 
džiūgavo, jai atrodė, kad tai aiškus didelės aistros įrodymas. 

Ji padėjo albumą tik visai vėlai, kai markizė davė žinią, kad laikas 
važiuoti į Italų operą. Matilda teturėjo vieną mintį: ieškojo žvilgsniu 
Žiuljeno, kad paprašytų motiną pakviesti ir jį. 

Jis nepasirodė; su mūsų damomis ložėje buvo tik eiliniai asmenys. 
Per visą pirmą operos veiksmą Matilda svajojo apie žmogų, kurį taip 
karštai ir aistringai mylėjo; bet antrame veiksme širdį jai uždavė viena 
frazė apie meilę, kurios melodija, reikia pasakyti, buvo verta Čimaro- 
zos'!?. Operos herojė sakė: „Aš turiu nubausti save už tą besaikį žavė- 
jimąsi juo, aš per daug jį myliu!“ 

Viskas pasaulyje išnyko, kai Matilda išgirdo šią įstabią kantileną. 
Kažkas ją kalbino, ji neatsakinėjo; motina barė, ji vos įstengė prisivers- 
ti žvilgtelėti į ją. Jos dvasinis pakilimas virto tikra egzaltacija ir aistra, 
panašia į tuos audringus jausmus, kuriuos pastarosiomis dienomis jau- 
tė Žiuljenas. Dieviškai žavi kantilena, kurios žodžiai, kaip jai atrodė, 
stulbinančiai atitiko jos būseną, neišėjo jai iš galvos nė tuo metu, kai 
ji tiesiogiai negalvojo apie Žiuljeną. Paveikta mėgstamos muzikos, ji 
patyrė šį vakarą tai, ką visada patirdavo ponia de Renal, galvodama 
apie Žiuljeną. Proto diktuojama meilė yra, žinoma, išmintingesnė už 
tikrąją, bet užtat apsvaigimas jai reta būsena; ji per daug sąmoninga, 

be perstojo vertina pati save; ne tik nenuveda minčių į šunkelius, bet 
tik mintimis ir laikosi. 

Grįžusi namo, Matilda pasisakė turinti karščio ir, visai nepaisyda- 
ma, ką jai kalbėjo ponia de La Mol, pusę nakties išsėdėjo prie pianino 
ir skambino tą kantileną. Dainavo ją sužavėjusios garsiosios arijos 
žodžius: 

Devo punirmi, devo punirmi, 
Se troppo amai*... 


Toji beprotiška naktis baigėsi tuo, jog ji patikėjo įveikusi savo mei- 
lę. (Šitas puslapis daugeliu atžvilgių pakenks nelaimingam autoriui. 
Atsiras ledinių sielų, kurios apkaltins jį nepadorumu. Bet jis anaiptol 
nenori įžeisti jaunų Paryžiaus salonų žvaigždžių, tardamas, kad bent 
viena jų sugebėtų leistis į beprotybes, menkinančias Matildos charak- 
terį. Šis personažas nuo pradžios iki galo sugalvotas, ir netgi sugalvotas 
neatsižvelgiant į jokias socialinio gyvenimo normas, kurios užtikrins 
XIX amžiaus civilizacijai itin garbingą vietą ilgoje amžių virtinėje. 

Anaiptol ne apdairumo stokoja merginos, kurios buvo šios žiemos 
pokylių pažiba. 

Nemanau taip pat, kad jas galima būtų apkaltinti per dideliu nieki- 
nimu aukštų postų, arklių, gražių dvarų ir viso to, kas užtikrina malo- 
nią padėtį visuomenėje. Jos ne tik nesibodi visais šiais pranašumais, O 
priešingai — be atvangos apie juos svajoja, ir jeigu jų širdis dar gali 
užsidegti aistra, tai tik jiems. 

Ir anaiptol ne meilė nuveda į sėkmę jaunus žmones, apdovanotus 
kaip Žiuljenas kai kuriais gabumais; jie mėšlungiškai įsikimba kokios 
nors klikos, ir kai šioji klika paima viršų, ant jų pilte pasipila visos 
visuomeninės gėrybės. Vargas mokslo žmogui, nepriklausančiam jo- 
kiai klikai, jis susilauks priekaištų už mažiausią, net labai nepastovią 
sėkmę, o iškilni dorybė džiūgaus jį apiplėšdama. Ak gerbiamasis, ro- 
manas yra veidrodis, kurį nešiesi, eidamas vieškeliu. Čia jame atsis- 
pindi dangaus mėlynė, čia kelio liūgynių purvas. O jūs apkaltinsite 
nedorovingumu žmogų, kuris nešasi tą veidrodį ant pečių! Jo veidrodis 
atspindi purvą, o jūs kaltinate veidrodį! Kaltinkite verčiau vieškelį, 
kuriame žliugso liūgynė, o dar geriau — kelių inspektorių, leidžiantį, 
kad telkšotų vanduo ir atsirastų liūgynė. 


* Turiu nubausti save, turiu nubausti save, 
Nes per daug mylėjau... (if.). 

Dabar, kai jau tvirtai nustatėme, jog toks charakteris kaip Ma- 
tildos neįmanomas tiek pat protingais kiek ir dorybingais mūsų lai- 
kais, aš nebe taip baiminuosi, kad užrūstinsiu jus toliau pasakodamas 
apie šios mielos merginos paikystes.) 

Visą rytojaus dieną ji tykojo progų įsitikinti, kad iš tikrųjų nugalėjo 
savo beprotišką aistrą. Užsibrėžė tikslą daryti viską ant pykčio Žiul- 
jenui; bet pati neišleido iš akių nė vieno jo judesio. 

Žiuljenas jautėsi pernelyg nelaimingas, o svarbiausia — buvo 
pernelyg susijaudinęs, kad būtų galėjęs įspėti tokį sudėtingą meilės 
manevrą; 0 juo labiau nesugebėjo įžiūrėti, kuo tas manevras palankus 
jam, ir tapo jo auka. Gal dar niekada Žiuljeno neviltis nebuvo tokia 
didžiulė. Jo veiksmai taip prieštaravo proto balsui, kad jei koks niau- 
riai nusiteikęs filosofas būtų jam pasakęs: „Skubėkite pasinaudoti 
aplinkybėmis — jos klostosi jums palankiai; kai meilę diktuoja pro- 
tas, kaip tatai matome Paryžiuje, tas pats nusiteikimas gali tverti ne 
daugiau kaip dvi dienas“, — jis nebūtų jo supratęs. Tačiau, kad ir kaip 
įsiaistrinęs, Žiuljenas liko garbingu žmogum. Pirmoji jo pareiga buvo 
laikyti paslaptį, ir jis tai suprato. Paprašyti patarimo pirmą sutiktą 
žmogų, išsipasakoti savo kančias jam būtų buvę tokia pat laimė, kaip 
iškamuotam keleiviui įkaitusioje dykumoje sulaukti iš dangaus nu- 
krintant lašo šalto vandens. Jis suvokė pavojų, baiminosi, kad į neatsar- 
gų kieno klausimą neatsakytų ašarų upeliais, ir užsidarė savo kamba- 
ryje. 

Matė, kaip Matilda ilgai vaikštinėjo po sodą; ir tik tada, kai ji 
pagaliau grįžo į rūmus, pats išėjo pasivaikščioti; prisiartino prie rožės 
krūmo, nuo kurio ji buvo nusiskynusi žiedą. 

Naktis buvo tamsi, jis galėjo duoti valią savo skausmui, nebijoda- 
mas, kad kas pamatys. Buvo įsitikinęs, kad panelė de La Mol myli 
vieną tų jaunų karininkų, su kuriais ką tik taip linksmai šnekučiavosi. 
Ir jį kadaise mylėjo, bet pamatė, koks jis menkysta. 

„Iš tikrųjų aš menkas žmogelis, — su tvirtu įsitikinimu kartojo 
sau Žiuljenas.— Esu iš viso banali vidutinybė, nuobodi kitiems ir 
nepakenčiama pati sau“. Jis mirtinai dygėjosi visom savo teigiamom 
savybėm, tuo, kuo anksčiau karštai žavėjosi; ir va šiuo metu, kai jo 
vaizduotė viską rodė išvirkščiai, jis su vaizduotės pagalba ėmėsi ver- 
tinti gyvenimą. Tokią klaidą gali daryti tik neeilinis žmogus. 

Jam ne kartą lindo mintis apie savižudybę; kerinti vizija: tarsi 
koks įstabus poilsis, tarsi šalto vandens stiklinė, paduota nelaiminga- 
jam, žūstančiam dykumoje nuo troškulio ir karščio. 


317 XIX skyrius 


„Aš mirsiu, bet juk tada ji dar labiau niekins mane! — šūktelėjo 
jis.— Kokį prisiminimą apie save aš paliksiu!“ 

Žmogui, puolusiam į tokią baisią nevilties pragarmę, telieka viena 
išeitis — drąsa. Žiuljenui neužteko nuotuokumo pasakyti sau: „Reikia 
išdrįsti““. Bet vakare, žiūrėdamas į Matildos kambario langą, pamatė 
pro langines, kad ji gesina šviesą; įsivaizdavo tą žavų kambarį, kurį 
buvo matęs, deja, vieną kartą gyvenime. Toliau jo vaizduotė nesiekė. 

Išmušė pirmą valandą. Išgirsti varpo skambtelėjimą ir tarti sau: 
„Užlipsiu kopėčiomis“ — tereikėjo sekundės laiko. 

Po šito nuotuokumo blyksnio pilte pasipylė protingi argumentai. 
„Ar galiu aš būti dar nelaimingesnis?“ — galvojo jis. Tekinas nubėgo 
prie kopėčių; bet sodininkas jau buvo jas prirakinęs grandine. Žiul- 
jenas, įgavęs tą akimirksnį antžmogiškos jėgos, savo mažo pistoleto 
gaiduku — tasai, beje, ir sulūžo — atlenkė grandinėje, laikančioje 
kopėčias, vieną grandį; už poros minučių jos buvo jo rankose, ir jis 
atrėmė jas į Matildos langą. 

„Ji supyks, sugniuždys mane savo panieka, bet tegul! Aš ją pabu- 
čiuosiu, pabučiuosiu paskutinį kartą, o paskui grįšiu į savo kambarį 
ir nusišausiu... Mano lūpos bus palytėjusios prieš mirtį jos skruostą!“ 

Jis skriete užskrieja kopėčiom aukštyn, štai jau beldžiasi į langinę; 
akimirka, kita, ir Matilda išgirsta; bando atidaryti langinę, kliudo 
kopėčias; Žiuljenas įsikimba į geležinį kablį, kuris laiko langinę atver- 
tą, ir, pašėlusiai rizikuodamas nulėkti žemyn, stipriai spiria kopėčias 
į šalį. Tos šiek tiek pasislenka, Matilda gali atidaryti langinę. 

Jis įšoka į kambarį nei gyvas nei miręs. 

— Tai tu! — šūkteli ji ir puola jam į glėbį. 


Kas įstengs aprašyti beribę Žiuljeno laimę? Vargu ar mažesnė 
buvo ir Matildos laimė. Ji pati smerkė, skundė jam save. 

— Nubausk mane už mano žiaurų išdidumą,— kalbėjo ji, taip 
stipriai spausdama jį glėbyje, kad jis vos kvapą galėjo atgauti.— Tu 
mano valdovas, aš tavo vergė, aš privalau ant kelių prašyti tave atlei- 
dimo, kad panorau maištauti. 

Ir, išsivadavusi iš jo glėbio, krito jam po kojų. 

— Taip, tu mano valdovas, — kartojo ji, apsvaigusi laime ir 
meile, — viešpatauk man amžinai, bausk rūsčiai savo vergę, kai ji 
panorės maištauti. j 

Po valandėlės, išsiveržusi iš jo glėbio, užsidega žvakę, ir Ziuljenui 

vos pavyksta ją sutramdyti: ji būtinai nori nusikirpti vos ne pusę savo 
plaukų. 

— Teprimena man tai,— pasakė ji,— kad esu tavo tarnaitė; 
jei kada nors tas šlykštus išdidumas vėl sumaišys man protą, parodyk 
man šituos plaukus ir pasakyk: „Nesvarbu meilė, nesvarbu, kokio jaus- 
mo yra perimta jūsų siela šiuo metu, jūs prisiekėte klausyti — laikyki- 
tės savo garbės žodžio“. 

Bet protingiau padarysime, kad neaprašinėsime šio baisaus pa- 
klaikimo ir palaimos. 

Žiuljeno narsa prilygo jo laimei. 

— Turiu leistis atgal kopėčiomis, — pasakė jis Matildai, kai toli 
už sodų auštančiame rytų danguje ėmė ryškėti kaminai. — Auka, 
kurią darau, verta jūsų; atsisakau poros valandų įstabiausios laimės, 
kokią tik gali patirti Žmogaus siela; toji auka reikalinga jūsų gero 
vardo labui; jei pažįstate mano širdį, supraskite, kaip man sunku 
prisiversti. Ar būsite man visada tokia, kokia esate šiuo metu? Bet 
garbės balsas — man viskas. Žinokite, kad po mūsų pirmo pasimatymo 
įtarimai krito ne tik ant vagių. Ponas de La Molis liepė pastatyti 
sargus sode. Poną de Kruaznua be perstojo seka šnipai — yra žinoma 
viskas, ką jis veikia kiekvieną naktį... 

— Vargšas vaikinas! — sušuko Matilda ir nusikvatojo. Pabudo 
motina ir viena tarnaitė; staiga jos kažko paklausė ją iš už durų. Žiul- 
jenas žvilgtelėjo į Matildą, toji išbalo, subarė kambarinę, o motinai 
nesiteikė nė atsakyti. 

— Bet jeigu joms šaus į galvą praverti langą, jos pamatys kopė- 
čias! — pasakė Žiuljenas. 

Jis dar sykį karštai ją apkabino, šoko ant kopėčių ir greičiau 
nušliaužė, negu nulipo jomis Žemyn — vienu gaistu atsidūrė lys- 
vėje. 

Po kelių sekundžių kopėčios jau gulėjo alėjoje po liepom, ir Ma- 
tildos garbė buvo išgelbėta. Žiuljenas atsipeikėjęs apsižiūrėjo, kad jis 
visas kruvinas ir pusnuogis: susižeidė smegčia šliauždamas žemyn. 

Neapsakoma laimė grąžino jam visą ryžtą: jeigu būtų susidūręs 
su dvidešimčia vyrų, pulti ant jų šią akimirką jam būtų buvę irgi tik 
malonumas. Laimė, jo karinė narsa liko šį sykį neišbandyta; jis nunešė 
kopėčias į vietą, uždėjo grandinę; neužmiršo net užlyginti kopėčių 
pėdsakų egzotiškų gėlių lysvėje po Matildos langu. 

Kai jis patamsiais braukė ranka per purią žemę, tikrindamas, ar 
jau nebėra jokių Žymių, pajuto, jog kažkas nukrito jam ant rankų: 

tai buvo didžiulis kuokštas Matildos plaukų, kuriuos ji nusikirpusi 
metė jam. 

Ji stovėjo prie lango. 

— Štai ką tau siunčia tavo tarnaitė — gana garsiai pasakė 
ji. — Tai amžino klusnumo ženklas. Daugiau aš nieko neveiksiu savo 
galva, būk mano valdovas. 

Meilės nugalėtas, Žiuljenas buvo vėl bešokąs prie kopėčių ir be- 
grįžtąs pas ją. Pagaliau viršų paėmė protas. 

Grįžti iš sodo pusės į rūmus buvo ne taip lengva. Jis vargais ne- 
galais išvertė rūsio duris; įsigavęs į vidų, dar turėjo kiek galėdamas 
tyliau išlaužti duris į savo kambarį. Iš susijaudinimo, paskubomis 
sprukdamas iš Matildos miegamojo, jis užmiršo ten viską, net ir raktą, 
buvusį surduto kišenėje. 

„Kad jai bent ateitų į galvą, — tarė jis sau,— paslėpti tuos pa- 
laikus!“ 

Pagaliau nuovargis įveikė laimę, ir saulei tekant Žiuljenas kietai 
užmigo. 

Jį vos ne vos išbudino varpas, šaukiąs pusryčių; jis nusileido į 
valgomąjį. Netrukus pasirodė ir Matilda. Kokią laimės akimirką iš- 
gyveno Žiuljeno išdidumas, kai jis pamatė, jog šitos nuostabios ir visų 
garbstomos moters akys spindi meile; bet netrukus jo blaivus protas 
pajuto baimę. 

Apsimetusi, kad neturėjo laiko tinkamai susišukuoti, Matilda taip 
susisegė plaukus, kad Žiuljenas iš pirmo žvilgsnio pamatytų, kokią 
didžiulę auką ji padarė, nusikirpdama naktį kuokštą plaukų. Jei tokį 
gražų veidą buvo galima kuo nors sugadinti, Matildai tas būtų pavykę: 
iš vienos pusės jos gražūs šviesūs peleniniai plaukai buvo nukarpyti 
kaip pakliuvo, daugmaž per pusę colio nuo galvos. 

Visas Matildos elgesys per pusryčius buvo vertas šios pirmos pai- 
kystės. Galima buvo pagalvoti, kad ji tyčia stengiasi visiems apskelbti 
savo beprotišką aistrą Žiuljenui. Laimė, tą dieną ponas de La Molis 
ir markizė buvo labai susirūpinę būsimuoju žydrų kaspinų paskirsty- 
mu, kuriame turėjo būti aplenktas ponas de Šolnas. Pusryčiams bai- 
giantis, Matilda, kalbėdama su Žiuljenu, staiga pasakė jam: valdove 
mano. Jis paraudo iki ausų. 

Gal tai buvo atsitiktinumas, o gal ponia de La Mol tyčia pasistengė, 
bet tą dieną Matilda nė valandžiukės nebuvo palikta viena. Vakare, 
eidama iš valgomojo į svetainę, ji vis dėlto prisitaikė šnabžtelėti Žiul- 
jenui: 

— Visi mano planai žlugo. Jūs gal pamanysite, kad tai mano 
gudrybė? Mama ką tik paliepė vienai savo kambarinių miegoti mano 
kambaryje. 

Diena prabėgo žaibiškai greitai. Žiuljenas nesitvėrė laime. Kitą 
rytą septintą valandą jis jau sėdėjo bibliotekoje; tikėjosi, kad panelė 
de La Mol teiksis užeiti; buvo parašęs jai ilgiausią laišką. 

Pamatė ja tik po kelių valandų, prie pusryčių stalo. Tą dieną 
ji buvo itin rūpestingai susišukavusi; vieta, kur buvo iškirpta plaukų, 
su įstabiu išmoningumu buvo pridengta. Ji kartą ar du žvilgtelėjo 
į Žiuljeną, bet mandagiu, ramiu žvilgsniu, o kad vadintų jį savo val- 
dovu — apie tai nebuvo nė kalbos. 

Žiuljenui net kvapą gniaužė iš nuostabos... Matilda kone prie- 
kaištavo sau už visa, ką dėl jo padarė. 

Rimtai pasvarsčiusi, priėjo išvadą, kad jis gal ir ne visiškai eilinis 
žmogus, bet, šiaip ar taip, per menkai viršija vidutinį lygį ir todėl 
nėra vertas visų tų beprotybių, į kurias ji drįso dėl jo pulti. Apie meilę 
iš viso nebegalvojo; tą dieną bodėjosi meile. 

O Žiuljeno širdyje virė tokie jausmai, kokius jaučia šešiolikmetis 
berniokas. Per pusryčius, kurie jam atrodė amžinai nesibaigsią, jį pa- 
kaitomis kamavo baisi abejonė, nuostaba ir neviltis. 

Kai tik padorumas jam leido pakilti nuo stalo, jis ne bėgte nubėgo, 
o stačia galva puolė į arklidę, pats pasibalnojo arklį ir išjojo šuoliais; 
baiminosi, kad neužsitrauktų gėdos, parodydamas kokią silpnybę. 
„Tegul širdis man sprogsta iš nuovargio, — kartojo jis sau, šuoliuo- 
damas per Medono mišką.— Ką aš padariau, ką pasakiau, kad ant 
manęs krito tokia nemalonė?“ 

„Šiandien nieko nereikia daryti, nieko sakyti, — galvojo jis, 
grįždamas į rūmus; — būti tokiam pat negyvam kūnu, koks jaučiuosi 
dvasia. Žiuljeno nebėra gyvo, blaškosi dar tik jo lavonas“. 

JAPONISŠKA VAZA 


Iš pradžių jo širdis nesupranta, kokia 
baisinga ją ištiko nelaimė; ji greičiau 
sutrikusi negu susijaudinusi. Bet pamažu, 
protui atsipeikint. ji pajunta, kokia neiš- 
matuojama jos neganda. Gyvenime jai 
nebelieka jokių džiaugsmų, ji tejunta, 
kaip ją skaudžiai drasko neviltis. Bet kam 
kalbėti apie fizinį skausmą? Koksai skaus- 
mas, jaučiamas vien kūno, gali prilygti 
šitam skausmui? 


Žanas Polis!*“ 


Paskambino pietums. Žiuljenas vos spėjo persirengti; kai įžengė 
į svetainę, Matilda primygtinai įkalbinėjo brolį ir poną de Kruaznua 
nevažiuoti vakare į Siureną pas ponią maršalienę de Fervak. 

Ji kaip įmanydama stengėsi būti kuo žavingiausia ir meiliausia. 
Po pietų pasirodė ponas de Liuzas, de Keliusas ir keletas jų draugų. 
Atrodė, kad panelė de La Mol persiėmė ne vien draugiškais jausmais 
broliui, bet ir pagarba visoms geros elgsenos taisyklėms. Nors tą va- 
karą oras buvo nuostabus, ji užsispyrė neiti į sodą; panoro, kad visi 
susėstų šalia fotelio, kuriame sėdėjo ponia de La Mol. Kaip ir žiemą 
jie vėl susibūrė aplink mėlynąją sofą. 

Matilda bodėjosi sodu, ar bent jis rodėsi jai visiškai neįdomus: 
su juo siejosi prissminimai apie Žiuljeną. 

Skausmas temdo protą. Mūsų didvyris pasielgė negrabiai — pri- 
ėjo prie tos šiaudinės kėdutės, kuri kadaise buvo jo puikių pergalių 
liudytoja. Šiandie niekas į jį nesikreipė; jo tarsi niekas nematė. Dar 
blogiau, tie panelės de La Mol draugai, kurie sėdėjo sofos gale prie jo, 
tyčia atsuko jam nugarą — taip bent jam pasirodė. 

„Patekau į rūmų nemalonę“, — pagalvojo Žiuljenas. Jam kilo 
noras atidžiau įsižiūrėti į žmones, kurie buvo pasiryžę sugniuždyti jį 
savo panieka. 

Pono de Liuzo dėdė ėjo kažkokias aukštas pareigas prie karaliaus 
asmens; dėlei to su kiekvienu nauju pašnekovu šitas gražuolis karinin- 
kas pradėdavo kalbą nuo tokios itin įdomios naujienos: dėdė, sakė 
jis, septintą valandą išvažiavęs į Sen Klu'“' ir turįs ten nakvoti. Apie 
šį faktą jis užsimindavo lyg niekur nieko, bet visada ir visiems. 

Stebėdamas poną de Kruaznua rūsčiu nelaimę pažinusio žmogaus 
žvilgsniu, Žiuljenas pamatė, kad šitas simpatingas ir geraširdis jau- 
nuolis tiki begaliniai dideliu antgamtinių jėgų poveikiu. Taip tiki, 
kad rimtai nuliūsta ir suirzta, jei kuriam nors reikšmingesniam įvykiui 
kas bando surasti paprastą, visai natūralią priežastį. „Tai, gali sakyti, 
kone pamišimas,— galvojo Žiuljenas.— Šituo savo būdo bruožu 
jis nepaprastai panašus į carą Aleksandrą, apie kurį man pasakojo 
kunigaikštis Korazovas“. Pirmaisiais metais Paryžiuje vargšą Žiul- 
jeną, ką tik ištrūkusį iš seminarijos, taip akino jam neįprastos žavios 
tų simpatingų jaunuolių manieros, kad jis įstengė tik gėrėtis jais. 
Jų tikrasis veidas jam ėmė ryškėti tik dabar. 

„Koks negarbingas čia mano vaidmuo“, — toptelėjo jam staiga. 

Turėjo atsikelti nuo tos šiaudinės kėdutės, bet taip, kad tas ne- 
kristų niekam į akis. Mėgino ką nors sugalvoti, telkėsi į pagalbą vaiz- 
duotę, bet jai rūpėjo kas kita. Reikėjo raustis atmintyje, bet Žiuljeno 
atmintis, tenka pripažinti, nebuvo turtinga šios rūšies išteklių; vargšas 
vaikinas dar stokojo saloninės patirties, todėl pakilo ir žengė iš svetai- 
nės taip negrabiai, jog visų akys nukrypo į jį. Visa jo povyza aiškiai 
bylojo, kad jis nelaimingas. Tris ketvirčius valandos jis iškiūtojo čia 
kaip grasus valdinys, kuriam niekas nesivaržo parodyti, ką apie jį 
galvoja. 

Tačiau kritiškas žvilgsnis, kurį jis ką tik metė į varžovus, nelei- 
do jam per daug tragiškai žiūrėti į savo nelaimę; jo išdidumą gaivino 
prisiminimas to, kas įvyko užvakar. „Nors jie ir šimtąsyk pranašesni 
už mane, — mąstė jis, išėjęs į sodą — nė vienam iš jų Matilda nebuvo 
tuo, kuo malonėjo būti man du kartus gyvenime“. 

Jo išmintis tiek ir tesiekė. Jis visiškai nesuprato tos keistos būtybės, 
kuri likimo valia tapo absoliučia jo laimės šeimininke. 

Kitą dieną jis vėl pasistengė mirtinai nukamuoti arklį ir save. 
Vakare nė nebandė artintis prie mėlynosios sofos, kuriai Matilda liko 
ištikima. Pastebėjo, kad grafas Norberas, susitikęs apartamentuose, 
nesiteikia nė žvilgtelėti į jį. „Jam tai turbūt baisiai sunku, — galvojo 
Žiuljenas, — paprastai jis toks mandagus“. 

Užmigti Žiuljenui būtų buvę tikra laimė. Bet fizinis nuovargis 
neįstengė nuslopinti žavių prisiminimų, kurie pamažu užvaldė visą 
jo vaizduotę. Jis nesuvokė, kad jo ilgi pasijodinėjimai po miškus 
Paryžiaus apylinkėse veikia tik jį patį, bet neturi jokios įtakos Matildos 
širdžiai nei protui ir kad tokiu būdu savo likimą jis palieka lemti at- 
sitiktinumui. 

Jam rodėsi, kad vienas dalykas neapsakomai palengvintų jam 
kančią: pasikalbėjimas su Matilda. Bet ką išdrįstų jis jai pasakyti? 

Apie tai jis ir mąstė vieną rytą, septintą valandą, kai staiga į biblio- 
teką įžengė jinai. 

— Žinau, kad jūs norite su manim pasikalbėti. 

— Dieve mano, kas jums pasakė? 

— Žinau, ir tiek. Jeigu jūs negarbingas žmogus, tai galite pra- 
žudyti mane ar bent pamėginti tai padaryti; bet šis pavojus, kuriuo, 
beje, aš netikiu, žinoma, nesukliudys man atvirai jums viską pasakyti. 
Aš jūsų nebemyliu, pone, mane suklaidino mano patrakusi vaiz- 
duotė... 

Ištiktas tokio baisaus smūgio, paklaikęs iš meilės ir skausmo, Žiul- 
jenas pabandė teisintis. Ir paikiau negalėjo pasielgti. Koks gali būti 
pasiteisinimas, kai nebepatinki? Bet protui jis nebeįstengė paklusti. 
Aklas instinktas spyrė jį mėginti kokiu nors būdu uždelsti savo lemties 
sprendimą. Jam rodėsi, kad dar ne viskas baigta, kol jis kalba. Matilda 
neklausė, ką jis sako, ją erzino jo balsas, ji stačiai nesuprato, kaip jis 
drįsta ją pertarti. 

Prabudusios doros ir puikybės kamuojama, ji jautėsi tą rytą ne 
mažiau nelaiminga. Ją gniuždė pasibaisėtina mintis, kad štai ji suteikė 
teisių į save menkam klierikėliui, valstiečio sūnui. „Tai beveik tas 
pat,— tardavo ji sau tais momentais, kai juodžiausiom spalvom vaiz- 
duodavosi savo nelaimę, — jei būčiau įsimylėjusi liokajų“. 

Drąsaus ir išdidaus būdo žmogui nuo pykčio ant savęs ligi įsiutimo 
ant kitų — tik vienas žingsnis; išlieti visą įtūžį tokiu atveju yra di- 
džiausias malonumas. 

Panelė de La Mol vienu mirksniu tiek įsikarščiavo, kad apibėrė 
Žiuljeną pikčiausios paniekos žodžiais. Tai buvo be galo didelio proto 
mergina, ir šitas protas buvo ypač neprilygstamas, kai leisdavosi skau- 
dinti kito savimeilę ir negailestingai ją Žeisti. 

Pirmą kartą gyvenime Žiuljeną griūte užgriuvo pranašesnis pro- 
tas, kaitinamas aršiausios neapykantos jam. Jis ne tik neketino gin- 
tis — jo laki vaizduotė net nukrypo prieš jį patį. Klausydamasis, kaip 
ant jo byra paniekos žodžiai, tokie žiaurūs ir taip išmaniai parink- 
ti, — reikėjo mat išmušti jam iš galvos bet kokią gerą nuomonę apie 
save,— jis manė, jog Matilda teisi ir dar nepakankamai jį kone- 
veikia. 

O jos didystei buvo neapsakomas malonumas pliekti šitaip ir save, 
ir jį už tai, kam prieš keletą dienų taip jį garbino. 

Jai nereikėjo iš naujo ieškoti nei išradinėti tų atžarybių, kurias 
laidė jam dabar su tokiu pasimėgimu. Ji tik kartojo visa, ką ištisą 
savaitę šnabždėjo jai širdyje balsas, kurstantis tai, kas smerkė jos 
meilę. 

Kiekvienas panelės de La Mol žodis šimteriopai didino baisią 
Žiuljeno kančią. Jis norėjo bėgti, bet ji valdingai stvėrė jį už rankos 
tr sulaikė. 

— Malonėkite atkreipti dėmesį, — tarė jis,— kad jūs kalbate 
labai garsiai, gali kas nors išgirsti gretimame kambaryje. 

— Na ir kas! — išdidžiai atšovė Matilda.— Kas drįs man pasa- 
kyti, kad girdėjo! Aš noriu visam laikui atgrėsti jūsų niekingą savi- 
meilę nuo klaidingos nuomonės, kurią ji galėjo susidaryti apie mane. 

Kai Žiuljenas galų gale išėjo iš bibliotekos, buvo taip nustėręs 
iš nuostabos, kad mažiau bejautė savo nelaimę. „Tai va! Ji manęs 
nebemyli,— kartojo jis pats sau garsiai, tarytum stengdamasis įsisą- 
moninti savo būklę.— Mylėjo mane, regis, savaitę ar pusantros, o 
aš mylėsiu ją visą gyvenimą. 

Ar tai galimas daiktas? Vos prieš keletą dienų jai nebuvo vietos, 
jokios vietelės mano širdyje!“ 

Matildos širdį užliejo išdidus pasitenkinimas: štai ji pagaliau nu- 
traukė su juo ryšius, ir amžinai! Jautėsi nepaprastai laiminga, kad įs- 
tengė visiškai nustelbti savyje tokį galingą jausmą. „Dabar šis ponėkas 
visam laikui supras, kad neturi ir niekada neturės man jokios galios“. 
Buvo taip laiminga, kad iš tikrųjų šiuo metu nebejautė meilės. 

Po tokios žiaurios, tokios žeminančios scenos žmogus, ne tiek 
aistringas kaip Žiuljenas, nebūtų galėjęs nė galvoti apie meilę. Nė 
akimirkos neprarasdama orumo, panelė de la Mol prikalbėjo jam 
tokių nemalonių, taip taikliai parinktų žodžių, kad jie galėjo pasirodyti 
teisingi net paskiau, persvarstyti šaltu protu. 

Po šios stulbinančios scenos Žiuljenas pirmiausia pasidarė išvadą, 
kad Matildos išdidumas — stačiai begalinis. Tvirtai tikėjo, kad viskas 
tarp jų amžinai baigta, o betgi rytojaus dieną, pamatęs ją per pusry- 
čius, sutriko ir susidrovėjo. Iki šiol tokios ydos niekas jam negalėjo 
prikišti. Ar sudėtinga, ar paprasta buvo situacija, jis visados aiškiai 
žinojo, kaip privalo ir kaip nori elgtis, ir taip elgėsi. 

Tą dieną po pusryčių, kai ponia de La Mol paprašė Žiuljeną pa- 
duoti maištingą, bet gana retą brošiūrėlę, slapta jai atneštą klebono, 
jis, imdamas ją nuo konsolės, užkliudė seną, neįmanomai bjaurią 
mėlyno porceliano vazą, ir ta nukrito ant žemės. 

Ponia de La Mol, šūktelėjusi iš sielvarto, pašoko ir priėjo iš arčiau 
pasižiūrėti į savo brangiosios vazos šukes. 

— Tai senovės japonų darbas, — tarė ji. — Ši vaza atiteko man 
iš mano senelės sesers, Šelio vienuolyno vyresniosios; olandai buvo 
ją padovanoję regentui, Orleano kunigaikščiui, o tas padovanojo 
savo dukteriai... 

Kartu su motina artyn priėjo Matilda, labai patenkinta, kad sudužo 
mėlynoji vaza, kuri jai buvo baisiai negraži. Žiuljenas stovėjo tylė- 
damas ir nebuvo per daug sutrikęs; staiga jis pamatė visai šalia panelę 
de La Mol. 

— Iš šitos vazos, — tarė jis, — liko tik druzgai. Lygiai taip pat ir 
iš vieno jausmo, kuris buvo kadaise užvaldęs mano širdį; prašom 
atleisti man visas tas beprotybes, kurias per jį padariau. 

Ir išėjo. 

— Iš tikrųjų, galėtum pamanyti,— tarė ponia de La Mol, kai jis 
pasitraukė, — kad tas ponas Sorelis labai patenkintas ir didžiuojasi 
tuo, ką padarė. 

Šitie žodžiai dūrė Matildai tiesiai į širdį. „Tas tiesa, — pagalvojo 
ji, — mama atspėjo, tokie ir yra jo jausmai“. Ir tada dingo išsyk visas 
džiaugsmas, kurį iki šiol jai teikė vakarykštė scena. „Na ką gi! Viskas 
baigta! — tarė ji sau su nuduotu ramumu.— Man tai didelė pamoka 
ateičiai; padariau baisią, gėdingą klaidą! Dabar man užteks išminties 
visam gyvenimui“. 

„Ak, kodėl tai, ką pasakiau, nėra teisybė! — galvojo Žiulje- 
nas.— Kodėl meilė tai patrakusiai merginai vis dar kankina mane?“ 

Ta meilė ne tik negeso, kaip jis tikėjosi, bet vis smarkiau liepsnojo. 
„Ji iš tiesų patrakusi,— mąstė jis,— ir vis dėlto kerinti. Gražesnės 
pasauly nerasi! Visi įstabūs žavai, kuriais tik gali pradžiuginti akį 
rafinuočiausioji civilizacija, tarsi pabirę iš gausybės rago, atiteko 
panelei de La Mol“. Dingusios laimės prisiminimai apniko Žiuljeną 
ir sparčiai griovė visa, ką buvo nuveikęs protas. 

Veltui protas grumiasi su tokiais prisiminimais; skausmingos jo 
pastangos tik didina jų Žavesį. 

Praėjo visa para po to, kai sudužo japoniška vaza, ir Žiuljenas iš 
tiesų jautėsi nelaimingiausias Žmogus pasaulyje. 


Antra dalis 326 
XXI skyrius 


SLAPTOJI NOTA 


Nes visa, ką pasakoju, aš pats mačiau; 
ir jei galėjau apsirikti žiūrėdamas, tai tikrai 
nemeluoju jums apie tai pasakodamas. 


Laiškas autoriui 


Markizas liepė pakviesti Žiuljeną; ponas de La Molis atrodė pa- 
jaunėjęs, akys blizgėjo. 

— Noriu paklausti apie jūsų atmintį, — kreipėsi jis į Žiulje- 
ną: — girdėjau apie ją stebuklus pasakojant! Ar galėtumėte išmokti 
atmintinai keturis puslapius ir paskui, nuvažiavęs į Londoną, juos 
atkartoti? Bet Žodis į žodį!.. 

Markizas nervingai glamžė tos dienos Ouotidienne numerį ir 
veltui stengėsi nuslėpti nepaprastą rimtumą, kokio Žiuljenas dar 
niekada nebuvo jo veide matęs — net kai tardavosi bylos su Frileru 
reikalais. 

Žiuljenas jau buvo pakankamai išprusęs ir suprato, kad turi dėtis 
apgautas to lengvabūdiško tono, kuriuo markizas stengiasi su juo 
kalbėti. 

— Šitas Ouotidienne numeris turbūt nelabai įdomus; bet jei ponas 
markizas leis, rytoj rytą aš turėsiu garbės jam visą jį atmintinai pa- 
kartoti. 

— Kaip? Net ir skelbimus? 

— Labai tiksliai, nepraleisiu nė žodelio. 

— Duodate garbės žodį? — paklausė markizas, staiga surim- 
tėjęs. 

— Taip, ponas markize, mano atmintis galėtų sušlubuoti vien 
iš baimės, kad neištesėsiu pažado. 

— Matote, užmiršau jus to paklausti vakar; nereikalauju prisiekti, 
kad niekada niekam nepasakosite, ką netrukus išgirsite; per daug 
gerai jus pažįstu ir nenoriu įžeisti jūsų tokiu įtarumu. Aš laidavau už 
jus; nusivešiu jus į saloną, kur susirinks dvylika asmenų; jūs užrašy- 
site, ką kiekvienas jų sakys. 

Nesirūpinkite, mes nekalbėsime sumišai, kiekvienas tars žodį 
iš eilės; tai nereiškia, kad bus laikomasi griežtos tvarkos, — pridūrė 

markizas, vėl pereidamas prie juokaujamo, lengvo tono, jam tokio 
būdingo.— Tai, ką mes kalbėsime, jūs surašysite į kokius dvidešimt 
puslapių; paskui grįšite čia su manim, ir tuos dvidešimt puslapių mes 
sutrauksime į keturis. Šiuos keturis puslapius, o ne visą Ouotidienne 
numerį, jūs ir išmoksite man atmintinai rytojaus rytui. O paskui tuoj 
pat leisitės kelionėn; važiuosite pašto karieta ir vaidinsite jaunuolį, 
keliaujantį savo malonumui. Jūsų uždavinys bus nepatraukti niekieno 
dėmesio. Nuvyksite pas labai aukštą asmenį. Ten prireiks daugiau 
išmoningumo. Mat jūs turėsite apgauti visą jo aplinką, nes tarp jo sek- 
retorių ir tarnų yra Žmonių, parsidavusių mūsų priešams ir tykančių 
nutverti mūsų pasiuntinius. 

Duosiu jums rekomendacinį laišką, bet jis neturės reikšmės. 

Kai tik jo ekscelencija žvilgtelės į jus, jūs išsitrauksite iš kišenės 
mano laikrodį, kurį paskolinsiu jums kelionei. Imkite dabar pat, kad 
nereikėtų paskui galvoti, ir duokite man savąjį. 

Kunigaikštis pats teiksis užsirašyti, jūsų diktuojamas, tuos keturis 
puslapius, kuriuos būsite atmintinai išmokęs. 

Kai tas darbas bus baigtas, bet jokiu būdu ne anksčiau, — gerai tą 
įsidėmėkite, — galėsite, jeigu jo ekscelencija paklaus, papasakoti apie 
posėdį, kuriame netrukus dalyvausite. 

Nuobodžiauti kelionėje jums neteks, nes tarp Paryžiaus ir ministro 
rezidencijos rasis žmonių, kurie su didžiausiu malonumu nušautų 
kunigą Sorelį. Tuomet jo misija bus baigta, ir mūsų operacija labai 
užtruks; nes kaipgi mes, mano mielas, sužinosime apie jūsų mirtį? Kad 
ir koks uolus būsite, negalėsite pats mums apie ją pranešti. 

Tuoj pat bėkite ir nusipirkite eilutę, — pridūrė vėl rimtu veidu mar- 
kizas. — Apsirenkite, sakysim, pagal užpernykštę madą. Šį vakarą 
turite atrodyti ne per daug valyvai. Kelionėje, priešingai, būkite toks, 
koks esate paprastai. Jūs stebitės, įtariate? Jau įspėjote? Taip, brangu- 
sis, labai galimas daiktas, kad vienas iš garbingų asmenų, kuriuos kal- 
bant šį vakarą išgirsite, kai kam persiųs tam tikras žinias; pagal jas gal- 
būt kai kas bandys pavaišinti jus opijum kurioje nors padorioje užeigo- 
je, kur sustosite pavakarieniauti. 

— Geriau padaryti trisdešimt Ijė daugiau, — tarė Žiuljenas,— ir 
nevažiuoti tiesiu keliu. Man rodos, jūs turite galvoj Romą... 

Markizas staiga pasipūtė ir susiraukė, tokio Žiuljenas nebuvo jo 
matęs nuo Brė le O ceremonijos laikų. 

— Sužinosite tai, gerbiamasis, kai aš pats nuspręsiu, kad jau me- 
tas pasakyti. Nemėgstu, kai mane klausinėja. 

— Aš ir neklausiau, — karštai atvertė Žiuljenas,— prisiekiu jums, 
ponas markize, aš tiktai garsiai galvojau, svarsčiau sau vienas, koks 
saugiausias kelias. 

— Taip, atrodo, kad jūsų mintys buvo toli nukeliavusios. Niekada 
neužmirškite, kad pasiuntinys, ir dar jūsų amžiaus, neturi pernelyg 
stengtis užkariauti pasitikėjimą. 

Žiuljenui buvo labai skaudu, jis iš tiesų pasielgė nevykusiai. Jo sa- 
vimeilė ieškojo pasiteisinimo, bet nerado. 

— Supraskite gi,— pridūrė ponas de La Molis, — kai žmogus pa- 
daro kvailystę, visada remiasi gerais jausmais. 

Po valandos Žiuljenas jau laukė markizo prieškambaryje, nutaisęs 
nusižeminusio valdinio povyzą, su prieštvanine eilute, su įtartino šva- 
rumo kaklaraiščiu; visa jo išvaizda bylojo apie prasčiokišką skonį. 

Jį pamatęs, markizas nusikvatojo, ir tik tada Žiuljenas gavo visišką 
nuodėmių atleidimą. 

„Jei šis jaunuolis mane išduos, — galvojo ponas de La Molis, — tai 
kuo bepasitikėti? Kai veiki, vis dėlto reikia kuo nors pasitikėti. Mano 
sūnus ir jo šaunus to paties sukirpimo draugai turi narsumo ir ištikimy- 
bės tiek, kad jų užtektų šimtui tūkstančių; jei prireiktų kautis, jie žūtų 
ant sosto pakopų; jie moka viską... tik ne tai, ko šiuo momentu reikia. 
Trauk mane galas, jei tarp jų yra nors vienas toks, kuris sugebėtų at- 
mintinai išmokti keturis puslapius ir nuvažiuoti šimtą mylių, neįkliuvęs 
į spąstus. Norberas mokėtų galvą paguldyti kaip ir jo protėviai, bet šią 
dorybę turi kiekvienas naujokas...“ 

Ir markizas giliai susimąstė. „Dar ir galvą paguldyti šitas Sorelis 
sugebėtų ne blogiau už jį...“ — atsiduso jis. 

— Sėskim ir važiuojam, — pasakė markizas, lyg norėdamas nuvyti 
įkyrią mintį. 

— Ponas markize,— tarė Žiuljenas,— kol man taikė šią eilutę, 
aš atmintinai išmokau šiandieninio Ouotidienne numerio pirmą pus- 
lapį. 

Markizas paėmė laikraštį, ir Žiuljenas, nesupainiojęs nė vieno žo- 
džio, atkartojo visą tekstą. 

„Gerai,— tarė sau markizas, itin diplomatiškai nusiteikęs tą va- 
karą, — bent nekreipia dėmesio tuo tarpu, kuriomis gatvėmis važiuo- 
jame“. 

Jie įėjo į didelę nejaukią svetainę, dalinai išmuštą paneliais, dalinai 
žaliu aksomu. Pačiame svetainės viduryje rūškanas liokajus baigė 
statyti didelį valgomąjį stalą, kurį paskui pritaikė posėdžiui, užtiesda- 

mas rašaluota žalios gelumbės staltiese, paimta iš kurios nors ministe- 
rijos palaikų. 

Namų šeimininkas — jo pavardė nė karto nebuvo paminėta — 
buvo nepaprastai stambus vyriškis; iš jo veido ir kalbos Ši nu- 
sprendė, kad šis Žmogus atsidėjęs tik virškinimui. 

Markizas davė Žiuljenui ženklą pasilikti gale stalo. Šis ėmėsi drožti 
plunksnas, nes reikėjo ką nors veikti. Iš padilbų stebėdamas, suskai- 
čiavo septynis dalyvius, bet matė juos tik iš nugaros. Du iš jų, atrodė, 
kalbėjosi su ponu de La Moliu kaip su sau lygiu, kiti kreipėsi į jį su di- 
desne ar mažesne pagarba. 

Įėjo be jokio pranešimo dar vienas asmuo. „Keista, — pagalvojo 
Žiuljenas, — šioje svetainėje niekas neskelbia, kas įeina. Nejau šitos 
atsargumo priemonės imtasi mano garbei?“ Visi pakilo iš vietų pasvei- 
kinti atvykusiojo. Šio krūtinę puošė toks pat itin aukšto laipsnio ordi- 
nas kaip ir trejeto iš tų ponų, kurie jau buvo svetainėje. Visi kalbėjosi 
pusbalsiu. Apie naujai atvykusįjį Žiuljenas galėjo ką spręsti vien iš vei- 
do bruožų ir laikysenos. Tai buvo kresnas, raudono veido vyras, o bliz- 
gančiose jo akyse nebuvo jokios kitos išraiškos, kaip vien šerno piktu- 
mas. 

Žiuljeno dėmesį ūmai patraukė beveik pridurmui įėjęs visai kito- 
kios povyzos žmogus — aukštas, labai liesas, su trim ar keturiom lieme- 
nėm. Žvilgsnis jo buvo malonus, manieros mandagios. 

„Kaip iš akies luptas senasis Bezansono vyskupas“, — dingtelėjo 
Žiuljenui. Tai buvo, aišku, dvasininkas, gal penkiasdešimt, ne daugiau 
kaip penkiasdešimt penkerių metų amžiaus, salsvesnę povyzą įsivaiz- 
duoti buvo sunku. 

Pasirodė jaunasis Agdo vyskupas; kai jo akys, perbėgusios dalyvau- 
jančius, užkliuvo už Žiuljeno, jose atsimušė nuostaba. Nuo Brė le O 
procesijos laikų vyskupas nebuvo jam prataręs nė žodžio. Apstulbęs 
jo žvilgsnis sutrikdė ir suerzino Žiuljeną. „Po galais! — mąstė jis. — 
Nejaugi pažintis su žmogumi man visada neš nelaimę? Visi šitie didikai, 
kurių niekad nesu matęs, manęs nė kiek negąsdina, o nuo to jauno vys- 
kupo žvilgsnio kraujas gyslose stingsta! Reikia prisipažinti, esu iš tiesų 
keistas ir nelaimingas padaras“. 

Netrukus į svetainę įbrazdėjo ir nuo pat durų prašneko mažas. 
labai juodbruvas žmogelis; jo veido oda buvo geltona, ir atrodė jis tru- 
putį kuoktelėjęs. Vos tik atvyko šis negailestingas plepys, visi, kas buvo 
svetainėje, susimetė į būrelius, matyt, kad išvengtų nuobodžios parei- 
gos jo klausyti. 

Toldami nuo židinio, būreliai artėjo prie to stalo galo, kur sėdėjo 
Žiuljenas. Šis jautėsi vis kebliau, nes, kad ir kaip būtų stengęsis, jau 
nebegalėjo jų negirdėti, o aiškiai suprato, nors ir buvo nepatyręs, jog 
reikalai, apie kuriuos jie kalba visai nesivaržydami, yra be galo svar- 
būs; o juk visiems tiems aukštiems asmenims, kuriuos čia matė Žiulje- 
nas, tikriausiai itin rūpėjo, kad tie reikalai liktų paslaptyje! 

Žiuljenas, droždamas kuo lėčiausiai, pasmailino jau apie dvidešimt 
plunksnų; buvo matyti, kad šitas darbas nebeilgai jį gelbės. Veltui sten- 
gėsi jis įžvelgti kokį nors įsakymą pono de La Molio akyse; markizas 
jį užmiršo. 

„Aš atrodau juokingai, — svarstė Žiuljenas, droždamas savo 
plunksnas, — tačiau tie žmonės, iš pažiūros ne per daug protingi, o 
betgi svarstą — ar savo inciatyva, ar kieno įgalioti — tokius svarbius 
dalykus, yra tikriausiai labai įtarūs. Mano nelemtas žvilgsnis žiba 
smalsumu ir pagarbumo stoka, ir jie, be abejonės, suirztų jį pamatę. 
Bet jei aš visiškai nuleisiu akis, atrodys, kad dėmiuosi kiekvieną jų 
žodį“. 

Jam buvo be galo nejauku — keistų dalykų jis girdėjo. 


XXII skyrius 
DEBATAI 


Respublika! Šiandien vienam žmogui, 
pasinešusiam vardan bendros gerovės viską 
paaukoti, tenka tūkstančiai, milijonai tokių, 
kuriems terūpi malonumai ir garbės vaiky- 
masis. Paryžiuje žmogus gerbiamas už savo 
karietą, 0 ne už savo nuopelnus. 


Napoleonas „Memuarai“ 


Staiga į svetainę įpuolė liokajus ir paskelbė: 

— Kunigaikštis de***. 

— Tylėk, kvaily! — tarė įeidamas kunigaikštis. 

Jis ištarė šiuos žodžius taip gerai, tokiu didingu balsu, jog Žiulje- 
nui nenoromis atėjo į galvą, kad pykti ant liokajaus — tai ir visa, ką 

moka šitas žymus asmuo. Žiuljenas pakėlė akis ir tuoj pat jas nuleido. 
Jis taip puikiai perprato, koks svarbus naujojo atvykėlio vaidmuo, jog 
išsigando, kad jo žvilgsnis nebūtų palaikytas netaktu. 

Kunigaikštis buvo kokių penkiasdešimties metų vyras, išsičiusiijęs 
kaip dendis ir žengiąs lyg ant spyruoklių. Jo galva buvo siaura, nosis 
didelė, profilis smarkiai išlenktas, išsidavęs į priekį; vargu ar būtum 
galėjęs įsivaizduoti kilmingesnę ir drauge blankesnę fizionomiją. Jo 
atvykimas buvo ženklas pradėti posėdį. 

Fizionominius Žiuljeno stebėjimus staiga nutraukė pono de La 
Molio balsas. 

— Pristatau jums kunigą Sorelį, — tarė markizas. — Jis turi nuo- 
stabią atmintį; apie misiją, kurią jis galbūt turės garbės atlikti, aš jam 
užsiminiau vos prieš valandą, 0 jis savo atminties sugebėjimams įrodyti 
atmintinai išmoko pirmąjį Ouotidienne puslapį. 

— Aha! To bėdino N. pranešimus iš užsienio, — pasakė namų šei- 
mininkas. 

Jis greitai čiupo laikraštį, žvilgtelėjo į Žiuljeną ir, nutaisęs tokią 
orią miną, jog atrodė net juokingas, tarė: 

— Klausau, pone. 

Stojo gūdi tyla, visų akys susmigo į Žiuljeną; jis taip sklandžiai bėrė 
straipsnio tekstą, kad po dvidešimties eilučių kunigaikštis nutraukė jį: 

— Užtenka. 

Mažasis žmogelis šerno žvilgsniu atsisėdo. Jis pirmininkavo susirin- 
kimui, nes, vos užėmęs savo vietą, parodė Žiuljenui į lošimo stalelį ir 
liepė atsinešti jį prie jo. Žiuljenas atsisėdo, pasidėjo visas rašymo prie- 
mones. Suskaičiavo aplink žalią gelumbę susėdusius žmones; jų buvo 
dvylika. 

— Ponas Soreli, — tarė kunigaikštis, — išeikite kol kas į. gretima 
kambarį, mes jus pakviesime. 

Namų šeimininkas susirūpino. 

— Langinės neuždarytos, — šnipštelėjo jis kaimynui. 

— Nėra ko žvalgytis pro langą, — kvailai šūktelėjo šis Žiuljenui. 

„Štai aš ir įveltas mažių mažiausiai į sąmokslą, — pagalvojo ta- 
sai. — Laimė, jis dar ne iš tų, kurie veda į Grevo aikštę. Bet jei ir grėstų 
koks pavojus, aš turiu jo nepaisyti ir padaryti dar daugiau dėl markizo. 
Būčiau laimingas, jei man būtų leista atpirkti visą tą širdgėlą, kurią jis 
galbūt patirs kada nors dėl mano beprotysčių“. 

Mąstydamas apie savo beprotystes ir nelaimę, jis dairėsi po kamba- 
rį, lyg būtų norėjęs amžinai viską įsidėmėti. Tik dabar atsiminė, kad 

markizas nepasakė liokajui gatvės pavadinimo ir kad atvažiavo jie čia 
samdytu fiakru,— iki šiol negirdėtas dalykas. 

Žiuljenas ilgam buvo paliktas vienas su savo mintimis. Svetainė, 
kur jis sėdėjo, buvo išmušta raudonu aksomu su plačiomis auksinėmis 
juostomis. Ant konsolės stovėjo didžiulis dramblio kaulo nukryžiuota- 
sis, o ant židinio gulėjo pono de Mestro knyga „Apie popiežių“, pra- 
bangiai įrišta, paauksuotomis briaunomis. Žiuljenas atsivertė ją, idant 
neatrodytų, kad klausosi. Žmonės gretimame kambaryje tarpais su- 
šnekdavo labai garsiai. Pagaliau durys atsidarė, jį pakvietė atgal. 

— Turėkite omenyje, ponai, — tarė pirmininkas, — kad nuo šios 
akimirkos kalbame kunigaikščio de*** akivaizdoje. Šitas ponas, — pa- 
rodė jis į Žiuljeną,— yra jaunas levitas, atsidavęs mūsų šventiems sie- 
kiams; savo įstabios atminties dėka jis be vargo tiksliai atkartos visų 
mūsų kalbas. 

— Žodis priklauso jums, pone, — tarė jis, mostelėjęs į salsvos po- 
vyzos vyriškį, dėvintį tris ar keturias liemenes. 

Žiuljenas pagalvojo, kad paprasčiau būtų buvę jį pavadinti ponu 
su liemenėmis. Jis pasiėmė popieriaus ir ėmė stropiai rašyti. 

(Čia autorius ketino pridėti visą puslapį daugtaškių. 

— Ne, būtų nedailu,— pasipriešino leidėjas, — o tokiai lengvabu- 
diškai knygai visa, kas nedailu,— mirtis. 

— Politika,— atkirto autorius, — tai akmuo ant literatūros kūri- 
nio kaklo, per pusę metų jis nutrauks jį į dugną. Politika vaizduotės 
pasaulyje — tai pistoleto šūvis koncerto metu. Nors ir nestiprus, šis 
garsas perveria širdį. Jis nesiderina su jokio instrumento skambesiu. 
Politika mirtinai įžeis vieną pusę skaitytojų ir įvarys nuobodulį kitai 
pusei, nes tai, ką jie skaitė savo rytiniame laikraštyje, buvo kur kas ori- 
ginaliau ir aštriau. 

— Jei jūsų veikėjai nekalbės apie politiką, — atsakė leidėjas, — 
vadinasi, jie ne 1830 metų prancūzai, ir jūsų knyga nebebus veidrodis, 
kaip jūs kad teigiate...) 

Žiuljeno surašytas protokolas buvo dvidešimt šešių puslapių; štai 
jo santrauka, labai blanki, nes reikėjo, kaip visada tokiais atvejais, 
praleisti kuriozus, kurių nesaikingumas galėtų pasirodyti koktus ar 
neįtikimas. (Žr. Gazette des Tribunaux ““.) 


Žmogus su liemenėmis ir salsva veido išraiška (gal koks vyskupas) 
dažnai šypsojosi, ir tuomet jo akys su krintančiais vokais keistai blyk- 
čiojo, o žvilgsnis atrodė ne toks neryžtingas kaip paprastai. Šis asmuo, 
kuriam buvo pasiūlyta pirmam kalbėti kunigaikščio akivaizdoje (kokio 

gi kunigaikščio? — galvojo Žiuljenas),— matyt, jis turėjo išreikšti visų 
nuomonę ir atlikti prokuroro vaidmenį, — Žiuljeno manymu, pasisakė 
miglotai ir jokių griežtų išvadų nepriėjo, o už tai šie teismo pareigūnai 
dažnai ir susilaukia priekaištų. Vėliau, prasidėjus debatams, kunigaikš- 
tis nesusilaikė jam to neprikišęs. 

Po keleto pamokomų ir atlaidžių filosofinių frazių žmogus su lie- 
menėmis tarė: 

— Kilnioji Anglija, vadovaujama didžio žmogaus, nemirtingojo 
Pito'“?, išleido keturiasdeši mt milijardų frankų revoliucijai atremti. Jei 
susirinkimas man leis, aš atvirai pareikšiu vieną liūdną mintį: Anglija 
nesuprato kaip reikiant, kad, turint reikalą su tokiu žmogum kaip Bo- 
napartas, ypač kai vienintelis ginklas prieš jį — tik glėbys gerų norų, 
ką nors lemti gali tik asmeninio pobūdžio priemonės... 

— Ak, ir vėl žmogžudysčių liaupsinimas! — nerimastingai įterpė 
namų šeimininkas. 

— Teikitės apsieiti be savo jausmingų pamokymų! — suirzęs šūk- 
telėjo pirmininkas, ir jo šerniškose akyse žybtelėjo žiaurios ugnelės. — 
Kalbėkite toliau, — tarė jis žmogui su liemenėmis. Pirmininko veidus 
ir kaktą užliejo raudonis. 

— Kilnioji Anglija, — prabilo vėl pranešėjas, — šiandien sugniuž- 
dyta; nes kiekvienas anglas, prieš mokėdamas už kepalėlį duonos, turi 
pirmiausia apmokėti procentus už tuos keturiasdešimt milijardų fran- 
kų, kurie kadaise buvo išleisti kovai prieš jakobinus. Pito ji nebeturi... 

— Užtat turi kunigaikštį de Velingtoną “',— pareiškė kažkoks 
kariškis labai oria mina. 

— Dėl dievo meilės, ponai, tylos! — šūktelėjo pirmininkas. — Jei 
mes ir vėl pradedam ginčus, tai be reikalo kvietėmės poną Sorelį. 

— Visi žino, pone, kad jūsų galvoje aibės idėjų, — kandžiai pra- 
tarė kunigaikštis, pažvelgęs į trukdytoją, buvusį Napoleono generolą. 

Žiuljenas sumetė, kad šiuose žodžiuose esama labai užgaulios as- 
meniško pobūdžio užuominos. Visi nusišypsojo; persimetėlis generolas, 
kaip atrodė, nesitvėrė pykčiu. 

— Pito nebėra, ponai, — tarė toliau pranešėjas liūdnu balsu žmo- 
gaus, baigiančio netekii vilties atvesti į protą klausytojus. — Jei ir atsi- 
rastų Anglijoje naujas Pitas, tautos du kartus tomis pačiomis gudry- 
bėmis neapgausi... 


— Štai kodėl daugiau ir nebegali būti Prancūzijoje kito generolo 
užkariautojo, kito Bonaparto, — vėl pertarė jį tas pats kariškis. 
Šį sykį nei pirmininkas, nei kunigaikštis nesiryžo parodyti pykčio, 

nors Žiuljenas iš jų akių suprato, kad jie vos tvardosi. Jie nuleido akis, 
o kunigaikštis tik atsiduso taip, kad visi išgirstų. 

Bet pranešėjas suirzo. 

— Kai kam labai maga, kad aš veikiau baigčiau,— su įkarščiu 
tarė jis, metęs šalin tą mandagią šypseną ir itin nuosaikią kalbėseną, 
kurias Žiuljenas buvo palaikęs tikra jo būdo apraiška, — kai kam labai 
maga, kad aš veikiau baigčiau; matau, niekas nevertina mano pastangų 
neužgauti niekieno ausų, nors ir kokios ilgos jos būtų. Tai va, ponai, 
kalbėsiu trumpai. 

Ir pasakysiu stačiai: Anglija nebeturi nė skatiko kilniam tikslui pa- 
remti. Net jei grįžtų pats Pitas, nebepadėtų nė visas jo išradingumas: 
jam nebepavyktų apmulkinti smulkiųjų Anglijos savininkų, nes jie 
žino, kad vien tik trumpas Vaterlo mūšis jiems atsiėjo milijardą frankų. 
O kadangi kai kas reikalauja, kad kalbėčiau aiškiai, — pridūrė prane- 
šėjas, vis labiau karščiuodamasis, — tai pasakysiu: gelbėkitės patys, nes 
Anglija neturi nė vienos ginėjos jūsų paslaugoms, o kai Anglija negali 
mokėti, Austrija, Rusija ir Prūsija, kurios turi tik drąsos, bet ne pinigų, 
tegali suruošti prieš Prancūziją daugių daugiausia vieną ar du žygius. 

Galima tikėtis, kad jakobinų surinkti jauni kareiviai bus sumušti 
pirmojo, galbūt ir antrojo žygio metu; bet kai bus trečiasis žygis, — te- 
gul jūsų nepalankiose akyse aš ir pasirodysiu revoliucionierius, — kai 
bus trečiasis, jūs pamatysite 1794 metų karius, nieko bendro nebetu- 
rinčius su valstiečiais, pašauktais į kariuomenę 1792 metais. 

Dabar pasigirdo protestai vienu sykiu iš kelių vietų. 

— Pone,— pasakė pirmininkas Žiuljenui,— eikite į gretimą kam- 
barį ir švariai perrašykite protokolo pradžią. 

Žiuljenas išėjo didžiai gailestaudamas. Pranešėjas palietė spėja- 
mas galimybes, kurias dažnai svarstė Žiuljenas. 

„Bijo, kad nepasišaipyčiau iš jų“,— pagalvojo jis. 

Kai jį vėl pakvietė, ponas de La Molis kalbėjo rimtu tonu, kuris 
labai pralinksmino Žiuljeną, gerai jį pažįstantį: 

— „„„Taip, ponai, kaip tik apie tą nelaimingą tautą ir galima pa- 
sakyti: į 

Kas bus iš jo — dievaitis, stalas ar dubuo?'“ 

Dievaitis! — šūkteli pasakėtininkas. Atrodo, ponai, kad šitas toks 
kilnus ir prasmingas žodis skirtas jums. Veikite patys, ir kilnioji Pran- 
cūzija vėl pasirodys beveik tokia pat, kokią ją sukūrė mūsų protėviai 
ir kokią dar mes ją regėjome prieš Liudviko XVI mirtį. 

Anglija, bent jau kilnieji jos lordai, kaip ir mes, nekenčia šlykščiojo 

jakobinizmo, o be anglų aukso Austrija, Rusija ir Prūsija gali atlaikyti 
ne daugiau kaip du tris mūšius. Ar užteks jų, kad viskas baigtųsi tokia 
laiminga okupacija kaip ta, kurią taip kvailai nuleido vėjais ponas de 
Rišeljė'“? 1817 metais? Aš nemanau. 

Kažkas bandė jį pertarti, bet tą bandymą nuslopino iš visų pusių 
pasigirdęs „ša“. Ir šį kartą išsišoko tas pats buvęs imperatoriaus gene- 
rolas, kuris troško žydro kaspino ir norėjo užimti svarbią vietą tarp 
slaptosios notos rengėjų. 

— Aš nemanau,— pakartojo ponas de La Molis, kai klegesys nu- 
rimo. 

Jis taip arogantiškai pabrėžė žodį aš, kad Žiuljenas susižavėjo. 

„Geras ėjimas, — galvojo jis, o jo plunksna skriejo popierium, 
beveik nesilikdama nuo markizo kalbos. — Vienu taikliu žodžiu po- 
nas de La Molis niekais pavertė dvidešimt to persimetėlio kampanijų“. 

— Naujos karinės okupacijos galime laukti ne vien tik iš užsie- 
nio,— kalbėjo markizas nuosaikiausiu tonu. — Visa ta jaunuomenė, 
kuri rašo kurstančius straipsnius žurnale Globe'“', gali duoti jums tris 
ar keturis tūkstančius jaunų vadų, tarp kurių galbūt atsiras ir antras 
Kleberas, ir Ošas, ir Žurdanas'““, na ir Pišegriu, tik ne toks lojalus. 

— Mes nemokėjome jo išaukštinti, — įterpė pirmininkas, — reikė- 
j0 įamžinti jo vardą. 

— Reikia pagaliau, kad Prancūzijoje susidarytų dvi partijos, — 
varė toliau ponas de La Molis, — bet dvi partijos, kurios skirtųsi viena 
nuo kitos ne vien pavadinimu,— dvi labai aiškios, griežtai tarpusavy 
atsiribojusios partijos. Žinokime, ką reikia triuškinti. Vienoje pusėje — 
žurnalistai, rinkėjai, žodžiu, viešoji nuomonė, jaunimas ir visi tie, kurie 
jaunimu žavisi. Kol jaunimas kvaista nuo savo paties tuščių šnekų, 
mes, ponai, naudojamės neabejotinu pranašumu: mes eikvojame biu- 
džetą. 

Jį vėl kažkas pertarė. 

— Jūs, pone, — įstabiai prakilniai ir ramiai kreipėsi ponas de La 
Molis į tą, kuris pertarė, — jūs ne eikvojate biudžetą, jei šitas žodis jus 
piktina, o suryjate keturiasdešimt tūkstančių frankų iš valstybės biu- 
džeto plius aštuoniasdešimt tūkstančių, kuriuos gaunate iš karaliaus 
fondo. 

Tai va, pone, kadangi jūs mane verčiate, aš nesivaržydamas paim- 
siu jus pavyzdžiu. Kaip jūsų kilnūs proseniai, kurie ėjo su šventu Liu- 
dviku į kryžiaus karą, jūs privalėtumėte už tuos šimtą dvidešimt tūks- 
tančių frankų duoti mums mažių mažiausiai vieną pulką, — ką aš sa- 

kau, nors vieną kuopą, na, pusę kuopos, kad ir penkiasdešimt žmonių, 
pasiruošusių kovai ir tiek atsidavusių kilniam tikslui, kad galėtų padėti 
už jį galvas. O ką jūs turite? Tik liokajus, kurie, jei vyks maištas, jums 
patiems įvarys baimės. 

Sostas, bažnyčia, aristokratija gali žlugti jau rytoj, ponai, jei nepa- 
sirūpinsite sukurti kiekvienam departamente būrių iš penketo šimtų 
atsidavusių Žmonių; sakau, atsidavusių ne tik su visu prancūzišku nar- 
sumu, bet ir su ispaniška ištverme. 

Pusę šitų pajėgų privalo sudaryti mūsų sūnūs, mūsų brolėnai, žo- 
džiu, tikri bajorai. Kiekvienas iš jų turės šalia savęs ne smulkų mieste- 
lėną, plepį, kuriam tik duok trispalvę kokardą, jei vėl pasikartos 1815 
metai, bet dorą kaimietį, paprastą, nuoširdų kaip Katlino'“?; mūsų 
bajoras įskiepys jam savo pažiūras, tegul jis bus, jei tat įmanoma, jo 
pieno brolis. Teskiria kiekvienas iš mūsų penktą dalį savo pajamų ir 
tesudaro tokį atsidavusį penkių šimtų žmonių būrį kiekviename depar- 
tamente. Tada galėsite laukti ir svetimšalių okupacijos. Niekada sve- 
timšalis kareivis neprieis nė iki Dižono, jei nebus tikras rasiąs kiekvie- 
name departamente penketo šimtų draugiškų karių. 

Svetimšaliai karaliai tik tada panorės su jumis kalbėtis, kai užtik- 
rinsite juos, kad dvidešimt tūkstančių bajorų pasiruošę griebtis ginklo 
ir atverti jiems vartus į Prancūziją. Tai sunki auka, pasakysite; bet, 
ponai, šia kaina mes gelbstime savo galvas. Tarp spaudos laisvės ir mū- 
sų, kaip bajorų, egzistencijos eina žūtbūtinė kova. Tapkite fabrikan- 
tais, valstiečiais arba imkite šautuvą į rankas. Būkite bailiai, jei norite, 
bet nebūkite bukapročiai: atverkite akis. 

„Formuokite pulkus“,— pasakysiu jums jakobinų dainos žodžiais; 
tada atsiras koks nors kilniaširdis GUSTAVAS ADOLFAS““", kuris, 
pamatęs, kad gresia tiesioginis pavojus monarchiniams principams, 
leisis už trijų šimtų mylių nuo savo krašto ir jums pasitarnaus, kaip 
pasitarnavo Gustavas protestantų kunigaikščiams. O gal jums patinka 
ir toliau gražbyliauti susidėjus rankas? Praeis penkiasdešimt metų, ir 
Europoje bus vien tik respublikų prezidentai ir nė vieno karaliaus. O 
su šitomis aštuoniomis raidėmis — K, A, R, A, L, I, U, S — dings nuo 
žemės paviršiaus ir kunigai, ir kilmingieji. Štai tada ir teliks vien kandi- 
datai, meilikaujantys purvinai daugumai. 

Galite kiek norite kalbėti, kad šiuo metu Prancūzija neturinti popu- 
liaraus generolo, kurį visi žinotų ir mylėtų; kad armija sudaryta tik 
sosto ir bažnyčios reikalams ginti, kad iš jos pašalinti visi seni kariai, 

kai tuo tarpu kiekviename prūsų ir austrų pulke bus penkios dešimtys 
puskarininkių, uosčiusių parako. 

Du šimtai tūkstančių jaunuolių iš smulkiosios buržuazijos svajoja 
apie karą... 

— (Gana tų karčių tiesų, — su pasitenkinimu savimi pratarė kaž- 
koks orus asmuo, užimąs, matyt, aukštas bažnytines pareigas, nes po- 
nas de La Molis ne tik nesupyko, bet maloniai nusišypsojo, o tai Žiulje- 
nui pasirodė itin reikšminga. 

— (Gana tų karčių tiesų, ponai, apibendrinkime, kas pasakyta: 
būtų kvaila, jei žmogus, kuriam reikia nupjauti gangrenuotą koją, 
tvirtintų chirurgui: „Ta nesveika koja yra visai sveika“. Atleiskite už 
palyginimą, ponai: kilnusis kunigaikštis de*** yra mūsų chirurgas. 

„Štai pagaliau ištartas didysis žodis, — pagalvojo Žiuljenas,— tai, 
vadinasi, pas*** aš lėksiu šią naktį“. 


XXIII skyrius 
DVASININKIJA, MIŠKAI, LAISVĖ 


Svarbiausias dėsnis kiekvienam gyvam 
padarui — išlikti gyvam, gyventi. Jūs sėjate 
nuokanas, o norite, kad išaugtų varpos. 


Makiavelis 


Orusis asmuo kalbėjo toliau; buvo matyti, kad jis žino, ką sako; su 
maloniu ir santūriu iškalbingumu, kuris be galo patiko Žiuljenui, jis 
išdėstė šias didžias tiesas: 

— Pirma. Anglija neturi nė vienos ginėjos mūsų paslaugoms; ten 
dabar madinga taupumas ir Hiumas'*'. Netgi šventieji neduos mums 
pinigų, o ponas Brumas'““ tik pasišaipys iš mūsų. 

Antra. Be anglų aukso iš Europos karalių mes nesulauksime dau- 
giau kaip dviejų karo žygių; o dviejų žygių prieš smulkiąją buržuaziją 
nepakaks. 

Trečia. Būtinai reikia sukurti Prancūzijoje ginkluotą partiją, an- 
traip monarchinė Europa nesiryš rengti nė tų dviejų žygių. 

Ketvirtas punktas, kurį drįstu pateikti jums kaip visiškai neginči- 
jamą, yra toks: 

Sukurti ginkluotą partiją Prancūzijoje be dvasininkijos pagalbos 
neįmanoma. Sakau jums drąsiai, ponai, nes tuojau tą įrodysiu. Dvasi- 
ninkijai reikia suteikti viską. 

Pirma. Todėl, kad, dirbdama savo darbą dieną ir naktį ir vadovau- 
jama didžiai gabių Žmonių, kurių rezidencija — toli nuo bet kokių 
audrų, už trijų šimtų mylių nuo jūsų sienos... 

— A, Roma, Roma! — šūktelėjo namų šeimininkas... 

— Taip, pone, Roma! — išdidžiai pakartojo kardinolas. — Ne- 
paisydamas daugiau ar mažiau sąmojingų pašaipų, kurios buvo madin- 
gos jūsų jaunystės laikais, aš garsiai pareikšiu jums 1830 metais, kad 
kelią į paprastų žmonių širdis moka rasti tik dvasininkija, vadovau- 
jama Romos. 

Penkiasdešimt tūkstančių kunigų kartoja tuos pačius žodžius jų 
vadų nurodytomis dienomis, ir liaudis, kuri, šiaip sakysite ar taip, tiekia 
jums kareivius, greičiau paklus savo kunigų negu visų smulkių pasaulio 
kirmių balsui... (Po šito asmeniško išpuolio pasigirdo murmesys.) 

Dvasininkija visa kuo pranašesnė už jus, — kalbėjo toliau kardino- 
las, pakėlęs balsą. — Kas tik buvo padaryta, žengiant į šį pagrindinį 
tikslą — kuriant Prancuzijoje ginkluotą partiją,— padaryta mūsų. 

Ir pasipylė faktai: 

— Kas pasiuntė aštuoniasdešimt tūkstančių šautuvų į Vandėją? 
Ir t. t, ir t t. 

Kol dvasininkija neatgaus savo miškų, ji neturės nieko. Vos tik pra- 
sidėjus pirmajam karui, finansų ministras praneš savo pareigūnams, 
jog ištenkąs pinigų tiktai klebonams. Iš esmės Prancūzija — nelabai 
tikinti šalis, o mėgsta kariauti. Tas, kas jai suteiks progą pakariauti, 
dvigubai išpopuliarės, nes karas — tai, prasčiokiškai tariant, jėzuitų 
marinimas badu; karas — tai gelbėjimas tų baisingai išpuikusių 
prancūzų nuo svetimšalių įsibrovimo grėsmės. 

Kardinolo visi klausėsi palankiai... 


— Reikėtų, — tarė jis, — kad atsistatydintų ponas de Nervalis,— 
jo vardas be reikalo dirgina nervus. 

Sulig tais žodžiais visi pašoko ir sušneko vienu balsu. 

„Mane vėl išprašys“, — pagalvojo Žiuljenas; bet jį pamiršo net pat- 
sai apdairusis pirmininkas. 

Visų akys nukrypo į žmogų, kurį Žiuljenas atpažino; tai buvo po- 

nas de Nervalis, ministras pirmininkas, kurį jis matė pokylyje pas kuni- 
gaikštį de Recą. 

Sąmyšis pasiekė aukščiausią laipsnį, kaip rašo laikraščiai praneši- 
muose apie parlamento posėdžius. Praėjo geras ketvirtis valandos, kol 
pasidarė šiek tiek tyliau. 

Tada atsikėlė ponas de Nervalis ir prabilo apaštališku tonu: 

— Anaiptol netvirtinsiu, ponai, kad aš nebranginu savo posto. 

Jūs teigiate, jog mano vardas kaltas, kad šiandien jakobinų jėgos 
dvigubai didesnės, jog tai jis nukreipė prieš mus daug nuosaikiųjų. Tai- 
gi aš mielai pasitraukčiau; bet viešpaties keliai težinomi nedaugeliui; 
o man,— pridūrė jis, įsmeigęs akis į kardinolą, — yra skirta tam tikra 
misija; dangaus balsas tarė man: „Arba tu padėsi galvą ant ešafoto, 
arba atstatysi monarchiją Prancūzijoje ir padarysi iš Atstovų rūmų 
tai, kuo buvo parlamentas Liudviko XV laikais“. /r aš tai įvykdysiu, 
ponai. 

Jis nutilo ir atsisėdo; įsiviešpatavo mirtina tyla. 

„Geras aktorius“,— pagalvojo Žiuljenas. Jis klydo kaip paprastai, 
laikydamas žmones protingesniais, negu jie iš tikrųjų buvo. Įkaitintas 
audringo vakaro ginčų, 0 ypač atvirų debatų, ponas de Nervalis šią 
akimirką nuoširdžiai tikėjo savo misija. Šitas tikrai narsus žmogus sto- 
kojo nuovokos. 

Tyloje, kuri įsivyravo po tų iškilnių žodžių: Aš tai įvykdysiu, 'ai- 
krodis išmušė pusiaunaktį. Žiuljenui pasivaideno, kad laikrodžio dūžiai 
skamba didingai ir kraupiai. Jis jaudinosi. 

Ginčai vėl įsiliepsnojo su vis didėjančiu įkarščiu, o svarbiausia — 
su neįtikėtinu atlapaširdiškumu. „Šitie žmonės lieps mane nunuody- 
ti, — šmėstelėdavo retkarčiais mintis Žiuljenui.— Kaip galima kalbėti 
tokius dalykus, girdint plebėjui?“ 

Išmušė antrą valandą nakties, o susirinkusieji vis dar ginčijosi. 
Namų šeimininkas seniai miegojo; ponas de La Molis turėjo paskam- 
binti tarnams, kad atneštų žvakių. Ponas de Nervalis, ministras, išėjo 
be penkiolikos antrą, bet prieš tai keletą kartų įdėmiai nužvelgė Žiul- 
jeną veidrodyje šalia savęs. Jam išėjus, visi lengviau atsikvėpė. 

— Dievas žino, ką tas žmogus prikalbės karaliui, — šnabžtelėjo 
savo kaimynui žmogus su liemenėmis, kai tarnai keitė žvakes. — Ko 
gero, nušvies mus taip, kad mes atrodysime labai juokingi, ir pakenks 
mūsų ateičiai. 

Reikia pripažinti, kad atvykti čia tokiam kaip jis, — tai negirdėtas 
pasitikėjimas savimi ir net akiplėšiškumas. Ateidavo jis čia ir anksčiau, 

kol dar nebuvo ministru; bet portfelis permaino viską, užslopina visus 
žmogaus interesus; jis būtų turėjęs tai suprasti. 

Vos spėjo išeiti ministras, Bonaparto generolas sumerkė blakstie- 
nas. Prašneko apie savo sveikatą, žaizdas, žvilgtelėjo į laikrodį ir dingo. 

— Kirsčiau lažybų.— tarė žmogus su liemenėm,— kad genero- 
las vejasi ministrą; atsiprašys už dalyvavimą čia ir tvirtins, kad vynioja 
mus ant piršto. 

Kai apsnūdę tarnai galų gale pakeitė žvakes, pirmininkas pasakė: 

— Spręskime pagaliau ką nors, ponai, nebesistenkime vienas kito 
perkalbėti. Pagalvokime apie tai, kas bus parašyta notoje, kuri po dvie- 
Jų parų atsidurs prieš mūsų draugų užsienyje akis. Kalbėjome apie 
ministrus. Dabar, kai ponas Nervalis išėjo, galime pasakyti: kam mums 
ministrai? Mes priversime juos panorėti to, ko mums reikia. 

Kardinolas gudria šypsena išreiškė savo pritarimą. 

— Man rodos, nieko nėra lengvesnio. kaip apibendrinti mūsų 
požiūrį, — prabilo jaunasis Agdo vyskupas, tvardydamas pakiliausio 
fanatizmo įkarštį. Iki šiol jis tylėjo; jo Žvilgsnis, iš pradžių švelnus ir 
romus, kaip pastebėjo Žiuljenas, įsiliepsnojo jau po pirmos debatų va- 
landos. Dabar jo siela veržėsi kaip Vezuvijaus lava. 

— Nuo 1806 iki 1814 metų Anglija darė tik vieną klaidą. — tarė 
jis, — būtent, nesiėmė jokių tiesioginių žygių asmeniškai prieš Napole- 
oną. Kai tik šitas Žmogus prigamino kunigaikščių ir šambelionų, kai 
atstatė sostą, dievo jam skirtoji misija buvo atlikta: beliko jį paaukoti. 
Šventas raštas nurodo mums ne vienoje vietoje, kaip susidoroti su tiro- 
nais. (Po to ėjo kelios lotyniškos citatos.) 

Šiandien, ponai, aukoti reikia ne vieną Žmogų, bet Paryžių. Visa 
Prancūzija mėgdžioja Paryžių. Kuriam galui ginkluoti tuos penkis 
šimtus Žmonių kiekviename departamente? Užmojis rizikingas. o pro- 
blemos neišpręs. Kuriam galui velti visą Prancūziją 1 bėdą, kuri liečia 
tik Paryžių? Paryžius vienas pats su savo laikraščiais ir salonais prida- 
rė blogio; tegul ir žūsta tas naujasis Babilonas. 

Kova eina tarp altoriaus ir Paryžiaus, ir laikas ją baigti. Šita ka- 
tastrofa išeis į naudą sostui net pasaulietiškų jo interesų požiūriu. Ko- 
dėl Paryžius nedrįso nė cyptelėti Bonaparto laikais? Paklauskite pa- 
trankos prie švento Roko bažnyčios '... 


Buvo trečia valanda ryto, kai Žiuljenas kartu su ponu de La Moliu 
išvvko namo. 

Markizas buvo pavargęs ir jautėsi nesmagiai. Pirmą kartą kalbant 
su Žiuljenu jo balsas nuskambėjo prašomai. Jis prašė Žiuljeną duoti žo- 
dį, kad niekados neprasitars apie tą nesaikingą uolumą (taip jis ir pa- 
sakė), kurio liudytoju šis atsitiktinai tapo. 

— Papasakokite apie tai mūsų draugui užsienyje tik tuo atveju, 
jeigu jis primygtinai jus prašys, rimtai panorėjęs pažinti mūsų jaunus 
patrakėlius. Ar svarbu jiems, kad valstybė sugrius? Jie taps kardinolais 
ir spruks į Romą. O mus išskers mūsų pilyse valstiečiai. 

Slaptoji nota, kurią markizas sudarė iš ilgo, dvidešimt šešių pus- 
lapių, Žiuljeno surašyto protokolo, buvo užbaigta tik be penkiolikos 
penktą. 

— Esu mirtinai pavargęs, — tarė markizas, — tas matyti ir iš šio 
rašto: į pabaigą jis nepakankamai aiškus; niekad gyvenime dar nebu- 
vau taip nepatenkintas savo atliktu darbu. Na va, mielasis, — pridūrė 
jis, — eikite pailsėti keletą valandų, o kad jūsų nepagrobtų, aš jus už- 
rakinsiu jūsų kambaryje. 

Rytojaus dieną markizas nusivežė Žiuljeną į vienišą pilį, gan toli 
nuo Paryžiaus. Šeimininkai padarė Žiuljenui keistą įspūdį: jam pasiro- 
dė, kad jie kunigai. Žiuljenas gavo pasą pramanyta pavarde, bet jame 
pagaliau buvo pažymėtas tikrasis kelionės tikslas, kurio Žiuljenas ligi 
šiol dėjosi nežinąs. Į briką jis sėdo vienas. 

Markizas nė kiek nebūgštavo dėl jo aiminties — Žiuljenas keletą 
sykių atmintinai jam pakartojo slaptąją notą.— bet labai bijojo, kad 
jo nenutvertų kelyje. 

— Svarbiausia — elkitės kaip dabita, kuris keliauja dėl to, kad 
nežino kur dėtis iš nuobodulio, — draugiškai mokė jis, lydėdamas Žiul- 
jeną iš svetainės. — Vakarykščiame mūsų susirinkime galėjo būti ne 
vienas išdavikas. 

Laikas kelionėje bėgo greitai, tik buvo labai liūdna. Vos dingęs 
markizui iš akių, Žiuljenas užmiršo ir slaptąją notą, ir savo misiją — 
mintyse jam tebuvo Matildos panieka. 

Kažkokiame kaimelyje, keletas mylių už Meco, pašto stoties prie- 
vaizdas pareiškė, kad nėra arklių. Buvo dešimta valanda vakaro; Žiul- 
jenas, labai nepatenkintas, paprašė vakarienės. Vaikštinėdamas palei 
vartus, jis nejučiomis, kaip niekur nieko, įsmuko į arklidžių kiemą. 
Arklių tikrai nebuvo. 

„O betgi tas žmogus atrodė keistas, — svarsiė Žiuljenas.— jis įžū- 
liai mane stebėjo“. 

Kaip matome, jis pradėjo nebetikėti tuo viskuo, kas jam sakoma. 

Nusprendė po vakarienės kur nors sprukti ir atėjo iš savo kambario į 
virtuvę pasišildyti ir sužinoti šį tą apie apylinkes. Kaip jis nudžiugo, 
radęs čia sinjorą Džeronimą, garsųjį dainininką! 

Sėdėdamas krėsle, kurį liepė pristumti prie ugnies, neapolietis gar- 
siai aimanavo ir vienas kalbėjo daugiau negu dvi dešimtys aplinkui su- 
stojusių vokiečių valstiečių, spoksančių į jį išpūstom akim. 

— Šitie žmonės nori mane sužlugdyti, — šūktelėjo jis Žiulje- 
nui. — Esu pažadėjęs dainuoti rytoj Maince, manęs paklausyti suva- 
žiavo septyni kunigaikščiai. Bet eime pakvėpuoti grynu oru,— pridūrė 
jis reikšmingai. 

Už kokio šimto žingsnių, kai jų niekas negalėjo girdėti, dainininkas 
tarė: 

— Žinote, koks reikalas? Tas prievaizdas sukčius. Išėjęs pasivaikš- 
čioti, įspraudžiau į delną dvidešimt sū vienam berniūkščiui, jis man 
viską ir išplepėjo. Yra daugiau kaip tuzinas arklių, tik jie stovi kitame 
kaimo gale. Tie žmonės nori sulaikyti kažkokį kurjerį. 

— Iš tikrųjų? — nustebo Žiuljenas lyg niekuo dėtas. 

Maža buvo išaiškinti suktybę, reikėjo dar išvažiuoti; bet nei Džero- 
nimui, nei jo draugui šitai nepavyko. 

— Palaukime ryto, — tarė pagaliau dainininkas. — Mes jiems at- 
rodome nepatikimi, įtaria gal jus, gal mane. Rytą užsisakysime gerus 
pusryčius; kol juos gamins, išeisime pasivaikščioti, patrauksime kur 
toliau, nusisamdysime arklius ir nuvažiuosime į artimiausią pašto 
stotį. 

— O jūsų daiktai? — paklausė Žiuljenas, kuriam atėjo į galvą, 
kad galbūt pačiam Džeronimui pavesta jį sulaikyti. 

Teko vakarieniauti ir eiti gulti. Žiuljenas vos spėjo užsnūsti, tik 
staiga jį pažadino kažkokie balsai: jo kambaryje, per daug nesivaržyda- 
mi, kalbėjosi du žmonės. 

Jis atpažino pašto stoties prievaizdą su žibintu rankoje. Šviesa bu- 
vo nukreipta į kelioninę skrynelę, kurią Žiuljenas buvo liepęs atnešti 
į kambarį. Šalia prievaizdo buvo dar kažkoks žmogus: atsidaręs skry- 
nelę, jis ramiai joje rausėsi. Žiuljenas matė tik jo drabužio rankoves, 
Juodas ir labai siauras. 

„Sutana“,— dingtelėjo mintis, ir jis atsargiai ištiesė ranką prie savo 
mažųjų pistoletų, kuriuos buvo pasidėjęs po pagalve. 

— Nebijokite, klebone, jis nepabus,— sakė prievaizdas, — mes 
juos pavaišinome vynu, kurį jūs pats sutaisėte. 

— Nematau jokių popierių, — atsakė klebonas.— Daugybė bal- 

tinių, kvepalų, pomadų, visokių niekniekių; tai koks nors vėjavaikis iš 
šiuolaikinės jaunuomenės, ieškąs malonumų. Kurjeris bus greičiau 
anas, kur tyčia kalba su itališku akcentu. 

Abu priėjo prie Žiuljeno ir ėmė raustis jo kelioninių drabužių ki- 
šenėse. Jį ėmė baisi pagunda nudėti juos kaip vagis. Pasekmių nebuvo 
ko bijoti. Kaip jam niežėjo rankos!.. „Būčiau kvailys, — tarė jis sau, — 
sužlugdyčiau savo misiją“. 

— Ne, tai ne diplomatas, — tarė kunigas, iškrėtęs jo drabužius; 
paėjo į šalį — ir gerai padarė. 

„Vargas jam, jeigu palies mane lovoje! — galvojo Žiuljenas. — 
Gal jis bandys prišokęs mane nudurti; ne, tas tai jam nepavyks“. 

Klebonas atsigręžė veidu į jį. Žiuljenas truputį pramerkė akis; koks 
buvo jo nustebimas — tai buvo kunigas Kastanedas! Iš tiesų, nors abu 
vyrai ir stengėsi kalbėti gana tyliai, jam iš pat pradžių pasirodė, kad 
vienas balsas pažįsta mas. Žiuljenui pašoko begalinis noras apvalyti že- 
mę nuo vieno iš niekingiausių nedorėlių... 

„O mano misija?“ — tarė jis sau. 

Klebonas ir jo bendras išėjo. Po ketvirčio valandos Žiuljenas apsi- 
metė nubudęs. Ėmė šaukti ir sukėlė ant kojų visus namus. 

— Mane nunuodijo! — rėkė jis. — Man baisiai bloga! 

Jam reikėjo dingsties bėgti gelbėti Džeronimo. Rado jį leisgyvį nuo 
laudanumo, primaišyto į vyną. 

Pats Žiuljenas, prisibijodamas panašaus pokšto, pavalgė vakare 
šokolado, atsivežto iš Paryžiaus. Jam jokiu būdu nepavyko galutinai 
išbudinti Džeronimą ir prikalbėti jį važiuoti. 

— Kadir visą Neapolio karalystę man dovanotų, — murmėjo dai- 
nininkas,— šiuo metu aš neatsisakyčiau malonumo pamiegoti. 

— O septyni kunigaikščiai? 

— Palauks. 

Žiuljenas išvažiavo vienas ir jau be jokių nuotykių nuvyko pas au- 
kštąjį asmenį. Sugaišo visą rytą, laukdamas audiencijos, bet negavo. 
Laimė, apie ketvirtą valandą kunigaikštis panoro pakvėpuoti grynu 
oru. Žiuljenas pamatė, kaip jis išėjo pėsčias, nedvejodamas prisiartino 
ir paprašė išmaldos. Sustojęs už poros žingsnių nuo aukštojo asmens, 
išsitraukė markizo de La Molio laikrodį ir atkišęs parodė. 


— Sekite paskui mane iš tolo, — tarė kunigaikštis, nepažiūrėjęs 
į JI- 
Už kokio ketvirčio mylios kunigaikštis staiga įėjo į mažą Cafė- 

haus*. Čia, viename šitos prastos užeigos kambaryje, Žiuljenas ir turė- 
jo garbės pakartoti kunigaikščiui tuos keturis atmintinai išmoktus pus- 
lapius. 

— Pradėkite iš pradžių ir kalbėkite lėčiau, — tarė jis, kai Žiulje- 
nas baigė. 

Kunigaikštis kai ką pasižymėjo. 

— Pėsčiomis nueikite iki artimiausios pašto stoties. Savo daiktus 
ir briką palikite čia. Nuvykite, kaip išmanote, į Strasburgą, bet šio 
mėnesio dvidešimt antrą dieną (o buvo dešimta) pusę pirmos bukite 
šitoje pačioje Cafehaus. Išeikite iš čia ne anksčiau kaip už pusvalan- 
džio. Niekam nė žodžio! 

Tai buvo visa, ką išgirdo Žiuljenas. Užteko ir to — jį pagavo di- 
džiausias susižavėjimas. „Štai kaip tvarkomi svarbūs reikalai, — pagal- 
vojo jis. — O ką būtų sakęs šitas didelis valstybės vyras, jei prieš trejetą 
dienų būtų girdėjęs tuos įsisiautėjusius plepius?“ 

Į Strasburgą Žiuljenas nusidangino per dvi dienas; jam atrodė, kad 
jis neturės ką ten veikti, todėl padarė didelį vingį. „Jei tas velnias kuni- 
gas Kastanedas atpažino mane, tai ne toks jis žmogus, kad lengvai pa- 
mestų mano pėdsakus... O koks jam būtų malonumas pasišaipyti iš ma- 
nęs ir sužlugdyti mano misiją!“ 

Kunigas Kastanedas, kongregacinės policijos visame šiauriniame 
pasienyje viršininkas, laimė, jo neatpažino. O Strasburgo jėzuitams, 
nors labai uoliems, nė į galvą neatėjo sekti Žiuljeną, kuris su savo ordi- 
nu ir mėlynu surdutu panėšėjo į jauną kariškį, tesirūpinantį vien sa- 
vimi. 


* Kavinę (vok.). 

XXIV skyrius 
STRASBURGAS 


Aistros apžavai! Jūs turite tiek pat 
jėgos kiek meilė, tiek pat gebėjimo ištverti 
skausmą. Svetimos jums tik jos kerinčios 
saldybės ir švelnūs džiaugsmai. Žiūrėdamas 
į Ją miegančią, aš negalėjau tarti: ji mano 
visa — ir jos angeliškas grožis, ir jos mielos 
silpnybės. Štai ji mano valdžioje, tokia, ko- 
kią ją sutvėrė gailestingasis dangus vyro šir- 
dies laimei ir džiaugsmui. 


Šilerio odė 


Žiuljenas, priverstas išbūti Strasburge visą savaitę, stengėsi išsi- 
blaškyti mąstydamas apie karinę šlovę ir atsidavimą tėvynei. Vadinasi, 
jis įsimylėjęs? Jis pats nežinojo, tik jautė, kad jo iškamuotoje sieloje 
Matilda yra absoliuti tiek jo laimės, tiek ir vaizduotės šeimininkė. Tu- 
rėjo įtempti visas dvasines jėgas, kad nenugrimztų į neviltį. Galvoti 
apie ką nors, kas neturėjo bent kokio ryšio su panele de La Mol, buvo 
ne jo jėgoms. Kadaise garbėtroška, smulkūs tuštybės laimėjimai nu- 
kreipdavo jį nuo jausmų, kuriuos jam žadino ponia de Renal. O Matil- 
da užvaldė viską; kiekviena jo mintis apie ateitį siejosi su ja. 

O toje ateityje, kur tik metė žvilgsnį, Žiuljenas regėjo vienas nesė- 
kmes. Šitas žmogus, kurį Verjere matėme tokį pilną puikybės ir didys- 
tės, dabar puolė į besaikį, tiesiog juokingą kuklumą. 

Dar prieš tris dienas jis būtų su malonumu nušovęs kunigą Kas- 
tanedą, o čia, Strasburge, būtų nusileidęs ir vaikui, jei tas būtų su juo 
susiginčijęs. Iš naujo galvodamas apie nedraugus ir priešus, su kuriais 
gyvenime teko susitikti, jis tolydžio prieidavo išvadą, kad kalti buvo ne 
jie, o jis, Žiuljenas. 

Taip buvo todėl, kad ta galinga vaizduotė, kuri kadaise be perstojo 
piešė jam ateitį, pilną įstabios sėkmės, dabar tapo nepermaldaujama 
jo priešininke. 

Visiška vienatvė, neatskiriama keliautojo dalia, dar didino šios 
niūrios vaizduotės galią. Koks neįkainojamas lobis būtų buvęs jam 
dabar draugas! „Taip, — galvojo Žiuljenas,— bet ar yra pasaulyje 
nors viena širdis, kuri plaktų man? O jei net ir turėčiau draugą, argi 
neliepia man garbės jausmas amžinai tylėti?“ 


Antra dalis 346 


Taip liūdnai nusiteikęs, jis jodinėjo po Kėlio apylinkes. Tai mieste- 
lis pareinėje, kurio vardą įamžino Desė ir Guvionas Sen Siras'“*. Kaž- 
koks vokietis valstietis rodė jam upeliukus, kaimo kelius, saleles Reine, 
kuriuos išgarsino tų didžių karo vadų drąsa. Žiuljenas, kaire ranka 
vesdamasis arklį, dešine laikė išskleistą puikų žemėlapį, kuris puošia 
maršalo Sen Siro „„Memuarus“. Staiga kažkas linksmai šūktelėjo, jis 
pakėlė galvą. 

Tai buvo kunigaikštis Korazovas, draugas iš Londono, prieš kelis 
mėnesius išdėstęs jam pirmuosius rafinuotojo dendizmo principus. Iš- 
tikimas tam didžiam menui, Korazovas, tik vakar atvykęs į Strasburgą, 
o į Kėlį — vos prieš valandą, ir neskaitęs gyvenime nė eilutės apie 
1796 metų apgultį, ėmėsi smulkiai viską aiškinti Žiuljenui. Vokietis 
valstietis nustebęs žiūrėjo į jį, nes, pakankamai mokėdamas prancūziš- 
kai, suprato, kad kunigaikštis plepa baisias nesąmones. Bet Žiuljenui 
buvo nė motais, ką galvoja valstietis; jis žvelgė nustėręs į tą jauną gražų 
vyrą ir tik žavėjosi jo grakščia josena. 

„Laimingas Žmogus! — mąstė jis. — Kaip gražiai guli jo kelnės; 
o kaip elegantiškai nukirpti plaukai! Ak, jei aš būčiau šitaip atrodęs, 
ji gal nebūtų atsibodėjusi manimi po trijų meilės dienų“. 

— Pažiūrėti jūs — kaip vienuolis trapistas, — pasakė kunigaikštis, 
užbaigęs savąją Kėlio apgultį: — per daug uoliai taikote sau tą rimtu- 
mo principą, kurį perteikiau jums Londone. Liūdnas veidas nėra gero 
tono ženklas; reikia atrodyti nuobodžiaujančiam. Jeigu jūs liūdnas, 
vadinasi, jums kažko trūksta, kažkas jums nepasisekė. 

Tuo jūs parodote, kad esate menkesnis už kitus. O jei nuobodžiau- 
jate, priešingai, tada menkesnis už jus bus tas, kuris veltui stengėsi jums 
įsiteikti. Supraskite, brangusis, kokią rimtą klaidą jūs darote. 

Žiuljenas metė ekiu valstiečiui, kuris klausėsi jų išsižiojęs. 

— Gerai, — tarė kunigaikštis, — mostas žavus, daug kilnios panie- 
kos! Labai gerai! 

Ir paleido arklį šuoliais. Žiuljenas nulėkė paskui, kupinas paiko 
susižavėjimo. 

„Ak, jei aš būčiau buvęs toks kaip jis, ji nebūtų atidavusi pirmeny- 
bės tam Kruaznua!“ Kuo labiau jo protas, suvokęs juokingus kunigai- 
kščio bruožus, piktinosi jais, tuo didesnę jis jautė panieką sau, kad ne- 
sigėri jais, ir sielvartavo, kad negali būti toks kaip jis. Baisiau šlykštėtis 
savimi nebeįmanoma. 

Kunigaikštis pastebėjo, kad jis iš tikrųjų liūdnas. 

— Ei mielasis,— tarė jis, kai juodu įjojo į Strasburgą,— jūs tie- 

siog niūra; gal prasilošėte iki paskutinio su ar įsimylėjote kokią akto- 
riukę? 

Rusai uoliai mėgdžioja prancūzų papročius, bet visada atsilikę pen- 
kiomis dešimtimis metų. Dabar jie gyvena Liudviko XV laikus. 

Nuo šitos pašaipios užuominos apie meilę Žiuljeno akyse sužibo 
ašaros. „Kodėl nepasitarti su šituo maloniu žmogumi?“ — staiga ding- 
telėjo jam. 

— Deja, taip, brangusis, — tarė jis kunigaikščiui, — aš įsimylėjau 
ir, maža to, buvau atstumtas. Viena žavinga moteris, — ji gyvena ne- 
toliese, gretimame mieste, — aistringai mylėjo mane tris dienas, o pas- 
kui staiga pavijo, ir šita permaina žudo mane. 

Ir, prasimanęs kitus vardus, jis nusakė kunigaikščiui Matildos el- 
gesį ir būdą. 

— Užteks,— tarė Korazovas,— kad įgautumėte daugiau pasiti- 
kėjimo gydytoju, jūsų išpažintį užbaigsiu aš. Tos jaunos moters vyras 
labai turtingas žmogus, arba greičiausiai ji pati priklauso pačiai aukš- 
tajai vietinei aristokratijai. Žodžiu, ji turi kuo didžiuotis. 

Žiuljenas linktelėjo galva, daugiau ką pasakyti neturėjo drąsos. 

— Puiku, — tarė kunigaikštis, — štai jums trejopos piliulės, visos 
gana karčios, bet turite nedelsdamas jas praryti. 

Pirma. Kasdien lankyti ponią... kaip ji vadinasi? 

— Ponia de Diubua. 

— Na ir pavardė*! — nusikvatojo kunigaikštis. — Bet atleiskite, 
jums jinai dieviška. Taigi turite kasdien lankyti ponią de Diubua; svar- 
biausia — kad nepasirodytumėte šaltas ir įsižeidęs; prisiminkite didžią- 
ją mūsų šimtmečio taisyklę: elkitės priešingai, negu kiti iš jūsų tikisi. 
Pasistenkite būti lygiai toks, koks buvote savaitė prieš tai, kada ji pager- 
bė jus savo malonėmis. 

— Ak, tada aš buvau ramus, — desperatiškai šūktelėjo Žiulje- 
nas, — maniau, kad man tiktai gaila jos... 

— Peteliškė sudega žvakės liepsnoje, — pertarė jį kunigaikštis, — 
palyginimas senas kaip pasaulis. 

Taigi, pirma. Lankysitės pas ją kiekvieną dieną. 

Antra, turite pradėti meilintis kokiai nors aukštuomenės moteriai, 
bet nerodydamas aistros, girdite? Neslėpsiu, jūsų vaidmuo sunkus; jūs 
turite vaidinti komediją, ir jei paaiškės, kad vaidinate, jūs žuvęs. 


* Diubua — medinis (pranc.). 

— Ji tokia protinga, o aš kvailys! Aš žuvęs, — liūdnai pasakė Žiul- 
jenas. 

— Ne, jūs tik įsimylėjęs labiau, negu man atrodė. Ponia de Diubua 
rūpinasi tik savimi kaip ir visos moterys, kurioms dangus nepašykštėjo 
kilmės ar didelių turtų. Ji žiūri į save, o ne į jus, vadinasi, nepažįsta jū- 
sų. Tuos du ar tris kartus ji pati sau susikurstė meilę jums, pasitelkusi 
visą savo vaizduotę, ir jus palaikė išsvajotu didvyriu, o ne žmogumi, 
koks jūs esate iš tikrųjų... 

Bet, velniai rautų, brangusis Soreli, juk tai abėcėlė, jūs — mažas 
mokinukas, ar ką?.. 

Užeikime, po galais, į šią parduotuvę; koks žavus juodas kaklaraiš- 
tis, galima būtų kirsti lažybų, kad jį darė pats Džonas Andersonas iš 
Berlingtono gatvės; būkite malonus, nusipirkite jį 1r meskite šitą šlykš- 
čią juodą virvę, kuri kabo jums ant kaklo. 

Tai va, — kalbėjo toliau kunigaikštis, išėjęs iš prašmatniausios Stra- 
sburgo galanterijos parduotuvės, — o kokioje draugijoje sukiojasi ta 
ponia de Diubua? Viešpatie, kas per pavardė! Nepykite, brangusis So- 
reli, aš netyčia... Kam jūs manote mergintis? 

— Vienai šventuolei tikrąja to žodžio prasme. neapsakomai tur- 
tingo kojinių pirklio dukteriai. Turi stebuklingai gražias akis, man jos 
be galo patinka; jos vieta — aukščiausioje miesto visuomenės pakopo- 
je; tačiau, nepaisant visos jos didystės, ji rausta ir net sutrinka, jei kas 
pradeda kalbą apie prekybą ir krautuves. Deja, jos tėvas buvo vienas 
žymiausių pirklių Strasburge. 

— Vadinasi, jeigu išeis kalba apie verslą, — nusijuokė kunigaikš- 
tis, — jūs galėsite būti tikras, kad jūsų gražuolė taikys viską sau, o ne 
jums. Juokingas bruožas, bet sykiu nuostabus ir labai naudingas: jis 
neleis jums nė akimirkai pamesti galvos dėl jos puikių akių. Pasiseki- 
mas užtikrintas. 

Žiuljenas turėjo omeny maršalienę de Fervak, kuri dažnai lankėsi 
de La Molio rūmuose. Tai buvo graži svetimšalė, ištekėjusi už maršalo 
metai prieš jo mirtį. Atrodė, kad visas jos gyvenimas skirtas vienam 
tikslui — priversti žmones užmiršti, kad ji verslininko duktė; trokšda- 
ma turėti kokį nors vaidmenį Paryžiuje, ji tapo dorybingumo vėliav- 
neše. 

Žiuljenas nuoširdžiai žavėjosi kunigaikščiu; jis būtų viską atidavęs, 
jei būtų galėjęs įsigyti įjuokinguosius jo bruožus! Draugų kalboms ne- 
buvo galo; Korazovas buvo laimingas: dar niekada nė vienas prancūzas 
j0 taip ilgai nesiklausė. „Vadinasi, pagaliau pasiekiau, ko norėjau, — 

džiūgavo kunigaikštis: — mokau savo mokytojus, o tie klausosi 

— Tai sutarta,— kartojo jis Žiuljenui dešimtą sykį: — nė ženklo 
aistros, kai kalbėsite su jaunąja gražuole, Strasburgo kojinių pirklio 
dukteria, ponios de Diubua akivaizdoje. Laiškai, priešingai, turi būti 
ugningi. Skaityti gerai parašytą meilės laišką — didžiausias malonu- 
mas šventuolei; tai atgajaus valandėlė. Jai nebereikia vaidinti komedi- 
jos, ji drįsta įsiklausyti į savo širdies balsą; taigi — du laiškai per 
dieną... 

— Ne, niekados! — šūktelėjo nusiminęs Žiuljenas. — Kad ir ma- 
ne gyvą žemėn užkastų, aš nesugebėsiu sulipdyti nė trijų sakinių; esu 
lavonas, mielasis, iš manęs nieko nebesitikėkite. Leiskite man numirti 
pakelėje. 

— O kas jums liepia lipdyti sakinius? Turiu savo nesesere šešis to- 
mus ranka parašytų meilės laiškų. Visokių rūšių, bet kokiam moters 
būdui; turiu ir tokių, kurie tinka pavyzdingiausiai dorybei. Ar nesimei- 
lino Kaliskis Ričmondo Terasoje — atsimenate, už trijų mylių nuo 
Londono — gražiausiai Anglijos kvakerei? 

Kai Žiuljenas antrą valandą ryto išsiskyrė su draugu, jautėsi nebe 
toks nelaimingas. 

Kitą dieną kunigaikštis pasikvietė nurašinėtoją, ir po dviejų dienų 
Žiuljenas gavo penkiasdešimt tris meilės laiškus, tiksliai sunumeruotus, 
skirtus kilniausiai ir liūudniausiai dorybei. 

— Penkiasdešimt ketvirto nėra,— tarė kunigaikštis, — dėl to, kad 
Kaliskis buvo mandagiai išprašytas lauk; bet ar svarbu jums, kad koji- 
nių pirklio duktė parodys jums duris, — juk jūsų tikslas paveikti ponios 
de Diubua širdį! 

Jie kasdien jodinėjo arkliais, ir kunigaikštis iš galvos kraustėsi dėl 
Žiuljeno. Nežinodamas, kaip įrodyti staigiai sukilusį savo draugišku- 
mą, jis galų gale ėmė piršti jam vieną savo giminaitę Maskvoje, turinčią 
paveldėti didelius turtus. 

— O kai vesite ją, — pridūrė, — mano pažinčių ir va šito savo ordi- 
no dėka po dvejų metų tapsite pulkininku. 

— Bet šitą ordiną davė man ne Napoleonas — kaip tik priešingai. 

— Koks skirtumas, — pasakė kunigaikštis, — bet jis įsteigė jį! Šis 
ordinas ir dabar tebėra garbingiausias Europoje. 

Žiuljenas buvo besutinkąs su kunigaikščio pasiūlymu; bet pareiga 
šaukė jį pas aukštąjį asmenį; skirdamasis su Korazovu, prižadėjo pa- 
rašyti jam. Gavęs atsakymą į savo atgabentąją slaptąją notą, Žiuljenas 
išskubėjo atgal į Paryžių; bet, praleidęs vos dvi dienas iš eilės vienatvė- 

je, pajuto, kad palikti Prancūziją ir Matildą — kančia, baisesnė už 
mirtį. „Ne, nevesiu tų milijonų, kuriuos man siūlo Korazovas,— nu- 
sprendė jis, — bet pasinaudosiu jo patarimais. Šiaip ar taip, vilioji- 
mas — jo amatas; jis niekuo nesidomi jau daugiau kaip penkiolika 
metų, nes dabar jam trisdešimt. Negali pasakyti, kad jis būtų kvailas; 
jis gudrus ir klastingas; užsidegimas, poezija tokiam būdui neprieina- 
mi; tai tikras prokuroras; tad juo labiau reikia manyt, kad jis neklysta. 

Taip ir reikės padaryti — imsiu mergintis poniai de Fervak. Bus 
turbūt nuobodoka su ja, bet aš žiūrėsiu į jos gražiąsias akis, o jos taip 
panašios į tas, kurios mylėjo mane labiau už viską pasaulyje. 

Ji svetimšalė; man proga patyrinėti naują charakterį. 

Aš einu iš proto, man paskutinioji; turiu klausyti bičiulio patari- 
mų ir nebesikliauti savimi“. 


XXV skyrius 
DOROS TARNYBA 


Bet jei aš mėgausiuosi šiuo malonumu 
taip atsargiai ir apdairiai, jis man nebebus 
malonumas. 


Lopė de V ega 


Vos sugrįžęs į Paryžių ir įteikęs atsakymą, kuris markizą, atrodo, 
gerokai sutrikdė, mūsų didvyris tiesiai iš jo kabineto nuskubėjo pas 
grafą Altamirą. Be to pranašumo, kurį grafui teikė pasmerkimas my- 
riop, šis gražuolis svetimšalis dar pasižymėjo dideliu orumu ir turėjo 
laimę būti pamaldus; šitos dvi dorybės ir, visų pirma, aukšta jo kilmė 
visiškai atitiko ponios de Fervak skonį, ir ji dažnai su juo matėsi. 

Žiuljenas jam rimtai prisipažino, kad labai ją įsimylėjęs. 

— Tai dorybingiausia, tyriausia ir kilniausia moteris, — atsakė 
Altamira,— tik turi truputį jėzuitizmo ir pompastiškumo. Būna dienų, 
kai aš suprantu kiekvieną jos ištartą žodį, bet nesuprantu viso sakinio. 
Dėl to man taip dažnai kyla mintis, kad prancūzų kalbą aš moku ne 
taip jau gerai, kaip žmonės kad sako. Ši pažintis patrauks į jus visų 

dėmesį, suteiks jums svorio visuomenėje. Bet eime pas Bustosą,— tarė 
grafas Altamira, mėgstąs veikti nuosekliai, — jis kažkada meilinosi 
maršalienei. 

Donas Djegas Bustosas paprašė nuodugniai išdėstyti reikalą, o pats 
klausėsi, netardamas nė žodžio, tarsi advokatas, teikiąs konsultaciją 
savo kabinete. Veidas jo buvo riebus, apskritas kaip vienuolio, su juo- 
dais ūseliais, mina — neprilygstamai ori; šiaip tai buvo šaunus karbo- 
naras. 

— Suprantu,— pasakė jis pagaliau. — Ar turėjo ponia de Fervak 
meilužių, ar neturėjo, — štai koks klausimas. Atseit, ar galite jūs tikėtis 
pasisekimo, ar ne? Dėl manęs, tai turiu jums pasakyti, kad man ne- 
pavyko. Dabar, kai jau atvėsau, aš vertinu ją šit kaip: tai užgaidi as- 
menybė ir, kaip tuojau papasakosiu, gerokai kerštinga. 

Kiek supratau, ji neturi to tulžaus temperamento, kuris būdingas 
ugningoms sieloms ir suteikia visiems jų veiksmams aistros atspalvį. 
Priešingai, už savo retą grožį ir veido skaistumą ji turi būti dėkinga 
flegmatiškai ir ramiai olandės prigimčiai. 

Žiuljeną erzino ispano lėtumas ir nedrumsčiamas šaltakraujišku- 
mas; retkarčiais jam nejučia išsprūsdavo vienskiemeniai šūksniai. 

— Ar jūs klausotės manęs, ar ne? — oriai pasakė jam donas Dje- 
gas Bustosas. 

— Atleiskite man, pone, už furia francese*; aš nepraleidžiu nė 
žodelio, — atsakė Žiuljenas. 

— Taigi ponia de Fervak moka neapkęsti; ji negailestingai perse- 
kioja žmones, kurių niekada akyse nematė, — advokatus, vargšus lite- 
ratus, kuriančius daineles, panašias kaip Kolė!“", žinote? 


Pamilau Marotę... 
Kaip ją suvilioti?. ir t. t. 


Ir Žiuljenas turėjo išklausyti dainelę iki galo. Ispanui labai patiko 
dainuoti prancūziškai. 

Dar niekas niekada nesiklausė šios įstabios dainelės su tokiu ne- 
kantrumu. 

— Maršalienė,— vėl tarė donas Djegas Bustosas, baigęs dainuo- 
ti, — pasirūpino, kad netektų darbo ir šitos dainelės autorius: 


Pamilo kartą smuklėj mergina... 


* Prancūzišką karštumą (it.). 

Žiuljenas išsigando, kad Bustosas nesusigalvotų vėl dainuoti. Bet 
ispanas tik išdėstė smulkiai dainelės turinį. Dainelė iš tiesų buvo bedie- 
viška ir nelabai padori. 

— Kai maršalienė supyko už tą dainelę, — tarė donas Djegas, — 
aš jai pareiškiau, kad jos rango moteriai nederėtų skaityti visų spaudoje 
pasirodančių kvailysčių. Kad ir kaip plistų Prancūzijoje pamaldumas 
ir papročių griežtumas, šioje šaly je visada egzistuos kabaretinė litera- 
tūra. Kai ponios de Fervak rūpesčiu jos autorius, vargšas atsargos ka- 
rininkas, neteko vietos, kur gaudavo tūkstantį aštuonis šimtus frankų 
per metus, pasakiau jai: „Atsargiai, jūs užkabinote tą eiliakalį savo 
ginklais, jis gali atsakyti jums savo eilėmis — sudėti dainelę apie do- 
rybę. Paauksuoti salonai užsistos jus, o žmonės, kurie mėgsta pasijuok- 
ti, visur kartos jo epigramas“. Ir žinote, pone, ką man atsakė maršalie- 
nė? „Viešpaties labui galėčiau mirti kankinės mirtim viso Paryžiaus 
akyse; Prancūzijai tai būtų nematytas reginys. Liaudis išmoktų gerbti 
dorybę. Tai būtų gražiausia mano gyvenime diena“. Ir niekada jos 
akys taip gražiai neblizgėjo! 

— O jos akys žavingos! — sušuko Žiuljenas. 

— Matau, kad jūs iš tikrųjų įsimylėjęs... Taigi, — vėl rimtai 
pradėjo donas Djegas Bustosas, — ji neturi to tulžingo temperamento, 
kuris stumia į kerštą. Tačiau mėgsta kenkti žmonėms — tai todėl, 
kad jaučiasi nelaiminga; įtariu, kad ji turi kažkokią slaptą širdgėlą. 
Ar tik neįkyrėjo šventuolei dorybingumas? 

Ispanas nutilo ir gerą valandėlę žiūrėjo į Žiuljeną. 

— Štai visa klausimo esmė,— pridūrė jis oriai. — Tik į tai jūs 
ir galite dėti šiokias tokias viltis. Aš daug apie tai galvojau per tuos 
dvejus metus, kai buvau jos nuolankiu tarnu. Visa jūsų ateitis, ponas 
įsimylėjėli, priklauso va nuo šitos svarbios problemos: ar neįkyrėjo 
šventuolei dorybingumas ir ar neniršta ji todėl, kad yra nelaiminga? 

— O gal,— įsiterpė pagaliau ilgai tylėjęs Altamira,— čia tas, 
apie ką aš tau dvidešimt kartų sakiau? Paprasčiausia prancūziška tuš- 
tybė: šią iš prigimties niūraus ir šalto būdo moterį kamuoja prisimini- 
mas apie tėvą, garsų gelumbių pirklį. Šiai moteriai yra tik vienas kelias 
į laimę — gyventi Tolede ir patekti į nagus nuodėmklausiui, kuris 
kasdien rodytų jai Žiojinčius pragaro armenis. 

Kai Žiuljenas atsistojo eiti, donas Djegas, dar labiau surimtėjęs, 
tarė: 

— Altamira sakė man, kad jūs — išvien su mumis. Kada nors 
jūs padėsite mums atsikovoti laisvę, todėl ir aš mielai padėsiu jums 

truputį papramogauti. Jums pravartu susipažinti su maršalienės sti- 
liumi; štai keturi jos ranka rašyti laiškai. 

— Aš persirašysiu juos, — sušuko Žiuljenas,— ir vėl atnešiu! 

— Ir niekada niekas nesužinos iš jūsų nė žodžio, apie ką mes kal- 
bėjome? 

— Niekada, garbės žodis! — šūktelėjo Žiuljenas. 

— Tepadeda jums dievas! — ištarė ispanas ir tylėdamas palydėjo 
Altamirą ir Žiuljeną iki laiptų. 

Ši scena pralinksmino mūsų didvyrį; jį beveik ėmė noras šypsotis. 
„Štai tau ir dievobaimingasis Altamira,— galvojo jis.— Aš ketinu 
sanguliauti, o jis padeda man“. 

Per visą šį rimtą pokalbį su donu Djegu Bustosu Žiuljenas atidžiai 
sekė, kiek valandų muša laikrodis Aligro rūmų bokšte. 

Artėjo vakarienės metas, vadinasi, tuoj vėl jis pamatys Matildą! 
Grįžo namo ir labai rūpestingai apsirengė. 

„Štai pirma kvailystė,— tarė jis sau, jau lipdamas laiptais že- 
myn.— Reikia pažodžiui vykdyti kunigaikščio nurodymus“. 

Sugrįžo į savo kambarį ir apsivilko kukliausią kelioninį kostiumą. 

„Dabar,— dingtelėjo jam, — svarbiausia — neišsiduoti žvilgsniu“. 
Buvo tik pusė šešių, o pietus valgydavo šeštą. Jam šovė į galvą užeiti 
į svetainę; čia nebuvo nė gyvos dvasios. Pamatęs mėlynąją sofą, Žiul- 
jenas puolė ant kelių ir pabučiavo tą vietą, kur Matilda remdavosi 
alkūne, iš akių jam pasipylė ašaros, veidai ėmė degti. „Reikia įveikti 
šį kvailą jautrumą,— tarė sau piktai, — jis gali mane išduoti“. Pasiėmė 
dėl akių žurnalą ir tris ar keturis kartus perėjo iš svetainės į sodą ir 
atgal. 

Tik gerai pasislėpęs už storo ąžuolo, jis išdrįso, visas drebėdamas, 
pakelti akis iki panelės de La Mol lango. Tas buvo aklinai uždarytas: 
jis ko nenualpo ir ilgai stovėjo atsišliejęs į ąžuolą; paskui svirduliuo- 
damas nuėjo pažiūrėti sodininko kopėčių. 

Grandis, kurią jis kadaise atlenkė,— deja, viskas tada buvo ki- 
taip! — ir dabar nepataisyta. Žiuljenas kaip beprotis prispaudė ją 
prie lūpų. 

Po ilgo vaikščiojimo iš svetainės į sodą ir atgal Žiuljenas pasijuto 
baisiai pavargęs; tai buvo pirmasis laimėjimas, kuris jį labai nudžiugi- 
no. „Mano žvilgsnis bus prigesęs ir neišduos manęs!“ Pamažu visi 
susirinko į svetainę; kiekvieną kartą, kai atsiverdavo durys, Žiuljeno 
širdis suplazdėdavo ir apmirdavo. 

Susėdo prie stalo. Pasirodė pagaliau ir panelė de La Mol, ištikima 

kaip visados savo įpročiui vėluoti. Ji skaisčiai nuraudo, pamačiusi 
Žiuljeną; jai niekas nebuvo sakęs, kad jis grįžo. Prisiminęs kunigaikš- 
čio Korazovo nurodymus, Žiuljenas žvilgtelėjo į jos rankas ir pamatė, 
kad jos virpa. Padaręs šitokį atradimą, Žiuljenas pats neapsakomai 
susijaudino. Kokia laimė, kad jis atrodo tik pavargęs! 

Ponas de La Molis išgyrė Žiuljeną. Paskui į jį kreipėsi marki- 
zė — pareiškė, kad jam labai tinka nuovargis. Žiuljenas tolydžio 
kartojo pats sau: „Nereikia per daug dažnai žvilgčioti į panelę de La 
Mol, bet nereikia ir vengti jos akių. Turiu atrodyti toks, koks iš tiesų 
buvau savaitė .prieš mane ištikusią nelaimę...“ Žiuljenas nusprendė, 
kad gali būti patenkintas sėkme, ir pasiliko svetainėje. Pirmą kartą 
panūdęs įsiteikti namų šeimininkei, jis iš paskutiniųjų stengėsi kal- 
binti jos svečius ir palaikyti gyvą pokalbį. 

Jo mandagumas susilaukė atpildo; apie aštuntą valandą tarnas 
pranešė, kad atvyko ponia maršalienė de Fervak. Žiuljenas spruko iš 
svetainės ir tuoj pat vėl pasirodė, apsirengęs itin rūpestingai. Ponia 
de La Mol buvo jam didžiai dėkinga už šitą pagarbos ženklą ir, norė- 
dama išreikšti savo pasitenkinimą, ėmė pasakoti poniai de Fervak apie 
jo kelionę. Žiuljenas atsisėdo šalia maršalienės, bet taip, kad Matilda 
nematytų jo akių. Įsitaisęs šitaip, pagal visas meno taisykles, įsmeigė 
nustėrusias akis į ponią de Fervak su didžiausiu susižavėjimu. Ilga 
tirada apie šį jausmą ir prasidėjo pirmasis iš penkiasdešimt trijų laiškų, 
kuriuos jam padovanojo Korazovas. 

Maršalienė pasisakė važiuojanti Italų operon. Žiuljenas irgi 
skubiai nuvyko ten; susitiko teatre ševaljė de Bovezi, ir tas jį nusivedė 
į ponų šambelionų ložę, buvusią kaip tik šalia ponios de Fervak ložės. 
Žiuljenas nenuleido nuo jos akių. „Reikia, — nusprendė jis, grįžęs 
į rūmus, — vesti šitos apgulties dienoraštį; antraip užmiršiu, kada ir 
kur puoliau“. Prisivertė parašyti du ar tris puslapius šia nuobodžia 
tema ir — 0, stebuklas! — beveik nė karto nepagalvojo apie panelę 
de La Mol. 

Matilda buvo beveik jį pamiršusi, kol jis keliavo. „Galų gale tai 
eilinis žmogelis, — galvojo ji,— ir jo pavardė visada primins man 
didžiausią mano gyvenime dėmę. Reikia vėl atvira širdimi grįžti prie 
nuvalkioto išminties ir garbės supratimo; moteris per daug praranda 
jį užmiršdama“. Ji prasitarė, kad galima pagaliau užbaigti taip seniai 
pradėtas derybas dėl vedybų su markizu de Kruaznua. Markizas pa- 
kvaišo iš džiaugsmo; jis būtų labai nustebęs, jei kas nors būtų jam 


355 XXV skyrius 


pasakęs, kad Matildos jausmas, kuriuo jis taip puikuojasi, — iš esmės 
tik susitaikymas su likimu. 

Bet, pamačius Žiuljeną, panelės de La Mol mintys pasuko visai 
kita kryptimi. „Tiesą sakant, juk jis mano vyras, — tarė ji sau.— Jei 
aš nuoširdžiai noriu grįžti į doros kelią, turiu, aišku, ištekėti už jo“. 

Ji manė, kad Žiuljenas neduos jai ramybės savo aimanomis ir liūd- 
nu veidu; jau svarstė, ką jam atsakyti; nes tikriausiai, kai visi sukils po 
pietų, jis bandys jai tarti keletą žodžių. Tačiau jis ne tik neužkalbino 
jos, bet, priešingai, ramiausiai pasiliko svetainėje ir net nežvilgtelėjo 
į sodo pusę. Vienas dievas težino, kiek jam tas kainavo! „Geriau tuojau 
pat išsiaiškinti“, — nusprendė panelė de La Mol ir viena išėjo į sodą; 
Žiuljenas nesirodė. Matilda praėjo kelis kartus pro stiklines svetainės 
duris; matė, kaip Žiuljenas su įkarščiu pasakoja poniai de Fervak apie 
senovinių pilių griuvėsius, stūksančius ant kalvotų Reino krantų ir 
teikiančius jiems tiek savitumo. Jis buvo jau neblogai įvaldęs tą sen- 
timentalią vaizdingą frazę, kuri ne viename salone laikoma protin- 
gumo ženklu. 

Kunigaikštis Korazovas būtų galėjęs didžiuotis, jei būtų buvęs 
Paryžiuje: viskas tą vakarą vyko lygiai taip, kaip jis buvo išprana- 
šavęs. 

Jis būtų pagyręs Žiuljeną ir už jo elgesį kitomis dienomis. 

Nuo intrigos, kurią rezgė slaptosios vyriausybės nariai, priklausė 
keleto žydrų kaspinų paskyrimas; ponia de Fervak reikalavo, kad 
šio ordino kavalierium būtų pakeltas jos senelio brolis. Markizas 
de La Molis to paties geidė savo uošviui; jie sutarė veikti bendrai, 
ir ponia de Fervak lankėsi de La Molio rūmuose beveik kasdien. Iš 
jos Žiuljenas ir sužinojo, kad markizas turįs būti paskirtas ministru: 
jis pateikęs kumarilei labai išmaningą planą, kaip be sukrėtimų per 
trejus metus panaikinti konstituciją. 

Jei ponas de La Molis taps ministru, Žiuljenas galėjo tikėtis gauti 
vyskupystę; bet visus šiuos didžius lūkesčius jam dengė kažkoks šydas. 
Jo vaizduotė matė juos lyg pro miglą, tikriau sakant, tarsi iš tolo. 
Baisios nelaimės ištiktas, jis virto maniaku: viskas, apie ką galvojo, bu- 
vo glaudžiai susiję su tuo, kaip klostysis jo santykiai su panele de La 
Mol. Apskaičiavo, kad po penkerių ar šešerių metų jam pavyks vėl 
susigrąžinti jos meilę. 

Šitas šaltakraujis vyras, kaip matome, nupuolė iki visiškos be- 
protystės. Iš visų gerų savybių, kurios kadaise jį skyrė iš kitų, jam 
teliko šiek tiek atkaklumo. Savo elgesiu tiksliai vykdydamas Kora- 

zovo pateikią planą, kiekvieną vakarą jis atsisėsdavo šalia ponios de 
Fervak krėslo, bet nesumesdavo, ką jai pasakyti. 

Didžiulės pastangos parodyti Matildai, kad jis pasveiko, sekinte 
sekino jo dvasines jėgas, ir jis tunodavo šalia maršalienės vos gyvas; 
užgeso net jo akių liepsna, kaip esti tada, kai žmogų kamuoja nepake- 
liamas (izinis skausmas. 

Kadangi ponia de La Mol žiūrėjo į pasaulį taip, kaip jį vertino 
vyras, galįs padaryti ją kunigaikštienė, jau keletas dienų ji į padanges 
kėlė Žiuljeno nuopelnus. 

DOROVINGA MEILĖ 


There also was Of course in Adeline 

That calm patrician polish in the address, 
Which ne'er can pas the eguinoctial line 
Of any thing which Nature would express; 
Just as a Mandarin finds nothing fine, 
At least his manner sulfėrs not (0 guess 
That anv thing be views Can greatlv please. 


Don Juan, c. XIII, st. 34* 


„Visų šitoj šeimoj patrakusios pažiūros, — nusprendė maršalie- 
nė.— Dabar jie eina iš proto dėl savo kunigėlio, kuris moka tiktai 
klausyti ir žiūrėti, tiesa, gana gražiomis akimis“. 

Žiuljenui savo ruožiu maršalienės elgsena atrodė beveik tobulas 
pavyzdys to patricijams budingo santurumo, kuris reiškiasi smulkme- 
nišku mandagumu ir ypač nesugebėjimu patirti jokio stipresnio jaus- 


* Tuoj Adelinos elgesy jutai 
Patricijams budingą santurumą. 
Kurs jai padėdavo nuslėpti tai, 
Ką Iaučia, ir Zabojo atvirumą. 
Taip mandarinas oriai ir Šaliai 
Pažiuri į bet ką: širdies pautrumą 
Parodyti nenori jis kitam. 


Baironas „Don Žuanas*. XIII viesmė, 34 posmas (Vertė A. Churginas) 

mo. Koks nors staigus, netikėtas judesys, savitvardos stoka būtų pa- 
piktinę ponią de Fervak beveik tiek pat kaip nepakankamai didinga 
elgsena su valdiniais. Menkiausias jautrumo ženklas jai būtų prilygęs 
savotiškam dvasiniam svaiguliui. kurio reikia gėdytis ir kuris labai 
kenkia savigarbos jausmui, privalomam aukšto rango asmenims. 
Didžiausias malonumas jai buvo pakalbėti apie paskutinę karaliaus 
medžioklę, jos mėgstamiausia knyga — „Kunigaikščio de Sen Simono 
memuarai“, ypač genealoginė jos dalis. 

Žiuljenas jau žinojo, kurioje vietoje sietynų šviesa geriausiai išryš- 
kina ponios de Fervak grožį. Ir atsisėsdavo ten iš anksto, bet pasis- 
tengdavo pasukti savo kėdę taip, kad nematytų Maiildos. Nustebusi, 
kad jis taip atkakliai slepiasi nuo jos, vieną vakarą ji atsikėlė nuo mė- 
lynosios sofos ir atsisėdo su savo rankdarbiu prie mažo stalelio šalia 
maršalienės krėslo. Žiuljenas matė ją iš gan arti pro ponios de Fervak 
skrybėlės kraštus. Akys, kurioms buvo skirta lemti jo likimą, iš pradžių, 
kai jis jas išvydo taip arti, nugąsdino jį, paskui staiga išjudino iš įpras- 
tinės apatijos; jis ėmė kalbėti ir kalbėjo labai gerai. 

Kreipėsi jis tik į maršalienę, nors vienintelis jo tikslas buvo pa- 
veikti Matildą, ir taip įsikarščiavo, kad ponia de Fervak ėmė nebe- 
suprasti, ką jis sako. 

Tai buvo pirma jo sėkmė. Jei Ziuljenui būtų atėję į galvą apvai- 
nikuoti ją keletu sakinių vokiško misticizmo, didžio religingumo ir 
jėzuitizmo dvasia, maršalienė būtų iš karto priskyrusi jį prie Žymių 
vyrų, pašauktų atnaujinti mūsų epochą. 

„Jeigu jis nesupranta, kad nedera.— galvojo panelė de La 
Mol,— taip ilgai ir su tokiu užsidegimu kalbėti su ponia de Fervak, 
aš daugiau nesiklausysiu“. Ir iki vakaro pabaigos tesėjo žodį, nors 
ir sunkiai. 

Vidunaktį, kai ji su žvakide lydėjo motiną į miegamąjį, ponia de 
La Mol, sustojusi ant laiptų, ėmė visokeriopai liaupsinti Žiuljeną. 
Matilda, galutinai suirzusi, negalėjo naktį užmigti. Ją ramino tik viena 
mintis: „„Tas, kurį aš niekinu, maršalienei dar gali atrodyti nepap- 
rastas Žmogus“. 

O Žiuljenas, pradėjęs veikti, nebesijautė toks nelaimingas; jo žvil- 
gsnis atsitiktinai užkliuvo už rusiškos odos aplanko, su kuriuo kunigai- 
kštis Korazovas jam buvo padovanojęs penkiasdešimt tris meilės 
laiškus. Išskleidęs pirmą laišką, Žiuljenas pamatė gale prierašą: „„Laiš- 
ką Nr. I siųsti praėjus savaitei po pirmos pažinties“. 

„Pavėlavau' — šūktelėjo Žiuljenas.— Juk tiek jau laiko susi- 

tikinėju su ponia de Fervak“. Tuoj pat sėdo ir ėmėsi perrašinėti tą 
pirmąjį laišką; buvo tai pamokslas, pilnas skambių frazių apie dorybę, 
varančių mirtiną nuobodulį. Žiuljenui pasisekė: pradėjęs antrą pus- 
lapį, jis užmigo. 

Po kelių valandų jį pažadino skaisti saulė: jis miegojo, pasirėmęs 
ant stalo. Nemaloniausias jo gyvenime dabar būdavo tas metas, kai 
rytą, pabudęs iš miego, iš naujo įsisąmonindavo savo nelaimę. Tą dieną 
jis beveik linksmai baigė nurašinėti laišką. „Ar galimas daiktas, — gal- 
vojo,— kad buvo pasaulyje jaunuolis, kuris galėjo šitaip rašyti!“ Su- 
skaitė keletą sakinių po devynias eilutes. Apačioje originalo pamatė 
tokią pastabą, prirašytą pieštuku: 

„Šituos laiškus įteikti asmeniškai: raitam, juodu kaklaraiščiu, 
mėlynu surdutu. Laišką perduoti durininkui skausmingu veidu, su 
giliu liūdesiu akyse. Jei pasirodys kambarinė, vogčiomis nubraukti 
ašarą. Pasakyti keletą žodžių kambarinei“. 

Visa tai buvo tiksliai įvykdyta. 

„Elgiuosi įžūliai, — pagalvojo Žiuljenas, eidamas iš de Fervak 
rūmų,— bet tekrinta bėda ant Korazovo galvos. Drįsti rašyti damai, 
taip išgarsėjusiai savo dorovingumu! Ji sutiks dabar mane su baisia 
panieka, ir tai bus didžiausia man pramoga. Tiesą sakant, tik šita ko- 
medija ir gali mane išjudinti. Taip, tas šlykštus padaras, kurį vadinu 
aš, taps pajuokos objektu — puiki man pramoga! Jei žinočiau, kad 
sugebėsiu, įvykdyčiau kokį nusikaltimą — gal išsiblaškyčiau““. 

Jau visas mėnuo didžiausią laimę Žiuljenas patirdavo tuo metu, 
kai parvesdavo arklį į arklidę. Korazovas buvo griežtai uždraudęs, kad 
ir kokia taikytųsi proga, žiūrėti į mylimąją, kuri jį paniekino. Bet 
gerai pažįstamas arklio žingsnis, Žiuljenui būdingas pliaukštelėjimas 
vytele į arklidės duris, kai jis šaukdavo arklininką, primasindavo 
kartais Matildą prie lango. Užuolaidų muslinas buvo toks lengvutis, 
kad Žiuljenas matė pro jį kiaurai. Slapčia žvilgčiodamas iš po skry- 
bėlės, jis į;žiūrėdavo Matildos stuomenį, bet jos akių nematydavo. „Va- 
dinasi,— galvojo jis,— ir ji nemato manųjų, o jei taip, tai negi čia 
žiūrėjimas“. 

Vakare ponia de Fervak sutiko Žiuljeną taip, lyg nebūtų gavusi 
filosofinio, mistinio ir religinio traktato, kurį jis rytą tokiu melan- 
cholišku veidu įteikė jos durininkui. Žiuljenas, vakar visai atsitiktinai 
atradęs būdą, kaip tapti iškalbiam, tyčia atsisėdo taip, kad matytų 
Matildos akis. Ji taip pat, vos tik pasirodžius maršalienei, atsikėlė 
nuo mėlynosios sofos, atseit pabėgo nuo įprastinės savo draugijos. 

Poną de Kruaznua pribloškė ši nauja užgaida; jo akivaizdi širdgėla 
šiek tiek sušvelnino Žiuljeno kančią. 

Ši nenumatyta aplinkybė atvėrė jo gražbylystės versmes; o kadangi 
savimeilė įsigauna net į tas širdis, kurios yra tauriausios dorybės šven- 
tovė, tai maršalienė, sėsdama į karietą, nusprendė: „Ponia de La Mol 
teisybę sako, šitas kunigėlis — neeilinis žmogus. Matyt, pirmosiomis 
dienomis jis drovėjosi manęs. Reikia pripažinti, kad visi šiuose namuo- 
se, į ką tik pažiūrėsi, lengvabūdžiai; matau čia tik tas dorybes, kurioms 
atsirasti padeda senatvė ir kurioms labai buvo reikalingas atšalęs 
kraujas. Tas jaunuolis, matyt, sugebėjo įžiūrėti skirtumą; jis neblogai 
rašo; tik bijau, kad prašymas apšviesti jį ir patarti neliudytų apie kitą 
jausmą, kurio jis pats neperpranta. 

Antra vertus, ar maža yra pavyzdžių, kai atsivertimas prasidėjo 
tokiu būdu! Itin geras ženklas, man regis, yra tas, kad jo stilius kitoks 
negu tų jaunuolių, kurių laiškus turėjau progos skaityti. Norom neno- 
rom turiu pripažinti, kad tai, ką išsakė raštu šitas jaunas levitas, dvel- 
kia šventumu, didele rimtim ir tvirtu įsitikinimu; taip, jis turi kažką 
panašaus į romią vyskupo Masijono dorybę“. 

Darbas! Gabumai! Nuopelnai! Et, 
niekai! Reikia priklausyti kuriai nors 
klikai! 


„Telemachas“ 3? 


Taigi moteris, kuri anksčiau ar vėliau turėjo dalinti geriausias 
bažnytines vietas Prancūzijoje, pirmą kartą mintį apie vyskupystę 
sugretino savo galvoje su mintimi apie Žiuljeną. Bet Žiuljeno šis lai- 
mėjimas nebūtų per daug sujaudinęs; šiuo gyvenimo laikotarpiu jo 
mintys nekrypo į nieką, kas nesisiejo su dabartine jo širdgėla; o aplin- 
kui viskas ją aitrino; pavyzdžiui, jis negalėjo pakęsti savo kambario. 
Vakare, kai įeidavo į jį su žvake rankoje, kiekvienas baldas, kiek- 
vienas smulkiausias ornamentas tarsi prabildavo į jį, karčiai primin- 
damas kokią nors naują, kad ir menką, jo nelaimės apsireiškimą. 

„Šiandien turiu atlikti sunkią prievolę, — tarė jis sau, žengdamas 
į kambarį su tokiu pagyvėjimu, kokį jau seniai buvo pamiršęs. — Ti- 
kėkimės, kad antrasis laiškas bus toks pat nuobodus kaip pirmasis“. 

Jis buvo dar nuobodesnis. Tai, ką jis perrašinėjo, rodėsi jam taip 
kvaila, kad į pabaigą jis ėmė nesąmoningai kelti į savo laišką eilutę 
po eilutės, negalvodamas, ką jos reiškia. 

„Čia tokia įmantrybė,— galvojo jis,— kad prieš ją blanksta net 
oficialieji Miunsterio sutarties'*? dokumentai, kuriuos man duodavo 
perrašinėti mano diplomatijos mokytojas Londone“. 

Tik tada jis prisiminė ponios de Fervak laiškus, kurių originalus 
užmiršo grąžinti oriajam ispanui donui Djegui Bustosui. Susirado 
juos; pasirodė, kad jie beveik tokie pat raizgūs kaip jaunojo rusų didiko 
laiškai. Tirščiausia migla. Kiekvienas sakinys gali reikšti ir viską, 
ir nieko. „Jų stilius — Eolo arfa, — pagalvojo Žiuijenas.— Tie aukšti 
samprotavimai apie nebūtį, mirtį, begalybę ir t. t. aiškiai rodo tik nie- 
kingą baimę apsijuokti“. 

Monologas, kurį čia trumpai perteikėme, kartojosi dvi savaites 
diena į dieną. Užmigti, perrašinėjant kažką panašaus į Apokalipsės 
komentarus; ryto metą nujoti ir liūdnu veidu įteikti laišką, grąžinti 
arklį į arklidę su viltimi pamatyti Matildos suknelę, dirbti, vakare 
pasirodyti Operos teatre, jei ponia de Fervak neatvažiuoja į de La 
Molio rūmus, — štai ir visas monotoniškas Žiuljeno gyvenimas. Bū- 
davo šiek tiek įdomiau, kai ponia de Fervak atvažiuodavo pas markizę; 
tuomet pro vieną maršalienės skrybėlės kraštą jis pamatydavo Matil- 
dos akis, ir jam atsirišdavo liežuvis. Jo vaizdžios ir jausmingos frazės 
darėsi įspūdingesnės ir drauge rafinuotesnės. 

Jis puikiai jautė, kad tai, ką sako, atrodo labai kvaila Matildai, 
bet norėjo apstulbinti ją savo iškalbos rafinuotumu. „Juo daugiau 
dirbtinumo mano kalboje, juo labiau turiu aš jai patikti“, — galvojo 
Žiuljenas; ir su pasibaisėtina drąsa imdavo be saiko kraipyti tikrovę. 
Veikiai apsižiūrėjo, kad, jei nenori pasirodyti banalus maršalienei, 
privalo visų pirma vengti kalbėti paprastai ir protingai. Tad arba 
laikėsi šio metodo. arba trumpino savo postringavimus — destis ką 
įžvelgdavo akyse tų dviejų didžių damų, kurioms reikėjo patikti, — pri- 
tarimą ar abejingumą. 

Apskritai jo gyvenimas buvo dabar nebe toks baisus kaip tada, 
kai jis ištisas dienas nieko nenusitverdavo. 

„Bet štai aš perrašinėju, — tarė jis sau kartą vakare, — penkiolik- 
tąjį tų bjaurių traktatų; keturiolika tiksliai pagal nurodymus įteikiau 

maršalienės durininkui. Turėsiu garbės užpildyti visus jos rašomojo 
stalo stalčius. O betgi ji elgiasi su manim taip, lyg nebūtų gavusi nė 
vieno laiško! Kuo viskas tas baigsis? Ar nenugris jai mano atkaklumas 
kaip ir man pačiam? Reikia pripažinti, kad tas rusas, Korazovo drau- 
gas, įsimylėjęs gražiąją Ričmondo kvakerę, buvo siaubingas žmogus: 
kas per įkyrumas!“ 

Kaip visi eiliniai mirtingieji, kuriems likimas lemia stebėti didžio 
vado žygius, Žiuljenas visiškai nepermanė taktikos, kurią naudojo 
jaunasis rusas, šturmuodamas gražiosios anglės širdį. Pirmų jų keturias- 
dešimties laiškų tikslas tebuvo atsiprašyti už drąsą rašyti jai. Reikėjo 
įpratinti tą švelnią būtybę, greičiausiai mirtinai nuobodžiaujančią, 
gauti laiškus galbūt truputį ne tokius blankius kaip jos kasdienis 
gyvenimas. Vieną rytą ir Žiuljenui buvo įteiktas laiškas; jis atpažino 
ponios de Fervak herbą ir sulaužė antspaudą su tokia skuba, kokios 
prieš kelias savaites nebūtų sugebėjęs parodyti. Tai buvo tik pakvie- 
timas pietums. 

Jis puolė prie kunigaikščio Korazovo instrukcijų. Deja, jaunasis 
rusas susimanė pasirodyti lengvapėdis kaip Dora'*“ ten, kur reikėjo 
būti paprastam ir aiškiai suprantamam; Žiuljenas taip ir neatspėjo, 
kokį nusiteikimą jis turi vaidinti per pietus pas maršalienę. 

Svetainė buvo begaliniai prašmatni, paauksuota kaip Dianos 
galerija Tiuilri rūmuose, su aliejiniais paveikslais ant panelinių sienų. 
Paveiksluose buvo šviesių dėmių. Žiuljenas vėliau sužinojo, kad pa- 
vaizduotos scenos pasirodžiusios namų šeimininkei nepakankamai 
padorios, ir ji liepusi paveikslus pataisyti. „O, dorovingasis am- 
žiau!“ — pagalvojo Žiuljenas. 

Šioje svetainėje jis pastebėjo tris iš tų asmenų, kurie dalyvavo 
sudarant slaptąją notą. Vienas iš jų, monsinjoras*** vyskupas, mar- 
šalienės dėdė, turėjo savo žinioje beneficijas ir, kaip visi sakė, 
negalėjo nieko atsakyti savo seserėčiai. „Kokį milžinišką žingsnį aš 
žengiau,— pagalvojo Žiuljenas, liūdnai šypsodamasis,— ir kaip 
mažai jis mane jaudina! Štai aš pietauju su garsiuoju*** vyskupu“. 

Pietūs buvo apyprasčiai, o kalbos nepakenčiamos. „Visai kaip 
blogos knygos rodyklė,— galvojo Žiuljenas.— Čia pašnekovai su 
pasididžiavimu kimba į visas didžiausias žmogaus minties problemas. 
Bet paklausyk trejetą minučių, ir rau kils klausimas: kuo labiau ste- 
bėtis — kalbėtojo pasipūtimu ar pasibaisėtina jo nemokšyste“. 

Skaitytojas tikriausiai bus užmiršęs tą niekingą rašeivą, pavarde 
Tanbo, akademiko brolėną, būsimą profesorių, kuris atrodė užsidėjęs 

pareigą savo niekšiškais šmeižtais nuodyti de La Molio rūmų salono 
atmosferą. 

Šitas niekingas žmogutis ir pakišo Žiuljenui pirmą kartą mintį, kad, 
labai galimas daiktas, ponia de Fervak, nors neatsako į jo laiškus, bet 
atlaidžiai žiūri į jausmą, kuris juos diktuoja. Juodą pono Tanbo sielą 
draskė pavydas dėl Žiuljeno sėkmės; bet, antra vertus, kadangi gabus 
žmogus, lygiai kaip ir mulkis, negali būti iš karto dviejose vietose, tai 
būsimasis profesorius galvojo: „Jei Sorelis taps neprilygstamosios 
maršalienės meilužiu, ji išrūpins jam kokią nors pelningą bažnytinę 
vietą, ir tada jis nesimaišys man po kojom de La Molio rūmuose“. 

Kunigas Piraras pasakė Žiuljenui ne vieną ilgą pamokslą dėl jo 
pasisekimo de Fervak rūmuose. Rūstusis jansenistas ir jėzuitinis do- 
rybingosios maršalienės salonas, trokštąs atnaujinti papročius ir įt- 
virtinti monarchiją, jautė vienas kitam sektantišką pavydą. 


XXVIII skyrius 
MANONA LESKO 


Tai va, kai jau tvirtai įsitikino prioro 
kvailumu ir nemokšiškumu, jis išmoko 
labai paprastai jam įsiteikti: kas juoda, vadi- 
no baltu, o kas balta — juodu. 

140 


Lichtenbergas 

Ruso instrukcijos įsakmiai reikalavo niekada atvirai neprieš- 
tarauti asmeniui, kuriam rašai. Jokia dingstimi negalima nukrypti 
nuo entuziastingiausio žavėjimosi; ši prielaida buvo visų laiškų išeities 
taškas. 

Vieną vakarą, sėdėdamas Operos teatre, ponios de Fervak ložėje, 
Žiuljenas kėlė į padanges baletą „Manona Lesko“. Vienintelis aks- 
tinas šitokioms jo kalboms buvo tas, kad jam baletas atrodė prastas. 

Maršalienė pareiškė, kad šitas baletas toli gražu neprilygstąs abato 
Prevo romanui. 

„Kaip? — nustebęs ir pradžiugęs pagalvojo Žiuljenas.— Tokios 
didžios doros moteris giria romaną!“ Ponia de Fervak laikė savo parei- 
ga du ar tris kartus per savaitę su didžiausia panieka atsiliepti apie 

rašytojus, tomis banaliomis istorijomis tvirkinančius jaunimą, kurį, 
deja, aistros lengvai nuveda į klystkelius. 

— Tarp tokių amoralių ir pavojingų kūrinių, — kalbėjo mar- 
šalienė, — „„Manona Lesko“ esąs vienas geriausių. Nedoros širdies 
silpnybės ir pelnytos kančios pavaizduotos ten teisingai ir giliai; nors 
jūsų Bonapartas, beje, šventos Elenos saloje pareiškė, kad tai romanas 
liokajams. 

Šie žodžiai vėl sužadino visą Žiuljeno dvasinę energiją. „Kažkas 
panoro pražudyti mane maršalienės akyse ir papasakojo apie mano 
žavėjimąsi Napoleonu. Tas, matyt, gerokai ją suerzino, jeigu ji ne- 
atsispyrė pagundai leisti man tai suprasti“. Ši naujiena smagiai nuteikė 
Žiuljeną visam vakarui, ir jis pagyvėjo. Kai atėjo metas atsisveikinti 
su maršaliene Operos vestibiulyje, ji pasakė: 

— Žinokite, pone, kad tas, kas myli mane, neturi mylėti Napo- 
leono; daugių daugiausia galima pripažinti, kad jis — neišvengiama 
blogybė, atsiųsta mums apvaizdos. Beje, tas Žmogus nepasižymėjo 
sielos jautrumu, ir ne jam vertinti meno šedevrus. 

„Tas, kas myli mane! — kartojo Žiuljenas.— Tai nereiškia nieko 
arba reiškia viską. Štai kalbos paslaptys, kurių neišmano mūsų varg- 
šai provincialai“. Ir, perrašinėdamas be galo ilgą laišką, skirtą mar- 
šalienei, visą laiką galvojo apie ponią de Renal. 

— Kaip čia atsitiko, — tarė jam ponia de Fervak rytojaus dieną 
abejinga mina, kuri jam pasirodė nevykusiai suvaidinta, — kad laiške, 
kurį, kaip man rodos, parašėte vakar, sugrįžęs iš Operos, jūs minite 
Londoną ir Ričmondą? 

Žiuljenas labai sumišo; jis perrašinėjo eilutę po eilutės, nesigilin- 
damas į tekstą, ir, matyt, užmiršo pakeisti žodžius Londonas ir Ričmon- 
das, kurie buvo originale, žodžiais Paryžius ir Sen Klu. Bandė kažką 
sakyti, bet, pradėjęs vieną, paskui kitą sakinį, susipainiojo ir neįstengė 
jų užbaigti; jautė, kad štai tuoj prapliups kvatoti it beprotis. Pagaliau 
jam pavyko suregzti tokį pasiaiškinimą: „Po mūsų pokalbio apie 
iškilniausius, didingiausius žmogaus sielos polėkius buvau taip įsijaudi- 
nęs, jog manoji siela, kai rašiau jums, galėjo akimirką nuklysti kitur“. 

„Aš padariau įspūdį, — nusprendė jis.— Vadinasi, nėra reikalo 
šį vakarą ilgiau čia nuobodžiauti“. Ir vos ne tekinas spruko iš de Fer- 
vak rūmų. Vakare, peržvelgęs vakar nurašyto laiško originalą, greit 
surado tą nelemtą vietą, kur jaunasis rusas mini Londoną ir Ričmondą. 
Ir nustebo pamatęs, kad laiškas beveik jausmingas. 

Štai šitas kontrastas tarp išorinio jo kalbos lengvabūdiškumo ir 

prakilnaus, beveik apokalipsinio laiškų gilumo ir patraukė maršalienės 
dėmesį. Maršalienei ypač patiko ilgi jo sakiniai: tai ne tas šokčiojantis 
stilius, kurį įvedė į madą Volteras, tas ištvirkėlis! Ir nors mūsų did- 
vyris Iš paskutiniųjų stengėsi išguiti iš savo kalbos bet kokius sveiko 
proto pėdsakus, ji vis dar turėjo antimonarchinį, bedievišką atspalvį, 
kuris neliko nepastebėtas ponios de Fervak. Apsupta didžiai dorovingų 
asmenų, kuriems tačiau per visą vakarą neateidavo į galvą nė viena 
mintis, ši dama labai jautriai reaguodavo į visa, kas bent kiek atsidavė 
naujove, nors ir laikė savo pareiga tuo piktintis. Ji vadino šią ydą 
lengvapėdiškos epochos uždėtu žyme... 

Tačiau tokiuose salonuose paprastai lankosi tik tas, kuris ko nors 
siekia. Skaitytojas tikriausiai taip pat nuobodžiauja, skaitydamas 
apie šį tuščio Žiuljeno gyvenimo laikotarpį. Tai plikos smėlėtos ly- 
gumos mūsų kelionėje. 

Visą tą laiką, kurį iš Žiuljeno gyvenimo atėmė istorija su ponia 
de Fervak, panelė de La Mol turėjo kaip reikiant tvardytis, kad ne- 
galvotų apie jį. Jos sieloje vyko aršiausia kova: kartais ji didžiavosi, 
kad niekina tą niaurų jaunuolį; bet jo kalbos nejučia ją masino. La- 
biausiai ją stulbino jo tobulas veidmainingumas; visa, ką jis sakė mar- 
šalienei, buvo melas ar mažų mažiausiai šlykšti maskuotė, dengianti 
jo pažiūras, nes Matilda puikiai žinojo, ką jis galvoja beveik visais 
klausimais. Šituo makiavelizmu ji negalėjo aitsistebėti. „Kaip giliai 
viskas apgalvota! — mąstė ji.— Ar galima su juo lyginti tuos jausmin- 
gus bukapročius arba tuos eilinius niekšus, tokius kaip ponas Tanbo, 
kai jie kalba tomis pat temomis!“ 

Ir vis dėlto Žiuljenui būdavo baisių dienų. Kasdien rodytis mar- 
šalienės salone buvo jam sunkiausia prievolė. Pastangos, kurias jis 
dėjo vaidindamas prisiimtą vaidmenį, baigė visiškai jį alinti. Naktį, 
eidamas per didžiulį de Fervak rūmų kiemą, dažnai turėdavo įtempti 
visą valią ir protą, kad nenugrimztų į visišką neviltį. 

„Juk nepasidaviau aš nevilčiai seminarijoje, — mąstė jis,— nors 
ir kokia baisi ateitis buvo man prieš akis! Ar būtų man pasisekę, ar ne, 
bet kuriuo atveju žinojau, kad esu pasmerktas visą gyvenimą bendrauti 
su niekingiausiais ir šlykščiausiais padarais šioje žemėje. O kitą pava- 
sarį, vos po vienuolikos mėnesių, buvau galbūt laimingiausias iš visų 
savo bendraamžių“. 

Bet šitie gražūs samprotavimai dažnai pasirodydavo bejėgiai 
prieš baisią tikrovę. Jis matė Matildą kiekvieną dieną prie pusryčių 
ir pietų stalo. Iš daugybės laiškų, kuriuos jam diktuodavo ponas de 

La Molis, žinojo, kad ji turi tuoj ištekėti už pono de Kruaznua. Šitas 
mielas jaunuolis jau ėmė lankytis de La Molio rumuose po du kartus 
per dieną, ir pavydulinga paniekinto meilužio akis įdėmiai sekė jo 
kiekvieną žingsnį. 

Kai jam pasirodydavo, kad panelė de La Mol palankiai sutinka 
sužadėtinį, grįžęs savo kambarin, jis nejučiomis meiliai Žvilgčiodavo 
į pistoletus. 

„Ak, protingai padaryčiau,-- svarstė jis,.- jei nuardyčiau nuo 
baltinių monogramas, nusidanginčiau kur nors į tolimą girią ir ten 
užbaigčiau šitą nepakenčiamą gyvenimą! Kadangi manęs niekas 
nepažintų toje vietovėje, apie mano mirtį dvi savaites nieko nebulų ži- 
noma, o kas prisiminių mane po dviejų savaičių!“ 

Iš tiesų išmintingas samprotavimas. Bet kitą dieną, vos tik mūsų 
jaunasis filosofas pamatydavo Matildos ranką, subolavusi4 tarp ran- 
kovės ir pirštinaitės, jį apnikdavo žiauriausi prisiminimai, kurie betgi 
siejo jį su gyvenimu. „Na ką gi,— tardavo jis tada sau, — iki galo 
laikysiuosi tos ruso taktikos. Bet kuo visa tai baigsis? 

Maršalienei, kai perrašysiu tuos penkiasdešimt tris laiškus, aišku, 
daugiau nerašysiu. 

O dėl Matildos, tai šita nepakeliama vaidyba, kuri tęsiasi jau pu- 
santro mėnesio, arba nenumaldys jos pykčio, arba atneš man nors 
trumpą susitaikymo akimirką. Dieve didis! Mirčiau 15 laimės!“ Ir ne- 
pajėgdavo užbaigti savo minties. 

Atsitokėjęs po ilgo susisvajojimo, leisdavosi vėl samprotauti ir 
sakydavo sau: „Taigi, laimėčiau vieną laimės dieną, o paskui vėl prasi- 
dėtų kandybės, kurios pagrįstos tuo, kad aš, dėja, nesugebu jai patikti: 
ir tada nebeliktų jokių vilčių, būčiau palaužtas, žuvęs amžinai... 

Kuo aš galiu būti tikras, kai jos toks budas? Visa bėda, deja, — ma- 
no menkystė. Mano manieroms visada stigs grakštumo, kalbėsiu aš 
visada sunkiai ir neįdomiai. Dieve didis! Kodėl aš esu a59“ 

XXIX skyrius 
NUOBODULYS 


Tapti savo aistrų auka — tai dar nieko; 
bet tapti auka aistrų, kurių neturi! O, ny- 
kusis XIX amžiau! 


Žirodė!!! 


Iš pradžių ponia de Fervak skaitė ilgus Žiuljeno laiškus be jokio 
malonumo, paskui pradėjo jais domėtis; bet ją liūdino vienas dalykas: 
„Kaip gaila, kad ponas Sorelis ne tikras kunigas! Tada būtų įmanomas 
tarp mūsų tam tikras intymumas; bet kai jis su tuo ordinu ir beveik 
civiline eilute — kaip išvengti piktų klausimų ir ką į juos atsakyti?“ 
Ji neužbaigė savo minties: „Kuri nors klastinga draugė gali susigal- 
vojusi net paskleisti gandą, kad tai koks nors žemesnio rango giminai- 
tis iš tėvo pusės, koks nors prekijas, užsitarnavęs ordiną nacionalinėje 
gvardijoje“. 

Iki susitikimo su Žiuljenu didžiausias malonumas poniai de Fervak 
buvo prirašyti žodį muršulienė greta savo pavardės. Paskui prasisiekė- 
lės tuštybė, liguista, dėl kiekvieno nieko įsižeidžianti, ėmė grumtis su 
gimstančiu širdyje potraukiu. 

„Man būtų taip nesunku,— galvojo maršalienė,— padaryti jį 
generalvikaru kurioje nors vyskupystėje netoli Paryžiaus! Bet tiesiog 
ponas Sorelis, ir dar pono de La Molio sekretorius! Ne, tai pasibai- 
sėtina!“ 

Pirmą kartą gyvenime šitą sielą, kuri visko baiminosi, jaudino 
klausimas, neturįs nieko bendro su jos kastinėmis užmačiomis ir pre- 
tenzijomis į aukštą padėtį visuomenėje. Jos senasis durininkas pas- 
tebėjo, kad kai įteikia jai laišką nuo to gražaus ir tokio liūdno jaunuo- 
lio, nuo maršalienės veido tuoj pat dingsta ta abejinga ir nepatenkinta 
išraiška, kurią ji visad stengėsi nutaisyti tarnų akivaizdoje. 

Nuobodus gyvenimas, kurio tikslas tebuvo padaryti kuo didesnį 
įspūdį draugijai, — nors tikro džiaugsmo, kai tas pavykdavo, širdies 
gilumoje nebūdavo, — tupo visiškai nepakenčiamas dabar, kai ji su- 
sidomėjo Žiuljenu. Jei tik iš vakaro praleisdavo bent valandą su tuo 
savotišku jaunuoliu, rytojaus dieną kambarinės galėjo atsikvėpti nuo 
įprastinio šeimininkės ujimo. Kylančiai Žiuljeno žvaigždei nepakenkė 

net labai sumaniai parašyti anoniminiai laiškai. Bergždžiai vargo 
ir geltonsnapis Tanbo, apsukriai sulipdęs du ar tris šmeižtus ir pakišęs 
juos ponui de Liuzui, de Kruaznua, de Keliusui, kurie su malonumu 
paskleidė juos toliau, net nepasvarstę, ar kaltinimai teisingi. Maršalie- 
nė, kurios protas neįstengė atsilaikyti prieš tokius šiurkščius užsipuo- 
limus, savo abejonėmis dalijosi su Matilda, o toji visada ją guodė. 

Vieną dieną, tris kartus paklaususi, ar nėra laiškų, ponia de Fervak 
staiga nusprendė atsakyti Žiuljenui. Šią pergalę reikia priskirti nuobo- 
duliui. Sėdusi rašyti antro laiško, maršalienė akimirką suabejojo, ar 
dera jai savo ranka dėti tokį prastą adresą: Ponui Soreliui, markizo 
de La Molio rumuose. 

— Jūs turite, — labai šaltai pasakė ji vakare Ziuljenui,— atnešti 
man vokų su užrašytu jūsų adresu. 

„Štai aš paskirtas meilužiu-liokajumi“, — pagalvojo Žiuljenas 
ir nusilenkė, su malonumu padaręs tokią miną, su kokia lenkdavosi 
Arsenas, senasis markizo liokajus. 

Tą patį vakarą jis nunešė jai vokų ir kitą dieną, anksti rytą, gavo 
trečią laišką; perbėgo akimis penkias šešias eilutes pradžioje ir dvi 
tris gale. Laiškas buvo keturių puslapių, prirašytų labai glausta ra- 
šysena. 

Pamažu jai atsirado mielas įprotis rašyti beveik kasdien. Žiuljenas 
atsakinėjo, pažodžiui nurašinėdamas ruso laiškus; ir toks jau yra 
išpūsto stiliaus pranašumas, jog ponia de Fervak nė kiek nesistebėjo, 
kad jo atsakymai taip mažai turi ryšio su jos laiškais. 

Kaip būtų įsižeidęs jos išdidumas, jei tas geltonsnapis Tanbo, 
savanoriškai pasišovęs šnipinėti kiekvieną Žiuljeno žingsnį, būtų galė- 
jęs pranešti jai, kad visi jos laiškai neatplėšti mėtosi Žiuljeno stal- 
čiuje. 

Vieną rytą durininkas, nešdamas maršalienės laišką į biblioteką, 
sutiko Matildą, ir ši pamatė ant laiško adresą, užrašytą Žiuljeno ranka. 
Kai jinai įėjo į biblioteką, durininkas jau žengė pro duris atgal; laiškas 
tebegulėjo ant stalo krašto; Žiuljenas, pasinėręs į darbą, dar nebuvo 
spėjęs įkišti jo į stalčių. 

— Ne, šito aš negaliu pakęsti! — šūktelėjo Matilda, stverdama 
laišką.— Jūs visiškai užmiršote mane, mane, savo žmoną. Jūsų elge- 
sys, pone, baisus. 

Vos tik ji ištarė šiuos žodžius, amą jai užėmė išdidumas, apstulbintas 
šito pasibaisėtino išsišokimo; ji apsipylė ašaromis, ir Žiuljenui pasirodė, 
kad ji vos gaudo kvapą. 


Antra dalis 368 


Nustebęs, sumišęs, Žiuljenas net nesuvokė, kokia nuostabi ši scena 
ir koks jis turi jaustis laimingas. Jis padėjo Matildai atsisėsti; ji beveik 
sukrito jam į glėbį. 

Pirmą akimirką jis vos nepakvaišo iš begalinio džiaugsmo. Paskui 
prisiminė Korazovą: „Galiu viską pražudyti vienu žodžiu“. 

Jo net rankos pastiro — tokia baisinga buvo įtampa, kurios reika- 
lavo išskaičiavimas. „Aš negaliu net leisti sau prispausti prie širdies 
šį liekną, žŽavų kūną, — juk ji vėl puls mane niekinti ir uiti. Ak, koks 
baisus charakteris!“ 

Ir, keikdamas Matildos charakterį, mylėjo ją šimteriopai labiau; 
jam rodėsi, kad laiko glėbyje karalienę. 

Ramus Žiuljeno šaltumas dar padidino išdidumo kančią, draskan- 
čią panelės de La Mol sielą. Ji toli gražu neturėjo tiek šalto kraujo, 
kad pabandytų įžvelgti Žiuljeno akyse, ką jis šią akimirką jaučia. 
Nesiryžo pažiūrėti į jį; bijojo, kad neišvystų jo veide paniekos. 

Sėdėjo ant sofos sustingusi, nugręžusi galvą nuo Žiuljeno, ir ken- 
tėjo baisiausią skausmą, kokį tik gali sukelti žmogaus širdyje išdidumas 
1r meilė. Kokį siaubingą žingsnį ji žengė! 

„Štai ko aš, nelaimingoji, susilaukiau: praradusi gėdą, pati pasi- 
siūliau, ir mane atstūmė! Ir kas atstūmė? — pridūrė iš skausmo paklai- 
kęs išdidumas.— Mano tėvo tarnas“. 

— Ne, šito aš nepakęsiu, — garsiai ištarė ji. 

Ir pašokusi įnirtingai ištraukė stalčių iš Žiuljeno rašomojo stalo, 
stovinčio už poros žingsnių nuo jos. Ji tarsi suledėjo iš pasibaisėjimo: 
stalčiuje pamatė aštuonetą ar dešimt neatplėštų laiškų, visai tokių 
pat kaip tas, kurį ką tik atnešė durininkas. Ant visų jų Žiuljeno buvo 
užrašvtas adresas šiek tiek pakeistu braižu. 

— Ak, taip! — riktelėjo ji, nesitverdama pykčiu.— Jūs ne tik 
palaikote su ja artimus santykius, bet dar ir niekinate ją. Jūs, men- 
kysta, drįstate niekinti maršalienę de Fervak! 

— Ak, atleisk, brangusis, — pridūrė ji, puldama jam į kojas, — nie- 
kink mane, jei nori, bet mylėk, aš negaliu daugiau gyventi be tavo 
meilės. 

Ir susmuko apalpusi. 

„Štai pagaliau ta išdidėlė prie mano kojų!“ — pagalvojo Žiul- 
jenas. 

XXX skyrius 
LOŽĖ ITALŲ TEATRE 


As the blackest sky 
Foretells the heaviest tempest. 


Don Juan, c. I, st. 73* 


Šitų didžių įvykių užkluptas, Žiuljenas jautėsi daugiau nustebęs 
negu laimingas. Užgaulūs Matildos žodžiai rodė, kokia išmintinga 
ruso taktika. „Kuo mažiausiai kalbėti, kuo mažiausiai veikti, — štai 
vienintelis man išsigelbėjimas“. 

Jis pakėlė Matildą ir, netardamas nė žodžio, vėl pasodino ant 
sofos. Iš akių jai ėmė birti ašaros. 

Norėdama nuslėpti susijaudinimą, ji paėmė ponios de Fervak 
laiškus ir pradėjo iš lėto juos atplėšinėti. Buvo aiškiai matyti, kaip ner- 
vingai suvirpėjo jai ranka, kai ji atpažino maršalienės braižą. Sklaidė 
laiškus, bet neskaitė; dauguma jų buvo šešeto puslapių. 

— Bent jau atsakykite į mano klausimą, — pratarė pagaliau Ma- 
tilda maldaujančiu balsu, bet nedrįsdama pakelti į Žiuljeną akių.— Jūs 
puikiai žinote, kokia aš išdidi; tai, prisipažįstu, mano padėties ir net 
mano charakterio nelaimė; vadinasi, ponia de Fervak pagrobė iš 
manęs jūsų širdį... Ar paaukojo jinai jums tai, ką paaukojau aš per 
savo lemtingą meilę? 

Niauri tyla buvo Žiuljeno atsakymas į jos klausimą. „Kokią 
teisę, — galvojo jis, — turi ji reikalauti iš manęs tokio nekuklumo, ne- 
derančio garbingam vyrui?“ 

Matilda bandė skaityti laiškus, bet ašarom paplūdusios jos akys 
nieko neįžiūrėjo. 

Visą mėnesį ji jautėsi nelaiminga, bet šita išdidi siela gynėsi savo 
jausmų. Buvo grynas atsitiktinumas, kad jie dabar prasiveržė. Pavy- 
dulys ir meilė akimirkai nugalėjo išdidumą. Ji sėdėjo ant sofos visai 
šalia jo. Jis matė jos plaukus ir alebastro baltumo kaklą; valandėlę 
užmiršo visus savo įsipareigojimus; apkabino ją per liemenį ir prispau- 
dė prie krūtinės. 


* Juo dėbesys labiau padangę niaukia, 
Juo bus audra baisesnė... 
Baironas „Don Žuanas“, I giesmė, 73 posmus (Vertė A. Churginas) 

Ji lėtai atgręžė į jį veidą; Žiuljeną nustebino begalinis skausmas 
jos akyse — įprastinės išraiškos jose nebuvo nė ženklo. 

Žiuljenas juto, kad nebeištvers,— taip mirtinai nukamavo jį pri- 
siverstinis tvirtumas. 

„Netrukus šitose akyse matysiu tik šalčiausią panieką, — tarė sau 
Žiuljenas, — jei be atodairos parodysiu, kokia man laimė ją mylėti“. 
O jinai tuo tarpu prislopusiu balsu, vos įstengdama ištarti iki galo 
žodžius, tikino jį, kad labai apgailestaujanti visus poelgius, į kuriuos 
ją pastūmėjęs per didelis išdidumas. 

— Aš taip pat turiu išdidumo, — pasakė Žiuljenas vos girdimu 
balsu, 0 jo veide atsimušė galutinis fizinis išsekimas. 

Matilda gyvai pasigręžė į jį. Išgirsti jo balsą buvo laimė, kurios 
ji beveik nebeturėjo vilties susilaukti. Šią akimirką ji keikė savo pui- 
kybę, geidė padaryti ką nors nepaprasta, negirdėta ir tuo įrodyti, kaip 
dievina jį ir nekenčia savęs. 

— Turbūt šitas išdidumas ir paveikė jus, — kalbėjo toliau Žiul- 
jenas,— kad jūs trumpam išskyrėte mane iš kitų! Tikriausiai už tą 
drąsų tvirtumą, kuris dera vyrui, ir jaučiate man pagarbą šiuo metu. 
Aš gal ir myliu maršalienę... 

Matilda suvirpėjo; jos akyse šmėstelėjo keista išraiška. Šiai ji 
išgirs sau nuosprendį. Šis virptelėjimas neliko Žiuljeno nepastebėtas; 
jis pajuto, kad jo drąsa blėsta. 

„Ak.— galvojo jis, klausydamasis beprasmių žodžių, kuriuos tarė 
jo lūpos, lyg tai būtų kokie svetimi garsai, — kad galėčiau išbučiuoti 
tuos blyškius skruostus ir kad tu to nejustum!“ 


— Aš gal ir myliu maršalienę...— kalbėjo jis, o jo balsas tolydžio 
geso,— bet, žinoma, neturiu jokio tvirto įrodymo, kad ji man jaučia 
palankumą... 


Matilda žvilgtelėjo į jį; jis atlaikė tą žvilgsnį, bent jau tikėjosi, kad 
veidas neišdavė jo jausmų. Juto, kaip meilė smelkiasi jam į širdį iki 
slapčiausių gelmių. Dar niekad jis taip jos nedievino kaip šią va- 
landėlę; buvo beveik taip pat pamišęs iš meilės kaip Matilda. Jeigu ji 
būtų radusi savy užtektinai drąsos ir šaltakraujiškumo pagudrauti, jis 
būtų puolęs jai į kojas ir išsižadėjęs tos beprasmės komedijos. O dabar 
sukaupė paskutines jėgas ir kalbėjo toliau. „Ak Korazovai! — sušuko 
pats sau mintyse,— kodėl čia nėra jūsų! Kaip man reikėtų išgirsti 
nors vieną jūsų žodį, kad žinočiau, kaip elgtis toliau!“ Tuo tarpu jo 
balsas sakė: 

— Jei neturėčiau jokio kito jausmo, vien iš dėkingumo privalėčiau 


371 XXX skyrius 


prisirišti prie maršalienės; ji buvo maloninga man, guodė mane, kai 
buvau niekinamas... Aš negaliu be atodairos pasikliauti kai kuriom 
išorinėm jausmų apraiškom, aišku, man be galo maloniom, bet galbūt 
ir labai nepatvariom. 

— Ak dieve didis! — šūktelėjo Matilda. 

— Taip, kokią garantiją jūs man duosite? — prabilo Žiuljenas 
energingu ir tvirtu balsu, valandėlei metęs šalin atsargią savo diplo- 
matiją. — Kokia priesaika, koks dievas gali man laiduoti, kad dabar- 
tinis jūsų nusiteikimas vėl pripažinti mano teises patvers ilgiau negu 
dvi dienas? 

— Neišmatuojama mano meilė ir neišmatuojama kančia, jeigu 
jau nebemylite manęs, — atsakė ji, stverdama jį už rankų ir atsigręž- 
dama. 

Nuo šio staigaus judesio šiek tiek prasiskleidė jos pelerina, ir Žiul- 
jenas pamatė žavingus jos pečius. Kiek padrikę plaukai priminė jam 
įstabią valandėlę... 

Jis vos nepasidavė. „Vienas neatsargus žodis, — dingtelėjo 
jam, — ir vėl prasidės tokia pat ilga virtinė nevilties dienų. Ponia de 
Renal visada rasdavo dingstį elgtis, kaip liepdavo širdis; o šita aukštuo- 
menės panelė leidžia savo širdžiai jaudintis tik tada, kai tvirtais ar- 
gumentais įrodo pati sau, jog ji turi jaudintis“. 

Jis perprato šią tiesą vienu mirksniu ir taip pat vienu mirksniu 
atgavo drąsą. 

Ištraukė rankas, kurias Matilda laikė suspaudusi savo delnais, 
ir su pabrėžta pagarba pasislinko tolėliau. Sunku iš vyro reikalauti 
didesnės tvirtybės. Paskui surinko visus ant sofos pasklidusius ponios 
de Fervak laiškus ir su be galo mandagia išraiška, tokia žiauria šiuo 
momentu, pridūrė: 

— Tikiuosi, panelė de La Mol teiksis leisti man apie visa tai pa- 
galvoti. 

Ir skubiu žingsniu išėjo iš bibliotekos; ji girdėjo, kaip jis uždarinėja 
vienas po kitų duris. 

„Pabaisa! Visai nesutriko! — tarė ji sau.— Bet ką aš sakau — pa- 
baisa? Jis protingas, atsargus, geras; tai aš pati neteisi, ir kur kas labiau, 
negu galima įsivaizduoti“. 

Toks jos požiūris tvėrė visą tą dieną. Matilda jautėsi beveik lai- 
minga, nes visa būtybe pasinėrė į meilę; atrodė, kad šios sielos niekada 
ir nekurstė išdidumas, ir dar koks išdidumas! 

Kai vakare svetainėje liokajus pranešė apie ponią de Fervak, ji 
krūptelėjo iš siaubo; to žmogaus balsas jai nuskambėjo kraupiai. Ji 
negalėjo net pagalvoti apie susitikimą su maršaliene ir skubiai pasišali- 
no. Žiuljenas, ne per daug didžiuodamasis sunkiai pasiekta pergale, 
bijojo, kad neišsiduotų žvilgsniu, ir de La Molio rūmuose nepietavo. 

Juo labiau tolo dvikova su Matilda, juo stiprėjo Žiuljeno meilė 
1r laimė; jis buvo jau pasinešęs kaltinti save. „Kaip galėjau aš spir- 
tis? — galvojo.— O jeigu ji ims ir liausis mane mylėjusi! Viena aki- 
mirka gali viską pakeisti toje išdidžioje sieloje, o aš, reikia prisipažinti, 
elgiausi su ja baisiai“. 

Jis puikiai suprato, kad vakare turi žūt būt pasirodyti ponios de 
Fervak ložėje Italų operos teatre: buvo specialiai jos kviestas. Matilda, 
be abejo, sužinos, ar jis buvo atėjęs, ar pasielgė nemandagiai — nepa- 
sirodė. Kad ir koks aiškus buvo šis argumentas, iš pradžių, kai sutemo, 
jis jautė nepajėgsiąs būti tarp Žmonių. Reikės kalbėti ir per tai prarasti 
pusę savo laimės. 

Išmušė dešimtą; būtinai reikėjo prisistatyti. 

Laimė, kai jis nuėjo, maršalienės ložė buvo prigužėjusi damų, jis 
atsidūrė prie durų ir visiškai dingo už jų skrybėlių. Šita padėtis išgelbė- 
J0 jį nuo apsijuokimo; dieviški garsai, kuriais išsilieja Karolinos nevil- 
tis „Slaptose vedybose“', išspaudė jam iš akių ašaras. Ponia de Fervak 
jas pastebėjo; tai buvo toks kontrastas su įprastiniu vyrišku jo veido 
kietumu, jog ši aukštuomenės dama, seniai persisotinusi gailiausiais 
pojūčiais, kurių tenka patirt prasisiekėlės išdidumui, gerokai susi- 
jaudino. Krislas moteriško širdingumo, dar likęs jos širdyje, paakino 
ją prabilti. Ji panoro pasigėrėti jo balsu šią valandėlę. 

— Ar matėte ponią ir panelę de La Mol? — paklausė ji.— Jos 
sėdi trečiame aukšte. 

Žiuljenas tuoj pat, gana nemandagiai atsirėmęs į ložės barjerą, 
išsilenkė į salę ir pamatė Matildą; jos akyse blizgėjo ašaros. 

„O juk šiandie — ne jų diena Operoje,— dingtelėjo Žiulje- 
nui.— Kas per uolumas!“ 

Matilda įkalbėjo motiną važiuoti į teatrą, nors jų rangui ir nepri- 
tiko ložė, kurią joms paslaugiai pasiūlė viena įteikli pažįstama, jų rūmų 
viešnia. Ji norėjo pamatyti, ar praleis Žiuljenas šį vakarą su marša- 
liene. 

XXXI skyrius 
GĄSDINTI JĄ 


Štai puikusis jūsų civilizacijos stebuk- 
las! Meilę jūs pavertėte eiliniu sandėriu. 


Barnavas 


Žiuljenas nuskubėjo į ponios de La Mol ložę. Jo akys susidūrė 
su ašarų pilnomis Matildos akimis; ji verkė visai nesivaržydama, ložėje 
sėdėjo tik keli žemesnio rango asmenys: draugė, kuri pasiūlė ložę, ir 
vienas kitas jos pažįstamas vyriškis. Matilda padėjo ranką ant Žiuljeno 
rankos; ji tarsi užmiršo, kad reikia saugotis.motinos. Beveik springda- 
ma ašaromis, ištarė tik vieną žodį: „Garantija“. 

„Kad tik nepradėčiau kalbėti, — kartojo sau Žiuljenas, pats labai 
susijaudinęs ir stengdamasis ranka prisidengti akis, tarsi labai būtų 
žilpinęs sietynas, šviečiantis trečio aukšto ložes.— Jei ištarsiu nors 
žodį, ji iš karto supras, kaip neapsakomai aš susijaudinęs, mane išduos 
balsas, ir aš, ko gero, vėl viską pražudysiu“. 

Kovoti su savim buvo daug sunkiau negu rytą, nes siela spėjo 
per tą laiką įsiaudrinti. Jis bijojo, kad vėl nesukiltų Matildos puikybė. 
Svaigo meile ir geismu, bet vis dėlto prisivertė tylėti. 

Mano supratimu, tai vienas gražiausių jo būdo bruožų; žmogus, 
turįs tokią galingą valią, toli gali nueiti, si fata sinant*. 

Panelė de La Mol užsispyrė, kad Žiuljenas grįžtų į rūmus su jomis 
jų karieta. Laimė, smarkiai lijo. Bet markizė pasisodino jį prieš save, 
visą kelią kalbino ir nedavė tarti jam nė vieno žodžio dukteriai. Galėjai 
pamanyti, kad markizė ėmėsi saugoti Žiuljeno laimę; nebebijodamas 
viską pražudyti pernelyg dideliu susijaudinimu, jis svaiginosi juo iki 
proto aptemimo. 

Ar išdrįsiu aš pasakyti, kad, vos įėjęs į savo kambarį, Žiuljenas 
puolė ant kelių ir ėmė bučiuoti kunigaikščio Korazovo padovanotus 
meilės laiškus? 

— O, didis žmogau! Už viską turiu būti dėkingas tik tau! — šūk- 
telėjo jis, dar neatitokęs nuo savo kvaitulio. 

Pamažu šiek tiek atvėso. Palygino save su generolu, tik pusiau 


* Jei likimas leis (lot.). 

telaimėjusiu didelį mūšį. „Persvara tikra, didžiulė, — tarė jis sau, — bet 
kas bus rytoj? Viena akimirka — ir viskas gali žlugti“. 

Jis karštligiškai atsiskleidė „Memuarus“, Napoleono padiktuotus 
šventos Elenos saloje, ir prisivertė ištisas dvi valandas juos skaityti; 
skaitė, beje, tik jo akys, tačiau vis tiek jis prievartavo save. Šio savo- 
tiško skaitymo metu jo galva ir širdis, įsiaudrinusios iki aukščiausio 
laipsnio, dirbo be jo žinios. „Šita širdis visai nepanaši į ponios de Re- 
nal širdį“*,— galvojo jis, bet toliau jo mintis nesiekė. 

— GĄSDINTI JĄ! — riktelėjo jis staiga, metęs šalin kny- 
gą.— Priešas tol manęs klausys, kol bijos: tuomet jis nedrįs manęs 
niekinti. 

Jis vaikštinėjo po savo mažytį kambarėlį, paklaikęs iš džiaugsmo. 
Tiesą sakant, laimingas jautėsi veikiau iš puikybės negu iš meilės. 

„Gąsdinti ją! — kartojo jis išdidžiai ir turėjo pagrindą didžiuo- 
tis.— Net pačiomis laimingiausiomis savo gyvenimo akimirkomis 
ponia de Renal visada abejojo, ar myliu aš ją taip stipriai kaip ji mane. 
O čia aš turiu sutramdyti demoną, vadinasi, reikia tramdyti“. 

Jis gerai žinojo, kad kitą dieną, aštuntą valandą ryto, Matilda 
jau bus bibliotekoje, todėl pasirodė ten tik devintą valandą, degdamas 
meile, bet privertęs širdį klausyti proto. Kone kas minutę kartojo sau: 
„Visą laiką kankinti ją šia didžiule abejone: ar myli jis mane? Jos vi- 
suomeninė padėtis puiki, visi aplinkiniai jai meilikauja, todėl ji kiek 
per daug pasitiki savimi“. 

Matilda sėdėjo ant sofos išbalusi, rami, bet, matyt, neįstengė nė 
krustelėti. Padavė jam ranką. 

— Brangusis, aš įžeidžiau tave, tas tiesa; tu ne be reikalo ant 
manęs pyksti... 

Žiuljenas nelaukė tokio paprastumo. Jis vos neišsidavė. 

— Jūs norite garantijos, brangusis, — pridūrė ji patylėjusi, tikė- 
damasi, kad jis nutrauks tylą, — ir jūs teisus. Pagrobkite mane, va- 


žiuokime į Londoną... Aš būsiu amžinai pražuvusi, apgėdinta...— Ji 
ryžosi ištraukti ranką iš Žiuljeno rankos ir užsidengti akis. Visi san- 
tūrūs ir moteriškos doros jausmai vėl užvaldė šią sielą...— Ką gi, ap- 


gėdinkite mane,— tarė pagaliau atsidususi.— Štai ir bus jums ga- 
rantija. 

„Vakar aš buvau laimingas, nes įstengiau būti griežtas pats 
sau“, — pagalvojo Žiuljenas. Valandėlę patylėjęs, jis tiek apvaldė savo 
širdį, jog lediniu balsu pratarė: 

— Na, tarkim, mes pabėgsime į Londoną, jūs būsite, kaip pati 

sakote, apgėdinta, o kas man laiduos, kad jūs mylėsite mane? Kad 
nepasibodėsite manimi, kai aš sėdėsiu pašto karietoje greta jūsų? 
Nesu pabaisa; pamatęs, kad pražudžiau jus visuomenės akyse, aš dar 
labiau kentėsiu. Kliūtis yra ne jūsų padėtis visuomenėje, kliūtis, deja, 
yra jūsų būdas. Ar galite jūs pati sau laiduoti, kad mylėsite mane 
nors savaitę? 

(„Ak, temyli ji mane savaitę, tik savaitę, — tyliai šnabždėjo sau 
Žiuljenas, — ir aš mirsiu iš laimės. Kas man ateitis? Kas man gyveni- 
mas? Ir ši dangiška laimė gali prasidėti šią akimirką, jei tik aš pano- 
rėsiu, viskas priklauso tik nuo manęs!“) 

Matilda matė, kad jis susimąstė. 

— Vadinasi, aš visiškai neverta jūsų, — pratarė ji, paėmusi jį už 
rankos. 

Žiuljenas apkabino ją ir pabučiavo, bet tuo pat metu geležinė 
pareigos ranka sugniaužė jam širdį. „Jeigu ji pamatys, kaip ją dievinu, 
aš ją prarasiu“. Ir, prieš paleisdamas ją iš glėbio, vėl pasistengė atgauti 
visą vyrui derantį orumą. 

Ir tą, ir kitas dienas jis išmaniai slėpė savo beribį džiaugsmą; buvo 
akimirkų, kai atsisakydavo net malonumo apglėbti ją. 

Bet buvo ir tokių, kai, apdujęs iš laimės, užmiršdavo savo visą 
apdairumą. 

Kadaise Žiuljenas mėgo nueiti į sodą, kur, atsirėmęs į sausmedžių 
pavėsinę, skirtą kopėčioms padėti, iš tolo žiūrėdavo į Matildos lan- 
ginę ir liedavo ašaras dėl jos nepastovumo. Čia pat augo didžiulis 
ąžuolas, ir jo kamienas užstodavo jį nuo nekuklių žvilgsnių. 

Kai jis ėjo su Matilda pro šią vietą, taip gyvai primenančią jo be- 
ribį skausmą, akivaizdus kontrastas tarp neseniai išgyventos nevilties 
ir dabartinės laimės palaužė jo tvirtybę; jo akys paplūdo ašaromis, jis 
pakėlė mylimosios ranką prie lūpų ir tarė: 

— Čia aš gyvenau mintimis apie jus; čia aš žiūrėjau į tą langinę, 
ištisom valandom laukiau laimingos valandėlės, kada ši ranka ją 
pravers... 

Visas jo atsparumas dingo. Tikroviškomis spalvomis, kurių niekaip 
nesugalvosi, jis pavaizdavo jai beribį tuometinį savo liūdesį. Trumpi 
jo šūktelėjimai bylojo, koks jis dabar laimingas, kad baigėsi ta žiauri 
kančia... B 

„Ką aš darau, dieve brangus! — staiga atsitokėjo Žiuljenas.— Žu- 
dau save“. 

Jį pagavo beribis išgąstis; jam jau pasirodė, kad panelės de La 

Mol akyse mažiau meilės. Tai buvo klaidingas įspūdis, bet Žiuljeno 
veidas staiga persimainė, jis mirtinai išblyško. Jo akys užgeso, ir nuo- 
širdžiausios bei nuolankiausios meilės išraišką tuoj pat nustelbė išdi- 
dumas ir netgi pykts. 

— Kas gi jums, brangusis? — švelniai ir nerimastingai paklausė 
Matilda. 

— Aš meluoju,— irzliai atsakė Žiuljenas,— ir meluoju jums! 
Negaliu sau to atleisti, o betgi dievas žino, kad aš tiek jus gerbiu, jog 
negaliu meluoti. Jūs mylite mane, esate man atsidavusi, ir man nėra 
reikalo gražbyliauti, kad jums patikčiau. 

— Dieve mano! Atseit visa tai, ko aš dešimt minučių susižavėjusi 
klausiausi — tik gražūs žodžiai? 

— Ir aš baisiai gailestauju dėl jų, brangioji Matilda. Sugalvojau 
aš juos kadaise vienai moteriai — ji mane mylėjo, bet aš ja bodėjausi... 
Tai nelemtas mano būdo bruožas, aš pats save už tai smerkiu, atleis- 
kite man. 

Graudžios ašaros sruvo Matildos skruostais. 

— Kai tik kas mane bent kiek nemaloniai paveikia, aš nejučiom 
susimąstau, — kalbėjo Žiuljenas,— o tada mano nepakenčiama at- 
mintis, — aš keikiu ją šią akimirką, — pasiūlo man kokią išeitį, ir aš 
panaudoju ją piktam. 

— Vadinasi, pati to nenumanydama, aš padariau kažką, kas jums 
nepatiko? — paklausė Matilda, sužavėdama Žiuljeną savo naivumu. 

— Vieną dieną, prisimenu, eidama pro šiuos sausmedžius, jūs 
nusiskynėte žiedą. Ponas de Liuzas paėmė jį iš jūsų, ir jūs padovano- 
Jote žiedą jam. Aš buvau už poros žingsnių. 

— Ponas de Liuzas? Negalimas dalykas, — pasakė Matilda su 
įgimtu jai išdidumu,— tai ne mano būdui. 

— Iš tikrųjų taip buvo, — gyvai atsakė Žiuljenas. 

— Na ką gi, teisybė, brangusis, — tarė Matilda, liūdnai nuleidusi 
akis. Ji tikrai žinojo, kad jau keletą mėnesių nebuvo leidusi ponui de 
Liuzui nieko panašaus daryti. 

Žiuljenas žvelgė į ją su neapsakomu švelnumu akyse. „Ne,— tarė 
sau,— ji mane myli ne mažiau kaip anksčiau“. 

Vakare Matilda juokais subarė jį už susižavėjimą ponia de Fervak: 
plebėjas įsimylėjo prasisiekėlę! „Gal tai vienintelė pasauly širdžių 
atmaina, kurios mano Žiuljenas nepriverstų paikioti“.— Ji padarė 
Iš jūsų tikrą dabitą,— pasakė ji, žaisdama jo plaukais. 

Per tą laiką, kol Žiuljenas manė, kad Matilda jį niekina, jis tapo 

vienu elegantiškiausių vyrų Paryžiuje. Ir dar pranoko visus dabitas 
tuo, kad apsitaisęs apie savo apdarą nebegalvodavo. 

Vienas dalykas erzino Matildą: Žiuljenas vis dar perrašinėjo ruso 
laiškus ir siuntinėjo juos maršalienei. 


XXXII skyrius 
TIGRAS 


Deja, kodėl yra šitaip, o ne kitaip? 


Bomaršė 


Vienas anglų keliautojas pasakoja, kaip jis laikė namuose tigrą; 
tigras buvo jo išaugintas, jis glostydavo jį, bet visada laikydavo ant 
stalo užtaisytą pistoletą. 

Žiuljenas savo beribio džiaugsmo netvardydavo tik tada, kai to 
džiaugsmo jo akyse negalėdavo matyti panelė de La Mol. Jis tiksliai 
vykdė užsidėtą įsipareigojimą — retkarčiais pasakyti jai aštresnį 
žodį. 

Kai pajusdavo, kad Matildos švelnumas, kuriuo jis tiesiog negalėjo 
atsistebėti, ir jos beribis atsidavimas tuojau jį nuginkluos, sukaupdavo 
drąsą ir staiga pasišalindavo. 

Pirmą kartą Matilda mylėjo. 

Jos gyvenimas, iki šiol vilkęsis vėžlio žingsniu, dabar skriste 
skrido. 

Bet kadangi jos išdidumas vis tiek turėjo kaip nors prasiveržti, 
Matilda nėmaž nepaisė visų tų pavojų, kuriuos galėjo užsitraukti savo 
meile. Atsargus dabar buvo Žiuljenas; ir tik tada, kai iškildavo pavo- 
jaus klausimas, Matilda nenusilenkdavo jo valiai; tačiau, būdama klus- 
ni ir beveik nužeminta su juo, ji dar išdidžiau elgėsi su visais tais, su 
kuriais susidurdavo namuose, — tėvais ir tarnais. 

Vakare, kai svetainėje būdavo šešiasdešimt svečių, ji pasišaukdavo 
Žiuljeną ir ilgai su juo vienu kalbėdavosi. 

Kai šalia jų kartą prisėdo Tanbo, ji paprašė, kad jis nueitų į biblio- 
teką ir atneštų tą Smoleto'*“ tomą, kur aprašoma 1688 metų revoliu- 

cija; pamačiusi, kad jis dvejoja, pridūrė su užgauliu išdidumu, kuris 
tarsi balzamu patepė Žiuljeno sielą: 

— Ir galite neskubėti. 

— Ar pastebėjote, kaip tas baisėlė pažiūrėjo į jus? — paklausė jis. 

— Jo dėdė jau dešimt ar dvylika metų klupsčiuoja po šitą svetai- 
nę; jei ne tas, bematant liepčiau jį išvyti. 

Jos elgesys su de Kruaznua, de Liuzu ir kitais iš paviršiaus buvo 
idealiai mandagus, bet iš esmės įžūlus. Ji labai gailestavo tiek daug 
pasakojusi kadaise Žiuljenui apie savo palankumą tiems ponams, juo 
labiau kad nedrįso dabar prisipažinti, jog tą beveik visai nekaltą do- 
mėjimąsi jais smarkiai perdėjo. 

Kad ir kokie gražūs buvo jos ketinimai, moteriška savigarba vis 
neleido jai pasakyti Žiuljenui: „Juk tik todėl, kad manęs klausėtės 
jūs, man ir buvo malonu kalbėti apie savo silpnybę neatitraukti rankos, 
kai ponas de Kruaznua, padėjęs savo ranką anti marmurinio stalo, 
lengvai palytėdavo manąją“. 

Šiandien, vos tik vienas tų ponų valandžiukei prieidavo prie jos, 
jai tuoj prireikdavo ko nors paklausti Žiuljeną, ir tai būdavo dingstis 
pasilaikyti jį prie savęs. 

Ji pasijuto nėščia ir su džiaugsmu pranešė apie tai Žiuljenui. 

— Ar dar ir dabar abejojate manimi? Ar tai ne garantija? Aš jūsų 
žmona iki grabo lentos. 

Šita žinia labai sukrėtė Žiuljeną. Jis vos neatsižadėjo nusistatytų 
elgesio taisyklių. „,„Kaip aš galiu tyčia šaltai ir užgauliai elgtis su vargše 
mergina, žudančia save dėl manęs?“ Jeigu jam pasirodydavo, kad ji 
nesveikuoja, tai netgi tomis dienomis, kai jo apdairumas bylodavo itin 
grėsmingu balsu, jis nebepajėgdavo žerti jai nė vieno tų žiaurių žodžių, 
kurie, kaip rodė jo patirtis, buvo reikalingi jų meilei išsaugoti. 

— Ketinu parašyti tėvui, — pasakė jam vieną dieną Matilda.— Jis 
man daugiau negu tėvas; tai draugas. Manyčiau, kad ir jūs, ir aš 
elgtumės negarbingai, jeigu bandytume jį dar nors valandą apgau- 
dinėti. . 

— Dieve mano! Ką jūs ketinate daryti? — išsigando Ziuljenas. 

— Atlikti savo pareigą — atsakė ji džiaugsmu spindinčiomis 
akimis. 

Ji parodė daugiau didžiadvasiškumo negu jos meilužis. 

— Bet jis mane gėdingai išvys! 

— Tai jo teisė, reikia ją gerbti. Aš paduosiu jums ranką, ir mudu 
išeisime pro vartus pačioj dienos aky. 

Sujaudintas Žiuljenas paprašė ją palaukti dar bent vieną sa- 
vaitę. 

Ji atsakė: 

— Negaliu, garbė to reikalauja; tai mano pareiga, privalau ne- 
delsdama ją atlikti. 

— Ak, taip! Tai aš įsakau jums palaukti,— pratarė pagaliau 
Žiuljenas.— Jūsų garbei negresia pavojus, aš — jūsų vyras. Šitas 
esminis žingsnis padarys perversmą mūsų abiejų gyvenime. Aš irgi 
turiu savų teisių. Šiandien antradienis; kitą antradienį bus priėmimas 
pas kunigaikštį de Recą; vakare, kai ponas de La Molis grįš namo, 
durininkas įteiks jam lemtingąjį laišką... Jis tik ir tesvajoja, kaip pa- 
daryti jus kunigaikštiene, aš tą gerai žinau; pagalvokite, koks jis pa- 
sijus nelaimingas! 

— Jūs norite pasakyti: kaip jis atkeršys? 

— Aš galiu gailėtis savo geradario, sielotis, kad kenkiu jam; bet 
aš nebijau ir niekada nieko nebijosiu. 

Matilda nusileido. Nuo to laiko, kai ji pasisakė Žiuljenui, kas ją 
ištiko, jis pirmą kartą kalbėjo su ja tokiu valdingu tonu; jis niekada 
jos taip karštai nemylėjo. Jautrioji jo sielos pusė su džiaugsmu stver- 
davosi tos dingsties, kad Matildos dabartinė būklė neleidžianti jam 
griežtai su ja kalbėtis. Mintis apie prisipažinimą ponui de La Moliui 
jį nepaprastai sujaudino. Nejaugi jam reikės skirtis su Matilda? Ir nors 
jai bus labai skaudu, kad jis išvyksta, ar po mėnesio ji dar nebus jo 
pamiršusi? 

Ne mažesnį siaubą kėlė jam ir teisingi priekaištai, kuriais jį gali 
apiberti markizas. 

Vakare jis prisipažino Matildai antrąją savo širdgėlos priežastį, 
o paskui, apkvaitęs iš meilės, pasakė ir pirmąją. 

Jos veidas persimainė. 

— Iš tikrųjų? — tarė ji.— Išsiskirti su manim pusei metų būtų 
jums nelaimė? 

— Didžiulė, vienintelė nelaimė pasaulyje, apie kurią aš negaliu 
galvoti be pasibaisėjimo. 

Matilda pasijuto nepaprastai laiminga. Žiuljenas taip stropiai 
vaidino savo vaidmenį, jog pagaliau ją įtikino, kad jinai myli labiau 
negu jis. 

Netruko ateiti lemtingasis antradienis. Vidunaktį, grįžęs namo, 
markizas rado laišką, ant kurio buvo užrašyta, kad jis privaląs atplėšti 
jį pats ir tik tada, kai nebūsią liudytojų. 


Antra dalis 380 


„Tėve, 


Visi visuomeniniai ryšiai tarp mūsų nutraukti, belikę kraujo ry- 
šiai. Po mano vyro jūs esate ir visada būsite brangiausias man žmogus 
pasaulyje. Man akys plūsta ašaromis, kai pagalvoju, kaip jus skaudinu, 
bet, kad mano gėda neišeitų viešu mon, kad jūs turėtumėte laiko pa- 
galvoti ir veikti, negaliu ilgiau atidėlioti šio prisipažinimo. Jeigu jūs 
iš prisirišimo man — žinau, kad jis begalinis, — teiksitės paskirti ne- 
didelę rentą, aš apsigyvensiu drauge su savo vyru, kur jūs panorėsite, 
pavyzdžiui, Šveicarijoje. Jo pavardė visiškai nežinoma, ir niekam 
neateis į galvą, kad ponia Sorel, Verjero dailidės marti, yra jūsų duktė. 
Štai ta pavardė, kurią man taip sunku buvo prisiversti parašyti. Man 
baisu, kad jūsų pyktis, nors ir toks teisingas iš pažiūros, nenukryptų 
prieš Žiuljeną. Aš nebūsiu kunigaikštienė, tėve, man tai pasidarė aišku 
tada, kai pamilau jį; nes aš pirmoji pamilau jį, aš jį sugundžiau. Iš jūsų, 
Iš savo protėvių aš paveldėjau iškilnią sielą, ir todėl mano dėmesio ne- 
gali patraukti tai, kas yra ar man atrodo banalu. Veltui bandžiau, 
norėdama jums įtikti, susidomėti ponu de Kruaznua. Kam pastatėte 
man prieš akis tikrai vertingą žmogų? Juk jūs pats pasakėte, kai grįžau 
iš Ijerų: „Jaunasis Sorelis — vienintelis žmogus, su kuriuo man ne- 
nuobodu“. Vargšas vaikinas, kremtasi, jei tai įmanoma, tiek pat, kiek 
1r aš, dėl to skausmo, kurį suteiks jums šitas laiškas. Negaliu reikalauti, 
kad nepyktumėte ant manęs kaip tėvas; bet prašau jus — nesiliaukite 
manęs mylėjęs kaip draugas. 

Žiuljenas elgėsi su manim pagarbiai. Jei ir kreipdavosi kartais 
į mane, tai tik iš nuoširdaus dėkingumo jums: įgimtas jo būdo išdidu- 
mas neleidžia jam atsakyti kitaip kaip oficialiai visiems tiems, kurių 
padėtis daug aukštesnė už jo. Jis skaudžiai jaučia socialinės padėties 
skirtumą — toks jis iš prigimimo. Tai aš pati — raudonuodama 
prisipažįstu savo geriausiam draugui, ir niekada šio prisipažinimo 
neišgirs iš manęs niekas kitas, — tai aš pati vieną dieną sode suspau- 
džiau jam ranką. 

Ar vertės jums berūstauti ant jo rytoj? Mano klaida nebeatitaisoma. 
Jeigu tik pareikalausite, Žiuljenas mano lūpomis perduos jums savo 
nuoširdžiausią pagarbą ir sielvartą, kad jus įskaudino. Jūs daugiau 
jo nematysite; 0 aš eisiu su juo ten, kur jis panorės. Tai jo teisė, tai 
mano pareiga, jis mano vaiko tėvas. Jei jūsų gera širdis teiksis mums 
skirti šešis tūkstančius frankų pragyvenimui, priimsiu juos su dėkin- 
gumu; jei ne, Žiuljenas ketina įsikurti Bezansone ir dirbti lotynų kal- 

bos ir literatūros mokytoju. Kad ir kokia žema bus jo pradžia, esu 
įsitikinusi — jis iškils. Su juo aš nesibijau likti niekam nežinoma. Jei 
įvyks revoliucija, esu tikra, kad jam atiteks pirmas vaidmuo. Ar galė- 
tumėte pasakyti ką panašaus apie kurį nors iš tų, kurie siekė mano 
rankos? Jie turi gražius dvarus! Betgi ta viena aplinkybė anaiptol 
nežadina mano susižavėjimo jais. Mano Žiuljenas aukštai iškiltų 
net esant dabartinei santvarkai, jei turėtų milijoną ir mano tėvo už- 
tartį...“ 


Matilda, žinodama, kad markizas — ūmus žmogus, prirašė aš- 
tuonis puslapius. 

„Ką daryti? — svarstė Žiuljenas, vaikščiodamas vidunaktį po so- 
dą, kol ponas de La Molis skaitė laišką. — Pirma, kas man privalu, 
antra, kas man naudinga? Mano dėkingumas jam neaprėpiamas; be jo 
aš būčiau koks niekšelis, einąs trečiaeiles pareigas, ir dar, ko gero, ne 
toks niekšas, kad nesukelčiau aplinkinių neapykantos ir persekioji- 
mo. Jis padarė iš manęs aukštuomenės žmogų. Vadinasi, neišvengia- 
mos mano niekšystės bus, pirma, retesnės, antra, ne tokios šlykščios. 
Tai daugiau, negu kad jis būtų dovanojęs man milijoną. Turiu būti 
jam dėkingas ir už šitą ordiną, ir už tariamą diplomatinę tarnybą, 
kuri kelia mane virš minios lygio. 

Jeigu jis panorėtų duoti man nurodymų, kaip elgtis, ir paimtų į 
rankas plunksną, ką jis parašytų?..“ 

Žiuljeno mintis staiga nutraukė senasis pono de La Molio kamerdi- 
neris. 

— Markizas kviečia jus tuoj pat pas save, apsirengusį ar ne. 

— Saugokitės, ponas markizas pajuodęs iš pykčio, — žengdamas 
šalia Žiuljeno, tyliai pridūrė tarnas. 

XXXIII skyrius 
SILPNYBĖS KANČIOS 


Šlifuodamas šitą deimanią, nemitrus 
juvelyras sugadino keletą labiausiai Zaiža- 
ruojančių jo briaunų. Viduramžiais, — bel 
ką aš sakau, — dar Rišeljė laikais prancūzas 
pajėgė norėti. 

Mirubo 


Žiuljenas rado markizą įšėlusį: galbūt pirmą kartą gyvenime šitas 
didikas elgėsi netaktiškai; jis užvertė Žiuljeną visais keiksmais, kokie 
jam užėjo ant liežuvio. Mūsų didvyris nustebo, suirzo, bet jo dėkingu- 
mas markizui nėmaž nesusvyravo. „Kiek puikių vilčių nuo seno puose- 
lėjo šitas vargšas Žmogus, ir štai visos palaidotos vienu akies mirksniu! 
Bet aš privalau jam ką nors atsakyti, tylėjimas tik dar labiau jį įpykins“. 
Atsakymą Žiuljenas pasiskolino iš Tartiufo. 

— Aš ne angelas... Tarnavau jums ištikimai, jūs man dosniai mo- 
kėjote... Aš jums dėkingas, bet man dvidešimt dveji metai... Šiuose na- 
muose mane supratote vien jūs ir ta žavinga būtybė... 

— Išgama! — suriko markizas. — Žavinga! Žavinga! Tą dieną, 
kai ji pasirodė jums žavinga, jūs turėjote sprukti! 

— Aš ir bandžiau; prašiau jus tada mane išleisti į Langedoką. 

Markizas įsiutęs bėgiojo po kambarį, pagaliau nuvargo ir, skausmo 
palaužtas, sukrito į fotelį; Žiuljenas girdėjo, kaip jis pusbalsiu sumur- 
mėjo: „Juk tai anaiptol ne blogas žmogus“. 

— Ne, aš nenoriu jums blogo, — šūktelėjo Žiuljenas, puldamas 
ant kelių. Tačiau be galo to susigėdo ir skubiai atsikėlė. 

Markizas buvo iš tiesų paklaikęs. Pamatęs suklupusį Žiuljeną, vėl 
ėmė svaidytis pasibaisėtinais keiksmais kaip paskutinis vežikas. Neį- 
prasti keiksmažodžiai, matyt, kreipė jo dėmesį į šalį. 

„Kaip? Mano duktė vadinsis ponia Sorel! Kaip? Mano duktė ne- 
bus kunigaikštienė!“ Kiekvieną kartą, kai šios dvi mintys visu ryšku- 
mu iškildavo pono de La Molio sąmonėje, jis baisiai kentėjo ir praras- 
davo savitvardą. Žiuljenas išsigando, kad markizas nepultų jo 
mušti. 

Šviesesnėmis akimirkomis, kai markizas atrodė tarsi apsiprantąs 

su savo neganda, jis kreipdavosi į Žiuljeną su gana protingais priekaiš- 
tais: 

— Reikėjo bėgti, pone,— sakė jis. — Jūsų pareiga buvo bėgti... 
Jūs tikras niekšas... 

Žiuljenas priėjo prie stalo ir parašė: 

„Gyvenimas jau seniai tapo man nepakenčiamas,— nusprendžiau 
jį užbaigti. Prašau poną markizą priimti mano begalinę padėką, taip 
pat leisti man atsiprašyti už nepatogumus, kuriuos gali sukelti mano 
mirtis jo rūmuose“. 

— Teikitės, ponas markize, žvilgtelėti į šitą raštelį... Nužudykite 
mane,— tarė Žiuljenas,— arba įsakykite savo kamerdineriui mane 
nužudyti. Dabar pirma valanda nakties, aš vaikščiosiu sode, pagal 
aną sieną. 

— Nešdinkitės po velnių! — riktelėjo markizas, kai jis ėjo pro 
duris. 

„Suprantu,— galvojo Žiuljenas,— jis neturėtų nieko prieš, jei aš 
išvaduočiau jo kamerdinerį nuo pareigos nudėti mane... Ne, tegul žu- 
do, labai prašau, duodu jam šią satisfakciją... Bet aš, po galais, myliu 
gyvenimą... Privalau gyventi dėl savo sūnaus“. 

Iš pradžių pavaikščiojęs po sodą su gresiančio pavojaus nuojauta 
širdyje, paskiau visas atsidavė minčiai apie sūnų, pirmą kartą visu ryš- 
kumu iškilusiai jo vaizduotėje. 

Šitas rūpestis, toks naujas Žiuljenui, įkvėpė jam apdairumo. „Kas 
man galėtų patarti, kaip elgtis su šituo karštuoliu... Jis visai pametė 
protą ir gali bet ką padaryti. Fukė per toli, be to, kur jam suprasti, kas 
dedasi tokio Žmogaus kaip markizas širdyje. 

Grafas Altamira... Bet ar galiu aš būti tikras, kad jis amžinai tylės? 
Mano mėginimas paprašyti patarimo neturi virsti viešu žygiu ir supai- 
nioti mano padėtį. Deja, man lieka tik niūrusis kunigas Piraras... bet 
jo protas sukaustytas jansenizmo... Koks nors nedorėlis jėzuitas, pa- 
žįstąs pasaulį, geriau man praverstų... Kunigas Piraras lengvai gali 
mane apkulti, vos tik aš prasižiosiu apie savo nusikaltimą“. 

Žiuljenui į pagalbą atėjo Tartiufo genijus. „Ką gi, nueisiu pas jį 
išpažinties“. Taip jis galutinai ir apsisprendė, pravaikščiojęs sode išti- 
sas dvi valandas. Nebegalvojo, kad gali užklupti šautuvo kulka, jį 
ėmė miegas. 

Kitą rytą, labai anksti, Žiuljenas jau buvo už kelių mylių nuo Pa- 
ryžiaus ir beldėsi į rūsčiojo jansenisto duris. Jis didžiai nustebo, kad jo 
prisipažinimas ne toks jau netikėtas kunigui. 

„Galbūt kaltas ir aš“,— kalbėjo pats sau kunigas, ne tiek supykęs, 
kiek susirūpinęs. 

— Aš, man regis, numaniau apie šią meilės istoriją... Bet iš drau- 
giškumo jums, nelemtas padauža, nesiryžau perspėti tėvą... 

— Ką jis darys? — gyvai paklausė Žiuljenas. 

(Šią valandėlę jis mylėjo kunigą Pirarą, ir susikirtimas su juo būtų 
buvęs jam labai skaudus.) 

— Man rodos, yra trys išeitys, — kalbėjo toliau Žiuljenas. — Pir- 
ma, ponas de La Molis gali pasirūpinti, kad man būtų padarytas ga- 
las, — ir jis papasakojo apie priešmirtinį savižudžio laišką, kurį paliko 
markizui. — Antra, gali pavesti grafui Norberui iškviesti mane į dvi- 
kovą ir nušauti. 

— Ir jūs priimtumėte iškvietimą? — piktai šūktelėjo kunigas, 
pašokęs iš vietos. 

— Jūs neleidžiate man baigti. Aišku, aš niekada nešausiu į savo 
geradario sūnų. 

Trečia, jis gali įsakyti man išvykti. Jeigu jis pasakys man: „Išva- 
žiuokite į Edinburgą ar į Niujorką“, aš paklusiu. Tada galima bus 
nuslėpti panelės de La Mol būklę; bet aš jokiu būdu nepakęsiu, kad 
jie sunaikintų mano sūnų. 

— Neabejokite, tokia ir bus pirmoji to sugedusio žmogaus mintis... 

Tuo tarpu Paryžiuje Matilda blaškėsi iš nevilties. Ji pasi matė su tė- 
vu apie septintą valandą ryto. Jis parodė jai Žiuljeno laišką, ir ji dabar 
drebėjo, kad Žiuljenas nebūtų nusprendęs, jog pati kilniausia išeitis — 
nusižudyti. „Ir be mano sutikimo“',— galvojo ji su širdgėla, beveik su 
pykčiu. 

— Jeigu jis mirs, mirsiu ir aš, — pasakė ji tėvui. — Ir jūs būsite 
kaltas dėl jo mirties... Galbūt jūs tuo tik pasidžiaugsite... Bet prisiekiu 
jo vėle, kad aš tuoj pat užsivilksiu gedulo drabužius ir paskelbsiu viešai, 
Jog esu pono Sorelio našlė; šia pavarde ir išsiuntinėsiu pranešimą apie 
jo mirtį, turėkite tai galvoj... Nelaukite, kad išsigąsčiau, kad pasirody- 
čiau silpnadvasė. 

Iš meilės ji beveik neteko proto. Dabar iau ponas de La Molis ne- 
bežinojo, ko stvertis. 

Jis pradėjo kiek blaiviau žiūrėti į tai, kas atsitiko. Per pusryčius 
Matilda nepasirodė. Kai markizas suprato, kad ii nieko neprasitarė 
motinai, jam nukrito nuo krūtinės baisus akmuo, o svarbiausia — liko 
itin paglostyta jo savimeilė. 

Žiuljenas grįžo vidudienį. Kieme sukaukšėjo arklio kanopos. Žiul- 

jenas nušoko nuo arklio. Matilda liepė jį pakviesti ir puolė jam į glėbį 
beveik savo kambarinės akivaizdoje. Žiuljenas nebuvo jai per daug 
dėkingas už tą veržlumą: po ilgo pasikalbėjimo su kunigu Piraru 
buvo nusiteikęs labai diplomatiškai ir nusprendęs veikti labai apdai- 
riai. Jo vaizduotė atvėso, persvarsčius visas galimybes. Matilda su 
ašaromis akyse papasakojo, kad mačiusi jo raštelį apie ketinimą nusi- 
žudyti. 

— Tėvas gali persigalvoti; padarykite man malonumą — tuoj pat 
išvykite į Vilkjė. Sėskite ant arklio, dinkite iš rūmų, kol mūsiškiai ne- 
pakilo nuo stalo. 

Matydama, kad Žiuljenas stovi ir žiūri į ją su ramia nuostaba, ji 
apsipylė ašaromis. 

— Leisk man tvarkyti mūsų reikalus, — sušuko ji karštai, spaus- 
dama jį savo glėbyje. —- Tu žinai, kad aš ne savo noru skiriuosi su ta- 
vim. Siųsk laiškus mano kambarinės vardu, žiūrėk, kad adresas 
būtų užrašytas svetima ranka, o aš tau rašysiu ištisus tomus. Sudiev, 
bėk! 

Žiuljeną įžeidė šis paskutinis žodis, tačiau jis pakluso. „Taip jau 
lemta, — pagalvojo: — net gražiausiomis akimirkomis tie žmonės 
sugeba mane užgauti“. 

Matilda tvirtai laikėsi prieš visus protingus tėvo planus. Derėtis ji 
sutiko tik tokiomis sąlygomis: ji taps ponia Sorel ir gyvens vargingai su 
vyru Šveicarijoje arba liks su juo pas tėvą Paryžiuje. Nė girdėti neno- 
rėjo apie pasiūlymą gimdyti slaptai. 

— Tada ir prasidėtų visokie šmeižtai, ir aš neišvengčiau gėdos. 
Praėjus dviem mėnesiams po vedybų, mes su vyru išvažiuosime į ke- 
lionę, ir bus lengva pavaizduoti, kad mūsų sūnus gimė deramu laiku. 

Iš pradžių šitas atkaklumas siutino markizą, bet galų gale privertė 
jį sudvejoti. 

Graudulio akimirką jis tarė dukteriai: 

— Štai, imk, čia dovanojimo raštas dešimties tūkstančių livrų ren- 
tai, pasiųsk jį savo Žiuljenui, ir tegul kuo greičiausiai susitvarko taip, 
kad negalėčiau jos iš jo atimti. 

Žinodamas, kaip Matilda mėgsta įsakinėti, Žiuljenas tik tam, kad 
paklustų jai, be jokio reikalo nujojo keturiasdešimt mylių; dabar jis 
buvo Vilkjė ir tikrino nuomininkų sąskaitas; markizo geradarystė bu- 
vo jam dingstis grįžti į Paryžių. Prieglobsčio jis paprašė kunigą Pirarą, 
kuris per tą laiką buvo tapęs naudingiausiu Matildos sąjungininku. 
Kiekvieną kartą, kai markizas paklausdavo kunigo nuomonės, šis įro- 

dydavo, kad vienintelė išeitis — atviros jungtuvės, bet kuris kitas kelias 
būtų nusikaltimas dievo akyse. 

— Ir laimė, — pridurdavo kunigas, — gyvenimiškoji išmintis šiuo 
atveju sutinka su tikėjimu. Ar galima būtų, pažįstant nenuramdomą 
panelės de La Mol būdą, nors akimirką tikėtis, kad ji laikys paslaptyje 
tai, ko pati nenori slėpti? Jeigu jūs nesutiksite, kad jungtuvės įvyktų 
atvirai, visuomenė daug ilgiau domėsis šiuo keistu mezaliansu. Reikia 
viską paskelbti iš karto, kad neliktų mažiausios paslapties — nei jos 
regimybės, nei realaus fakto. 

— Teisybė, — atsakė susimąstęs markizas. — Šitaip veikiant, kal- 
bos apie šias vedybas jau po trijų dienų atrodys nuobodus plepalai, 
pritinką tik siaurapročiams. Reikėtų palaukti kokios nors stambios 
vyriausybės akcijos prieš jakobinus ir tyliai viską sutvarkyti kilusio 
triukšmo priedangoje. 

Du ar trys pono de La Molio draugai buvo tos pačios nuomonės 
kaip kunigas Piraras. Jie taip pat manė, kad didžiausia kliūtis — ryž- 
tingas Matildos būdas. Bet ir po visų įtaigių jų samprotavimų markizas 
negalėjo susigyventi su mintimi, kad reikia visam laikui atsižadėti vil- 
ties pamatyti dukterį ant kunigaikštienės kėdutės. 

Jo atmintyje ir vaizduotėje tebesisuko visokios klastos ir apgavys- 
tės, kurios buvo dar įmanomos jo jaunystės laikais. Nusilenkti būtiny- 
bei, pabūgti įstatymo atrodė jam kvaila ir negarbinga jo rango žmogui. 
Brangiai jam dabar teko mokėti už visas kerinčias svajones apie myli- 
mos dukters ateitį, kuriomis jis liūliavo save dešimt metų. 

„Kas būtų galėjęs tai numatyti? — galvojo jis. — Mergina tokio 
išdidaus būdo, tokio įstabaus proto! Ji labiau negu aš puikavosi savo 
vardu! Jai iš anksto piršosi žymiausi Prancūzijos didikai! 

Reikia atsižadėti bet kokio sveiko protavimo. Toks jau mūsų am- 
žius: viskas jaukiasi! Mes žengiame į chaosą“. 

XXXIV skyrius 
ŽMOGUS SU GALVA 


Prefektas jojo ir svarstė: „Kodėl man 
netapti ministru. ministrų tarybos pirmi- 
ninku, kunigaikščiu? Stai kaip aš kariau- 
čiau... O šit kokiu būdu surakinčiau grandi- 
nėmis visus naujovių mėgėjus... 


Le Globe 


Joks argumentas neįstengs pakirsti galios, kurią įgauna dešimtmetį 
puoselėjamos saldžios svajonės. Markizas sutiko, kad pykti neprotinga, 
bet atleisti niekaip negalėjo ryžtis. „Kad tą Žiuljeną ištiktų koks nelai- 
mingas atsitikimas“, — pagalvodavo jis retkarčiais. Šitaip sielvar- 
tinga jo vaizduotė guodėsi beprasmiškiausiomis iliuzijomis, kurios 
vertė niekais visų išmintingų kunigo Piraro samprotavimų poveikį. 
Taip prabėgo mėnuo, o derybos nepasistūmėjo į priekį nė per žin- 
gsnį. 

S 5ienižiani šitą šeimyninę problemą, lygiai kaip ir tvarkant poli- 
tinius reikalus, markizui į galvą ateidavo puikių minčių, kuriomis jis 
žavėdavosi trejetą dienų. Tuomet kuris nors veiklos planas patikdavo 
jam ne todėl, kad būtų buvęs paremtas blaivia logika; ne, priešingai — 
logiką jis tevertindavo tiek, kiek ji remdavo jo pasirinktą planą. Tris 
dienas jis veikdavo su poeto užsidegimu ir įkvėpimu, mėgindamas pa- 
kreipti įvykių eigą tam tikra linkme; ketvirtą dieną viskas būdavo už- 
miršta. 

Iš pradžių Žiuljeną glumino markizo lėtumas; bet po kelių savai- 
čių jam pradėjo aiškėti, kad šiuo klausimu ponas de La Molis neturi 
jokio užsibrėžio plano. 

Ponia de La Mol ir visi namiškiai buvo įsitikinę, kad Žiuljenas ke- 
liauja po provinciją dvarų administravimo reikalais; o jis tuo tarpu 
slapstėsi kunigo Piraro klebonijoje ir beveik kasdien matėsi su Matilda; 
jinai kiekvieną rytą praleisdavo visą valandą pas tėvą, bet kartais jie 
ištisom savaitėm neužsimindavo apie dalyką, į kurį krypo visos jų 
mintys. 

— Nė žinoti nenoriu, kur tas Žmogus, — pasakė jai vieną dieną 
markizas, — pasiųskite jam šį laišką. 

Matilda perskaitė: 


„Langedoko dvarai duoda dvidešimt tūkstančių šešis šimtus frankų 
pajamų per metus. Dovanoju dešimt tūkstančių šešis šimtus frankų 
dukteriai ir dešimt tūkstančių frankų ponui Žiuljenui Soreliui. Žino- 
ma, atiduodu ir pačius dvarus. Liepkite notarui surašyti atskirai du 
dovanojimo aktus ir rytoj man juos atnešti; po šito visi santykiai tarp 
mūsų nutraukti. Ak pone, ar galėjau aš viso šito tikėtis? 

Markizas de La Molis“ 


— Dėkoju iš visos širdies, — linksmai tarė Matilda. — Mudu ap- 
sigyvensime Egijono pilyje, tarp Aženo ir Marmando. Girdėjau, ten 
taip gražu kaip Italijoje. 

Šita dovana begaliniai nustebino Žiuljeną. Jis jau nebuvo tas at- 
šiaurus ir šaltas žmogus, kokį mes anksčiau pažinojome. Visas jo min- 
tis iš anksto užvaldė sūnaus likimas. Netikėtai jam tekęs turtas, gana 
stambus tokiam vargšui kaip jis, sužadino jo garbėtrošką. Dabar kartu 
su Žmona jis turi trisdešimt šešis tūkstančius frankų rentos. O Matildos 
visi jausmai susiliejo į vieną — ji dievino savo vyrą: šitaip iš didystės ji 
visada vadino Žiuljeną. Jos karščiausias, jos vienintelis troškimas buvo 
išsikovoti savo vedybų pripažinimą. Ji tolydžio ir be saiko gėrėjosi di- 
džia išmintimi, kurią parodė, surišdama savo likimą su tokiu neprilyg- 
stamu žmogumi. Asmeniniai privalumai tapo jos galvoje madingu 
devizu. 

Itin reti pasimatymai, daugybė reikalų, trumpos valandėlės, kurias 
jie tegalėdavo skirti pasikalbėjimams apie meilę, — visa tai parėmė ka- 
daise Žiuljeno sugalvotą išmintingą taktiką. 

Matilda galų gale ėmė nekantrauti, kad taip retai mato žmogų, 
kurį iš tikrųjų įstengė pamilti. 

Vieną tokio susierzinimo akimirką ji parašė tėvui laišką, kurį pra- 
dėjo kaip Otelas. 


„Mano pasirinkimas pakankamai aiškiai rodo, kad aš iškėliau Žiul- 
jeną aukščiau tų malonumų, kuriuos galėjo suteikti salonai markizo 
de La Molio dukteriai. Tie džiaugsmai, kurių kiti semiasi iš žmonių 
pagarbos ir smulkios tuštybės, man neegzistuoja. Štai jau greit pusantro 
mėnesio, kai aš gyvenu atsiskyrusi nuo vyro. Tuo aš pakankamai įro- 
džiau savo pagarbą jums. Dar prieš ateinantį ketvirtadienį aš paliksiu 
gimtuosius namus. Jūsų geradarysčių dėka mes turtingi. Mano pas- 
laptį Žino tik garbusis kunigas Piraras. Nuvyksiu pas jį; jis mus sutuoks, 

o po valandos mes išvažiuosime į Langedoką ir niekada nepasirodysi- 
me Paryžiuje, nebent jūs įsakysite. Bet širdį man skaudina vienas da- 
lykas: žmonės iš viso to pasidarys pikantišką istoriją apie mane ir apie 
jus. Kvailių epigramos, ko gero, privers mūsų puikųjį Norberą iššaukti 
Žiuljeną į dvikovą. Tokiu atveju — aš jį pažįstu — būčiau prieš jį 
visiškai bejėgė. Jo sieloje pabustų maištaująs plebėjas. Maldauju ant 
kelių, tėve, atvykite į mūsų sutuoktuves kunigo Piraro bažnyčioje atei- 
nantį ketvirtadienį. Tada pikti liežuviai nebebus tokie aštrūs, o jūsų 
vienturčio sūnaus ir mano vyro gyvybei nebegrės pavojus, ir t. t., ir 
t 


Šitas laiškas sukėlė markizo sieloje nepaprastą sąmyšį. Vadinasi, 
reikia galų gale ryžtis. Nebepaisė jis nei smulkių įpročių, nei eilinių 
draugų. 

Šitomis ypatingomis aplinkybėmis vėl paėmė viršų svarbiausi jo 
būdo bruožai, kuriuos suformavo jaunystėje išgyventi įvykiai. Vargai, 
patirti emigracijoje, padarė iš jo svaičiotoją. Dvejus metus valdęs di- 
džiulį turtą ir naudojęsis visomis privilegijomis karaliaus rūmuose, 
1790 metais jis nuklimpo į baisų emigranto skurdą. Ši kieta mokykla 
pakeitė dvidešimt dvejų metų jaunuolio sielą. Tiesą sakant, jis jautėsi 
veikiau laikinai įsikūręs tarp dabartinių savo turtų negu jų pavergtas. 
Betgi ta pati vaizduotė, kuri išgelbėjo jo sielą nuo aukso gangrenos, 
padarė jį auka beprotiškos manijos: jo duktė turi gauti aukštą titulą. 

Per tuos pusantro mėnesio markizas, pasidavęs ūmiai užgaidai, 
kartais nuspręsdavo apipilti Žiuljeną turtais; skurdas jam, ponui de La 
Moliui, atrodė bjaurus, gėdingas dalykas, neįmanomas jo dukters vy- 
rui; jis mėtė pinigus saujomis. Rytojaus dieną, vaizduotei pasukus kita 
kryptimi, jam rodydavosi, kad Žiuljenas perprasiąs šią nebylią pini- 
ginio dosnumo kalbą, pakeisiąs pavardę, išvyksiąs į Ameriką ir parašy- 
siąs Matildai, kad jis jai miręs... Ponas de La Molis jau tardavo, kad 
tas laiškas parašytas, vaizduodavosi, kaip jis paveiks dukters būdą... 

Tą dieną, kai tokias jo jaunatviškas svajas išblaškė tikras Matildos 
laiškas, markizas, ilgai svarstęs, kaip nužudžius ar privertus Žiuljeną 
išnykti, ėmė mąstyti, kad reikėtų sukurti jam puikią padėtį. Štai jis su- 
teiksiąs Žiuljenui kurio nors savo dvaro vardą; o kodėl negalima jam 
perduoti pero titulo? Jo uošvis, kunigaikštis de Šolnas, kai Ispanijoje 
žuvo vienturtis sūnus, keletą kartų užsiminė, kad norėtų palikt savo 
titulą Norberui... 

„Niekas negali neigti ypatingų Žiuljeno sugebėjimų tvarkyti pini- 

ginius reikalus, drąsos, gal net šaunumo... — svarstė markizas. — Bet 
to charakterio gelmėse, man rodos, yra kažkas grėsmingo. Tokį įspūdį 
jis daro visiems, vadinasi, tas įspūdis neapgaulingas (juo sunkiau buvo 
apčiuopti tą tikrai egzistuojantį bruožą, juo labiau jis gąsdino lakią 
senojo markizo vaizduotę). 

Mano duktė labai bukliai man tai nusakė aną dieną (laiške, kuris 
buvo sunaikintas): ,„Žiuljenas neprisišliejo prie jokio salono, prie jokio 
ratelio“. Jis nepasirūpino jokia parama prieš mane ir lieka be menkiau- 
sių išteklių, jei aš išmetu jį... Kas tai — šiandieninės visuomenės nepa- 
žinimas?.. Aš bent porą kartų jam sakiau: tėra vienas tikras ir parankus 
kelias iškilti — per salonus... 

Ne, jis nepanašus į mitrų ir klastingą prokurorą, kuris nepražiop- 
so nė vienos akimirkos, nė vienos progos... Savo būdu jis anaiptol 
neprimena Liudviko XI''“. Antra vertus, matau, kad jis vadovaujasi 
toli gražu ne kilniais principais... Nesusigaudau... Gal jis įsikalė tas 
elgsenos normas, norėdamas jomis pažaboti savo aistras? 

Beje, vienas dalykas aiškus: jis nepakenčia paniekos, šia prasme 
jis mano rankose. 

Aukštai kilmei jis nesilanksto, tas tiesa, instinktyvios pagarbos 
mums nejaučia... Tai trūkumas; bet seminaristo siela, šiaip ar taip, te- 
turėtų geisti gyvenimo džiaugsmo ir pinigų. O jis visai kitoks: nieku 
būdu negali pakelti paniekos“. 

Prispirtas dukters laiško, ponas de La Molis pamatė, kad reikia ap- 
sispręsti: ,,„Pagaliau štai svarbiausias klausimas: ar Žiuljenas įsidrąsino 
meilintis mano dukteriai tik todėl, kad žinojo, jog myliu ją labiau už 
viską ir turiu šimto tūkstančio ekiu rentą? 

Matilda tvirtina, kad buvę kaip tik priešingai... Ne, mielas Žiulje- 
nai, šis dalykas neturi kelti man jokių abejonių. 

Ar tai buvo tikra, netikėta meilė, ar žemas noras iškilti į viršūnes? 
Matilda įžvalgi, ji iš karto pajuto, kad šis įtarimas gali pražudyti jį ma- 
no akyse, todėl prisipažino: ji esą pirmoji įsimylėjusi jį... 

Tokia išdidi mergina — ir galėjo užsimiršti tiek, kad pati žengtų 
pirmą žingsnį!.. Vakare spustelėti jam sode ranką! Koks siaubas! Tarsi 
nebūtų turėjusi šimto kitų, padoresnių būdų parodyti, kad skiria jį iš 
kitų. 

Kas teisinas, tas kaltas; aš nepasitikiu Matilda...“ Tą dieną markizo 
samprotavimai atrodė įtikimesni negu paprastai. Tačiau nugalėjo 
įprotis, jis nusprendė laimėti laiko ir parašyti dukteriai. Mat jie dabar 
susirašinėjo — iš vienos rūmų pusės į kitą ėjo laiškai. Ponas de La 

Molis nedrįso ginčytis su Matilda ir perkalbinėti ją. Bijojo, kad viskas 
staiga neužsibaigtų kokia nors jo nuolaida. 


Laiškas 


„Nesileiskite į naujas kvailystes; štai jums raštas, kuriuo ponas še- 
valjė Žiuljenas Sorelis de La Vernė skiriamas husarų leitenantu. Mato- 
te, ką aš dėl jo darau. Nepriešgyniaukite man, nieko neklausinėkite. 
Tegul per dvidešimt keturias valandas jis prisistato į Strasburgą, kur 
stovi jo pulkas. Pridedu pavedimą savo bankininkui ir reikalauju vyk- 
dyti mano nurodymus“. 


Matilda nežinojo, kur dėtis iš meilės 1r džiaugsmo; panoro pasinau- 
doti pergale ir tuoj pat atsakė: 


„Ponas de La Vernė pultų jums po kojų, paklaikęs iš dėkingumo, 
jei žinotų, ką jūs teikėtės dėl jo padaryti. Bet, parodęs tiek kilniaširdiš- 
kumo, jūs, tėve, užmiršote mane; jūsų dukters garbė pavojuje. Vienas 
neatsargus poelgis gali užtraukti jai amžiną dėmę, kurios nenuplaus 
nė dvidešimties tūkstančių ekiu renta. Skiriamąjį raštą ponui de La 
Vernė pasiųsiu tik tada, kai duosite žodį, kad ateinantį mėnesį Vilkjė 
dvare įvyks viešos mano jungtuvės. Tuoj po tos dienos, kurios maldau- 
ju neatidėlioti, jūsų duktė galės pasirodyti viešai tik ponios de La Vernė 
pavarde. Kaip aš jums dėkinga, brangusis tėveli, kad išgelbėjote mane 
nuo tos Sorelio pavardės, ir t. t., ir t. t.“ 


Atsakymas buvo netikėtas. 


„Klausykite manęs, arba aš viską atšauksiu. Drebėkite, jaunoji pa- 
kvaišėle. Aš dar nežinau, kas tas jūsų Žiuljenas, o jūs pati — nė to 
tiek. Tegul jis važiuoja į Strasburgą ir elgiasi kaip pridera. Aš prane- 
šiu, ką nusprendžiau, po dviejų savaičių“. 


Šitas griežtas atsakymas nustebino Matildą. „Aš nepažįstu Žiulje- 
no“,— ištarė jinai ir pasinėrė į svajones, kurdama žaviausias prielai- 
das ir tvirtai tikėdama jų realumu. „Mano Žiuljeno dvasia neįsprausta 
į siaurą saloninį šabloną, ir nepasitikėjimą jo pranašumu mano tėvui 
žadina kaip tik tas, kas jį įrodo... 

Vis dėlto, jei aš nesiskaitysiu su šiuo bandymu parodyti tvirtą cha- 
rakterį, man rodos, gali įvykti vieša scena; o skandalas pakenks mano 

padėčiai aukštuomenėje ir gali mane padaryti ne tokią patrauklią 
Žiuljeno akyse. Po tokio skandalo... dešimtį metų skursti; o beprotišką 
mano poelgį — pasirinkti vyrą dėl jo asmeninių privalumų — gali 
išgelbėti nuo pajuokos tik labiausiai akinantis turtas. Jei gyvensiu toli 
nuo tėvo, jo metų žmogus gali mane užmiršti... Norberas ves meilią, 
apsukrią moterį: juk sugebėjo Burgundijos kunigaikštienė sužavėti 
Liudviką XIV senatvėje...“ 

Ji nusprendė paklusti, bet neparodė tėvo laiško Žiuljenui; žino- 
dama patrakusį jo būdą bijojo, kad jis neištaisytų kokios paikys- 
tės. 

Vakare, kai ji pranešė Žiuljenui, kad jis — husarų leitenantas, jo 
džiaugsmui nebuvo galo. Tą džiaugsmą nesunku įsivaizduoti, prisimi- 
nus ambicingus viso jo gyvenimo siekius ir dabartinę aistrą savo sūu- 
nui. Pavardės pakeitimas jį apstulbino. 

„Šiaip ar taip, — galvojo jis, — mano romanas baigtas, ir tai mano 
vieno nuopelnas. Aš sugebėjau laimėti šitos baisingos išdidėlės širdį, — 
pridūrė jis mintyse, žiūrėdamas į Matildą. — Jos tėvas negali gyventi 
be jos, 0 ji — be manęs“. 

AUDRA 


Dieve, leisk man būti vidutinybe! 


Mirabo 


Jo siela skendėjo apmąstymuose; jis beveik nereagavo į karštą Ma- 
tildos meilumą. Niūriai tylėjo. Niekada jis neatrodė Matildai toks di- 
dingas, toks žavus. Ją ėmė baimė, kad pernelyg subtilus jo išdidumas 
nesugriautų to, kas jau pasiekta. 

Ji matė, kad į rūmus mažne kiekvieną rytą atvyksta kunigas Pira- 
ras. Ar negalėjo Žiuljenas sužinoti ko nors iš jo apie tėvo ketinimus? 
Ar negalėjo parašyti jam pats markizas, pasidavęs ūmiai savo užgaidai? 
Kaip kitaip išsiaiškinti Žiuljeno atšiaurumą po to, kai jį ištiko tokia 
didelė laimė? Ji nedrįso klausinėti. 

Nedrįso! Ji, Matilda! Į jos meilę Žiuljenui ėmė smelktis kažkokia 
miglota, netikėta nuojauta, kažkas panašaus į siaubą. Ši šalta siela 
degė tokia aistra, kokia tik begali uždegti būtybę, išaugintą Paryžiaus 
garbinamos, be saiko suklestėjusios civilizacijos aplinkoje. 

Rytojaus dieną auštant Žiuljenas jau buvo kunigo Piraro klebo- 
nijoje. Įvažiavo į kiemą pašto arkliais, įkinkytais į aptriušusią karietą, 
kurią nusisamdė gretimoje pašto stotyje. 

— Tokiu ekipažu jums dabar nedera važinėti, — niurgzliai pasakė 
rūstusis kunigas. — Štai dvidešimt tūkstančių frankų, pono de La Mo- 
lio dovana jums; turite išleisti juos per šiuos metus, bet pasistengti, kiek 
įmanoma, neapsijuokti. (Mesti tokią didelę sumą pinigų jaunam vyrui, 
kunigo nuomone, tai jį stumti į nuodėmę.) 

Markizas dar priduria: „Ponas Žiuljenas de La Vernė gauna šiuos 
pinigus iš savo tėvo, kurio pavardės sakyti nėra reikalo. Ponas de La 
Vernė galbūt jaus reikalą atsidėkoti ponui Soreliui, Verjero dailidei, 
kurs rūpinosi juo vaikystėje...“ Šią jo pavedimo dalį galėsiu atlikti ir 
aš, — pridūrė kunigas. — Įkalbėjau pagaliau poną de La Molį geruoju 
susiderėti su tuo aršiu jėzuitu de Frileru. Jo įtaka iš tiesų per daug stip- 
ri, mes nepajėgsime su ja kovoti. Šitas žmogus, prieš kurį dreba visas 
Bezansonas, turi pripažinti jūsų aukštą kilmę — tokia bus viena iš ne- 
rašytų šio susitarimo sąlygų. 

Žiuljenas nebesuvaldė savo jausmų ir puolė kunigui ant kaklo; jis 
regėjo save jau pripažintą. 

— Fi! — atstūmė jį kunigas Piraras.— Ką reiškia šita pasaulietiš- 
ka tuštybė?.. O Soreliui ir jo sūnums aš paskirsiu savo vardu penkių 
šimtų frankų metinę pensiją, ir ji bus mokama jiems tol, kol aš būsiu 
patenkintas jų elgesiu. 

Žiuljenas vėl paliko šaltas ir išdidus. Jis padėkojo, bet labai ab- 
strakčiais ir niekuo neįpareigojančiais žodžiais. „Ar galimas dalykas, — 
galvojo, — kad aš būčiau pavainikis sūnus kokio nors didiko, kurį bai- 
susis Napoleonas ištrėmė į mūsų kalnus?!“ Ši mintis atrodė jam kas- 
kart įtikimesnė. „Gal tą įrodo ir mano neapykanta tėvui?.. Vadinasi, 
aš ne toks jau pabaisa!“ 


Praėjus kelioms dienoms po šio monologo, penkioliktasis husarų 
pulkas, vienas prašmatniausių Prancūzijos armijoje, stovėjo išsirikia- 
vęs kautynių rikiuote Strasburgo manevrų aikštėje. Ševaljė de La Ver- 
nė sėdėjo ant nuostabiausio elzasietiško žirgo, už kurį užmokėjo šešis 
tūkstančius frankų. Jis buvo pakeltas į leitenantus, pabuvęs jaunes- 

niuoju leitenantu tik sąrašuose, kažkokiame pulke, apie kurį niekada 
nebuvo nė girdėjęs. 

Jo bejausmė povyza, griežtos, beveik piktos akys, pablyškęs veidas, 
nesudrumsčiamas šaltakraujiškumas jau pačią pirmą dieną pelnė jam 
gerą vardą. Netrukus pavyzdingas ir itin nuosaikus jo mandagumas, 
vikrumas, kurį jis be ypatingo didžiavimosi rodė šaudydamas iš pisto- 
leto ir fechtuodamasis, atėmė bet kam norą garsiai iš jo šaipytis. Pen- 
kias ar šešias dienas padvejojusi, pulko viešoji nuomonė apsisprendė 
jo naudai. „Šitas jaunuolis turi viską, — sakė seni pulko šaipūnai, — 
trūksta jam tik vieno — jaunatvės“. 

Iš Strasburgo Žiuljenas parašė kunigui Šelanui, buvusiam Verjero 
klebonui, beveik jau visiškai nukaršusiam senukui. 

„Neabejoju, kad jūs su džiaugsmu sužinojote apie įvykius, kurie 
paskatino mano šeimą aprūpinti mane nemažu turtu. Siunčiu jums 
penkis šimtus frankų; prašau išdalinti juos tyliai, neskelbiant mano 
pavardės, nelaimingiesiems, tokiems pat vargšams šiandien, koks aš 
buvau kadaise, nes tikriausiai padedate jiems, kaip padėjote kadaise 
man“. 

Žiuljenui galvą svaigino garbėtroška, bet ne tuštybė; vis dėlto savo 
išvaizdai jis skyrė daug dėmesio. Jo arkliai, mundurai, tarnų livrėjos — 
viskas buvo taip tvarkinga, jog būtų darę garbę akuračiausiam anglų 
lordui. Vos prieš dvi dienas per protekciją tapęs leitenantu, jis jau ap- 
skaičiavo, kad jei nori ne vėliau kaip iki trisdešimtų amžiaus metų, kaip 
visi didieji generolai, tapti armijos vadu, turi, iki sukaks dvidešimt treji 
metai, pakilti aukščiau leitenanto. Galvojo tik apie šlovę ir apie sūnų. 

Staiga Žiuljeną, patekusį pašėlusios garbėtroškos sūkurin, sugrą- 
žino tikrovėn jaunas de La Molio rūmų liokajus, atšuoliavęs pas jį kaip 
kurjeris. 


„Viskas žuvo, — rašė Matilda. — Kuo skubiausiai lėkite pas mane, 
meskite viską, jei kitaip negalima, pabėkite. Atvykęs laukite manęs 
fiakre prie mažųjų sodo vartelių, ties... gatvės... numeriu. Aš ateisiu su 
jumis pakalbėti, gal net galėsiu įsivesti į sodą. Viskas žuvo, ir, ko gero, 
nebeatitaisomai; pasikliaukite manimi, būsiu atsidavusi jums ir tvirta 
nelaimėje. Myliu jus“. 

Po kelių minučių, gavęs iš pulkininko leidimą, Žiuljenas galvotrūk- 
čiais išjojo iš Strasburgo; tačiau baisus nerimas taip jį nualino, jog at- 
jojęs iki Meco nebepajėgė toliau keliauti raitas. Šoko į pašto karietą; 
ir beveik neįtikėtinu greitumu atkako į nurodytą vietą, prie de La Mo- 

lio sodo vartelių. Varteliai atsidarė, ir Matilda nieko nepaisydama puo- 
lė jam į glėbį. Laimė, buvo tik penkta valanda ryto; gatvėje nebuvo nė 
gyvos dvasios. 

— Viskas žuvo; tėvas išsigando mano ašarų ir išvažiavo ketvirta- 
dienio naktį. Kur? Niekas nežino. Štai jo laiškas; skaitykite. 

Ir ji įlipo į fiakrą pas Žiuljeną. 


„Galėjau viską atleisti, tik ne iš anksto apgalvotą kėslą suvilioti 
jus todėl, kad esate turtinga. Štai, nelaimingoji dukra, kokia baisi tiesa. 
Duodu jums garbės žodį, jog niekada nesutiksiu, kad ištekėtumėte už to 
žmogaus. Skiriu jam dešimties tūkstančių livrų rentą, jeigu jis apsigy- 
vens kur nors toli, už Prancūzijos ribų, visų geriausia — Amerikoje. 
Perskaitykite laišką, kurį gavau, pasiuntęs paklausimą apie jį. Tasai 
begėdis pats pasiūlė man parašyti poniai de Renal. Neskaitysiu daugiau 
nė vienos jūsų eilutės, kur minėsite tą žmogų. Pasibaisėjau Paryžium 
ir jumis. Prašau jus laikyti didžiausioje paslaptyje tai, kas turi įvykti. 
Nuoširdžiai išsižadėkite niekšo, ir jūs vėl turėsite tėvą“. 


— Kur ponios de Renal laiškas? — šaltai paklausė Žiuljenas. 
— Štai jis. Nenorėjau tau jo rodyti iš karto, neparuošusi tavęs. 


Laiškas 


Pareiga šventam tikėjimui ir dorovei verčia mane, pone, žengti šį 
sunkų žingsnį; principas, kuris, be abejonės, neklaidingas, liepia man 
šiuo metu kenkti artimui, bet tik tam, kad būtų užkirstas kelias didesne: 
blogybei. Skausmas, kurį jaučiu, turi nusileisti pareigos jausmui. Taip, 
pone, tikrai galėjo pasirodyti, kad asmuo, apie kurį jūs norite sužinoti 
visą teisybę, elgiasi nesuprantamai ar net garbingai. Galimas daiktas, 
jis tarė būsiant geriau nuslėpti nuo jūsų ar bent iškreipti dalį tiesos, — 
to reikalavo atsargumas, o taipogi tikėjimas. Bet tasai elgesys, apie kurį 
jūs klausiate, buvo iš tikrųjų labai smerktinas — labiau, negu aš suge- 
bėsiu nusakyti. Tas vaikinas, beturtis ir godus, baisingu veidmainiavi- 
mu ir suvedžiodamas silpną ir nelaimingą moterį, bandė susikurti pa- 
dėtį visuomenėje ir prasimušti. Sunki pareiga ragina mane dar pridurti, 
kad, mano įsitikinimu, ponas Ž... nepripažįsta jokių religinių principų. 
Atvirai sakant, esu priversta manyti, kad viena iš priemonių, kuriomis 
jis stengiasi įsitvirtinti bet kuriuose namuose, yra suvedžioti įtakingiau- 
sią tų namų moterį. Jis dangstosi tariamu nesavanaudiškumu ir gražio- 

mis frazėmis iš romanų, bet jo vienintelis tikslas — paimti į savo ran- 
kas namų šeimininką ir jo turtą. Po jo namuose lieka tik sielvartai ir 
amžini gailestavimai, ir t. t., ir t. t.“ 


Tas be galo ilgas laiškas, pusiau nuplautas ašarų, buvo rašytas tik- 
rai ponios de Renal ranka; net rūpestingiau negu paprastai. 

— Negaliu smerkti pono de La Molio, — pasakė Žiuljenas, bai- 
gęs skaityti, — jis teisus ir apdairus. Kuris tėvas norėtų atiduoti savo 
mylimą dukterį tokiam žmogui! Sudiev! 

Žiuljenas iššoko iš fiakro ir nubėgo prie pašto karietos, kuri tebe- 
laukė gatvės gale. Matilda, kurią jis tarytum pamiršo, žengė keletą 
žingsnių įkandin jo, bet pamačiusi, kad krautuvininkai, kurie ją gerai 
pažinojo, jau kiša galvas pro savo krautuvių duris, skubiai grįžo į 
sodą. 

Žiuljenas pasileido į Verjerą. Greitai riedančioje karietoje jis nega- 
lėjo parašyti Matildai, kaip buvo ketinęs, jo ranka braižė ant popieriaus 
tik neįskaitomus krivingius. 

Į Verjerą jis nuvažiavo sekmadienio rytą. Užėjo pas vietinį ginkli- 
ninką, kuris šoko sveikinti jį, ką tik padariusį tokią karjerą. Visas mies- 
tas tik apie tai ir kalbėjo. 

Žiuljenas padėjo nemaža vargo, kol išaiškino jam, kad norįs pirkti 
porą pistoletų. Ginklininkas, jo paprašytas, pistoletus užtaisė. 

Nuaidėjo trys varpo dužiai; šitas ženklas Prancūzijos kaimuose ge- 
rai pažįstamas — po visokių rytinių skambinimų jis skelbia, kad tuoj 
prasidės suma. 

Žiuljenas įžengė į naująją Verjero bažnyčią. Visi aukšti pastato 
langai buvo užleisti purpurinėmis užuolaidomis. Žiuljenas sustojo už 
ponios de Renal suolo, per keletą žingsnių nuo jos. Jam pasirodė, kad ji 
karštai meldžiasi. Pamatęs moterį, kuri kadaise taip jį mylėjo, Žiuljenas 
pajuto, kad jo ranka tirta, ir iš pradžių neįstengė įvykdyti savo suma- 
nymo. „Negaliu,— kartojo jis sau, — tiesiog fiziškai negaliu“. 

Šią akimirką klierikas, patarnaujantis mišioms, suskambino 
pakylėjimui. Ponia de Renal nuleido galvą, ir toji valandėlę beveik 
visai pasinėrė į skraistės klostes. Žiuljenas dabar nebe taip aiškiai ma- 
tė, kad tai ji; šovė į ją, nepataikė; šovė antrą kartą — ji parkrito. 

LIUDNOS SMULKMENOS 


Nesitikėkite, kad pasirodysiu silpna- 
dvasis. Aš atkeršijau. Nusipelniau mirties, 
imkite mane. Melskitės už mano vėlę. 


Šileris 


Žiuljenas suakmenėjo, jam aptemo akys. Šiek tiek atsitokėjo, pa- 
matė, kad tikintieji bėga iš bažnyčios; kunigo prie altoriaus nebebuvo. 
Žiuljenas iš lėto nusekė paskui kelias moteris, kurios bėgo šaukdamos. 
Viena jų, braudamasi pro kitas, smarkiai jį pastūmėjo, ir jis parkrito — 
j0 kojos įsipainiojo į kėdę, kurią buvo apvertusi bėgdama minia; kel- 
damasis pajuto, jog kažkas laiko jį už pakarpos; tai buvo žandaras pa- 
radine uniforma, priėjęs jo suimti. Žiuljenas nesąmoningai buvo be- 
siekiąs pistoletų, bet už rankų jį nutvėrė antras žandaras. 

Jį nuvedė į kalėjimą. Jie įėjo į kažkokį kambarį, ant rankų jam 
uždėjo grandines, jis liko vienas; durys užsitrenkė, raktas duryse pasi- 
suko du kartus; visa tai įvyko labai greitai; Žiuljenas nieko nematė ir 
negirdėjo. 

— Dievaž, viskas baigta... — ištarė jis garsiai, kai atsipeikėjo. — 
Taip, po dviejų savaičių giljotina... arba nusižudyti iki to laiko. 

Toliau jo mintys nesiekė; jam rodėsi, jog kažkas iš visų jėgų spau- 
džia jam galvą. Atsigręžė pasižiūrėti, ar niekas jo nelaiko. Po kelių 
sekundžių kietai užmigo. 

Ponios de Renal žaizda nebuvo mirtina. Pirmoji kulka pervėrė 
skrybėlę; antrasis šūvis trenkė, kai ji gręžėsi atgal pasižiūrėti. Kulka pa- 
taikė jai į petį ir — nuostabus dalykas! — atšoko nuo sutrupinto peti- 
kaulio į gotikinį piliorių, nuo kurio atskėlė didžiulę akmens skeveldrą. 

Tvarstymas truko ilgai ir buvo labai skausmingas. Kai chirurgas, 
rimtas Žmogus, pasakė poniai de Renal: „Laiduoju už jūsų gyvybę kaip 
už savo paties“, ji labai nuliūdo. 

Jau seniai ji visa širdimi troško mirti. Šitą sielą, palaužtą pernelyg 
ilgos kančios, galutinai pribaigė laiškas ponui de La Moliui, kurį pa- 
rašyti ją privertė jos dabartinis nuodėmklausys. Ji kentėjo dėl to, kad 
negalėjo matytis su Žiuljenu; ir tą kančią pati vadino sąžinės grauža- 
tim. Nuodėmklausys, dorybingas ir uolus jaunas dvasininkas, neseniai 
atvykęs iš Dižono, šiuo atveju neklydo. 

„Mirti šitaip, nuo kito rankos, — ne nuodėmė, — galvojo ponia de 
Renal. — Dievas gal atleis man, kad džiaugiuosi dėl savo mirties“. 
Ji nedrįso pridurti: „O mirtis nuo Žiuljeno rankos — didžiausia lai- 
mė“. 

Vos tik atsikračiusi chirurgo ir draugų, urmu subėgusių jos aplan- 
kyti, ji pasišaukė Elizą, savo kambarinę. 

— Kalėjimo sargas, — tarė ji, smarkiai rausdama,— žiaurus žmo- 
gus. Jis tikriausiai jį skriaus manydamas, kad tuo man padarys malonu- 
mą... Mane baisiai kamuoja šita mintis. Ar negalėtumėte nueiti pas jį 
ir tarsi nuo savęs įteikti jam va šitą mažą paketėlį? Čia keletas luidorų. 
Pasakykite, kad tikėjimas draudžia jį skriausti... O svarbiausia — tegul 
jis niekam neprasitaria apie šituos pinigus. 

Šitos čia mūsų paminėtos aplinkybės dėka Verjero kalėjimo sargas 
žmoniškai elgėsi su Žiuljenu; tai buvo vis tas pats ponas Nuaru, pavyz- 
dingas valdžios tarnas, kuriam pono Apero pasirodymas, kaip matėme, 
įvarė andai tiek baimės. 

Į kalėjimą atvyko tardytojas. 

— Aš nužudžiau iš anksto apgalvojęs, — pasakė jam Žiuljenas, — 
nusipirkau pistoletus pas tokį ir tokį ginklų pirklį ir liepiau jam užtai- 
syti. Baudžiamojo kodekso 1342 straipsnis aiškus, aš nusipelniau mir- 
ties ir laukiu jos. 

Tardytojo proteliui sunku buvo suvokti šitokį atvirumą, ir jis ėmė 
davinėti daugybę klausimų, idant kaltinamasis susipainiotų atsakinė- 
damas. 

— Bet ar jūs nematote, — nusišypsojo Žiuljenas, — kad aš prisipa- 
žįstu nusikaltęs? Ko jums dar bereikia? Nebijokite, pone, jūsų grobis 
nepaspruks. Jūs turėsite malonumą nuteisti mane. Teikitės manęs ne- 
bevarginti. 

„Lieka dar viena įkyri pareiga, — pagalvojo Žiuljenas: — parašy- 
ti panelei de La Mol“. 


„Atsikeršijau,— rašė jis. — Deja, mano pavardė pateks į laikraš- 
čius, ir aš negaliu dingti iš šio pasaulio inkognito. Prašau man už tai 
atleisti. Po dviejų mėnesių aš mirsiu. Kerštas buvo baisus kaip ir siel- 
vartas, kad turėjau skirtis su jumis. Nuo šios valandos užsidraudžiau, 
kad neberašysiu Jums ir nebetarsiu jūsų vardo. Niekada nekalbėkite 
apie mane, net mano sūnui: tik tylėjimu galite mane pagerbti. Žmonių 
akyse aš būsiu eilinis žmogžudys... Leiskite šią iškilmingą akimirką pa- 
sakyti jums tiesą: jūs užmiršite mane. Šilas didžiulis sukrėtimas, apie 

kurį patariu jums neprasitarti niekada nė vienai gyvai būtybei, ilgiems 
metams nustelbs visą romantišką ir pernelyg rizikingą polėkį, būdin- 
gą, kiek pastebėjau, jūsų charakteriui. Jūs buvote gimusi gyventi vi- 
duramžių didvyrių pasaulyje; tad parodykite jų būdo tvirtumą. Tai, 
kas turi įvykti, teįvyksta slapta ir tenesuleršia jūsų vardo. Prisiimkitė 
netikrą pavardę ir niekam nepatikėkite savo paslapties. Jeigu negalė- 
site apsieiti be draugiškos paramos, palieku jums kunigą Pirarą. 

Nesileiskite į kalbas su niekuo, ypač venkite savo luomo žmonių, 
kaip de Liuzas, Keliusas. 

Praėjus metams po mano mirties, ištekėkite už pono de Kruaznua; 
prašau jus, įsakau, kaip jūsų vyras. Nerašykite, neatsakysiu. Nors ir 
nesu toks piktas kaip Jagas,— taip bent man atrodo,— pasakysiu kaip 
jis: From this time forth I never will speak word*. 

Daugiau aš nieko nekalbėsiu ir nerašysiu; jums skirti paskutiniai 
mano žodžiai, lygiai kaip ir paskutiniai mano karšti jausmai. 


Zu 


Tik išsiuntęs šį laišką, Žiuljenas bent kiek atsipeikėjo ir pirmą sykį 
pasijuto labai nelaimingas. Visas viltis, kurias puoselėjo jo garbėtroška, 
jam turėjo išplėšti vieną po kitos iš širdies šie didūs žodžiai: ,Aš mirsiu, 
reikia mirti“. Pati mirtis neatrodė jam baisi. Visas jo gyvenimas tebuvo 
ilgas ruošimasis nelaimei, ir jis niekada nebuvo pamiršęs tos iš jų, kuri 
laikoma visų didžiausia. 

„Kas gi yra? — galvojo jis. — Jei aš, pavyzdžiui, po dviejų mėne- 
sių turėčiau kautis dvikovoj su žmogumi, puikiai valdančiu špagą, ar 
būčiau aš toks silpnadvasis, kad tolydžio galvočiau apie tai, ir dar su 
siaubu sieloje?“ 

Daugiau kaip valandą jis šitaip kamantinėjo pats save. 

Kai jis aiškiai permatė savo sielą ir tiesa stojo jam prieš akis taip 
ryškiai kaip vienas iš piliorių jo vienutėje, jis ėmė galvoti apie aitgailą. 

„Kodėl aš turėčiau atgailauti? Mane žiauriai įžeidė; aš nužudžiau, 
nusipelniau mirties, bet tai ir viskas. Mirštu suvedęs sąskaitas su Žmo- 
nija. Nepalieku nė vienos neatliktos pareigos, nesu niekam nieko sko- 
lingas; mano mirtis niekuo negėdinga; tiesa, Verjero miesčionių akyse 
vien jau to prietaiso, kuris bus panaudotas egzekucijai, su kaupu už- 
tenka mane apgėdinti; bet filosofiškai žiūrint — kaip visa tai niekinga! 
Yra dar vienas kelias pakilti jų akyse: sviesti į minią, kai mane ves mir- 


* Daugiau nebepraversiu lupų (angl). 

ti, auksinių monetų saują. Tada mano atminimas, susijęs su aukso są- 
voka, jiems spindėte spindės“. 

Po valandėlės šitie samprotavimai pasirodė jam visiškai teisingi; 
jis pagalvojo: „„Daugiau nebeturiu ko veikti šioje žemėje“ ir kietai 
užmigo. 

Apie devintą valandą vakaro jį pažadino sargas, atnešęs vaka- 
rienę. 

— Ką žmonės kalba Verjere? 

— Aš privalau tylėti, ponas Žiuljenai, prisiekiau prieš nukryžiuo- 
tąjį karališkame teisme, tą dieną, kai stojau čia į tarnybą. 

Jis nutilo, bet neišėjo. Šita tiesmuka veidmainystė pralinksmino 
Žiuljeną. „Tegul kaip reikiant palaukia tų penkių frankų, už kuriuos 
trokšta parduoti man savo sąžinę“, — pagalvojo jis. 

Sargas, pamatęs, kad vakarienė baigiasi be jokio mėginimo jį pa- 
pirkti, neištvėrė. 

— Iš draugiškumo jums, — prabilo jis dirbtinai švelniu balsu,— 
aš vis dėlto netylėsiu; nors sako, kad teisingumui tas ne į naudą, nes ga- 
li pasitarnauti jūsų gynybai... Jūs, ponas Žiuljenai, geras vaikinas, tai 
nudžiugsite sužinojęs, kad ponia de Renal taisosi. 

— Ką? Ji gyva? — nesavu balsu šūktelėjo Žiuljenas, pašokęs nuo 
stalo. 

--- Kaip? Jūs nieko nežinojote? — pasakė sargas kvaiša mina, 
kuri beregint užleido vietą džiugaus godulio išraiškai. — Jūs turėtu- 
mėte, pone, ką nors duoti chirurgui, nes pagal įstatymus ir teisingumą 
jis neturėjo prasitarti. Bet aš norėjau padaryti jums malonumą, tai nuė- 
jau pas jį, ir jis viską man papasakojo... 

-- Vadinasi, žaizda ne mirtina? — nekantriai tarė Žiuljenas, 
žengdamas link jo. — Laiduoji savo gyvybe? 

Sargas, šešių pėdų milžinas, išsigando ir atsitraukė link durų. Žiul- 
Jenas suprato, kad šitokiu būdu iš jo teisybės neišgaus, todėl atsisėdo ir 
numetė ponui Nuaru napoleondorą. 

Klausydamasis to žmogaus pasakojimo, kuris jį įtikino, kad ponios 
de Renal žaizda nemirtina, jis juto, kad jo akys plūsta ašaromis. 

— Išeikite! — pasakė jis šiurkščiai. 

Sargas pakluso. Vos tik spėjo užsitrenkti durys, Žiuljenas šūk- 
telėjo: 

-- Dieve didis! Ji gyva! 

Ir puolė ant kelių, liedamas gailias ašaras. 

Šią iškilmingą minutę jis buvo tikintis. Kas jam dvasininkų veid- 

mainystė! Ar gali ji sumenkinti tiesą ir didingumą, glūdintį dievo 
sąvokoje? 

Tik dabar Žiuljenas ėmė gailėtis padaręs šį nusikaltimą. Keistas 
sutapimas, išgelbėjęs jį nuo nevilties: tik šią akimirką jis atitoko paga- 
liau iš tos būsenos, — fizinio sudirgimo ir kone beprotystės, — į kurią 
buvo nugrimzdęs nuo tada, kai išvyko iš Paryžiaus į Verjerą. 

Jis nėmaž neabejojo, koks jo laukia nuosprendis, jo ašaros buvo 
didžiadvasiškumo ašaros. 

„Vadinasi, ji gyvens!.. — kartojo jis sau.— Gyvens, atleis man 
ir mylės mane...“ 

Kai sargas kitą rytą jį pabudino, buvo jau vėlus metas. 

— Jūs iš tikrųjų šaunuolis, ponas Žiuljenai,— pasakė tas žmo- 
gus.— Aš jau du kartus buvau atėjęs, bet nutariau jūsų nežadinti. 
Štai du buteliai puikaus vyno, jį siunčia jums kunigas Maslonas, mūsų 
klebonas. 

— Kaip? Tas niekšas dar čia? — paklausė Žiuljenas. 

— Taip, pone,— atsakė sargas, nuleidęs balsą, — bet nekalbėkite 
taip garsiai, galite sau pakenkti. 

Žiuljenas nuoširdžiai nusijuokė. 

— Dabar jau, drauguži, pakenkti man galite tik jūs vienas, jei 
imsite su manim šiurkščiai ir Žiauriai elgtis... Jums bus gerai atlygin- 
ta, — tarė Žiuljenas, nebaigęs sakinio, vėl valdingu tonu. Šitą toną 
jis tuoj pateisino, mesdamas sargui aukso monetą. 

Ponas Nuaru vėl kuo smulkiausiai papasakojo visa, ką buvo suži- 
nojęs apie ponią de Renal, bet apie Elizos apsilankymą neužsiminė. 

Tai buvo žemiausia ir vergiškiausia natūra. Žiuljenui šovė į galvą 
tokia mintis: „Šitas baidyklė milžinas uždirba čia kokius tris ar keturis 
šimtus frankų, nes jo kalėjimas ne per gausiai lankomas; galiu pri- 
žadėti jam dešimt tūkstančių frankų, jeigu jis sutiktų bėgti su manimi 
į Šveicariją... Sunkiausia būtų įtikinti jį, kad aš jo neapgausiu“. Bet kai 
Žiuljenas pabandė įsivaizduoti ilgas derybas su tokiu niekingu padaru, 
jį apėmė pasibjaurėjimas, ir jo mintys nukrypo kitur. 

Vakare pasirodė, kad jau per vėlu. Vidunaktį atvažiavo pašto ka- 
rieta jo paimti. Jis buvo labai patenkintas jį lydinčiais žandarais. Rytą, 
kai atvyko į Bezansono kalėjimą, jį maloningai patalpino viršutiniame 
gotikinio bokšto aukšte. Jis nusprendė, kad tai keturioliktojo amžiaus 
pradžios architektūra, susižavėjo jos grakštumu ir įmantriu lengvumu. 
Pro siaurą tarpelį tarp dviejų sienų Žiuljenas matė anapus gilaus 
kiemo nuostabaus grožio reginį. 

Kitą dieną jį tardė, paskui keletą dienų visiškai nejudino. Jo sie- 
loje buvo ramu. Jo byla jam atrodė labai paprasta: „Norėjau nužu- 
dyti — vadinasi, turiu būti nužudytas“. 

Daugiau jis šiuo samprotavimu sau galvos nekvaršino. Teismas, 
nemalonumas pasirodyti viešai, gynimas — visa tai atrodė jam tik 
smulkūs rūpesčiai, įkyrios ceremonijos, apie kurias bus laiko pa- 
galvoti, kai jos prasidės. Ne daugiau jam rūpėjo ir mirties akimirka: 
„Pagalvosiu apie tai po nuosprendžio“. Jis anaiptol nenuobodžiavo; 
į viską žvelgė kitomis akimis. Garbėtroškos nebeturėjo. Panelę de La 
Mol prisimindavo retai. Užiat jį labai krimto sąžinė, ir dažnai jam 
vaidenosi ponia de Renal, ypač nakties tyloje, kurią šitame ankštame 
bokšte trikdė tik jūrų erelio klyksmas. 

Jis dėkojo dangui, kad nesužeidė jos mirtinai. „Keistas daly- 
kas! — svarstė jis.— Maniau, kad savo laišku ponui de La Moliui 
ji amžinai sužlugdė mano būsimą laimę, ir štai, nepraėjus nė dviem 
savaitėms po to laiško, aš nebegalvoju apie tai, kas mane tada jaudino... 
Turėti du—tris tūkstančius frankų rentos ir ramiai sau gyventi kur 
nors kalnuose, pavyzdžiui, Verži... Buvau juk tada laimingas... Tik 
nesupratau savo laimės!“ 

Būdavo akimirkų, kai jis staiga pašokdavo nuo kėdės. „Jei būčiau 
mirtinai sužeidęs ponią de Renal, būčiau nusižudęs... Bet man reikia 
tikrai tuo įsitikinti, kad nejausčiau pasibaisėjimo savimi. 

Nusižudyti! Štai apie ką verta pagalvoti, — svarstė jis.— Tie for- 
malistai teisėjai, su tokiu įtūžiu persekiojantys vargšą kaltinamąjį, pa- 
siųstų į kartuves patį geriausią pilietį, kad gautų užsikabinti ordiną... 
Išsigelbėčiau nuo jų valdžios, nuo jų plūdimosi bjauria prancūzų kalba, 
plūdimosi, kurį departamento laikraštis pavadins gražbylyste... 

Man dar liko gyventi daugmaž penkios ar šešios savaitės... Nu- 
sižudyti! Dievaži, ne! — nusprendė jis po keleto dienų. — Napoleonas 
juk gyveno... 

Be to, gyventi man malonu; buveinė rami, jokių įkyrių lankyto- 
jų“,— nusijuokė jis ir ėmėsi sudarinėti sąrašą knygų, kurias ketino 
parsisiųsdinti iš Paryžiaus. 

BOKŠTAS 


Draugo kapas. 


Sternas'“' 


Koridoriuje pasigirdo triukšmas; šiuo metu paprastai niekas pas 
jį neateidavo; nuplasnojo kleketuodamas erelis, atsivėrė durys, ir 
Žiuljenui į glėbį puolė kretėdamas, su lazda rankoje, garbusis klebonas 
Šelanas. 

— Ak dieve didis, ar tai galimas daiktas, vaikeli?.. Pabaisa — tu- 
rėčiau sakyti! 

Ir gerasis senelis nepajėgė ištarti daugiau nė žodžio. Žiuljenas 
išsigando, kad jis neparkristų. Reikėjo nuvesti jį prie kėdės. Laiko ran- 
ka sunkiai prislėgė tą žmogų, kadaise tokį veiklų. Žiuljenui pasirodė, 
kad čia tik jo šešėlis. 

Senelis atgavo kvapą. 

— Tik užvakar gavau jūsų laišką iš Strasburgo ir tuos penkis šim- 
tus frankų Verjero vargšams; man jį atnešė į kalnus, į Livriu,— gy- 
venu ten dabar pas savo brolėną Žaną. Ir staiga vakar sužinau apie 
šitą baisų įvykį... O dangau, ar gali taip būti! — Senelis nebeverkė, 
jo Žvilgsnyje nebuvo jokios minties, jis mašinaliai pridūrė: 

— Tie penki šimtai frankų bus jums reikalingi, aš juos atvežiau. 

— Man tik jūs reikalingas, tėve! — šūktelėjo susigraudinęs Žiul- 
jenas.— Pinigų aš turiu pakankamai. 

Bet daugiau neišgavo nė vieno protingo žodžio. Kunigui Šelanui 
retkarčiais tyliai nuriedėdavo per skruostą ašara; paskui jis įbesdavo 
žvilgsnį į Žiuljeną ir tarsi nustebdavo, kai tas paimdavo jo rankas 
ir pakeldavo prie lūpų. Tas veidas, kadaise toks gyvas, visada taip 
ryškiai nušviestas kilniausių jausmų, dabar buvo apatiškas. Netrukus 
senelio išsivesti atėjo kažkoks kaimietis. 

-— Nereikia jo varginti ir per daug kalbinti, — pasakė jis Žiulje- 
nui, kuris suprato, kad tai kunigo brolėnas. 

Po šito apsilankymo Žiuljeną užgulė skaudus liūdesys, bet verkti 
jis negalėjo. Viskas jam atrodė niūru, niekur jokios paguodos; jautė, 
kai» stingsta širdis krūtinėje. 

Tai buvo pati žiauriausia valandėlė po to, kai įvykdė nusikal- 
timą. Jis pamatė mirtį visame jos bjaurume. Visos iliuzijos apie sielos 
didingumą ir kilnumą išsisklaidė kaip debesis nuo atsiautusios 
vėtros. 

Šitokia baisi būsena truko keletą valandų. Kai apsinuodija siela, 
ją reikia gydyti fizinėmis priemonėmis ir šampanu. Žiuljenas būtų 
palaikęs save bailiu, jei būtų to griebęsis. Visą šią siaubingą dieną 
pravaikštinėjęs po savo ankštą bokštą, vakarop jis staiga sušuko: „Ak, 
koks aš kvailys! To vargšo senelio povyza turėtų šitaip baisiai nuliūdin- 
ti mane tik tokiu atveju, jei man tektų mirti kaip visiems; bet greita 
mirtis pačiame amžiaus žydėjime kaip tik išgelbės mane nuo šitokio 
pasigailėtino sukriošimo“. 

Tačiau, nors ir kaip įtikinėjo save Žiuljenas, šis vizitas jį sugraudi- 
no lyg kokį šiaudadvasį, ir dėl to jis pasijuto nelaimingas. 

Jo širdyje nebeliko nieko atšiauraus, nieko didingo, jokių romė- 
niškų dorybių; mirtis tarytum pakilo kažkur į aukštybes ir atrodė 
ne toks lengvas dalykas. 

„Tai bus mano termometras, — tarė jis sau.— Šį vakarą esu dešim- 
čia laipsnių žemiau drąsos, su kuria reikia eiti ant ešafoto. O šį rytą 
tos drąsos dar turėjau. Bet pagaliau ar ne vis tiek? Kad tik atgaučiau 
ją, kada reikės“. Ši mintis apie termometrą linksmai jį nuteikė ir galų 
gale išblaškė. 

Rytą pabudęs, jis pajuto gėdą dėl vakarykščios dienos. „Mano 
laimei ir ramybei pavojus“. Buvo berašąs generaliniam prokurorui 
prašymą, kad nieko pas jį neįleistų. „O Fukė? — pagalvojo.— Jeigu 
jis susigalvotų atvažiuoti į Bezansoną, kaip jam būtų skaudu!“ 

Gal jau porą mėnesių jis nebuvo nė prisiminęs Fukė. „Buvau 
tikras kvailys Strasburge, mano mintys nepakildavo aukščiau munduro 
apykaklės“. Jis daug galvojo apie Fukė ir dar labiau sugrudo. Susi- 
jaudinęs vaikščiojo į vieną ir kitą pusę. „Štai aš, be jokios abejonės, 
dvidešimt laipsnių žemiau mirties lygio... Jei dar labiau nusilpsiu, 
geriau nusižudyti. Koks bus džiaugsmas visiems Maslonams ir Valno, 
jei mirsiu kaip prasčiokas“. 

Atvažiavo Fukė; šitas paprastas geraširdis žmogus nesitvėrė iš 
skausmo. Jo vienintelė mintis, jeigu jis iš viso gebėjo mąstyti, buvo: 
parduoti visą turtą, papirkti kalėjimo sargą ir išgelbėti Žiuljeną. Jis 


ilgai pasakojo, kaip pabėgo ponas de Lavaletas'“". 


— Tu mane skaudini,— pasakė Žiuljenas.— Ponas de Lava- 


405 XXXVII skyrius 


letas buvo nekaltas, o aš — nusikaltėlis. Gal tu pats to nenori, tačiau 
primeni man šį skirtumą... 

Bet ar tai tiesa? Ką? Tu parduotum visą savo turtą? — tarė 
Žiuljenas, staiga vėl atgavęs įžvalgumą ir įtarumą. 

Fukė, apsidžiaugęs, kad draugas pagaliau reagavo į jo svarbiąją 
mintį, ėmė išsamiai, beveik šimto frankų tikslumu, jam dėstyti, kiek 
gali gauti už kiekvieną savo žemės sklypą. 

„Ar galima buvo tikėtis iš provincialo savininko tokio iškilnaus 
pasiaukojimo! — pagalvojo Žiuljenas.— Kiek santaupų, kiek turto, 
sukaupto beveik niekingu šykštu mu, dėl kurio aš rausdavau iš gėdos, 
jis atsižada dėl manęs! Nė vienas iš tų jaunų gražuolių, kuriuos matyda- 
vau de La Molio rūmuose ir kurie skaito „Renė“!“?, neturi nė vienos 
šių juokingų savybių; tačiau kuris iš tų gražuolių paryžiečių gebėtų 
parodyti tokį pasiaukojimą? Gal nebent koks jauniklis, pralobęs iš 
palikimo ir nežinąs pinigų vertės“. 

Netaisyklinga Fukė kalba, netašytos jo manieros — viskas dingo 
Žiuljenui; jis puolė draugui į glėbį. Dar niekada provincija, palyginta 
su Paryžiumi, nebuvo gražiau pagerbta. Fukė, nudžiugintas įkarščio, 
kurį įžvelgė Žiuljeno akyse, palaikė jį sutikimu bėgti. 

Šitas iškilnus gestas grąžino Žiuljenui visą tvirtybę, kurią jis buvo 
praradęs po kunigo Šelano apsilankymo. Jis buvo dar labai jaunas; 
bet, mano galva, tai buvo puiki atžala. Užuot ėjęs, kaip dauguma žmo- 
nių, nuo jausmingumo prie gudraus išskaičiavimo, bręsdamas jis būtų 
tapęs jautriu, geru žmogumi, atsikratęs beprotiško įtarumo... Bet 
kuriam galui šie bergždi pranašavimai? 

Tardymai darėsi vis dažnesni, nors Žiuljenas ir stengėsi savo atsa- 
kymais sutrumpinti bylos eigą. 

— Aš nužudžiau ar bent norėjau atimti gyvybę, ir mano nusikalti- 
mas iš anksto apgalvotas, — kartojo jis kas dieną. 

Bet tardytojas buvo visų pirma formalistas. Žiuljeno pareiškimai 
anaiptol netrumpino tardymo; jie žeidė tardytojo savimeilę. Žiuljenas 
nežinojo, kad buvo ketinama jį perkelti į baisią, tamsią kamerą ir tik 
Fukė pastangų dėka jam paliko dailų kambarį, į kurį patekti galėjai tik 
įveikęs šimtą aštuoniasdešimt pakopų. 

Tarp tų įtakingų asmenų, kuriuos Fukė aprūpindavo malkomis, 
buvo ir kunigas de Frileras. Šaunusis pirklys priėjo net prie visagalio 
generalvikaro. Jis neapsakomai nudžiugo, kai kunigas de Frileras 
pareiškė jam, kad, sujaudintas puikių Žiuljeno savybių ir paslaugų, 
jo padarytų kadaise seminarijai, jis ketinąs užtarti jį prieš teisėjus. 

Fukė sušvito viltis išgelbėti draugą; išeidamas jis nusilenkė iki žemės ir 
paprašė generalvikarą priimti dešimt luidorų mišioms kaltinamojo 
išteisinimo intencija. 

Kad ir keista, bet Fukė klydo. Kunigas de Frileras anaiptol nebuvo 
Valno. Pinigų jis nepriėmė ir net leido suprasti šauniajam kaimiečiui, 
kad geriau pasilaikytų tuos pinigus. Kadangi buvo neatsargų dar 
aiškiau pasakyti, jis patarė Fukė išdalinti šią sumą vargšams kaliniams, 
kurie iš tiesų visko stokoja. 

„Keistas padaras tas Žiuljenas,— mąstė kunigas de Frileras,— iš 
tiesų nesuprantu jo poelgio; o man viskas turi būti aišku... Gal bus 
galima iš jo padaryti kankinį... Šiaip ar taip, aš prisikasiu iki šios isto- 
rijos šaknų ir rasiu galbūt progą pagąsdinti tą ponią de Renal, kuri 
nejaučia mums jokios pagarbos ir, tiesą sakant, nekenčia manęs... 
O gal visa tai atvers man kelią į viešą susitaikinimą su ponu de La Mo- 
liu, kuris jaučia silpnybę tam seminaristėliui“. 

Kompromisinis susitarimas dėl bylos buvo pasirašytas prieš kelias 
savaites, ir kunigas Piraras, prieš išvykdamas iš Bezansono, užsiminė 
apie paslaptingą Žiuljeno kilmę; tai įvyko tą pačią dieną, kai nelai- 
mingasis pasikėsino į ponios de Renal gyvybę Verjero bažnyčioje. 

Žiuljenas bijojo tik vieno nemalonumo prieš mirtį — tėvo apsi- 
lankymo. Jis pasitarė su Fukė, ar neparašyti generaliniam prokuro- 
rui, kad pas jį neįleistų lankytojų. Tas baisus nenoras susitikti su tėvu, 
ir dar tokiu metu, labai papiktino dorą, prasčiokišką miško pirklio 
širdį. 

Jam net pasirodė, kad dabar jis supranta, kodėl tiek žmonių taip 
aistringai neapkenčia jo draugo. Iš pagarbos nelaimei jis nuslėpė 
savo mintis. 

— Šiaip ar taip,— šaltai atsakė jis,— toks draudimas nebūtų 
taikomas tavo tėvui. 

GALINGI PEČIAI 


Bet koks paslaptingas jos elgesys, koks 
elegantiškas stotas! Kas gi ji tokia? 


Šileris 


Kitą rytą bokšto durys atsidarė labai anksti. Žiuljenas pašoko iš 
miego. 

„Ak dieve gailestingas! — pagalvojo.— Tėvas! Kaip nemalonu!“ 

Tą pačią akimirką kaimietiškai apsirengusi moteris puolė jam 
ant krūtinės ir iš visų jėgų jį apglėbė. Jis vargiai ją atpažino. Tai buvo 
panelė de La Mol. 

— Koks tu negeras! Aš tik iš tavo laiško sužinojau, kur tu. Apie 
tai, ką tu vadini nusikaltimu, — nors iš tikrųjų čia tėra kilnus kerštas, 
liudijantis, kokia didi širdis plaka šioje krūtinėje, — apie visa tai aš su- 
žinojau tik Verjere... 

Nors Žiuljenas iš anksto buvo nusiteikęs prieš panelę de La 
Mol,— to, beje, jis pats sau aiškiai neprisipažino,— ji pasirodė jam 
labai graži. Argi neliudija jos elgesys ir kalbos apie kilnų, nesavanau- 
dišką jausmą, toli pranokstantį visa, ką būtų drįsusi padaryti smulki, 
eilinė siela? Jam vėl pasivaideno, kad jis myli karalienę; po kelių 
minučių kreipėsi į ją su retu žodžio ir minties iškilnumu: 

— Ateitį aš vaizdavausi labai aiškiai. Po mano mirties jūs ištekate 
už pono de Kruaznua — jis ves našlę. Kilni, bet šiek tiek romantiška 
šios Žavios našlės siela, sukrėsta ir grąžinta į gyvenimiškos išminties 
kelią ypatingo, tragiško ir jai didingo įvykio, teiksis įvertinti labai 
akivaizdžias jaunojo markizo dorybes. Jūs tenkinsitės tuo, ką visi 
žmonės vadina laime: pagarba, turtais, aukšta padėtimi... Tačiau, 
brangioji Matilda, jūsų atvykimas į Bezansoną, jeigu apie jį pasklis 
gandas, bus mirtinas smūgis ponui de La Moliui, o šito aš niekad sau 
neatleisiu. Aš ir be to jam taip uždaviau širdį! Akademikas pasakys, 
kad aš — angis, kurią ponas markizas sušildė užantyje. 

— Prisipažįstu, nesitikėjau tokių šaltų samprotavimų, tokio susi- 
rūpinimo ateitimi, — pasakė panelė de La Mol pyktelėjusi. — Mano 
kambarinė, beveik tokia pat atsargi kaip jūs, išsiėmė pasą, ir aš atke- 
liavau čia pašto karieta ponios Mišlė pavarde. 

— Ir poniai Mišlė taip lengvai pavyko ligi manęs prieiti? 

— Ak, tu vis toks pat nuostabus, — ne veltui aš išskyriau tave iš 
kitų! Pirmiausia daviau šimtą frankų vienam teismo sekretoriui, kuris 
tikino, kad patekti man į šį bokštą neįmanoma. Bet, gavęs pinigus, tasai 
garbus žmogelis ėmė delsti, sugalvojo visokių kliūčių, net pamaniau, 
kad nori mane apgauti... 

Ji nutilo. 

— Na ir kaip? — paklausė Žiuljenas. 

— Nepyk, mano mielas Žiuljenai,— tarė ji, bučiuodama jį, — tu- 
rėjau pasisakyti tam sekretoriui savo pavardę, nes jis palaikė mane 
jauna Paryžiaus siuvėja, įsimylėjusia gražuolį Žiuljeną... Taip, tai 
jo žodžiai. Prisiekiau, kad esu tavo žmona, ir dabar gausiu leidimą 
lankyti tave kasdien. 

„Tikra beprotė,— pagalvojo Žiuljenas.— Bet ar galėjau aš tam 
užkirsti kelią? Šiaip ar taip, ponas de La Molis yra toks aukštas didi- 
kas, jog viešoji nuomonė sugebės pateisinti jauną pulkininką, kuris 
ves šitą žavią našlę. Mano mirtis viską atpirks“. 

Ir svaigulingai atsidavė Matildos meilei; buvo čia ir beprotystės, 
1r sielos didingumo — visko, ką tik galima įsivaizduoti keisčiausio. 
Ji rimtai pasiūlė jam nusižudyti kartu. 

Po šito pirmo susijaudinimo, po to, kai ji lig soties atsidžiaugė 
laime matyti Žiuljeną, ją staiga pagavo neįveikiamas smalsumas. Ji 
ėmė tyrinėti savo meilužį ir atrado, kad jis toli pranoksta visa. ką ji 
buvo įsivaizdavusi. Jai atrodė, kad iš numirusių prisikėlė Bonifasas 
de La Molis, tik dar didvyriškesnis. 

Matilda pasimatė su žymiausiais miesto advokatais ir įžeidė juos, 
per daug stačiai pasiūlydama jiems aukso; bet auksą galų gale jie 
priėmė. 

Ji greitai sumetė, jog tada, kai iškyla sunkiai išsprendžiami ir itin 
svarbūs klausimai, Bezansone viskas pareina nuo kunigo Frilero. 

Bandydama niekam nežinoma ponios Mišlė pavarde prieiti prie 
visagalio kongregacijos nario, ji susidūrė su neįveikiamomis kliūtimis. 
Tuo tarpu mieste pasklido gandas apie jauną gražuolę modistę, kuri, 
pametusi galvą iš meilės, atvyko iš Paryžiaus į Bezansoną guosti jau- 
nojo kunigo Žiuljeno Sorelio. 

Bezansono gatvėmis Matilda vaikščiojo viena, pėsčiomis, tikėda- 
masi, kad niekas jos nepažins. Šiaip ar taip, manė, kad jeigu padarys 
didelį įspūdį žmonėms, tas gali išeiti tik į naudą jos tikslams. Įsikliedėjo 
net, kad jos pašaukti Žmonės sukilsią ir išgelbėsią į ešafotą žengiantį 

Žiuljeną. Panelei de La Mol rodėsi, kad ji apsirengusi paprastai, kaip 
dera skausmo palaužtai moteriai; o iš tikrųjų jos apdaras traukė visų 
žvilgsnius. 

Kai pagaliau, visą savaitę vargusi, gavo audienciją pas kunigą 
de Frilerą, Bezansone ji buvo jau tapusi visuotinio susidomėjimo 
objektu. 

Nors ir kokia narsi buvo Matilda, bet mintys apie įtakingą kongre- 
gacijos narį taip glaudžiai siejosi jos galvoje su juoda ir apdairia pikta- 
darybe, jog suvirpo, paskambinusi prie kurijos durų. Kai ji kopė laip- 
tais į generalvikaro apartamentus, jai linko kojos. Tušti vyskupo rūmai 
smelkė ją šalčiu. „„Atsisėsiu ant kurio nors krėslo, o krėslas, ko gero, 
čiups mane už alkūnių, ir aš dingsiu. Kur galės apie mane teirautis 
mano kambarinė? Žandarmerijos kapitonas nedrįs nė piršto pajudin- 
ti... Esu visiškai viena šitame dideliame mieste!“ 

Bet, vos metusi žvilgsnį į patalpas, panelė de La Mol nusiramino. 
Visų pirma, duris jai atidarė aukštas, elegantiška livrėja apsirengęs 
liokajus. Svetainė, kur ją paprašė palaukti, tviskėjo ta skoninga ir 
rafinuota prabanga, kuri taip skiriasi nuo vulgaraus prašmamumo 
17 Paryžiuje pasitaiko tik geriausiuose namuose. Kai ji pamatė kunigą 
de Frilerą, žengiantį link jos su tėviška išraiška, visos jos mintys apie 
žiaurius nusikaltimus išsisklaidė. Šitame gražiame veide ji neįžiūrėjo 
nė ženklo tos energingos ir bent kiek brutalios dorybės, kurios taip 
nemėgsta Paryžiaus salonai. Kunigo bruožus švelnino lengva šypsena, 
bylojanti, kad visagalis Bezansono viešpats yra gerai išauklėtas žmogus, 
apsišvietęs dvasininkas, sumanus viršininkas. Matilda pasijuto lyg 
Paryžiuje. 

Kunigas de Frileras davė vos keletą klausimų, ir Matilda prisi- 
pažino, kad ji — galingo jo priešininko, markizo de La Molio, 
duktė. 

— Taip, aš iš tikrųjų ne ponia Mišlė, — tarė ji, atgavusi visą savo 
įprastinį didingumą, — ir nebijau šito prisipažinti, nes atėjau pasitarti 
su jumis, ar negalima būtų padėti ponui de La Vernė pabėgti iš kalė- 
jimo. Visų pirma, apkaltintas jis gali būti vien lengvabūdiškumu: mo- 
teris, į kurią jis šovė, jau taisosi. Antra, jei reikia papirkti žemesniuo- 
sius tarnautojus, tuoj pat galiu duoti penkiasdešimt tūkstančių frankų 
ir pažadėti antra tiek. Pagaliau, tiek aš, tiek ir mano šeima padarys 
visa, kas įmanoma, kad atsidėkotų žmogui, kuris išgelbės poną de 
La Vernė. 

Kunigas de Frileras, matyt, nustebo, išgirdęs šią pavardę. Matilda 

parodė jam keletą karo ministro raštų, adresuotų ponui Žiuljenui 
Soreliui de La Vernė. 

— Matote, kunige, kad mano tėvas rūpinosi jo likimu. Reikalas 
paprastas; aš ištekėjau už jo slapta, ir tėvas pageidavo, kadangi šios 
vedybos truputį keistokos de La Molio dukteriai, viešai apie jas pas- 
kelbti tik po to, kai Žiuljenas taps aukštesniu karininku. 

Matilda pastebėjo, kad sulig šitomis svarbiomis naujienomis lipšni 
ir linksma išraiška kunigo de Frilero veide ūmai ėmė blėsti. Jame 
atsispindėjo gudrumas ir nepermanoma klasta. 

Kunigas kažkuo abejojo, jis lėtai skaitė oficialius dokumentus. 

„Ką galiu aš laimėti iš šito keisto atvirumo? — mąstė jis.— Štai 
aš užmezgiau staiga artimą pažintį su moterimi, kuri draugauja su 
garsiąja maršaliene de Fervak, visagale seserėčia monsinjoro*** 
vyskupo, dalijančio Prancūzijoje vyskupystes. 

Tai, ką aš vaizdavausi tik tolimoje ateityje, netikėtai stoja prieš 
mane dabar. Štai kelias į visų mano troškimų įgyvendinimą“. 

Iš pradžių Matilda išsigando, pamačiusi, kaip staiga persimainė 
to galingo žmogaus veidas: juk ji viena su juo nuošaliame kambaryje. 
„Na ir tegul! — tarė ji sau tuoj pat.— Blogiausia juk būtų buvę, jei 
būčiau nepadariusi jokio įspūdžio šiam šaltam egoistui, persisotinusiam 
valdžia ir visokiom gėrybėm“. 

Apakintas šitos greitos ir netikėtai atsivėrusios galimybės įžengti 
į vyskupo sostą, nustebintas Matildos proto, kunigas de Frileras aki- 
mirkai užmiršo atsargumą. Jis beveik klupte suklupo prieš panelę 
de La Mol, degdamas garbėtroška, susijaudinęs, nervinio drebulio 
krečiamas. 

„Viskas aišku, — pagalvojo ji, — ponios de Fervak draugei čia ne- 
bus nieko neįmanomo“. Kad ir kaip sunku buvo nuslopinti pavydulį, 
vis dar ją kankinantį, jai pakako drąsos išaiškinti generalvikarui, 
kad Žiuljenas esąs artimas maršalienės bičiulis ir beveik kasdien ma- 
tydavęsis pas ją su monsinjoru*** vyskupu. 

— Net jei trisdešimt šešių prisiekusiųjų sąrašas būtų sudarinė- 
jamas burtais iš žymiausių mūsų departamento gyventojų keturis 
ar penkis kartus iš eilės, — tarė generalvikaras, įsmeigęs į ją godų 
garbėtroškos žvilgsnį ir pabrėždamas kiekvieną Žžodį,— tai turėčiau 
visiškai neturėti laimės, jei kiekviename sąraše neatsirastų aštuonių 
ar dešimties draugų, ir pačių protingiausiųjų iš viso sąrašo. Aš beveik 
visada susidarysiu daugumą, ir netgi didesnę, negu reikia nuteisti 

žmogui; matote, panele, kaip man lengva pasiekti, kad kaltinamasis 
būtų išteisintas... 

Kunigas staiga nutilo, tarsi nustebintas savo paties žodžių skam- 
besio; jis prasitarė, ko nereikia pasakoti žmonėms, tų dalykų neiš- 
manantiems. 

Matilda savo ruožtu apstulbo, kad kunigas atskleidė tai, jog Be- 
zansono visuomenei keistas Žiuljeno išpuolis atrodo ypač nuostabus ir 
įdomus todėl, kad kadaise jis buvo sužadinęs didelę aistrą poniai de 
Renal ir ilgą laiką pats ją mylėjo. Kunigui de Frilerui nesunku buvo 
pastebėti, kaip pribloškė šitas pasakojimas jo pašnekovę. 

„Štai ir atsilošiau! — pagalvojo jis.— Atradau, kaip galiu laikyti 
tą ryžtingą moterėlę savo rankose; o bijojau, kad nepavyks“. Elegantiš- 
ka povyza ir nelengvai palenkiamas būdas teikė jo akyse dar daugiau 
žavesio šitai nuostabiai gražuolei, žvelgiančiai į jį beveik maldaujan- 
čiom akim. Jis atgavo visą šaltakraujiškumą ir nedvejodamas dar giliau 
įbedė durklą jai į širdį. 

— (Galų gale aš nenustebčiau,— atsainiai tarė, — jei sužinotume, 
kad ponas Sorelis iš pavydo du kartus šovė į moterį, kurią kadaise 
taip mylėjo. Reikia pasakyti, kad jai nestinga patrauklumo, o pasta- 
ruoju laiku ji ėmė dažnai susitikinėti su kažkokiu kunigu Markino 
iš Dižono, palaido elgesio žmogum kaip ir visi jansenistai. 

Aptikęs šios gražios merginos paslaptį, kunigas de Frileras su pa- 
simėgavimu iki soties draskė jai širdį. 

— Kodėl gi,— pareiškė jis, įsmeigęs liepsnojančias akis į Ma- 
tildą,— ponas Sorelis pasirinko bažnyčią, jei ne todėl, kad kaip tik 
tuo metu mišias ten laikė jo varžovas? Visi pripažįsta, kad tasai lai- 
mingasis, kurį jūs užtariate, apdovanotas nepaprastu protu ir dar 
didesniu apdairumu. Paprasčiausia, atrodo, buvo pasislėpti pono de 
Renalio sode, kurio kiekvieną kampelį jis pažįsta. Ten tikriausiai 
niekas nebūtų jo nei pamatęs, nei sugavęs, nei įtaręs, ir jis galėjo ramiai 
nužudyti moterį, dėl kurios pavyduliavo. 

Šis samprotavimas, toks teisingas iš pažiūros, galutinai sutrikdė 
Matildą. Šitai sielai, iškiliai, bet kiaurai persisunkusiai šaltu apdairumu, 
kuris diduomenei atrodo esąs tikslus Žmogaus širdies atspindys, ne- 
lengva buvo iš karto suprasti, kad paminti bet kokį apdairumą — tai 
laimė ir kad ta laimė gali būti tokia stipri ugningoje sieloje. Aukšto- 
siose Paryžiaus visuomenės sferose, kur praėjo Matildos gyvenimas, 
aistra, išskyrus labai retus atvejus, nesugeba atsiriboti nuo apdairumo; 
o pro langą paprastai juk šokama iš šešto aukšto. 

Pagaliau kunigas de Frileras įsitikino, kad jis — padėties viešpats, 
ir leido suprasti Matildai (aišku, melavo), kad galįs kaip tinkamas 
paveikti prokurorą, kuriam pavestas Žiuljeno kaltinimas. 

Kai burtais būsią paskirti trisdešimt šeši teismo sesijos prisieku- 
sieji, jis pats asmeniškai pasikalbėsiąs mažiausiai su trisdeši mčia iš jų. 

Jei Matilda nebūtų atrodžiusi kunigui de Frilerui tokia graži, ji 
būtų išgirdusi tokį aiškų jo pasisakymą tik po kokio penkto ar šešto 
apsilankymo. 


XXXIX skyrius 
INTRIGA 


Kastras, 1676 metai.— Gretimame 
name brolis nužudė seserį; šitas bajoras 
jau buvo įvykdęs vieną žmogžudystę. Gy- 
vybę jam išgelbėjo tėvas, slapta išdalinęs 
patarėjams penkis šimtus ekiu. 


Lokas „Kelionė po Prancūziją“ 


Išėjusi iš vyskupo rezidencijos, Matilda nedvejodama pasiuntė 
kurjerį pas ponią de Fervak; baimė, kad gali nukentėti jos geras var- 
das, nesulaikė jos nė akimirkai. Ji meldė savo varžovę išrūpinti laišką 
kunigui de Frilerui, kurį monsinjoras*** vyskupas ištisai parašytų savo 
ranka. Ji tiek nusižemino, kad maldavo ją pačią atvažiuoti į Bezansoną. 
Pavydulingai ir išdidžiai sielai tai buvo didvyriškas poelgis. 

Kaip buvo pataręs Fukė, apie savo žygius ji saugojosi prasitarti 
Žiuljenui. Jis ir be to ganėtinai jaudinosi žinodamas, kad ji čia. Mir- 
ties akivaizdoje pasidaręs skrupulingesnis, negu kad buvo visą gyve- 
nimą, jautėsi nusikaltęs ne tik ponui de La Moliui, bet ir Matildai. 

„Keistas dalykas! — galvojo jis.— Kartais šalia jos mano mintys 
nuklysta kitur, man darosi net nuobodu. Ji žudo save dėl manęs, o aš 
štai kaip jai atsilyginu! Nejaugi aš nedorėlis?“ Vargu ar šitas klausimas 
būtų jam rūpėjęs tada, kai jis dar buvo garbėtroška; tuomet didžiausia 
gėda, jo akimis žiūrint, buvo nesėkmė. 

Jis jautėsi nesmagiai šalia Matildos ypač todėl, kad šiuo metu ji pati 

degė neįtikimiausia, beprotiškiausia meile jam. Svaičiojo tik apie kaž- 
kokias keistas aukas, kuriomis išgelbėsianti jį. 

Įkvėpta jausmo, kuriuo didžiavosi ir kuris nustelbė visą jos 
išdidumą, ji būtų norėjusi kiekvieną savo gyvenimo akimirką pažy- 
mėti kokiu nors nepaprastu žygiu. Ilgi jos pokalbiai su Žiuljenu buvo 
ištisai skirti keisčiausiems ir jai pačiai pavojingiausiems planams. Kalė- 
jimo sargai, kuriems ji dosniai mokėjo, leido jai tvarkytis kalėjime kaip 
tinkamai. Savo svajonėse Matilda nesitenkino gero vardo auka; jai 
buvo nesvarbu, kad apie jos būklę sužinos visas pasaulis. Pulti ant 
kelių prieš karaliaus karietą, lekiančią šuoliais, ir maldauti pasigai- 
lėjimo Žiuljenui, stengtis patraukti valdovo dėmesį, nepaisant pavo- 
jaus, kad ją gali sutrypti arkliai, — tai buvo viena menkiausių išmo- 
nių, kurias puoselėjo įsiaudrinusi, drąsi jos vaizduotė. Ji buvo tikra, 
kad jos draugai karaliaus dvariškiai padės jai įsigauti į uždraustąją 
Sen Klu parko dalį. 

Žiuljenas nesijautė nusipelnęs tokio pasiaukojimo, jam, tiesą 
sakant, įgriso tas heroizmas. Jo širdžiai būtų buvusi mielesnė paprasta, 
tyra ir beveik baugšti meilė, o išdidžiai Matildos sielai, priešingai, 
visada reikėjo auditorijos, pašalinių. 

Kamuojama nerimo, baimės dėl mylimojo gyvybės, mylimojo, 
kurio ji nenorėjo pergyventi, Matilda slapta troško, — taip sakė Žiul- 
jenui nuojauta, — nustebinti auditoriją savo besaike meile ir užmojų 
didingumu. 

Žiuljenas pyko ant savęs, kad jo nejaudina visas šitas heroizmas. 
Kas būtų buvę, jeigu jis būtų sužinojęs, kokiomis beprotybėmis Ma- 
tilda kankino atsidavusį, bet išties blaivaus ir riboto proto geraširdį 
Fukė? 

Fukė nelabai suprato, už ką būtent peiktinas Matildos pasišventi- 
mas, nes ir jis būtų paaukojęs visą savo turtą, nepaisęs didžiausių pa- 
vojų, kad tik išgelbėtų Žiuljeną. Jį stulbino ta gausybė aukso, kuriuo 
švaistosi Matilda. Pirmomis dienomis šitaip dosniai mėtomos sumos 
padarė nemažą įspūdį Fukė, kuris, kaip tikras provincialas, jautė 
didelę pagarbą pinigams. 

Pagaliau jis pastebėjo, kad panelė de La Mol dažnai keičia savo 
sumanymus, ir jam labai palengvėjo, kai jis surado žodį, kuriuo sunie- 
kino jį taip varginantį charakterį: ji permaininga. Nuo šito epiteto 
iki patrakėlės — didžiausio pasmerkimo provincijoje — viso labo 
tik vienas žingsnis. 

„Keista, — galvojo vieną dieną Žiuljenas, Matrildai išėjus iš kalė- 

jimo, — kad tokia audringa aistra, kurios objektas esu aš, taip mažai 
mane jaudina! O prieš du mėnesius aš dievinau ją! Tiesa, skaičiau, kad 
artėjančios mirties akivaizdoje žmogus darosi abejingas viskam; bet 
kaip baisu jaustis nedėkingam ir neįstengti perveikti savęs. Vadinasi, 
aš egoistas?“ Ir jis koneveikė save paskutiniais žodžiais. 

Garbėtroška jo širdyje mirė, iš jos pelenų pakilo nauja aistra; jis 
vadino ją sąžinės graužatim dėl bandymo nužudyti ponią de Renal. 

O iš tikrųjų buvo ją beprotiškai įsimylėjęs. Jį apimdavo savotiška 
palaima, kai, likęs visiškai vienas ir nebijodamas, kad kas sutrukdys, 
visa savo būtybe pasinerdavo į prisiminimus apie laimingas dienas, 
praleistas kadaise Verjere ir Verži. Jis neįstengė atsispirti mažiausiems 
to pernelyg greitai prabėgusio laikotarpio įvykiams, masinantiems 
Jį savo gaivumu ir žavesiu. Apie savo laimėjimus Paryžiuje niekada 
negalvojo; tiesiog bodėjosi jais. 

Šį jo nusiteikimą, diena iš dienos vis stiprėjantį, pavydžioji Matilda 
iš dalies atspėjo. Ji aiškiai matė, kad jai tenka stoti į kovą su vienatvės 
troškimu. Kartais ji su siaubu ištardavo ponios de Renal pavardę ir 
pamatydavo, kad kiekvieną kartą Žiuljenas sudreba. Jos aistra dabar 
nebežinojo ribų nei saiko. 

„Jeigu jis mirs, mirsiu ir aš, — kalbėjo ji sau su tvirčiausiu įsitiki- 
nimu.— Ką pasakytų Paryžiaus salonai, matydami, kad mergina su 
mano padėtimi taip beprotiškai dievina mylimąjį, pasmerktą myriop? 
Tokių jausmų galima rasti tik didvyrių laikais; taip, tokia me:le plakda- 
vo širdys Karolio IX ir Henriko III epochoje“. 

Didžiausiame svaigulyje, spausdama prie širdies Žiuljeno galvą, 
ji su pasibaisėjimu galvodavo: „Negali būti, kad šiai žaviai galvai skirta 
nukristi! Vadinasi, — pridurdavo pati sau, liepsnodama didvyriškumu, 
beveik laiminga,— mano lūpos, bučiuojančios šiuos gražius plaukus, 
sustings nepraėjus nė parai po jo mirties“. 

Prisiminimai apie šias heroizmo ir siautulingos aistros akimirkas 
laikė ją tvirtai savo gniaužtuose. Mintis apie savižudybę, tokia viską 
užgožianti pati savaime, bet iki šiol tokia tolima šiai išdidžiai sielai, 
įsiskverbė į ją ir įsiviešpatavo kaip absoliuti valdovė. „Ne, mano pro- 
tėvių kraujas neatvėso manyje“,— didžiuodamasi galvojo Matilda. 

— Noriu paprašyti jus vienos malonės, — pasakė jai kartą jos 
meilužis. — Atiduokite savo kūdikį auginti kuriai nors žindyvei Ver- 
jere, ponia de Renal prižiūrės tą moterį. 

— Kaip žiauru tai, ką jūs sakote...— Ir Matilda išbalo. 

— Tas tiesa, prašau tave, melste meldžiu atleisti man,— šūktelėjo 
Žiuljenas, atitokęs iš apmąstymų ir spausdamas ją glėbyje. 

Apmaldęs jos ašaras, jis grįžo prie savo minties, bet šį sykį apsu- 
kriau. Pokalbį tęsė melancholiškai filosofiniu tonu. Kalbėjo apie atei- 
tį, kuri netrukus turėjo užsiverti prieš jį. 

— Reikia pripažinti, brangioji, kad didelės aistros yra atsitikti- 
numas gyvenime, bet šis atsitiktinumas įmanomas tik pranašioms sie- 
loms... Mano sūnaus mirtis, tiesą sakant, būtų laimė jūsų šeimos iš- 
didumui, ir jūsų valdiniams tai bus aišku. Šiam nelaimės ir gėdos kū- 
dikiui lemta pažinti visuotinį šaltumą... Tikiuosi, ateis laikas, — nenoriu 
tiksliai pasakyti, kada tai bus, tik drįstu spėti, kad bus, — kai jūs įvyk- 
dysite mano paskutinę valią — ištekėsite už markizo de Kruaznua. 

— Kaip? Aš, užsitraukusi nešlovę? 

— Tokiam vardui kaip jūsų nešlovė negalės pakenkti. Jūs būsite 
našlė — bepročio našlė, štai ir viskas. Pasakysiu net daugiau: kadangi 
mano nusikaltimas įvykdytas ne dėl pinigų, jis nebus laikomas ne- 
garbingu. Galbūt iki to laiko koks nors įstatymų leidėjas filosofas, 
nugalėjęs savo amžininkų prietarus, pasieks, kad būtų panaikinta mir- 
ties bausmė. Tuomet koks nors prielankus balsas pateiks pavyzdį: 
„Klausykite, o pirmasis panelės de La Mol vyras? Jis buvo beprotis, 
bet nebuvo nusikaltėlis, nedorėlis. Kvailystė buvo nukirsti jam galvą...“ 
Ir tuomet mano atminimas nebebus gėdingas; bent jau po tam tikro 
laiko... Jūsų padėtis aukštuomenėje, jūsų turtas ir — leiskite pasa- 
kyti — jūsų protas leis suvaidinti ponui de Kruaznua, kai jis taps jūsų 
vyru, tokį vaidmenį, kokio pats vienas nesugebėtų suvaidinti. Iš 
gerų savybių jis teturi aukštą kilmę ir narsumą, o šios savybės, kurių 
pakako pilnaverčiui vyrui 1729 metais, dabar, praėjus šimtui metų, 
laikomos anachronizmu ir tiktai stumia žmogų į nereikalingas už- 
mačias. Tam, kas nori stoti prancūzų jaunimo priešakyje, reikia dar 
kažko daugiau. 

Jūsų tvirtumas ir veiklumas bus gera paspirtis politinei partijai, 
į kurią jūs pastūmėsite savo vyrą. Jūs galėsite tęsti Frondos veikė- 
jų — ponios de Ševrez ir ponios de Longvil darbą“... Bet tuomet, 
brangioji Matilda, dieviška ugnis, kuria jūs degate šiuo metu, bus jau 
apiblėsusi. 

Leiskite man pasakyti, — pridūrė Žiuljenas po daugelio kitų pa- 
ruošiamųjų frazių,— kad praeis penkiolika metų, ir meilė, kurią 
man jautėte, atrodys jums beprotystė, atleistina, bet vis dėlto bepro- 
tystė... 

Jis staiga nutilo ir susimąstė. Jį vėl užvaldė mintis, tokia skaudi 
Matildai: „„Praeis penkiolika metų, ir ponia de Renal dievins mano 
sūnų, 0 jūs užmiršite jį“. 


XL skyrius 
RAMYBĖ 


Šiandien tik todėl esu išmintingas, 
kad tada buvau beprotis. Ak filosofe, tu 
regi tik akimirką — koks tu trumpažiūris! 
Tavo akiai neįžvelgiamas slaptas aistrų 
darbas. 


Ponia Getė 


Šį pokalbį nutraukė tardymas, po jo ėjo pasitarimas su advokatu, 
kuriam buvo pavesta ginti kaltinamąjį. Tik šitie momentai ir buvo 
tikrai nemalonūs nerūpestingame, švelnių svajonių kupiname gyve- 
nime. 

— Tai žmogžudystė, ir iš anksto apgalvota, — pareiškė Žiuljenas 
ir tardytojui, ir advokatui.— Man apmaudu, ponai,— nusišypsojo 
jis, — bet jūs bemaž neturėsite ką veikti. 

„Šiaip ar taip, — svarstė Žiulienas, — galų gale atsikratęs tų dviejų 
padarų, — aš turbūt narsus, ir matyt, narsesnis už tuos du žmones. 
Jiems tokia dvikova, kuri baigsis mirtimi, atrodo nelaimių viršūnė, 
siaubų siaubas, o aš rimtai apie ją pagalvosiu tik tą dieną, kai ji įvyks. 

Tai todėl, kad aš pažinau didesnę nelaimę,— filosofavo toliau 
Žiuljenas sau vienas. — Aš kur kas labiau kentėjau, kai pirmą kartą ke- 
liavau į Strasburgą — kai maniau, kad Matilda metė mane... Ir kas 
galėtų pagalvoti, kad aš taip aistringai troškau to visiško artumo, kuris 
šiandien manęs nejaudina!.. Tiesą sakant, jaučiuosi laimingesnis vie- 
nas negu tada, kai man padeda leisti vienatvės valandas ta gražuolė...“ 

Advokatas, pedantas ir formalistas, laikė jį bepročiu ir buvo tos 
pačios nuomonės kaip visi, — kad pistoletą į ranką įspraudė jam pa- 
vydulys. Vieną dieną įsidrąsinęs jis leido suprasti Žiuljenui, kad toks 
teigimas, ar jis teisingas, ar ne, būtų puiki atrama gynybinei kalbai. 
Bet kaltinamasis akimoju užsiplieskė, jo tonas pasidarė aštrus. 

— Jeigu jums brangi gyvybė, pone, — šūktelėjo Žiuljenas nesi- 
valdydamas, — daugiau to šlykštaus melo man nekartokite. 

Atsargusis advokatas net išsigando, kad Žiuljenas jo neužmūštų. 

Jis ruošėsi ginamajai kalbai, nes lemiamoji valanda spėriai artėjo. 
Bezansonas ir visas departamentas tik apie šią garsią bylą ir kalbėjo. 
Žiuljenas to nežinojo: jis buvo prašęs, kad niekas jam niekada apie 
tokius dalykus neužsimintų. 

Kai Fukė ir Matilda mėgino prasitarti apie kai kuriuos gandus, 
galinčius, jų manymu, suteikti vilčių, Žiuljenas pertraukė juos sulig 
pirmu žodžiu: 

— Leiskite man gyventi savo vaizduotės gyvenimą. Jūsų menki 
rūpesčiai, smulkūs realaus gyvenimo įvykiai, mažiau ar daugiau 
žeidžiantys, nukeltų mane iš dangaus ant žemės. Kiekvienas miršta 
kaip gali; ir aš noriu galvoti apie mirtį, kaip man patinka. Kas man 
kiti? Mano santykiai su kitais bus staiga nutraukti. Dėl dievo meilės, 
nekalbėkite man apie tuos žmones; užtenka, kad aš jaučiuosi smukęs, 
kai pamatau tardytoją ir advokatą. 

„Iš tikrųjų, — galvojo jis, — atrodo, kad taip jau man skirta — mir- 
ti svajojant. Niekam nežinomas žmogus kaip aš, kuris, nepraėjus nė 
dviem savaitėms, neabejotinai bus visų užmirštas, būtų paskutinis 
mulkis, reikia pripažinti, jei dar vaidintų komediją... 

Tiktai keista, kad gyvenimu džiaugtis teišmokau dabar, kai čia 
pat matau jo pabaigą“. 

Šiomis paskutinėmis savo gyvenimo dienomis jis vaikštinėjo po 
siaurą aikštelę pačioje bokšto viršūnėje, rūkydamas nuostabius cigarus, 
kuriuos jam pargabeno Matildos pasiųstas specialus kurjeris iš Olan- 
dijos, ir nė neįtarė, kad kasdien jo pasirodant laukia visi miesto žiū- 
ronai. Jo mintys skrajojo po Verži. Jis niekada neužsiminė apie 
ponią de Renal savo draugui Fukė, bet šisai porą kartų prasitarė, kad 
ji sparčiai taisosi, ir šie žodžiai rado gyvą atbalsį Žiuljeno šir- 
dyje. 

Tuo tarpu, kai Žiuljeno siela beveik visą laiką skraidė svajonių 
pasaulyje, Matilda rūpinosi gyvenimiškais reikalais, kaip ir dera 
aristokratiškai natūrai, ir sugebėjo taip toli pastūmėti susirašinėjimą 
tarp ponios de Fervak ir kunigo de Frilero, jog buvo jau ištartas di- 
dysis žodis vyskupystė. 

Garbusis vyskupas, kurio rankose buvo beneficijų sąrašas, po vie- 
nu savo seserėčios laišku savo ranka prirašė: „Tas vargšas Sore- 
lis — tik vėjo vaikas, tikiuosi, kad jis bus mums grąžintas“. 

Pamatęs šias eilutes; kunigas de Frileras vos nepatrako iš džiaugs- 
mo. Jis neabejojo, kad jam pavyks išgelbėti Žiuljeną. 

— Jei ne tas jakobiniškas įstaty mas, pagal kurį privalu sudaryti 
begaliniai didelį prisiekusiųjų sąrašą ir kurio tikrasis tikslas tėra 
atimti bet kurią įtaką iš aukštos kilmės žmonių, — sakė jis Matildai 
prieš tą dieną, kai burtais turėjo būti išrinkti trisdešimt šeši teismo 
sesijos prisiekusieji, — būčiau galėjęs laiduoti už nuosprendį. Juk 
mano pastangomis buvo išteisintas klebonas N... 

Rytojaus dieną kunigas de Frileras apsidžiaugė, tarp pavardžių, 
kurioms kliuvo burtas, pamatęs penkis Bezansono kongregacijos 
narius, 0 tarp asmenų ne iš miesto — ponų Valno, de Muaro ir de 
Šoleno pavardes. 

— Visų pirma, laiduoju už šituos aštuonis, — pasakė jis Matil- 
dai. — Penki pirmieji tėra įrankiai. Valno — mano agentas, Muaro 
už viską dėkingas man, de Šolenas — pusgalvis, kuris visko bijo. 

Departamento laikraštis paskelbė prisiekusiųjų pavardes, ir ponia 
de Renal neapsakomai išgąsdino vyrą, pasakiusi, kad ketina važiuoti 
į Bezansoną. Ponas de Renalis laimėjo tik viena: ji davė žodį nesikelti 
iš lovos, kad nesusilauktų nemalonumo būti pakviesta į teismą liu- 
dytoja. 

— Jūs nesuprantate mano padėties, — kalbėjo buvęs Verjero 
meras, — dabar aš esu laikomas liberalu atsimetėliu, kaip jie sako; 
nėra abejonės, kad tas nenaudėlis Valno ir kunigas de Frileras lengvai 
išgaus iš generalinio prokuroro ir teisėjų visa, kas gali būti man ne- 
malonu. 

Ponia de Renal nesunkiai nusileido vyro reikalavimams. „Jei 
aš pati pasirodyčiau teisme,— svarstė ji,— atrodytų, kad reikalauju 
keršto“. 

Nepaisydama visų savo pažadų elgtis protingai, duotų nuodėm- 
klausiui ir vyrui, vos tik atvykusi į Bezansoną, ji savo ranka parašė 
kiekvienam iš trisdešimt šešių prisiekusiųjų: 


„Pone, salėje teismo dieną aš nepasirodysiu, nes mano dalyvavimas 
galėtų nepalankiai atsiliepti pono Sorelio bylai. Tetrokštu vieno, 
ir iš visos širdies, — kad jis būtų išgelbėtas. Patikėkite: baisi mintis, kad 
dėl manęs buvo pasmerktas mirti nekaltas žmogus, užnuodys likusį 
mano gyvenimą ir tikriausiai sutrumpins jį. Kaip galėtumėte nuteisti jį 
myriop, jeigu aš gyva? Ne, tikrai, visuomenė neturi teisės atimti gy- 
vybę, o ypač tokiam žmogui kaip Žiuljenas Sorelis. Visi Verjere žinojo, 

kad jį kai kada ištikdavo proto aptemimas. Tas vargšas jaunuolis turi 
galingų priešų; bet net ir tarp jo priešų (o kiek jis jų turi!) ar atsiras 
nors vienas, kuris suabejotų jo įstabiais gabumais ir giliomis žiniomis? 
Tas, kurį jūs teisite, pone, — neeilinis žmogus. Beveik pusantrų metų 
mes visi pažinojome jį kaip dievobaimingą, padorų, stropų jaunuolį; 
bet porą kartų per metus jį ištikdavo melancholijos priepuoliai, nuo 
kurių net pakrikdavo protas. Visas Verjeras, visi mūsų kaimynai Verži, 
kur mes gyvename vasarą, visa mano šeima, pats ponas suprefektas 
patvirtins, kad jis tiesiog pavyzdingai pamaldus; atmintinai moka visą 
Bibliją. Kuris bedievis būtų metų metais mokęsis atmintinai Šventą 
raštą? Šį laišką turės garbės jums įteikti mano sūr.ūs; tai vaikai. Tei- 
kitės, pone, juos paklausinėti, jūs sužinosite iš jų apie tą vargšą jau- 
nuol: visa, kas galėtų įtikinti jus, kad pasmerkti jį būtų nežmoniškai 
žiauru. Jūs ne tik neatkeršysite už mane, bet nuvarysite mane 
į kapus. 

Ką gali jo priešai priešpastatyti šitam faktui? Žaizda, padaryta 
man vieną tų beprotybės akimirkų, kurias pastebėdavo net mano vai- 
kai, jo auklėtiniai, yra tokia lengva, kad, nepraėjus nė dviem mėne- 
siams, aš jau pašto karieta atvažiavau iš Verjero į Bezansoną. Jei 
sužinosiu, pone, kad jūs nors truputėlį abejojate, ar verta gelbėti taip 
mažai nusikaltusį žmogų nuo nežmoniškai žiaurių įstatymų, atsikel- 
siu iš lovos, kur guliu tik vyro įsakyta, ir atėjusi pulsiu jums į 
kojas. 

Pareikškite, pone, kad išankstinis ketinimas įvykdyti žmogžudystę 
neįrodytas, ir jums nereikės gailėtis, kad praliejote nekaltą kraują...“ 
1r t. t, Ar tot 

Visas kraštas ilgai minės tą garsią bylą. 
Susidomėjimas kaltinamuoju augo virsda- 
mas nerimu, dėl to, kad nusikaltimas, nors 
ir pritrenkiantis, nekėlė pasibaisėjimo. 
O net jei ir būtų kėlęs, — tasai jaunuolis 
buvo toks gražus! Puiki jo karjera, taip 
staiga nutrūkusi, žadino dar didesnę užuo- 
jautą. „Nejaugi jie pasmerks jį?“ — klau- 
sinėjo moterys pažįstamus vyrus ir išba- 
lusios laukė atsakymo. 


Sent Bevas 


Pagaliau išaušo diena, kurios taip bijojo ponia de Renal ir Ma- 
tilda. 

Miestas atrodė neįprastai, ir jų siaubas nuo to dar padidėjo, neliko 
nepaveikta netgi tvirta Fukė dvasia. Pasiklausyti šios romantiškos 
bylos į Bezansoną sugužėjo visa provincija. 

Jau prieš keletą dienų nebeliko laisvos vietos nė vienuose užeigos 
namuose. Teismo pirmininką griūte užgriuvo prašymai dėl bilietų 
į teismo salę; teisme troško dalyvauti visos miesto ponios; gatvėse buvo 
pardavinėjamas Žiuljeno atvaizdas, ir t. t., ir t. t. 

Matilda laikė tai lemiamai akimirkai laišką, ištisai parašytą paties 
monsinjoro *** vyskupo. Šitas dignitorius, valdąs Prancūzijos bažnyčią 
ir skirstąs vyskupystes, teikėsi prašyti Žiuljeno išteisinimo. Dieną 
prieš teismą Matilda nunešė tą laišką visagaliui generalvikarui. 

Baigiantis pasimatymui, kai ji, apsipylusi ašaromis, pakilo eiti, 
kunigas de Frileras, galų gale metęs savo diplomatišką santūrumą 
ir beveik pats susigraudinęs, pasakė: 

— Laiduoju jums už prisiekusiųjų sprendimą. Tarp dvylikos 
asmenų, kuriems pavesta spręsti, ar tikrai yra nusikaltęs jūsų globo- 
tinis ir, svarbiausia, ar nusikaltimas iš anksto apgalvotas, turiu šešis 
man atsidavusius bičiulius ir leidau jiems suprasti, kad nuo jų pri- 
klauso mano paskyrimas vyskupu. Baronui Valno, kurį aš iškėliau 
į Verjero merus, visiškai paklusnūs du jo valdiniai — ponai de Muaro 
ir de Šolenas. Tiesą sakant, likimas primetė mums du labai nepatikimų 
pažiūrų prisiekusiuosius; bet, nors ir aršūs liberalai, svarbiais 

momentais jie ištikimai vykdo mano nurodymus, ir aš prašiau juos 
balsuoti taip, kaip balsuos ponas Valno. Sužinojau, kad šeštasis pri- 
siekusysis, didžiai turtingas verslininkas, plepys liberalas, slapčia 
deda pastangas gauti parangą karo ministerijoje ir tikriausiai nenorės 
man nepatikti. Liepiau jam šnipštelėti, kad ponas de Valno turi mano 
direktyvas. 

— O kas tas ponas Valno? — sunerimo Matilda. 

— Jei pažinotumėte jį, neabejotumėte laiminga baigtimi. Tai 
įžūlus, besarmatis storžievis rėksnys, kuriam tik ir komanduoti mulkius. 
1814 metais jis buvo driskius, o aš padarysiu iš jo prefektą. Jam niekis 
prikulti kitus prisiekusiuosius, jeigu tie nepanorės balsuoti, kaip jam 
patinka. 

Matilda aprimo. Vakare jos laukė dar vienas pokalbis. Žiuljenas, 
nenorėdamas užtęsti nemalonų reginį, kurio galas, jo supratimu, buvo 
aiškus, nusprendė teisme nekalbėti. 

— Kalbės mano advokatas, ir užtenka,— pareiškė jis Matil- 
dai. — Visi mano priešai ir be to per daug ilgai į mane spoksos. Tuos 
provincialus papiktino greita mano karjera, padaryta jūsų dėka, ir, ti- 
kėkite man, nėra tarp jų tokio, kuris netrokštų mano nuteisimo, nors 
tas, aišku, nereiškia, kad jie neims kvailai verkšlenti, kai mane ves 
mirti. 

— Jie trokšta jūsų pažeminimo, tas tiesa, — atsakė Matilda, — bet, 
man regis, ne iš kietaširdiškumo. Mano pasirodymas Bezansone ir 
akivaizdus mano skausmas sugraudino visas moteris; o jūsų dailus 
veidas galutinai palenks publiką. Jei ištarsite nors vieną Žodį savo 
teisėjų akivaizdoje, visa salė bus už jus, ir t t, ir t. t. 

Ryto metą, devintą valandą, kai Žiuljenas nusileido iš kalėjimo 
bokšto vykti į didžiąją teismo rūmų salę, žandarams tik su didžiausiu 
vargu pavyko praskirti didžiulę minią, susitelkusią kieme. Žiuljenas 
gerai išsimiegojo, buvo labai ramus ir neturėjo kitų jausmų, kaip vien 
filosofišką užuojautą tai pavyduolių miniai, kuri be jokio žiaurumo 
plojimu pritars jo mirties nuosprendžiui. Koks buvo jo nustebimas, 
kai per tą ketvirųų valandos, kol spraudėsi pro minią, jis aiškiai pas- 
tebėjo, kad žadina tiems žmonėms nuoširdžią užuojautą. Jis neišgirdo 
nė vieno nepalankaus žodžio. 

„Tie provincialai geresni, negu aš maniau“, — dingtelėjo jam. 

Kai įėjo į teismo salę, jį apstulbino jos skoninga architektūra. 
Gryna gotika, daugybė dailių kolonėlių, su didžiausiu kruopštumu 
iškaltų iš akmens. Jam pasirodė, kad jis Anglijoje. 

Bet netrukus visas jo dėmesys nukrypo į dvylika ar penkiolika 
gražių moterų, sėdinčių trijuose balkonuose virš teisėjų ir prisiekusių- 
jų, priešais kaltinamojo suolą. Atsigręžęs į publiką pamatė, kad visa 
galerija, ratu juosianti amfiteatrą, pilna moterų; dauguma jų buvo 
jaunos ir, kaip jam pasirodė, gražios; akys jų blizgėjo ir su simpatija 
žvelgė į jį. Šiaip jau salėje buvo didžiausia grūstis: žmonės laužėsi pro 
duris, ir sargybiniams niekaip nesisekė nutildyti triukšmo. 

Kai visos akys, godžiai ieškojusios Žiuljeno, pastebėjo, kad jis 
jau salėje ir sėdasi į kaltinamojo vietą ant nedidelės pakylos, jis užgirdo 
šnabždesį, kuriame buvo justi nuostaba ir užuojauta. 

Tą dieną niekas nebūtų davęs jam nė dvidešimties metų; apsirengęs 
jis buvo labai kukliai, bet idealiai skoningai; plaukai ir kakta buvo ža- 
vūs. Matilda pati pasirūpino jo tualetu. Žiuljeno veidas buvo be galo 
išbalęs. Vos tik jis atsisėdo į kaltinamųjų suolą, iš visų pusių pasigirdo 
kuštesys: „„Dieve! Koks jaunas!.. Bet juk tai vaikas... Daug gražesnis 
negu atvaizde“. 

— Tamsta kaltinamasis — tarė žandaras, sėdįs jam iš deši- 
nės, — ar matai tas šešias damas va aname balkone? — Žandaras, tai 
sakydamas, parodė pirštu į nedidelę ložę, prasikišusią virš tos amfi- 
teatro dalies, kur sėdėjo prisiekusieji.— Štai ten ponia prefektie- 
nė,— aiškino žandaras, — o šalia jos markizė de N..., šita labai jums 
palanki; girdėjau, kaip ji kalbėjo su tardytoju. Toliau — ponia 
Dervil... 

— Ponia Dervil! — šūktelėjo Žiuljenas, ir jo kaktą nutvieskė 
raudonis. „Išėjusi iš čia, — pagalvojo, — ji tuoj parašys poniai de Re- 
nal“. Jis nežinojo, kad ponia de Renal Bezansone. 

Buvo išklausyti liudytojai; jų apklausa užtruko kelias valandas. 
Vos tik prokuroras ištarė pirmuosius kaltinimo žodžius, dvi iš tų damų 
mažajame balkone, tiesiai priešais Žiuljeną, apsipylė ašaromis. „Ponia 
Dervil šitaip nesigraudina“,— pagalvojo Žiuljenas. Tačiau pastebėjo, 
kad jos skruostai labai raudoni. 

Prokuroras prasta prancūzų kalba gražbyliavo apie įvykdyto nu- 
sikaltimo nežmoniškumą; Žiuljenui krito į akis, kad ponios Dervil 
kaimynės labai juo piktinasi. Keletas prisiekusiųjų, greičiausiai tų 
ponių pažįstami, kažką joms sakė, matyt, ramino jas. „Geras ženk- 
las“, — dingtelėjo Žiuljenui. 

Iki šiol jis jautė begalinę panieką visiems, kurie buvo susirinkę 
pasiklausyti bylos. Lėkšta prokuroro iškalba dar sustiprino šį bjaurė- 

jimąsi. Bet pamažu kieta Žiuljeno širdis atsileido, priveikta aiškių 
simpatijos ženklų. 

Jis buvo patenkintas ryžtinga savo gynėjo mina. „Prašau netuš- 
čiažodžiauti“,— šnabžtelėjo jis advokatui, kai tas ruošėsi kalbėti. 

— Jums tik į naudą išėjo visas šitas iš Bosiuė pasiskolintas patosas, 
kuriuo prokuroras tikėjosi jums pakenkti, — pasakė advokatas. 

Iš tiesų, nepakalbėjus jam nė penkių minučių, visos moterys pris- 
paudė prie akių nosinaites. Advokatas, sėkmės padrąsintas, kreipėsi 
į prisiekusiuosius be galo įtaigiais žodžiais. Žiuljenas suvirpėjo, jautė, 
kad tuoj pravirks. „„Dieve didis! Ką pasakys mano priešai!“ 

Jis buvo visai besugrundąs, bet, laimė, staiga susidūrė su įžūliu 
barono de Valno žvilgsniu. 

„To nepraustaburnio akys liepsnote liepsnoja,— pagalvojo, — koks 
džiaugsmas tai niekingai sielai! Jei mano nusikaltimas būtų turėjęs 
vienintelę pasekmę — va šitą reginį, jau vien dėl to turėčiau jį pra- 
keikti. Dievas žino, ką jis pripaistys apie mane poniai de Renal žiemos 
vakarais!“ 

Toji mintis nustelbė visas kitas. Netrukus iš susimąstymo Žiuljeną 
prižadino garsūs pritarimo šūksniai. Advokatas baigė savo kalbą. 
Žiuljenas prisiminė, jog dera paspausti jam ranką. Laikas prabėgo 
greitai. 

Advokatui ir kaltinamajam atnešė šio to atsigaivinti. Žiuljenui krito 
į akis viena aplinkybė: nė viena moteris neišėjo pietauti. 

— Dievaži, aš mirštu iš alkio, — pareiškė advokatas, — 0 jūs? 

— Aš taip pat, — atsakė Žiuljenas. 

— Žiūrėkite, va ir poniai prefektienei atnešė pietus, — tarė advo- 
katas, rodydamas į mažąjį balkonėlį. — Drąsiau, viskas gerai. 

Posėdis vėl prasidėjo. 

Kai teismo pirmininkas sakė baigiamąjį žodį, išmušė vidunaktį; 
pirmininkas turėjo stabtelėti. Visuotinio nerimo kupinoje tyloje salėje 
gaudžiai aidėjo varpo dūžiai. 

„Štai prasideda paskutinė mano gyvenimo diena“,— tarė sau 
Žiuljenas. Staiga jam sukilo pareigos jausmas. Iki šiol jis tvardė grau- 
dulį ir laikėsi savo nusistatymo — tylėti; bet kai teismo pirmininkas 
paklausė, ar neturįs ko pridurti, jis atsistojo. Priešais save jis matė 
ponios Dervil akis; sietynų šviesoje jam pasirodė, kad jos labai blizga. 
„Nejaugi ji verktų?“ — pagalvojo. 

— Ponai prisiekusieji! Žodį tarti mane verčia baimė užsitraukti 
žmonių panieką, nors aš ir maniau galėsiąs nepaisyti jos mirties va- 

landą. Neturiu garbės priklausyti jūsų klasei, ponai; prieš jus stovi 
valstietis, pakėlęs maištą prieš savo niekingą dalią. 

Neprašau jūsų jokios malonės, — kalbėjo toliau Žiuljenas tvir- 
tesniu balsu.— Nepuoselėju jokių vilčių, manęs laukia mirtis, ir ji bus 
teisinga. Išdrįsau pasikėsinti į gyvybę moters, didžiai vertos visokerio- 
pos pagarbos, visokeriopos godos. Ponia de Renal buvo man tarsi 
motina. Mano nusikaltimas pasibaisėtinas ir buvo iš anksto apgalvotas. 
Taigi esu nusipelnęs mirties, ponai prisiekusieji. Bet jei tas nusikalti- 
mas ir būtų menkesnis, aš matau čia žmonių, kurie, nesigraudendami 
dėl mano jaunumo, per mane panorės nubausti ir visam laikui sugniuž- 
dyti tuos jaunuolius, kurie, būdami žemos kilmės ir daugiau ar mažiau 
slegiami skurdo, turi laimės gauti gerą išsimokslinimą ir drįsta įsi- 
brauti į sluoksnius, išdidžių turtuolių vadinamus aukštąja visuomene. 

Štai mano nusikaltimas, ponai, ir jis bus juo griežčiau nubaustas, 
kad, tiesą sakant, mane teisia anaiptol ne lygūs man žmonės. Prisie- 
kusiųjų suoluose aš nematau nė vieno praturtėjusio valstiečio, o tik 
pasipiktinusius buržua... 

Tokiu tonu Žiuljenas kalbėjo dvidešimt minučių; jis išdėjo visa, 
ką turėjo ant širdies; prokuroras, įtaikaująs aristokratijai, nenustygo 
savo krėsle; nors Žiuljeno kalba ir buvo kiek abstraktaus pobūdžio, 
visos moterys plūdo ašarom. Net ir ponia Dervil spaudė prie akių 
nosinaitę. Prieš baigdamas, Žiuljenas dar kartą pabrėžė, kad jo nusi- 
kaltimas buvo iš anksto apgalvotas, kad jis gailestaująs dėl jo, priminė, 
kokią pagarbą ir beribę sūnišką meilę jautęs poniai de Renal kadaise, 
laimingesniais laikais... Ponia Dervil aiktelėjo ir apalpo. 

Mušė pirmą valandą nakties, kai prisiekusieji pasitraukė į savo 
kambarį. Moterys visos aliai vienos liko sėdėti savo vietose; daugelio 
vyrų akyse blizgėjo ašaros. Iš pradžių visi labai gyvai kalbėjosi; bet 
pamažu, nesulaukdama prisiekusiųjų sprendimo, nuovargio įveikta, 
publika nuščiuvo. Stojo iškilminga valanda; šviesos pradėjo blėsti. 
Žiuljenas, labai nuvargęs, girdėjo, kaip šalia jo kažkas svarsto klausi- 
mą, ar toks užtrukimas geras, ar blogas ženklas. Su pasitenkinimu 
pastebėjo, kad niekas nelinki jam pikta; prisiekusieji vis negrįžo, 
tačiau nė viena moteris nėjo iš salės. 

Kai išmušė dvi, kilo didis bruzdesys. Atsivėrė mažytės prisiekusių jų 
kambario durelės. Priekyje oriu ir teatrališku žingsniu žengė baronas 
de Valno, paskui jį — visi prisiekusieji. Jis kostelėjo ir paskelbė, kad 
prisiekusieji, paklusę širdies ir sąžinės balsui, vieningai pripažino, 
kad Žiuljenas Sorelis kaltas žmogžudyste, ir, be to, iš anksto apgalvota; 

tokio sprendimo išdava buvo aiški — mirties bausmė, kuri ir buvo 
netrukus pagarsinta. Žiuljenas žvilgtelėjo į laikrodėlį ir prisiminė poną 
de Lavaletą; buvo ketvirtis trečios. „Šiandien penktadienis, — pagal- 
vojo.— Taip, bet ši diena laiminga ponui Valno, kuris pasmerkė mane 
mirti... Esu per daug gerai saugomas, ir Matilda vargu ar galės išgelbėti 
mane kaip ponia de Lavalet... Vadinasi, po trijų dienų, šitą pačią va- 
landą, aš jau žinosiu ką nors tikra apie didįjį galbūt“. 

Tą pat akimirką jis išgirdo riktelėjimą, kuris jį grąžino į šį pasaulį. 
Moterys aplinkui raudojo; jis pamatė, kad visi veidai atgręžti į mažytį 
balkoną, įtaisytą vieno gotikinio pilioriaus kapitelyje. Vėliau jis su- 
žinojo, kad ten buvo pasislėpusi Matilda. Kadangi šauksmas nepasi- 
kartojo, visi vėl sužiuro į Žiuljeną, kuriam žandarai skynė kelią per 
minią. 

„Pasistenkime neduoti progos pasijuokti tam nenaudėliui Val- 
no,— pagalvojo tada Žiuljenas.— Kokia gailia, kokia veidmaininga 
mina jis perskaitė prisiekusiųjų sprendimą, kurio išdava — mirties 
bausmė, o juk net vargšas teismo pirmininkas, nors tiek jau metų teisė- 
jauja, mirties nuosprendį paskelbė su ašaromis akyse. Koks džiaugsmas 
Valno, kad gavo atkeršyti senam varžovui dėl ponios de Renal!.. Taip, 
aš jos nebepamatysiu! Baigta... Jaučiu, kad ištarti paskutinį sudie 
mums nebus įmanoma... Koks aš būčiau laimingas, jei galėčiau pasaky- 
ti jai, kaip baisiuosi savo nusikaltimu! 

Tiktai šiuos žodžius: „Aš pasmerktas teisingai“. 

Žandarai, parvedę Žiuljeną į kalėjimą, uždarė jį į kamerą, skirtą 
mirtininkams. Žiuljenas, kuris paprastai pastebėdavo viską iki mažiau- 
sių smulkmenų, šį sykį net nesuvokė, kad jo neveda aukštyn į bokštą. 
Jis mąstė, ką pasakytų poniai de Renal, jei paskutinę savo gyvenimo 
valandą turėtų laimę ją pamatyti. Galvojo, kad ji iš sykio pertartų jį, 
tad norėjo jau pačiais pirmaisiais žodžiais išsakyti visą savo gailestį. 
„Kaip įtikinti ją po šitokio poelgio, kad tik ją vieną myliu? Juk, šiaip 
ar taip, kėsinausi nužudyti ją iš garbėtroškos ar iš meilės Matildai“. 

Guldamas pastebėjo, kad paklodės pašukinės. Jam atsivėrė akys. 
„A, aš mirtininkų kameroje, — dingtelėjo mintis. — Teisingai... 

Grafas Altamira pasakojo man, kad Dantonas dieną prieš mirtį 
pasakęs savo storu balsu: „Keista, veiksmažodžio „giljotinuoti“ nega- 
lima asmenuoti visais laikais; galima sakyti: aš būsiu giljotinuotas, tu 
būsi giljotinuotas, bet niekas nepasakys: aš buvau giljotinuotas“. 

O kodėl ne,— pridūrė mintyse Žiuljenas,— jei yra kitas gyveni- 
mas?.. Dievaži, jei ten rasiu krikščionių dievą, aš žuvęs: tai despotas ir 
kaip kiekvienas despotas persiėmęs mintimis apie kerštą; jo Biblija tik 
ir tekalba apie žiaurias bausmes. Niekada aš jo nemylėjau; net nenorė- 
jau niekada tikėti, kad jį gali kas iš širdies mylėti. Jis nežino, kas yra 
gailestis (Žiuljenas prisiminė keletą vietų iš Biblijos). Jis mane baisin- 
gai nubaus... 

Bet jei rasiu ten Fenelono dievą? Jis galbūt pasakys man: „Tau bus 
daug atleista, nes tu daug mylėjai...“ 

Ar daug aš mylėjau? Ak, taip! Mylėjau ponią de Renal, bet pasiel- 
giau žiauriai. Čia, kaip ir kitur, aš mečiau paprastas ir kuklias vertybes 
ir nusiginiau blizgutį... 

Bet vis dėlto kokia man buvo perspektyva!.. Husarų pulkininkas, 
jei kiltų karas; pasiuntinybės sekretorius taikos metu; paskui ambasa- 
dorius... nes aš būčiau greitai perpratęs tuos reikalus... o jei net būčiau 
mulkis, argi markizo de La Molio žentui baisi konkurencija? Visos 
mano kvailystės man būtų atleistos arba veikiau laikomos nuopelnais. 
Ir štai aš, nusipelnęs asmuo, gyvenu kuo plačiausiai Vienoje ar Lon- 
done... 

Ne visai taip, brangusis pone, po trijų dienų jums nukirs galvą“. 

Žiuljenas nuoširdžiai pasijuokė iš šitos netikėtos sveiko proto rep- 
likos. „Iš tikrųjų, žmoguje slypi dvi būtybės, — pagalvojo jis. — Kam 
po velnių ir šovė į galvą šita kandi pastaba? 

Taip, taip, drauguži, po trijų dienų tau nukirs galvą, — atsakė jis 
tam, kuris jį pertarė. — Ponas de Šolenas išsinuomos langą iš pusės 
su kunigu Maslonu. O kai reikės užsimokėti nuomą, katras iš tų dviejų 
garbingų asmenų apkuops kitą?“ 

Staiga jis prisiminė porą eilučių iš Rotru „Vaclovo“ !**: 


VLADISLOVAS 


„„Esu ramus, aš nieko nebijau. 
KARALIUS, Vladislovo tėvas 
Skubėki: ešafotas laukia jau.* 


* Vertė A. Churginas. 

„Puikus atsakymas!“ — pagalvojo jis ir užmigo. 

Pabudo rytą, pajutęs, jog kažkas stipriai jį apkabino. 

— Kaip? Jau? — šūktelėjo Žiuljenas, atvėręs paklaikusias akis. 
Jam pasirodė, kad jį stveria budelis. 

Tai buvo Matilda. „Laimė, ji nesuprato, ką aš pasakiau“. Ši mintis 
grąžino jam visą šaltakraujiškumą. Matilda Žiuljenui pasirodė labai 
pasikeitusi, lyg būtų pusę metų sirgusi; jinai iš tikrųjų buvo nebeatpa- 
žįstama. 

— Tas niekšas Frileras apgavo mane, — kalbėjo laužydama ran- 
kas; iš įtūžio ji negalėjo verkti. 

— Ar ne gražiai atrodžiau aš vakar, kai sakiau kalbą? — pertarė 
ją Žiuljenas. — Improvizavau! Ir pirmą kartą gyvenime! Tiesa, yra 
pagrindo nuogąstauti, kad ir paskutinį. 

Šią valandėlę Žiuljenas žaidė Matildos būdu taip šaltai, kaip įgudęs 
pianistas kad žaidžia fortepijono klavišais... 

— Tiesa, man trūksta vieno dalyko — aukštos kilmės, — pridūrė 
jis, — bet didi Matildos siela iškėlė mylimąjį ligi savęs. Ar manote, kad 
Bonifasas de La Molis geriau atrodė prieš teisėjus? 

Matilda tą dieną buvo jausminga be jokios vaidybos, kaip vargšė 
mergina, gyvenanti kur nors šeštame aukšte; bet neįstengė išgauti iš 
j0 nė vieno paprastesnio žodžio. Jis atsimokėjo jai, pats to nenumany- 
damas, tokiomis pat kančiomis, kokias ne kartą kentė per ją. 

„Niekas nežino, kur yra Nilo versmės, — mąstė Žiuljenas, — nebu- 
taip pat niekada žmogaus akis nepamatys Žiuljeno puolusio dvasia, 
visų pirma todėl, kad jis toks nebus. Bet mano širdis lengvai susigraudi- 
na; paprasčiausias žodis, ištartas be veidmainystės, gali suvirpinti ma- 
no balsą ir net išspausti ašaras. Kiek kartų kietaširdžiai niekino mane 
už šią ydą! Manė, kad laukiu malonės, o to aš negaliu pakęsti. 

Girdėjau, kad, prieš kopdamas į ešafotą, Dantonas susijaudino pri- 
siminęs žmoną; bet Dantonas įkvėpė jėgos vėjavaikių tautai ir neleido 
priešui įžengti į Paryžių... O aš tik vienas žinau, ką būčiau galėjęs nu- 
veikti... Kitų akyse esu geriausiu atveju tik kažkoks GALBUT. 

Jei čia, mano kameroje, su manim būtų ne Matilda, o ponia de 
Renal, ar būčiau aš galėjęs už save atsakyti? Beribę mano neviltį ir 
atgailą tie Valno ir visi vietiniai patricijai būtų palaikę šlykščia mir- 
ties baime; juk jie tokie išdidūs, tie šiaudadvasiai, — pelningos vietos 
saugo juos nuo visokių pagundų! „Žiūrėkit, kas tai yra gimti dailidės 
sūnum! — būtų byloję ponai de Muaro ir de Šolenas, kurie ką tik pa- 

smerkė mane mirti. — Galima tapti mokytam, apsukriam, bet drąsos... 
drąsos neišmoksi! Net ir štai vargšė Matilda, kuri dabar verkia, arba, 
tikriau sakant, nebegali verkti, — pagalvojo jis, žvilgtelėjęs į jos parau- 
dusias akis, ir prispaudė ją prie širdies: tikro skausmo akivaizdoje nu- 
trūko jo samprotavimų siūlas. — Ji galbūt verkė kiaurą naktį, — pa- 
galvojo jis, — bet kaip jai bus gėda kada nors tai prisiminti! Ji sakys 
sau, kad ją ankstyvoje jaunystėje suklaidino vienas plebėjas savo nie- 
kinga mąstysena... Kruaznua silpnas žmogus, užtat ves ją ir, dievaži, 
gerai pasielgs. Ji padarys jį žymiu žmogumi, 


Atskleisdama tą proto jėgą begalinę, 
Kuri nustelbia tamsą ir niekingą minią.!““ 


Na, ar ne juokinga: dabar, kai aš pasmerktas mirti, atmintin lenda 
visokios eilės, kurias kadaise mokėjau. Ar tai ne nuopuolio ženklas?..“ 

Matilda prigesusiu balsu kartojo: 

— Jis ten, gretimame kambaryje. 

Pagaliau jis išgirdo, ką ji sako. „Jos balsas silpnas, — dingtelėjo 
jam,— bet iš jos tono vis dar galima justi, koks tai valdingas charakte- 
ris. Ji tyčia nuleidžia balsą, kad nepratrūktų pykčiu“. 

— Kas ten? — lipšniai paklausė jis. 

— Advokatas, jis atnešė pasirašyti apeliaciją. 

— Aš neapeliuosiu. 

— Kaip? Neapeliuosite? — pašoko ji žaižaruojančiomis iš pykčio 
akimis. — O kodėl, meldžiamasis? 

— Todėl, kad šiuo metu jaučiuosi turįs drąsos mirti taip, jog niekas 
per daug nesišaipys iš manęs. O kas užtikrins man, kad po dviejų mė- 
nesių, ilgai išsėdėjęs šiame drėgname karceryje, aš vis dar būsiu taip 
narsiai nusiteikęs? Nujaučiu, kad mane lankys kunigai, tėvas... Negaliu 
įsivaizduoti nieko nemalonesnio. Geriau mirti. 

Šis nenumatytas pasipriešinimas pažadino visą Matildos charakte- 
rio iškilumą. Ji nespėjo pasimatyti su kunigu de Frileru iki to laiko, 
kada leidžiami lankytojai į Bezansono kalėjimą, ir visas jos įtūžis už- 
griuvo Žiuljeną. Ji dievino jį, o tačiau gerą ketvirtį valandos, kol keikė 
jo, Žiuljeno, būdą ir sielvartavo, kam jį pamilusi, jis išvydo prieš save 
tą pačią išdidėlę, kuri kadaise de La Molio rūmų bibliotekoje taip skau- 
džiai jį įžeidinėjo. 

— Tavo giminės garbei dangus turėjo sukurti tave vyru,— pasa- 
kė jis. 

„Bet aš pats, — galvojo jis,— būčiau paskutinis kvailys, jei su- 
tikčiau sėdėti dar du mėnesius šiame bjauriame urve ir kentėti visas 
begėdiškas užgaules, kokias tik gali prasimanyti patricijų gauja*, tetu- 
rėdamas vienintelę paguodą — šios pamišėlės prakeiksmus... Tai va, 
poryt iš ryto stoju į dvikovą su žmogumi, kurio šaltakraujiškumą ir 
nuostabų mitrumą žino visi... Mitrumas tikrai nuostabus, — pridūrė 
Mefistofelio balsas, — jis visada pataiko. 

Na ką gi, puiku, taip ir reikia. (Matilda vis dar gražbyliavo.) Die- 
važi, ne,— tarė jis sau, — neapeliuosiu“. 

Šitaip apsisprendęs, jis susisvajojo... „,„Laiškanešys kaip paprastai 
šeštą valandą atneš laikraštį; aštuntą valandą, kai ponas de Renalis jį 
perskaitys, Eliza, įėjusi pirštų galais, padės laikraštį ant jos lovos. Pas- 
kui ji pabus, ims skaityti ir staiga susijaudins; jos graži rankutė sudre- 
bės; ji perskaitys šiuos žodžius: Penkios minutės po deši mtos jo gyvybė 
nutrūko. 

Ji apsipils graudžiomis ašaromis, aš pažįstu ją; nesvarbu, kad kėsi- 
nausi ją nužudyti, viskas bus užmiršta. Ir moteris, kuriai norėjau atimti 
gyvastį, bus vienintelė būtybė, nuoširdžiai apverkianti mano mirtį. 

Koks kontrastas!“ — dingtelėjo jam. Ir gerą ketvirtį valandos, kol 
Matilda jam priekaištavo, jis galvojo tik apie ponią de Renal. Nors 
tarpais ir atsiliepdavo į tai, ką jam sakė Matilda, atsiplėšti nuo prisimi- 
nimų apie miegamąjį Verjere jo siela nepajėgė. Jis matė: ant lovos, ant 
oranžinės taftos užtiesalo, guli Bezansono laikraštis. Matė, kaip jos bal- 
tutėlė ranka konvulsyviai glamžo jį; matė ponią de Renal verkiančią... 
Žvilgsniu sekė kiekvieną ašarą, riedančią jos žaviu veidu. 

Panelė de La Mol, nieko neišgavusi iš Žiuljeno, pasišaukė advoka- 
tą. Laimė, buvo tai anų 1796 metų armijos kapitonas, dalyvavęs žy- 
gyje į Italiją, Maniuelio''" draugas. 

Kaip reikalavo formalumai, jis stengėsi perkalbėti nuteistąjį. Žiul- 
jenas iš pagarbos jam išdėstė visus savo argumentus. 

— Dievaži, galima samprotauti ir taip, — pasakė pagaliau ponas 
Feliksas Vano (taip vadinosi advokatas). — Bet jūs dar turite ištisas 
tris dienas apeliacijai paduoti, o mano pareiga — lankyti jus kasdien. 
Jei per tuos du mėnesius po kalėjimu prasiverš ugnikalnis, jūs būsite 
išgelbėtas. Galite mirti ir nuo ligos, — pasakė jis, žiūrėdamas Žiuljenui 
į akis. 

Žiuljenas paspaudė jam ranką. 


* Kalba jakobinas. (Aut. pastuba) 

— Dėkui jums, jūs puikus žmogus. Aš pagalvosiu. 
Ir kai Matilda su advokatu pagaliau išėjo, jis jautė kur kas daugiau 
prielankumo advokatui negu jai. 

Po valandos iš kieto miego jį pažadino ašaros, lašančios jam ant 
rankos. „Ak, vėl Matilda, — pagalvojo jis pro miegus. — Ištikimai lai- 
kydamasi savo teorijos, ji grįžta pabandyti palaužti mano nusistatymą 
švelniais jausmais“. Iš anksto bodėdamasis šia nauja patetiška scena, 
jis neatsimerkė. Į galvą jam atėjo eilės apie Belfegorą'*!, bėgantį nuo 
žmonos. 

Išgirdo keistą atodūsį; atsimerkė; tai buvo ponia de Renal. 

— Ak, pamačiau aš tave prieš mirtį! O gal tai sapnas? — šūktelėjo 
jis, puldamas jai po kojom. 

— Bet atleiskite, ponia, jūsų akyse aš tik žudikas, — tuoj pat susi- 
griebęs, pridūrė jis. 

— Pone... atėjau maldauti jus — paduokite apeliaciją, Žinau, kad 
nenorite... — Ją smaugė ašaros, ji negalėjo kalbėti. 

— Meldžiu jus atleisti man. 

— Jei nori, kad atleisčiau, — tarė ji pakilusi ir puldama jam į glė- 
bį,— tučtuojau paduok apeliaciją dėl mirties nuosprendžio. 

Žiuljenas apibėrė ją bučiniais. 

— Ar lankysi mane kasdien tuos du mėnesius? 

— Prisiekiu. Kasdien, nebent vyras uždraus. 

— Jei taip, pasirašau! — šūktelėjo Žiuljenas.— Kaip? Tu atleidi 
man! Nejaugi tai tiesa? 

Jis spaudė ją glėbyje, visai apdujęs. Ji aiktelėjo. 

— Nieko, — pasakė ji,— man tik suskaudėjo. 

— Petį! — šūktelėjo Žiuljenas, apsipylęs ašaromis. Šiek tiek atšli- 
Jęs, ėmė ugningai bučiuoti jai ranką. — Kas galėjo man apie tai pasa- 
kyti tada, kai paskutinį sykį tave mačiau tavo miegamajame Verjere?.. 

— Kas galėjo man tada pasakyti, kad parašysiu ponui de La Mo- 
liui tą šlykštų laišką?.. 

— Žinok, kad aš visada mylėjau tave, kad mylėjau tik tave. 

— Ar gali būti! — sušuko ponia de Renal, savo ruožtu nesitver- 
dama džiaugsmu. Ji atsirėmė į Žiuljeną, klūpan:į prie jos kelių, ir jie 
ilgai tylomis verkė. 

Niekada Žiuljenas nebuvo pergyvenęs panašios valandėlės. 

Po gana ilgo laiko, kai jis vėl įstengė kalbėti, ponia de Renal tarė: 

— O ta jaunoji ponia Mišlė, arba, tikriau sakant, panelė de La 
Mol? Nes aš iš tiesų pradedu tikėti ta nepaprasta istorija! 

— Ta istorija įtikima tik iš šalies žiūrint, — atsakė Žiuljenas. — 
Ji mano žmona, bet ne mylimoji... 

Šimtą kartų pertardami vienas kitą, jie vargais negalais pagaliau 
išsipasakojo viską, ko vienas apie kitą nežinojo. Laišką ponui de La 
Moliui parašė jaunas kunigas, ponios de Renal nuodėmklausys, o ji 
paskui jį perrašė. 

— Štai į kokią baisybę mane pastūmėjo tikėjimas! — kalbėjo ji. — 
Bet aš dar sušvelninau bjauriausias to laiško vietas... 

Žiuljeno entuziazmas ir laimė liudijo, kad jis viską jai atleido. Taip 
paklaikęs iš meilės jis dar niekada nebuvo. 

— Tačiau, man regis, esu sEvoDAImMIES, — toliau kalbėjo ponia 
tikinusi, kad nusikaltimas, kurį darau, yra Balsis ir vis dėlto, kai tik 
pamatau tave, net dabar, po tų dviejų šūvių, kuriuos paleidai į ma- 
ne... — Sulig tais žodžiais, nors ji ir priešinosi, Žiuljenas apibėrė ją 
Dučiniais 

— Paleisk mane, — tarė ji, — aš noriu su tavim visa tai apsvarstyti; 
arba galiu užmiršti... Vos pamatau tave, bet koks pareigos jausmas 
dingsta, lieka tik meilė tau — bet ne, žodis „meilė“ čia per silpnas. 
Jaučiu tau tai, ką turėčiau jausti tik dievui: tai pagarbos, meilės ir klus- 
numo mišinys... Tiesą sakant, aš net nežinau, ką tu man žadini. Liepki 
peiliu nudurti kalėjimo sargą, ir aš įvykdysiu nusikaltimą, net nespėjusi 
apsigalvoti. Išaiškink man visa tai, kol aš dar čia: noriu kaip reikiant 
suprasti, kas dedasi mano širdyje; juk po dviejų mėnesių išsiskirsi me... 
Beje, ar tikrai išsiskirsime? — pridūrė ji šyptelėjusi. 

— Atsiimu žodį, — šūktelėjo Žiuljenas pašokęs,— aš neapeliuosiu 
dėl mirties nuosprendžio, jei nuodais, peiliu, pistoletu, anglimi ar ku- 
riuo kitu būdu tu kėsinsiesi į savo gyvybę ar stengsiesi pakenkti sau. 

Ponios de Renal veidas staiga persimainė; karščiausia meilė jame 
užleido vietą giliam susimąsty mui. 

— O jei mes mirtume dabar part? — pratarė ji pagaliau. 

— Kas žino, kas laukia mūsų kitame gyvenime? — atsakė Žiulje- 

nas. — Gal kančios, o gal niekas. Ar negalime mes įstabiai praleisti 
tuos du mėnesius kartu? Du mėnesiai — tai daug dienų. Tokios lai- 
mės gyvenime aš dar niekada nebūsiu patyręs! 

— Niekada nebūsi patyręs tokios laimės! 

— Niekada, —— džiaugsmingai pakartojo Žiuljenas. — Ir aš kalbu 
su tavim taip, tarsi kalbėčiau pats su savim. Nė kiek neperdedu, sergėk 
dieve! 

— Tavo žodžiai — man įsakymas, — pasakė ji, droviai ir liūdnai 
nusišypsojusi. 

— Tai va, prisiek savo meile man, kad nesikėsinsi į savo gyvybę 
nei tiesiogiai, nei netiesiogiai... Atsimink, — pridūrė jis, — tu privalai 
gyventi dėl mano sūnaus, kurį Matilda paliks tarnų globai, kai tik taps 
markize de Kruaznua. 

— Prisiekiu,— atsakė ji šaltai, — bet aš noriu išsinešti tavo ape- 
liaciją, parašytą ir pasirašytą tavo ranka. Aš pati nueisiu pas poną ge- 
neralinį prokurorą. 

— Atsargiai, užsitrauksi nešlovę. 

— Dabar, po apsilankymo pas tave kalėjime, apie mane, kol gyva 
būsiu, ir Bezansone, ir visoje Franš Kontė provincijoje skambės visi 
pašaliai, — pasakė ji su dideliu liūdesiu. — Peržengtos griežto doro- 
vingumo ribos... Esu puolusi moteris; tiesa, tai dėl tavęs... 

Jos balsas skambėjo taip liūdnai, kad Žiuljenas apkabino ją su iki 
šiol nepažinta laime širdyje. Tai buvo nebe meilės svaigulvs. tai buvo 
begalinis dėkingumas. Jis tik dabar perprato, kokia didžiulė jos au- 
ka jam. 

Kažkoks gailiaširdis tikriausiai pranešė ponui de Renaliui, kad jo 
žmona ilgas valandas praleidžia kalėjime pas Žiuljeną; nes po trijų 
dienų atsiuntė jai karietą su griežtu įsakymu tuoj pat grįžti į Ver- 
jerą. 

Diena, prasidėjusi šiuo žiauriu išsiskyrimu, buvo ištisai nelaiminga 
Žiuljenui. Po poros valandų jam pranešė, kad kažkoks intrigantas ku: 
nigas, kuriam betgi nepavyko prasimušti tarp Bezansono jėzuitų, atėjęs 
stovi nuo pat ryto gatvėje prie kalėjimo vartų. Smarkiai lijo, ir tas žmo- 
gus, matyt, vaidino kankinį. Žiuljenas buvo blogai nusiteikęs, šis kvai- 
las elgesys jį labai sudirgino. 

Jau rytą jis atsisakė priimti šitą kunigą, bet tas žmogynas įsikalė į 
galvą, kad turįs išklausyti Žiuljeno išpažinties, nes tikėjosi, kad tai, ką 
jis neva išgirsiąs iš kalinio, pakelsią jo reputaciją tarp jaunų Bezansono 
moterų. 

Jis garsiai skelbė, kad nesitrauksiąs nuo kalėjimo vartų nei dieną, 
nei naktį. 

— Dievas siunčia mane sugraudinti to naujojo atskalūno šir- 
dies... 

O prastuomenė, visada smalsi reginių, jau ėmė būriuotis aplink jį. 

— Taip, broliai, — kalbėjo jis, — aš stovėsiu čia dieną ir naktį, sto- 
vėsiu ir visas sekančias dienas ir naktis. Į mane prabilo šventoji dvasia, 
aš gavau misiją iš aukščiau; man yra skirta išgelbėti jaunojo Sorelio 
sielą. Melskitės, broliai, drauge su manimi, ir t. t., ir t. t. 

Žiuljenas baisėjosi skandalais, viskuo, kas galėjo patraukti į jį žmo- 
nių dėmesį. Jis pamanė, kad reikėtų pagauti momentą ir nežiniom išsi- 
danginti iš šio pasaulio; tačiau tebeturėjo vilties dar kartą pamatyti 
ponią de Renal,— buvo vėl beprotiškai ją įsimylėjęs. 

Kalėjimo vartai buvo kaip tik į vieną judriausių gatvių. Širdį jam 
varstė mintis apie tą purviną kunigą, traukiantį žioplius ir keliantį 
skandalą. „Ir jis tikriausiai tolydžio kartoja mano pavardę!“ Tai atrodė 
jam baisiau už mirtį. 

Du ar tris kartus, kas valandą, jis kvietėsi jam atsidavusį raktinin- 
ką ir prašė pažiūrėti, ar tas kunigas vis dar prie kalėjimo vartų. 

— Pone, jis klūpo ant abiejų kelių purve, — kiekvieną sykį praneš- 
davo raktininkas,— garsiai meldžiasi ir kalba litanijas už jūsų sielą... 

„Akiplėša!“ — pagalvojo Žiuljenas. Dabar jis iš tiesų išgirdo duslų 
gausmą — tai minia atsakinėjo kunigui, kalbančiam litaniją. Ir jau 
galutinai suirzo pamatęs, kad pats raktininkas krutina lūpas, kartoda- 
mas lotyniškus žodžius. 

— Žmonės pradeda šnekėti, — pridūrė raktininkas,— kad jūsų 
turbūt labai sudiržusi širdis, jei atsisakote priimti to švento Žmogaus 
pagalbą. 

— Ak tėvyne mano, kokia tu dar laukinė! — apdujęs iš pykčio, 
šūktelėjo Žiuljenas. Ir samprotavo balsiai toliau, visiškai užmiršęs te- 
bestovintį raktininką. — Tas žmogus nori patekti į laikraštį ir tikriau- 
siai tą pasieks. 

Ak, prakeikti provincialai! Paryžiuje man nereikėtų kentėti visų 
šitų pažeminimų. Ten šarlatanai išmanesni. 

— Įleiskite tą šventą kunigą! — pasakė jis pagaliau raktininkui, 
o jo veidu žliaugė prakaitas. Raktininkas persižegnojo ir išėjo visas 
spindėda mas. 

Šventasis kunigas pasirodė besąs baisiai negražus, o dar baisiau 
purvinas. Lijo šaltas lietus, ir tamsiame drėgname karceryje dėl to bu- 


Antra dalis 434 


vo dar tamsiau ir drėgniau. Kunigas pabandė apkabinti Žiuljeną ir, 
prabilęs į jį, apsiašarojo. Kriste krito į akis niekšingiausia veidmainys- 
tė; dar niekada gyvenime Žiuljenas nebuvo toks įsiutęs. 

Nepraėjus nė ketvirčiui valandos po kunigo atėjimo, Žiuljenas pa- 
sijuto tikras bailys. Pirmą kartą mirtis pasirodė jam šiurpi. Jis ėmė 
galvoti, kaip į trečią dieną po egzekucijos ims pūti jo kūnas, ir t. t., 
1r t. t. 

Jautė, kad tuoj vienaip ar kitaip išduos savo nuopuolį arba šoks ant 
kunigo ir pasmaugs jį savo grandine, bet staiga jam dingtelėjo mintis 
paprašyti tą šventą žmogų atlaikyti už jį padorias mišias šiandien pat 
už keturiasdešimt frankų. 

Buvo beveik vidudienis, ir kunigas išsinešdino. 

Kai jis išėjo, Žiuljenas ilgai verkė, ir verkė todėl, kad turi mirti. 
Paskui pamažu ėmė galvoti, kad poniai de Renal, jeigu ji būtų Bezan- 
sone, jis prisipažintų apie šią savo silpnybę... 

Tą akimirką, kai jis labiausiai gailestavo, kad nėra jo dievinamos 
moters, pasigirdo Matildos žingsniai. 

„Didžiausia kančia kalėjime yra ta, — pagalvojo jis, — kad nega- 
lima užsirakinti durų“. Visa, ką sakė Matilda, tik erzino jį. 

Ji papasakojo, kad ponas de Valno, teismo dieną jau turėjęs pasky- 
rimą prefektu, išdrįso pasityčioti iš kunigo de Frilero ir susiviliojo ma- 
lonumu pasmerkti Žiuljeną myriop. 

— „Kaip galėjo šauti jūsų draugui į galvą,— ką tik man pasakė 
kunigas de Frileras, — pažadinti ir užsipulti smulkią šitos buržuazinės 
aristokratijos tuštybę! Kuriam galui reikėjo kalbėti apie kastas? Jis 
pats jiems nurodė, kaip jie privalo elgtis, kad nenukentėtų jų politiniai 
interesai: juk tie mulkiai buvo viską užmiršę ir jau ketino ašarą nuvar- 
vinti. Bet kastos interesai nustelbė jų siaubą dėl žmogaus pasmerkimo 
mirti. Reikia pripažinti, kad ponas Sorelis nieko neišmano apie diplo- 
matiją. Jei jums nepavvks jo išgelbėti malonės prašymu, jo mirtis bus 
savotiška savižudybė...“ 

Matilda nepasakė Žiuljenui to, ko dar pati nenutuokė: kunigas de 

Frileras, matydamas, jog Žiuljenas žuvęs, nusprendė, kad jo garbėtroš- 
kai būtų ne pro šalį pamėginti tapti Žiuljeno įpėdiniu... 

— Eikite išklausyti mišių už mane, — nesivaldydamas iš bejėgio 
pykčio ir susierzinimo, pasakė jis Matildai,— ir duokite man bent va- 
landėlę ramybės. 

Matilda, jau ir be to pavyduliavusi poniai de Renal dėl jos lanky- 
mosi, dabar, sužinojusi, kad ji išvyko, suprato, kodėl Žiuljenas blogai 
nusiteikęs, ir apsipylė ašaromis. 

Jos skausmas buvo nuoširdus, Žiuljenas matė tai ir tik dar labiau 
niršo. Jam būtinai reikėjo pasilikti vienam, bet kaip tai pasiekti? 

Pagaliau Matilda, visokiais būdais bandžiusi jį sugraudinti, išėjo, 
jis liko vienas, bet kone tuojau pat pasirodė Fukė. 

— Man reikia pabūti vienam... — pasakė jis ištikimam savo drau- 
gui. O pamatęs, kad tasai stovi dvejodamas, pridūrė: — Svarstau, kaip 
surašyti malonės prašymą... Beje... būk geras, niekada nekalbėk su ma- 
nim apie mirtį... Jei man tą dieną prireiks kokios ypatingos paslaugos, 
leisk man pačiam jos paprašyti. 

Kai pagaliau išsibaudė vienatvę, Žiuljenas pajuto, kad jis dar la- 
biau prislėgtas ir dar labiau bijo mirties negu anksčiau. Stengdamasis 
nuslėpti savo būseną nuo panelės de La Mol ir Fukė, jis išeikvojo ir tą 
truputėlį jėgų, kurių dar buvo likę nusilpusiai jo sielai. 

Pavakare jį paguodė viena mintis: 

„Jei šiandien rytą, tuo metu, kai mirtis atrodė man tokia šlykšti, 
mane būtų atėję vesti į ešafotą, minios akys būtų sukursčiusios mano 
išdidumą; gal mano eisena būtų atrodžiusi lyg ir sustingusi kaip dro- 
vaus dabitos, žengiančio į svetainę. Vienas kitas akylesnis žmogus, jei 
tokių pasitaiko provincijoje, būtų galėjęs įspėti, kad aš puolęs dvasia... 
bet niekas to nebūtų matęs“. 

Ir jam šiek tiek atlėgo širdis. „Esu šią akimirką bailys,— kartojo 
jis niūniuodamas,— bet niekas apie tai nesužinos“. 

Rytojaus dieną jo laukė gal dar didesnis nemalonumas. Jau seniai 
jį žadėjo aplankyti tėvas; ir tą rytą, Žiuljenui dar miegant, senas žila- 
plaukis dailidė pasirodė jo vienutėje. 

Žiuljeną apleido tvirtybė, jis numanė, kad išgirs nemaloniausių 
priekaištų. Jautėsi juoba prislėgtas, kad šį rytą jį skaudžiai krimto 
sąžinė, kam jis nemyli tėvo. 

„Šioje žemėje mus suvedė atsitiktinumas, — mąstė jis, kai rakti- 
ninkas apgraibomis tvarkė kamerą, — ir mudu skaudinome vienas an- 

trą turbūt tiek, kiek tik buvo įmanoma. Jis atėjo mano mirties valandą 
smogti man paskutinio smūgio“. 

Rūstūs senio priekaištai pabiro tuoj pat, kai tik jie liko vieni. 

Žiuljenas neištvėręs pravirko. „Koks niekingas silpnumas! — įsiu- 
tęs kartojo jis pats sau. — Dabar jis skelbs visiems, ir dar su pagražini- 
mais, koks aš šiaudadvasis; kaip džiūgaus tokie kaip Valno ir visi šunuo- 
degiaujantys veidmainiai, kurie viešpatauja Verjere! Jie galingi Pran- 
cūzijoje, turi visus socialinius pranašumus. Iki šiol aš bent galėjau pats 
sau pasakyti: „Jie, tiesa, glemžiasi pinigus, iš visų pusių jiems pagarba, 
bet užtat mano širdis kilni“. 

Ir štai liudytojas, kuriam visi patikės, patvirtins visam Verjerui, ir 
netgi pagražindamas, kad aš buvau silpnas mirties akivaizdoje! Aš pasi- 
rodysiu bailys susidūręs su išbandymu, kurį kiekvienas sugeba įver- 
tinti!““ 

Žiuljeną kone apėmė neviltis. Jis nežinojo, kaip atsikratyti tėvo. 
O apsimetinėti, stengtis apgauti įžvalgų senį šiuo metu nebeturėjo 
jėgų. 

Jis skubiai perkratė mintyse visas galimybes. 

— Aš turiu santaupų! — staiga šūktelėjo jis. 

Sulig šiais genialiais žodžiais pasikeitė ir senio veidas, ir Žiuljeno 
padėtis. 

— Kaip man jas paskirstyti? — pridūrė Žiuljenas jau ramesniu 
balsu: įspūdis, kurį padarė jo žodžiai, nustelbė jo širdyje bet kokį men- 
kavertiškumo jausmą. 

Senasis dailidė drebėte drebėjo, kad tik šitie pinigai neišsprūstų 
jam iš rankų, o atrodė, kad dalį jų Žiuljenas kerina palikti savo bro- 
liams. Jis ilgai ir karštai kalbėjo. Žiuljenas šaipėsi širdy kiek tinkamas. 

— Tai va! Dievas įkvėpė man, kaip surašyti testamentą. Duosiu 
po tūkstantį frankų kiekvienam iš brolių, o kas liks — jums. 

— Labai gerai, — pasakė senis, — tas likutis man ir priklauso; bet 
jeigu jau dievas malonėjo suminkštinti jūsų širdį ir jūs norite mirti kaip 
geras krikščionis, tai turite apmokėti skolas. Jūs užmiršote, kiek dar 
atsiėjo maistas ir išauklėjimas, kuriuos gavote iš manęs... 

„Štai tau ir tėviška meilė!“ — gaižiai kartojo sau Žiuljenas, likęs 
pagaliau vienas. Netrukus pasirodė sargas. 

— Pone, po pasimatymo su artimiausiais giminėm aš visada atnešu 
savo įnamiams gero šampano butelį. Jis brangokas, šeši frankai butelis, 
bet pradžiugina širdį. 

— Atneškite tris taures, — sujudęs kaip vaikas, sušuko Žiulje- 

nas, — ir pakvieskite du kalinius iš tų, kurie, kaip girdžiu, vaikščioja 
koridoriuje. 

Sargas atvedė du katorgininkus, kurie, pakartotinai nusikaltę, tu- 
rėjo vėl grįžti į katorgą. Piktadariai buvo labai linksmi ir iš tikrųjų 
nepaprastai gudrūs, drąsūs ir šaltakraujai vyrukai. 

— Duokite man dvidešimt frankų, — pasakė vienas iš jų Žiulje- 
nui,— ir aš smulkiai papasakosiu jums savo gyvenimą. Pasakojimas 
bus ekstra. 

— Bet jūs meluosite? — klausė Žiuljenas. 

— O ne! — atsakė jis. — Va mano draugas pavydi man tų dvide- 
šimties frankų ir įspės jus, jei sakysiu netiesą. 

Nusikaltėlio istorija buvo pasibaisėtina. Ji liudijo apie drąsią širdį, 
kurioje buvo tik viena aistra — pinigai. 

Jiems išėjus, Žiuljenas pasijuto kitu žmogumi. Visas jo pyktis ant 
paties savęs išgaravo. Žiaurus skausmas, kurį dar nuodijo baimė, apni- 
kusi jį po išsiskyrimo su ponia de Renal, virto dabar liūdesiu. 

„Kad bučiau ne taip apsigavęs žmonių išore,— svarstė jis, — bū- 
čiau pamatęs, kad Paryžiaus salonai pilni tokių pat garbingų žmonių 
kaip mano tėvas arba tokių pat mitrių sukčių kaip šitie katorgininkai. 
Ir jie teisūs: juk niekada tie, kur lankosi salonuose, nepabunda rytą 
su širdį draskančia mintimi: „Už ką aš šiandien pietausiu?“ Ir jie giria- 
si savo sąžiningumu! O patekę į prisiekusiuosius, išdidžiai pasmerkia 
žmogų už tai, kad jisai, alpdamas iš bado, pavogė sidabrinį stalo kom- 
plektą! 

Bet jei tik iškyla perspektyva pakliūti į karaliaus dvarą, prarasti ar 
gauti ministro portfelį, mano garbieji salonų ponai vykdo nusikalti- 
mus, visiškai tokius kaip tie, į kuriuos tuodu katorgininkus pastūmėjo 
būtinybė papietauti... 

Nėra jokios prigimtinės teisės: šis žodis tėra atgyvenusi nesąmo- 
nė, kaip tik pritinkanti prokurorui, kuriuo buvau užpjudytas aną dieną 
ir kurio prosenelis pralobo iš kokios nors konfiskacijos Liudviko XIV 
laikais. Apie /eisę gali būti kalba tik tada, kai yra įstatymas, drau- 
džiąs daryti tą ar tą ir nustatąs bausmę. Kol nėra įstatymo, prigimtinė 
yra tik liūto jėga ar poreikis, kurį jaučia gyva būtybė, kai ji alkana, kai 
jai šalta, vienu žodžiu, poreikis... Ne, žmonės, kuriuos visi gerbia, tėra 
sukčiai, turėję laimę būti neužklupti nusikaltimo vietoje. Kaltintojas, 
kurį ant manęs užsiundė visuomenė, susikrovė turtus niekšybėmis... 
Aš įvykdžiau žmogžudystę ir esu teisingai pasmerktas, bet jei neskai- 

tytume šito vieno nusikaltimo, Valno, kuris mane pasmerkė, yra šimtą 
kartų kenksmingesnis visuomenei. 

Tai va,— liūdnai, tačiau be pykčio pridūrė sau mintyse Žiulje- 
nas, — mano tėvas, nors ir šykštuolis, vis dėlto geresnis už visus tuos 
žmones. Jis niekada manęs nemylėjo. Aš perviršijau saiką, gėdinga 
mirtimi suteršdamas jo vardą. Baimė pristigti pinigų, perdėtas įtarumas 
dėl žmonių piktybės, vadinamas šykštumu, taip jį nuteikė, kad trijų 
ar keturių šimtų luidorų suma, kurią galiu jam palikti, jam yra nuosta- 
bi paguoda ir užtikrinto rytojaus laidas. Kokį sekmadienį, po pietų, jis 
parodys tą auksą visiems Verjero pavyduoliams. „Kuris iš jūsų už šią 
kainą su džiaugsmu nesutiktų, — sakys jo žvilgsnis, — kad sūnus padėtų 
galvą po giljotina?“ 

Ši filosofija gal ir buvo teisinga, bet jinai iš tokių, kurios žadina 
norą mirti. Taip praėjo penkios ilgos dienos. Jis buvo mandagus ir švel- 
nussu Matilda, matydamas, kad ją graužia baisus pavydulys. Vieną va- 
karą Žiuljenas rimtai galvojo, kad reikėtų nusižudyti. Skausmas, kurį 
patyrė išvažiavus poniai de Renal, nukamavo jo sielą. Niekas jo ne- 
bedžiugino — nei tikrame gyvenime, nei įsivaizduotame. Mankštos 
stoka ėmė kenkti jo sveikatai, jis pasidarė egzaltuotas ir silpnabūdis 
kaip jaunas vokietis studentas. Jo širdyje geso vyriškas išdidumas, vienu 
ryžtingu nusikeikimu nuvejąs šalin kai kurias ne visai deramas mintis, 
slegiančias nelaimingų žmonių sielą. 

„Mylėjau tiesą. Kurgi ji?.. Visur tik veidmainystė ar mažių mažiau- 
siai šarlatanizmas; tokie yra net patys dorybingiausieji, patys didžiau- 
sieji žmonės. — Ir jo lūpos persikreipė iš pasibjaurėjimo. — Ne, žmo- 
gus nebegali pasikliauti žmogumi. 

Ponia de ..., rinkdama aukas savo vargšams našlaičiams, tvirtino 
man, kad tas ir tas kunigaikštis paaukojęs dešimt luidorų; melas! Bet 
ką aš sakau? O Napoleonas šventos Elenos saloje!.. Ta proklamacija 
Romos karaliaus'?* naudai — gryniausias šarlatanizmas. 


Dieve didis! Jei šitoks vyras, ir dar tokiu metu, kai nelaimė turėtų 
įsakmiai raginti jį žiūrėti savo pareigos, nusileidžia iki šarlatanizmo, tai 
ko tikėtis iš kitų Žmogiškosios padermės atstovų?.. 

Kas pasakys tiesą? Religija... Taip,— pridūrė jis, šyptelėjęs su kar- 
tėliu ir begaline panieka,— Maslonų, Frilerų, Kastanedų lūpomis... 
O gal tikroji krikščionybė, kur kunigai neimtų pinigų, kaip neimdavo 
apaštalai?.. Bet šventas Paulius gavo atpildą: jis turėjo malonumą val- 
dyti, skelbti naują mokslą, išgarsėti... 

Ak, jei būtų pasaulyje tikras tikėjimas!.. Koks aš kvailys! Man vai- 
denasi gotikinė katedra, didingi vitražai; silpna mano dvasia jau vaiz- 
duojasi ir kunigą, nužengusį iš rų vitražų... Mano siela suprastų jį, ma- 
no sielai reikia jo... Bet aš sutinku tik pasipūtėlį nešvariais plaukais... 
panašų į ševaljė de Bovezi, tik be visų jo grožybių... 

O jeigu tikras kunigas, toks kaip Masijonas!““, Fenelonas... Bet 
Masijonas įšventino kunigą Diubua. Sen Simono „Memuarai“ sugadi- 
no man įspūdį apie Feneloną. Bet, šiaip ar taip, jei koks nors tikras 
kunigas... Tuomet jautrios sielos turėtų apie ką telktis... Mes nebūtume 
tokie vieniši... Tas geras kunigas pasakotų mums apie dievą. Bet apie 
kokį dievą? Ne apie biblinį dievą, smulkmenišką, žiaurų despotą, trokš- 
tantį keršto... bet apie Voltero dievą, teisingą, gerą, begalinį...“ 

Jį jaudino prisiminimai iš Biblijos, kurią jis mokėjo atmintinai... 

„Bet ar galima, kai sueina draugėn visas /rejetas, tikėti tuo didžiu 
dievo vardu, kuriuo taip baisiai piktnaudžiauja kunigai? 

Gyventi vienišam!.. Kokia kančia!.. 

Man maišosi galvoje, aš neteisus, — pagalvojo Žiuljenas, pliaukš- 
telėdamas sau per kaktą. — Esu vienas čia, šitame karceryje; bet že- 
mėje negyvenau vienišas; širdyje buvo stiprus pareigos jausmas. Toji 
pareiga, kurią pats sau užsidėjau,— klydau ar gerai dariau? — buvo 
tarsi tvirto medžio kamienas, į kurį rėmiausi užėjus audrai; svyravau, 
mane mėtė į visas puses. Buvau galų gale tik žmogus... bet viesului at- 
sispyriau. 

Drėgnas šios vienutės oras — štai kas verčia mane galvoti apie vie- 
natvę... 

Bet kuriems galams, keikdamas veidmainystę, aš dar veidmainiau- 
ju? Mane juk slegia ne mirtis, ne vienutė ir ne drėgmė, man trūksta 
ponios de Renal. Ar skųsčiausi aš, jeigu būčiau Verjere ir, kad gau- 
čiau ją pamatyti, turėčiau ištisas savaites tūnoti pasislėpęs jos namų 
rūsiuose? 

Mane veikia mano amžininkų dvasia,— jau garsiai ištarė jis ir kar- 
čiai nusijuokė. — Kalbuosi pats su savim, už poros žingsnių nuo mir- 
ties, ir dar veidmainiauju... Ak, devynioliktas amžiau! 

„Medžiotojas šauna miške, jo grobis krinta, jis puola prie jo. Be- 
bėgant batas užkliudo dviejų pėdų aukščio skruzdėlyną, išardo skruz- 
dėlių būstą, skruzdėlės ir jų kiaušinėliai pažyra į visas puses... Ir pačios 
išmintingiausios filosofės iš tų skruzdėlių niekada nesupras, kas buvo 
tas juodas, milžiniškas, baisingas pavidalas — medžiotojo batas, taip 


Antra dalis 440 


staiga, neįtikėtinu greičiu įsibrovęs į jų būstą tuoj po baisingo trinktelė- 
jimo ir rausvos ugnies plyksnių... 

„Tai va, mirtis, gyvenimas, amžinybė — visa tat labai paprasti 
dalykai tam, kas turi pakankamai imlius jutimo organus ir įstengia juos 
aprėpti... 

Vienadienė muselė gimsta karštą vasaros dieną devintą valandą 
ryto, o penktą valandą vakaro jau miršta; iš kur jai suprasti, ką reiškia 
žodis naktis? 

Pridėkite jai dar penkias gyvenimo valandas — ji pamatys ir su- 
pras, kas yra naktis. 

Taip ir aš: mirsiu dvidešimt trejų metų. Pridėkite man dar penke- 
rius metus, kad galėčiau pagyventi šalia ponios de Renal...“ 

Ir jis nusikvatojo kaip Mefistofelis. 

„Kokia beprotybė — svarstyti tas didžias problemas! 

Pirma. Aš veidmainiauju, tarsi čia kas nors manęs klausytųsi. 

Antra. Užmirštu gyventi ir mylėti, kai man belikę tiek nedaug die- 
nų... Deja, ponios de Renal nėra; jos vyras turbūt nebeleis jai grįžti į 
Bezansoną ir toliau daryti sau gėdą. 

Štai kodėl aš jaučiuosi vienas, — visai ne todėl, kad nėra teisingo, 
gero, visagalio, nepikto, netrokštančio keršyti dievo... 

Ak, jei būtų toks dievas... Aš krisčiau prie jo kojų. „Nusipelniau 
mirties, — pasakyčiau jam,— bet, dieve didis, dieve geras, dieve gai- 
lestingas, grąžink man tą, kurią myliu!“ 

Buvo jau vėlyva naktis. Jis užmigo ir ramiai išmiegojo valandą ar 
dvi. Tada pas jį užėjo Fukė. 

Žiuljenas jautėsi tvirtas ir ryžtingas kaip žmogus, aiškiai matąs, kas 
dedasi jo sieloje. 

— Nesinori man iškrėsti piktos išdaigos tam vargšui kunigui Ša- 
sui-Bernarui ir kviestis jį čia, — pasakė Žiuljenas Fukė: — jis trejetą 
dienų negalėtų nieko į burną paimti. Bet pasistenk surasti man kokį 
jansenistą, kunigo Piraro draugą, atsparų intrigoms. 

Fukė nekantriai laukė šito širdies atsivėrimo. Taigi Žiuljenas de- 
ramai atliko visas pareigas, kurių provincijoje iš žmogaus reikalauja 

viešoji nuomonė. Kunigo de Frilero dėka Žiuljeną, nors nuodėmklau- 
sį tas ir nevykusiai pasirinko, globojo mirtininkų kameroje kongrega- 
cija; jeigu jis būtų buvęs apsukresnis, būtų galėjęs pabėgti. Bet nuo 
blogo karcerio oro, kaip ir galima buvo laukti, jo protas ėmė silpti. 
Todėl juo didesnis buvo jo džiaugsmas, kai vėl pasirodė ponia de 
Renal. 

— Mano pirmoji pareiga — būti su tavim, — pasakė ji, apglėbda- 
ma jį, — aš pabėgau iš Verjero... 

Jos akivaizdoje Žiuljenas užmiršdavo bet kokią niekingą savimei- 
lę; jis pasipasakojo jai apie visas silpnybės valandėlės. Ji buvo jam gera 
tr lipšni. 

Vakare, vos išėjusi iš kalėjimo, liepė pakviesti pas savo tetulę tą 
patį kunigą, kuris įsikibo į Žiuljeną lyg į kokį grobį; kadangi jo tikslas 
buvo tik įsiteikti jaunoms moterims, priklausančioms Bezansono aukš- 
tuomenei, ponia de Renal lengvai įkalbėjo jį išvykti į Brė le O devynių 
dienų rekolekcijoms. 

Nėra žodžių, kuriais galėtum nusakyti, kokia beribė, kokia bepro- 
tiška buvo Žiuljeno meilė. 

Apipylusi visus, ką tik reikėjo, auksu, naudodamasi ir pikinau- 
džiaudama turtingos ir dievo baime pagarsėjusios tetulės įtaka, ponia 
de Renal gavo leidimą lankytis pas Žiuljeną du kartus per dieną. 

Apie tai sužinojusi, Matilda vos nepaklaiko iš pavydo. Kunigas de 
Frileras prisipažino jai nesąs tiek įtakingas, kad galėtų, nepaisydamas 
padorumo normų, išrūpinti jai leidimą matytis su savo draugu daugiau 
negu kartą per dieną. Matilda pasamdė žmones poniai de Renal sek- 
ti — norėjo turėti žinių apie kiekvieną jos žingsnį. Kunigas de Frile- 
ras išsėmė visus savo nemenko sumanumo išteklius, stengdamasis įro- 
dyti panelei de La Mol, kad Žiuljenas nevertas jos. 

Šitų kančių draskoma, ji tik dar labiau jį mylėjo ir beveik kasdien 
pakeldavo jam baisią sceną. 

Žiuljenas iš paskutiniųjų stengėsi iki galo padoriai elgtis su šia var- 
gše mergina, kurios vardą tokiu keistu būdu suteršė; bet viršų tolydžio 
imdavo patrakusi jo meilė poniai de Renal. Savo nevykusiais argumen- 
tais neįstengdamas įtikinti Matildos, kad jos varžovės apsilankymai 
visiškai nekalti, jis galvodavo: „,„Dramos atomazga čia pat, — štai man 
pateisinimas, jeigu jau nesugebu geriau apsimetinėti“. 

Panelė de La Mol gavo žinią apie markizo de Kruaznua mirtį. Po- 
nas de Taleras, tas turtuolis, leido sau kiek nepagarbiai užsiminti apie 
Matildos dingimą. Ponas de Kruaznua pareikalavo, kad jis atšauktų 

savo žodžius; ponas de Taleras parodė markizui jo gautus anoniminius 
laiškus su daugybe taip išmaniai suderintų smulkmenų, jog vargšas 
markizas negalėjo neįžvelgti tiesos. 

Ponas de Taleras leido sau nesubtiliai pasijuokti. Apkvaitęs iš pyk- 
čio ir skausmo, ponas de Kruaznua pareikalavo tokios didelės satisfak- 
cijos, jog milijonierius pasirinko dvikovą. Paėmė viršų kvailybė, ir, 
nesulaukęs nė dvidešimt ketverių metų amžiaus, žuvo vienas iš labiau- 
siai vertų meilės Paryžiaus vyrų. 

Ši mirtis keistai ir liguistai paveikė nusilpusią Žiuljeno sielą. 

— Vargšas Kruaznua,— sakė jis Matildai,— iš tikrųjų santūriai 
ir garbingai elgėsi su mumis; juk jis galėjo neapkęsti manęs tada, kai jūs 
taip netaktiškai laikėtės motinos svetainėje, ir galėjo prikibti prie ma- 
nęs; neapykanta, užėmusi paniekos vietą, paprastai esti nuožmi... 

Pono de Kruaznua mirtis pakeitė visus Žiuljeno sumanymus dėl 
Matildos ateities; keletą dienų jis bandė įrodyti jai, kad ji privalanti iš- 
tekėti už pono de Liuzo. 

— Tai drovus žmogus, ne per didelis jėzuitas, — sakė jis, — ir grei- 
čiausiai pretenduos į jūsų ranką. Jo garbėtroška niauresnė ir atkakles- 
nė negu vargšo Kruaznua. ir jo giminėje nėra kunigaikščių; jis nematys 
jokių kliūčių vedyboms su Žiuljeno Sorelio našle. 

— Ir dar našle, kuri niekina dideles aistras, — šaltai pridūrė Ma- 
tilda,— nes jau tiek išgyveno šiame pasaulyje, jog, pusei metų praėjus, 
pamatė, kad jos meilužis teikia pirmenybę kitai moteriai, tai, kuri buvo 
visų jų nelaimių priežastis. 

— Jūsų priekaištai neteisingi: ponios de Renal lankymasis — ypa- 
tingas gražbylystės šaltinis advokatui, kuris rūpinasi Paryžiuje mano 
malonės prašymu; jis galės nurodyti, kad žudiką teikiasi globoti jo pa- 
ties auka. Tai padarys įspūdį, ir galbūt vieną gražią dieną jūs pama- 
tysite mane kurios nors melodramos didvyriu, ir t. t., ir t. t. 

Nuožmus pavydas, negalėjimas atsikeršyti, tolydinis skausmas be 
jokios vilties (juk net jeigu tartum, kad Žiuljeną pavyks išgelbėti, kaip 
atkariausi jo širdį?), gėda ir kančia dėl to, kad ji labiau negu bet kada 
myli šitą neištikimą meilužį, — visa tai nugramzdino panelę de La Mol 
į nykią tylą, iš kurios ištraukti jos neįstengė nei pataikūniškas kunigo 
de Frilero dėmesys, nei stačiokiškas Fukė nuoširdumas. 

O Žiuljenas, išskyrus tas akimirkas, kurias iš jo atimdavo Matilda, 
gyveno meile ir beveik negalvojo apie ateitį. Keistas yra aistros povei- 
kis, kai ta aistra begalinė ir visiškai nuoširdi: ponia de Renal buvo be- 
veik tokia pat nerūpestinga ir giedrai linksma kaip jis. 

— Anais laikais, — kalbėjo Žiuljenas,— kai vaikščiojau po Verži 
miškus su tavimi ir galėjau būti toks laimingas, nesutramdoma garbė- 
troška nešė mano sielą į svajonių šalis. Aš ne tik nespaudžiau prie šir- 
dies šitos žavios rankos, kuri buvo taip arti mano lūpų, bet, svajoda- 
mas apie ateitį, tolau nuo tavęs; man vaidenosi manęs laukiančios ne- 
suskaitomos kovos dėl didingos dalios... Ak, aš būčiau ir miręs, nepaži- 
nęs laimės, jeigu jūs nebūtumėte aplankiusi manęs šitame kalėjime. 

Šį ramų gyvenimą sutrikdė du įvykiai. Žiuljeno nuodėmklausys, 
nors ir jansenistas, neišvengė jėzuitų intrigų ir, pats to nenutuokdamas, 
tapo jų įrankiu. 

Vieną dieną jis atėjo pas Žiuljeną ir pareiškė, kad jeigu jis nenorįs 
užsitraukti baisios savižudybės nuodėmės, tai privaląs padaryti visa, kas 
įmanoma, idant jo malonės prašymas būtų patenkintas. O kadangi dva- 
sininkija turinti didelę įtaką Teisingumo ministerijoj Paryžiuje, tai 
esąs vienas lengvas kelias: reikią grįžti į bažnyčios prieglobstį, ir taip, 
kad žinia apie tai plačiai pasklistų. 

— Plačiai pasklistų! — pakartojo Žiuljenas. — Štai kaip! Ir jūs, 
tėve, vaidinate komediją kaip koks misionierius... 

— Jūsų amžius, — rimtai atsakė jansenistas,— patrauklus veidas, 
kuriuo jus apdovanojo apvaizda, jūsų nusikaltimo priežastis, iki šiolei 
likusi mįsle, didvyriškos panelės de La Mol pastangos išgelbėti jus, 
žodžiu, viskas, net stebinantis draugiškumas, kurį jums rodo jūsų au- 
ka, — viskas padarė iš jūsų didvyrį jaunų Bezansono moterų akyse. Jos 
viską dėl jūsų pamiršo, net politiką... 

Jūsų atsivertimas rastų atgarsį jų širdyse ir paliktų ten gilią žymę. 
Jūs galite nepaprastai pasitarnauti tikėjimui; tad nejaugi mane turėtų 
sulaikyti lengvapėdiškas argumentas, kad ir jėzuitai panašiomis aplin- 
kybėmis pasirinktų tą patį kelią! Taigi, net šiuo ypatingu atveju, kuris 
išsprūdo iš godžių jų nagų, jie ir vėl pridarytų žalos! Ne, šitaip neturi 
atsitikti... Ašaros, kurias išspaus jūsų atsivertimas, niekais pavers pra- 
žūtingą poveikį gal dešimties bedieviškų Voltero veikalų leidimų. 

— O kas liks man,— šaltai atkirto Žiuljenas, — jei aš imsiu pats 
save niekinti? Buvau garbėtroška ir neketinu dėl šito atgailauti; elgiau- 
si tada taip, kaip reikalavo epochos normos. Dabar aš gyvenu šia diena. 
Bet, kiek galiu spėti, pasijusčiau labai nelaimingas, jei nusileisčiau ligi 
kokios niekšystės... 

Dėl antro įvykio, daug labiau sujaudinusio Žiuljeną, kalta buvo 
ponia de Renal. Viena klastinga draugė įkalbėjo šiai naiviai baugštuo- 

lei, kad jos pareiga — nuvykti į Sen Klu ir pulti į kojas karaliui Karo- 
liui X. 

Ji jau kartą pasiaukojo — išsiskyrė su Žiuljenu, ir po šitokių pas- 
tangų atkreipti į save visų akis jai atrodė vieni niekai, nors toks nema- 
lonumas kitu metu būtų jai buvęs baisesnis už mirtį. 

— Nueisiu pas karalių, viešai prisipažinsiu, kad tu mano meilužis: 
dėl žmogaus gyvybės, o ypač tokio žmogaus kaip Žiuljenas, reikia at- 
mesti bet kokius motyvus. Pasakysiu, kad kėsinaisi į mano gyvybę iš 
pavydo. Yra daug pavyzdžių, kad vargšus jaunuolius panašiu atveju 
išgelbėjo prisiekusiųjų ar karaliaus gailestingu mas... 

— Aš daugiau su tavim nesimatysiu, pasakysiu, kad neleistų tavęs 
į kalėjimą, — sušuko Žiuljenas,— ir, žinoma, kitą dieną nusižudysiu 
iš nusivylimo, jei neprisieksi, kad niekada nesiimsi tokio žygio, kuris 
paverstų mus abu taikiniu smalsiems žvilgsniams. Važiuoti į Paryžių 
sugalvojai ne tu pati. Sakyk, kokia intrigantė pakišo tau šią mintį?.. 

Džiaukimės laime, kol dar turime kelias šio trumpo gyvenimo die- 
nas. Slėpkimės nuo žmonių; mano nusikaltimas pernelyg akivaizdus. 
Panelė de La Mol turi Paryžiuje didžiulę įtaką; tikėk, kad ji daro visa, 
kas įmanoma žmogaus jėgoms. Čia, provincijoje, prieš mane nusistatę 
visi turtuoliai, visi įtakingi asmenys. Tavo žygis dar labiau suerzintų 
tuos turtuolius, o ypač visus nuosaikiuosius, kuriems gyvenimas atrodo 
toks lengvas... Tenegauna progos pasijuokti Maslonai, Valno ir tūks- 
tančiai kitų, geresnių už juos. 

Žiuljenas nebegalėjo pakęsti tvankaus karcerio oro. Laimė, tą die- 
ną, kai jam pranešė, kad reikės mirti, smagiai švietė saulė, ir Žiuljenas 
jautėsi kupinas drąsos. Paėjėti pėsčiom grynu oru buvo jam toks pat di- 
džiulis malonumas, kokį jaučia jūreivis po ilgo plaukiojimo jūromis 
žengdamas sausuma. 

„Nieko, viskas puiku, — pagalvojo, — esu tvirtas“. 

Niekada ši galva nebuvo nusiteikusi taip poetiškai kaip tą akimirks- 
nį, kada turėjo kristi. Saldūs išgyvenimai, kadaise patirti Verži miškuo- 
se, Su nepaprasta jėga urmu veržėsi atmintin. 

Viskas įvyko paprastai, kaip dera, be jokios Žiuljeno vaidybos. 

Prieš dvi dienas jis pasakė Fukė: 

— Ar aš įstengsiu nesijaudinti — šito laiduoti negaliu; karceris 
toks bjaurus ir drėgnas, kad mane kartais krečia drugys, ir aš nebeat- 
pažįstu pats savęs; bet bijoti nebijosiu, išbalusio jie manęs nepamatys. 

Jie iš anksto susitarė, kad paskutinės dienos rytą Fukė jėga išsiveš 
Matildą ir ponią de Renal. 

— Susodink jas į vieną karietą,— pasakė jis.— Liepk vežėjui va- 
ryti arklius šuoliais. Jos arba puls viena kitai į glėbį, arba žvelgs viena 
į kitą su mirtina neapykanta. Ir vienu, ir kitu atveju vargšės moterys 
nors valandėlei atitrūks nuo savo baisaus skausmo. 

Žiuljenas išgavo iš ponios de Renal priesaiką, kad ji gyvėns ir rū- 
pinsis Matildos sūnumi. 

— Kas žino? Gal mes ir po mirties ką jaučiame? — pasakė jis 
kartą Fukė. — Norėčiau ilsėtis — žodis „ilsėtis“ čia labai tinka — 
toje mažoje oloje, aukštai kalnuose viršum Verjero. Aš pasakojau tau, 
kad ne sykį, nusigavęs naktį į tą olą, klaidžiojau žvilgsniu tolumoje 
po turtingiausias Prancūzijos provincijas ir jutau, kaip mano širdyje 
liepsnoja garbėtroška; tokia tada buvo mano aistra... Žodžiu, ta ola 
man brangi, ir — negalima su tuo nesutikti — yra tokioje vietoje, kad 
nejučiom vilioja filosofo sielą... Klausyk, garbingoji Bezansono kon- 
gregacija daro pinigą iš visko; jei sumaniai veiksi, jie parduos tau mano 
palaikus... 

Fukė pavyko šios liūdnos derybos. Jis sėdėjo naktį vienas savo kam- 
baryje prie draugo kūno: ir koks buvo jo nustebimas, kai į kambarį 
įėjo Matilda. Prieš keletą valandų jis buvo palikęs ją už dešimties my- 
lių nuo Bezansono. Jos akys ir žvilgsnis buvo padėrę. 

— Noriu jį pamatyti, — tarė ji. 

Fukė neturėjo jėgų nei kalbėti, nei atsikelti. Jis pirštu parodė į di- 
delį mėlyną apsiaustą ant grindų; į jį buvo suvyniota visa, kas likę iš 
Žiuljeno. 

Ji suklupo ant kelių. Bonifaso de La Molio ir Margaritos Navarie- 
tės prisiminimas, matyt, įkvėpė jai antžmogiškos drąsos. Drebančio- 
mis rankomis ji praskleidė apsiaustą. Fukė nukreipė akis. 

Jis girdėjo, kaip Matilda gyvai žingsniuoja po kambarį. Ji degė 
žvakes. Kai Fukė, sukaupęs jėgas, atsigręžė, jinai, pasidėjusi priešais 
save ant mažo marmurinio stalelio Žiuljeno galvą, bučiavo ją į kaktą... 

Matilda nulydėjo savo mylimąjį iki kapo, kurį jis pats buvo pasi- 
rinkęs. Prieš karstą Žengė visa virtinė kunigų, o ji slapta nuo visų, vie- 
na aklinai dengtoje karietoje, vežė ant savo kelių galvą žmogaus, kurį 
taip mylėjo. 

Vėlai naktį procesija įkopė į vieno aukšto Juros kalnagūbrio vir- 
šūnę, ir čia, mažytėje oloje, nuostabiai apšviestoje nesuskaitomos dau- 
gybės žvakių, dvidešimt kunigų atlaikė gedulingas pamaldas. Kalnų 
kaimeliuose, pro kuriuos slinko eisena, prie jos prisidėjo visi jų gyven- 
tojai, susivilioję nematytu reginiu. 

Matilda pasirodė tarp jų ilgais gedulo drabužiais; po pamaldų jos 
įsakymu miniai buvo išbarstyta keletas tūkstančių penkiafrankių mo- 
netų. 

Likusi viena su Fukė, ji panoro pati savo rankomis palaidoti myli- 
mojo galvą. Fukė vos nepamišo iš sielvarto. 

Matildos rūpesčiu ta laukinė ola buvo išpuošta marmuro skulptū- 
romis, už didelius pinigus užsakytomis Italijoje. 

Ponia de Renal išlaikė duotą žodį. Ji anaiptol nemėgino kėsintis į 
savo gyvybę; bet mirė į trečią dieną po Žiuljeno, bučiuodama savo vai- 
kus. 

REALISTINIO ROMANO PIRMTAKAS 


XVIII a. pabaigoje — XIX a. pradžioje Prancūziją sukrėtė įvykiai, nu- 
lėmę tolesnį šalies socialinį, politinį bei kultūrinį gyvenimą. Didelį smūgį sena- 
jai tvarkai sudavė 1789 m. buržuazinė revoliucija, kuri 1792 m. nuvertė mo- 
narchiją ir paskelbė respubliką. Jakobinų diktatūra, įgyvendinusi daugelį re- 
formų, numalšinusi kontrrevoliucinius maištus, išgujusi interventus iš šalies, 
pati žlugo 1794 m. Termidoro sąmokslas atvedė į valdžią kontrrevoliuciją, 
kuri panaikino ne vieną revoliucijos laimėjimą. Tačiau Direktorijos režimas 
laikėsi neilgai, ir po Briumero aštuonioliktosios perversmo įvestame Konsu- 
late valdžią paėmė Napoleonas Bonapartas. Netrukus tapęs imperatoriumi, 
jis pradėjo karus, trokšdamas įsigalėti Europoje. Napoleonui pralaimėjus Va- 
terlo mūšį, 1814 m. buvo restauruota Burbonų monarchija, bet ją nušlavė 
1830 m. Liepos revoliucija. Į valdžią atėjo finansinė aristokratija ir jos StaiNE 
tinis Liudvikas Pilypas. . 

Tokiu audringu laikotarpiu gyveno vienas žymiausių prancūzų rašyto- 
jų — Stendalis. Jis buvo aktyvus to meto įvykių dalyvis, tačiau išgarsėjo ne 
tuo, kad drauge su Napoleono armija perėjo visą Europą, ne tuo, kad ilgą 
laiką dirbo konsulu Italijoje. Jam teko kur kas garbingesnė dalia — padėjo 
pamatus realistiniam romanui, kuriuo teisėtai gali didžiuotis visa XIX a. lite- 
ratūra. Stendalio atradimais pasinaudos ir juos pratęs O. de Balzakas, P. Me- 
rimė, iš jo mokysis E. Zola, A. Fransas, M. Prustas, R. Rolanas, L. Tolstojus, 
F. Dostojevskis ir kiti. 

Stendalis (Stendhal), tikroji pavardė — Anri Belis (Henri Beyle), 
gimė 1783 m. sausio 23 d. Grenoblyje, advokato šeimoje. Jo tėvas buvo konser- 
vatyvių pažiūrų, palaikė rojalistus, bijojo naujų idėjų ir su panieka žiūrėjo 
į revoliuciją. Anksti netekęs motinos, mažasis Anri augo senelio Ganjono na- 
muose, kur vyravo kitoniška dvasia. Senelis buvo švietėjų pasekėjas. stengėsi 
išugdyti gerą anūko skonį ir supažindino jį su antikos klasikų bei švietėjų 
kūriniais. 

1796 m. Stendalis pradeda mokytis Grenoblio Centrinėje mokykloje 
ir ten ypač susidomi matematika. 1799 m., baigęs mokyklą, jis atvyksta į Pa- 

ryžių tęsti mokslų Politechnikos mokykloje. Tačiau netrukus giminaitis jam 
pasiūlo stoti į karinę tarnybą, ir 1800 m. septyniolikmetis Anri dalyvauja Na- 
poleono žygyje į Italiją, kur po vieno mūšio buvo pakeltas į karininkus. 1802 m. 
jis išeina į atsargą ir apsigyvena Paryžiuje, turėdamas slaptą troškimą — tap- 
ti rašytoju. Čia jis didžiąją laiko dalį skiria savišvietai. Bet 1806 m. dėl mate- 
rialinių sunkumų vėl grįžta į karinę tarnybą, užima įvairius postus, kol ga- 
liausiai tampa karo'intendantu. Armijos keliai jį nuveda į Vokietiją, Austriją, 
Lenkiją, Rusiją. 1812 m. vasarą jis važiavo per Lietuvą ir Vilnių. Čia, Didžio- 
joje gatvėje esančiame pastate (dabar Nr. 36) buvo įsikūręs prancūzų guber- 
natorius ir komendantūra, kur lankėsi Stendalis. Nuo to laiko šis pastatas 
žinomas kaip Stendalio namas. Be to, būsimasis rašytojas lankėsi ir vadina- 
majame Franko name. 

Žlugus Napoleonui, baigėsi ir Stendalio karinė karjera. Nuo 1814 m. jis 
apsigyvena Italijoje. Čia užmezga ryšius su karbonarais, italų patriotais, 
kovojusiais už Italijos nepriklausomybę, susipažįsta su italų rašytojais, skel- 
busiais, jog atgyvenusį klasicizmą turįs pakeisti romantizmas. Stendalis pri- 
taria šioms pažiūroms, bendradarbiauja italų literatūrinėje spaudoje. Čia jis 
susipažįsta ir su didžiuoju anglų romantiku Dž. Baironu. Aktyvi veikla — ry- 
šiai su karbonarais, draugystė su romantikais, pamfletai, pasirodę spaudo- 
ją — negali nepatraukti policijos dėmesio, todėl, nesijausdamas saugus, 
Stendalis 1821 m. palieka Italiją. 

Grįžęs į Prancūziją, jis įsijungė į polemiką romantizmo klausimais. rašė 
straipsnius opoziciniams žurnalams, leido publicistinius kūrinius. Po 1830 m. 
Liepos revoliucijos gavo konsulo vietą Trieste, bet austrų valdžiai nesutikus 
su šiuo paskyrimu, užėmė tas pačias pareigas Čivitavekijoje, kur ir prabėgo 
paskutiniai jo gyvenimo metai, nors kartkartėmis apsilankydavo 17 Pran- 
cūzijoje. 

1842 m. kovo 23 d. Stendalis mirė nuo širdies smūgio Paryžiuje. 


* + k 


Stendalis kaip rašytojas formavosi ilgai ir nelengvai. Nors kūrybinę 
veiklą pradėjo ir anksti, bet kaip menininkas subrendo vėlai. Senelio pamokas, 
Grenoblio mokykloje įgytas žinias, savas ir knygose išskaitytas mintis pirmiau- 
sia išbandė gyvenimas, ir iš to idėjų bei tikrovės žaizdro vėliau radosi visa 
Stendalio kūryba. Jos pradžią žymi veikalai apie muziką — „Haidno, Mo- 
carto ir Metastazijaus gyvenimas“ (1817), „Rosinio gyvenimas“ (1824), apie 
dailę — „Italijos tapybos istorija“ (1817), kelionių įspūdžiai — „Roma, Nea- 
polis ir Florencija“ (1817), „Pasivaikščiojimai po Romą“ (1829). Stendalis 
puikiai pažinojo Italiją, jos kultūrą ir dažnai gebėjo nustebinti skaitytoją 
netikėtu požiūriu į, rodos, gerai žinomus dalykus. Knyga „Roma, Neapolis 
ir Florencija“ labai sužavėjo Gėtę. Šis kūrinys svarbus dar ir tuo, kad jo 
viršelyje pirmąsyk pasirodė rašytojo slapyvardis — Stendalis. Manoma, kad tai 

žymaus XVIII a. vokiečių menotyrininko J. J. Vinkelmano gimtojo miesto pa- 
vadinimas. Apskritai rašytojas yra turėjęs per šimtą slapyvardžių, bet iš jų 
galiausiai išliko tas, kuris Žinomas ir šiandien. Prancūzų poeto P. Valeri 
nuomone, Stendalis „sugalvojo sau apie šimtą slapyvardžių ne tiek tam, kad 
pasislėptų, kiek tam, kad jaustųsi esąs keliuose asmenyse“. 

1822 m. rašytojas išleidžia psichologinį traktatą „Apie meilę“. Šitame 
kūrinyje jis bando su matematiniu tikslumu (taip pasireiškė jo aistra mėgstamai 
disciplinai) apibūdinti meilės jausmą, kuris vargu ar gali paklusti racionalisti- 
nei analizei. Stendalis išskiria keturias meilės rūšis: meilę-aistrą, meilę-po- 
traukį, fizinę meilę ir meilę-tuštybę. Tik pirmąją meilės rūšį jis vadina laiminga 
ir tobula, nes jos dėka įmanoma kristalizacija, tai yra kada meilė paprastą, 
niekuo nepasižyminčią moterį paverčia idealia būtybe. Kristalizacijos terminą 
autorius pavartoja moterį palygindamas su druskos kasyklose rasta šakele, 
kuri per ilgą laiką aplipo druskos kristalais. Išnešta iš kasyklos toji šakelė 
dienos šviesoje sužėri it mylimoji įsimylėjėlio akyse. Stendalio nuomone, tokie 
vaizdiniai auklėja ir tobulina žmogų pačia plačiausia prasme. 

Iš viso šios knygos statinio išryškėja ir autoriaus paveikslas. Jis — švie- 
tėjų įpėdinis, nusilenkiantis protui bei logikai, 0 jo gyvenimo prasmė — atsi- 
duoti aistroms, iš kurių svarbiausia — meilė. Nors šis veikalas neturėjo pasi- 
sekimo tarp skaitytojų, tačiau jo teoriniai teiginiai buvo perkelti į romanus 
ir juose tarsi atgijo, įvilkti į meninį rūbą. Iš dalies šiame traktate galima ieškoti 
ir Stendalio kūrybos psichologizmo ištakų. 

Estetinės rašytojo pažiūros atsiskleidė jo veikale „Rasinas ir Šekspyras“ 
(1823). Jame Stendalis suformulavo naujo metodo — realizmo — principus. 
Tačiau savo teoriją rašytojas vadino romantizmo vardu, nes jį su romantikais 
vienijo bendra kova prieš klasicizmo epigonus. 


Traktato pavadinimas sugretina du vardus, apie kuriuos sukosi klasicistų 
ir romantikų ginčas. Pirmieji skelbėsi esą Rasino pasekėjai, antrieji gynė 
Šekspyro estetikos teiginius. Stendalis tvirtina, jog politinė santvarka, kuriai 
esant atsirado klasicizmas, pagimdė ir jo ydas — karaliaus bei rūmų skonio 
prioritetą, menininko priklausomybę nuo oficialaus skonio, epigoniškumą. 
Tiesa, klasicistais rašytojas vadina ne P. Kornelį, Ž. Rasiną, Moljerą, bet 
negabius jų epigonus, kurie nejausdami laiko dvasios ir XIX a. rašo kaip 
XVII a. klasicizmo atstovai. Jo nuomone, visų epochų epigonai esą klasicistai. 
O romantizmas nėra kokia nors meno srovė ar kryptis. Romantizmas atspindįs 
visą meno istoriją, nes pagrindinis jo principas — šiuolaikiškumas. Užtat visi 
tikrieji menininkai buvę romantikai, nes jie atskleidę savo meto tikrovę. 

Meno raida, rašytojo manymu, tai nuolatinė romantizmo ir klasicizmo 
kaita, nes originalią kūrybą neišvengiamai keičianti epigoniška literatūra. 
Bet Stendaliui nepriimtinas ir to meto Europos literatūros romantizmas. Ra- 
šytojas pavadina „juokingais“ V. Hugo, A. de Lamartino, Š. Nodjė, A. de Vinji 
kūrinius. Jis atmeta ir vokiečių romantikų kūrybą, kaltindamas juos už mis- 

ticizmą ir iracionalizmą. „Tikraisiais romantikais“ laiko P. Merimė, P. L. 
Kurjė, Ž. P. Beranžė. 

Skelbdamas naujus estetinius principus, Stendalis papildo D. Didro ir 
Helvecijaus teiginius apie tikroviškumą kaip grožio idealą bei tipiškus perso- 
nažus. Jo nuomone, kiekvienas romano veikėjas turįs įkūnyti tam tikro socia- 
linio luomo bruožus ir būti tipiškas, priešingai romantikų herojams, kurie vi- 
sada išsiskyrė iš kitų kaip neeilinės asmenybės. 

Stendalis nesutiko ir su tuo, kad romantikai aklai mėgdžioja Šekspyrą. 
paversdami kai kuriuos jo dramaturginius atradimus nekintamomis dogmo- 
mis. Jisai siūlo dramaturgams nesilaikyti laiko ir vietos vienumo taisyklės, 
parodyti pjesėse svarbius istorinius įvykius, rašyti tragedijas proza, kuri turėtų 
suteikti aiškumo, paprastumo, nes eilės dvelkia pompastika bei dirbtinumu. 

Vis dėlto pagrindinis menininko uždavinys — tikroviškai pavaizduoti 
šiuolaikinę visuomenę. Romanas privaląs būti papročių atspindys. Neatsitik- 
tinai rašytojas domisi memuarais, kurie atskleidžia įvairius žmonių tipus, 
pasižymi faktų tikslumu. Su tuo susiję ir Stendalio priekaištai V. Skotui, kuris 
atkūrė istorinę praeitį, bet nesugebėjo, anot traktato autoriaus, nupiešti žmo- 
nių charakterių. Daug dėmesio rašytojas skiria kalbai, kuri turinti būti pa- 
prasta, aiški, konkreti. 

Išėjęs nelengvą mokyklą nuo empirinių įspūdžių stebėjimo kelionių vaiz- 
duose iki platesnio žmogaus psichologijos, literatūros reiškinių apibendrini- 
mo traktatuose, Stendalis galiausiai įžengia į grožinės kūrybos tanku- 
mynus. 

1827 m. pasirodo pirmasis jo romanas „Armansa, arba Kelios scenos 
iš 1827 metų Paryžiaus salono“. Jame jau galima aptikti kai kurių stendališ- 
kojo romano modelio bruožų. Romano centre — doras, protingas jaunuolis, 
kuris blaškosi ieškodamas laimės. Jis jaučiasi svetimas aukštuomenės salonuo- 
se, nes jam tenka bendrauti su vidutinybėmis, garsios kilmės, bet neturinčiomis 
jokių kilnesnių idealų, vėjavaikiais dabitomis, tuščiai leidžiančiais laiką. Kaip 
reakcingų jėgų atstovai kūrinyje parodomi jėzuitai, persekiojantys kiekvieną 
pažangesnę mint. Čia vaizduojama ir meilė, grindžiama kristalizacijos te- 
orija. Pasakojimui jau būdingas griežtas, netgi sausokas stilius. Bet romanas 
tėra pabirų epizodų mozaika, jam trūksta įtampos, kurią vėlesniems kūriniams 
suteiks energingo jaunuolio laimės ieškojimai. 

1830 m. pabaigoje išeina romanas „Raudona ir juoda“, Gėtės pavadintas 
„geriausiu Stendalio kūriniu“. 

1838 m. išleidęs „Turisto užrašus“, kuriuose papasakoja savo įspūdžius 
apie Prancūziją, 1839 m. jis pateikia dar vieną romaną — „Parmos vienuo- 
lyną“. Stendalis jį parašė per nepaprastai trumpą laiką — penkiasdešimt dvi 
dienas. Tai buvo paskutinysis kūrinys, išspausdintas jam esant gyvam. 

Siužetą šiam romanui rašytojas pasiskolino iš senovinės italų kronikos 
„Farnezių šeimos didybės kilmė“. Joje buvo išdėstyta Alesandro Farnezės, 
vėliau tapusio popiežiumi Povilu III, gyvenimo istorija. Kronikos įvykius 

autorius perkėlė į jam gerai žinomą XIX a. Italiją ir parodė, kokia lemtis ištiko 
tuos italus, kurie svajojo apie laisvą ir nepriklausomą tėvynę. 

Romane mes susiduriame su dar vienu laimės ieškotoju — Fabricijum 
del Dongu, kurį įvykiai įtraukia į savo sūkurį. Tačiau jau pačioje kūrinio pra- 
džioje, po dienos, praleistos Vaterlo mūšio lauke, jis suvokia karčią tiesą, 
jog pilietinė veikla ir asmeninė laimė yra nesuderinamos net Napoleono lai- 
kais. Kaip matysime vėliau, ir Žiuljenui Soreliui („Raudona ir juoda“), ir 
Liusjenui Levenui (,„Liusjenas Levenas“) dingojasi, jog būtent Napoleono 
epocha — visų troškimų bei galimybių išsipildymo metas. Bet Fabricijui dar 
visas gyvenimas prieš akis. Jį mažai domina turtas, titulai, apie kuriuos svajoja 
Parmos kunigaikščio valdiniai. Vienintelis jaunuolio ir jo tetos Sanseverinos 
troškimas — laimė, kurią atneša nuoširdi draugystė ir karšta aistra. Oficialioji 
moralė supriešinama su kitokia priedermės samprata, pagrįsta tyrais jausmais, 
drąsa, gebėjimu pasiaukoti. Nuoširdi Fabricijaus ir Klelijos meilė disonuoja 
su slogia Parmos kunigaikštystės aplinka. Užtat nenuostabu, kad toji meilė 
baigiasi nelaimingai. Laimė nepasiekiama romano herojams. Aistra, susidūrusi 
su žiauria gyvenimo tikrove, nepajėgia atsilaikyti prieš ją ir patiria pralai- 
mėjimą. 

Jau po rašytojo mirties buvo išspausdintos autobiografinės apysa- 
kos — „Egotisto atsiminimai“ (1832, išleista 1892), „Anri Briularo gyve- 
nimas“ (1835, išleista 1890). 

Nebaigtame romane „Liusjenas Levenas“ (1834—1836, išleista 1855, 
pilnas leidimas 1929) pasakojama jauno žmogaus istorija Liepos monarchijos 
laikais, kai į valdžią atėjo finansinė aristokratija, kuriai pavaizduoti Stendalis 
negaili pagiežos ir pykčio. Pagrindinis herojus (jo vardu ir pavadintas roma- 
nas) — bankininko sūnus. Tačiau Liusjenas — balta varna tarp savo luomo 
atstovų. Už respublikoniškas pažiūras jis pašalinamas iš Politechnikos mo- 
kyklos, bet jo pažiūros netvirtos, padrikos. Jo nedomina karinė šlovė, nors 
jis ir paskiriamas į vieną iš pulkų Nansi mieste. Čia jis įsitikina, jog armijai 
dažnai tenka policijos funkcijos — malšinti sukilusius darbininkus — ir tas 
dar labiau prislegia Liusjeną. Jis meta karinę tarnybą, grįžta į Paryžių, pasi- 
renka politinę karjerą, tampa ministerijos valdininku. Tokį jo sprendimą nulė- 
mė noras tobulinti visuomenę, kurioje gyvena. Bet čia Liusjenas susiduria 
su dar niekingesniais dalykais: machinacijomis, šantažu, korupcija, apgau- 
dinėjimu. Į šią purviną balą yra puolę ne tik eiliniai valdininkai, bet ir mi- 
nistrai, net pats karalius Liudvikas Pilypas. Po tėvo mirties Liusjenas, pasibo- 
dėjęs tokiu gyvenimu, palieka Paryžių ir išvyksta į tolimą šalį dirbti amba- 
sados sekretoriumi. 

Paskutinis nebaigtas romanas „Lamjel“ (1839—1842, išleista 1889, 
pilnas leidimas 1928) pasakoja jaunos merginos istoriją. Taip pat po rašytojo 
mirties išėjo ir „Italų kronikos“ (1855), kurias sudaro penkios įvairiu metu 
parašytos novelės apie atskirus Italijos istorijos epizodus. Jose autorius žavisi 
herojiškais charakteriais, aistrų protrūkiais, tikroviškais konfliktais. 

1827 m. Stendalis laikraštyje „Gazette des Tribunaux“ perskaitė gana 
išsamų aprašymą apie vieną Grenoblio teismo bylą, kurioje jaunuolis Antuanas 
Bertė buvo kaltinamas žmogžudyste. 

Šį vaikiną, kaimo kalvio sūnų, išauklėjo kunigas. Kai Antuanui sukako 
devyniolika metų, kunigas jį įtaisė auklėtoju turtingo pramonininko Mišu de 
Latūro namuose. Kas įvyko tuose namuose, niekas tikrai nežino, tačiau po kiek 
laiko jaunuolis turėjo iš ten išeiti. Kunigas, globojęs Antuaną, padeda jam įstoti 
į seminariją, bet netrukus dėl nežinomos priežasties jis ir iš ten pašalinamas. 
Vėliau tampa auklėtoju turtingo aristrokrato Kordono šeimoje, ima meilintis 
šeimininko dukrai, ir vėl jam tenka išeiti. Jis bando susirasti kitą vietą, bet 
nesėkmingai. Galiausiai Antuanas nusprendžia, jog jam iš pavydo ar kerštc 
trukdo ponia Mišu. Vieną sekmadienį jis nukanka į miestelį, kur gyvena ponia, 
užeina į bažnyčią ir sumos metu per pakylėjimą šauna į ją iš pistoleto, o paskui 
nukreipia ginklą į save. Jį išneša iš bažnyčios ir atgaivina. Ponia Mišu irgi 
išlieka gyva. Antuanas Bertė patenka į teismą. Į visus klausimus jis atsako, 
jog trokšta tiktai mirties. 

1829 m. rašytojas sužino apie baldžiaus Lafargo bylą. Lafargas teisiamas 
už meilužės nužudymą. Šis teismo procesas ir buvo paskutinysis postūmis, 
paskatinęs Stendalį sėsti prie romano „Raudona ir juoda“. Talento ir įžvalgu- 
mo dėka rašytojas sugebėjo įžiūrėti šių bylų dėsningumus, būdingus visai to 
meto Prancūzijos visuomenei. 

Romanui Stendalis davė paantraštę: „XIX amžiaus kronika“. Toks 
apibūdinimas turėjo labai svarbią prasmę. „Kronika orientuoja skaitytoją 
į metraščio žanrą, kuris nepretenduoja nei į išsamų pavaizdavimą, nei į „filo- 
sofiją“ be svarstymų ir vertinimų, leidžia pačiam skaitytojui padaryti išvadas 
ir pamąstyti“'. Be to, kronika — tai ir objektyvizuotas pasakojimas, kuriame 
autorius stengiasi nuslėpti savo simpatijas ir išlikti pašalinis stebėtojas. Šis me- 
ninio pasaulio organizacijos principas puikiai atitiko rašytojo prigimtį. Ir 
lyg nešališkas teisėjas Stendalis pradeda XIX amžiaus „teismą“, vadovauda- 
masis vieninteliu argumentu, kurį užfiksavo romano epigrafu, pateikdamas 
Dantono žodžius: „Teisybė, rūsti teisybė“. Tiesa, kaltinimas metamas ne visam 
šimtmečiui, bet tik Restauracijos laikotarpiui. O jam rašytojas jaučia neapy- 
kantą todėl, kad tuometinė politinė santvarka žlugdė žmogų kaip asmenybę. 

Žanriniu požiūriu „Raudona ir juoda“ tyrinėtojų laikomas socialiniu, 
politiniu, filosofiniu, auklėjamuoju romanu. Toks jo hibridiškumas rodo, jog 
autorius stengiasi tyrinėti visuomenę įvairiais aspektais. 

Pagrindinė ašis, apie kurią sukasi visa Stendalio kūryba, yra asmenybės 
ir visuomenės problema. Šią problemą pirmieji iškėlė romantikai. pabrėžę 
jos sudėtinių dalių nesutaikomą pobūdį. Mistifikavę šio konflikto socialinę 
prigimtį, 11e daugiau rūpinosi atskleisti Žmogaus vidinį pasaulį, nustumdami 

gyvenimo aplinkybes į antrą planą. O romano „Raudona ir juoda“ autorius 
jau ieško asmenybės ir visuomenės tarpusavio ryšio. Rašytojas tiksliai vaizduo- 
ja istorines to meto realijas, papročius, detaliai atkuria aplinką, parodo, kaip 
išorinės aplinkybės formuoja herojų, kuris stoja prieš skaitytojo akis ne kaip 
atsitiktinis, bet kaip tipiškas tam tikros visuomeninės klasės ar grupės atstovas. 
Stendalis rašė, jog „šiuo metu Prancūzijoje gyvena du šimtai tūkstančių Žiul- 
jenų Sorelių“, šitaip pabrėždamas savo herojaus tipiškumą. Šiame romane iš- 
ryškėja ir visai Stendalio kūrybai būdingas herojaus tipas. Tai neeilinė asme- 
nybė, pasižyminti turtingu dvasiniu pasauliu, intelektualiniais sugebėjimais, 
trokštanti laimės. Neatsitiktinai visų kūrinių centre — jaunas žmogus, kuris 
pamažu vis labiau pažįsta aplinkinį pasaulį, o sykiu ir patį save. Laimė — pa- 
grindinis jaunuolio tikslas, kurio siekdamas jisai realizuoja save, auga ir bręs- 
ta kaip žmogus. Visas romano pasakojimas tampa jo „auklėjimo“ istorija. 
Ji parodoma iš vidaus, perteikiant herojaus mintis ir išgyvenimus. Tuo atžvilgiu 
Stendalio romanai vadintini auklėjamaisiais romanais, o charakterių kūrimo 
būdas duoda pagrindą apie juos kalbėti kaip apie psichologinius romanus. 


Vaizduodamas Restauracijos laikotarpį, rašytojas jį nuolat lygina su 
1789 m. revoliucijos epocha. Anuomet asmeniniai ir pilietiniai interesai su- 
tapo (kiekvienas neeilinių gabumų Žmogus galėjo įgyvendinti savo troškimus), 
o dabar, po revoliucijos, asmenybė užgniaužta, o jos ketinimai neberanda 
dirvos, kurioje galėtų būti realizuoti. 


Romane pateikiama išsami minėto laikotarpio visuomenės analizė. Egoiz- 
mas ir veidmainystė yra du savotiški poliai, ant kurių ir laikosi tas pasaulis. 
Verjero miestelyje vyksta nebyli kova tarp mero de Renalio ir elgetyno direk- 
toriaus Valno. Jeigu pastarasis nusiperka porą puikių arklių, tai pirmasis nori 
jį pranokti nusisamdydamas mokytoją savo vaikams. Tačiau už šio išorinio 
lukšto glūdi kur kas rimtesni dalykai. Egoizmas yra kiaurai persmelkęs ir de 
Renalį, ir Valno, ir jų luomus. Viską valdo magiška pinigo jėga ir svarbūs 
jiems tiktai du žodžiai — „duoti pelno“. Už jų slypi machinacijos, apgavystės, 
niekšingiausi nusikaltimai, nors ir dangstomi kilniomis idėjomis. Romano 
pabaigoje Valno užima mero vietą. Taip rašytojas dar iki Liepos revoliucijos 
įvykių sugebėjo įžvelgti istorijos vingius, parodydamas, jog aristokratija už- 
leidžia vietą buržuazijai. 

Dar niūresnį įspūdį daro Paryžiaus aukštuomenė. Markizo de La Molio 
salone sutinkame ir užkietėjusius rojalistus, ir niekingus bailius, ir saldžia- 
liežuvius pataikūnus. Visi jie gyvena praeitimi, apverkdami prarastas privi- 
legijas. Gal tik markizas de La Molis supranta, jog aristokratijos laikai praėjo, 
nors jam irgi sunku susitaikyti su šiuo pralaimėjimu. Salono atmosfera slopi, 
čia trūksta drąsios minties, gyvo jausmo. Net ir jauni žmonės, salono lankyto- 
jai, yra nepataisomi konservatoriai, tuščiagarbiai, šablono vergai, trokštantys 
niekuo neišsiskirti iš kitų. Užtat nenuostabu, kad jie daugiau primena gyvus 
automatus, 0 ne žmones. Autorius su panieka juos vadina „lėlėmis“. Aristokra- 

tija galutinai nuvainikuojama scena, kurioje parodomas sąmokslas, rezgamas 
su užsienio šalių pagalba. 

Tamsiomis spalvomis romane tapoma ir dvasininkija. Išskyrus vieną kitą 
jos atstovą, ji vaizduojama kaip rojalistų pagalbininkė, pažangos priešas. Se- 
minarijoje klesti šnipinėjimas, pataikavimas, jauni žmonės dvasiškai luoši- 
nami. 

„Raudona ir juoda“ galima apibrėžti ir kaip politinį romaną, kadangi 
jame pateiktas visuomeninės santvarkos pjūvis, atskleista politinė Prancūzijos 
padėtis, nors Stendalis iki tol ir savo traktate „Rasinas ir Šekspyras“, ir pirma- 
me romane „Armansa“ tvirtino, jog politikai ne vieta literatūros kūrinyje. 
Šiuos žodžius jis išsako ir romane „Raudona ir juoda“, teigdamas, jog „po- 
litika vaizduotės pasaulyje — tai pistoleto šūvis koncerto metu“, tačiau kur 
kas svarbesnis jam yra tikroviškumo principas. Užtat leidėjas romano pusla- 
piuose atkerta, kad jeigu kūrinyje nebus politikos, tai knyga nebus veidrodis, 
kaip teigia autorius. Svarbiau už viską Stendaliui buvo parodyti aplinkybių 
reikšmę, jų poveikį žmogaus gyvenimui. Tą aspektą jis išreiškia garsiaisiais 
žodžiais, kad „romanas yra veidrodis, kurį nešiesi eidamas keliu. Čia jame 
atsispindi dangaus mėlynė, čia kelio liūgynių purvas. O jūs apkaltinsite nedo- 
rovingumu žmogų, kuris nešasi tą veidrodį ant pečių! Jo veidrodis atspindi 
purvą, o jūs kaltinate veidrodį. Kaltinkite verčiau vieškelį, kuriame žliugso 
liūgynė, o dar geriau — kelių inspektorių, leidžiantį, kad telkšotų vanduo 
ir atsirastų liūgynė“. Toks veidrodis yra romanas „,„Raudona ir juoda“, ku- 
riuo rašytojas atkreipia visų dėmesį į tuometinio gyvenimo piktžaizdes. 

Visuomenėje įsigalėjęs egoizmas ir veidmainystė, anot Stendalio, užslo- 
pino žmogaus aistras. Jos išliko tik tarp paprastų žmonių, bet jas galima aptikti 
vien tada, kai jos pastūmėja žmogų į nusikaltimą. Ne be reikalo rašytojas do- 
misi teismo bylų aprašymais. Iš jų jis mokosi ne tik tikslios, lakoniškos kalbos, 
bet juose lyg veidrodyje stebi visuomenės atvaizdą. 

Kadangi visuomenę valdo grobuoniški instinktai, tai ir Žiuljenas Sorelis, 
pagrindinis romano herojus, stengiasi išsikovoti vietą po saule. Tačiau kaimo 
dailidės sūnui, nors ir talentingam, padaryti karjerą nelengva. Praėjo tie laikai, 
kai net prastuolis, parodęs drąsą mūšio lauke, galėjo tapti generolu. Pats 
ryškiausias pavyzdys — Napoleonas. Užtat juo ir nori sekti Žiuljenas — jis 
skaito buvusio imperatoriaus memuarus, slepia jo portretą čiužinyje, nors 
toks elgesys gali atnešti ir labai nepageidautinų pasekmių. Žiuljenas priverstas 
tramdyti savo garbėtrošką, nes karinė karjera Restauracijos laikotarpiu ne- 
kilmingam jaunuoliui yra negalima. Visos jo svajonės apie generolo antpečius 
dūžta atsimušusios į gyvenimo tikrovės sieną. Ir Žiuljenas pasirenka kitą 
kelią. Jis nusprendžia tapti kunigu, tikėdamasis, kad po kiek laiko bus paskirtas 
vyskupu. Eilinio dvasininko karjera jį mažai vilioja. Šitaip apsisprendęs Žiul- 
jenas išduoda pats save. Napoleono laikais karinė karjera buvo neįmanoma be 
drąsos, o Restauracijos metais tik veidmainystė gali pelnyti Žiulienui vyskupo 
vietą. Jaunuolis pats suvokia, kad jo elgseną lemia visuomeninės sąlygos: 

„Mano gyvenimas — ištisinė veidmainystė dėl to, kad neturiu tūkstančio 
frankų rentos kasdienei duonai“. Ir nors gyvenimas seminarijoje jam ne- 
mielas, jis kenčia sukandęs dantis, nes tikslą galima pasiekti tik veidmai- 
niaujant. 

Patekęs į markizo de La Molio saloną, jis išsyk patraukia dėmesį. Tiesa, 
kai kas stebisi, kaip plebėjas galėjo atsidurti tarp aristokratų, tačiau markizo 
dukrą Matildą žavi Žiuljeno energija, ryžtas, atkaklumas. Jis visai nepanašus 
į savo amžiaus aristokratiškos kilmės jaunuolius, apimtus apatijos ir abejingu- 
mo. Matildai Žiuljenas asocijuojasi su revoliucionieriais. Jinai netgi pavadina 
jį Dantonu ir neabejoja, kad pasikeitus santvarkai Žiuljenas galėtų išžudyti 
jos šeimą. Matilda taip pat puikiai supranta, kodėl šis jos tėvo sekretorius ne- 
gali įgyvendinti savo galimybių. Jam trūksta vardo ir turto. Šitaip Stendalis 
dar sykį pabrėžia individo priklausomybę nuo istorinių aplinkybių. 

Žiuljenas nėra vienalytis personažas. Jis ne vien šalto išskaičiavimo, bet 
ir jausmo Žmogus, nes „gyvena lyg ir dviejuose — grynos moralės bei racio- 
nalaus prakticizmo — pasauliuose““. Toks romano herojaus dvilypumas daro 
jį reljefiškesnį, leidžia autoriui atskleisti subtiliausius sielos slėpinius, perteikti 
menkiausius jausmo niuansus. 

Apskritai Stendalio romanų pagrindinis herojus visuomet siekia laimės. 
Tai jo gyvenimo tikslas. Rašytojas sukuria savąją laimės sampratą, kuria ne 
tik pratęsia švietėjų mintis, bet ir užmezga su jais kūrybinį ginčą. 

XVIII a. švietėjas Helvecijus teigė, kad žmogus visada veržiasi į laimę 
ir stengiasi patenkinti savo poreikius. Bet individo laimė yra susijusi su visuo- 
menės gerove, todėl svarbu, kad ir visuomeniniai, ir asmeniniai interesai susi- 
lietų į darnią visumą. Helvecijus manė, jog tik švietimas gali padėti pasiekti 
tą harmoniją. 

Stendalis tvirtino, kad žmogus privalo ieškoti laimės ir kad tas troškimas 
yra visiškai natūralus ir suprantamas. Tiktai jos ieškodamas žmogus tampa 
žmogumi, nes tiktai tada pasireiškia jo aistra ir energija. Jeigu laimės siekimas 
visuomenėje virsta prabangos ir skurdo kova, tai čia kalčiausi yra turčiai, 
kurie atima laimę iš engiamųjų. 

Vaizduodamas Žiuljeno santykius su ponia de Renal bei Matilda, Sten- 
dalis vadovaujasi meilės teorija, išdėstyta jo veikale „Apie meilę“. Ir jeigu 
„Raudona ir juoda“ laikome filosofiniu romanu, tai pagrindą tokiam žanri- 
niam apibūdinimui duoda ne tik autoriaus požiūris į visuomenėje vykstančius 
procesus, ne tik tam tikra programa, nubrėžianti jaunuolio auklėjimo istoriją, 
bet ir pati meilės filosofija. 

Ponia de Renal — dora, jautri, kilniaširdė, religinga moteris. Jos vaikų 
mokytojas Žiuljenas ją sužavėjo ne tik išoriniu, bet ir dvasiniu grožiu. Ji greit 
įsitikino, koks jis nepanašus į jos abejingą šeimai, vien apie pinigus galvojantį 
vyrą, ir pajuto, jog daugeliu atžvilgių jos ir Žiuljeno sielas jungia giminystė. 


2 Peuz06 B. CTennanb. XynoxecTBEHHOS TBOpuecTBO.— JI., 1978.— C. 109. 

Šitaip gimsta, rašytojo požiūriu, pats kilniausias jausmas — meilė-aistra. 
Ją gali išgyventi tik tos būtybės, kurioms svetimas egoizmas, savanaudiškumas, 
tuštybė. 

Kitaip klostėsi jo meilė su Matilda. Ši aristokratė nepaprastai išdidi, 
labai vertina savo aukštą kilmę. Iš kitų savo aplinkos žmonių ji išsiskiria protu, 
nepriklausomu, energingu charakteriu. Sykiu ji ir romantiška būtybė, laikanti 
save tolimo protėvio — karalienės Margaritos Navarietės meilužio — įpėdine. 
Todėl nuobodaus gyvenimo fone pasirodęs Žiuljenas jai dingojasi it jos sva- 
jonių herojus. Ji pamilsta jį už tai, kad jis ne toks kaip visi. Tačiau jos meilė 
gimsta iš tuštybės. Tai meilė iš išskaičiavimo, šalta, bejausmė, primenanti grei- 
čiau žaidimą, o ne nuoširdaus jausmo protrūkį. Nuoširdumą, be kurio meilė 
neįsivaizduojama, ji pakeičia poza. Matilda blaškosi iš vieno kraštutinumo 
į kitą, nė nenujausdama, jog ne artėja, o tolsta nuo Žiuljeno. Ji gali dievinti jį 
ir jausti jam neapykantą, gali nusikirpti plaukų sruogą ir atiduoti ją Žiuljenui, 
pasivadindama jo verge, ir gali bjaurėtis juo, žaisti su juo, atsiduoti jam. Ta- 
čiau ji atsiduoda jam, prastuoliui, ne iš meilės, bet todėl, kad nė viena jos luo- 
mo mergina nedrįstų taip pasielgti. Tam tikra prasme Matilda netgi trokšta, 
kad Žiuljenas būtų pasmerktas myriop, nes tokia bausmė išskirtų jį iš kitų, o 
drauge išaukštintų ir ją, išdrįsusią jį pamilti. Ji didžiuojasi ir savo pastango- 
mis išgelbėti mylimąjį iš mirties nagų. Netgi ketina, rizikuodama gyvybe, pul- 
ti prieš karaliaus karietą ir maldauti jo, kad dovanotų Žiuljenui gyvybę, ta- 
čiau tokiam beprotiškam poelgiui ji ryžtųsi tik su viena sąlyga — kad ją ma- 
tytų praeiviai ir žavėtųsi jos drąsa. 

Kalėjime Žiuljenas apmąsto nueitą gyvenimo kelią. Jis supranta, jog tas 
tikslas, į kurį veržėsi, yra nieko vertas. Jo garbėtroška dingsta, jį ima kamuoti 
sąžinės graužatis. Jam apmaudu, kad liko nerealizuoti jo sugebėjimai: „O aš 
tik vienas žinau, ką būčiau galėjęs nuveikti... Kitų akyse esu geriausiu atveju 
tik kažkoks GALBŪT“. Tos neišnaudotos galimybės, tas galbūt, likęs kaip 
potencinis pradas, atskleidžia skaudžią Restauracijos laikų tragediją, kai 
jaunas žmogus buvo pasmerktas vegetavimui ir negalėjo džiaugtis pilnaverčiu 
gyvenimu. Tai ne individo, o visuomenės tragedija, kurios pobūdį dar labiau 
paryškina Žiuljeno kalba teisme. Teisiamasis pabrėžia savo socialinę pri- 
klausomybę: „„...prieš jus stovi valstietis, pakėlęs maištą prieš savo niekingą 
dalią“ ir netrokšta išsigelbėjimo, nes teisiamas ne tik ir ne tiek už pasikėsinimą 
į ponios de Renal gyvybę, bet už bandymą įsibrauti į aukštuomenę. Šis teismas 
yra greičiau kerštas Žiuljenui ir pamoka tiems, kurie panorėtų eiti jo pėdomis. 
Žiuljenas Sorelis — vienišas maištininkas, yra „ne tiek metafizinės lemties 
rezultatas, kiek istorinių aplinkybių antspaudas“. 

Nors romano autorius ir kalbėjo apie nemažą Sorelių skaičių Prancu- 
zijoje, tačiau pagrindinis „Raudona ir juoda“ herojus, kaip, beje, ir kitų jo 
kūrinių, nėra paprastas žmogus. Jis kupinas aistrų, energijos, greičiau pasiduo- 

da jausmui, negu paklūsta minties diktatui. Tai, be abejonės, romantizmo li- 
teratūros įtaka. Bet ji galbūt mažiausiai juntama mūsų analizuojamame ro- 
mane. Žiuljenas „tikroviškas todėl, kad jį paaiškina priežastys, susijusios su 
šia visuomene ir visiems žinomos, — ir vis dėlto stebina skaitytoją kaip didi 
tiesa ir didis atradimas“. 

Romaną „Raudona ir juoda“ galima laikyti programiniu Stendalio 
veikalu, kuriame jis įgyvendino realizmo principus. Šį kūrinį yra persmelkęs 
istorizmo jausmas (detali to meto visuomenės analizė, atskleista istorijos raidos 
perspektyva), skaitytoją čia paperka tikroviški charakteriai, psichologinės 
analizės meistriškumas, patraukia dėmesį ir papročių tyrinėjimas, peraugantis 
į herojaus sąmonės analizę. Stendalio pasakojimas — analitinis. Čia nerasime 
mįslingos atmosferos, neaiškių situacijų, šalutinių linijų, retrospektyvinių 
epizodų. Veiksmo chronologija nė kiek nepažeidžiama. Rašytojas niekada 
nepaleidžia Žiuljeno iš savo akiračio. Jam svarbu išsiaiškinti pačias slėpinin- 
giausias herojaus dvasinio pasaulio paslaptis, išpainioti vidinių išgyvenimų 
giją, o drauge atskleisti ir istorijos logiką. Ir visa tat perteikiama aiškia, be 
jokių puošmenų kalba. 

Pasirodžius romanui, skaitytojai ir kritika ėmė svarstyti, ką galėtų reikšti 
jo pavadinimas. Autorius šiuo klausimu jokių paaiškinimų nepaliko. O nuo- 
monių būta įvairiausių. Vieni manė, kad šios spalvos reiškia ruletės žaidimo 
stalo laukelius, kadangi Žiuljenas it lošėjas pasiduoda likimo valiai. Kiti teigė, 
jog pavadinimas atspindi du galimus Žiuljeno karjeros kelius. Napoleono lai- 
kais jis būtų tapęs kareiviu (raudona spalva), tačiau dabar jis priverstas apsi- 
vilkti dvasininko sutaną (juoda spalva). Treti aiškino, jog pavadinimas simboli- 
zuoja politines partijas: raudona — revoliucionierių spalva, juoda — reak- 
cijos. 

Tarybinis Stendalio kūrybos tyrinėtojas B. Reizovas įrodė, jog visos čia 
minėtos versijos neatitinka tikrovės. Romane net neužsimenama apie azartinį 
žaidimą, o Žiuljenas pats renkasi kelią, nepasikliaudamas likimu. Tais laikais 
prancūzų armijos kareivio munduras buvo mėlynos spalvos, taigi negali būti 
kalbos ir apie karjeros pasirinkimą. O politinės partijos tais laikais irgi buvo 
siejamos su kitomis spalvomis: revoliucija — su trispalve vėliava, o reak- 
cija — su balta karaliaus vėliava. Tyrinėtojo nuomone, pavadinimo prasmės 
reikia ieškoti pačiame romane. Jis atkreipia dėmesį į du epizodus, kuriuos 
pavadina „pranašiškais“, nes jie nutiesia tiltus į romano atomazgą. O ši susijusi 
su dviem finaliniais įvykiais. Pirmasis — Žiuljeno šūvis į ponią de Renal baž- 
nyčioje, antrasis — scena, kur Matilda, išpirkusi iš budelio nukirsdintą Žiul- 
jeno galvą, pati ją palaidoja. Kaip tik abi šios scenos buvo pavaizduotos dviem 
tomais išėjusio romano pirmojo leidimo viršeliuose. 

Pirmajame „pranašiškame“ epizode Žiuljenas eidamas į de Renalių 
namus, užsuka į bažnyčią. Kažkokios šventės proga ji papuošta raudonu au- 
deklu. Jaunuolis atsisėda į suolą su de Renalio herbu. Čia jis pastebi popieriaus 


* Peu306 B. OpauuysckKi poMau XIX Beka.— C. 48. 

skiautelę su užrašu: „Smulkiau apie mirties bausmę, įvykdytą Luji Žanreliui 
Bezansone ir apie paskutines jo gyvenimo minutes“. Kitoje pusėje pamato 
žodžius: „Pirmasis žingsnis“. Žiuljenas atkreipia dėmesį, jog nuteistojo pa- 
vardė baigiasi taip pat kaip ir jo. Paskui ant žemės regi palieto šventinto van- 
dens balutę, kuri, nudažyta rausvos šviesos, jam asocijuojasi su kraujo klanu. 
Jį apima baimė: šitoje visiškai „raudonoje“ scenoje jis išvydo pranašišką 
ženklą. 

Kitas „pranašiškas“ epizodas susijęs su markizo namais. Matilda pasirodo 
juoda suknele, kurią vilki gedėdama savo protėvio, pasmerkto myriop 1574 m. 
Jo meilužė karalienė Margarita Navarietė nupirko iš budelio jo galvą ir pa- 
laidojo. Matilda žavisi jos poelgiu nė nenujausdama, kad ją ištiks tokia pati 
lemtis. Šis epizodas — visiškai „juodas“. 

B. Reizovo manymu, šiuodu epizodai ir nulėmė romano pavadinimą". 

Tarybinis literatūrologas J. Lotmanas spėja, jog romano pavadinimas 
yra aliuzija į vieną citatą iš L. Sterno romano „Džentelmeno Tristramo Šen- 
džio gyvenimas ir mintys“. Mokslininkas teigia, jog šį kūrinį Stendalis buvo 
skaitęs angliškai, tačiau jis turėjo būti žinomas ir plačiajam skaitytojui, nes 
1825 m. Paryžiuje buvo išleistas pilnas L. Sterno raštų rinkinys prancūzų 
kalba. Tos citatos esmė tokia. Kapralas Trimas pareiškia, jog dvasininkai ski- 
riasi nuo kareivių tik veidmainyste. Į šią repliką atkerta dėdulė Tobis, saky- 
damas, jog dievas yra toks geras ir teisingas, kad jeigu tik žmonės vykdys 
savo priedermes, niekas nesiteiraus, ką jie vilkėjo: raudonus mundurus ar 
juodas sutanas. J. Lotmanas daro išvadą, jog Stendaliui nerūpėjo tikroji 
mundurų spalva, jį domino literatūrinė asociacija“. 

Dar vieną versiją šiuo klausimu pateikė prancūzų mokslininkas S. Bo- 
kobza'. Jis atmeta B. Reizovo aiškinimą apie viršelių iliustracijas, teigdamas, 
jog pirmajame tome buvo pavaizduotas ne Žiuljeno šūvis, bet finalinė šio 
tomo scena Bezansono katedroje, kur ponia de Renal, pamačiusi buvusį vaikų 
mokytoją, apalpsta ir ją sulaiko ponios de Dervil rankos. S. Bokobza nuomone, 
romane Žiuljenas supriešinamas si Valno, tai yra su buržuazija, nes jis ir tam- 
pa jos auka. Žiuljeną nuolat lydi raudona spalva (čia jis brolių sukruvintas, 
čia negali nuslėpti raudonio, čia vanduo asocijuojasi su krauju). Stendalio 
akimis, toji raudona spalva turi pozityvią prasmę, ji dominuoja Žiuljeno gy- 
venimo Verjere laikotarpiu, o tai yra jo laimės metas. 

Valno romane parodomas kaip beširdis žmogus, tai yra jis neraudonuoja. 
Pažiūrėjus į jį, iškart krinta į akis juodos žandenos. Karjerizmas, ambicijos 


* Peus306 B. CreHNAAb. XYAOXECTBEHHOL TBOpueCTBO.— JI., 1978.— C. 165—185. 

" Norman KO. HecKonbKO CJNOB K npo6Gn1eMe «<CTeHnANb H CTepH» (IloueMy 
Crennanb Ha3Ba/1 CBOH poMaH <KpacHoe n uepHoe»?) // YueHnbie 3anucH Tapryckoro 
UY.— Tapry, 1985.— Brin. 698.— C. 73—75. 

" Bokobza S. Contribution A la titrologie romanesgue: Variations sur le titre 
„Le Rouge et le Noir“.— Genėve, 1986. 

kūrinyje nudažoma juoda spalva. Gyvenimas Verjereė prasideda raudonos spal- 
vos tonais, o Paryžiuje — juodos spalvos tonais: virš markizo namų durų užra- 
šas iškaltas juodo marmuro plokštėje. Kol Žiuljenas gyvena Verjere, Stenda- 
lis į jį žiūri su simpatija, kuri išnyksta. kai jaunuolis atsiduria Paryžiuje. Pava- 
dinimas atskleidžia ir prieštaringą Žiuljeno prigimtį. Jis blaškosi tarp meilės 
ir karjeros, tarp melancholijos ir valios. Galiausiai šios dvi spalvos įkūnijančios 
iš romantizmo einantį svajonės ir tikrovės susidūrimą. Tokia, anot prancūzų 
mokslininko, pavadinimo prasmė. 

Galima sutikti ar nesutikti su pateiktais aiškinimais. Svarbu, kad kiekvie- 
na karta, susipažįstanti su šiuo veikalu, randa ką nors naujo sau, kūrinys ir 
toliau gyvena skaitytojų širdyse. Vos išėjęs romanas nesusilaukė nei skaitytojų, 
nei kritikos dėmesio. Anų laikų žmonėms, pripratusiems prie kontrastingų 
romantinės literatūros vaizdų, patetiškų intonacijų, stilistinių puošmenų, lako- 
niškas, griežtas Stendalio pasakojimas buvo netikėtas ir keistas. Gal todėl rašy- 
tojas ir liko nesuprastas savo amžininkų. Su karčia ironija Stendalis rašė: 
„Aš imu loterijos bilietą, kurio laimėjimas yra toks: būti skaitomam 1935 me- 
tais“. Šiandien jo skaitytojų gretos nemažėja, nes jis išsakė skaudžią tiesą 
apie to meto gyvenimą kaip tikras savo amžiaus sūnus. 


Lietuvių skaitytojo pažintis su Stendaliu prasidėjo vėlokai. 1939 m. 
pasirodė tik pirmojo „Raudona ir juoda“ tomo vertimas, o pilnas leidimas 
išvydo šviesą 1949 m. (vertė A. Juška). Dar sykį šis romanas buvo išverstas 
1976 m. (vertė R. Ramunienė). „Parmos vienuolynas“ mūsų skaitytojui 
buvo pateiktas 1948 (vertė V. Kauneckas) ir 1963 m. (vertė R. Ramunienė). 
1958 m. išėjo „Italų kronikos“ (vertė O. Katinskaitė-Doveikienė), o 1959 m.— 
„Liusjenas Levenas“ (vertė D. Čebelis). Vertėjo dar laukia jo autobiografinės 
apysakos, romanas „,„Armansa“, traktatai. Ne vienas lietuvių rašytojas šalia 
kitų pasaulinės literatūros korifėjų, iš kurių jam teko mokytis, su pagarba 
mini ir Stendalio vardą. 

PAAIŠKINIMAI 


„įtvirtinimai, kadaise statyti ispanų...— Nuo XVI a. vidurio iki XVII a. antros 
pusės Prancūzijos provincija Franš Kontė priklausė Habsburgų dinastijai, valdžiu- 
siai Ispaniją. 


? Hobsas (Thomas Hobbes, 1588— 1679) — anglų filosofas. 

Arpanas — senovinis matas (apie 20—50 arų). 

Barnavas (Antoine-Pierre-Joseph-Marie Barnave, 1761—1793) — Prancūzijos 
buržuazinės revoliucijos veikėjas, vėliau konstitucinės monarchijos šalininkas, 
giljotinuotas už palankumą Liudvikui XVI. 

Fleri (Claude Fleury, 1640— 1723) — prancūzų teologas ir rašytojas, jauno Liud- 
viko XV nuodėmklausys. 

Buonapartė — taip Napoleoną I vadino ultrarojalistai, tuo pabrėždami jo nepran- 
cūzišką kilmę (Bonapartų šeima buvo kilusi iš Toskanos ir XVI a. įsikūrusi Korsi- 
koje). 

Orleano kunigaikštis Liudvikas Pilypas (1747—1793) rėmė buržuazinę revoliu- 
ciją, bet vėliau ėmė siekti sosto ir buvo giljotinuotas. Jo sūnus, taip pat Liudvikas 
Pilypas, tapo karaliumi po Liepos revoliucijos. 

„turėjo progos susitikti su ponia de Monteson, garsiąja ponia de Žanlis...— De 
Monteson (Charlotte de Montesson, 1737— 1806) buvo slapta ištekėjusi už Orleano 
kunigaikščio (1773). Rengė garsius to meto pokylius, organizavo mėgėjų spek- 
taklius. De Žanlis (Stephanie de Genlis, 1746— 1830) — Orleano kunigaikščio 
vaikų auklėtoja, pedagoginių veikalų ir „Memuarų“ autorė. 

„Memuarai iš šventos Elenos salos“ — istoriko Emaniuelio de Laskazo (Emma- 
nuel de Las Cases, 1766— 1842) veikalas. De Laskazas kartu su Napoleonu išvyko 
į šventos Elenos salą ir praleido ten su juo pusantrų metų, užrašinėdamas jo prisi- 
minimus. Stendalio mėgstama knyga. 

Enijus (Ennius Ouintus, 239— 169 pr. m. e.) — romėnų dramaturgas ir epikas. 

De Mestras (Joseph de Maistre, 1753—1821) — prancūzų politikas, rašytojas ir 
filosofas, feodalizmo apologetas, aršus revoliucinių idėjų priešas. Knygoje „Apie 
popiežių“ pripažįsta neribotą popiežiaus įtaką politiniame gyvenime. 

„„kaip šeštojo pulko dragūnai ...— Stendalis pats tarnavo šeštajame dragūnų pulke 
(1800— 1802). 

Kongregacija — XIX a. pradžioje susikūrusi antidemokratinė religinė-politinė 
organizacija, kurioje pagrindinį vaidmenį vaidino jėzuitai ir kuriai priklausė dau- 
giausia katalikų dvasininkai, aristokratai ir aukštesnieji valdininkai. Restauracijos 
metais tapo reakcinės Burbonų politikos ramsčiu. 

Constitutionnel — liberaliosios buržuazijos laikraštis, vaidinęs nemažą vaidmenį 
Restauracijos metų politiniame gyvenime. 

Ponia de Boarnė (Josėphine de Beauharnais, 1763— 1814) — generolo de Boarnė 
našlė, pirmoji Napoleono žmona, kurią jis vedė 1796 m., dar būdamas generolu. 
Sielų giminystė — J. V. Gėtės romano antraštė (Wahlverwandschaften, 1809). 
Bezanvalis (Pierre de Besenval, 1722—1791) — šveicarų karininkas, tarnavęs 
Prancūzijoje, įdomių „Memuarų“ autorius (1808). 

„skelbimas „Ouotidienne“ laikraštyje.— Ouotidienne — monarchistų ir klerikalų 
dienraštis, ėjęs nuo 1792 m. iki 1847 m. 

Tragiška Gabrielės istorija — viduramžių legenda apie Verži senjoro žmoną, kuriai 
kerštingas vyras davė suvalgyti meilužio širdį ir kuri, apie tai sužinojusi, nusimarino 
badu. 

Godaras (Jean Godart, 1775— 1823) — prancūzų gamtininkas entomologas, kny- 
gos apie Prancūzijos drugius autorius. 

Pono Gereno Didonė — turima galvoje „Didonė ir Enėjas“, prancūzų dailininko 
Gereno (Pierre Guėrin, 1774— 1833) paveikslas, sukurtas pagal Vergilijaus „Enei- 
dą“ ir turėjęs didelį pasisekimą 1817 m. Salone. 

Štrombekas — baronas de Štrombekas, Stendalio draugas. 

Karolis Narsusis (1433—1477) — Burgundijos kunigaikštis. 

Sijesas (Emmanuel Joseph Sieyės, 1748 — 1836) — kunigas, karštas XVIII a. filo- 
sofų gerbėjas, aktyvus Prancūzijos didžiosios revoliucijos veikėjas, vienas iš Jako- 
binų klubo steigėjų. Parašė knygą „Kas yra trečiasis luomas?“ 


* Sen Realis (Cėsar Vichard, abbė de Saint-Rėal, 1630—1692) — prancūzų is- 


torikas, rašytojas. 

Polidoris — Bairono gydytojas, su kuriuo Stendalis susipažino Milane 1816 m. 
Meilės herbas. — Herbai — epigraminio pobūdžio eilės, viduramžiais ir Renesanso 
laikais labai populiarios tarp dvariškių. 

Fontenua mūšyje (1745) prancūzų kariuomenė sumušė jungtines anglų, olandų 
ir austrų pajėgas. 

Žydras kaspinas — šv. Dvasios ordino kavalierių ženklas. 

Tėvas Malagrida (Gabriele Malagrida, 1689—1761) — italų jėzuitas ir misionie- 
rius, sudegintas ant laužo Lisabonoje už jam primestą ereziją. 

Liguoris (Alfonso de Liguori, 1696— 1787) — italų advokatas, paskui vienuolis, 
teologas. 


* Pasakėčia apie mesirą Žaną Šuarą — Lafonteno antiklerikalinė pasakėčia „Kle- 


bonas ir numirėlis“, kurioje pasakojama, kaip kunigas Žanas Žuaras, lydėdamas 
mirusį parapijietį, linksmai skaičiuoja, kam išleis pinigus, gautus už laidotuves. Taip 
jam besvajojant, karstas staiga krinta nuo vežimo ir užmuša jį vietoje. 

Kastis (Giambattista Casti, 1724— 1803) — italų abatas, poetas ir novelistas, 
mėgstamas Stendalio. 

Stramonijus — durnaropė. 


„„buvo skaitęs apie 1674 metų apgultį...— 1674 m. Liudvikas XIV galutinai atka- 
riavo Bezansoną, priklausiusį iki tol ispanams. 


Pamokiau jį truputį... tos senosios, gerosios Bosiuė, Arno teologijos.— Bosiuė 
(Jacgues Bėnigne Bossuet, 1627—1704) — prancūzų pamokslininkas ir rašytojas, 
absoliutizmo ideologas. Arno (Antoine Arnauld, 1612—1694) — prancūzų teo- 
logas, Sorbonos daktaras, vienas iš jansenizmo vadų. 

3 išdėstys senosios galikonų bažnyčios teiginius...— Galikonų bažnyčia — katalikų 

bažnyčia Prancūzijoje, kuri XIII —XVIII a. buvo apribojusi popiežiaus autoritetą 
tikėjimo klausimais ir jo kišimąsi į pasaulietiškus reikalus. 

Jangas (Edward Young, 1683—1765) — anglų poetas, romantizmo pradininkas, 
poemos „Naktys“ autorius. XIX a. pradžioje šis kūrinys pasidarė labai populiarus 
ir 1812 m. buvo išverstas į prancūzų kalbą. 

Greguaras (Henri Grėgoire, 1750— 1831) — vyskupas, žymus Prancūzijos bur- 
žuazinės revoliucijos veikėjas. 


' Sikstas V (Felice Peretti, 1520— 1590) — popiežius nuo 1585 m., labai žemos 


kilmės. Pasak istoriko G. Lečio, jis trylika metų vaidino ligonį ir buvo išrinktas 
popiežium tik todėl, kad kardinolai tikėjosi jį greitai mirsiant. Išrinktas pasirodė 
besąs visiškai sveikas ir pilnas energijos. 

Abatas Delilis (Jacgues Delille, 1738—1813) — prancūzų poetas pseudoklasikas, 
aukštai vertintas Liudviko XVI ir Napoleono laikais. Šiandien jo kūriniai tėra is- 
torinis dokumentas, neturįs literatūrinės vertės. 

Gverčinas (Giovanni Barbieri, vad. Il Guercino, 1591—1666) — italų tapytojas, 
grafikas, religinės tematikos paveikslų autorius. 

Su genialiojo Baremo tikslumu...— Baremas (Bertrand Barrėme, 1640— 1703) — 
prancūzų matematikas, paplitusio elementariosios aritmetikos vadovėlio autorius. 
Le Prėcurseur — laikraštis, ėjęs Lione nuo 1830 m. iki 1834 m. Spausdino prane- 
šimus apie audėjų sukilimą, todėl jį dažnai citavo Paryžiaus laikraščiai. 
Vienintelis karalius...— posakis iš nežymaus poeto Giudeno de la Briunerli (1738— 
1812) eilėraščio, dažnai cituojamas kalbant apie Henriką IV. 

Poema apie Magdaleną — literatės Delfinos Gė (Delphine Gay, 1804— 1855), 
Stendalio amžininkės, poema. 


* Mari Alakok (Marguerite-Marie Alacogue, 1647—1690) — prancūzų vienuolė, 


mistikė, davusi pradžią Jėzaus širdies kultui. 

Edinburgh Review (Edinburgo apžvalga) — anglų literatūrinis žurnalas, įsteigtas 
1802 m. 

Mirabo (Gabriel Rigueti de Mirabeau, 1749—1791) — grafas, Prancūzijos di- 
džiosios revoliucijos veikėjas, konstitucinės monarchijos: šalininkas, garsėjęs savo 
avantiūrizmu ir karjerizmu. Nuo 1789 m. trečiojo luomo atstovas Generaliniuose 
luomuose; paskui perėjo į konservatorių pusę, tapo stambiosios buržuazijos lyderiu 
ir slaptu karaliaus rūmų agentu. Ši išdavystė išaiškėjo 1792 m. po jo mirties. 
Malmezonas — pilis netoli Paryžiaus, priklausiusi Žozefinai de Boarnė, pirmajai 
Napoleono žmonai. Čia Napoleonas gyveno 1799—1804 m., kai buvo Respublikos 
pirmuoju konsulu. 

„turėjo garbės netekti galvos Grevo aikštėje 1574 metų balandžio 26 dieną...— Iš 
tikrųjų 1574 m. balandžio 30 d. Grevo aikštėje buvo nukirsdintas Bonifasas de La 
Molis, Navaros karalienės Margaritos meilužis. Pasakojama, kad po bausmės įvyk- 
dymo Margarita Navarietė išprašiusi iš budelio meilužio galvą ir davusi ją išbal- 
zamuoti. 

Moreri (Louis Moreri, 1643—1680) — prancūzų dvasininkas ir poetas, „Didžiojo 
istorinio žodyno“ (1674) autorius. 

„„kad Pilypas II ar Henrikas VIII yra buvę pabaisos.— Pilypas II (1527—1598) — 
Ispanijos karalius, stengęsis įtvirtinti katalikybę savo valdomose šalyse ir visoje Eu- 
ropoje. Rėmė inkviziciją, buvo žiaurus ir klastingas. Henrikas VIII (149]— 
1547) — Anglijos karalius. Garsėjo kaip tironas. 

Diubua (Guillaume Dubois, 1656—1723) — kardinolas ir valstybės veikėjas, 
ministras Orleano kunigaikščio regentystės metais. Buvo Orleano kunigaikščio 
auklėtojas ir jo dėka padarė karjerą. Intrigantas, ištvirkėlis, garbėtroška, žmogus 
be jokių principų. 

Henrikas III (1551—1589) — Prancūzijos karalius, valdęs kraštą 1574— 1589 m., 
religinių karų laikotarpiu. Žuvo nuo vienuolio fanatiko rankos. 

Nė (Michel Ney, 1769—1815) — Napoleono armijos maršalas. Dalyvavo visuose 
Napoleono I karuose. 1814 m. perėjo į Burbonų pusę, tačiau per Šimto dienų lai- 
kotarpį prisijungė prie Napoleono I. Nepaprastos narsos žmogus. Po Vaterlo mūšio 
rojalistų suimtas ir sušaudytas. 

Įrašų akademijos narys...— Įrašų akademija, tiksliau Įrašų ir Grožinės literatūros 
akademija, buvo įsteigta 1663 m. ir turėjo keturiasdešimt narių, kurie tyrinėjo isto- 
riją, archeologiją ir filologiją. Juo kandesnė yra Stendalio pastaba apie jos atstovą, 
„atsitiktinai mokantį lotynų kalbą“. 

Šapelis — prancūzų XVII a. poeto Luiljė (Claude Emmanuel Lhuillier, 1626— 
1686) slapyvardis. 

Sautis (Robert Southey, 1774— 1843) — anglų poetas, Bairono priešas. 

„apie visuomenės būklę Augusto ir Jurgio IV laikais...— Augustas (Gajus Julius 
Caesar Oktavianus Augustus, 63 pr. m. e.— 14 m. e.) — Romos imperatorius, 
Cezario įsūnis, įkūręs naują vergvaldinę monarchiją — principalą. Jurgis IV 
(1762—1830) — Anglijos karalius (1820— 1830). 

Marcialis (Marcus Valerius Martialis, apie 40— apie 104) — romėnų poetas, epi- 
gramų autorius, vaizdavęs senovės Romos papročius. 

Reina (1772— 1826) — italų advokatas, eruditas ir poetas. 

Gazette de France — vienas iš pagrindinių rojalistų laikraščių Restauracijos 
metais. 

„prisidėjo prie Burbonų sugrįžimo kartu su kunigu de Pratu, ponu de Taleiranu 
ir ponu Pocu di Borgu.— Pratas (Dominigue de Pradt, 1759—1837) — vys- 
kupas, politinis veikėjas, diplomatas Napoleono I laikais. Napoleonui žlugus, rėmė 
Taleiraną. Taleiranas (Charles-Maurice Talleyrand-Pėrigord, 1754—1838) — 
garsus prancūzų diplomatas, padėjęs Burbonams atgauti sostą. Pocas di Borgas 
(Carlo Pozzo di Borgo, 1764— 1842) — korsikietis, politikas ir diplomatas, Europos 
valstybių, kovojusių su Napoleonu I, agentas. 

Bazilis — Bomaršė „Sevilijos kirpėjo“ personažas. 

Kontas (Louis Comte, 1788— 1859) — garsus to meto fokusininkas. 

Lordas Holandas (Henry Holland, 1773— 1840) — anglų politinis veikėjas, vie- 
nintelis parlamento narys, 1815 m. protestavęs prieš Napoleono ištrėmimą, o paskui 
prieš žiaurų elgesį su juo šv. Elenos saloje. 

Foblasas — garsaus XVIII a. romano „Ševaljė de Foblaso meilės nuotykiai“ 
(1787— 1789) herojus. Jo autorius — Luvė de Kuvrė (Jean-Baptiste Louvet de 
Couvray, 1760—1797) buvo Prancūzijos revoliucijos veikėjas. | 
Gracijus (Ortwin Gratius, (?—1541) — vokiečių teologas, pagarsėjęs Reforma- 
cijos laikais. 

Štaubas — madingas to meto Paryžiaus siuvėjas. 

Bertolotis (Luca Bertolotti, XVII a. II pusė) — italų biografas. 

Titas Livijus (Titus Livius, 59 pr. m. e.—19 m. e.) — Romos istorikas impe- 
ratoriaus Augusto laikais, parašęs 142 knygų Romos istoriją. Išliko 35 knygos. 
Rivcrolis (Antoine Rivarol, 1753—1801) — prancūzų rašytojas, monarchistas, 

emigravęs revoliucijos metu į Hamburgą, pagarsėjęs savo sąmoju ir dideliu protu. 
Markizas de Monkadas — prancūzų XVIII a. dramaturgo Alenvalio (Lėonor 
Allainval, 1700— 1753) komedijos „„Miestiečių mokykla“ personažas. 

Kiekvieną karininką jis laikė siru Hadsonu Lou, kiekvieną didžiūną — lordu Bet- 
herstu...— Hadsonas Lou (Sir Hudson Low, 1769—1844) — anglų generolas, 
šv. Elenos salos gubernatorius tais metais, kai ten kalėjo Napoleonas (1815—1821). 
Lordas Betherstas (Henry Bathurst, 1762— 1834) — anglų politikos veikėjas, tapęs 
ministru 1809 m. Garsėjo savo neapykanta Prancūzijai ir Napoleonui. 

Lokas (John Locke, 1632—1704) — filosofas, vienas žymiausių materialistinio 
empirizmo kūrėjų. Loko idėjos darė didelę įtaką švietimo epochai, XVIII a. pran- 
cūzų materialista ms. 

Pelikas (Silvio Pellico, 1789 — 1854) — italų rašytojas, kovotojas už Italijos laisvę. 
Austrų nuteistas kalėti už dalyvavimą karbonarų sąmoksle. Išėjęs iš kalėjimo po 
dešimties metų, parašė prisiminimų knygą „Mano kalėjimai“. 

Alhambros rūmai — maurų valdovų rūmai netoli Granados, statyti XIII— XIV a,, 
kai Ispanijoje viešpatavo arabai. Arabų architektūros šedevras. 

„Kulono kadrilis...— Kulonai (Coulon) — garsi šokėjų šeima Imperijos ir Res- 
tauracijos metais. 

„„Liuksemburgo kunigaikštis Monmoransi pilyje palydėjo kažkokį poną Kuen- 
dė...— Turimas galvoje epizodas iš Ž. Ž. Ruso knygos „Išpažintis“. Gyvendamas 
Monmoransi, Ž. Ž. Ruso buvo kartu su Kuendė, „Naujosios Eloizos“ dailininku, 
pakviestas pietų į Liuksemburgo kunigaikščio, Prancūzijos maršalo pilį; po pietų 
kunigaikštis pasiūlė aristokratų draugijai palydėti Kuendė. 

„kaip tas akademikas, kur atrado istorijai karalių Feretrijų.— Feretrijus — vienas 
iš romėnų dievo Jupiterio prievardžių (lot. feretrius — smogiantysis). Stendalis 
čia pajuokia prancūzų mokslininką, kuris Restauracijos metais lotynišką dievo 
vardą Jupiter Feretrius klaidingai išvertė: Jupiteris ir karalius Feretrijus. 
„laisvę, atsiųstą joms Mirabo.— Turimas galvoje Andrė Mirabo (Andrė Mirabeau, 
1754—1792), prancūzų politikos veikėjas, Gabrielio Mirabo brolis, pasižymėjęs 
Amerikos nepriklausomybės kare (1780— 1785). 

Konradinas (1252— 1268) — paskutinis Hohenštaufenų, Vokietijos karalių ir šv. 
Romos imperijos imperatorių, dinastijos atstovas. 

Ponia de Stal (Germaine Necker, baronne de Stačl, 1766— 1817) — prancūzų 
rašytoja, protinga, gabi, neypatingai graži moteris, anksti pradėjusi kūrybinį kelią. 
Jos kūrinys „Apie Vokietiją“ (1810) yra tarsi pirmasis romantizmo manifestas. 
Absoliutizmo priešininkė, pritarė Prancūzijos didžiajai revoliucijai. 


> Siseri (Pierre Ciceri, 1782—1868) — prancūzų dailininkas dekoratorius. 


Kurjė (Paul-Louis Courier, 1772—1825) — prancūzų rašytojas pamfletistas, kla- 
sikos žinovas, Restauracijos metais — opozicionierius. Jį didžiai vertino Stendalis. 
Miuratas (Joachim Murat, 1767—1815) — Prancūzijos maršalas I Imperijos lai- 
kais, Neapolio karalius; pasižymėjo nepaprastu talentu ir nepaprašta drąsa. 
„buvo matęs Kazimiro Delavinio tragediją „Marinas Faljeras“.— Kazimiras 
Delavinis (Casimir Delavigne, 1793— 1843) — prancūzų poetas ir dramaturgas. 
Jo dramoje „Marinas Faljeras“ (1829) vaizduojamas nepavykęs sąmokslas prieš 
Venecijos patricijus, kurį organizavo dožas Marinas Faljeras. Izraelis Bertu- 
čas — vienas tos dramos personažų, tikrasis sąmokslo vadas. 

„„tas didysis Dantonas apsivogė.— Dantonui iš tikrųjų yra metamas kaltinimas 

(beje, galutinai iki šiol neįrodytas), kad jis, naudodamasis savo padėtimi, varęs 
spekuliacijas ir padaręs nemaža išeikvojimų. 

Napoleonas išplėšė milijonus iš italų...— Pirmojo Italų žygio metu (1796) Napo- 
Ieonas uždėjo didelę kontribuciją prancūzų armijos užimtoje Šiaurės Italijos da- 
lyje. 

Pišegriu (Charles Pichegru, 1761— 1804) — prancūzų revoliucinės armijos ge- 
nerolas, vienas žymiausių to meto karvedžių; nuteistas ir ištremtas už bendradar- 
biavimą su monarchistais; pabėgęs iš tremties, grįžo į Prancūziją, dalyvavo nepavy- 
kusiame sąmoksle prieš Napoleoną, slapstėsi, tačiau buvo suimtas ir rastas negyvas 
kameroje. 

Lafajetas (Marie Joseph de La Fayette, 1757—1834) — markizas, prancūzų ge- 
nerolas. Pasižymėjo Amerikos nepriklausomybės kare. Iš pradžių prisidėjo prie 1789 
m. Prancūzijos revoliucijos, paskui rėmė monarchiją ir suvaidino svarbų vaidmenį 
Liepos revoliucijos metu. 

Karno (Carnot Lazare, 1753— 1823) — žymus prancūzų revoliucinės armijos ge- 
nerolas, politikos veikėjas ir mokslininkas. Restauracijos metais ištremtas ir miręs 
tremtyje. 

Veli (Paul-Francgois Velly, 1709 —1759) — prancūzų istorikas, jėzuitas, „Pran- 
cūzijos istorijos“ autorius, spėjęs parašyti ją iki XIV a. 


? Portugalės vienuolės laiškai — portugalės vienuolės Marianos Alkoforado (Ma- 


rianna Alcoforado, 1640— 1723) laiškai, rašyti prancūzų karininkui markizui de 
Šamili, kurį ji buvo įsimylėjusi. Penki iš rų laiškų buvo išversti į prancūzų kalbą 
(1669). 

„„tužtančiam dėl „Ernani“ pasisekimo...— „Ernani“ — Viktoro Hugo istorinė 
romantinė drama, kurios premjera (1830.II.21) sukėlė klasicistinio teatro šalininkų 
puolimus, pavadintus „Mūšiu dėl „Ernani“. Mūšį laimėjo naujojo — romanti- 
nio — teatro šalininkai. 


" Talma (Francois Joseph Talma, 1763— 1826) — garsus Napoleono laikų pran- 


cūzų aktorius. 

„„kas prilygtų kunigo Delilio eilėms.— Stendalis čia šaiposi iš nenusisekusio Ž. 
Delilio Vergilijaus „Georgikų“ vertimo. 

„„skaitanti d Obinjė istoriją, taip pat ir Brantomą.— D'Obinjė (Agrippa d'Aubig- 
nė, 1552—1630) — prancūzų humanistas, rašytojas, poetas, istorikas, karštas hu- 
genotas. Parašė „Visuotinę istoriją nuo 1550 iki 1601 m.“ Brantomas (Pierre de 
Bourdeilles, abbė de Brantome, 1538—1614) — prancūzų rašytojas. Jo „Memu- 
arai“ — keleto biografijų rinkinys, kuriame jis papasakoja daug skandalingų istorijų 
iš savo meto dvariškių gyvenimo. 

Etualio „Memuarai“ — Etualis (Pierre Taison de I'Estoile, 1546—1611) — pran- 
cūzų kronikininkas, palikęs įdomių atsiminimų. Jo „Memuarai“ — svarbus 
1584—1611 m. dokumentas. 


Lygos karai — religiniai karai Prancūzijoje antroje XVI a. pusėje. Lyga vadinosi 
prancūzų katalikų konfederacija, kovojusi tais laikais su Reformacija Prancūzijoje. 
Kunigas Mori (Jean Maury, 1746— 1817) — kurpiaus sūnus, tapęs ne tik vyskupu, 
bet ir kardinolu. | 
Basompjeras (Francois de Bassompierre, 1579— 1646) — Prancūzijos maršalas 
ir diplomatas Henriko IV ir Liudviko XIII laikais, pagarsėjęs savo meilės nuotykiais. 
Iškalėjo dvylika metų Bastilijoje, apkaltintas sąmokslu prieš kardinolą Rišeljė. 

Vandėja — vakarų Prancūzijos departamentas prie Atlanto vandenyno, pagrin- 
dinis monarchistinių maištų centras Prancūzijos revoliucijos laikais. 

Mažutė išvyka į Graikiją ar Afriką...— užuomina apie prancūzų savanorių dalyva- 
vimą Graikų nepriklausomybės kare ir apie karinę to meto prancūzų ekspediciją 
į Alžyrą. 

Eilutė iš Lafonteno pasakėčios „Piemuo ir jo banda“. 

Koblencas — Vokietijos miestas Prancūzijos pasienyje, kur revoliucijos metais 
rinkosi prancūzų emigrantai aristokratai ir telkė kariuomenę monarchijai apginti. 
Leontina Fė (Lėontine Fay) — „Žimnazo“ teatro Paryžiuje aktorė. 

Granvelis (Antoine Perrenot de Granvelle, 1517—1586) — ispanų kardinolas ir 
ministras, kilęs iš Bezansono. 

„įšsiunčia mane į Puasi pas ponus Fontaną ir Magaloną.— Fontanas ir Magalo- 
nas — opozicijos žurnalistai Restauracijos laikais, nuteisti už savo straipsnius 
kalėti. 

Karonas (Augustin-Joseph Caron, 1774— 1822) — prancūzų pulkininkas. Dalyva- 
vo 1820 m. bonapartistų sąmoksle. 1822 m. nuteistas mirti už savo veiklą prieš 
Burbonus. 

„„būtų kovęsis prie Žarnako ar Monkontūro.— Žarnakas ir Monkontūras — vie- 
tovės, kur 1569 m. katalikų Lygos kariuomenė sumušė hugenotus. 

Kapituliacija prie Baileno — pirmas Napoleono pralaimėjimas (1808). Napo- 
leonas buvo labai nepatenkintas, kad kapituliacija patvirtinta raštu. 

Donas Djegas — Kornelio tragedijos „Sidas“ personažas, įkūnijantis feodalines 
riterių dorybes. 

„saugokis Abelaro likimo..— Abelaras (Pierre Abėlard, 1079—1142) — pran- 
cūzų filosofas scholastas, teologas ir poetas. Mokydamas kanauninko Fiulbero 
dukterėčią Eloizą, pamilo ją ir slapta vedė. Eloizos dėdė žiauriai jį už tai nubaudė. 
Abu įsimylėjėliai įstojo į vienuolyną. 

Mesindžeris (Philip Massinger, 1583— 1640) — anglų dramaturgas. 


* „kodėl negalėtų Žiuljenas Sorelis suvaidinti Rolano vaidmens, o aš — ponios Ro- 


lan? — Rolanas (Jean-Marie Roland de La Platiėre, 1734—1793) — Prancū- 
zijos buržuazinės revoliucijos veikėjas, palankus žirondistams. Nusižudė sužinojęs, 
kad jo žmona Manona (Manon Roland, 1754— 1793) giljotinuota. Ponia Rolan 
garsėjo savo salonu, kuriame rinkosi žirondistai. 

Šis vaidmuo man geriau patinka negu ponios de Stal...— Ponia Rolan buvo laikoma 
to meto visuomenės ištikimos žmonos pavyzdžiu ir čia supriešinama su rašytoja 
Žermena de Stal, kuri buvo smerkiama už nedorovingą gyvenimą. 

Čimaroza (Domenico Cimarosa, 1749—1801) — italų kompozitorius, operos 
„Slaptos vedybos“ autorius. 

Žanas Polis (Johan Paul Friedrich Richter, 1763—1825) — vokiečių romanistas 
romantikas. 


"Sen Klu — karalių rezidencija į vakarus nuo Paryžiaus. 
“ Gazette des Tribunaux — teismų laikraštis, įsteigtas 1826 m. 


Pitas (William Pitt, 1759— 1806) — anglų politikas, organizavo ir finansavo Eu- 
ropos valstybių koaliciją prieš revoliuciją ir Napoleoną I. 

Kunigaikštis de Velingtonas (Arthur Wellesley Wellington, 1769 —1852) — anglų 
generolas ir politikos veikėjas, vadovavęs koalicinei kariuomenei Vaterlo mūšyje, 
kur buvo sumuštas Napoleonas. 

Eilutė iš Lafonteno pasakėčios „Vaizdakalys ir Jupiterio statula“: žiūrėdamas į 
marmuro luitą, skulptorius mąsto, ką iš jo iškals. 

De Rišeljė (Armand du Plessis duc de Richelieu, 1766— 1822) — Liudviko XVIII 
ministras, kurio pastangomis iš Prancūzijos anksčiau, negu buvo numatyta su- 
tartyje, pasitraukė koalicinė kariuomenė. 

Globe — opozicinis Restauracijos laikų laikraštis, ėjęs nuo 1824 m. Suvaidino svar- 
bų vaidmenį ruošiant Liepos revoliuciją. 

Atsiras ir antras Kleberas, ir Ošas, ir Žurdanas...— Kleberas (Jean-Baptiste Klėber, 
1753—1800) ir Ošas (Lazare-Louis Hoche, 1768—1797) — Prancūzijos didžio- 
sios revoliucijos laikų generolai. Žurdanas (Jean-Baptiste Jourdan, 1762—1833) — 
Napoleono armijos maršalas. 


Katlino (Jacąues Cathelineau, 1759—1793) — mūrininko sūnus iš Vandėjos, 
monarchistų maištininkų vadas 1793 m. 

Gustavas Adolfas (1594—1632) — Švedijos karalius (1611—1632), 1630 m. 
įsijungė į Trisdešimties metų karą (1618— 1648) antihabsburginės koalicijos pu- 
sėje, kaip protestantų kunigaikščių sąjungininkas. 

Hiumas (David Hume, 1711—1776) — anglų filosofas idealistas, psichologas, 
istorikas. 

Brumas (Brougham, 1778— 1868) — garsus anglų advokatas, liberalus politikos 
veikėjas. 

Paklauskite patrankos prie švento Roko bažnyčios...— Turima omenyje švento 
Roko bažnyčia Paryžiuje, nuo kurios laiptų 1795 m. generolas Bonapartas ap- 
šaudė paryžiečius, sukilusius prieš Konventą. 

„Kurio vardą įamžino Desė ir Guvionas Sen Siras.— Desė (Louis Desaix de Vey- 
goux, 1768—1800) — Napoleono armijos generolas, 1796 m. su nedideliu būriu 
lydėjęs Bonapartą į Egiptą ir Kėlyje sulaikęs austrų kariuomenę. Guvionas Sen 
Siras (Laurent Gouvion-Saint-Cyr, 1764— 1830) — Prancūzijos maršalas, pasi- 
žymėjęs mūšiuose dėl Kėlio. Paliko memuarus apie Napoleono armijos kovas Di- 
rektorijos, Konsulato ir Imperijos laikais. 

Kolė (Charles Collė, 1709—1789) — prancūzų dramaturgas ir dainelių autorius. 
Kunigaikščio de Sen Simono memuarai — Sen Simonas (Louis de Rouvroy, duc 
de Saint-Simon, 1675—1755) — Prancūzijos peras. Savo memuaruose aprašo 
karaliaus rūmų gyvenimą XVII— XVIII a. 

„Telemachas“ — prelato Fenelono (Francois Fėnelon, 1651—1715) pedagoginė 
knyga „Telemacho nuotykiai“ (1699). Jo drąsios politinės pažiūros nepatiko Liud- 
vikui XIV. 

„„blanksta net oficialieji Miunsterio sutarties dokumentai...— Miunsterio sutartimi 
1648 m. buvo užbaigtas Trisdešimties metų karas. 

Dora (Claude-Joseph Dorat, 1734— 1780) — prancūzų poetas, dramaturgas ir 
romanistas, rašęs manieringu stiliumi. 

Lichtenbergas (Georg Lichtenberg, 1742—1799) — vokiečių mokslininkas, |i- 
teratas, meno kritikas. 

Žirodė (Anne Louis Girodet-Trioson, 1767—1824) — prancūzų dailininkas, 
Davido mokinys. 

Smoletas (Tobias Smollet, 1721—1771) — anglų rašytojas, kilimo škotas, žurna- 
listas, istorikas. 

Liudvikas XI (1423— 1483) — Prancūzijos karalius, pagarsėjęs savo klasta. 

** Sternas (Laurence Sterne, 1713—1768) — anglų rašytojas, vienas žymiausių 

Švietimo epochos sentimentaliosios prozos kūrėjų. Garsaus kūrinio „Sentimentali 
kelionė po Prancūziją ir Italiją“ (1768) autorius. 


* Ponas de Lavaletas (Antoine Chamans de La Valette, 1769—1830) — Napoleono 


adjutantas, pasmerktas mirti Restauracijos laikais. Dieną prieš egzekuciją jį aplankė 
žmona, ir jis pabėgo iš kalėjimo, persirengęs jos drabužiais. 

„Renė“ — prancūzų rašytojo Šatobriano (Francois Renė de Chateaubriand, 
1768— 1848) apysaka (1802). 

„ponios de Ševrez ir ponios de Longvil darbą...— Turimas galvoje politinis vaid- 
muo, kurį suvaidino kunigaikštienė de Ševrez (Marie de Chevreuse, 1600 — 1679) 
ir kunigaikštienė de Longvil (Anne de Longueville, 1619—1679) Frondos judėjimo 
prieš absoliutizmą metais (1648— 1653). 

Rotru „Vaclovas“ — Rotru (Jean Rotrou, 1609—1650) — prancūzų drama- 
turgas ir poetas. Labiausiai žinoma jo tragedija — „Vaclovas“ („Venceslas“, 1674), 
kurios veiksmas vyksta Lenkijoje. 

Šiek tiek pakeistas fragmentas iš Voltero tragedijos „Mahometas“ II veiksmo. 
(Vertė A. Churginas) 

Maniuelis (Jacgues Manuel, 1775— 1827) — politikos veikėjas, dalyvavęs Napo- 
leono žygyje Italijon. Buvo sunkiai sužeistas. 

„eilės apie Belfegorą...— Lafonteno eiliuota pasaka apie velnią Belfegorą, kurį 
pragaro valdovas siunčia į žemę savo kailiu išbandyti, kas yra vedybinis gyvenimas. 
Belfegoras greitai pabėga nuo žmonos atgal į pragarą. (Siužetas šiai pasakai paimtas 
iš Makiavelio satyrinės novelės.) 

Romos karalius — Napoleono I sūnus (1811—1832), nuo gimimo gavęs Romos 
karaliaus titulą. Napoleonas, atsisakydamas sosto 1815 m., paskyrė jį savo įpėdiniu. 
Tačiau jis buvo atiduotas globoti savo seneliui, Austrijos imperatoriui. 
Masijonas (Jean-Baptiste Massillon, 1663—1742) — prancūzų pamokslininkas, 
retorikos profesorius. Manoma, kad jis prisidėjęs prie Gijomo Diubua (žr. 54 pa- 
aišk.) paskyrimo vyskupu. 

